
UMJESTO PREDGOVORA 


Nijesam imao namjeru, bar za sada, da pišem i objavim 
memoare. Slučaj je, međutim, htio da se na to odlučim. Pri- 
je dvije godine, u vrijeme dvadesetogodišnjice sukoba sa Sta- 
ljinom, članovi redakcije lista Komunist zamolili su me 
da iznesem sjećanja na neke momente borbe koju smo tada 
vodili. 

Iako bolestan i vezan za postelju, prihvatio sam se po- 
sla i napisao nešto nalik na memoare. Taj tekst je objavio 
Komunist u nekoliko nastavaka i on je, po ocjeni redakcije, 
bio izvanredno primljen od strane čitalaca. 

Neki inostrani izdavači, pošto su mislili da se radi o 
odlomcima opširnijih memoara, tražili su da im ustupim 
pravo na izdavanje. 


Suočen sa takvim interesovanjem, odlučio sam da pi- 
šem memoare koji bi pomogli da istina o našoj revoluciji 
prodre u sve krajeve svijeta. 


Taj posao zahtijevao je veoma intenzivan rad: tokom 
16 mjeseci radio sam bez prekida po 15 časova dnevno. 
U poslu su mi pomagali Zoran Jovanović i Anđelka Popović. 


Plod moga rada su dvije knjige memoara. U njima ni- 
jesam mogao, zbog kratkoće vremena, obuhvatiti niti pot- 
puno osvijetliti sve momente koji su od značaja da se shvati 
naša revolucija. Ipak, nadam se da će moji memoari i ova- 
kvi kakvi su biti od interesa za širi krug čitalaca i u našoj 
zemlji i na strani. Ostaje mi da, ukoliko u budućnosti bu- 
dem imao vremena i mogućnosti, pokušam da proširim i 
upotpunim sadašnji tekst, da svestranije i dokumentovanije 
obradim tokove i zbivanja naše revolucije u kojima sam 
neposredno učestvovao. 

Nijesam istoričar niti sam imao pretenzija da pišem 
istoriju naše revolucije. Nastojao sam da oživim izvjesne 


momente naše revolucije čiji sam svjedok i učesnik bio. 
Pri tome sam koristio dokumente, stenograme, moje 
bilješke i sjećanja. Otuda memoari nijesu plod naučnoistra- 
živačkog rada jednog istoričara, već moja svjedočenja o 
ljudima i događajima naše revolucije. Razumije se, trudio 
sam se da moja kazivanja budu što vjerniji prikaz doga- 
đaja u kojima sam učestvovao. Stoga ništa nijesam ,laki- 
rao", nikoga nijesam štedio, ni sebe. Naša revolucija je 
tako velika da je ne može zatamniti iznošenje njenih dilema, 
padova i prolaznih neuspjeha. 

Nadam se da će moja kazivanja pomoći da se dođe do 
objektivne istorijske istine o našoj revoluciji. Tome bi v 
mnogome doprinijelo ako bi se sa svojim sjećanjima javili 
i drugi učesnici naše revolucije, osvjetljavajući je iz razli- 
čitih uglova i nastojeći da događaje prikazuju onako kako 
su se oni zaista odigrali. 

Rasvjetljavajući pojedine događaje i ličnosti, nijesam 
se obazirao na to da li će se neko osjetiti pogođen. Konačno, 
ocjena uloge jedne ličnosti u revoluciji ne može se donositi 
na osnovu toga kako se ponašala u određenim istorijskim 
trenucima, već jedino polazeći od njenog ukupnog djelova- 
nja kroz čitavu revoluciju. To načelo me je nagonilo da i 
moje držanje i postupke ocjenjujem kritički. 

Kao pisac i učesnik revolucije biću zadovoljan ako 
moji memoari doprinesu da se rasvijetle i bolje shvate po- 
jedine etape naše revolucije, koja je jedinstvena po tome 
što i dalje teče, što se nije zaustavila u svom razvitku. U na- 
šoj zemlji se i sada zbivaju revolucionarne promjene dru- 
štvenih odnosa usmjerene ka konačnom oslobođenju radnika 
od najamnih odnosa. U toku oružane borbe riješili smo 0s- 
novno pitanje svake revolucije — pitanje vlasti; po oslobo- 
đenju zemlje izvršili smo duboke promjene u svojinskim 
odnosima: eksproprisali smo industrijalce, bankare, trgovce, 
veleposjednike i njihovu imovinu predali u ruke države; 
sukobili smo se sa Staljinom i otvorili perspektivu ravno- 
pravnih odnosa među socijalističkim zemljama i specifič- 
nih puteva u razvoju socijalizma; izvlastili smo, iako ne 
potpuno, razgranat aparat države u čijim je rukama kon- 
centrisana moć raspolaganja viškom rada. Sada se borimo 
da o višku rada neposredno odlučuju radnici, a ne aparat 


države ili menadžerske grupe u preduzećima, bankama. Ta 
borba još nije dobijena... revolucija teče! 

_ Memoari se završavaju zbivanjima neposredno poslije 
Cetvrtog (brionskog) plenuma CK SKJ. Period od posljed- 
njih nekoliko godina, iako od izuzetnog značaja za dalji tok 
naše revolucije, suviše je blizak da bi se o njemu moglo 
svestranije svjedočiti; za to je neophodna određena istorij- 
ska distanca. Svjestan sam da je to ozbiljan nedostatak mojih 
memoara, ali vjerujem da ću ga moći ispraviti u eventual- 
nom budućem izdanju, kada za to budu sazreli uslovi. 


Beograd, jula 1970. Svetozar Vukmanović Tempo 

GLAVA I 
NEMIRNO DJEČAŠTVO 


Moja porodica. =" Strijeljanje jednog izdajnika + Kako sam 
doživio ,,politiku" u oslobođenoj zemlji + Polazim u školu +" 
Bosi i obuveni += Otac u zatvoru += Moja majka +" Gimnazija 
i dolazak u grad + Svijet romana + Smrt najstarijeg brata 
i kako mi je on pomogao da zavolim Sovjetski Savez =" Se- 
strina tragedija + Vječite prepirke oca i strica + Stičem sa- 
mopouzdanje =" Završetak = gimnazije 


PRIPADAM GENERACIJI koja je prve godine djetinj- 
stva provela u uslovima rata i okupacije. Rođen sam 1912. 
godine, kada je Crna Gora bila u ratu protiv Turske. Dvije 
godine kasnije zaratilo se protiv Austro-Ugarske. Nijesam 
imao ni tri godine kada je počela okupacija. Pojedini doga- 
đaji iz tog vremena, o kojima su mi kasnije stariji pričali, 
duboko su mi se urezali u pamćenje... 

Selo Podgor, u kome sam rođen, pri vrhu je kotline što 
se proteže od Skadarskog jezera do podnožja planine Trojice. 
Budva i Sveti Stefan s druge su strane planine. Život u selu 
nije bio nimalo lak. Seljaci iz ravnice imali su plodnu zemlju; 
na njoj su gajili vinovu lozu i smokve i dobijali prvo- 
klasno vino i rakiju; oni su takođe držali stoku u plani- 
nama koje se dižu prema moru, lovili su ribu u Ska- 
darskom jezeru. Međutim, naše selo je bilo bez plodne ze- 
mlje. Da bi se dobio komadić zemlje, trebalo je lomiti i od- 
stranjivati kamen, a klimatski uslovi za proizvodnju dobrog 
vina i rakije bili su dosta slabi. Nije bilo porodice koja bi sa 


svog imanja mogla dobiti dovoljne količine pšenice i ku- 
kuruza; moglo se prehranjivati najdalje do Božića. Oni koji 
su gajili nešto goveda i koza, prodavali su stočne proizvode 
u obližnjim gradovima i tako dobijali sredstva za kupovinu 
kukuruza kojimi bi se prehranjivali do nove žetve. Ali, to 
su mogle činiti samo ,najbogatije" porodice — one koje su 
uspjele da iz kamenjara izvuku više zemlje, da zasade lozu 
i smiokve i da drže stoku u planini. 

U ,bogatije" porodice ubrajala se i moja, zahvaljujući 
zalaganju i radu oca i majke. Prije ratova otac je dva puta 
bio u Sjevernoj Americi i radio u rudnicima. Gladovao je, 
ali je skupio nešto novaca i, kada bi došao kući, radio je od 
jutra do mraka na unapređivanju imanja. Krčio je kamenjar 
i sakupljao ono malo oskudne zemlje. Postigao je da mu 
imanje bude najobrađenije u selu — njegova loza i smokve 
služile su za ugled ostalim seljacima. Umio je da pravi dosta 
dobro vino i rakiju. Majka je takođe pomagala u obrađiva- 
nju imanja, ali je vodila i domaćinstvo, odlazila je u obližnje 
varoši i prodavala mieso, sir, vino, rakiju i druge proizvode. 
Tako dobijenim sredstvima kupovala je kukuruz kojim smo 
se prehranjivali i ostale proizvode radi zadovoljenja po- 
treba domaćinstva. Sto se tiče nas, djece, md smo izgonili 
stoku na pašu i pazili da ne načini štetu usjevima. 


To je bila neka vrsta unutrašnje raspodjele poslova u po- 
rodici. 

Okupacija je sve poremetila. Otac je otjeran u zaroblje- 
ništvo, a majka je morala preuzeti i njegove poslove oko 
imanja. Sestra Milica bila je još djevojčica, ali je već radila 
sve kućne poslove. Dva starija brata — Đuro i Luka — sta- 
rali su se da se stoka redovno izgoni na pašu. Najstariji, 
Đuro, pomagao je majci oko imanja. Jedino sam ja bio oslo- 
bođen posla; mogao sam da se igram po cio dan i uvijek 
mi je teško padalo kada bi me majka zvala da ručam, jer 
sam miorao prekidati igru. A rado bih žrtvovao i ručak samo 
da nastavim igru. 

Život za vrijeme okupacije tekao je za mene dosta jed- 
nolično. Nijesam ni osjetio okupaciju jer okupatori nijesu 
zalazili u naše dosta zabačeno selo. Samo je ponekad dolazio 
žandarmerijski narednik, koji nije bio Austrijanac, već Srbin 
iz Like. Nije se ponašao strašno — ništa nije nasilno uzimao, 
nikoga nije udario... 


MONOTON ŽIVOT u selu iznenada se prekinuo. Jednog 
jutra čuo sami plotun pušaka. Majka i žene u susjedstvu su 
se uzbunile. Muškarci su još bili u zarobljeništvu. Počelo 
je dovikivanje, karakteristično kada se nešto dogodi u selu. 
Ovog puta niko nije znao šta se i gdje dogodilo. 


Nešto kasnije čulo se da je pred školom, koja se nala- 
zila izmieđu gornjeg i donjeg sela, viđena grupa naoružanih 
ljudi. Govorilo se da su komite strijeljale nekog seljaka 
koji je okupatora obavještavao o svemu što se događalo 
u selu. 

Prvi put čuo sam za komite — za naše ljude koji nijesu 
htjeli da žive u domovima, nego su se odmetali u šume 
i vodili borbu protiv okupatorske vlasti. Takođe sam saznao 
da u našem selu ima ljudi koji služe okupatora. Nije ih 
bilo mnogo, i svi su ih prezirali. 

Pažljivo sam slušao šta se govorilo. Bilo je različitih 
komentara. Jedni su govorili da je to trebalo uraditi mnogo 
ranije, a ne kada je okupacija okončana. Drugi su se bunili 
što komite nijesu ni puške opalili za cijelo vrijeme okupacije, 
već sada dijele pravdu. Neki su, opet, isticali da u oba sela 
ima još špijuna, ali da oni nijesu strijeljani, miada bi prema 
svima trebalo isto postupiti. 

Mnoge sam stvari tada prvi put saznao. Na primjer, 
da ima komita koji su na riječima protiv okupatora, čak 
i žive po šumama, ali ne izvode nikakve akcije. Bilo je 
i ljudi koji su služili okupatora i narod ih je nazivao Špi- 
junima. Cuo sam da je i u našem bratstvu bio jedan dostav- 
ljač i špijun i da je trebalo da bude strijeljan. Ali, bratstvo 
je stavilo do znanja komitama da, iako se radi o špijunu, 
on ne smije biti strijeljan jer će ga bratstvo osvetiti. To md 
je pomoglo da vidim koliku ulogu ima bratstvo u društvenom 
životu Crne Gore. 


ŽIVOT U PORODICI se normalizovao kada se otac vra- 
tio iz zarobljeništva. Mi smo u međuvremenu prilično odra- 
sli. Ja sam imao već preko šest godina. Stariji su pomagali 


ocu u obrađivanju imanja, a majci u domaćim poslovima. 
Ja sam čuvao stoku, a sljedeće godine trebalo je da pođem 
u osnovnu školu ... 

Iznenada, jednog dana pred našom kućom pojavila se 
grupa naoružanih ljudi. To su bili većinom mladići iz sela 
bliže ravnici i Skadarskom jezeru. U kući je nastala uzbuna. 
Otac nije htio da izađe pred kuću, iako ga je majka molila 
da pozove ljude. Sjedio je kao skamenjen kraj ognjišta. 
Majka je sama izašla pred nezvane goste. Iznijela im je 
rakije, ali ih nije pozvala u kuću. Bojala se oca. Nikada 
se ranije nije dešavalo da namjernici ne uđu u kuću. 

Pošto ih je počastila rakijom, majka je uvela ljude 
u obor i rekla: 

— Uzmite šta hoćete... neka vam je sa alalom. 


Shvatio sam da će nam uzeti stoku i uplašio se za moje 
omiljeno jare. Brzo sam preskočio ogradu obora i zgrabio 
jare, spreman na sve samo da mi ga ne uzmu. Momci su 
se nasmijali i uzeli jedno, i to najmiršavije jare. Ljubazno 
se pozdraviše sa majkom i odoše, izvinjavajući se za ono 
što čine. 

Majka je ušla u kuću i rekla ocu: 

— Uzeli su samo jedno jare... i to najmršavije. U dru- 
gim kućama uzimali su i po dva-tri brava, pršute, vina 
i rakije. Vidiš, bolje je ljude lijepo dočekati... Sve je to 
zbog te tvoje proklete politike. 

Prvi put sam čuo riječ ,,politika", ali nijesam znao šta 
ona znači. Cekao sam da čujem šta će otac odgovoriti. 

— To nijesu ljudi... to su pljačkaši — odbrusio je. — 
Idu od kuće do kuće i pljačkaju sve što im padne šaka... 

Nijesam shvatio ko su ljudi za koje otac kaže da su 
pljačkaši. Ljubazno su se i prijateljski ponašali prema majci 
i prema meni! Počeo sam se raspitivati kod najstarijeg brata, 
ali on mi nije htio mnogo reći pošto je smatrao da sam 
suviše mali da bih mogao razumjeti takve stvari. Jedino 
mi je rekao da su se odmah po završetku okupacije pojavile 
dvije političke struje u Crnoj Gori. Jedna je okupljala pre- 
težno omladinu i izjašnjavala se za ujedinjenje Crne Gore 
sa Srbijom, ne postavljajući pri tome nikakve uslove — to 
su ,bjelaši". Druga struja je bila protiv takvog ujedinjenja 


— to su ,zelenaši"". Naš otac se izjasnio za ove druge. Ali 
pobijedili su prvi; oni su obilazili sela i priređivali gozbe za 
svoje pristalice. Onima koji su se izjasnili za ,zelenaše" 
oduzimali su stoku, vino, rakiju... Zato su došli u naše 
selo, pred našu kuću... Ali, zahvaljujući majci, zadovoljili 
su se malim. 

Ova bratovijeva objašnjenja uvela su mie u oblast po- 
litike. To je, zapravo, bio moj prvi korak na putu koji 
je bio preda minom. 


POSLIJE OSLOBOĐENJA postavilo se pitanje školova- 
nja za sve nas muškarce: trebalo je da se upišem u osnovnu 
školu, dok su starija braća već bila zrela za gimnaziju. 
Najstariji, Đuro, imao je pravo da u toku tri naredne godine 
polaže po dva razreda, jer nije mogao pohađati gimnaziju 
za vrijeme okupacije, dok je Luka upravo navršio godine 
potrebne za upis u prvi razred gimnazije. Otac je odlučio 
da Đura i Luku pošalje u gimnaziju, a da ja poslije završene 
osnovne škole ostanem da radim na imanju. 

Otac i majka su se dogovorili kako da ostvare svoje 
planove. Poznat kao dobar majstor za zidanje kuća, otac 
će graditi kuće seljacima koji su se vraćali iz Amerike. 
Zarađenim novcem plaćaće stanovanje sinova na Cetinju. 
Majka će svake nedjelje nositi nedjeljni obrok hrane: veliki 
hljeb od kukuruznog brašna, nešto slanine, krompira, pa- 
sulja. .. Kako je Cetinje udaljeno od sela oko pet sati hoda. 
majka je polazila oko pola noći da bi u grad stigla prije 
nego što sinovi ustanu. Najteže je bilo zimi; veliki smetovi 
zatrpavali su planinske puteve, tako da se hrana i namirnice 
namijenjene prodaji u gradu nijesu mogle prenositi na ma- 
garetu. Majka je tada čitav teret nosila na svojim leđima 
— i to je trajalo petnaest dugih godina, budući da sam 
kasnije i ja pohađao gimnaziju! 

Pošao sam u osnovnu školu sa bratom od strica, Bran- 
kom, mojim vršnjakom. Otac mu je radio u rudnicima 


+ Nazvani su ,bjelaši" i ,zelenaši" po bijelim i zelenim listićima 
kojima se glasalo u Velikoj narodnoj skupštini u Podgorici (danas 
Titograd), na kojoj je izglasano ujedinjenje Crne Gore sa Srbijom. 


Južne Afrike i zato je njegova porodica znatno bolje živjela 
od moje. 

Prvog dana učitelj nas je razvrstavao po klupama: u po- 
sljednjoj klupi sjedeli su najbolji učenici, a u prvoj najsla- 
biji. Sa đacima starijih razreda nije bilo teškoća: učitelj 
ih je razvrstavao prema uspjehu iz prethodne godine. Ali 
nas, prvake, razmještao je prema prvom utisku. Mene je 
smjestio u klupu za najslabije đake, vjerovatno mu se nije- 
sam učinio mnogo bistar. Branko je, međutim, sjedio u klupi 
za najbolje! 

Bio je to moj prvi izlazak u društvo i prva nepravda 
koju sam doživio. Nijesam sebe smatrao manje sposobnim 
od drugih dječaka sa kojima sam se svakodnevno igrao 
u selu. Posebno sam bio ljubomoran na Branka jer md je bio 
najbliži; stalno smo se nadmetali ko će biti bolji u dječjim 
igrama. 

Ćutao sam; nanesenu nepravdu zadržao sam za sebe 
i počeo sam uporno učiti. Poslije izvjesnog vremena zabilje- 
žio sam prve uspjehe: napustio sam prvu klupu... dok 
se najzad nijesam našao u posljednjoj — na mjestu za naj- 
bolje! Nijesam ga ispuštao do završetka osnovne škole. 


ODMOR ILI VRIJEME prije početka nastave provodili 
smo u igri. Bilo je bezazlenih, ali i opasnih igara. Jedna od 
najopasnijih bila je bitka dva tabora. Tukli smio se nogama, 
a ne pesnicama! U jednu grupu su ulazili đaci koji bi tog 
dana došli obuveni u školu, a u drugu — bosi! To nije bila 
podjela na ,,bogatiju" i ,siromašniju" djecu; u školu smo 
dolazili čas obuveni, a čas bosi... tako smo i tabore stalno 
mijenjali. Pa ipak, bilo je djece koja su skoro redovno 
dolazila bosa ili obuvena. Među ovim drugima sam se i ja 
nalazio, jer sam poticao iz relativno bogatije porodice. 

Igra je imala svojih zanimljivosti; u njoj su se isticali 
dječaci koji bi izlazili kao pobjednici u okršaju sa pojedin- 
cima iz suprotnog tabora, kao i oni koji su najviše pomagali 
svom taboru da pobijedi protivnike. Da bi se obezbijedila 
pobjeda, trebalo je biti vješt da se u sudaru sa protivnikom 
hitro izmakne, tako da njegova noga udari u prazno. A onda 


isto tako hitro, ne dajući vremena protivniku da se pripremi 
za odbranu, udariti ga snažno nogom u stomak i onesposobiti 
ga za dalju borbu! Poslije toga se priskače u pomoć ostalim 
drugovima. 

Učitelj je strogo kažnjavao sve učesnike ove , igre", a po- 
gotovu ,kolovođe". Razumije se, kada bi nas uhvatio na 
djelu. Kako sam bio jedan od ,,kolovođa", redovno sam izvla- 
čio najteže kazne: satima smo klečali na koljenima, i to na 
podu koji je često bio posut sitnim šljunkom, što je izazivalo 
oštre bolove i stvaralo rane. Osim toga, učitelj nas je tukao 
po dlanovima tankim dugačkim prutovima. Dešavalo se da 
je zahvatao i kožu iznad dlanova. To je izazivalo povrede 
i užasno boljelo. Dječaci su pokušavali da izbjegnu udarce 
te su izmicali dlanove. Ali učitelj je bio nemilosrdan: po- 
navljao je svaki promašeni udarac. 


Što se mene tiče, ne samo da nijesam pokušavao da 
izbjegnem udarce, nego nijesam ničim pokazivao ni da me to 
boli. Jednostavno sami pružao ruke i podnosio udarce kao 
da padaju po tuđoj koži! Ruke i koljena su mi stalno bili 
modri i mnogo me boljeli. Stoga sam ponekad pokušavao 
da ne učestvujem u igri — da bih izbjegao nove batine. 
Ali, kao za inat, gotovo se redovno dešavalo da se učitelj 
baš tada ne pojavi i da batine izostanu. Tada bih se zakli- 
njao da ću idući put učestvovati u igri. Međutim, kada bi 
nas opet uhvatio i premlatio, raspoloženje se mijenjalo. 


KADA SU SE OČEVI PLANOVI da školuje oba starija 
sina već počeli ostvarivati, jedan događaj je sve poremetio: 
otac je uhapšen i sproveden u zatvor, nedaleko od Virpazara. 

Hapšenje je iznenadilo ne samo nas ukućane nego i Či- 
tavo selo. Uživao je veliki ugled među seljacima, imanje 
mu je bilo jedno od najuređenijih u selu, a poslovi kojima 
se bavio — prije svega zidanje kuća — bili su uvijek na 
vrijeme i dobro obavljani. Istina, bio je nepismen, ali se 
u politiku, posebno u odnose izmieđu Srbije i Crne Gore, 
tako razumijevao da se uspješno suprotstavljao i školovanim 
ljudima. Pratio je novosti u svijetu i uvijek je tražio da mu 


0 tome pričamo kada bi, veoma rijetko, stigle novine iz 
grada. 

Očevo hapšenje je izazvalo ne samo iznenađenje, nego 
1 proteste među seljacima. Znalo se da je uhapšen zato 
što je pripadao ,,zelenašima" i što se nikako nije htio odreći 
svojih nazora. ,Bjelaši" su hapšenjem htjeli da ga na to 
prinude, ali on je, očigledno, radije pristao da provodi vri- 
jeme u zatvoru. 

Hapšenje je, međutim, sasvim poremetilo njegove pla- 
nove u pogledu školovanja sinova: više nije mogao obrađi- 
vati imanje niti zidati kuće. Staviše, trebalo je i njega izdr- 
žavati, nositi mu hranu u zatvor. Umjesto da obustavi ško- 
lovanje svoje djece i da ih vrati u selo kako bi zamijenili 
oca, majka je hrabro odlučila da djeca nastave školovanje, 
a čitav teret poslova primila je na sebe. Radila je na imanju, 
nosila hranu sinovima na Cetinje i mužu u zatvor. Da bi 
došla do potrebnih sredstava za plaćanje stanova sinovima 
na Cetinju, prodavala je vino i rakiju i počela se baviti 
krijumčarenjem duvana. Na sve je bila spremna samo da 
obezbijedi školovanje svojim sinovima. Tek kada su oca po- 
slije dvije godine pustili iz zatvora, smanjili su se poslovi koje 
je za čitavo to vrijeme požrtvovano obavljala, jer ih je sada 
ponovo preuzeo otac. 


MUKOTRPAN JE ZIVOT imala moja majka. Muža je 
prvi put vidjela na vjenčanju. Roditelji je nijesu pitali da 
li želi da pođe za njega. No, i pored toga, oni su se dobro 
slagali. Otac se nije miješao u vođenje domaćinstva, a ona 
je izvršavala svaki njegov zahtjev, poštovala svaku njegovu 
riječ. Otac je bio glava porodice i svako ga je morao po- 
štovati. 

Pri odlasku na rad redovno je išla za njim na izvjesnom 
odstojanju, a kada bi se vratili kući, majka bi najprije 
skinula ocu obuću, donijela kopanju" sa vodom i prala mu 
noge. Tek poslije toga bi se prihvatila posla oko spremanja 
objeda. Ako bi otac praznikom prije ručka ili radnim danom 
pred veče razgovarao sa seljacima pred kućom, majka ga 


+ Kopanja — drveno korito za kupanje. 


nikada ne bi prekidala; čitava porodica je morala čekati da 
završi razgovor i da uđe u kuću! Otac je bio okružen pošto- 
vanjem koje je majka prenijela na cijelu porodicu. 

Prema djeci je bila popustljiva. Izlazila je u susret 
nekim našim željama do te mjere da se i ocu suprotstavljala. 
Kada bih odbio da jedem pripremljeno jelo (nijesam volio 
kuvani luk, ili morač), otac se ljutio i naređivao da md se 
ništa drugo ne smije dati. Smatrao je da gladno čeljade 
jede sve što mu se ponudi. Ja sam gladan ostavljao trpezu 
i odlazio uvrijeđen. Majka je trčala za mnom i donosila 
mi nešto drugo da pojedem. Ipak, znala je da bude i nepo- 
pustljiva kada nije bilo drugog izlaza: svako jutro sam mo- 
rao rano da ustanem i da gonim stoku na pašu; mieni se 
uvijek spavalo, pa sam pokušavao na razne načine da iz- 
bjegnem tu obavezu i da nastavim spavanje. Ali majka je 
bila nepopustljiva jer nikog drugog nije bilo da obavi taj 
posao. 


OSNOVNU ŠKOLU sam završio među najboljima. Opo- 
vrgao sam učiteljevu procjenu na početku školovanja. Po- 
nesen uspjehom, htio sam da nastavim školovanje i nikako 
nijesam prihvatao da ostanem u selu, da radim na imanju. 
Majci sam stalno govorio: 

— I ja ću da učim na Cetinju... ako mogu Đuro 
i Luka, zašto ne mogu i ja? Neću da radim na imanju. 

Ona me je ubjeđivala da neko mora ostati jer će imanje 
propasti, a u njega je premnogo truda uloženo da bi se to 
smjelo dozvoliti. Razgovarala je sa mnom kao sa odraslim. 
To md je imiponovalo. Ali me nije ubijedila. Ostao sam 
uporan u svom zahtjevu. 

Majka se savjetovala sa ocem, a on je mrzovoljno pro- 
mrsio: 

— Neka ide... kada je tako navalio. On je ionako 
nekako tunjav pa će ga već prve godine istjerati iz škole... 

Tako je bila riješena moja sudbina. Nastavio sam ško- 
lovanje, ali uvijek mi je prijetila opasnost da se vratim 
u selo ako ne pokažem dobar uspjeh u školi. Zato sam 
zapeo iz petnih žila i uvijek postizao vrlo dobar uspjeh. 


Očeva odluka izazvala je nove probleme. Majka i sestra 
su morale da se brinu i za stoku, što je do tada bio moj 
posao. 

Đuro je završavao šesti razred gimnazije, a poslije ma- 
ture trebalo je da nastavi studije na univerzitetu i da se osa- 
mostali. Što se tiče Luke, odlučeno je da se upiše u bogoslo- 
viju jer je tamo školovanje u cjelini bilo besplatno, što je 
smanjivalo teret oko izdržavanja nas trojice. 

Prvi susreti sa gradskom djecom ostavili su na mene 
veoma negativan utisak. Kako sami nosio seljačko odijelo 
i opanke, nijesu me primali u svoju sredinu. Cimi bi me ug- 
ledali, trčali bi za mnom i rugali se. Pokušavali su i da 
me tuku. Imali su male noževe i prijetili da će me zaklati. 
Vidjeli su da se plašim, pa su uživali u tome. Prestao sam da 
izlazim u grad i ostajao sam u stanu kada nijesam morao 
u školu. Zbog svega toga omirznuo sam grad. Da nije bilo 
jake volje da nastavim učenje i završim gimnaziju, sigurno 
bih se vratio u selo. 

Varoška djeca nijesu prestajala da me progone. Posta- 
jala su sve bezobraznija, a pojedinci su počeli da me napa- 
daju. To md, je toliko dozlogrdilo da sam odlučio da im se 
suprotstavim. Uskoro md se pružila prilika: vraćao sam se 
kući kad pred mene odjednom ispade jedan od njihovih 
vođa; držao je nož u ruci. Začudio se što ne bježim. Izmjah- 
nuo je nožem, ali ja sam brzo reagovao. Jednom rukom sam 
ga uhvatio za šaku u kojoj je držao nož, a drugom sami mu 
stezao vrat; istovremeno sam ga potpleo... Slijedećeg tre- 
nutka je ležao poda mnom na zemlji! Vikao sam mu da pusti 
nož, ali on to nikako nije htio učiniti. Oštro sječivo noža 
md je povrijedilo prst... međutim, ni ja nijesam htio pustiti 
njegovu ruku. Nalazili smo se u nekoj vrsti pat-pozicije. 
Najzad sam riješio da ga pustim. Tog puta nijesam pobjegao, 
već sam čekao da vidim šta će on učiniti. Na moje veliko 
iznenađenje, ,,hrabri" vođa je pobjegao... 


Djeca me više nijesu dirala. To me je naučilo da ne 
smijem pokazati strah pred protivnikom, čak i kada je jači 
od mene! 

U školi nije bilo ništa bolje. I tu su mie gradska djeca 
dočekala odbojno. Nijesu me htjela primiti u društvo. Istina, 
bilo je u gimnaziji i druge djece sa sela, ali ona su bila 


raspoređena u odjeljenja prijepodnevne smijene — dolazila 
su svako jutro iz sela, a uveče se vraćala kućama. Ja sam 
bio raspoređen u odjeljenje popodnevne smjene, zajedno 
sa djecom koja su stanovala u gradu. Kako su to većinom 
bila djeca državnih činovnika, bila su materijalno obezbi- 
jeđena — imala su lijepa odijela, donosila u školu kolače, 
voće, kupovala za vrijeme odmora bombone, slatkiše... Ja 
sam uvijek bio u iznošenim odijelima starije braće, jeo sanno 
kukuruzni hljeb koji bi mi majka donosila iz sela. Novaca ni- 
kada nijesam imao da bih mogao kupiti bombone. Gazdarica 
bi mi ponekad davala 25 para jer sam joj svaki dan činio po 
neku uslugu — cijepao drva, odlazio u trgovinu. To bi bio 
veliki praznik za miene. Odlazio bih u radnju i dugo birao 
koji ću bombon da kupim. Jer tim parama sam mogao samo 
jedan kupiti! 

Sve to je činilo da sam se osjećao kao biće drugog reda, 
kao uljez u nepristupačnoj sredini. Bar tako je bilo u po- 
četku. No, vremenom sami se oslobađao osjećanja manje 
vrijednosti. Uvjerio sam se da gradska djeca prosječno manje 
znaju od mene. To je donekle bilo i razumljivo. Njih ništa 
nije gonilo da uče. Znali su da će roditelji intervenisati ako 
dobiju slabu ocjenu, a, u krajnjem slučaju, ponavljati razred 
nije bilo naročito strašno. Za mene ne samo da niko nije 
mogao intervenisati, već to nijesu ni htjeli. Jedva su čekali 
da se vratim u selo! To me je podsticalo na učenje, na posti- 
zanje sve većih uspjeha. 


OSJEĆAJUĆI DA ME SREDINA ne prima, povlačio sam 
se u sebe. Skoro da nijesam izlazio iz kuće. Braća su mi 
donosila knjige iz bogoslovske i gimnazijske biblioteke, koje 
sam prosto gutao. Vrlo rano sam' pročitao gotovo sve važnije 
ruske i francuske romane, kao i djela književnosti drugih 
naroda. 

Preda mnom se otvarao nov svijet, po mnogo čemu sli- 
čan sa svijetom u kojem sam živio. Saživljavao sam se sa 
glavnim junacima romana, bdio nad njihovom sudbinom, 
povezujući je u mašti sa mojom. I neprekidno sam se pitao 
kako bih reagovao kada bih se našao u njihovom položaju. 


Dok sam. čitao Zločin i kaznu Dostojevskog, bio sam 
u dilemi — da li je za društvo korisnije ostaviti staricu 
lihvarku da živi i dozvoliti joj da pljačka ljude ili je ubiti 
i njenim novcem obezbijediti školovanje darovitog mladića 
koji inače propada u tom društvu? Nijesam nalazio odgovor 
i vrtio sam se kao u začaranom krugu. Nikako nijesam mogao 
zamisliti sebe da tako nešto činim, ali sam strasno želio 
da vlast ne otkrije Raskoljnikova. Bio sam strašno razoča- 
ran kada se on predao vlastima. 

U stvari, nijesam umio da riješim tu naopako postav- 
ljenu dilemu. Jer, ne radi se o tome da li ubiti staricu, već 
o tome da se promijeni društvo koje dopušta egzistiranje 
lihvara i zelenaša, dok u isto vrijeme propadaju talento- 
vani ljudi. Bio sam suviše mlad da to shvatim! 

Mučila me je i Hamletova neodlučnost da osveti smrt 
svoga oca! Zašto oklijeva kada je sve jasno? Oca mu je ubio 
stric da bi uzeo prijesto i njegovu majku za ženu. Iz svega 
što sam do tada pročitao proizlazilo je da je u takvim 
slučajevima osveta opravdana: nasilnici su uvijek kažnja- 
vani, a isto se dešavalo i onima koji bi iz koristoljublja 
izdali svoje drugove. To sami naučio iz narodnih pjesama, 
koje sam nekada slušao od oca svako veče do duboko u noć. 
A u književnosti je sasvim drugačije! Tražio sam objašnjenje 
od Dura. Jednostavno mi je rekao da je prerano da čitam 
Hamleta i oduzeo mi knjigu. Poslije toga sam krišom čitao, 
iako nijesam ništa razumijevao. 

Balzakov Čiča Gorio ostavio je na mene dubok utisak. 
Njegova ljubav prema kćerima mnogo mie je podsjećala na 
ljubav moje majke prema meni; i ona je bila spremna na sve 
samo da bismo mi bih srećni. Zaklinjao sam se da ona neće 
doživjeti sudbinu čiča Gorija i da joj mi — njeni sinovi — 
nikada nećemo zaboraviti što je učinila za nas. 


ĐURO JE ZAVRŠIO GIMNAZIJU sa odličnim uspjehom. 
Nije mogao dobiti stipendiju zbog toga što je bio ubijeđeni 
republikanac. No, njegove ambicije su bile velike, volja 
još veća. Htio je da ide u Pariz i da tamo studira! Znao je 
da ne može računati na pomoć od oca; tražio je samio da 


mu se plati put do Pariza i obezbijedi izdržavanje za prva 
dva mjeseca — dok se ne sredi i ne nade zaposlenje. 

Otac je prodao nešto imanja i tako je Đuro otišao u 
svijet... 

U Parizu je studirao filozofiju i zaposlio se kao fizički 
radnik u fabrici. Tako je došao u dodir sa komunistima 
i uskoro je rukovodio štrajkom u fabrici gdje je radio. 
Postao je član Komunističke partije Francuske. 


Mi, naravno, nijesmo ništa znali o tome. Mislili smo 
da redovno studira. S vremena na vrijeme tražio je pomoć; 
otac je pozajmljivao nešto novaca i slao mu u Pariz. Ali, 
jednog dana stiglo je od njega pismo koje nam je otkrilo is- 
tinu. Đuro je odgovarao Luki na čestitku povodom božičnih 
praznika: 


Ne trebaš mi više čestitati praznike. Ja ne praznujem 
ni Božić ni Uskrs. Ako već hoćeš da mi čestitaš, onda mi 
čestitaj Prvi maj i Sedmi novembar. To su sada moji 
praznici." 


Otac je bio strašno razočaran. Ne samo zato što mu je sin 
postao ,bezbožni komunista", nego i zbog toga što su mu 
ponovo bili poremećeni svi planovi. Računao je da će se 
Đuro vratiti sa diplomom Pariškog univerziteta, da će se 
zaposliti i pomoći miu u otplaćivanju dugova i u mom ško- 
lovanju. Odjednom je sve palo u vodu: ne samo što Đuro 
neće završiti studije, već će sigurno dopasti zatvora. To je 
isto kao da je izgubio sina! Majka je takođe bila razočarana: 
sve je učinila da joj sin postane činovnik, da ne mora više 
raditi na selu kao što su to činili svi prije njega. Umjesto 
da bude gospodin, sin će dopasti tamnice... 


Za razliku od oca i majke, ja sam unaprijed podržavao 
sve što bi Đuro uradio. Obožavao sam ga još od vremena 
kada je bio na maturi, a ja u drugom razredu gimnazije. 
Iako ništa nijesam znao ni o Prvom maju ni o Sedmom 
novembru, prihvatio sam njegove praznike kao svoje. Od 
tada i počinje moje interesovanje za radnički pokret i Sov- 
jetsku Rusiju ... 

Nije prošla ni godina dana kada stiže drugo pismo od 
Đura: javljao nam je da namjerava da ode u Sovjetsku 
Rusiju i da se nećemo vidjeti dugi niz godina. To pismo 


je definitivno pokopalo sve nade oca i majke da će im se 
sin ipak vratiti. 

Đuru kao da se izgubio svaki trag! Pisma nijesu više 
stizala. Mislili smio da je u Sovjetskoj Rusiji, odakle nijesmo 
ni očekivali pisma. 

Jednog dana su neki prijatelji obavijestili strica da se 
Đuro već mjesecima nalazi u zatvoru u Italiji! Otkud u Ita- 
liji... zbog čega je uhapšen? Ništa nijesmo znah, ali smo 
preduzeli korake preko prijatelja mog strica Vasa da bude 
pušten iz zatvora. Intervencija je uspjela jer je stric, kao 
istaknuti pristalica ujedinjenja Crne Gore sa Srbijom, imao 
prijatelje koji su mogli pomoći. 

Đuro je došao u ljeto 1927. godine. Nije bio ni sjen 
onog mladića koji je samouvjereno otišao u Pariz. Mjesecima 
je gladovao po tamnicama u Italiji i bio mučen od strane 
fašista. Niko nije znao za njegovu sudbinu da bi mu pomo- 
gao. Naša intervencija je došla suviše kasno. Tragičan kraj 
bio je neizbježan. Otac i majka činili su nemoguće samo 
da bi ga spasli. Prodavali su dio po dio imanja, ponovo se 
zaduživali da bi obezbijedili njegovo liječenje. Ali, ljekari 
su digli od njega ruke... nijesu ga primili ni u bolnicu. 
Umiro je u selu. 

Na pogreb je došla i delegacija radnika komunista sa 
Cetinja. Nosili su veliki vijenac crvenih ruža, ukrašen crve- 
nom trakom. Partija se, iako u ilegalnosti, opraštala od svog 
člana. Tako se završio jedan život koji je tek počinjao! 
Nestao je revolucionar u trenutku kada je stupao u akciju... 
Pa ipak, i za tako kratko vrijeme ostavio je za sobom dubok 
trag. Dok je ležao bolestan, neumorno je pričao o Sovjetskoj 
Rusiji i vodio oštre diskusije sa ocem i stricem o stanju 
u Sovjetskoj Rusiji, o socijalizmu uopšte. Brat od strica 
Branko, sa kojim sam bio nerazdvojan drug, i ja pažljivo 
smo slušali sve što je govorio i gutali svaku njegovu riječ. 
To je u stvari bilo naše prvo upoznavanje sa svijetom koji 
se rađao... 


Najviše je razgovarao sa ocem i stricom: obojica su 
radili u rudnicima Amerike i Afrike; životni cilj im je bio 
da rade što više i da zarade dovoljno sredstava kako bi 
obezbijedili bolji život svojoj djeci. Na tome su gradili svoje 
poglede na društvo koji su se bitno razlikovali od onoga 
što je Đuro izlagao. To je bio razlog stalne prepirke među 


njima. Otac i stric su uporno ponavljali da ne mogu imati 
jednako oni koji ništa ne rade i oni koji rade od jutra do 
mraka. Đuro je uporno objašnjavao da socijalizam nikako ne 
znači da svi treba da imaju jednako, nego upravo obrnuto: 
svako dobija prema rezultatima svoga rada. Ti njegovi ar- 
gumenti nijesu mnogo uticali na oca i strica. Oni su uporno 
tvrdili da se to ne može sprovesti: dobri radnici će htjeti 
da, većim zalaganjem i većom štednjom, što više zarade 
i da svojoj djeci ostave naslijeđe kako bi ona mogla bolje 
živjeti. 

Đuro je objašnjavao da se to, istina, neće moći izbjeći, 
ali da se time ne poriču načela na kojima počiva socijalističko 
društvo; ono treba da se organizuje tako da se onemogući 
da ljudi žive bez rada, iskorišćavanjemi tuđeg rada. Što se 
djece tiče, njima se mora omogućiti da se razvijaju prema 
sposobnostima. 

Otac i stric su samo nepovjerljivo vrtjeli glavama... 
A Branko i ja smo unaprijed prihvatali sve što je Đuro go- 
vorio; slijepo smo mu vjerovali. Posebno smo vjerovali da se 
u Sovjetskoj Rusiji izgrađuje društvo pravednije od našeg, 
koje nijesmo prihvatili jer smo se u školi osjećali kao građani 
drugog reda, primorani da se bore s ogromnim teškoćama 
ako žele da uspiju u životu. 

U razgovorima sa Đurom dobijao sam prve predstave 
o socijalističkom društvu koje se izgrađuje u Sovjetskoj 
Rusiji. Zavolio sam tu zemlju snagom dječaka koji se teško 
probija iako se osjeća mnogo sposobniji od onih koji dobro 
prolaze zahvaljujući imovnom stanju ili vezama svojih ro- 
ditelja. Najzad sam saznao da postoji društvo u kome nema 
takvih nepravednosti, gdje se uvažava u prvom redu sposob- 
nost, a ne okolnost da li je neko siromah sa sela ili dijete 
činovnika i bogataša iz grada... 

Sve to je presudno uticalo da se veoma rano, u petom 
razredu gimnazije, opredijelim za socijalističko društvo i 
Sovjetsku Rusiju. 


SESTRA MILICA živjela je pored majke i pomagala joj 
u kućnim poslovima. Nije ni polazila u školu jer je takav 
bio običaj. Kad joj je bilo 19 godina, zavoljela je momka 

iz našeg bratstva. Bio je znatno stariji od nje, a radio je 
u obližnjoj varoši. Sa njim. je zanijela; krila je od majke 
da je u drugom stanju. A kada to više nije bilo moguće, 
krišom je pobjegla i otišla momku. Ali, on je nije primio! 
Ostala je na ulici, uoči samog porođaja. Nije je primio 
čovjek koga je zavoljela, a roditeljima nije smjela! 

U našoj porodici se smatralo da nas veća sramota nije 
mogla zadesiti. Otac danima nije izlazio iz kuće, nije htio 
ni da čuje da se Milica vrati kući. Njeno ime nije smjelo 
ni da se pomene pred njim! Majka je bila meka srca: nije 
htjela da Milicu ostavi bez pomoći; nagovorila je jednu 
porodicu u selu da je primi dok se ne porodi. 

Poslije porođaja, shodno običaju, dijete se ostavlja na 
pragu kuće u kojoj stanuje porodica nezakonitog oca; dje- 
vojka-majka bi pozivala glavu porodice i saopštavala da 
ostavlja dijete jer je ono njihovo... 

Otac je od majke saznao kada će se Milica poroditi ... 
Kada je došao taj dan, uzeo je pušku i izašao iznad kuće 
Miličinog momka. Čekao je šta će se desiti: ako se dogodi 
da mu neko od ukućana udari kćer, on će pucati... Takav 
je bio običaj! No, pošto se tako nešto nije dogodilo, otac 
se vratio kući. 

Dijete je ubrzo umirio, a nešto kasnije ugasio se i Mili- 
čin život... Nije mogla preživjeti smrt djeteta ni sramotu 
koju je doživjela. Odbačena od porodice i društva, umrla 
je tiho, onako kako je i živjela... Jedino je majka bila uz 
nju... i na samrti... 


OTAC JE VEOMA LIJEPO ZIVIO sa rođenim bratom, 
Vašom. Nikada se nijesu posvađali, ali su politički bili na 
suprotnim pozicijama. Otac je pripadao crnogorskim fede- 
ralistima koji su proizašli iz pokreta ,zelenaša". Partija za 
koju se otac opredijelio i čiji je poslanički kandidat bio 
postizala je najveće uspjehe na parlamentarnim izborima 
u Crnoj Gori. Stric se, naprotiv, izjasnio za radikale koji 
su, po njegovom mišljenju, najviše doprinijeli da se ostvari 
ujedinjenje oba srpska naroda. 


Kao zagriženi politički protivnici redovno bi se prepi- 
rali, upotrebljavajući uvijek iste argumente. Znao sam ih 
napamet... Stric bi počinjao: 


— Kako možeš biti za razdvajanje srpskog i crnogorskog 
naroda? Zar sve to nije jedan narod... zar Crnogorci nijesu 
Srbi? 

— Jesmo Srbi, ali nijesmo Srbijanci — odgovarao je 
otac. 

— Kako možeš da budeš zajedno sa ljudima koji su bili 
na dvoru kralja Nikole i uživali privilegije — nastavljao 
je stric. — Ti su ljudi zajedno sa kraljem vršili nasilje nad 
Sta ćeš dobiti ako se vrati kralj Nikola i čitava njegova 
svita? 

Otac nije ostajao dužan odgovora: 


— Nijesam za vraćanje kralja Nikole, a najmanje onih 
koji su se oko njega nalazili. Ali, ne možeš opovrći ogromne 
zasluge kralja za crnogorstvo i za srpstvo. Više od 60 godina 
upravljao je Crnom Gorom i vodio Crnogorce u bojeve za 
slobodu... 

Osjećajući da time dira u najtananija osjećanja, otac 
bi prelazio u protivnapad. 

— A kako ti možeš da budeš sa radikalima i Pašićem? 
Zar Pašić nije glavni krivac što crnogorska vojska nije Za- 
jedno sa srpskom bila na Solunskom frontu? 

Stric nije odstupao: 


— Pa i bolje je što crnogorska vojska i kralj Nikola 
nijesu bili tamo ... imali bismo dvije srpske vojske i dva 
kralja. Od ujedinjenja ne bi ništa bilo! Uostalom, kralj 
i vojska su ,ženski" napustili Lovćen — zajedljivo je do- 
davao stric. 

— Ali su vodili odlučnu bitku na Mojkovcu i omogućili 
srpskoj vojsci da se na vrijeme povuče preko Albanije... 
i da se kasnije pojavi na Solunskom frontu — žilavo bi se 
branio otac. 

Danima su vodih rasprave ne odstupajući od svojih 
stavova. Pažljivo sam ih slušao i ulazio u jedno novo po- 
dručje politike. Stao sam na očevu stranu. Bliži su mi bili 
njegovi argumenti. Istina, mnogo kasnije, kada je otac bio 


već davno mrtav, a ja se nalazio u zatvoru, stric mi je 
poručivao sa samrtničke postelje: 

— Kažite Zaru" da treba da se bori za ravnopravnost 
Crne Gore... više se ne može sa ovim pašićevcima i paši- 
ćevskom politikom. 

Poruka je bila izraz njegovog razočaranja. Došao je iz 
Afrike pun oduševljenja š(to je ostvaren vjekovni san 
o ujedinjenju srpstva. Za nepunih deset godina od njegovog 
oduševljenja nije ostalo ništa ... 


VEC NA PRVIM KORACIMA U višim razredima mogao 
sam osjetiti da je nekadašnje moje povlačenje u sebe bilo 
korisno. Istina, ostali su tragovi u mom karakteru, ah zato 
sam pročitao mnogo knjiga iz naše i svjetske književnosti. 
Nivo stečenog znanja obezbijedio mi je izvjestan ugled medu 
učenicima i nastavnicima. Učenici su me često molili da 
im pomognem, a nastavnici su vjerovah da nema stvari iz 
nastavnog programa koju ne bih znao. Sve je to doprinijelo 
da se počnem mijenjati; stekao sam više samopouzdanja 
i smjelosti u ophođenju sa nastavnicima. Ponekad sam bivao 
bezobrazan, posebno prema novim nastavnicima ... 


Početkom drugog tromjesečja — bio sam u šestom raz- 
redu gimnazije — dobili smo novu nastavnicu srpskog jezika, 
gospođu Kon. Kako sam sjedio u prvoj klupi, ona mi se 
obratila: 

— Sta imate danas za zadatak iz istorije jugoslovenske 
književnosti? 

Nijesam znao... nikada nijesam učio iz udžbenika, već 
sam izvorno čitao sva djela naše književnosti i kritike naših 
najboljih kritičara. Znao sam više nego što je pisalo u udžbe- 
nicima. Zato sam na časovima samo obilježavao pređene lek- 
cije i poslije toga nijesam ni otvarao udžbenik. 

— Sačekajte da vidim u knjizi — mirno sam rekao. 
— Zabilježio sam. 

Počeo sam' da prehstavam knjigu, ali nastavnica mie je 
prekinula: 


+ Sveto(zaru). 


— Kako... ne znaš šta ste imiali za zadatak dok ne 
vidiš u knjizi! To znači da knjigu nijesi ni pogledao... 

Rekla md je da sjednem. Postavila je isto pitanje ostalim 
đacima. Dobila je zadovoljavajući odgovor i postavila mi 
novo pitanje: 

— A šta imate iz gramatike? 

— Gospođo, ovo je šesti razred gimnazije! — pravio 
sam se važan... 

Iznenadio ju je takav odgovor. Poblijedjela je i oštro 
rekla: 

— Ne pitam te koji je razred, nego šta imate za zada- 
tak iz gramatike? 

Nijesam se dao zbuniti i jednostavno sam rekao: 

— Pa ja i odgovaram na postavljeno pitanje... Gra- 
matika se ne predaje u šestom razredu gimnazije! 


Naredila mi je da sjednem i nije me prozivala sve do 
kraja godine. Radio sami samo pismene zadatke, ali, umjesto 
ranijih odličnih, dobijao sam jedva prolazne ocjene. Vjero- 
vatno bih osjetio posljedice moje drskosti da se upravo pri 
kraju godine nije dogodilo nešto što je izmijenilo mišljenje 
gospođe Kon o meni i mom znanju. U našu školu je došao 
inspektor iz Ministarstva. Trebalo je da provjerava znanje 
učenika i da premia tome ocjenjuje uspjeh nastavnika. Došao 
je red i na naš razred. Gospođa Kon je počela da postavlja 
pitanja iz dubrovačke književnosti, ali razred je ćutao kao 
zaliven. Njoj je to, očigledno, bilo neprijatno. Uhvatila ju je 
nervoza i nesigurnim glasom je upitala: 


— Da li neko u razredu zna koja je djela napisao Marin 
Držić? 

Pošto sam vidio da se niko ne javlja, digao sami ruku. 
Iznenadila se i sumnjičavo me pogledala. Ipak mi je dozvohla 
da odgovaram. A ja sam govorio sa velikim poznavanjem 
ne samo Držića, nego i cijele dubrovačke književnosti. Osta- 
vio sam dobar utisak na inspektora i na gospođu Kon. To 
sam vidio po njihovim licima... 

Sljedećeg dana gospođa Kon je kritikovala cio razred. 
Govorila je da su je svi obrukali jer ništa nijesu znah; mene 
je izuzela i rekla da sam pokazao dosta solidno znanje. Na 
kraju me je zapitala: 

— Kakvu ocjenu imaš iz srpskog jezika? 


Odgovorio sairu, ne bez izvjesnog prizvuka ironije: 


— Ranije sam na pismenim zadacima uvijek dobijao 
odlične ocjene, a kod vas jedva dovoljne... usmeno nijesam 
uopšte odgovarao do sada. 

Shvatila je da je optužujem. Odmah je reagovala: 

— Govorio si dosta kada sam prvi put došla... Bio si 
prilično bezobrazan. 


Nekoliko dana kasnije školska godina se završila, a ja 
sam iz srpskog dobio vrlo dobru ocjenu. Ipak, gospođa Kon 
nije bila zlopamtilo; imala je snage da ispravi grešku koju 
je napravila mojom krivicom. A takvi nastavnici se rijetko 
sreću... 


U VISIM RAZREDIMA GIMNAZIJE učenici su razvijali 
veliku aktivnost u srednjoškolskim udruženjima; svaka gim- 
nazija je imala literarnu družinu. Udruženja su bila povezana 
u jugoslovenskim razmjerama; održavani su i kongresi ju- 
goslovenskih srednjoškolaca u Beogradu. 


Na sastancima literarne družine, koje smo održavali ne- 
djeljom, učenici su čitali svoje pjesme, pripovijetke i druge 
književne radove ili su davali osvrte na djela iz svjetske 
i domaće književnosti. Potom se razvijala veoma živa disku- 
sija, koja je omogućavala da se afirmišu sposobni i vrijedni 
učenici. 

U okviru literarne družine postojali su biblioteka, pje- 
vački horovi, muzičke sekcije, pozorišne družine, što je uče- 
nicima omogućavalo da razvijaju svoje sposobnosti i ujedno 
da nalaze zabavu i razonodu: organizovane su priredbe za 
građanstvo i putovanja u druge gradove, gdje su takođe 
održavane priredbe za građanstvo. Na taj način se aktivnost 
đačkih udruženja nije zatvarala među zidove škole. 

Organizacija udruženja bila je demokratska: svi učenici 
viših razreda gimnazije mogli su biti članovi udruženja. Na 
kraju svake godine održavane su skupštine članstva radi 
davanja razrješnice staroj upravi i biranja nove. Pojedinačno 
su birani predsjednik i potpredsjednik udruženja, kao i de- 
legat za Kongres jugoslovenskih srednjoškolaca. Izbori su 
po pravilu bili tajni, ali običaj je nalagao da predsjednik 


bude iz osmog, a potpredsjednik iz sedmog razreda gimna- 
zije. Izbor je morao biti potvrđen od direktora. 

Rad u đačkim udruženjima me je privukao: vidio sam 
mogućnost da razvijem svoje sposobnosti, a i da se istaknem. 
To mi je bila želja još od vremena kada sam došao u gim- 
naziju: Đuro je tada bio izabran za predsjednika literarne 
družine i svi su ga poštovali. Strašno sam želio da i ja to 
postignem kada dođem do osmog razreda. 


Ćim sam postao član družine, počeo sam istupati na sa- 
stancima. Najprije sam kritikovao radove drugih, a nešto 
kasnije počeo sam da pišem, ali ne pjesme ili pripovijetke, 
nego osvrte na pojedina djela naše ili svjetske književnosti. 
U tim osvrtima rasvjetljavao sam pojedine scene ili glavne 
junake. Najviše sam volio da obrađujem djela iz ruske knji- 
ževnosti, posebno djela Dostojevskog. Zbog toga sam ih či- 
tao po nekoliko puta. Ali, što sam ih više čitao, neki su mi 
stavovi Dostojevskog postajali neprihvatljiviji. Istina, niko 
kao on nije znao da tako rasvijetli socijalne nepravde i ljud- 
sku bijedu; niko nije uspio da tako duboko ponire u ljudsku 
dušu, u ono najskrivenije u čovjeku. Međutim), izlaz iz tih 
nepravdi koji je Dostojevski nudio u svojim romanima nije 
bio za mene prihvatljiv. On je izlaz nalazio u milosrđu, u po- 
maganju onih koji su u bijedi. Ja to nijesam prihvatao. Jer, 
onaj koji pomoć očekuje od drugih zavisan je od tuđe volje; 
stoga za mene izlaz nije bio u milosrđu, nego u uklanjanju 
nepravdi, u izgrađivanju društva lišenog nepravde i bijede. 


Nekako pri kraju mog gimnazijskog školovanja izdavač- 
ka kuća ,Nolit" počela je izdavati djela Eptona Sinklera 
i Sinklera Luisa, Travena i drugih pisaca koji su obrađivali 
socijalnu problematiku društva. Ti romani, kao i djela Mak- 
sima Gorkog, počeli su me privlačiti više od djela klasika. 
Istina, u njima nije bilo one psihološke analize karakteri- 
stične za djela Dostojevskog, Tolstoja... umjesto toga, na- 
lazio sam drugačije izlaze iz svijeta socijalne nepravde i bi- 
jede. Milosrđe je ustupalo mjesto borbi da se prevaziđu so- 
cijalne nepravde. To je potpuno odgovaralo mojim shvata- 
njima i zato su me takva djela privlačila, posebno roman 
Martin Idn, u kome sam nalazio sebe. 

U šestom razredu izabran sam za predsjednika trezve- 
njačkog udruženja u gimnaziji, a onda i za predsjednika 


asocijacije trezvenjačkih udruženja iz svih srednjih škola na 
Cetinju (gimnazija, učiteljska škola, bogoslovija, srednja 
zanatska škola). Međutim, propao sam na izborima za pot- 
predsjednika literarne družine u gimnaziji. To me nije obes- 
hrabrilo i sljedeće godine ponovo sam se kandidovao za 
predsjednika udruženja. Dobio sam isti broj glasova kao i 
protivkandidat. Obavljena su još tri glasanja, ali uvijek sa 
istim rezultatom! Tek na petom glasanju, a sva su bila tajna, 
izabran sam sa neznatnom većinom zahvaljujući tome što 
se grupa učenika koja se nalazila na izletu vratila u školu 
i listom glasala za mene. Istovremeno sam bio izabran za 
delegata za Kongres jugoslovenskih srednjoškolaca u Beo- 
gradu. 

Izbori su pokazali da su snage podijeljene, da je došlo 
do izvjesne polarizacije među učenicima. Istina, to nije bilo 
na ideološkoj bazi, ali je činjenica da su se među onima koji 
su za mene glasah nalazili učenici u čijim je radovima i istu- 
panjima bila naglašena socijalna nota. Mnogi od njih su ka- 
snije postali dobri komunisti (Branko Drašković, Đuro Stru- 
gar, Branko Vukmanović ...). 

Učestvovao sam na Kongresu jugoslovenskih srednjo- 
školaca u Beogradu. I tu sam zapazio sličnu polarizaciju, ah 
nijesam umio da ocijenim koja je struja progresivna. Tako 
se desilo da sam glasao za onu koja nije bila progresivna! 
To je bila posljedica nepovezanosti progresivnih snaga koje 
su djelovale među srednjoškolskom omladinom. 

U srednjoškolskim udruženjima djelovao sam kao ko- 
munista i kao takav sam se osjećao, mada o komunizmu ni- 
jesam ništa znao osim onoga što mi je Đuro pričao. Nijesam 
bio povezan sa Partijom, ne zbog toga što ja to nijesam htio, 
već zato što je Partija u to vrijeme bila slaba i neaktivna. 

Maturu sam završio s vrlo dobrim uspjehom. Ljeto sam 
proveo u selu, a početkom jeseni pošao sam u Beograd — da 
se upišem na Pravni fakultet. 

Bila je to jesen 1931. godine. 


Nikola Savića Vukmanović, otac  Svetozarov 


Marija Pejović Vukmanović, majka  Svetozarova 


Svetozar = Vukmanović, po završetku studija kao profesionalni 
revolucionar, — 1938. 


Đuro Vukmanović, 
brat Svetozarov 


Podgor — rodno selo i kuća (u drugom planu) Svetozara Vukmanovića 


GLAVA II 
BORBENA MLADOST 


Dolazim u Beograd =" Moje političko krštenje i velike  stu- 
dentske demonstracije +  Napuštam Studentski dom = Po- 
stajem član komunističke organizacije =" Borba za stručna 
studentska udruženja =" Program emancipacije = siromašnih 
studenata + Prerana smrt mog brata od strica + Prvi put 
u zatvoru € Sukob sa profesorom Đorđem Mirkovičem + Pro- 
puštena šansa za obračun sa ,nacionalistima" + Kako sam 
dopao u ,Glavnjaču" + Koncentracioni logor u Višegradu 


STIGAO SAM U VELIKI GRAD, u novu sredinu. Opet 
sam; imiao osjećanje manje vrijednosti koje sam osjetio kada 
sam došao sa sela na Cetinje. 

Primljen sam u Studentski dom. Uslovi za prijem bili 
su oštri: samo siromašni i dobri đaci mogli su ući u Dom, 
koji se nalazio u velikoj, novoj zgradi". Dom je uživao auto- 
nomiju kao i Univerzitet; Rektorat je postavljao upravnika 
i određivao uslove za prijem studenata. U upravi Doma na- 
lazili su se studenti i učestvovali u utvrđivanju kućnog reda. 

Uslovi smještaja bili su za mene iznad svakog očekiva- 
nja. Sobe su bile za po dva studenta; svaki student je imao 
svoj krevet, orman, radni sto. A ja sam cijelo vrijeme ško- 
lovanja u gimnaziji živio u kuhinji, gdje su bila smještena 
dva kreveta: na jednom su spavali gazda i gazdarica, a na 
drugom ja i još jedan đak. U kuhinji nije bilo električnog 
osvjetljenja te smo morali čitati pri svjetlosti petrolejke. 
I hrana u Domu bila je izvanredna: svaki dan smo jeli mesa 
i bijelog hljeba, kolača, kompota. A ranije, na selu i u gim- 
naziji, jeo sam samo kukuruzni hljeb; pšenični hljeb sam 
jeo samo o Božiću i Uskrsu. Komad bijelog hljeba bio je za 


+ Današnji studentski dom ,,Ivo Lola Ribar" (prim. red.). 


mene kao pravi kolač! Kolače gotovo nikad nijesam ni oku- 
sio, a svježe meso sam jeo samo o Uskrsu i Đurdevdanu, kada 
je bila kućna slava. 

Cijena za cio pansion u Domu iznosila je 450 dinara 
mjesečno. To nije bilo mnogo za mene, jer mi je Luka slao 
po 500 dinara svakog mjeseca. Nije bilo mnogo ni za stu- 
dente koji su dobijali stipendiju. Ali, takva cijena bila je 
previsoka za većinu siromašnih studenata koji su dolazili 
u Beograd a da prethodno nijesu obezbijedili izdržavanje za 
vrijeme školovanja. Računah su da će naći neki posao i da 
će raditi i učiti. Za njih je Dom bio nepristupačan, mada su 
bih najsiromašniji i uz to većinom dobri učenici. 

Počeo sam da posjećujem nastavu na Pravnom fakul- 
tetu. Ah, svuda sam nailazio na nepoznate studente. A kako 
nijesam bio mnogo komunikativan, osjećao sam se prilično 
izolovan. Ono malo studenata koji su došli iz cetinjske gim- 
nazije bili su mi jedino društvo. 

Otkrio sam nove mogućnosti da saznam nešto više o so- 
cijalizmu. Dobijao sam na čitanje u Narodnoj i Univerzitet- 
skoj biblioteci djela klasika marksizma. Tako sam prvi put 
pročitao Komunistički manifest i nešto kasnije Engelsov 
Anti-Diring. Moram priznati da me ta literatura nije mnogo 
privlačila. Mnogo više sam se oduševljavao romanom Mati 
Maksima Gorkog. U njemu sam našao odgovor na pitanje 
kako ostvariti novo društvo u kojem neće biti socijalne ne- 
pravednosti. Čitajući roman, strasno sami želio da moja maj- 
ka bude kao heroina tog djela. No, to nije bilo moguće; ona 
je ostala ono što je bila — moja majka. 


STUDENTSKE DEMONSTRACIJE su počele time što 
je jedna grupa studenata prisustvovala predizbornom zboru 
u blizini Doma i izazvala gužvu upadicama upućenim jednom 
od govornika koji je bio ministar u vladi. Policija je odmah 
intervenisala i pokušala da neke studente uhapsi. Ah, oni su 
pobjegli u Dom i počeli da zvone u zvono kojim su studenti 
obično pozivani na ručak ili večeru. Kada su se studenti 
okupili, počeo je zbor. Bio je to pravi opozicioni zbor na 
kojem su studenti otvoreno govorili protiv šestojanuarske 
diktature, protiv pokušaja da se diktatura zamaskira spro- 


vođenjem dirigovanih parlamentarnih izbora. Prvi put sam 
prisustvovao političkom zboru. To je, faktički, bilo moje po- 
litičko krštenje. 

Tako je pokrenut talas velikih studentskih demonstra- 
cija 1931. godine, koje su označile početak otvorene poli- 
tičke borbe protiv diktature. Poziv na borbu odmah je pri- 
hvatila većina studenata, kako onih iz Doma tako i onih van 
njega. To nije bilo nimalo slučajno: opšta kriza, koja je tih 
godina zahvatila Evropu i Ameriku, nije mimoišla ni našu 
zemlju. Ekonomski položaj stanovništva se rapidno pogor- 
šavao, a posebno položaj seljaštva, iz čijih redova se regru- 
tovala osnovna masa studenata. Režim nije imao program 
koji bi pomagao da se izađe iz krize. Takav program nijesu 
imale ni opozicione političke partije. Komunistička partija 
je zbog unutrašnjih trvenja i progona od strane policije bila 
onesposobljena za akciju. 


Međutim, uslovi za akcije bili su povoljni. I njih su za- 
počeli studenti... 


Dom je bio štab koji je planirao i rukovodio akcijama 
protiv režima. To je bilo moguće zahvaljujući tome što je 
u Domu bilo koncentrisano nekoliko stotina studenata i što 
je uživao autonomiju, odnosno što policija nije smjela da uđe 
u njegove prostorije. 

Prve demonstracije su izvedene u samom Domu, koji je 
gledao na tri ulice, dok mu je četvrta strana bila okrenuta 
ka parku; na prozorima su bile izvješene parole i karikature 
uperene protiv režima. Osim toga, studenti su izvikivali pa- 
role koje su prolaznici mogli čuti. Istina, policija je sprečavala 
okupljanje građana, ali ljudi su dolazili iz raznih krajeva 
grada da vide ,,šta ti studenti rade". S vremena na vrijeme 
studenti bi se povukli u trpezariju, jedinu salu u Domu, 
i tu držali govore. 


Učestvovao sam u demonstracijama i prisustvovao zbo- 
rovima u trpezariji. Studenti su držali vatrene govore iza- 
zivajući oduševljenje kod prisutnih. Dugo vremena se nije 
smjelo otvoreno govoriti, pa je razumljivo što su svi željeli 
da iskoriste tu priliku. Gotovo svi govornici su ponavljali 
parole o slobodi zbora i dogovora, o slobodnim demokratskim 
izborima... iako su pripadali ovoj ili onoj partiji čija su 
rukovodstva bila u opoziciji. 


Bio sam oduševljen, ali sam i zavidio govornicima. Želio 
sam i ja da govorim. Osjećao sam da bih mogao čak i dobro 
govoriti. Ah nijesam imao smjelosti, nikako nijesam uspije- 
vao da se oslobodim malodušnosti koja me obuzima kada se 
nađem u novoj sredini! 

Poshje demonstracija u Domu nastalo je kratkotrajno 
zatišje. Nove demonstracije su izbile na dan sazivanja novo- 
izabrane Narodne skupštine. Počele su na Pravnom fakul- 
tetuf, a zatim je pokušano da se prenesu na ulicu i da se 
dođe pred zgradu današnjeg Jugoslovenskog dramskog pozo- 
rišta, gdje je zasjedala Skupština. Studenti su bili prodrh 
do današnjeg Trga Republike, ali tu su bili razbijeni i od- 
bačeni. Tada su se zabarikadirali na Pravnom fakultetu. Na 
prozore su postavili školske table sa parolama i karikatu- 
rama i izvikivah političke parole. 

Nijesam učestvovao u tim demonstracijama jer nijesam 
bio o njima obaviješten. Kada sam saznao da su izbile nove 
demonstracije na Pravnom fakultetu, odmah sam sa dru- 
govima krenuo tamo. Ali, do fakulteta se nijesam mogao 
probiti jer je žandarmerija bila blokirala sve prilaze. Tek 
pred veče su završene te demonstracije pošto je Rektorat 
garantovao da niko neće biti uhapšen. 

Vlada nije oklijevala da preduzme prve korake. Dom 
je izuzet ispod uprave Univerziteta i stavljen pod direktnu 
upravu Ministarstva prosvjete. Upravni odbor Doma je smi- 
jenjen, a odmah zatim i dotadašnji upravnik. Na njegovo 
mjesto je postavljen čovjek koji je uživao povjerenje vla- 
dajućih krugova. Kada je novi upravnik došao da preuzme 
dužnost, mi smo ga jednostavno izbacili. Time smo, u stvari, 
odbili da prihvatimo odluku o stavljanju Doma pod upravu 
Ministarstva prosvjete. 


Vlada je uskoro reagovala! 


Jedne večeri žandarmi su potpuno blokirali Dom. 
Isključili su struju i vodu. Sve su preduzeli da nas prinude 
da napustimo Dom. Istovremeno su objavili da se na neodre- 
đeno vrijeme zatvara Univerzitet. Mi smo iste noći održali 
sastanak svih studenata i odlučili da svako može slobodno 
da napusti Dom, ali da oni koji ostanu treba da se pripreme 

da ga brane dok to bude moguće. Gotovo niko nije napu- 
stio Dom! 

Mi smo odmah pristupili neophodnim pripremama: iza- 
brali smo upravu Doma, sastavljenu od studenata; počeli 
smo da sakupljamo kišnicu i, zahvaljujući čestim pljusko- 
vima, obezbijedili smo vodu za kuvanje i za piće. Kupanje 
i umivanje je uglavnom bilo obustavljeno. Uzeli smo sve 
zalihe namirnica iz magacina i pripremili se da što duže 
izdržimo blokadu. 

Šest dana smo neprekidno bili na prozorima Doma, 
gdje smo postavili transparente sa parolama i karikaturama 
protiv režima i falsifikovanja skupštinskih izbora. Izbaci- 
vali smo parole da bi ih čuli građani koji su tuda prolazili. 
Poslije dva dana policija je dozvolila prolaz samo onima 
koji su stanovali u okolnim zgradama. Tako je Dom ostao 
kao usamljena tvrđava koja se uporno držala. 

Šestog dana naveče napustili smo Dom. Prethodno smo 
se dogovorili da našu borbu prenesemo u narod i da zato 
svi otputujemo kućama. 

U moje selo stigao sam koncem januara 1932. godine. 
Odmah sam počeo da ostvarujem ono o čemu smo se dogo- 
vorili. To je bio moj prvi politički zadatak: do tada sam 
pretežno čitao knjige, diskutovao sa drugovima... Pomalo 
sam se plašio. Pokazalo se, međutim, da zadatak nije bilo 
teško ostvariti. Ekonomski položaj seljaka bio je neizdržljiv; 
sve teže su prodavali proizvode, nijesu mogli naći zapo- 
slenje kako bi nešto zaradili za prehranu porodice. Zaduži- 
vanje imanja je išlo brzim tempom. U takvim uslovima nije 
bilo teško politički aktivirati seljake, posebno omladinu. 
Omladinci su bili spremni na sve akcije, čak i na one zbog 
kojih se išlo u zatvor. Vrlo rado su prihvatali razgovore koje 
sam pokretao o komunizmu, o životu u Sovjetskom Savezu. 
Sve ih je interesovalo, a ja nijesam štedio truda da im ispri- 
čam sve što sam znao, svjestan da moje znanje nije veliko. 


VRATIO SAM SE U DOM sljedeće godine. Primijetio 
sam da je pooštrena kontrola nad onima koji u njega ulaze. 
Promijenili su se i stanovnici Doma: nema studenata koje 
sam ranije viđao. Mene su rasporedili u sobu sa sinom jed- 


nog aktivnog generala. Iz toga sam zaključio da se u Dom 
više ne primaju siromašni i dobri studenti, nego oni koji 
potiču iz ,dobrih" porodica i koji neće biti u opoziciji ili se 
bar neće baviti politikom. Očigledno, mene su primili jer 
nijesu imali podataka o mojem učešću u prošlogodišnjim 
demonstracijama — jednostavno, nijesam se naročito isticao! 

Na drugoj strani se sve više zaoštravao problem egzZi- 
stencije studenata iz pasivnih krajeva. Oni su raznosili mli- 
jeko po kućama, cijepali drva, davali časove djeci bogatijih 
roditelja. No, jedva su uspijevali da obezbijede plaćanje 
stana, dok su ishranu organizovali u jednom podrumu u 
Brankovoj ulici. To je bila prva studentska menza kojom 
su studenti sami upravljali. Hrana je, na žalost, bila bijedna 
i studenti su gladovali. Tuberkuloza je kosila mlade ljude 
koji su u novoj sredini bili izloženi hroničnom gladovanju 
i bijednom smještaju. 

Iz Doma su svakog dana iznošeni i bacani znatni viškovi 
hrane. Oštro sam kritikovao tu pojavu pred jednom grupom 
studenata iz Doma. 

Nekoliko dana kasnije pozvao me je upravnik. Onaj isti 
koga smo izbacili prethodne godine! 

Ušao sam u kancelariju i predstavio se. Upravnik se 
trgao i neko vrijeme me ispitivački posmatrao. 

— Vama se, izgleda, ne sviđa u Domu? — najzad me 
je zapitao. 

Nijesam znao šta time hoće, pa sam odgovorio sasvim 
ležerno: 

— Kada mi se ne bi sviđalo, ja ne bih bio u Domu. 

Odlučnost mog odgovora očigledno mu se nije svidjela. 

— Vama se, izgleda, ne sviđa što viškove hrane ne da- 
jemo menzi u Brankovoj ulici? — prešao je upravnik 
u napad. 

Shvatio sam da je znao šta sam nedavno rekao pred 
studentima. Nijesam htio da se povlačim. 

— Da, ne sviđa mi se... to su naši drugovi. Nije pra- 
vedno da oni gladuju, a da mi ovdje imamo viškove — odgo- 
vorio sam. 

Za časak je zastao. Kao da je razmišljao šta da odgovori. 

— Pa, mi smo spremni da im svakog dana isporučimo 
na kapiji sve što preostane od ručka i večere — nastavio je 
upravnik. 


— To su studenti, a ne prosjaci — brzo sam reagovao. 
— Uvjeren sam da bi oni odbili takvu ponudu ... 

Upravnik mi nije dao da završim. Cinično je rekao: 

— U roku od dva časa treba da napustite Dom... Ne 
možete biti u njemu sa takvim shvatanjima. 

Očekivao sam takav rasplet, ali nijesam htio da mu 
ostanem dužan. Sasvim mirno sam odgovorio: 

— Meni, zaista, nije mjesto ovdje... ovo nije student- 
ski dom, nego režimska ustanova. A pošto su režimi prola- 
zni, neće vječito trajati ni ovakav režim u ovoj ustanovi... 

Izašao sam bez pozdrava. Brzo sam spakovao ono malo 
stvari koje sam imao. 

Tokom narednih desetak dana bili su izbačeni iz Doma 
svi studenti u čijem sam se krugu kretao... Izbačen je 
Branko Drašković; sa njim sam se zbližio još u gimnaziji; on 
je dolazio u našu kuću u selu kod mojeg brata od strica, 
Branka... U Domu smo nastavili da se družimo; svakog 
dana sam dolazio kod njega u sobu; tamo sam sretao Voju 
Rakića i još neke drugove... Kada sam saznao da su i oni 
izbačeni iz Doma, mislio sam da je to zbog toga što je uprava 
Doma saznala da se u Brankovoj sobi sastaje jedna grupa 
studenata koja kritikuje postojeći režim u Domu... U stvari, 
razlog našeg 'istjerivanja iz Doma — to sam kasnije saznao 
— bio je taj što je Branko rasturio jedan letak po svim so- 
bama ... Rasturanje letka nije ostalo tajna i uprava Doma 
se odlučila na čišćenje svih studenata koji su mogli izgledati 
sumnjivi... 


POČETKOM 1933. GODINE, pošto sam istjeran iz 
Doma, moj brat od strica, Branko, ispričao mi je da je po- 
stao član Komunističke omladine na Univerzitetu. Primili 
su ga sa još nekim razrednim drugovima iz cetinjske gim- 
nazije (Đuro Strugar i drugi); Drašković je bio ranije prim- 
ljen... Prekorio sam ga što su mene izostavili. Rekao mi je 
da su u ćeliju ušli studenti njegove generacije — godinu 
dana mlađi od mene; obećao je, međutim, da će vidjeti i za 
mene. I zaista, uskoro su mi se obratili i stavili mi u zadatak 
da iz svoje sredine odaberem nekoliko drugova koji bi htjeli 
da uđu u organizaciju Komunističke omladine. Trebalo je 


da ja budem sekretar ćelije. Obratio sam se trojici mojih 
drugova iz gimnazije: Novici Ulićeviću, Dimitriju Zivano- 
viću i Ratomiru Popoviću i oni su prihvatili. Kasnije nam se 
pridružio Branko Mašanović... Tako je počela djelovati 
prva ćelija sastavljena od studenata moje generacije. 

To što sam postao član revolucionarne organizacije koja 
treba da se bori za novi društveni poredak uzbuđivalo je 
moju maštu. Saznanje da će u novom društvu položaj čov- 
jeka zavisiti od njegovih sposobnosti, a ne od materijalnog 
stanja njegovih roditelja, podsticalo me je na veću aktiv- 
nost; stekao sam više samopouzdanja. Kada slušam studente 
kako govore, ne divim se više njihovoj odvažnosti, već obra- 
ćam pažnju prije svega na to šta govore — pa po tome ocje- 
njujem da li su u organizaciji koja prima samo najbolje! 

U prvo vrijeme čitav rad se u osnovi svodio na čitanje 
i diskusije o pojedinim djelima marksističke literature. Ni- 
kakvih revolucionarnih akcija nije bilo, ničega što bi moglo 
uzbuđivati moju maštu! Konačno, sve sam to mogao raditi 
i da nijesam bio član organizacije ... 

Prvi ,stvarni" zadatak dobili smo tek poslije nekoliko 
mjeseci. Trebalo je da rasturimo proglas Centralnog komi- 
teta KPJ. Zadatak je bio da ga ubacujemo kroz otvorene 
prozore ili u poštanske sandučiće u većim zgradama. Bio 
sam zadovoljan... to je već zadatak kojim treba da se bavi 
revolucionarna organizacija! No, naša ćelija se tada gotovo 
raspala... Ulićević se razbolio i otišao kući, Popović je 
odbio da se bavi ilegalnim radom jer bi ga on mogao odvesti 
u zatvor. Morali smo ga isključiti. Tako se naša ćelija svela 
na dva člana — Mašanovića i mene. Proglas smo ipak ra- 
sturili! 

Ta prva ilegalna akcija izazivala je u meni čudna, pro- 
tivrječna osjećanja: bio sam ponosan što učestvujem u tak- 
voj akciji, ali bilo me je strah da me ne uhvati policija. 
Činilo mi se da je sav onaj svijet koji je prolazio ulicama 
znao da nosim proglase Centralnog komiteta. 

Uskoro poslije te akcije Mašanović i ja smo se pripojili 
novoj ćeliji, čiji je sekretar bio Milovan Vukotić, a član 
Filip Bajković. Jedno vrijeme nastavili smo proučavanje 
marksističkih djela, a onda je došao nov proglas. Vukotić je 
saopštio da ćemo u akciji učestvovati samo Filip i ja. Donio 
nam je proglase i napomenuo da po izvršenom zadatku — 


tačno u deset sati uveče — treba da se nađemo pred Narod- 
nim pozorištem. 

Kada sam došao na ugovoreno mjesto, našao sam samo 
Vukotića. Filipa nije bilo! Cekali smo ga deset minuta i onda 
smo se udaljili. To su nalagala pravila konspirativnog rada. 
Primijetio sam da je Vukotić prekomjerno uznemiren. 
Uhvatila ga je panika. Stalno je ponavljao da je Filip uhap- 
šen i da on sam zbog toga treba da bježi u inostranstvo.. 
Meni je sve to bilo smiješno... Prvo, nije sigurno da je 
Filip uhapšen, a ako je i uhapšen, zašto unaprijed vjerovati 
da neće izdržati mučenja i da će nas izdati? Pa čak da se 
to i dogodi, nema opravdanja da se bježi u inostranstvo. 
Ako budem otkriven — rezonovao sam — treba da idem u 
zatvor, da podnesem sva mučenja. Na to sam morao biti 
spreman... a ne da bježim u inostranstvo čim ,zagusti" ... 


Nije mi se svidjelo Vukotićevo držanje. Odlučio sam da 
se rastanemo. Rekao sam mu da odlazim u stan na spavanje. 
Gledao me je razrogačenim očima, punim straha. 

— A znaš li da je Filip možda pao u ruke policiji — 
jedva je progovorio. — On će pod batinama priznati da si 
zajedno s njim rasturao proglase. Onda će policija doći u 
tvoj stan .. naći će te u krevetu. 

Slušao sam ga i razmišljao o tome koliko strah može 
da .unakazi čovjeka, da onemogući njegovo zdravo rasuđi- 
vanje. Ipak sam mu odgovorio: 

— Sve gradiš na pretpostavkama... tebe je uhvatila 
panika... 

Pošao sam kući, ali on me je pratio u stopu. Panika ga 
je toliko uhvatila da se bojao da ostane sam. 

Srećom, uskoro je stigao Filiip... zakasnio je na zaka- 
zani sastanak i svratio je do mene da bi me obavijestio da 
je sve u redu. Tek tada se Vukotić smirio. 

Kada sam ostao sam, dugo sam razmišljao o ponašanju 
sekretara naše ćelije. Bio je jedan od rukovodećih drugova 
na našem fakultetu, čovjek u koga ima povjerenja organiza- 
cija komunista. A u stvari se radi o paničaru! Ako bi ga 
slučajno uhapsili, sve bi ispričao policiji i bez batina... 

U tom razmišljanju prekinuo me je Đuro Strugar; sa 
njim sam stanovao, obojica smo bili komunisti, ali nijesmo 
pripadali istoj organizaciji. S vremena na vrijeme smo razZ- 
mjenjivali mišljenja o ljudima sa kojima smo se sretali u 

organizaciji i na fakultetu. Ispričao sam mu šta se dogodilo 
i izrazio bojazan što se takvi ljudi nalaze u rukovodstvu 
organizacije. 

Đuro je bio još oštriji; kritikovao je politiku odabiranja 
kadrova za rukovodstva organizacije: 

— Ne odabiraju se kadrovi prema učešću u borbi i pre- 
ma uticaju koji imaju na studente, nego prema tome koliko 
znaju napamet citata iz klasika marksizma... A sa takvim 
rukovodećim kadrovima ne može se stvarati revolucionarna 
organizacija... 

Slagao sam se potpuno sa Đurom, ali nijesam znao kako 
da se otarasimo takvog rukovodstva... Valjalo je čekaiti da 
predstojeće borbe raščiste ko je stvarni revolucionar, a ko 
je ,salonski" komunista koji je iz mode prišao komunistič- 
kom pokretu. Srećom, na to se nije moralo dugo čekati. 
Neki rukovodeći komunisti su se slabo držali na policiji 
(Skerović i drugi), a neki su se pasivizirali (Kurtović i dru- 
gi). Na rukovodeća mjesta su dolazili ljudi iz borbe... 


NASA AKTIVNOST poslije velikih studentskih demon- 
stracija nije smjela da se svede samo na demonstracije pro- 
tiv diktature jer bi to stvorilo opasnost da se cio pokret 
isto tako naglo ugasi kao što je naglo i nastao. Da se to 
ne bi dogodilo, razradili smo program akcija neposredno 
povezanih sa problemima studenata i njihovim životom na 
Univerzitetu. 


Najprije smo postavili zahtjev za obnovu Stručnog 
udruženja studenata Pravnog fakulteta. Prednosti tog podu- 
hvata bile su očigledne: on bi nam omogućio najšire oku- 
pljanje studenata. Umjesto da na sastancima diskutujemo 
o literarnim radovima kao što smo radili u srednjoj školi, 
u okviru Udruženja mogle su se organizovati diskusije o 
problemima iz oblasti sociologije, ekonomije, državnog pra- 
va. To bi bili povoljni uslovi za djelovanje komunista; oni 
bi se u diskusijama mogli boriti za preovlađivanje marksi- 
stičkih stavova. To bi bila neka vrsta otvorene tribine na 
kojoj bi istupali studenti raznih idejnih i političkih opre- 
djeljenja. 


No, vladajući kruigovi su uočili opasnost da komunisti 
dobijaju upravu Udruženja u svoje ruke. Od tada su svim 
mogućim sredstvima nastojali da spriječe obnovu rada 
Udruženja. U tome nijesu uspjeli jer su se za obnovu rada 
Udruženja izjasnili studenti i Rektorat. 

Riješili smo da izađemo sa sopstvenom listom. Pošto 
nijesmo smjeli da je otvoreno nazovemo komunističkom, 
nazvali smo je listom siromašnih i naprednih studenata. 
Htjeli smo time da podvučemo da se radi o onoj ogrom- 
noj masi siromašnih studenata koja je ostavljena da se 
brine sama o sebi, bez ikakve pomoći društva. A dodali smo 
naziv ,napredni" jer smo htjeli da istaknemo da se radi o 
onim siromašnim studentima koji se bore za društvo u ko- 
jem neće biti socijalnih nepravednosti. 


Osim naše, pojavile su se još tri liste — radikalno-de- 
mokratska, zemljoradnička i neutralna. Posljednja grupa je 
istupala sa shvatanjem da studenti ne treba da se bave po- 
litikom, nego samo učenjem. Bilo je jasno da su tu umije- 
šani prsti režima. 

U izbornoj borbi, koja se snažno razvila, uspjeli smo 
da nametnemo diskusiju kako o našim studentskim proble- 
mima tako i o novom društvu za koje treba da se borimo. 
Svaka politička grupacija izlazila je sa svojim pogledima na 
sve te probleme. A diskusije su se vodile svuda — u auli 
Univerziteta, po hodnicima, u slušaonicama. Oko diskuta- 
nata bi se odmah okupili studenti; mi bismo pažljivo i mirno 
pratili kako se diskusija razvija. 


Dok su radikali i demokrati govorili najviše o diktaturi 
i demokratiji, dotle su pristalice Zemljoradničke partije go- 
vorile uglavnom o zadrugarstvu. S _,neutralnom" strujom 
nijesmo uopšte htjeli diskutovati, njih smo prezirali. 

Sa svoje strane, stalno smo započinjali diskusije o Sov- 
jetskom Savezu; govorili smo kako je tamo dostignut naj- 
viši stepen demokratije jer je ukinut svaki oblik eksploata- 
cije — materijalni i društveni položaj čovjeka zavisi od 
rezultata njegova rada, a uslovi za razvoj sposobnosti jed- 
naki su za svakog mladog čovjeka. Isticali smo preimućstva 
planske privrede u socijalizmu, ogromne uspjehe na planu 
elektrifikacije i industrijalizacije postignute u okviru peto- 
ljetki. Naročito smo se zadržavali na problemima kolekti- 


vizacije poljoprivrede. Sve što smo zmali o zemlji koja je 
bila ideal naše mladosti prenosili smo na ostale studente. 

Uspjesi na izborima nijesu izostali. Naša lista dobila je 
više glasova nego sve tri ostale liste zajedno. Uprava Udru- 
ženja je trebalo da bude potpuno u našim rukama. Ali to je 
bilo spriječeno. Rektorat je dobio naređenje Ministarstva 
prosvjete da poništi izbore i onemogući obnavljanje Udru- 
ženja. Izgovor je nađen u tome da, navodno, izbori nijesu 
bili pravilno obavljeni. Međutim, nije bio naveden ni jedan 
primjer navodnih nepravilnosti. Uostalom, najbolji dokaz 
da se nije radilo o nepravilnostima bila je činjenica da iz- 
bori nijesu ponovljeni ... 


PREUZIMANJE DOMA od strane Ministarstva pro- 
svjete smanjilo je mogućnosti da se izborimo za materijalnu 
pomoć najsiromašnijim i najsposobnijim studentima. Bilo je 
jasno da režim hoće da u Domu stvori bazu za pokret stu- 
denata koji bi pod parolom da , studenti ne treba da se bave 
politikom", u stvari, pomagao njemu. Takve namjere trebalo 
je na svaki način onemogućiti i raskrinkati ih među stu- 
dentima. U tome smo bili svi saglasni, ali razmimoilaženja 
su nastala kada je trebalo preći na konkretne akcije. Jedni 
su smatrali da treba bojkotovati Dom i proglasiti agentima 
režima sve studente koji budu primljeni u Dom. Drugi su, 
opet, mislili da treba ,,ubaciti" što više naših studenata u 
Dom i otpočeti borbu za nov položaj Doma. Na kraju je, 
iipak, preovladalo drugo shvatanje. 


Da bismo mogli krenuti u akciju, morali smo izgraditi 
stavove o svim pitanjima koja se tiču uslova školovanja stu- 
denata. U diskusijama sa studentima komunisti su ukazivali 
da će se studentski problemi korjenito riješiti tek u socija- 
lističkom društvu koje neće priznavati razlike između siro- 
mašnih i bogatih studenata. Svako će moći da se školuje 
i razvija svoje sposobnosti. Ako univerzitet ne bi mogao da 
primi sve studente koji bi htjeli da nastave studije, te pro- 
tivrjeonosti će se rješavati diferencijacijom među studen- 
tima prema sposobnostima. 

Bili smo svjesni da tu borbu za buduće društvo treba 
povezivati sa borbom da se u postojećem društvu promijeni 


položaj studenata. Zato smo se orijentisali na borbu protiv 
politike vladajućih krugova usmerene na to da se onemogući 
siromašnim studentima da dođu na Univerzitet. Tako smo 
počeli raskrinkavati praksu da se primaju u Dom ili stipen- 
diraju samo oni studenti koji podržavaju postojeći režim ili 
koji se, u najmanju ruiku, ,ne bave politikom". Napadali 
smo i politiku uvođenja školarine i ograničavanja upisa stu- 
denata na Univerzitet. Vladajući krugovi su htjeli da svim 
sredstvima postignu ,depolitizaciju" Univerziteta, a mi smo 
nastojali da to onemogućimo. 

Međutim, nijesmo smjeh ostati samo na političkoj borbi, 
na raskrinkavanju režima, jer bi siromašni studenti došli u 
položaj ili da se odreknu studija ili da prihvate uslove re- 
žima — ,da se ne bave politikom". Da bismo to spriječili, 
morali smo se tako organizovati da možemo sami pomoći 
najsiromašnijim studentima. Tako je došlo do organizovanja 
Opšte studentske menze i studentskih menzi po fakultetima. 
Time smo postigli dvije stvari: siromašni studenti su imali 
ishranu po veoma pristupačnim cijenama, a najsiromašniji 
među njima mogli su da se zaposle kao pomoćno osoblje u 
menzi i da kao naknadu dobijaju hranu. Osim toga, menza 
je bila i mjesto gdje smo se okupljali i gdje smo organizovah 
razne akcije. Time smo dobili ono što smo izgubili prelaskom 
Dama u ruke Ministarstva prosvjete. 


Pronašli smo i druge forme organizovanja studenata: 
osnovali smo zadrugu posredstvom koje su studenti obav- 
ljali razne poslove — cijepanje drva, raznošenje mlijeka, 
novina ... Time smo postigli visok stepen ekonomske eman- 
cipacije siromašnih studenata. 


SA BRANKOM, mojim bratom od strica, bio sam ne- 
razdvojan od djetinjstva. 

Prve pojmove o socijalizmu saznavali smo od Dura. 
Zajedno smo čitali socijalnu literaturu u gimnaziji, a docnije 
učili marksizam iz knjiga koje smo pozajmljivah iz Narodne 
biblioteke u Beogradu. Sazrijevali smo kao revolucionari 
u studentskom pokretu Beogradskog univerziteta. Doduše, 
znatno smo se razlikovah: on je mogao danima studiozno 
čitati djela iz oblasti filozofije, ekonomije, sociologije, a Za- 


tim beskrajno diskutovati sa Lukom o ,onome što je pročitao. 
Ja sam više volio praktične stvari, konkretne akcije. Za 
razliku od njih dvojice, u diskusiji nijesam bio tolerantan 
ni staložen. Bio sam ,nervčiik", kao Đuro... 

Naš intenzivan mladalački život iznenada se izmijenio. 
Jednog dana su me pozvali u Brankov stan i rekli mi da je 
cijelu prethodnu noć bacao krv. Zatekao sam ga u krevetu; 
bio je blijed, ali miran. Rekoše mi da je njegova bolest 
ozbiljna... Kada sam ga vidio kako onako blijied leži 
u krevetu, podsjetio me je na Đura... Odjednom mi je po- 
stalo jasno — Branko će umrijeti! Kao i Đuro, u cvijetu 
mladosti... Ostaću sam u porodici da se borim za ideale 
socijalizma... Osjetio sam se nekako usamljen i bespomo- 
ćan. Suze počeše da mi teku niz obraze... Pobjegao sam iz 
njegove sobe i odmah javio kući da je smrtno bolestan. 


Kada su strina Joša i Brankov brat Milo stigli u Beo- 
grad, on je već bio prebačen u bolnicu. Sastali smo se kraj 
njegove postelje: zagrlili smo se bez riječi. Strina je shvatila 
da Branko neće dugo živjeti. To sam vidio po njenim očima 
U njima nije bilo suza, već dubokog, neiskazanog bola. Ni- 
jesam mogao da se uzdržim. Zaplakao sam kao dijete. A 
dijete sam i bio! 

Branko je umro nekoliko dana kasnije; prije nego što 
će umrijeti pozvali su me u njegovu sobu. Prvi put sam 
vidio kako umire čovjek. Gušio se od unutrašnjeg izliva krvi. 
Posljednjim snagama hvatao se za život. Bio je to ropac. 
Nijesam mogao izdržati ... izletio sam iz bolničke sobe... 


U JESEN 1933. GODINE, kada sam započeo treću go- 
dinu studija, pokušavali smo da obnovimo izbore za upravu 
Stručnog udruženja. Univerzitetske vlasti su odobrile naš 
zahtjev. Poučeni ranijim iskustvom, ovog puta bili smo 
oprezni: formirali smo Akcioni odbor za pripremanje i spro- 
vođenje izbora. U odbor su ušli predstavnici svih političkih 
struja. Mi komunisti nazvali smo se ,narodni" studenti, a ne 
kao ranije ,siromašni i napredni" studenti. Pojavili su se 
radikali, demokrati, lijevi i desni zemljoradnici. A bivši 
neutralni" sada su se pojavili kao ,nacionalisti". Svaka 


struja je delegirala po dva predstavnika u Akcioni odbor 
i izašla sa svojom listom. Mi smo ponovo imali zajedničku 
listu sa lijevim zemljoradnicima. 

Vladajući krugovi i policija nijesu sjedeli skrštenih ru- 
ku! Pretpostavljajući da će komunisti ponovo odnijeti po- 
bjedu, preduzeli su mjere da spriječe izbore: dali su zadatak 
nacionalistima" da izazovu nerede u toku izborne kampanje. 
Kada su oni to poslušno izvršili, došlo je do zabrane izbora, 
tobože u interesu reda na Univerzitetu. 


Na vijest o zabrani izbora studenti su burno reagovali. 
Za kratko vrijeme bili su zakrčeni svi ulazi u zgradu Uni- 
verziteta. Nikle su, barikade na svim stepenicama koje vode 
na gornje spratove. Preduzete su sve mjere da se spriječi 
prodor policije na Univerzitet. 


Tako su počele aprilske studentske demonstracije 1934. 
godine. Za razliku od prethodnih, ove demonstracije su 
odražavale viši nivo idejne i političke organizovanosti stu- 
dentskog pokreta; više nijesu dominirale jedino opšte poli- 
tičke parole protiv diktature, a za demokratizaciju politič- 
kog života u zemlji. Istaknuti su čisto studentski zahtjevi: 
zaštita autonomije Univerziteta, pomaganje siromašnih stu- 
denata ... 


Policija je odmah reagovala. Uspjela je da se probije 
u aulu Univerziteta, ah mi smo otvorili ,,vatru" sa barikada: 
bacali smo icigle i dijelove klupa. Pojavili smo se i na pro- 
zorima ... postavili smo školske table sa parolama ... iZvi- 
kivali smo parole da 'bi ih čuli ljudi koji su prolazili ispred 
zgrade. Razumije se, policija je nešto kasnije zabranila svaki 
prolaz kraj Univerziteta. Tako je zgrada Univerziteta bila 
potpuno izolovana dva dana — za vrijeme trajanja demon- 
stracija. 


Prvu noć smo proveli u zgradi Univerziteta. Smjenjivali 
smo se na barikadama: dok su jedni bili na straži, drugi su 
spavali. 

Drugog dana uveče obustavili smo demonstracije i na- 
pustili barikade. Tada je upala policija i počela hapsiti sva- 
kog koji je izgledao sumnjiv ili za koga se znalo da je aktiv- 
no učestvovao u demonstracijama. Mene su takođe uhapsili 
i odveli u zloglasnu ,glavnjaču"; tu sam ostao osam dana. 
To je bio moj prvi boravak u zatvoru! 


Demonstracijama nijesam bio zadovoljan. Niko iz ruko- 
vodstva organizacije ni tada nije istupio javno. Čak ni stu- 
denti koji su bili na čelu naše liste. 


STUDENTSKI POKRET, nastao iz velikih demonstra- 
cija protiv diktature, bio je dosta heterogen. Da bi on odi- 
grao svoju ulogu u društvenom i političkom životu zemlje, 
nužno je bilo ostvariti njegovu idejnu i političku homoge- 
nost. Istina, taj zadatak nije bio lak. Prije svega, komunisti 
su morali ovladati marksističkim pogledom na svijet, izgra- 
diti predstavu o socijalističkom društvu, čiji je ideal za nas 
bio Sovjetski Savez. To je bio uslov naših akcija na idejnom 
planu. Osim toga, trebalo je u taj rad uvući što veći broj 
studenata. 

Pravni fakultet pružao je izvjesne pogodnosti za akcije 
kojima smo pristupali: proučavanje odnosa u društvu davalo 
je komunistima mogućnost da na časovima i u okviru semi- 
nara iznose marksistička gledišta, da uporedo sa analizom 
odnosa u građanskom društvu govore o odnosima u socija- 
lističkom društvu, da se u otvorenoj konfrontaciji mišljenja 
izbore za svoje stavove. 

Odlučili smo da se svaki komunista mora aktivirati 
(u prvom redu na seminarima), i to tako što će svaki ne 
samo obraditi najmanje jednu temu nego će se i pripremiti 
za diskusiju o temi koju obradi student suprotnih shvatanja. 
Cilj je bio da se pobijedi u otvorenoj diskusiji. .. 

Uzeo sam da obradim agrarnu reformu u Jugoslaviji 
poslije prvog svjetskog rata. Istovremeno sam se pripremio 
za diskusiju o akcionarskim društvima, budući da je tu temu 
obrađivao jedan student sa suprotnih idejnih i političkih 
pozicija. 

U okviru seminarskog rada o agrarnoj reformi .izložio 
sam stavove građanskih partija i Komunističke partije Ju- 
goslavije. Pokazao sam kako su veleposjednički krugovi, 
koji su dominirali u pojedinim partijama (Jugoslovenska 
muslimanska organizacija u Bosni i druge), uspjeli da obez- 
bjede da agrarna reforma ne pogodi njihove interese. Time 
sam objašnjavao činjenicu da agrarna reforma u osnovi nije 
pogodila njihova imanja, nego imanja — ne uvijek i vele- 


posjede — pripadnika nacionalnih manjina, u prvom redu 
albanske i mađarske. Tvrdio sam da se agrarnom reformom 
ne rješavaju socijalni, već nacionalni interesi, to jest na- 
stoji se da se poboljša ,nacionalni" sastav u Vojvodini i na 
Kosovu i Metohiji. Kritikovao sam princip naknade za eks- 
proprisanu imovinu veleposjednika, čime je, u stvari, plaće- 
na njihova imovina koja je zatim dijeljena seljacima 
povlašćenih nacija. Takođe sam napadao način na koji je 
dodjeljivana zemlja; agrarni interesenti su dobijali samo 
zemlju (bez ikakvog inventara) i morah su se zadržati kod 
banaka da bi mogli kupiti potreban inventar (stoku, zgrade 
za stanovanje i drugo). Na kraju, istakao sam da je, nasu- 
prot takvim stavovima svih građanskih partija, jedino ko- 
munistička partija pokazala dosljednost u pogledu agrarne 
reforme; ona je tražila da se zemlja ekspropriše od velepo- 
sjednika bez naknade, da se dodjeljuje seljacima besplatno 
i sa potrebnim inventarom. 


Kada sam izložio ove teze pred širokim skupom stude- 
nata i nastavnika, svi su hvalili moje izlaganje. To je učinio 
i stari profesor Zivojin Perić, iako je veoma rijetko govorio 
na seminarima. Profesor Bartoš je išao dalje u pohvalama; 
on je rekao da sam dao ,veoma ozbiljan prilog naučnoj 
misli" i da se u meni krije ,novi talenat na naučnom planu". 

Na seminaru o akcionarskim društvima jedan student 
iz /protivničkih redova zastupao je tezu da pojava akcionar- 
skih društava u kapitalističkom sistemu privređivanja pred- 
stavlja izvjesnu demokratizaciju kapitala, omogućujući rad- 
nicima da učestvuju u raspodjeli profita. Kritikujući takve 
stavove, ukazao sam, oslanjajući se na Lenjinove radove, 
da akcionarska društva nijesu ništa drugo nego nov vid 
koncentracije i dominacije krupnog kapitala. 

Moje izlaganje izazvalo je reakciju, ne od studenata, 
nego od profesora Đorđa Mirkovića, koji je rukovodio se- 
minarom. On je smatrao za potrebno da ustane u odbranu 
teza koje je zastupao referent. Ah, i ja sam reagovao. UZeo 
sam riječ odmah poslije profesora i dokumentovano oOpo- 
vrgao sve što je on iznio. 

— Dokle ćemo dozvoljavati da nam se sa ove katedre 
predaje lažna nauka? — uzviknuo sam na kraju. 

Umjesto odgovora, odjeknuo je snažan aplauz, koji je 
rječito govorio o raspoloženju prisutnih studenata i o uspje- 


sima koje smo postigli na planu idejnog jedinstva student- 
skog pokreta. 

Profesor se nije usudio da ponovo uzane riječ. Ali mi 
to nije zaboravio. Na završnim ispitima, krajem godine, po- 
kušao je da me obori. Dok je ostalim studentima postavljao 
obično po dva pitanja, meni je postavio ništa manje nego 
osam pitanja. Ali, pošto sam na svako pitanje odgovorio, 
nije mi mogao dati slabu ocjenu. Na iznenađenje svih pri- 
sutnih studenata, ipak mi je dao jedva prelaznu ocjenu. 


ISKORISTILI SMO POČETAK nove školske godine 
(1934/1935) da pokrenemo pitanje izbora na Pravnom fakul- 
tetu. Opet smo dobili odobrenje univerzitetskih vlasti. U 
novi Akcioni odbor, sastavljen od predstavnika svih poli- 
tičkih struja na Univerzitetu, ušao sam kao predstavnik 
komunista. Mirko Tomić" je bio predstavnik lijevih zemljo- 
radnika. U odboru se nalazio Omiljen Milić, predstavnik 
nacionalista", za koga smo svi znali da je u službi policije. 

Odbor je odmah počeo da priprema izbore. Valja reći 
da je naglo zaoštrena situacija u svijetu imala odraza i na 
našu zemlju, posebno na Univerzitet: fašizam je bio u ofan- 
zivi, a radnički pokret u defanzivi. Pokušaj bečkih radnika 
da oružanim ustankom spriječe takav razvoj bio je ugušen 
u krvi. U zemlji je radnički pokret bio izložen progonima. 
Pod uticajem tih događaja zaoštrila se situacija i na Univer- 
zitetu. Malobrojna grupa ,,nacionalista" pokušavala je da 
razbije studentski pokret koji se snažno razvijao; naoružani 
revolverima i noževima, počeli su pod zaštitom policije na- 
padati naše aktiviste. Postojala je realna opasnost da jednog 
dana upadnu na Univerzitet, izbace naše aktiviste i ovladaju 
zgradom Univerziteta. Vlasti bi sve to sankcionisale i od- 
stranile sve ,anacionalne" elemente (komuniste) pod izgo- 
vorom da to zahtijevaju studenti. Poslije toga bi uslijedilo 
čišćenje nastavničkog kadra od svih demokratskih i pro- 
gresivnih elemenata. Tako bi bila do kraja dovedena faši- 
zacija Univerziteta. To su bili planovi vladajućih krugova 
diktature. 


+ Poginuo 1943. godine u Beogradu kao član PK KPJ za 
Srbiju. 


Na tu opasnost odgovorili smo organizovanjem udarnih 
grupa koje su bile naoružane kratkim gvozdenim šipkama. 
Grupe su bile sastavljene od po pet studenata i imale su 
svog rukovodioca. Grupe smo nazivali studentskim šucbun- 
dom, po ugledu na šucbund bečkih radnika. Na čelu grupa 
bili smo Vukman Knišić, Đuro Strugar, Paternoster,_ ja i 
drugi. Kretali smo se uvijek u grupi kako ne bismo bili iz- 
nenađeni. Vodili smo računa da nas uvijek bude dovoljno 
na Univerzitetu kako bismo na vrijeme onemogućili namjere 
policije i ,nacionalista". Morali smo strogo paziti da nas ne 
isprovociraju. Odlučili smo da dejstvujemo jedino u slučaju 
samoodbrane, odnosno da osujetimo namjeru ,,nacionalista" 
da provokacijama postignu ponovno odlaganje izbora za 
upravu Stručnog udruženja. Situacija je, dakle, bila dosta 
komplikovana. 


Do raspleta je ubrzo došlo: u prvoj polovini januara 
1935. godine saznah smo da se ,nacionalisti." pripremaju da 
nas fizički izbace iz zgrade Pravnog fakulteta. Ako bi im 
to uspjelo, došli bi na red i ostali fakulteti. Morali smo 
odlučno reagovati. Odmah smo naredili mobilizaciju svih 
naših snaga i njihovu koncentraciju na Pravnom fakultetu. 
Udarne grupe su dobile zadatak da napadnu grupu ,nacio- 
nalista" kada bude došla u zgradu i da je izbace. Umjesto 
njih, trebalo je da mi ovladamo zgradom Pravnog fakulteta. 


Pokazalo se da je obavještenje koje smo dobili bilo tač- 
no. ,Nacionalisti" su došh u grupi od 20—30 ljudi, a na 
našoj strani bilo je nekoliko stotina studenata mobilisanih 
u toku jedne noći. Odnos snaga bio je u tolikoj mjeri na 
našoj strani da smo ih mogli izbaciti iz zgrade kad god smo 
htjeli, bez obzira na to što su nosili vatreno oružje ,i što bi 
im policija pomogla. Oni su brzo uvidjeli da im prijeti opas- 
nost da budu izbatinani i izbačeni iz zgrade. Koncentrisali 
su se prema izlazu da bi se mogli brzo staviti pod zaštitu 
policije koja je blokirala sve prilaze fakultetu. Mi smo, pak, 
zauzeli gornje spratove i stepeništa. Napravili smo u auli 
polukrug prema njima. Bili smo spremni da napadnemo čim 
bude dat znak od strane rukovodstva. 


Ali, znak nikako da se da! Tako smo zapali u veoma 
glupu situaciju: imamo ogromne prednosti, možemo ih iz- 
baciti., a stojimo bespomoćno! Studenti su osjetili da je ru- 
kovodstvo neodlučno i raspitivali su se ko je u njemu i gdje 


se ono nalazi. Pojedinci su mi se obratili; računali su da sam 
u rukovodstvu pošto sam bio predstavnik komunista u Ak- 
cionom odboru. Odgovorio sam da nijesam u rukovodstvu 
i da ne znam ko je u njemu. 

U jednom trenutku u zgradu je ušao rektor Ivan Đaja. 
On je pokušao da izmiri ,zavađene tabore". ,Nacionalisti" 
su nas optužili da izazivamo nered i da nas zbog toga treba 
izbaciti sa Univerziteta. Bilo je jasno da su promijenili tak- 
tiku: došli su s namjerom da sami izazovu nered i da nas 
izbace sa fakulteta, a sada nas optužuju da mi izazivamo 
nered! Rektor ne shvata u čemu je stvar; u njegovim očima 
mi smo izazivači nereda. Zar nema nikoga među nama koji 
bi odgovorio i upoznao rektora sa pravim stanjem. To bi 
trebalo da uradi naše rukovodstvo. A ono ne smije da se 
pojavi pred masama jer, navodno, treba da ostane u ilegal- 
nosti. U toj situaciji, koja je svakog trenutka postajala sve 
gluplja, prišao mi je Vojo Rakić. Rekao je da govori u ime 
rukovodstva; tražio je da iznesem naše stavove. Prihvatio 
sam jer je zahtjev dolazio od rukovodstva, a, osim toga, ja 
sam i u Akcionom odboru. Ali, bilo je nešto što nijesam 
shvatao: negdje u pozadini stoji rukovodstvo koje ne uče- 
stvuje otvoreno u borbi, ogrnulo se oreolom anonimnosti, 
a ipak odlučuje o svemu. Sve me je to navodilo da postav- 
ljam sebi razna pitanja: ko je u rukovodstvu organizacije, 
kako se postaje član rukovodstva — da li prema tome ko 
zna više citata iz Marksa i Lenjina ili ko se više istakao 
u borbi i ko uživa veće povjerenje studenata? Ni na jedno 
pitanje nijesam znao da odgovorim. Pretpostavljao sam samo 
da u rukovodstvu sjede oni koje sam nazivao ,salonskim" 
komunistima. No, nijesam imao vremena da razmišljam o 
tim problemima. Morao sam da istupim pred studentima i 
rektorom koji je još bio u auli. 


Govorio sam sa stepenica. Najprije sam naglasio da su 
narodni studenti za konstruktivan život i rad na Univerzi- 
tetu. To isto važi i za studente koji pripadaju ostalim demo- 
kratskim partijama. Mi se čitavo vrijeme zalažemo za ob- 
novu rada stručnih udruženja. Najaktivniji smo na časovima 
i na seminarima. Organizovali smo menze i staramo se Oo 
materijalnom obezbjeđenju siromašnih studenata... 

,Nacionalisti" su me prekinuli pjevanjem državne 
himne. Studenti su im odmah odgovorili ,Internacionalom". 


Aulom i ostalim dvoranama snažno su odjekivale riječi ,In- 
ternacionale", a državna himna se uopšte nije čula. Sačekao 
sam da se atmosfera stiša i nastavio: 

— Koje snage izazivaju nerede na Univerzitetu? Ne 
treba mnogo truda da se prepoznaju. To su oni isti koji su 
prošlih godina izazivali .nerede da bi pružili izgovor vlastima 
da onemoguće obnavljanje rada Stručnog udruženja. Oni 
su i danas došli sa istim zadatkom... osim ako se ne radi 
0 dalekosežnijim planovima — o fašizaciji Univerziteta. No, 
to im neće uspjeti... 

,Nacionalisti" su me opet prekinuli burnim protestima. 
Na njihove proteste studenti su odgovorih takvim odobra- 
vanjem i aplauzom koji se rijetko mogao čuti. Bio sam Za- 
dovoljan. To je bilo prvo moje javno istupanje, a aplauz nije 
bio samo odgovor ,nacionalistima" nego i priznanje meni. 

Poslije moga govora rektor je napustio aulu, a mi smo 
1 dalje bili u glupoj situaciji: nijesmo znah treba li da na- 
padnemo ,nacionaliste" i da ih izbacimo ili da čekamo da 
vidimo šta će oni uraditi. Ta pitanja su mi postavljah stu- 
denti; pošto sam javno istupio i obrazložio naše stavove, 
smatrah su da moram znati kako treba dalje postupati. A ja 
upravo to nijesam znao! Istina, bio sam za to da odmah 
napadnemo i izbacimo iz zgrade grupu provokatora koja, iako 
beznačajna po broju, prkosi masi studenata. Pri tome me 
nije zbunjivalo što bismo mi ispali izazivači nereda. To je po- 
stalo sporedno jer oni su, očigledno, odlučili da spriječe 
predstojeće izbore. Mi ih u tome ne možemo spriječiti. Ali, 
da h je to i stav rukovodstva? 


Odlučili smo da potražim Rakića i da raščistimo šta 
treba da preduzmemo. Ali njega nigdje nije bilo. Pretražio 
sam sve sale i stepeništa. Najzad sam ga našao u jednoj ma- 
loj sobi na gornjem spratu. Ležao je na jednoj klupi. Bio 


je sam. To me je razbjesnilo. Član je rukovodstva — bar 
tako sam mislio — a nema ga u masi! Leži u sobici kada 
treba donositi dalekosežne političke odluke. 

— Pa dobro, Rakiću — počeo sam nervozno — zašto 


te nema među studentima? Treba odlučiti da li da napad- 
nemo ,nacionaliste". Ljudi hoće da znaju stav rukovod- 
stva ... a nema ni rukovodstva ni stava ... 
Nije mi odgovorio. Samo me je gledao, a onda je rekao: 
— Ja ne znam. Neka rade šta hoće... 


Odjednom mi je sve bilo jasno: dio rukovodstva koji je 
trebalo da rukovodi tom -akcijom pokazao se nedorastao za 
nastalu situaciju. Nijesam htio dalje da razgovaram sa Ra- 
kićem i otišao sam među studente, čvrsto riješen da ih po- 
zovem na akciju. Međutim, ,nacionalisti" su već bili izašli 
na uhcu i uz zaštitu policije napali studente koji su se upu- 
tili prema studentskoj menzi u zgradi Akademije nauka. 

Dogodilo se ono što sam predviđao: nijesmo iskoristili 
šansu; zato oni koriste svoju šansu i tuku nas uz pomoć 
pohcije! Naši su primili borbu i povlačili se prema menzi. 
Policija je mirno gledala sve dok je grupa ,nacionalista" 
bila u preimućstvu. Cim su se studenti prikupili i počeli da 
potiskuju ,,nacionaliste", odmah je stupila u akciju i počela 
da hapsi studente. Upala je i u Opštu studentsku menzu, ali 
je ubrzo napustila prostorije jer su se studenti prijeteći 
držali. 


UBRZO NAM JE POSTALO JASNO šta se htjelo po- 
stići akoijama ,,nacionalista": u toku noći policija je pohap- 
sila studente koji su se isticali u studentskom pokretu i spro- 
vela ih u Višegrad, gdje je stvoren prvi koncentracioni logor. 
Da je ,nacionalistima" uspjelo da nas izbace sa Univerziteta, 
na ulici bi nas sačekala policija, pohapsila sve ,vode" i 
sprovela nas u koncentracioni logor. Pošto im se to izjalo- 
vilo, izabrali su već oproban način — pohvatali su nas noću. 

Hapšenje je trebalo da unese strah među studente, da 
obezglavi naš pokret. To je bio plan policije. Ali za nas je 
borba tek počinjala! Trebalo je onemogućiti stvaranje kon- 
centracionih logora u zemlji, izdejstvovati puštanje uhap- 
šenih i interniranih studenata. Tom borbom trebalo je da 
rukovodi Akcioni odbor, naravno, bez predstavnika ,nacio- 
nalista". 

Sve političke struje prihvatile su da se organizuju stu- 
dentske demonstracije na Pravnom fakultetu u znak prote- 
sta protiv prvog koncentracionog logora u zemlji. Htjeh smo 
da zainteresujemo širu demokratsku javnost. 

Zakazali smo demonstracije iako je momenat bio veoma 
nepovoljan: tokom zimskog raspusta većina studenata je 
van Beograda, pa će ih malo doći na demonstracije. Ah 


morali smo odmah dejstvovati. Otišli smo rektoru. Otvoreno 
sam mu rekao: 

— Ako ne podnesete ostavku, na Univerzitetu će doći 
do demonstracija kakve se ne pamte od njegovog postojanja. 

Rektor je oklijevao. Nije se usuđivao da podnese ostav- 
ku. Nagovijestio je samo da će, najvjerovatnije, hčno otići 
u Višegrad da vidi da li se zaista radi o koncentracionom 
logoru. Mi smo, naravno, to prihvatili. 

Nijesmo imali uspjeha u organizovanju demonstracija. 
Određenog dana došlo je svega pedesetak studenata. A sa 
tolikim brojem nijesmo smjeh da počinjemo demonstracije 
jer bismo se kompromitovali. Odlučili smo da na tom skupu 
zakažemo sljedeće demonstracije; svi prisutni su se obave- 
zali da dovedu što više studenata. 

Ni drugi pokušaj nije nam uspio. Došlo je oko 200 stu- 
denata. Odlučili smo da pokušamo i treći put: izabrali smo 
1. februar. Tog dana su počinjali ispiti, pa smo računah da 
će se okupiti veći broj studenata. Obavijestili smo studente 
da će rektor otići u Višegrad i da ćemo ga, pošto će se vrati- 
ti do 1. februara, pozvati da na zboru studenata iznese svoje 
utiske. 

Bili smo zadovoljni obavljenim poslom. Izgledalo je da 
ćemo tog puta uspjeti. Međutim, kasno noću uoči 1. februara 
posjetio me je Boško Đuričić; predstavio se da dolazi u ime 
rukovodstva i saopštio mi je da je odlučeno da se demon- 
stracije ne izvode u zgradi fakulteta, već na ulici. Jedva 
sam se uzdržao da ga ne zapitam gdje su bili i šta su radih 
dok smo se mi mučili da sakupimo studente i održimo ma- 
sovne demonstracije. Sada se javljaju i hoće da promijene 
sve naše planove! Ipak, smirio sam se i pokušao da obrazlo- 
žim da se njihov plan ne može sprovesti. 

— Naš plan je prihvaćen od Akcionog odbora — počeo 
sam da ga ubjeđujem. — Više nema mogućnosti da se po- 
novo sastajemo... a nijesam siguran da bih ih ubijedio 
u preimućstvo vašeg plana... 

No, on se nije (pokolebao. 

— Možete se sastati rano ujutro — odgovorio je. — 
Učinite to prije početka demonstracija, a onda obavijestite 
studente na samom zboru ... 

— Ne slažem se sa vašim stavom — riješio sam da 
, otvorim karte". — Na ulicu neće izaći ni dvije stotine stu- 


denata. Vi zaboravljate ili ne znate da već dva puta odla- 
žemo demonstracije zbog nedovoljnog broja studenata. 


Nije htio diskutovati. Saimo me je upozorio: 


— Ovo je stav mkovodstva. Ti si obavezan da ga spro- 
vodiš! 

Nijesam imao kud. Morao sam se pokoriti. Kazao sam 
da ću pokušati da uspostavim kontakt sa članovima Akcio- 
nog odbora. Đuričić je napomenuo da će ii on doći rano na 
fakultet i da treba da ga obavjestim o učinjenom. 


Pred početak demonstracija sastao sam se sa Mirkom 
Tomićem. Obavijestio sam ga o novoj odluci rukovodstva 
moje organizacije i zatražio od njega da me podrži u Akcio- 
nom odboru. 

— To su opet nešto smislili oni salonski komunisti iz 
rukovodstva — oštro je reagovao. — Ne samo što ne pri- 
hvatam da podržim njihov stav, nego ću upotrebiti sav auto- 
ritet kod studenata da ostanu u zgradi i da ne izađu na 
ulicu. 

Poslije tog razgovora ocijenio sam da ne vrijedi sazi- 
vati Akciioni odbor. Jer, ako nijesam uspio ubijediti Mirka 
Tomića, pogotovo neću uspijeti ubijediti ostale. Obavijestio 
sam Đuričića o novonastaloj situaciji. On se složio da ne 
vrijedi sazivati Akcioni odbor, ali nije odustao od svog pla- 
na. Dao mi je slijedeću direktivu: 


— Ti predsjedavaš zboru. U završnoj riječi kaži da su 
demonstracije u zgradi preživjele i da treba pronaći pogod- 
nije forme. Tada ćemo mi iz mase izbaciti parolu da izađe- 
mo na ulicu. Ti onda prihvati naš prijedlog i pozovi stu- 
dente da izađu na ulicu. 


Rekao sam da je to šema i da neće uspjeti jer su stu- 
denti pripremljeni za demonstracije u zgradi. Na kraju sam 
ipak morao prihvatiti njegov stav budući da je nastupao 
u ime rukovodstva. 


Otvorio sam zbor i govorio o novim pojavama na Uni- 
verzitetu. Ukazao sam da smo suočeni sa krajnje reakcio- 
narnom terorističkom organizacijom čiji je zadatak da 
spriječi razvoj studentskog pokreta i obezglavi progresivne 
snage na Univerzitetu. Istovremeno režim uspostavlja kon- 
centracione logore za sve one koji se bore za jedinstvo 
studentskog pokreta, za autonomiju Univerziteta. Ako im 


to uspije, otvoren je put fašizaciji Univerziteta. Svoje izla- 
ganje sam završio ovim riječima: 

— Sve te snage djeluju koordinirano... u okviru Uni- 
verziteta i u čitavoj zemlji. Njihova moć proizlazi iz tijesne 
povezanosti sa državnim aparatom. Upravo zbog toga naš 
otpor mora biti snažan, neodložan... Jer, ako dopustimo da 
se konsoliduju, teško ćemo ih poslije razbiti. 


Govorio sam mirno, staloženo. Moj govor je bio odlično 
pripremljen. Namjerno nijesam govorio o tome da li treba 
demonstrirati na Univerzitetu ili na ulici. Trebalo je, po 
direktivi, da to pokrenem u završnom dijelu govora. 


Pošto sam završio, prvo sam dao riječ Mirku Tomiću. 
On je odmah pozvao studente na barikade i izazvao buru 
oduševljenja. Mirko je bio dobar govornik, uvijek u kon- 
taktu sa studentima... znao je šta oni osjećaju i kako ih 
treba pokrenuti. Dok je ,raspaljivao" okupljene studente, 
počeo sam da ga upoređujem sa rukovodstvom moje organi- 
zacije: on je uvijek s masama, a naše rukovodstvo svoju 
izolovanost pokriva plaštom konspirativnosti i potrebom da 
se sačuva ilegalna organizacija! Kao da je organizacija sama 
sebi cilj, kao da ona ne postoji radi toga da se mase pokrenu 
u borbu! U stvari, takva orijentacija je pogrešna. Ilegalna 
organizacija se može sačuvati samo ako u borbi sraste s 
masama, ako stane na čelo borbe, ali ne kao apstraktna 
organizacija, nego kao konkretni ljudi koji su članovi te 
organizacije... 


Poslije Mirka Tomića govorili su predstavnici ostalih 
političkih demokratskih struja na Univerzitetu. Svi su po- 
zvali studente na barikade u zgradi Univerziteta i bih su 
burno pozdravljeni. Bio je to potpun trijumf jedinstva de- 
mokratskih snaga. 


Došao je trenutak da dam završnu riječ. Znao sam da 
ću pretrpjeti ,fijasko" jer je raspoloženje masa bilo suprot- 
no od onoga što treba da predložim. Ipak, postupio sam po 
direktivi rukovodstva. 

— Potrebno je dobro promisliti da Mi demonstracije na 
Univerzitetu predstavljaju najpogodniju formu borbe u sa- 
dašnjem momentu... možda bi se mogla naći neka druga 
forma — zastao sam i čekao da neko od studenata predloži 
da izađemo na ulicu. Ali, niko se nije javljao! 


4 Tempo: Memoari I 


Nastala je neprijatna tišina. Studenti su bili u nedou- 
mici, ispalo je kao da predsjedavajući nije za borbu. Onda 
se u toj tišini čuo glas iz prvih redova, očigledno upućen 
meni: 

— Ako mijesi za borbu, zašto si dolazio? 

Osjetio sam kao da me udario posred lica. I odmah sam 
oštro reagovao: 

— Da nijesam za borbu, ne bih ni bio ovdje! A izjasnio 
sam se protiv demonstracija u zgradi Univerziteta zato što 
sam mislio da bi imalo više efekta ako bismo demonstracije 
prenijeli na ulicu... No, pošto ste se svi izjasnili da se 
demonstracije ograniče na zgradu Univerziteta, nemam ništa 
protiv toga... biću s vama. 

Zaključio sam zbor; ibio sam bijesan na rukovodstvo 
koje me je ostavilo na cjedilu, bijesan i na sebe što sam se 
kompromitovao pred studentima — ne zbog svojih, nego 
zbog tuđih stavova! 

Studenti su odmah ,zaposjeli" zgradu i postavili straže 
na svim ulazima. Napravih Smo barikade od školskih klupa 
i namještaja na svim stepeništima koja vode na gornje 
spratove. Izvadili smo opeke iz unutrašnjih zidova kako 
bismo se mogli braniti od napada policije. Na prozore smo 
stavili školske table sa parolama protiv koncentracionih lo- 
gora, za odbranu autonomije Univerziteta. Studenti su sa 
prozora izvikivah parole. 

Policija je brzo stupila u dejstvo: prvo je zabranjeno 
građanstvu da prolazi pored zgrade Univerziteta, a zatim 
je pokušano da se silom zauzme zgrada. Na vratima nije 
bilo barikada, pa su se Studentske straže brzo povukle na 
spratove. Policija je ušla u aulu, ali barikade nije uspjela 
da zauzme iako je upotrebljen suzavac i lako oružje. Stu- 
denti se nijesu predavali. Negdje poslije podne poginuo je 
Mirko Srzentić na jednoj barikadi. Na to su studenti odgo- 
vorili pojačanim napadima na policiju, koja je i dalje na- 
valjivala Ina barikade. 

Rukovodstvo je opet promijenilo mišljenje. Đuričić me 
je našao i prenio poruku da pozovem studente da obustave 
demonstracije, budući da je postignut željeni cilj i da su 
nove žrtve besciljne. Nijesam se složio sa argumentacijom; 
istakao sam da se demonstracije tek ,razgorevaju"; što se 
žrtava tiče, tim se mora računati u svakoj borbi. Na kraju 


sam dodao da ni studenti neće prihvatiti moj prijedlog. Me- 
đutim, uzalud sam se opirao; odluka rukovodstva se morala 
izvršiti i to je povjereno meni jer studenti gledaju u meni 
rukovodioca demonstracija. 

Sazvao sam studente i predložio da se demonstracije 
obustave. Ali studenti nijesu htjeli ni da čuju, umalo me 
nijesu izviždali! Ponovo sam bio bijesan i na sebe i na ru- 
kovodstvo. Odlučio sam da ubuduće ne izvršavam takve 
odluke. Uskoro sam to i učinio. .. Đuričić je predveče Za- 
tražio da ponovo pozovem studente na obustavu demonstra- 
cija. Tada sam mu otvoreno rekao: 


— Meni je svega dosta! Odbijam da izvršavam vaše 
direktive... smatram ih politički nepravilnim, a, osim toga, 
one me kompromituju pred studentima. 

Iznenadio se. Bio je naviknut na bezrezervnu posluš- 
nost. Doduše, nije htio dalje diskutovati, već je potražio ne- 
koga ko bi izvršio direktivu. Na zboru koji je uskoro usli- 
jedio prijedlog da se obustave demonstracije je propao. 


Nešto oko ponoći Rektorat je garan'tovao za živote stu- 
denata ukoliko se predaju policiji. Obećano je da će se 
sastaviti spisak studenata koji su u toku dana bili na 
Univerzitetu, na osnovu čega se može kontrolisati da h je 
garancija zaista poštovana. Tada smo riješili da obustavimo 
demonstracije. Uklonili smo barikade sa glavnog stepeništa 
i počeli silaziti u aulu. No, kretanje je bilo znatno usporeno 
jer su na dnu stepeništa stavili dva stola za kojima se vršio 
popis studenata. Za jednim stolom su bili službenici Rekto- 
rata, a za drugim službenici Uprave grada. Agenti Uprave 
grada hapsili bi studente za koje su sumnjali da su bili aktiv- 
ni u demonstracijama ih u studentskom pokretu. 


Nasred stepenica stajao je Kosmajac, zloglasni agent 
Uprave grada. Nijesam ga poznavao, ah sam slušao da je 
krvnik i da je malo onih koji poshje njegovog načina mu- 
čenja ništa ne priznaju. Posmatrao sam ga pažljivo i pratio 
šta radi. On bi osmotrio svakog studenta i, ako bi mu bio 
poznat kao komunista, odmah davao znak agentima kraj 
stolova da ga uhapse. Ukoliko bi mu neki student izgledao 
samo sumnjiv, obično bi mu postavio pitanje: 

— Odakle si? 


Ako student odgovori da je iz Srbije ili iz nekog kraja 
gdje žive Srbi, ne bi davao znak da ga uhapse, već bi s vre- 
mena na vrijeme promrmljao: 

— Sram te bilo! Zašto nas brukaš? 

Ali, ako bi student rekao da je iz Crne Gore, sigurno 
bi bio uhapšen! Znajući za to, na njegovo pitanje odgovorih 
da sam iz Primorja... Prošao sam mirno i nastavio da si- 
lazim niz stepenice. Ugledao sam rektora kraj stolova. Vidio 
je i on mene. Počeo je vrtjeti glavom kao da me prekorijeva 
zbog svega što sam učinio. Razumio sam šta hoće da kaže, 
ah sam samo slegao ramenima. Kao da sam htio da mu ka- 
žem da sam ga na ovo upozoravao. Odjednom on mi dade 
znak da mu pridem. Uzeo me je pod ruku i prišao policij- 
skom komesaru: 

— Za ovog studenta garantujem da nije učestvovao u 
demonstracijama... došao je po zadatku koji sam mu lič- 
no dao... 

Mene je ta rektorova intervencija iznenadila. Htio sam 
da mu se zahvalim, ali komesar je već bio uzeo moju legi- 
timaciju i ljubazno odgovorio rektoru: 

— Dobro, gospodine rektore. Mi ćemo samo upisati 
njegovo ime. A onda može da ide kući... 

Pogledao je u moju legitimaciju i naglo se okrenuo. 
Prvo me je pažljivo osmotrio. Po njegovom pogledu već sam 
ocijenio da zna sve o meni. Izdržao sam njegov pogled, a on 
je ironično rekao: 

— 0, dobro veče, gospodine Vukmanoviću! Pa gde ste 
vi celo ovo vreme? Mi vas čekamo u vašem stanu čitavih 
petnaest dana... a vas nigde nema! 


— Vidite da se nalazim na svom mjestu — odgovorio 
sam drsko. 

— Zalim, gospodine rektore — reče komesar. — Ah, mi 
ovoga studenta uzaludno tražimo. Radi se o predsedniku 
Akcionog odbora... Njega moramo uhapsiti. 


Rektor nije bio iznenađen... pokušao je da me spase, 
a kada je vidio da nije uspio, okrenuo se i otišao bez riječi. 
Odmah su me odveli u ,Glavnjaču". 


U ,GLAVNJAČI" sam ostao dva dana. Stalno sam raz- 
mišljao o rezultatima koje smo postigli ovim akcijama. 
Došao sam do zaključka da nijesmo uspjeli da osujetimo 
planove režima. Oni će i dalje nastojati da preko teroristič- 
ke grupe razbiju studentski pokret; koncentracioni logor 
neće biti raspušten, već će i nas tamo poslati. Ipak, uspjeli 
smo bar da poremetimo njihove planove, da unesemo sumnju 
u mogućnost njihova ostvarenja. Potpun uspjeh će zavisiti 
u prvom redu od toga da li će se nastaviti borba na samom 
Univerzitetu, da h ćemo uspjeti da je povežemo sa borbom 
koju treba da organizujemo u koncentracionom logoru i da 
za tu borbu zainteresujemo širu demokratsku javnost u 
zemlji i inostranstvu. 


Određen sam u grupu za koncentracioni logor. To me 
nije iznenadilo jer su me tražili još u vrijeme kada su hap- 
sili prvu grupu. 

U mojoj grupi bilo je oko trideset studenata, sve samih 
dobrih aktivista; to je samo mali dio aktivista koji su izrasli 
u borbi na Univerzitetu. Mnogo više ih je ostalo. Oni će na- 
staviti borbu. U to nijesam uopšte sumnjao. 

Transportovani smo željeznicom preko Užica, praćeni 
jakom stražom sastavljenom od žandarma. U Višegradu smo 
smješteni u kasarnu gdje je već bila prethodna grupa stu- 
denata. To je bila stara austrijska kasarna; ona je na brzinu 
preuređena za logor. Zidovi su bili vlažni, prozorska stakla 
razbijena. Spavah smo na gvozdenim krevetima. Dali su 
nam samo po jedno ćebe, a mi smo bili bez zimskog rublja 
i zimske odjeće, tako da smo se noću smrzavah. 

Logorom je upravljao žandarmerijski kapetan, a nje- 
gov pomoćnik je bio žandarmerijski poručnik, koji je na- 
predovao do tog čina iako je imao samo podoficirsku školu. 
Stražu su sačinjavali pitomci iz žandarmerijske podoficir- 
ske škole. Bih su posebno odabrani za ovaj posao. Prema 
nama su bili neprijateljski raspoloženi i zbog toga što su 
zbog nas morali obavljati poslove koje, inače, obavljaju 
obični žandarmi. 

U logoru je vladao vojnički režim. Nije se dopuštalo 
da raspolažemo ni jednim minutom slobodnog vremena. Mo- 
rah smo rano ustajati i prije doručka urediti sobe i krug 


kasarne. A onda smo imali vojničke i gimnastičke vježbe. 
Poslije doručka morali smo ići na rad, koji je trajao sve do 
ručka. Prenosili smo snijeg sa puta i bacali ga u Drinu. Ne- 
što kasnije prenosili smo kamen iz korita Drine na put i od 
njega pravili šoder. Poslije ručka smo ponovo morali ići na 
rad. A uveče je bio predviđen čas ,prevaspitavanja". Citana 
su i tumačena vojnička pravila službe. Tek poslije toga mo- 
gli smo — i morali — ići na spavanje. 

Hrana je bila vrlo slaba. Ujutru su nam davali samo 
ječmenu kafu sa kriškom hljeba. A u podne i uveče smo 
dobijali neki čorbuljak sa malo hljeba. To- je bilo sve. Pri- 
manje paketa sa hranom bilo je zabranjeno. Sve što nam 
je slato iz raznih krajeva zemlje pošta u Višegradu vraćala 
je natrag! i 

Odlučili smo da pružimo otpor nametnutom režimu. 
Odmah smo se sastali da se dogovorimo o akcijama koje 
treba da vodimo. Složili smo se da u prvo vrijeme ne treba 
da zahtijevamo raspuštanje logora. Takve zahtjeve treba da 
postave snage sa Univerziteta i iz cijele zemlje. Mi u logoru 
treba da vodimo akcije za ublažavanje nametnutog reži- 
ma. .. sve do njegovog potpunog ukidanja. 


Postavili smo zahtjeve da nam se dozvoli primanje pa- 
keta sa hranom, da se prekine izvođenje vojničkih i gimna- 
stičkih vježbi, da se obustave časovi ,prevaspitavanja", da 
se Skrati vrijeme trajanja rada, da se rad učini lakšim... 
Uprava logora odbila je naše zahtjeve. Nijesu htjeli ni da 
razgovaraju s nama. Nama nije preostalo ništa drugo nego 
da počnemo sabotirati sve njihove mjere. Prvo smo počeli 
sabotirati na radu: stavljali smo po kamičak na velika kolica 
kojima se prevozio kamen ili na nosila (,tralje") koja su 
nosila po dvojica. U kasarni smo ismijavah predavanja na 
časovima ,,prevaspitavanja". 

Na takve naše akcije odmah je odgovoreno represali- 
jama. Zandarmi su neke studente odvukli u podrum i že- 
stoko ih premlatili. Sljedećeg dana su druge zatvorili u sa- 
mice i premlatili ih. Tada smo odbili da idemo na rad i stu- 
pili u štrajk glađu. 

Zandarmi su brutalno reagovali: povezali su nas lanci- 
ma i istjerali na snijeg u krug kasarne. Morah smo Ššetati 
uikrug cio dan. U toku noći su nas vratili u sobe, ah nam 
lance nijesu skidah. Ležah smo po dvojica u krevetu. Slije- 


dećeg dana ponovo su nas istjerali u krug kasarne. A uveče 
su nas uveli u konjusnicu i premlaćivali kundacima pušaka. 
Pri tome su vikom htjeli da stvore utisak kao da će nas sve 
pobiti. Nešto kasnije ponovo su nas, vezane, vratili u sobe. 

Namjera uprave logora je bila jasna: htjeli su nas primo- 
rati da se pokorimo režimu, stvarajući utisak da će nas u 
suprotnom sve pobiti. Odlučili smo da izdržimo do kraja. 
Istovremeno smo o svemu obavjestili naše drugove na Uni- 
verzitetu, tražeći da se povede borba za naše puštanje na 
slobodu. i 

Cetvrtog dana štrajka došao je inspektor iz Ministar- 
stva i saopštio nam da su svi naši zahtjevi ispunjeni. To je 
bila naša potpuna pobjeda. Ukinuta je gimnastika i nastava 
,prevaspitavanja". Fizički rad je sveden na šetnju i sjede- 
nje pored Drine. Dozvoljeno je primanje paketa sa hranom, 
pošte, -knjiga. Promijenila se i ekipa žandarma. Došli su 
zandarmi sa terena. Logor je potpuno izmijenio izgled. Bilo 
je jasno da će logor uskoro biti potpuno ukinut. 

Ipak, učinjen je još jedan pokušaj da nas primoraju na 
kapitulaciju. U Višegrad su došla dva profesora Univerzi- 
teta koji su htjeli da razgovaraju s nama. Oni su izjavili da 
će logor biti ukinut samo ako budemo obećali da nećemo 
više izazivati nerede na Univerzitetu. Mi smo im odgovorili 
da to nijesmo ni do tada činili, nego da izazivače nereda 
treba da traže na drugoj strani na onoj istoj koja je nas 
dovela u logor. Profesori su se vratili neobavljena posla. 

Logor je, ipak, bio raspušten. Borba studenata i pritisak 
demokratske javnosti u zemlji bili su takvi da se on nije 
mogao održati'. Njegovim raspuštanjem poražena je i politi- 
ka fašizacije Univerziteta. 

Vratili smo se u Beograd. Iz organizacije komunista mi 
je rečeno da više neću raditi na Univerzitetu, već da sam 
predviđen za rad u unutrašnjosti. Dok sam čekao na raspo- 
red, polagao sam završne ispite na Pravnom fakultetu. 

Diplomirao sam koncem juna 1935. godine. 


GLAVA III 
ŽIVOTNO OPREDJELJIVANJE 


Na raskršću životnih puteva + Razgovor sa nepoznatim dru- 
gom iz ,višeg rukovodstva" ?" Sukob oko organizovanja po- 
litičkih zborova u Crnoj Gori + Optužen za pobunu protiv 
državnog uređenja +  Izdržavam mučenja policijskih agenata 
+ Strajk glađu i boravak u zatvoru Suda za zaštitu države 
e Šta sam sve doživio tokom odsluženja vojnog roka + Borba 
protiv zatvorskog režima u Sarajevu +" Boravak u Crnoj 
Gori +  Postajem advokatski pripravnik i četvrti put izlazim 
pred Sud za zaštitu države 


PO ZAVRŠETKU STUDIJA preda mnom su se otvarali 
razni putevi. Mogao sam biti sudski ili advokatski priprav- 
nik da bih kasnije postao sudija ili advokat, dakle ugledni 
građanin, porodičan čovjek. Vjerovatno bih nastavio da ra- 
dim u revolucionarnoj organizaciji, ako ni zbog čega drugog 
a ono zato da umirim savjest studenta — nekadašnjeg revo- 
lucionara. Perspektiva udobnog građanskog života odvela bi 
me u mirne vode i nalazio bih stotinu razloga da pred sobom 
opravdam povlačenje iz revolucionarne borbe. Neminovno 
bih završio kao čovjek koji je u mladosti bio revolucionar, 
ali ga je životno iskustvo najzad ,opametilo". 

Drugi put je bio da se potpuno posvetim revolucionar- 
noj borbi i organizaciji kojoj pripadam. Drugim riječima, 
da se odreknem perspektive udobnog, porodičnog života i da 
postanem profesionalni revolucionar. Za takav životni put 
sam se opredijelio! Ne zbog toga što nijesam mogao riješiti 
svoj materijalni položaj, nego zato što se nijesam mirio sa 
društvom zasnovanim na socijalnim nepravednostima i uz 
to nesposobnim da se razvija. 


Nekako u to vrijeme došlo je do sljedećeg razgovora iz- 
među Luke i mene: 

— Pomagao sam te čitavo vrijeme studija — rekao mi 
je Luka tom prilikom. — Htio sam da postaneš svoj čovjek. 
Sada možeš biti sudija ili advokat. Međutim, ti si to odbacio. 

Shvatio sam da želi da me savjetuje da ne idem putem 
kojim sam krenuo. Zaustio sam da mu kažem kako je to 
uzalud, ali on je nastavio: 

Mi smo se politički razišli... ti si komunista, a ja 
tu ideologiju ne prihvatam. Vašu socijalnu doktrinu još bih 
mogao i prihvatiti, ali ne i materijalističku filozofiju... 

Zastao je za trenutak. Kao da se nešto kolebao. A onda 
je odlučno nastavio: 

— Ako bih te i dalje pomagao, to bi značilo da radim 
protiv sebe, protiv mojih ubjeđenja... 

— To ne tražim od tebe — prekinuo sam ga u pola ri- 
ječi. — Od sada ću se sam brinuti o sebi. 

Vidio sam da je zadovoljan mojim odgovorom. Ne zbog 
toga što mu je teško padalo da mi tolike godine šalje sva- 
kog mjeseca gotovo polovinu ionako male plate, već zato 
što više nije morao da radi protiv svojih ubjeđenja. 


POSLIJE IZLASKA iz koncentracionog logora javljeno 
mi je, preko organizacije na Univerzitetu, da jedan 
drug iz ,višeg rukovodstva" želi da razgovara sa mnom. 
Kada mi je to saopšteno, bio sam uzbuđen. Prvi put 
neko iz ,višeg rukovodstva" hoće da razgovara sa mnom. 
Znači da me oni znaju i cijene moj dotadašnji revolucionarni 
rad. Mada je to pojačalo moje samopouzdanje, ipak sam se 
plašio kako ću se pokazati pred drugom iz ,višeg rukovod- 
stva" — kako će on ocijeniti moje sposobnosti kao revolu- 
cionara. Sa takvim dvostrukim osjećanjem otišao sam na sa- 
stanak. 

Osjećao sam izvjesnu tremu, ali, kada je počeo razgovor, 
svega toga je nestalo. Razgovarah smo kao da smo drugovi 
sa Univerziteta mada nijesam znao ni njegovo prezime ni 
ime, niti iz kojeg je rukovodstva, čak ni sada ne znam ko 
je to bio! Nikada se više nijesmo sreli. Iz toga zaključujem 


da se radilo o nekom drugu koji je došao iz inostranstva. 
Tražio je da ocijenim stanje na Beogradskom univerZi- 
tetu i u studentskom pokretu. Otvoreno sam govorio šta mi- 
slim o pokretu i rukovodstvu. Ništa nijesam zatajio! Moje 
ocjene mu se nijesu svidjele. To sam vidio po pitanjima koja 
je postavljao; očigledno me je ocjenjivao kao nekog ,neza- 
dovoljnika". Posebno je bio nezadovoljan kada sam govorio 
o navodnoj trockističkoj grupi na Univerzitetu. Naime, iznio 
sam da ti studenti nijesu ništa ni pročitali od Trockog, već 
su samo izrazili sumnju u tvrdnju da su Trocki i ostali agenti 
imperijalizma. 

Neznanac me je prekinuo zahtijevajući da mu kažem šta 
mislim o moskovskim procesima. Nijesam se zbunio i odluč- 
no sam odgovorio da nije riječ o meni, nego o studentima 
koje treba ubjedivati u ispravnost moskovskih procesa, a ne 
nazivati ih odmah trockistima. 

Rastali smo se — obostrano nezadovoljni. Ja o njemu 
nijesam ponio lijep utisak, a vjerovatno ni on o meni... 


Neko vrijeme poslije tog susreta niko mi se nije obra- 
ćao: organizacija na Univerzitetu me više nije primala, a or- 
ganizacija izvan Univerziteta nije me prihvatila. Pomislio 
sam u jednom trenutku da se nijesam mnogo svidio drugu 
iz ,višeg rukovodstva" i da su me ,zaobišli". Nijesu me is- 
ključili, ali me i ne primaju u organizaciju. 

Stvarni razlog, međutim, bio je taj što je u međuvre- 
menu izvršena provala u organizaciji; neki komunisti (Vaso 
Prlja i drugi) nijesu izdržali mučenja i odali su drugove sa 
kojima su radili, te je policija uspjela da otkrije cijelu or- 
ganizaciju. U toj i drugim provalama loše su se držali mnogi 
koje smo nazivali salonskim komunistima. Moje sumnje u te 
ljude bile su, dakle, opravdane. 


TEK PRI KRAJU ŠKOLSKE GODINE, koncem juna 
1935, stavljeno mi je u zadatak da se povežem sa Pokra- 
jinskim komitetom KPJ za Crnu Goru. 

Po dolasku na Cetinje sastao sam se sa sekretarom Po- 
krajinskog komiteta Nikolom Lekićem. On mi je naložio da 
formiram organizacije KPJ po selima Paštrovića — od Bud- 


ve do Petrovca. Zadatak nije bio nov za mene jer sam dvije 
godine prije toga osnovao organizaciju u mom selu. Učlanio 
sam tada desetak omladinaca mada bi svi omladinci prihva- 
tili da uđu u Partiju samo da sam im to ponudio! Međutim, 
odabirao sam najbolje. 

Kada sam stigao na teren, pokazalo se da je moja pro- 
cjena bila tačna: za nepun mjesec dana uspio sam formirati 
organizacije u Budvi, Svetom Štefanu, Petrovcu, Reševićima 
i drugim selima Paštrovića. 

Lekić mi je, zatim, povjerio sljedeći zadatak. Trebalo 
je da sa Nikolom Đonovićem, poslaničkim kandidatom na 
listi Udružene opozicije za barski srez, organizujem narodne 
zborove u svim većim mjestima. Đonović je prihvatio sa- 
radnju sa komunistima jer je bio svjestan činjenice da je- 
dino oni imaju uticaja na opoziciono nastrojen dio naroda, 
bez čijeg se učešća zborovi ne mogu održati. Nama je, opet, 
odgovarala takva saradnja jer nam je omogućavala da naši 
predstavnici legalno istupaju na zborovima — ne u ime KPJ, 
nego u ime radnika. Uvjereni smo bili da će narod razumjeti 
da govore predstavnici KPJ. Osim toga, vrhovi Udružene 
opozicije odbijali su bilo kakve veze sa komunistima, a mi 
bismo, ostvarujući saradnju na lokalnom nivou, vršili priti- 
sak da se saradnja ostvaruje i u vrhovima. 


Zadatak se, dakle, sastojao u tome da sa Nikolom Đono- 
vićem organizujem zborove u Baru, Ulcinju, Petrovcu i Vir- 
pazaru. Bio sam ovlašćen da preko partijskih organizacija 
obezbijedim da na zborove dođe što više ljudi i da se dogo- 
vorim ko će govoriti u ime radnika. 

U Baru smo doživjeli izvjestan neuspjeh: drugovi iz bar- 
ske organizacije nijesu na vrijeme prijavili našeg govornika, 
tako da je Đonović bio jedini govornik. Vlasti su bile zado- 
voljne jer se na zboru neće pojaviti ,subverzivni" element 
kao govornik. Pokušali smo da naknadno prijavimo našeg 
govornika, ali vlasti su to odbile. Ispalo je da smo doveli 
naše ljude da slušaju Đonovića! Situacija je bila veoma ne- 
prijatna i valjalo je naći izlaz; postojale su tri mogućnosti: 
da pozovemo narod da napusti zbor, u kom slučaju se zbor 
ne bi ni održao, što bi koristilo diktatorskom režimu; druga 
mogućnost je bila da naš predstavnik govori na zboru bez 
obzira na to što nije prijavljen, ali tada bi se inače legalan 
zbor pretvorio u ilegalan, protivzakonit. To bi dalo povoda 


vlastima da zabrane ostale zborove, što nije bilo u našem 
interesu. Najzad, mogao je Đonović da bude jedini govornik, 
s tim što bi naš predstavnik obavijestio zbor da u ime rad- 
nika niko neće govoriti zato što greškom nije na vrijeme 
podnijeta prijava. Tako bi se zbor ipak održao, a ljudi bi sa- 
znali zbog čega nije istupio naš predstavnik. 

Pošto sam podrobno razmotrio sve tri mogućnosti, opre- 
dijelio sam se za treću. 

Zbor je održan i, po mom mišljenju, bio je uspješan. 

Međutim, kada sam došao u Virpazar, prišao mi je je- 
dan seljak i rekao da Risto Lekić želi da se vidi sa mnom. 
Znao sam da je Risto član Pokrajinskog komiteta, ali sam 
mislio da se nalazi na odsluženju vojnog roka. Začudio sam 
se otkud on u tom kraju. Seljak mi je objasnio da se Risto 
nalazi na odsustvu i da me čeka u obližnjem selu... Pohi- 
tao sam da se nađem sa Lekićem. 

Dočekao me je nekako osorno i odmah počeo govoriti 
povišenim glasom: 

— Pozvao sam te da mi položiš račune o tvojoj izdaji 
u Baru ... 

Bio sam zaista iznenađen: nikada se ranije nijesam sre- 
tao sa Ristom niti sam o njemu mnogo slušao. Ipak, nijesam 
se zbunio. Odgovorio sam kao da nije član Pokrajinskog ko- 
miteta: 

— Takav ton ne podnosim! A još manje davanje takvih 
ocjena mojih postupaka ... osim toga, tebi nemam šta da od- 
govaram ... 

No, on je bio uporan: 

— Ti odgovaraš preda mnom jer ja sam član Pokrajin- 
skog komiteta. 

— Odgovaram pred! rukovodstvom, a ne pred tobom — 
nijesam popuštao. — Ti ne predstavljaš rukovodstvo ... 


Spustio je malo ton, ali je i dalje tvrdio da treba pred 
njim da odgovaram. Ja sam se digao i krenuo prema vra- 
tima. Zastao sam na pragu i rekao: 

— Ako hoćeš da ravnopravno razgovaramo o tome šta 
smo uradili u Baru i šta ćemo kroz dva dana učiniti u Vir- 
pazaru, onda ću ostati... ako nećeš, ja odlazim ... 

Najzad je popustio! Ali je i dalje ostao u uvjerenju da 
sam u Baru izvršio ,izdaju radničke klase". Vidio sam da 


nema smisla natezati se s njim, pa sam otišao izgovarajući 
se da moram pripremiti govor za zbor u Virpazaru. 

Prilikom narednog susreta sa sekretarom Pokrajinskog 
komiteta Nikolom Lekićem obavijestio sam ga šta se desilo 
u Baru. On je bio potpuno saglasan sa našim postupcima. 
A kada sam ga upoznao sa razgovorom koji sam vodio sa Bi- 
stom, samo se nasmijao i rekao: 
Risto je junak. Uvijek je spreman da žrtvuje život 
za Partiju, ali nije političar. 

Na to sam odmah ubacio: 

— Junaštvo nije dovoljno da komunista postane član 
rukovodstva. To je samo uslov. 

Nikola nije htio dalje da komentariše. To nije bilo ni 
potrebno. Mi smo se razumjeli! 


ZBORU U VIRPAZARU prisustvovalo je preko dvije 
hiljade ljudi; došlo je sve odraslo muško stanovništvo iz sela 
koja gravitiraju prema tom gradiću. 

Prvi je govorio Đonović, dosta skromno pozdravljen. 
Bilo je očigledno da su ljudi došli ne zbog simpatija prema 
Udruženoj opoziciji, nego prema Komunističkoj partiji. To 
se potvrdilo kada sam izašao na govornicu i rekao da istu- 
pam u ime radnika. Nastalo je takvo odobravanje kakvo se 
nije pamtilo u tom gradiću. 

Bio je to moj prvi govor izvan zgrade Univerziteta. Go- 
vorio sam o besperspektivnosti života na tom kamenjaru; 
možemo se prehranjivati samo do Božića; posla nema; je- 
dino nam ostaje da se bavimo švercom duvana iz Albanije. 
Govorio sam o hroničnom gladovanju, o tome da se uslovi 
života stanovništva nijesu promijenili u novoj državnoj Za- 
jednici mada je od ujedinjenja prošlo više od petnaest go- 
dina. Pomenuo sam da se mnogo priča o isušenju Skadarskog 
jezera, o tome kako će se stvoriti žitnica za stanovništvo 
Crne Gore. Mnogo se priča i o pruzi Beograd — Bar, koja 
treba da preporodi Crnu Goru. Međutim, od svega toga ni- 
šta nema! Govor sam završio sljedećim riječima: 


— Ako je ovo tačno, onda s pravom možemo pitati Za- 
što nam je trebalo ujedinjenje. Zbog čega je trebalo da se 


odričemo slavne prošlosti crnogorskog naroda? Zašto da po- 
krijemo velom zaborava istinu da je crnogorska vojska omo- 
gućila povlačenje jednog dijela srpske vojske i time onemo- 
gućila svoje povlačenje? Da se crnogorska vojska pojavila na 
Solunskom frontu istovremeno sa srpskom, drugačije bi bilo 
ujedinjenje... Do njega bi svakako došlo, ali pod drugim 
uslovima... 

Svi prisutni su snažno odobravali moje izlaganje. I ja 
sam prvi put shvatio koliko je duboko nacionalno osjećanje 
naroda za koji se ne može reći da nije imao svoju istoriju 
i svoju državu. 

Zbor i posebno moj govor imali su tako snažnog odjeka 
u masama da je vlast ocijenila da treba zabraniti dalje odr- 
žavanje zborova. Tako su otpali predviđeni zborovi u Ulcinju 
i Petrovcu. Istovremeno protiv mene je pokrenut sudski po- 
stupak. Optužili su me da sam u govoru podstrekavao na po- 
bunu protiv države i državnog uređenja. Morao sam odgo- 
varati pred Sudom za zaštitu države. Tako sam dospio u Za- 
tvor koji se nalazio u Bogdanovom kraju na Cetinju. Ostao 
sam u zatvoru, zajedno sa nekim kriminalcima, nešto više 
od deset dana. Međutim, nijesu me izveli pred sud. Ipak su 
ocijenili da je bolje da prekinu istražni postupak. Tako sam 
se ponovo našao na slobodi! 


U JESEN 1935. GODINE trebalo je da idem u vojsku 
— u školu za rezervne oficire. Na to sam imao zakonsko 
pravo jer sam završio Pravni fakultet. Ali, pošto sam bio 
,kompromitovan" kao komunista, morao sam ići u ,trupu" 
kao običan vojnik. Regruti su se primali u vojsku na pro- 
ljeće, te sam morao čekati. A da ne bih sjedio na selu, ri- 
ješio sam da odem u Beograd. 

Nijesam dugo čekao da budem uključen u organizaciju. 
Postao sam član Mjesnog komiteta SKOJ-a za Beograd. Bilo 
nas je četvorica: dva radnika i dva intelektualca (Uglješa 
Danilović i ja). Bio sam zadovoljan što sam ušao u rukovod- 
stvo, ali istovremeno i razočaran malobrojnošću organizacije, 
naročito među radništvom. Postojalo je svega nekoliko os- 
novnih organizacija — ćelija. To je bila potpuno suprotna 


slika od one na Univerzitetu. Stoga je valjalo čitav rad us- 
mjeriti na aktivizaciju radničke omladine, na njeno povezi- 
vanje sa studentskom organizacijom. Da bismo to ostvarili, 
raspodijelili smo poslove: moj zadatak je bio da radim na 
stvaranju masovnog pokreta omladine za mir koji bi obuh- 
vatio i povezao radničku i intelektualnu omladinu. 

Da bih se potpuno posvetio tom zadatku, morao sam 
obezbijediti sredstva za život. Luka je prestao da mi šalje 
novac, a Partija nije imala sredstava da mi obezbijedi egzi- 
stenciju. Ipak, uskoro sam riješio taj problem: pomagao mi 
je Niko Vučković, moj nerazdvojni drug iz gimnazije. Niko 
je dobijao novac od brata iz Amerike i bio je pretplaćen na 
ručak i večeru u Opštoj studentskoj menzi, a stanovao je 
privatno u gradu. Rado je prihvatio da zajedno spavamo u 
krevetu; samo sam morao kasnije dolaziti i rano ustajati da 
me ne bi primijetila njegova gazdarica. Dijelili smo ručak 
i večeru u menzi. Hljeba smo imali dovoljno jer su studenti 
koji su bili pretplaćeni na hranu mogli uzimati hljeba ko- 
liko hoće. 

Upravo smo počeli razvijati aktivnost kada je došlo do 
provale" u partijskoj organizaciji Srbije i Beograda. Sve je 
počelo hapšenjem Đorđa Mitrovića, tadašnjeg sekretara Ze- 
maljskog biroa, koji je imao veze sa svim pokrajinskim ko- 
mitetima. Podvrgnut mučenju, on nije izdržao i otkrio je 
policiji sve pokrajinske komitete, pa i Pokrajinski komitet 
za Srbiju. Policija je sistematski mučila sve uhapšene, pa su 
oni otkrili organizacije po Srbiji i u Beogradu. Provala u 
beogradskoj organizaciji trajala je nekoliko mjeseci. Uhapšen 
je i sekretar našeg komiteta Stefanić, ali za njega su znali 
samo da je član partijskog, a ne i sekretar komiteta SKOJ-a. 
Zahvaljujući tome, ni jedna organizacija SKOJ-a u gradu 
i na Univerzitetu nije bila otkrivena. 

U takvoj situaciji naš komitet se rasturio. Uglješa je iz- 
javio da mora ići kući, u Bosnu, a četvrti član komiteta se 
uplašio hapšenja i odlučio je da se pasivizira. Kada sam od 
njega tražio da me bar poveže sa organizacijama radnika — 
omladinaca, pokazalo se da ih nema ili da on ne smije to da 
uradi zbog straha od hapšenja. 


Tako sam jedino ja ostao. Ostala je nedirnuta i univer- 
zitetska organizacija. Iz te organizacije me je tih dana našao 


jedan drug i saopštio mi da je došao kurir iz inostranstva 
i donio kofer materijala sa Sedmog kongresa Kominterne. 
Kurir se našao u nezgodnoj situaciji jer su pohapšena sva 
lica kojima je trebalo predati materijal. Osim toga, nema ni 
novaca da se vrati u inostranstvo. 

Odmah sam odlučio da prihvatim kurira i uzmem mate- 
rijal. Zao mi je bilo da propadne materijal sa tek održanog 
kongresa Kominterne, a nijesam mogao ni kurira ostaviti na 
cjedilu. 

Otišao sam u hotel gdje se nalazio kurir, uzeo kofer sa 
materijalom i predao ga na čuvanje Milici Sarić. Dva dana 
kasnije materijal je preuzeo Filip Bajković, koji je na Ka- 
raburmi, u radničkom kraju, radio kao instruktor u partij- 
skoj organizaciji. Bila je to jedina neotkrivena partijska 
organizacija u gradu. 

Međutim, desetak dana kasnije saznao sam da je Bajko- 
vić uhapšen. Postojala je opasnost da bude pronađen kofer sa 
materijalom i da Bajković prizna ko mu ga je dao. Kako je 
on znao gdje stanujem, odlučio sam da radi predostrožnosti 
napustim stan. Spavao sam kod drugova — svako veče na 
drugom mjestu. Naravno, i dalje sam odlazio u menzu da 
dijelim s Nikom ručak i večeru. 

Krio sam se nekoliko dana. Jedno veče Niko dođe kod 
druga u čijem stanu sam htio da spavam. Upravo sam se 
spremao da legnem, čak sam skinuo i cipelu. Niko poče da 
se šali na račun moje ,,ilegalnosti". 

— Vidi ,velikog revolucionara" koji uobražava da ga 
traži policija! Bježiš iz stana, a ovamo niko te ne traži... 

Branio sam se koliko sam mogao, ali sam osjećao da 
sam neuvjerljiv. Ipak sam uporno ponavljao da ću se i dalje 
sakrivati. Ako postoji i najmanja vjerovatnoća da budem 
otkriven, zašto da riskiram. Tada je Niko izašao sa posljed- 
njim argumentom: 

— Slušaj, dobio sam novaca! Hajde kod mene. Ujutro 
ćemo kupiti mlijeka i hljeba, pa ćemo se dobro najesti. Ku- 
pićemo i novine, pa ćemo čitati do podne. 

Tom prijedlogu nijesam mogao da se oduprem. Bio sam 
hronično gladan i premoren. Obuo sam cipelu i pošao sa 
Nikom. 


Negdje oko pola noći u sobu su upali policajci. Toliko 
sam tvrdo spavao da nijesam ništa čuo. Probudio sam se tek 
kada su me uhvatili za ruke i pritisnuli na krevet. Otvorio 
sam oči, ali u prvom momentu nijesam ništa vidio. Zasli- 
jepila me je svjetlost džepne lampe koja je bila uperena u 
moje oči iz neposredne blizine... Kada sam malo došao 
k sebi, ugledao sam cijev revolvera uperen u moju glavu. 
Začuh pitanje, očigledno meni upućeno: 

— Jesi li ti Vukmanović? ) 

Odgovorio sam potvrdno skoro mehanički. Cim sam to 
izgovorio, grubo su mi izokrenuli ruke na leđa i vezali ih 
lancima. Nijesu dozvolili ni da se obučem. Zatim su pretre- 
sli cijelu sobu, ali nijesu našli ništa što bi potvrđivalo da se 
bavim ,subverzivnom" aktivnošću. Onda su mi dozvolili da 
se obučem i poveli me u Upravu grada. 

Dan još nije bio svanuo kada su me uveli u potkrovlje 
Uprave grada. Znao sam da tu komuniste podvrgavaju mu- 
čenjima kako bi ih natjerah da otkriju drugove sa kojima 
su sarađivali u organizaciji. Policija je hapšenjem jednog 
komuniste kod koga bi našla ilegalni letak ili knjigu gotovo 
uvijek uspijevala da otkrije cijelu organizaciju. U to vri- 
jeme bila je rijetkost da komunista ne otkrije drugove sa ko- 
jima je sarađivao. Smatralo se da se dobro drže oni komu- 
nisti koji priznaju samo ono za šta ih terete ostali, a sami 
ne otkrivaju nikoga. To je doprinijelo da stvorim pred- 
stavu da se teško mogu izdržati mučenja kojima se komu- 
nisti podvrgavaju u zatvorima. 


Čim sam ušao u sobu, naredili su mi da izujem cipele 
i skinem kaput. Onda su me oborili na pod — nijesam htio 
da legnem iako su mi to naredili. Ležao sam potrbuške; ve- 
oma spretno su mi vezali noge za ruke tako da su mi tabani 
bili okrenuti prema gore. Jedan od agenata sjeo mi je na 
leđa i zapušio mi usta prljavom krpom. Tada je drugi agent 
osušenom volujskom žilom počeo da me tuče po tabanima. 
Odmah sam se sjetio kako me je tukao učitelj. On me je 
tukao šibom po rukama, a ovi udaraju volujskom žilom po 
tabanima. Razlika je velika... bolovi su mnogo jači, skoro 
neizdržljivi. Osjećam kao da me udaraju po mozgu! Ali po- 
našao sam se kao kada me je učitelj tukao... nijesam doz- 
volio da osjete da me bole njihovi udarci. Pravio sam se kao 
da udaraju po tuđem tijelu... 


5 Tempo: Memoari I 


Tukli su me nemilosrdno! Stalno su tražili da priznam 
da radim u jednoj od organizacija Partije. Navodno, to su 
otkrili komunisti sa kojima sam radio. Zato su zahtijevali 
da i ja to priznam. Ja sam, opet, znao da, ako to priznam, 
neminovno slijedi zahtjev da kažem sa kojim drugovima sam 
sarađivao. A kad se popusti na jednom pitanju, mora se to 
učiniti i na drugom ... Izdaja postaje potpuna! Zato nijesam 
htio da odgovaram dok mi ne kažu ko me i zašto tereti. Tek 
tada ću moći da smislim najpogodniji odgovor. 

Oni su me i dalje tukli da bi me primorali da progo- 
vorim. A ja sam trpio bolove i bio odlučan da ne priznam 
ništa. Htio sam da saznam zašto me optužuju. Ne smijem 
priznati da pripadam organizaciji jer bi me tukli sve dok ne 
otkrijem ostale članove organizacije. 

U jednom momentu bolovi su me toliko savladali da 
sam zastenjao i počeo da mičem rukama i nogama. Agenti 
pomisliše da počinjem popuštati. Zato su nastavili još že- 
šće da me tuku. No, to je kod mene izazvalo obrnut efekt: 
odlučio sam da ničim ne pokažem da bolovi postaju neizdr- 
žljivi. Neka me tuku koliko hoće! 


Negdje oko podne doveli su Bajkovića. Ležao sam na 
pođu. Njega su pitali da li je tačno da sam mu preko Danice 
Marinović predao kofer sa materijalom koji je nađen u sta- 
nu jednog radnika. Kada je Filip odgovorio potvrdno, odmah 
je odveden. 

— A šta kažeš na ovo? — zapitali su me agenti. 

Odranije sam skrojio plan kako da se branim u slučaju 
da budem otkriven da sam poslao kofer sa materijalom. 

— Ako je u pitanju kofer koji sam predao prije dva- 
desetak dana, onda je to tačno — spremno sam odgovorio. 
— Samo, to nije bio kofer sa ilegalnim materijalom, nego 
sa knjižicama socijalne sadržine koje se mogu kupiti u sva- 
koj knjižari. 

Agenti su se nasmiješili na takvu moju ,,odbranu" i iro- 
nično me zapitali: 

— I ti misliš da ćemo mi poverovati u tu tvoju buda- 
laštinu. Ako su to bile legalne knjižice, zašto si ih morao 
sakrivati? 

Nijesam se zbunio, već sam odmah odgovorio: 

— Pa, takve knjižice prodaju siromašni studenti na 
Univerzitetu . .. događalo se da ih policija zaplijeni ako ih 


nađe kod studenata. To je bio razlog što me je jedan stu- 
dent zamolio da mu pričuvam kofer pun takvih knjižica. 
Tako mi je bar rekao... 

Međusobno su se pogledali, a onda su mi postavili prvo 
pitanje: 

— A ko je taj student? 

Bilo mi je jasno zašto me to pitaju. Misle da će tim pu- 
tem provaliti u organizaciju na Univerzitetu. 

— Ne znam mu ime — odgovorih odrečno. 

Opet onaj ironični osmijeh! 

— I ti misliš da će neko poverovati u tvoju izmišljo- 
tinu! Kako to da primiš kofer sa materijalom od čoveka ko- 
jeg ne poznaješ i koji, verovatno, tebe ne poznaje? 

Ali ja sam i za to imao spreman odgovor: 

— Ja ga poznajem. Viđali smo se često na Univerzite- 


tu... bili smo u društvu... ali ne znam njegovo ime. .. 
— Ako si se viđao s njim, onda moraš znati ime bar 
nekoga iz tog društva! — uporno su navaljivali agenti. 


Tu su me uhvatili! Ako kažem da ne znam nikoga iz 
društva u kome sam viđao izmišljenog studenta, ispala bi 
nevjerovatna čitava moja ,,odbrana". A ako kažem ime ne- 
kog studenta, njega mogu uhapsiti! Onda sam se sjetio da 
bih mogao reći ime Štefana Mitrovića, koga poznajem još 
iz Crne Gore jer smo iz susjednih sela. Stefan se nalazio 
u bjekstvu i nijesu ga mogli uhapsiti. To sam znao ja, ali 
znali su i oni... Nijesu htjeli više da se natežu sa mnom 
i nastavili su da me tuku. Poslije serije udaraca stavljali 
bi mi noge u vodu. A onda opet novi udarci! Tukli su me 
do kasno u noć. Najzad su me prenijeli u ćeliju gdje se na- 
lazilo nekoliko drugova; od njih sam poznavao samo Bosaka, 
sekretara Mjesnog komiteta KPJ. On je ranije dolazio na 
sastanke našeg komiteta i mnogo mi se sviđao — i po dr- 
žanju i po tome šta je govorio. Mislio sam da takav treba 
da bude komunista. Obradovao sam se kada sam se našao 
s njim. Ali, strašno sam se razočarao kada mi ie rekao da 
se slabo držao i da je provalio mnoge drugove. Pitao me je 
da li ću moći da izdržim mučenja a da nikoga ne provalim. 
Upozorio me je da će me oni još mučiti. 


— Poslije današnjeg iskustva uvjeren sam da sam po- 
griješio kada sam izmišljao nekakvu ,logičnu" odbranu. 
Samo sam dobio više batina! Da sam ostao pri tome da ne- 


giram sve, vjerujem da ne bih dobio toliko batina. Jer, 
primijetio sam, oni su navalili onda kada sam prešao na moju 
,logičnu" odbranu... kada sam počeo stenjati i pokazivati 
da bolovi postaju neizdržljivi. Inače, bolovi nijesu neizdrž- 
ljivi. Batine se mogu podnijeti. Ne znam kakve će biti druge 
forme mučenja, ali ovo ću izdržati pa makar koliko se puta 
ponovilo... 

Bosak je bio zadovoljan mojim odgovorom. Dao mi je 
savjet koji mi je bio kasnije od koristi: 

— Nemoj nikome u ćeliji da pričaš o tome u kojoj si 
organizaciji i šta radiš. Komunisti se toliko slabo drže i pri- 
čaju agentima sve što se govori u ćehji samo da bi im se do- 
dvorili ... 


SLJEDEĆEG DANA su me prebacili u drugu ćeliju. 
U njoj je bilo još pet drugova. Odmah su se okupili oko 
mene, željni da saznaju zašto su me uhapsili... ko me je 
i zašto teretio. .. kakvu funkciju vršim u Partiji. Ja sam se 
sjetio Bosakovih savjeta i bio sam oprezan. Rekao sam im da 
uopšte nijesam u Partiji, nego da su me iskoristili neki stu- 
denti ... predah mi na čuvanje kofer i rekli da se u njemu 
nalaze polulegalne knjižice, a ispostavilo se da je to ilegalni 
materijal. Tuku me zato što ne znam imena tih studenata. 
A ja imena stvarno ne znam, mada te ljude znam iz viđenja. 


Vidio sam da su razočarani, počeli su me gledati sa oma- 
lovažavanjem — kao čovjeka koji je zalutao u njihove re- 
dove. To me je pogodilo i nešto me podsticalo da se pohva- 
lim ... da im kažem da sam član Mjesnog komiteta SKOJ-a 
i da sam gotovo četiri godine član Partije, da ništa nijesam 
priznao iako su me tukli cio dan, da neću ništa priznati ma- 
kar koliko me još tukli. Ali ipak sam se uzdržao. Bolje je 
podnositi omalovažavanje nego izložiti se opasnosti da oni 
sve to ispričaju agentima! 

Kada sam ja počeo da postavljam slična pitanja, spre- 
mno su na sve odgovarah, nijesu ništa krili. Cak su sa iz- 
vjesnim ponosom govorili o svojim funkcijama u Partiji. 
Nijesu se stidjeli da kažu kako su sve to ispričah i istražnim 
organima u sobi za mučenje. 


Bio sam strašno iznenađen i razočaran. Jer to nijesu bili 
obični članovi Partije, nego rukovodeći kadrovi! Među uhap- 
šenicima se nalazio Bumbulović, instruktor Centralnog ko- 
miteta koji je pet godina proveo u Sovjetskom Savezu. Ga- 
jio sam veoma veliko poštovanje prema drugovima koji su 
bili ,gore", u prvoj zemlji socijalizma. A upravo jedan od 
takvih se najslabije držao u sobi za mučenje! 

Razgovor je ubrzo okončan: nijesam im bio interesan- 
tan, a moja radoznalost bila je zadovoljena. Nešto kasnije 
obratio mi se Bumbulović i saopštio nezainteresovanim gla- 
som da će u podne svi zatvorenici odbiti hranu i stupiti u 
štrajk glađu. Zeljeli su da time izdejstvuju da odmah budu 
predati sudu jer policijska istraga i mučenja traju više od 
tri mjeseca. 

— Da li ćeš i ti pristupiti štrajku? — pitao je Bumbu- 
lović. — Ti si tek došao u zatvor... nemaš razloga da štraj- 
kuješ. 

Kao da ne želi da se priključim štrajku! Odbacio sam tu 
pomisao kao bezrazložnu, pa sam mu odgovorio: 

— Priključiću se iz solidarnosti. Kad se već nalazim sa 
vama, neću se ni u čemu izdvajati. 

Gledao me začuđeno i ispitivački. Ali nije ništa rekao. 

U podne smo svi, solidarno, odbili da primimo jelo. 
U ćeliju je upao zloglasni Kosmajac sa korbačem u ruci. Nje- 
gova pojava je izazvala strah kod zatvorenika. On je to i htio 
da postigne. 

Bio je to moj drugi susret sa Kosmajcem; prvi put sam 
ga vidio za vrijeme februarskih demonstracija na Univerzi- 
tetu. Prethodnog dana nije ga bilo u sobi za mučenje. Stoga 
sam i ja osjetio izvjestan strah: mnogo sam slušao o njemu 
kao o krvniku koji sadistički muči zatvorenike. 

Vidjevši da je napravio željeni utisak, Kosmajac je pri- 
jeteći zapitao: 

— Ko od vas neće da jede? 

Svi su ćutali. Ni ja se nijesam javio ... zašto da istrča- 
vam kada sam tek drugi dan u zatvoru! A i plašio sam se da 
ću biti odveden u sobu za mučenje. 

Kosmajac se zatim obratio svakom pojedinačno zahti- 
jevajući da se odmah lati jela. Mene je izostavio. Svi su ga 
poslušali; čak mu se jedan od zatvorenika obratio s molbom: 


— Gospodine Kosmajac, možemo li dobiti od onog bo- 
ljeg jela koje u drugim ćelijama neće da uzmu zatvorenici 
koji nastave da štrajkuju? 

Kosmajac se napravio velikodušan i naredio da se iz 
drugih ćelija donese bolja hrana. Primijetivši da jedino ja 
ne jedem, Kosmajac mi sa praga ćelije dobaci: 

— As tobom ću ja još imati posla! Ti nisi rekao šta 
si radio i šta znaš ... 

I poslije njegovog odlaska zatvorenici u mojoj ćeliji su 
nastavili da jedu! Počeli su mi se rugati kako hoću jedini da 
štrajkujem. Odgovorio sam da štrajkuju zatvorenici po dru- 
gim ćelijama i da nijesam jedini koji štrajkuje. 

Bumbulović me je cijelo vrijeme pažljivo posmatrao. 
Iskoristio je trenutak i rekao mi da je pri izlasku u hodnik 
vidio da i ostale ćelije primaju hranu. Štrajk je, prema tome, 
propao i po njegovom mišljenju treba i ja da jedem. Poslu- 
šao sam ga, ali, tek što sam uzeo kašiku, iz susjedne ćelije 
su javili da se štrajk nastavlja. Nijesam mogao izdržati... 
bacio sam kašiku i nogom odgurnuo porciju sa jelom. Rekao 
sam da su izdali drugove koji nastavljaju sa štrajkom i da 
tako ne postupaju komunisti. Zaboravio sam na moju priču 
o tome kako nijesam komunista, kako su me iskoristili neki 
studenti... Oni su me začuđeno posmatrali... Bez riječi su 
prestali da jedu. 


Sljedećeg dana se ponovila ista scena: Kosmajac je do- 
šao u našu ćeliju sa korbačem u ruci i naredio svakom Za- 
tvoreniku da jede. Mene je opet mimoišao. Ali, dok su se 
zatvorenici prihvatili porcija, mene su izveli u hodnik gdje 
se nalazio Kosmajac sa još nekoliko agenata. Ispred njih su 
stajale neke stvari; rekoše da su mi iz grada poslali jelo, ja- 
stuk i ćebe i da sve to treba da uzmem. Uzeo sam samo ja- 
stuk i ćebe, a jelo sam odbio. Tada su krvnički počeli da me 
udaraju nogama i rukama. Udarali su gdje su stigli. No, ja 
sam izdržao. Nijesam htio da uzmem jelo. 

Štrajk se, ipak, nastavljao. Ostale ćelije nijesu popu- 
stile. A kako ni Kosmajac više nije dolazio, naša ćelija je 
takođe štrajkovala. Sve je, ipak, izgledalo dobro. Ali, u meni 
se nešto promijenilo: kao omladinac na Univerzitetu mnogo 
sam idealizovao viša partijska rukovodstva; smatrao sam da 
se u njima nalaze revolucionari koje neprijatelj može da 
peče na vatri a da oni riječ ne progovore. Međutim, u Za- 


tvoru sam sreo ljude koji se ne mogu uporediti ni sa sko- 
jevcima koje poznajem iz rada na Univerzitetu. 

U takvom raspoloženju oštro sam reagovao na poruku 
iz susjedne ćelije; sekretar Mjesnog komiteta SKOJ-a jav- 
ljao je da nije otkrio članove komiteta i da ni ja ne treba 
ništa da priznam ... Jednostavno sam ga opsovao! 

Više mi se nije javljao, ali je Bumbulović počeo da mi 
se približuje; hvalio je moje držanje ističući da je ono bolj- 
ševičko. Htio je da pobliže sazna koje funkcije imam u Par- 
tiji. Ali i njega sam opsovao i on se uvrijeđen udaljio. 

Petog dana štrajka pozvali su me da potpišem zZapis- 
nik o saslušanju. To je značilo da me više neće tući. Isto 
veče su me prebacili u stari zatvor — ,Glavnjaču". Pre- 
stali smo sa štrajkom očekujući da ćemo odmah biti pre- 
dati sudu. Međutim, dani su prolazili, a mi smo i dalje 
bili u ,Glavnjači". Počeli su kružiti glasovi da će nas vra- 
titi u Upravu grada radi novog saslušavanja. To nas je 
navelo da ponovo stupimo u štrajk glađu. Samo, ovog puta 
nijesam bio u društvu ,rukovodećih", nego običnih članova 
Partije — dva mlada radnika. Držali su se izvanredno! Od- 
bili smo svaki pritisak uprave zatvora i izdržali jedanaest 
dana. Cuvari su svaki dan unosili hranu u našu ćeliju. Iako 
nas je izazivala mirisom, niko od nas trojice nije hranu ni 
dirnuo. 


Kada sam jedanaestog dana počeo da krvarim, dru- 
govi su insistirali da uzmem bar malo hrane. Naravno, od- 
bio sam. Sljedećeg dana prebacili su nas, konačno, u sudski 
zatvor. Štrajk je potpuno uspio! 

Zatvor Suda za zaštitu države bio je na Adi Ciganliji. 
Bila je to zgrada na sprat, ograđena visokim zidom. U ma- 
lenim sobama nalazila su se po četiri ležaja — po dva jedan 
iznad drugog. 

_  Smjestili su me u sobu na spratu, sa pogledom prema 
Cukarici i Beogradu. To je bila najljepša soba u zatvoru. 
Tu sam zatekao dva druga: jedan je bio rodom sa Sušaka 
i zvao se Hinko Raspor. On je već bio na robiji i bio je is- 
kusan u borbama za razbijanje režima u zatvoru. To mu je 
i ovdje pošlo za rukom: zatvorenici u njegovoj sobi su slo- 
bodno gledali kroz prozor i pievali revolucionarne pjesme. 
Jedino su morali da poštuju zatvorski režim prilikom šetnje 
u krugu zatvora. Za vrijeme šetnje nije se smjelo razgova- 


rati; zatvorenici su išli jedan za drugim... oni koji bi pre- 
kršili to naređenje bili bi vraćeni u sobe. 

Naš dolazak podudario se sa odlukom zatvorenika da 
se slomije takav režim; trebalo je da akcija počne tako što 
ćemo za vrijeme šetnje početi da razgovaramo i da idemo 
jedan pored drugoga. Postojao je i dogovor da se stupi u 
štrajk glađu ako uprava zatvora počne represalije. 

Sve mi je to ispričao Raspor kada sam došao u ćeliju. 
Bio sam šokiran: još nijesam ni počeo da jedem poslije 
jedanaest dana štrajka, a možda ću morati ponovo da štraj- 
kujem! Ako štrajk potraje, to može biti katastrofalno za 
mene — organizam neće izdržati! Kada sam iznio Rasporu 
moja razmišljanja, on nije ništa rekao, samo me je pro- 
dorno gledao. Postidio sam se što sam uopšte govorio. Zar 
se nijesam, stupajući u organizaciju, obavezao da žrtvujem 
i život u borbi koja predstoji? Zato sam rekao Rasporu da 
ne brine — u predstojećoj akciji ću izdržati do kraja... 

Kada smo izašli u šetnju, stvari su se drugačije razvi- 
jale. Kao po komandi, zatvorenici su počeli da šetaju po dvo- 
jica i da razgovaraju. Stražari su počeli da trče na sve 
strane; puške su punjene i čule su se komande stražarima 
da pucaju. Stvorena je atmosfera da se zatvorenici što više 
zaplaše. A onda je izašao upravnik i naredio da idemo jedan 
za drugim, inače će stražari pucati. A oni su stajali oko nas 
sa puškama ,na gotovs"! Zatvorenici nijesu izdržali. Počeli 
su se svrstavati i šetati jedan za drugim. Ostali smo samo 
Raspor i ja. Najzad smo i mi kapitulirali. Pošteno da kažem, 
nijesam bio mnogo ožalošćen takvim ishodom. Mogao sam 
početi da jedem. 

Vrijeme u zatvoru je prolazilo dosta monotono. Da ne 
bih sjedio besposlen, riješio sam da prevedem Torezove 
knjige Moj život i Borba protiv fašizma. Tako sam istovre- 
meno učio francuski. 

Raspor je izveden na sud i oslobođen. Istog dana su po- 
čele represalije; uprava zatvora je htjela da ponovo nametne 
zatvorski režim u sobi. čim smo se popeli na stolice da gle- 
damo kroz prozor, u sobu su upali stražari. Tražili su da 
siđemo, inače će nas premjestiti u prizemne ćelije iz kojih 
se vidi samo zatvorski zid. Odbili smo da se pokorimo. Onda 
je upravnik pozvao mene i Lovra ŠSperca, inženjera iz Omi- 


ša. Prvo je prijetio da će nas premjestiti u prizemlje ako 
nastavimo da kršimo zatvorski režim po sobama. Mi smo mu 
stavili do znanja da ćemo u tom slučaju stupiti u štrajk 
glađu. Spustio je ton i predložio da poštujemo zatvorski re- 
žim, a da će nam kao intelektualcima omogućiti da svaki 
dan izlazimo u šetnju po ostrvu, izvan zatvorskog kruga. 
Naravno da smo i to odbili, naglašavajući da smo komunisti 
i da se ne damo potkupljivati. 


Dok nam još nije bilo jasno šta će preduzeti uprava 
zatvora protiv naše sobe, došao je jednog dana stražar i 
naredio da uzmem svoje stvari i da izađem. Pomislio sam 
da će me ipak premjestiti u prizemlje, pa sam odlučno odbio 
da se pokorim. Nastala je mučna situacija. Stražar je insi- 
stirao da krenem, a ja sam odbijao. Tada mi je Šperac sa- 
vjetovao da idem kod upravnika i da se sa njim objasnim, 
ali da ne nosim stvari sa sobom. Poslušao sam ga i krenuo 
prema vratima. No, stražar me je zaustavio. 


— Uzmi svoje stvari jer se nećeš vratiti u sobu. 


— Neću uzeti stvari — žustro sam odgovorio. — Vratiću 
se pa makar se ti na glavu postavio! 
— Uzmi svoje stvari — šeretski se nasmijao stražar. 


— Izlaziš napolje... pušten si na slobodu. 

U prvi mah nijesam shvatio šta je rekao. Nekako sam 
navikao da živim u zatvoru ... Ali, čim sam shvatio da sam 
slobodan, pokupio sam stvari, oprostio se od drugova i kre- 
nuo prema izlazu. 


Bio sam na slobodi. 


BLIŽILO SE VRIJEME kada sam se morao javiti u 
vojsku. Ostao sam nekoliko dana u Beogradu, a onda otputo- 
vao za Crnu Goru, gdje je trebalo da se javim vojnoj ko- 
mandi i da budem raspoređen u vojnu jedinicu. Saopšteno 
mi je da ću vojsku služiti u Subotici. 

Prije nego što sam pošao na put svratio sam se u selo 
da se oprostim s majkom i Lukinom porodicom. Kad sam 
se poslije dvodnevnog boravka u kući počeo opraštati, začuh 
snahu (Dragu) kako govori Luki: 


— Kako ga možeš pustiti bez dinara u vojsku? On je 
tvoj brat, a ne moj. 

— Ako bih ga i dalje pomagao, išao bih protiv svojih 
ubjeđenja — govorio je Luka, principijelan do kraja. — 
A to ne mogu. 

Nije mi ništa ponudio, ali zato su mi snaha i majka 
spustile nešto novaca u džep. Tek toliko da mi se nađe na 
putu. U Subotici sam bio bez para. Međutim, dvije sestre, 
Sofija i Paula, koje sam upoznao u Petrovcu kada sam 
stvarao partijske organizacije nijesu me zaboravile: svake 
nedjelje slale su mi pakete. (Paula je bila dva puta u zat- 
voru kao komunista.) 

U kasarni sam se osjećao kao u zatvoru. A i bilo je 
tako! Jedina razlika bila je u tome što sam vrijeme pro- 
vodio u krugu kasarne i što sam svake nedjelje poslije podne 
mogao da izlazim u varoš. Međutim, u zatvoru sam cijelo 
vrijeme bio slobodan da čitam i radim što mi je volja, dok 
sam u vojsci morao da idem na ,egzercir", da čistim krug 
kasarne, da čistim i podmazujem oružje. 

Na odsluženje vojnog roka došao sam sa još jednim 
đakom". To je izazvalo pravu zabunu u komandi bataljona: 
prvi put ,đaci" dolaze direktno u trupu! Jednostavno ni- 
jesu znali šta da rade s nama. 

Jednog dana nas je pozvao komandant bataljona i Za- 
pitao: 

— Zašto su vas poslali ovamo? 

— Mi to ne znamo — odgovorio sam. — Onaj koji nas 
je poslao vjerovatno zna zašto je to uradio. 

Kao da nije čuo šta sam rekao. Nastavio je da govori 
o onome što ga je najviše tištalo: 

— Ali, zašto su vas poslali baš u Suboticu... na ne- 
koliko kilometara od granice prema Mađarskoj ... vi mo- 
žete svakog časa da pobegnete preko granice. 

Bilo je smiješno da komandant bataljona tako razgovara 
s nama. 

— Nema razloga da bježimo iz naše zemlje — uvjera- 
vao sam ga. — Mi smo ovdje rođeni i tu ćemo ostati. 

Vidio sam po izrazu njegovog lica da me nije shvatio. 
Mislio je da su komunisti anacionalni, da ne vole svoju 


otadžbinu. Zato je vjerovao da ćemo iskoristiti prvu priliku 
i pobjeći preko granice. 

Nekoliko dana kasnije komandant je sazvao zbor ko- 
mandnog i vojničkog sastava bataljona. Ljudstvo je postro- 
jio u krug, a nas dvojicu ,đaka" izveo je u sredinu. Zatim 
je održao govor koji je završio ovim riječima: 

— Vi treba da znate da naša zemlja ima spoljne i unu- 
trašnje neprijatelje. Naši spoljni neprijatelji su Mađari, Bu- 
gari, Italijani... Svako hoće da otcepi delove naše nacionalne 
teritorije... A naši unutrašnji neprijatelji su komunisti. 
Oni ne vole našu državu i nastoje da je razbiju... U naš 
bataljon su došla dva đaka. To su komunisti. Dakle, unu- 
trašnji neprijatelji. Oni, evo, stoje u sredini kruga. Treba da 
ih dobro upamtite i da pazite na sve što oni budu radili ili 
govorili... da o svemu obaveštavate svoje starešine. 


Jedino što je postigao tim govorom bilo je to da su nam 
se vojnici češće i srdačnije javljali kada bi nas sreli u krugu 
kasarne. 

Sjećam se da su poslije izvjesnog vremena u našu četu 
došla dva đaka-narednika na dvomjesečnu vježbu. Došli su 
iz škole za rezervne oficire. 


Jednog dana odveli su cijelu četu u polje na ,egzercir". 
Po završenoj vježbi sjeli smo ukrug i oni su nam držali 
predavanje o spoljnim i unutrašnjim neprijateljima. Na 
kraju su počeli ispitivati vojnike da provjere znanja koja 
su stekli. 

— Ko su naši unutrašnji neprijatelji? — glasilo je pi- 
tanje upućeno jednom vojniku. 

Vojnik se vrpoljio i tražio nas pogledom. A kad nas je 
ugledao, pokazao je rukom na nas i odsječno rekao: 

— Evo, ova dvojica su naši unutrašnji neprijatelji. 

Svi su se vojnici nasmijali, a đaci-narednici su bili 
zbunjeni. Očigledno, ništa nijesu razumjeli. Pošto su se 
vojnici i dalje smijali, oni nas zapitaše: 

— A ko ste vi? 

— I mi smo ,đaci" — odgovorio sam. — Ali, zato što 
smo komunisti nijesu nam dozvolili da idemo u školu za 
rezervne oficire. Poslali su nas u trupu. 


U prvi mah nijesu znali šta da kažu. Da bi prekinuli 
mukli tajac, promrmljali su: 


— A zašto ne nosite oznake da ste đaci? 
— Ne dozvoljavaju nam — odgovorio sam rezignirano. 
— Iako imamo pravo na to. 


Time se razgovor o nama završio. Đaci-narednici su 
nastojali da se više ne sretnu s nama. Ali, za razliku od 
njih, vojnici su nam prilazili i raspitivah se o tome šta su 
to komunisti, za šta se bore. Mi smo nekima odgovarah, 
a nekima koji bi nam se učinili sumnjivi nijesmo htjeli ni- 
šta reći. Ali jedno smo svima govorili: da se treba suprot- 
staviti kaplarima, jer ono što oni rade i kako postupaju sa 
vojnicima nije dozvoljeno po postojećim zakonima. 

Kaplari su uskoro saznah za naše razgovore sa Vojni- 
cima; čuli su vojnike kako pričaju da komunisti neće doz- 
voliti da ih kaplari maltretiraju i tuku. Zato su stupili u 
akciju: počeli su češće naređivati da čistimo krug kasarne, 
prijetili su pred strojem da će udariti svakog vojnika koji 
bude nešto pogriješio, bez obzira na to da li je đak ili običan 
redov. Međutim, nijesu se usuđivah da nas maltretiraju. No, 
to nije značilo da neće pokušati ako ostanemo neaktivni. 
Ukoliko nas udare, moramo im uzvratiti, što može biti povod 
za optužbu da organizujemo pobunu, da otkazujemo poslu- 
šnost. Da bismo to izbjegli, javih smo se na raport koman- 
diru čete. Saopštili smo da kaplari tuku vojnike i da prijete 
kako će i nas tući; pošto je to protivzakonito, riješili smo 
da se branimo ako nas počnu maltretirati; došli smo da upo- 
zorimo komandu na posljedice koje iz toga mogu proizaći. 
Komandir je bio potpuno iznenađen; nije znao šta da od- 
govori. Kada se pribrao, rekao nam je da ne brinemo, da 
se ništa neće dogoditi. 


Poslije naše intervencije kaplari su prestali da nam 
prijete, ali su nastavili da tuku vojnike. 


Iznenada sam prekomandovan u Prištinu. Vjerovatno 
je preovladalo mišljenje da je opasno držati nas svega ne- 
koliko kilometara od državne granice. 

Život u novom garnizonu bio je dosta jednoličan. Kao 
jedini đak, neko vrijeme nijesam morao da idem na ,,eg- 
zercir"; naime, na stopalu mi je izašla gnojna fistula. Ko- 
mandi sam rekao da je to posljedica mučenja u policiji. Više 
od dva mjeseca bio sam pošteđen svakog rada. S te strane 
bilo mi je dobro jer sam mrzio vježbe koje su izvođene u 


početnom stadiju vojne obuke, ali me je istovremeno ubijala 
dosada: po cio dan sam se vrtio u krugu kasarne, a nijesam 
imao s kim riječ progovoriti niti sam imao knjiga za čitanje. 
Jedva sam dočekao početak ratne obuke; javio sam da je 
fistula prestala da se gnoji i da mogu učestvovati u vjež- 
bama. 

Jednog dana vodni oficir naše čete se razbolio. Da ne 
bismo izostali sa obuke, zamijenio ga je vodni oficir druge 
čete. Odmah se počeo praviti važan; najprije nas je tjerao 
da izvodimo prestrojavanje u krugu kasarne, a zatim smo 
prošli paradnim maršem kroz grad i tako nastavili kroz 
polja. Bili smo toliko umorni da smo išli običnim korakom. 
Oficir je stalno vikao i naređivao, ali ga niko nije slušao. 
Odjednom je naredio da stanemo. 

— Vojnik koji stoji u drugom redu od čela kolone, neka 
dođe ovamo — čula se komanda nadmenog oficira. 


Naređenje je bilo upućeno meni; odmah sam krenuo, 
stao mirno pred oficirom i pozdravio s rukom na kundaku. 
Mislio sam da će mi dati neki zadatak. Ali, on je iznenadno 
zamahnuo sabljom s očevidhom namjerom da me udari po 
glavi. 

— Jesam li ja tebi rekao... 

Nije uspio da završi rečenicu ... munjevito sam lijevom 
rukom uhvatio sablju, a desnom podigao kundak spreman 
da mu uzvratim udarac. 

— Sebi ruke — prosiktao sam. 

Oficir je poblijedio. Za trenutak smo se gledali oči u 
oči, a onda je istrgao sablju i počeo da viče: 

— Komunista, komunista! Hvatajte ga! Razoružajte ga! 

Vojnici su stajali kao ukopani. Tek na ponovljene ko- 
mande da me razoružaju prišla su mi dva podnarednika i 
uzeli pušku. Jednom podnaredniku naređeno je da me 
sprovede komandiru čete. 


Pošto me je ostavio da čekam u hodniku, podnarednik 
je ušao kod komandira, kapetana Kneževića. Poslije kraćeg 
vremena komandir me je pozvao. 

— Sta se dogodilo? — pitao je strogim tonom. 

— Vodni oficir je htio da me udari — odgovorio sam 
mirno. 

Prekinuo me je. 


— A šta ste vi uradili? — kao i uvijek me je oslovio 
sa Vi". 

— Spremio sam se za odbranu — nastavio sam mirnim 
glasom. 

— Pa zar bi bilo tako strašno i da vas je udario? -— 
pokušao je da ublaži moj revolt. 

— Gospodine kapetane, ako nijesam dobro marširaio ili 
ako se nijesam propisno ponašao u stroju, neka me kazni 
zatvorom ili drugom kaznom predviđenom zakonom i pra- 
vilima vojne službe. Ali ne dozvoljavam da me tuče! Ta 
kazna nije predviđena ni zakonom ni pravilima. 


Komandir je neko vrijeme ćutao, a onda mi reče da 
će kasnije razmotriti cijelu stvar. 


Prošlo je više od mjesec dana, a ništa se nije desilo. 
Vojnici su govorili kako su komunisti hrabri ljudi, a neki su 
širili glasove da ću odgovarati pred vojnim sudom. I upravo 
kada se ,afera" počela zaboravljati, došlo je do drugog in- 
cidenta: cijela četa sa komandirom na čelu izvodila je ratnu 
vježbu. Komandir je izjahao daleko naprijed. Marširali smo 
nekoliko sati bez odmora. Zbog toga sam bio mrzovoljan i 
bijesan na sve. Za vrijeme zastanka, dok smo još stajali u 
stavu mirno, zasvrbjelo me je na zadnjem dijelu tijela i ja 
sam se počešao. Nijesam ni vidio da iza mene stoji naš vodni 
oficir, potporučnik Marković. Samo sam osjetio da me je 
lako udario sabljom po zadnjem dijelu tijela. 

— U stavu mirno se ne sme češati — rekao je dosta 
mirnim glasom. 

Kako sam bio mrzovoljan, ja sam viknuo: 

— Sablju sebi... nemojte me slučajno udariti! 

Oficir se iznenadio, ali se brzo snašao i uzvratio mi: 

— A ti nemoj da se češeš! 

— Češaću se ako me zasvrbi — povisio sam glas. — 
A vi me zbog toga ne smijete udariti. 

Cijela četa je slušala naš razgovor. Oficir nije imao 
kud, pa je naredio: 

— Odmah se javi komandiru! 

Da bi podvukao da neće pustiti da olako prođe ta stvar, 
dodao je: 

— I zapamti, Vukmanoviću, da ja neću biti potporuč- 
nik Novaković da me hvataš za sablju! 


No, ni ja nijesam ostao dužan odgovora: 


— Zapamtite i vi da neću dozvoliti ni vama, a ni pot- 
poručniku Novakoviću da me udarate sabljom. 


Pošao sam prema komandiru, ali oficir me je zaustavio 
i naredio da se vratim. Zatim je komandovao: 
— Trk do komandira! 


Osjetio sam da hoće da me ponizi pred vojnicima. Ni- 
jesam htio trčati, već sam pošao bržim koracima. 


Kada sam se javio komandiru, odmah je pretpostavio 
da se nešto dogodilo. 


— Sta? Opet vi? Sta se dogodilo? 

— Da, opet ja — odgovorio sam ne bez uzbuđenja. — 
Vodni oficir me je udario sabljom, a ja to ne dozvoljavam. 

Nije pitao čime sam izazvao vodnog oficira; pokušao je 
da me umiri: 

— Zašto tako tragično shvatate... nije ništa strašno 
ako vas neko udari... 


— Gospodine kapetane, mene su tukli u policiji — 
presjekao sam komandira. Ali su me prethodno morali 
vezati... inače bih se branio. Ako ovdje neko hoće da me 
tuče, moraće takođe da me veže. 


— Dobro, sada idi, pa ćemo videti kasnije. 


Ni tada ništa nije preduzeto. Nešto kasnije saznao sam 
za razgovor između vodnog oficira i komandira povodom 
mog ponašanja. To mi je ispričao vojnik koji je čuvao ko- 
mandirovog konja i čuo vodnog oficira kako govori koman- 
diru: ,Gospodine kapetane, vi ste mnogo razmazili onoga 
đaka Vukmanovića. On svojim ponašanjem buni vojnike, 
a vi mu gledate kroz prste." 


Komandir ga je prekinuo i rekao: ,Vi ne pokušavajte 
da ga udarite. Znate da je to zabranjeno. Vukmanović ima 
više škole i od mene i od vas! Vjerovatno da zna više od 
nas... zna da je zabranjeno tući vojnike. Zato i ne dozvo- 
ljava da ga udarite. Stoga je bolje da ga pustite na miru." 

Tako se završio i taj ,slučaj". Više me niko nije izazi- 
vao. Međutim, uskoro sam napustio četu: jednog dana stiglo 
je naređenje Suda za zaštitu države da me stražarno spro- 
vedu u zatvor sarajevskog Okružnog suda. 


KOPKALO ME JE PITANJE zašto me vode u Sarajevo 
kada nikad nijesam ilegalno radio u Bosni. Stvar se razja- 
snila tek kada su me izveli pred sudiju i zapisničara. Iz 
sudijinih pitanja mogao sam razabrati da su prilikom pro- 
vale u Crnoj Gori komunisti Gregović i Medin iz Petrovca i 
Ljubiša iz Svetog Štefana otkrili da sam stvarao partijske 
organizacije u ljeto 1935. godine. Cim sam to saznao, stvorio 
sam plan odbrane: energično ću odbiti da sam stvarao 
organizacije Komunističke partije, već ću tvrditi da sam 
okupljao seljake, a posebno omladinu, tumačeći im politiku 
Udružene opozicije, suštinu demokratizacije zemlje. U tom 
smislu sam dao izjavu u zapisnik. 

Ali ostalo je nešto nerazjašnjeno: zašto policija nije vo- 
dila istragu? Nije moguće da nijesu znali da sam u vojsci! 

Kada su me poslije nekoliko dana boravka u samici 
prebacili u skupnu sobu, saznao sam da je crnogorska pro- 
vala počela hapšenjem nekih članova Pokrajinskog komiteta 
(provala iz Zemaljskog biroa). Opet su se komunisti slabo 
držali, a posebno rukovodeći kadrovi! Tako je došlo do ma- 
sovnog hapšenja kakvo se nije pamtilo u Crnoj Gori. A u 
to vrijeme partijske organizacije su postojale skoro u svim 
gradovima i selima Crne Gore. 


Istraga je vođena u Dubrovniku, a u pomoć je pritekao 
cio aparat za borbu protiv komunista iz Uprave grada Beo- 
grada. Crnogorski komunisti su podvrgavani mučenjima, o 
kojima su se širile razne glasine. Sve je to izazvalo otpor 
stanovništva — koje je bilo protiv toga da njihove sinove 
odvode iz Crne Gore. Komunisti su počeli prelaziti u ilegal- 
nost, a stanovništvo ih je prihvatalo. Takođe je prihvaćen 
poziv neuhapšenog dijela rukovodstva da se organizuje 
pohod stanovništva na Cetinje i demonstrira protiv politike 
vladajućih krugova prema crnogorskom narodu. 


Kolone naroda stigle su na nekoliko kilometara od Ce- 
tinja; tu ih je sačekala vojska i žandarmerija. Izdata je na- 
redba da se ljudi vrate kućama. Videći da ne mogu zausta- 
viti narod, vlastodršci su naredili da se puca u masu. U 
krvoproliću do koga je došlo poginulo je sedam seljaka. Ljudi 
su se nakon toga vratili u sela, a vladajući krugovi su se 
tek tada prepali onoga što su učinili; uplašili su se da taj 


sukob ne dobije nacionalni karakter i da se Crnogorci ne 
odmetnu u šume. Stoga su odmah naredili da se obustavi 
policijska istraga i da se sav optužni materijal i uhapšenici 
predaju sudskim vlastima. Izdat je istovremeno i poziv da 
se jave sudu oni koji su prešli u ilegalnost. Zahvaljujući 
tome što sam provaljen nekako u vrijeme kada je odlučeno 
da se obustavi policijska istraga, nijesam pao u ruke policiji. 


Prva briga u zatvoru bila nam je da se organizujemo. 
Kako smo svi koji nijesmo prošli kroz policijsku istragu bili 
smješteni na jednom spratu, riješili smo da se tako i orga- 
nizujemo. Izabrali smo rukovodstvo, u koje sam, pored dvo- 
jice drugova, ušao i ja. Da bismo mogli da organizujemo rad 
po sobama, bilo je neophodno da se izborimo za pravo da 
dobijamo pakete sa hranom, knjige i novine. To je bio naš 
prvi zahtjev upravi zatvora. Očekivali smo otpor i bili smo 
iznenađeni kada su nam odmah izašli u susret. To nam je 
nametnulo nove poslove; morali smo da se pozabavimo ras- 
podjelom hrane iz paketa koje smo dobijali, zatim smo po 
sobama organizovali čitanje i prorađivali knjige. Tako smo 
izvojevali još jednu pobjedu! 

Nešto kasnije smo uspjeli da izvojujemo ustupke i u 
pogledu režima šetnje. To je bilo teže postići: kako smo bili 
pod istragom, za vrijeme šetnje nijesmo smjeli prilaziti je- 
dan drugom da se ne bismo dogovarali prije suđenja. Me- 
đutim, i tu smo odlučili da primijenimo taktiku iznenađenja: 
određenog dana svi zatvorenici su počeli šetati skupno! Ali 
uprava zatvora je veoma oštro reagovala — na neodređeno 
vrijeme ukinula je šetnju. Pavle Kovačević i ja kao kolo- 
vođe bili smo bačeni u ćelije bez postelje i ostalog ,namje- 
štaja". Morali smo spavati na golom podu. Za ručak smo 
dobijali samo hljeba i vode. Represalije su bile veoma oštre. 
Odlučili smo da im se suprotstavimo: popeli smo se na pro- 
zore i počeli galamiti; uzeli smo porcije u kojima su nam 
donosili hranu i njima lupali po rešetkama. Paklena larma 
se čula nadaleko! Pošto je zatvor bio u centru grada, mogli 
su nas čuti svi koji su prolazili glavnim ulicama. Po nalogu 
uprave u sobe su upali stražari i pokušali da nas umire. No, 
mi se nijesmo pokolebali i produžili smo demonstracije. Up- 
rava je najzad morala kapitulirati: mogli smo šetati grupno, 
igrati se, juriti... 

Poslije toga nije bilo teško izvojevati ni druge povlas- 
tice. Uprava je išla na kompromise samo da bi izbjegla nove 
demonstracije. Tako smo dobili pravo da sami razmiještamo 
zatvorenike po sobama, čak da u toku dana odlazimo u po- 
sjetu drugim sobama! Sve smo to koristili da bismo što bolje 
organizovali rad na ideološkom i političkom obrazovanju Za- 
tvorenika; smjestili smo u svaku sobu po jednog druga koji 
je mogao rukovoditi tim radom; najizgrađeniji među nama 
odlazili su u ,posjete" drugim sobama, držali predavanja i 
kontrolisali kako se sprovode programi rada. Time smo defi- 
nitivno pokopali zatvorski režim. 


Više od pet mjeseci proživjeli smo bez sukoba sa upra- 
vom. A onda je došlo do otpuštanja zatvorenika. Ko god 
nije terećen pred istražnim sudijom, bio je pušten na slo- 
bodu. Svega nas je dvanaest ostalo u zatvoru; morali smo 
da idemo pred Sud za zaštitu države u Beogradu. Bio sam u 
toj grupi jer je komunista Ljubiša iz Svetog Štefana ponovio 
i pred istražnim sudijom da sam ga primio u Partiju. 


U pratnji dvanaest žandarma, predvođenih narednikom, 
krenuli smo u Beograd. Još u zatvorskoj sobi narednik je 
oštrim glasom naredio da stanemo mirno i da ga pozdravimo. 
Bila nam je smiješna ta iznenadna promjena; naučili smo 
da se stražari odnose prema nama kao da nijesmo zatvore- 
nici. A žandarmi odjednom hoće da nas natjeraju na poslu- 
šnost! Naravno, niko nije poslušao narednikovu komandu; 
stajali smo u grupi i smijali se. Zandarmi su bili zbunjeni, 
ali narednik se ,snašao" i povišenim glasom počeo ponavljati 
rečenicu koju je ko zna po koji put izgovorio u dotadašnjoj 
službi: 

— Vi ste u ime zakona uhapšeni. 

To je opet izazvalo buru smijeha. 

— Čovječe, mi smo davno uhapšeni — rekao sam kroz 
smijeh. — Još prije pet mjeseci. 

Narednik nije znao šta da radi! Naredio je da nas stave 
u lance: meni su tako krvnički stegnuli ruke lancima da su 
one odmah pomodrele. 

Transportovali su nas noću kako bi se izbjegli susreti 
sa građanstvom. Ipak, pred zatvorom nas je čekala poveća 
grupa ljudi. Pozdravili smo ih stisnutim pesnicama, što je 
opet izazvalo bijes žandarma. 


U vozu smo sjedjeli po trojica na klupi, vezani poseb- 
nim lancima za klupu, a prema nama su sjedjela po tri 
žandarma. 

Putovali smo cijelu noć. Kako o spavanju nije moglo 
biti ni govora, da bih ubio dosadu i zaboravio na bolove u 
rukama, počeo sam prepričavati romane iz prve ruske revo- 
lucije koje sam nedavno pročitao. 


Zandarmi su u početku pokušali da me spriječe, ponav- 
ljajući da ne smijemo razgovarati. Ali ja ih nijesam slušao, 
već sam nastavljao da pričam kao da njih nema. Posebno 
sam uživao da pričam o atentatima anarhista na cara i čla- 
nove carske porodice. 

Zandarmi nijesu izdržali; jedan od njih je otišao do 
narednika, koji je sjedio u dnu vagona. Cuo sam kako ga 
obavještava da pričam o atentatima na cara; narednik je 
naredio da me spriječe u tome. Zandarm je pokušao da me 
zastraši, ali, kada u tome nije uspio, zavapio je: 

— Pa zar vi nijeste ljudi! Zašto nam pravite nepri- 


like... šta smo vam nažao učinili? Mi nijesmo krivi što ste 
u Zatvoru. 

Ispružio sam pomodrele ruke. 

— A je li ovo čovječno? — upitao sam. 

— Nijesam znao — promrmljao je zbunjeno. — Zašto 


nijesi ranije rekao? 

Opet je prišao naredniku i saopštio mu da su moje ruke 
suviše stegnute lancima i da su zbog toga sasvim pomodrele. 
Međutim, narednik je dosta glasno rekao: 

— Pa zašto me ne zamoli da mu popustim lance? 

Nijesam mogao da se uzdržim; viknuo sam tako da su 
me svi čuli, ali nijesu shvatili o čemu se radi: 

— E, nećeš dočekati da te molim. Prije će mi ruke 
otpasti nego što ću tebe moliti. 

Nastala je neprijatna tišina. Narednik je ćutao, a žan- 
darm je sio na svoje mjesto. Bio je pokunjen; nije me ni 
pogledao. Više nije pokušavao da me prekida u pričanju. 

Pošto je zatvor Suda za zaštitu države na Adi Ciganliji 
bio prepun, odveli su nas u zatvor Okružnog suda, koji se 
nalazio u bivšoj Aleksandrovoj ulici". 


+ Danas Bulevar revolucije (prim. red.). 


Dva dana kasnije održano nam je suđenje. Presuda je 
bila oslobađajuća ... zbog nedostatka dokaza! 

Moj povratak u četu izazvao je iznenađenje. Svi su 
mislili da sam osuđen na robiju. O tome je govorio i koman- 
dir kada su na zidovima klozeta otkrivene komunističke 
parole. 

Vojnici su me primili sa vidnim simpatijama, svi su 
znali za mene kao komunistu... više nijesam bio anoniman. 

U četi nijesam dugo ostao; vrijeme provedeno u zatvoru 
uračunato mi je u odsluženje vojnog roka. Tako sam uskoro 
bio pušten iz vojske. To je bilo sredinom 1937. godine. 


JEDNO VRIJEME sam boravio u mom selu, a zatim 
sam otišao u studentsko ljetovalište u Petrovcu na moru. 
Studenti su me pozvali da budem njihov gost i taj oporavak 
mi je zaista bio potreban. 

Po povratku sa mora sastao sam se sa Blažom Orlandi- 
ćem, članom novoformiranog Pokrajinskog komiteta. On me 
je upoznao sa situacijom poslije provale i sa mjerama koje 
se preduzimaju radi obnavljanja partijskih organizacija. Sa- 
znao sam da su mnoge partijske organizacije razbijene, da 
su se komunisti veoma slabo držali u policijskoj istrazi. Da 
bi opravdali svoje držanje, širili su glasine da se mučenja 
ne mogu izdržati. Sve je to dovodilo do izvjesne demorali- 
zacije komunista i naroda. 


Pojedine organizacije koje nijesu bile otkrivene odbi- 
jale su da se povezuju sa novim rukovodstvom tvrdeći da 
nemaju nikakvih garancija da će se ono dobro držati ako 
bude otkriveno i podvrgnuto mučenjima. Tako je, na pri- 
mjer, grahovska organizacija odbila da se poveže sa novim 
rukovodstvom sve dok u njemu ne budu ljudi koji su izdr- 
žali sva mučenja. Član te organizacije Sava Kovačević bio 
je kooptiran u novo rukovodstvo, ali je odbio da primi 
funkciju. 

Izlaz iz nastale situacije, bar po Orlandićevom kazivanju, 
tražen je u drastičnom smanjivanju broja članova KPJ. 
Partiju je trebalo svesti na malobrojnu ilegalnu organiZa- 
ciju u kojoj bi se iz svakog sela nalazio najviše po jedan 


komunista. Ostali bi se angažovali u legalnom radu i akci- 
jama. Praktično govoreći, članovi nove organizacije ne bi 
mogli biti ne samo komunisti koji su se slabo držali u poli- 
cijskoj istrazi nego ni mnogi od onih koji nijesu ni bili pod 
policijskom istragom. 

Nijesam se složio sa takvom koncepcijom; izgledalo mi 
je da u njoj ima dosta šablona. Posebno sam bio protiv stava 
da u selu ne smije biti više od jednog člana ilegalne orga- 
nizacije. Međutim, Orlandić nije prihvatao moje primjedbe. 
Staviše, u ime rukovodstva naložio mi je da izvršim direkti- 
vu u selima Gornje Crmnice. Morao sam se pokoriti. 


Počeo sam od mog sela; tu je postojala organizacija koju 
sam formirao još 1933. godine. U njoj je bilo 7—8 članova 
Partije, a trebalo je izabrati jednog i nasamo mu saopštiti 
da samo on ulazi u novu ilegalnu organizaciju, dok ,zaobi- 
đenima" valja reći da više nema ilegalne organizacije, već 
da će se djelovati kroz legalne forme: odbore Stranke rad- 
nog naroda, zadruge, čitaonice, školske odbore. 


Tek što sam sproveo direktivu u mom selu, dobio sam 
poruku od Jovana Marinovića, sekretara Pokrajinskog komi- 
teta, da hitno dođem na Cetinje. Ponudio mi je da provedem 
izvjesno vrijeme u Nikšiću i da radim na obnavljanju par- 
tijskih organizacija. Sto se materijalne strane tiče, advokat 
Gojko Garčević plaćaće mi 200 dinara mjesečno kao naknadu 
što ću prije podne raditi u njegovoj kancelariji; a Pokrajin- 
ski komitet će mi redovno slati 300 dinara mjesečno. Pri- 
hvatio sam odmah ponudu, ali sam naglasio da bih htio ići 
u Beograd poslije izvjesnog vremena. 


Želio sam da sa Marinovićem razgovaram o stavu novog 
rukovodstva u pogledu primanja ljudi u Partiju. Iznio sam 
zamjerke koje sam ranije izložio Orlandiću. Marinović se 
složio da u tom stavu ima dosta krutosti, ali je uporno bra- 
nio stanovište da ilegalna organizacija mora imati veoma 
malo članova. Naglasio je da te promjene diktira iskustvo 
posljednjih provala. Nijesam se slagao sa objašnjenjem da 
je do provala dolazilo zbog masovnog primanja ljudi u Par- 
tiju: smatrao sam da su uzroci u tome što su u Partiju pri- 
mani ljudi na osnovu lične povezanosti i poznanstva sa ruko- 
vodećim ljudima, a ne na osnovu provjerenosti u borbama, 
stepena povezanosti sa masama. Isto je važilo i za ljude na 


rukovodećim mjestima u Partiji. Međutim, da se Partija 
razvijala kroz borbu, njena masovnost ne samo što ne bi 
dovodila do provala nego bi bila najsigurnija garancija da 
do njih ne dođe. 

Rastao sam se od Marinovića a da jedan drugoga nije- 
smo uspjeli ubijediti u ispravnost stavova. 


Advokat Garčević pomogao mi je da nađem stan u Nik- 
šiću. Bio je ,naš" čovjek i nije pravio pitanje kada me nije 
bilo u kancelariji; to mi je omogućilo da se posvetim obnav- 
ljanju partijskih organizacija. No, zadatak nije bio lak: pro- 
vala je zahvatila sve organizacije osim grahovske. Clanovi 
grahovskog rukovodstva — Pavle, Sava i Jovan Kovačević 
— izbjegli su hapšenje i prijavili su se sudu kada je bila 
okončana policijska istraga. Bio sam sa njima u sarajevskom 
zatvoru i tamo smo postali dobri prijatelji. 


Suočen sa tako nezavidnim stanjem, nijesam se žurio 
sa stvaranjem partijske organizacije, nego sam najprije po- 
čeo okupljati ljude na određenim zadacima. Cekao sam da 
pokažu rezultate, pa da ih tek onda primamo u Partiju. U 
gradu smo osnovnu djelatnost razvijali u sindikatima, a po 
selima u okviru Stranke radnog naroda. Takva orijentacija 
se ubrzo pokazala kao ispravna: zainteresovali smo i aktivi- 
zirali mnogo ljudi. To je jasno govorilo da su objektivni 
uslovi za djelatnost Partije bili povoljniji nego što se činilo 
rukovodstvu. 


Pošao sam i u Grahovo da se sastanem sa tamošnjim 
rukovodstvom. Zatekao sam Pavla i Jovana, dok je Sava bio 
u svom selu. Obradovali su se ne samo zbog ponovnog Vi- 
đenja nego prije svega što sam došao da radim u Nikšiću. 
Rekli su mi da su odbili da se povežu sa novim Pokrajin- 
skim rukovodstvom, ali da to ne važi za mene jer znaju da 
sam se dobro držao pred policijom. Ja sam ih ubjeđivao da 
takav stav vodi likvidaciji Partije. Zašto unaprijed sumnjati 
u komuniste koji su se istakli u borbama ali nijesu imali 
prilike da dokažu svoju izdržljivost i u policiji? 

— Ako treba nešto promijeniti da bi se spriječile ma- 
sovne provale i slabo držanje komunista, valja u prvom redu 
obezbijediti da u rukovodstvima budu komunisti koji su po- 
vezani sa masama i koji su pokazali rezultate u borbama, a 
ne oni koji pripadaju ovoj ili onoj grupi ili frakciji — rekao 


sam na kraju našeg otvorenog i dugog razgovora. 

Imao sam utisak da su se pokolebali. Doduše, i dalje su 
ponavljali da hoće da održavaju vezu jedino sa mnom. 

Rad na okupljanju radnika i seljaka svakim danom po- 
kazivao je sve veće uspjehe. Svako veče smo održavali sa- 
stanke — bilo u gradu bilo u selima. Zbog toga sam na 
spavanje odlazio poslije ponoći i, razumije se, kasnio u kan- 
celariju. Ali ,gazda" mi to nije zamjerao. 

Upravo kada sam ocijenio da bismo od najaktivnijih 
ljudi mogli formirati partijske organizacije, morao sam na- 
pustiti Nikšić; Garčević i partijsko rukovodstvo nijesu imali 
sredstva za moje izdržavanje. 

Odlučio sam da krenem u Beograd. Tamo sam stigao 
početkom 1938. godine. 


OBAVIJESTIO SAM Pokrajinski komitet da odlazim u 
Beograd i zatražio da pošalju ocjenu mog rada u Crnoj Gori. 

U Beogradu sam našao Marinovića, koji je došao nekim 
poslom. Saopštio mi je da je razgovarao sa Đilasom, koji je 
u rukovodstvu, i da ne treba da brinem u vezi s mojim 
daljim radom u Partiji... organizacija će me potražiti. To- 
kom razgovora pomenuo je mogućnost da Centralni komitet 
isključi Petka Miletića zbog frakcionaštva. Zastao je za tre- 
nutak, a onda nastavio: 
Ipak mislim da bismo morali voditi računa o Pet- 
kovoj ogromnoj popularnosti u Crnoj Gori... i cijeloj ze- 
mlji ... 

Vijest me je šokirala; ćutao sam i nijesam se mogao 
snaći. Ništa nijesam znao o zbivanjima u vrhovima Partije, 
o frakcionaškim borbama. Poslije kratkog razmišljanja od- 
govorio sam: 

— Petko stvarno uživa veliku popularnost u Crnoj Gori. 
Ali tu popularnost mu je stvorila Partija. Ako dođe u sukob 
sa Partijom, ostaće bez popularnosti. 

Marinović se složio ističući da je to principijelan stav. 

Čitav januar 1938. godine uzaludno sam čekao da mi 
se javi neko iz rukovodstva. Materijalno sam veoma loše 
stajao — bez sredstava za život, bez stana, bez hrane. Po- 


novo sam morao dijeliti obroke u Studentskoj menzi i spa- 
vati u tuđim stanovima. Hronično sam gladovao. 


Bilo me je sramota da živim na teret svojih drugova i 
da ništa ne radim u Partiji. Morao sam prvo raščistiti zašto 
me ne uključuju u aktivnost Partije, pa tek onda rješavati 
pitanja egzistencije. 

Preda mnom su stajale dvije mogućnosti: da se obratim 
Dilasu ili da preko nekog druga s kojim sam ranije radio u 
organizaciji postavim pitanje mojeg daljeg angažovanja u 
Partiji. Prvu mogućnost sam odbacio. Viđao sam BĐilasa 
samo na demonstracijama dok sam bio student prve godine; 
kasnije je osuđen na robiju, a po njegovom izlasku na slo- 
bodu nijesmo se sretali jer sam tada ja bio ili u istražnom 
zatvoru ili u vojsci. Cuo sam o njemu sve najljepše kao o 
čovjeku i revolucionaru. Nijesam htio da mu se obratim, i 
to ne zbog toga što se nijesmo lično poznavali, nego zato što 
je njemu već bilo javljeno da sam u Beogradu i da tražim 
vezu sa Partijom. Pošto on iz nepoznatih razloga izbjegava 
da stupi u kontakt sa mnom, smatrao sam da bi moj zahtjev 
da se sretnemo mogao biti ocijenjen kao nekakvo natu- 
ranje... A ja to nijesam htio. Preostajala mi je druga mo- 
gućnost: pronašao sam Borišu Kovačevića, koji je bio moja 
posljednja veza, i preko njega postavio moje pitanje. 

Boriša mi je poslije izvjesnog vremena odgovorio da 
Partija više ne radi na stari način, već da komunisti treba 
da se uključuju u masovne organizacije. Meni se preporu- 
čuje da se zaposlim kao advokatski pripravnik i da aktivno 
radim u Udruženju advokatskih pripravnika. I to je bilo sve! 


Nijesam ništa rekao mada sam znao da su me jedno- 
stavno ,zaobišli" — isto onako kao što sam ja sa nekim 
komunistima postupao u Crnoj Gori. Nije mi ostajalo ništa 
drugo nego da se pokorim odluci jer ona je dolazila od 
rukovodstva. 


Zaposlio sam se kao advokatski pripravnik u kancelariji 
advokata Đurovića i učlanio se u Udruženje advokatskih pri- 
pravnika. Postao sam ,komunista koji legalno radi". Tako 
su bile pokopane moje ambicije da se sav posvetim revolu- 
cionarnom radu, da postanem profesionalni revolucionar! 
Nijesam se mirio sa tim jer je udruženje bilo suviše usko 
područje. 


Takvo raspoloženje je još više potencirao Bogdan No- 
vović; za njega sam znao da je stalno u društvu sa Đilasom. 
Naime, Novović je navraćao u kancelariju da bi razgovarao 
sa pripravnikom Božom Radomanom, inače predsjednikom 
našeg udruženja. Sa mnom nije nalazio za potrebno da razgo- 
vara; prošao bi pored stola za kojim sam radio, pogledao bi 
me preko ramena i samo rekao: ,Dobar dan, advokate!" To 
me je dovodilo do bijesa; u tim trenucima sam mrzio i No- 
vovića i Dilasa jer sam vjerovao da Novović ne postupa iz 
sopstvene inicijative. 

Odlučio sam da samostalno, mimo Partije, počnem da 
se bavim ilegalnim radom. Došao mi je u ruke proglas Cen- 
tralnog komiteta povodom ulaska Hitlerovih trupa u Aus- 
triju. Proglas je pozivao sve demokratske i patriotske snage 
da se ujedine pred opasnošću po nezavisnost i integritet naše 
zemlje; njegova platforma je bila tako široka i mobilizatorska 
da sam odlučio da ga umnožim i pošaljem prijateljima u 
unutrašnjost. Izostavio sam potpis Centralnog komiteta kako 
ne bih stvorio neprilike mom principalu, budući da sam pro- 
glas umnožavao na kancelarijskoj mašini, naravno, bez nje- 
gova znanja. Proglas sam slao u kovertama sa zaglavljem 
kancelarije jer sam računao da ću tako zavarati policiju. 


Posao oko umnožavanja je uspješno napredovao: od stu- 
denata sam dobijao razne partijske proglase i letke, kao i 
članke štampane u inostranstvu. Te materijale sam ,,legali- 
zovao" — izostavljao iz teksta riječi koje bi mogle biti inkri- 
minisane — i slao ih u unutrašnjost. Bio sam zadovoljan — 
bar sam se bavio nečim što je ličilo na ilegalni rad. 


Jednog dana, dok sam prekucavao proglas Centralnog 
komiteta, oglasilo se zvonce na ulaznim vratima kancelarije. 
Nijesam htio da ustanem, te je Radoman otvorio vrata. U 
kancelariju su ušli neki ljudi, ali ja sam nastavio da kucam. 
Prenuo sam se kad sam osjetio da se neko nagnuo i da čita 
ono što kucam. Podigao sam glavu, spreman da se svađam, 
misleći da je neko od mojih drugova. Odjednom moje oči 
su se susrele sa očima koje su mi dobro poznate. To je bio 
Tiljak, agent Uprave grada, koji me je tukao umjesto Ko- 
smajca kada sam posljednji put bio pod policijskom istragom. 

— O, pa mi smo stari poznanici — nasmijao se agent 
i pokupio sve što je bilo u mašini i u fiokama mog pisaćeg 


stola. Srećom, nije našao ilegalni materijal jer sam umno- 
žavao ,legalizovani" materijal. 


Radili su veoma brzo. Zurili su da što prije stignu u 
moj stan nadajući se da će tamo naći izvorni materijal. Ali 
ni tamo nijesu ništa našli: tog jutra vratio sam materijal 
onima koji su mi ga dali. 

Odveli su me u Upravu grada i odmah bacili u samicu. 
Nijesu me zvali na ,saslušanje" cijelog dana. A ja sam smi- 
slio kako da se branim: riješio sam da priznam da sam 
umnožavao materijal jer, konačno, uhvatili su me na djelu! 
Braniču se tako što ću tvrditi da je u pitanju legalni mate- 
rijal i poricaću da išta znam o njegovom porijeklu, odnosno 
identičnosti sa partijskim materijalima. 


Naveče su me odveli u sobu za mučenje, gdje su se već 
nalazili Vujković i Kosmajac — glavni isljednik i agent koji 
mučenjima iznuđuje priznanje. Ispitivanje je počeo Vuj- 
ković. 

— Ti nam moraš otkriti tehniku Centralnog komiteta. 
Ranije smo te uhvatili kao vezu koja dobija materijale sa 
Sedmog kongresa Kominterne, a sada opet među prvima 
raspolažeš proglasom koji je u inostranstvu izdao Centralni 
komitet. Sve to nepobitno dokazuje da znaš gde je tehnika 
Centralnog komiteta. 

Nasmijao bih se tom rezonovanju da nijesam bio u 
položaju čovjeka koji uskoro treba da bude podvrgnut mu- 
čenjima. Vujković misli da sam u Centralnom komitetu ili 
bar u njegovom aparatu, a ja sam u stvari ,zaobiđen", ni- 
jesam ni član ilegalne organizacije! No, i pored besmislenosti 
pitanja, morao sam dati što uvjerljiviji odgovor. 

— To što ste našli nema nikakve veza sa Centralnim 
komitetom ni sa njegovom tehnikom. To je materijal u kome 
nema ničeg nezakonitog — počeo sam da se branim. 

Vujković se ironično nasmijao i cinički dobacio: 

— Ti misliš da će neko poverovati u tu priču! Svakome 
ko bude upoređivao ono što si prekucavao sa materijalima 
koje je izdavao Centralni komitet biće jasno da se radi o 
istoj stvari. .. zato će za tebe biti bolje da nam odmah kažeš 
odakle si dobio materijale Centralnog komiteta. Inače, mi 
imamo sredstava da te na to prisilimo. 


— Ja takve materijale nijesam imao u rukama — od- 
govorio sam odlučno. 

— A ko ti je dao materijal koji si prekucavao? — po- 
kušao je da me zbuni. 

Očekivao sam pitanje i imao spremljen odgovor: 

— Dao mi ga je jedan student... 

— Njegovo ime? Kako se zove? — nije mi dao da za- 
vršim rečenicu. 

— Ne znam njegovo ime. Znam ga samo iz viđenja... 

— Opet isti odgovor — ironično se nasmijao. — Takav 
si odgovor dao u prošloj provali... sada ti to neće upaliti. 


Dao je znak Kosmajcu i napustio prostoriju. Onda je 
uslijedilo ono što sam jednom već iskusio: vezali su mi lan- 
cima noge i ruke, položili me potrbuške na pod i tukli po 
tabanima do besvijesti. Povremeno su prekidali batinanje i 
stavljali mi noge u hladnu vodu. Trajalo je to cijelu noć, 
ali nijesam progovorio ... nijesam davao znaka da me boli... 
Odvukli su me tek ujutro u samicu. A kada sam se našao u 
samici, odlučio sam da stupim u štrajk glađu. 


Preko dana me nijesu dirali. Ali uveče su me ponovo 
odvukli u sobu za mučenje. Dok su me sprovodili, stvarali 
su psihozu kao da to veče moram progovoriti ili se neću 
živ vratiti u samicu. Soba je bila puna agenata; oni su na- 
stojali da primijetim kako imaju revolvere. Najzad je došao 
Vujković. I on se trudio da me zastraši, pa mi je rekao: 

— Ili ćeš noćas progovoriti ili nećeš živ izaći. 

— Nemam šta da progovaram... već sam vam sve 
rekao. 

Vujković je opet dao znak Kosmajcu i izašao. Za raz- 
liku od prethodne noći, mučenja nijesu dugo trajala. Kada 
su vidjeli da isto reagujem na batine, vratili su me u samicu. 

Nijesu me više tukli, ali ni završavali istragu. Posto- 
jala je opasnost da me ponovo muče. Zato sam stupio u 
štrajk glađu zahtijevajući da se odmah okonča policijska 
istraga i da budem predat sudu. Strajkovao sam deset dana 
i cijelo vrijeme proveo u samici. Mučen glađu i stalno u opas- 
nosti da ponovo budem tučen, činilo mi se da vrijeme stra- 
hovito sporo prolazi. Nijesam imao nikakvih knjiga, pa sam 
bio zaokupljen razmišljanjem: uhvaćen u ilegalnom radu, a 
,zaobiđen" od Partije! 


Desetog dana mi je pozlilo. Hitno su pozvali ljekara; 
on je konstatovao da nešto nije u redu sa srcem. Te noći 
su me prebacili u zatvorsko odjeljenje bolnice, ali već slje- 
dećeg dana su me vratili u ćeliju. Istog dana sam potpisao 
zapisnik i prestao sa štrajkom glađu. 

Nekoliko dana kasnije prebacili su me u zatvor Suda 
za zaštitu države na Adi Ciganliji. Dočekao me je stražar 
sa kojim sam se ranije svađao. Malo se iznenadio. 

— Sta, opet si došao? 

— Pa, rekao sam ti da ću ponovo doći makar se ti na 
glavu postavio — veselo sam mu odgovorio. 

Nije mu bilo pravo što tako razgovaram s njim, pa me 
je smjestio u prizemlje, odakle sam mogao gledati samo u 
zid. U zatvoru nije bilo gotovo nikoga. Sjećam se samo da 
se tada nalazio u zatvoru Andrija Artuković, poznati ustaški 
glavešina, koji se dobrovoljno vratio u zemlju pošto je, na- 
ravno, dobio garancije da neće biti strijeljan. Protestovao 
sam kod upravnika što sam dobio lošu sobu i tražio da me 
premjeste u sobu u kojoj sam ranije bio. Premjestili su me 
na gornji sprat, ali ne u ,moju" sobu. Tu sam ostao do 
suđenja. 


Sud je prihvatio moju odbranu da nijesam radio ništa 
protivzakonito. Tako sam se našao na slobodi, ali i na ulici! 
Više nijesam mogao računati na zaposlenje kod advokata. 
Nijesam imao sredstava za život, a uz to me je i Partija 
zaobišla". Osjećao sam se strašno usamljen. Ipak sam od- 
lučio da pođem u Studentsku menzu. Računao sam da ću 
naći nekog druga s kim ću podijeliti ručak i čuti razne 
novosti. 

Studenti su me dočekali oduševljeno. Svi su htjeli da 
se pozdrave sa mnom, da mi stisnu ruku i da mi čestitaju 
na držanju pred policijom. Jer nije bila česta pojava da 
pojedini uhapšeni komunisti ne provale nikoga na policiji i 
pojave se sami na suđenju. Osjećanje usamljenosti koje me 
je pritiskalo odjednom je nestalo. Nijesam više izolovan! Pa 
ipak, mučila me je misao: šta će biti ako rukovodstvo ne 
promijeni stav prema meni... da li ću ostati komunista koji 
je ,zaobiđen"? 


No, poslije nekoliko dana i to se raščistilo: prišao mi 
je Boriša Kovačević i pitao da li namjeravam da živim u 
Beogradu ili u unutrašnjosti. Rekao sam da me studenti Zo- 
vu u njihovo ljetovalište na moru i da ću se vratiti u Beo- 
grad kroz mjesec dana. Boriša mi je saopštio da ćemo razgo- 
varati kad se vratim sa mora. 

Znači, vraćam se u Partiju! Istina, to mi nije izričito 
rečeno, ali je proizlazilo iz Borišinog držanja. U to sam bio 
siguran. 


GLAVA IV 
PROFESIONALNI REVOLUCIONAR 


Susret sa Dilasom + Član Mjesnog komiteta KPJ i pre- 
lazak u ilegalnost +  Kooptiranje u Pokrajinski komitet KPJ 
za Srbiju, novi zadaci i poznanstvo sa Titom += čiščenje 
dvorišta" u Kragujevcu =" Linija KPJ u vrijeme  potpisi- 
vanja njemačko-sovjetskog sporazuma o nenapadanju =" Kao 
član PK KPJ za Srbiju radim na stvaranju partijskih orga- 
nizacija u Nišu + Razgovor sa rudarima Bogovine i kako 
sam obmanuo sreskog načelnika u Boljevcu +" Kao delegat 
CK KPJ odlazim u Makedoniju " Kako smo ubrzavali tem- 
po partijskog rada +"  Napuštam Makedoniju nezadovoljan 
dolaskom Metodija Satorova na položaj sekretara Pokrajin- 
skog komiteta +  Izglađen nesporazum sa  Rankovićem =" 
Partijski kurs sa učiteljjma u Sijarinskoj Banji +  Organi- 
zujem štampanje i rasturanje partijskih materijala + Peta 
zemaljska konferencija KPJ u Zagrebu i kako sam dobio 
nadimak ,,Tempo" + Demonstracije od 14. decembra 1940. 


NIJESAM USPIO ni da se iskrcam sa broda u Petrovcu, 
a već me je uhapsila žandarmerijska patrola i vezanog spro- 
vela u Sresko načelstvo u Baru. Saopštili su mi da ne smijem 
ostati u Petrovcu i da se odmah moram vratiti u Beograd. 


U Beogradu su se veoma zaoštrili problemi egzistencije: 
nije radila Studentska menza, pa nijesam imao gdje da se 
hranim; nijesam imao ni dinara u džepu, a valjalo je negdje 
stanovati. Srećom, sreo sam Filipa Bajkovića; on se upravo 
vratio sa odsluženja vojnog roka. Njegova majka Kića bila 
je zaposlena kao radnica i imala je manji stan. Spavao sam 
zajedno sa Filipom i dijelili smo sve što bi Kića zaradila. 

Kako smo bili bez posla, po cio dan smo provodili na 
Adi Huji u društvu Nikole Grulovića, Mileta Cvetića i osta- 


lih drugova koji su u ime Stranke radnog naroda održavali 
sastanke sa radnicima, tumačeći im borbu radničke klase 
kroz istoriju, ulogu radničke klase u borbi za demokratiju i 
za odbranu nezavisnosti zemlje. Počeli smo prisustvovati tim 
sastancima i učestvovati u diskusijama. 


Grulović i Cvetić su nam predložili da se uključimo u 
rad i da postanemo predavači. Što se mene tiče, bio sam 
oduševljen prijedlogom i htio sam da ga prihvatim. Ali Fi- 
lip je smatrao da prethodno moramo imati saglasnost par- 
tijskog rukovodstva. Predložio je da odemo Đilasu. Smatra- 
jući da bi to bilo izvjesno naturanje s moje strane, odbio 
sam Filipov prijedlog. Kada je Filip rekao da će sam otići 
Đilasu i da će postaviti ne samo svoje nego i moje pitanje, 
zabranio sam da to čini u moje ime. No, on me nije poslu- 
šao. Đilas se saglasio da se Filip aktivizira u Stranci radnog 
naroda, ali za mene je izričito rekao da ne smijem uzeti 
učešća u tom radu. 


Doživio sam nov udarac! Shvatio sam da rukovodstvo 
ima ozbiljnih rezervi prema meni. 

Prestao sam da idem na ostrvo i da se viđam sa dru- 
govima. Danima sam razmišljao o tome zašto rukovodstvo 
ima takav stav prema meni. Psihički, to su bili najteži dani 
u mom životu. Odbacila me je Partija za čije ciljeve bih bez 
razmišljanja dao život. 

Najzad, dobio sam poruku od Đilasa; želio je da se sa- 
stanemo. Naravno da sam prihvatio. Našli smo se u kance- 
lariji Marka Đurovića, advokata kod kojeg sam ranije radio. 
Pozdravio se i veoma jednostavno rekao: 

— Mi se ne poznajemo, ali smo čuli jedan za drugoga... 


Takvim nastupom htio je, očigledno, da stvori povoljnu 
klimu za miran, konstruktivan razgovor. Ali ja za to nijesam 
bio spreman; isuviše se nakupilo ogorčenja zbog svega onog 
što sam proživio od početka godine. Sve sam mu prosto 
sručio u lice i završio ovim riječima: 

— Kakva je to ,politika" da odbacujete kadrove koji 
su spremni sve da daju za Partiju? Ne radi se samo o meni 
nego o mnogim komunistima koji stoje po strani, mada je 
vrijeme takvo da Partiji treba svaki čovjek. 

Nije htio da se spori sa mnom. Počeo me je upoznavati 
sa promjenama koje su nastale u rukovodstvu Partije. Rekao 


je da je staro rukovodstvo smijenjeno i da je novo sastav- 
ljeno pretežno od mlađih kadrova koji su izrasli u borbi na 
terenu. Rukovodstvo se više neće nalaziti u inostranstvu, 
nego u zemlji. Materijalna sredstva za funkcionisanje Par- 
tije moraće se obezbjeđivati u zemlji. Time Partija treba da 
prestane biti zavisna od pomoći iz inostranstva. 

Pošto je iznio suštinu izvršenih promjena, prešao je na 
ocjenu kako će to uticati na razvoj revolucionarne borbe u 
zemlji. Ukazao je najprije na dotadašnju praksu rukovode- 
ćih kadrova da bježe u inostranstvo čim nastupi opasnost 
da budu otkriveni od policije. Odlazili su pretežno u Sovjet- 
ski Savez. Tako se stvarala mnogobrojna emigracija. A nigdje 
kao u emigraciji nema povoljnijih uslova za stvaranje raz- 
nih grupa i frakcija koje se međusobno bore za uticaj u ru- 
kovodstvu Partije. Time je Partija bila onesposobljena da 
odgovori svom zadatku. Te promjene treba da označe pre- 
kretnicu u tom pogledu. 

Posebno je podvukao da ništa tako ne otvara put biro- 
kratizaciji revolucionarnog pokreta kao njegova materijalna 
zavisnost od inostranstva. Tada su kadrovi više okrenuti 
prema onima od kojih materijalno zavise nego prema ma- 
sama. S druge strane, revolucionarniji je pokret u kome 
materijalna egzistencija rukovodećih kadrova zavisi od toga 
u kojoj mjeri uživaju povjerenje masa. 

Omasovljavanju revolucionarnog pokreta, po Đilasovim 
riječima, smetalo je i to što je rukovodstvo bilo u inostran- 
stvu i što je zbog toga uvijek zakašnjavalo sa odlukama ili je 
donosilo odluke koje nijesu odgovarale situaciji u zemlji. 


Sve je to za mene bilo novo i djelovalo je tako da sam 
zaboravio na vlastito ogorčenje. Umjesto toga, počeo sam da 
govorim o tome šta treba da preduzmemo da bismo iskori- 
stili mogućnosti koje nam se pružaju. 

Đilas mi se mnogo svidio, bio sam spreman da sara- 
đujem s njim bez kolebanja. A kada me na kraju upitao da 
li želim da ostanem u Beogradu ili da idem u unutrašnjost, 
odgovorio sam da stojim na potpunom raspolaganju Partiji 
i da ću ići tamo kuda me ona pošalje. 


Rastali smo se kao prijatelji... 


DESETAK DANA poslije razgovora sa Đilasom posje- 
tila me je Vukica Mitrović; nju sam poznavao iz Svetog 
Štefana. Ona mi je saopštila da sam odlukom Pokrajinskog 
komiteta kooptiran u Mjesni komitet za Beograd. 


Pored Vukice, u komitetu su bila dva radnika — Isa 
Jovanović i jedan grafički radnik. Isa je ranije bio pod poli- 
cijskom istragom. Dobro se držao i nikoga nije provalio. Ali 
grafički radnik je davao utisak da ne bi izdržao mučenja u 
policiji. Ipak, bio sam zadovoljan stanjem u komitetu. Sto 
se tiče organizacija u gradu, stanje nije bilo zavidno. Posto- 
jale su samo dvije manje ćelije među radnicima, ali je veoma 
snažna organizacija radila na Univerzitetu. 


Takvo stanje nikako nijesam mogao da razjasnim i od 
prvog dana članstva u komitetu pokušavao sam da otkrijem 
njegove stvarne korijene. Počeo sam analizirati uslove pod 
kojima se stvarala partijska organizacija na Univerzitetu. 
Zaključak je bio jasan: na Univerzitetu je organizacija stva- 
rana kroz borbu za jednake mogućnosti školovanja i napre- 
dovanja u društvu. U spoju te borbe i pokreta za promjenu 
postojećeg društva rađala se i razvijala partijska organiza- 
cija, a uporedo sa njom rastao je i masovni studentski po- 
kret; u njega se ona utkala dajući mu koheziju bez koje se 
on ne bi mogao razvijati. Ali ni partijska organizacija ne 
bi mogla opstati bez masovnog pokreta studenata jer bi je 
policija brzo otkrila. 


Partijska organizacija u gradu nije izrastala iz masov- 
nog pokreta radnika za veće zarade, za otklanjanje društve- 
nih nejednakosti i za stvaranje novog društva. Umjesto toga, 
lične veze i poznanstva bili su glavni kanali za primanje 
radnika u partijske organizacije; upravo zbog toga je poli- 
cija dosta lako otkrivala i uspijevala da otkrije većinu ko- 
munista. 


Polazeći od takvih zaključaka, nastojao sam da aktiv- 
nost usmjerimo na stvaranje grupa aktivista u svakom 
preduzeću sa zadatkom da kroz sindikat obezbijedimo spro- 
vođenje štrajkova i drugih akcija. Time bi se stvorile mo- 
gućnosti da preuzmemo rukovodstvo sindikata i da stanemo 
na čelo štrajkačkog pokreta. Iz te borbe bi se regrutovali 
novi članovi Partije. Vremenom bi se formirale partijske 

organizacije u preduzećima koje bi činile kičmu štrajkačkog 
pokreta. A da bismo u taj pokret unosili elemente svijesti o 
potrebi povezivanja te aktivnosti sa borbom za novo društvo, 
smatrao sam korisnim da komunisti iz studentske organi- 
zacije učestvuju u radu tih grupa radnika. 


Na žalost, nije mi uspjelo da realizujem te ideje. Poli- 
cija je izvršila provalu u jednu ćeliju, čiji se sekretar, Ra- 
donjić, slabo držao i otkrio ne samo članove ćelije nego i 
sve komuniste koji su dolazili s njim u vezu. Tako je bila 
razbijena cijela organizacija među radnicima. Ostala je ne- 
dirnuta samo studentska organizacija. 

Kako je i Mjesni komitet bio provaljen, svi smo prešli 
u ilegalnost. 

Prelaskom u ilegalnost obustavio sam svaku aktivnost. 
Tada još nije bilo prodrlo shvatanje da komunista radi i 
ostaje u rukovodstvu iako je prešao u ilegalnost. 

Pošto nijesmo znali šta je sve policija otkrila, odlučeno 
je da pređem u Kovin i da se privremeno krijem kod crno- 
gorskih porodica — kolonista. Sa mnom je bio i Filip Baj- 
ković. 

U Kovinu smo se dosta slobodno kretali; išli smo u 
posjete, učestvovali na večernjim posijelima i lijepo se Za- 
bavljali. No, dolazak Dura Strugara presjekao je naš udoban 
život. Njega je poslalo rukovodstvo da mi saopšti da sam 
otkriven kao član Mjesnog komiteta i da se moram dobro 
čuvati jer policija je bijesna što je uhapsila samo dva-tri 
člana Partije, a ni jednog člana Mjesnog ili Pokrajinskog 
komiteta. U cilju veće bezbjednosti naloženo mi je da pre- 
đem u Beograd, što sam istog dana učinio. 

Najveći dio ilegalnog života proveo sam u stanu Laze 
Kočovića na Cukarici. U početku mi je bilo vanredno lijepo: 
stan prilično bezbjedan i prvi put hrane koliko želim. Imao 
sam i dosta knjiga za čitanje. Ali ubrzo su me počele ubi- 
jati neaktivnost i usamljenost. Nijesam smio izlaziti u grad, 
a ni drugovima nije bilo dozvoljeno da me posjećuju. Jedino 
su povremeno dolazili Đilas i Đuro Strugar. Zbog svega toga 
jedva sam čekao da napustim taj stan. Izgledalo mi je da se 
stanje neizvjesnosti nikad neće okončati. Bio sam nestrpljiv 
i nervozan. Najzad je i tome došao kraj. Đilas mi je saopštio 
da su Radonjić i drugovi konačno predati sudu i da postoji 


opasnost da nas vrate policiji čim se prijavimo sudu. Među- 
tim, odlučeno je da se Vukica i ja prvi prijavimo. Smatralo 
se da nas dvoje nećemo nikoga provaliti čak i ako nas vrate 
policiji. Odluku sam primio kao nešto normalno, iako mi 
nije bilo baš najprijatnije. Laskalo mi je što rukovodstvo 
ima tako visoko mišljenje o meni, ali mi nije bilo prijatno 
pri pomisli da mogu ponovo da budem izručen policiji. 

I upravo kad sam se spremao da izvršim direktivu, do- 
nijeta je nova odluka: Vukica i ja treba da se javimo sudu 
posljednji, a ne prvi! I to samo ako se potvrdi da se ne izru- 
čuju policiji oni koji se javljaju sudu. U suprotnom, nasta- 
vili bismo sa životom ilegalaca. Razumljivo, to sam prihvatio 
sa mnogo više oduševljenja. Shvatio sam da takva odluka 
označava svojevrsnu prekretnicu: komunisti se više neće do- 
brovoljno prijavljivati vlastima i ići na robiju, nego će na- 
stavljati svoju aktivnost kao ilegalci. Sve izrazitije revolu- 
cionarno vrenje zahtijevalo je takav način života komunista! 

Niko nije bio vraćen policiji. Tako sam u pratnji advo- 
kata otišao istražnom sudiji. On me je odmah saslušao i upu- 
tio u istražni zatvor na Adi Ciganliji. Tu su me znali kao 
čovjeka koji godišnje redovno provodi bar po šest mjeseci 
u zatvoru! Tog puta za sve vrijeme trajanja istražnog Za- 
tvora nije bilo sukoba sa upravom. Koristio sam boravak za 
čitanje knjiga koje sam dobijao iz grada. Nastavio sam i pre- 
vođenje s francuskog. 

Sud me je oslobodio optužbe, tako da sam izašao na 
slobodu juna 1939. godine. Po izlasku iz zatvora Đilas mi 
je saopštio da smo Vukica i ja kooptirani u Pokrajinski ko- 
mitet KPJ za Srbiju. 


U POKRAJINSKOM KOMITETU nalazili su se Ranko- 
vić, Đilas i Moma Marković. Sa Vukicom i sa mnom bilo 
nas je petoro — troje iz Crne Gore i dvojica iz Srbije. 


Markovića sam znao još sa Univerziteta; ubrajao sam ga 
u salonske komuniste. Stalno je bio sa njima. Međutim, kada 
je bio provaljen, svojim držanjem demantovao je moje pred- 
rasude: nikoga nije otkrio; osuđen je na godinu dana robije. 
Rankovića sam znao samo iz viđenja: sretao sam ga često 


na ulici u društvu poznatih drugova. Po tome sam zaklju- 
čivao da je u rukovodstvu. Zato se nijesam iznenadio kada 
sam ga vidio na sastanku. 

U novom, proširenom rukovodstvu izvršena je druga- 
čija raspodjela zaduženja: do tada se jedino Marković bavio 
obnavljanjem i stvaranjem partijskih organizacija u unu- 
trašnjosti; sada je to postao zadatak svakog člana rukovod- 
stva. Moj_, djelokrug" postala je čitava Posavina, Mačva, 
Valjevo, Sabac. Pored toga, svaki član rukovodstva odgo- 


varao je za neki sektor rada — propagandu, sindikate, te- 
hniku, omladinu. Ja sam bio zadužen da organizujem ,,te- 
hniku" — aparat za štampanje i rasturanje materijala 


Centralnog i Pokrajinskog komiteta. Istovremeno mi je po- 
vjerena blagajna rukovodstva. Svi prihodi organizacija pre- 
davani su meni na čuvanje, a ja sam svakog mjeseca ispla- 
ćivao ostalim članovima rukovodstva onoliko koliko im je 
bilo određeno. Meni je bilo dozvoljeno da uzimam koliko 
mi bude potrebno; uzimao sam samo 80 do 100 dinara mje- 
sečno. Više mi nije trebalo jer sam se i dalje hranio u Stu- 
dentskoj menzi i spavao u stanovima pojedinih drugova. 
Ipak, više nijesam gladovao! 

U vrijeme kada sam počeo rukovoditi ,tehnikom", ni- 
jesmo u čitavom Beogradu imali ni jedne mašine za umno- 
žavanje. 

Raniji pokušaji da se organizuje umnožavanje i rastu- 
ranje partijskih materijala po pravilu su veoma brzo 
propadali. Policija je uspjevala da otkrije sve punktove čim 
bi oni počeli raditi; tada bi se provala proširila na cijelu 
organizaciju. Posljedice takvog stanja bile su teške: Partija 
je godišnje izdavala svega po dva-tri proglasa. 

Poslije svestranog proučavanja došao sam do zaključka 
da je do čestih provala u organizaciju ,tehnike" dolazilo 
prije svega zbog njene nedovoljne odvojenosti od partijske 
organizacije. Ljudi koji su radili u ,tehnici" uzimani su iz 
partijskih organizacija. Budući da je većina njih bila po- 
znata policiji, agentima nije bilo teško da ih prate i otkriju 
tehničke punktove. 

Odlučio sam da izvršim potpun preokret: ljude koji će 
raditi u ,tehnici" neću uzimati iz partijskih organizacija, 
nego iz kruga mojih ličnih poznanika. Oni nijesu smjeli 


uzimati učešća u akcijama; čak je bilo poželjno da rade u 
režimskim organizacijama. 

Osim toga, odvojio sam punkt za umnožavanje partij- 
skih materijala od distributivnog punkta. Ljudi koji su ra- 
dili u ta dva punkta nijesu se poznavali. Osnovni punkt 
distribucije sam takođe odvojio od kurira koji su raznosili 
materijale u unutrašnjost. Samo sam ja znao sve punktove 
i ljude i organizovao sastanke radi predaje materijala. Ako 
bi me uhvatila policija i ukoliko bih se slabo držao, mogla 
je biti otkrivena cijela organizacija. No, bio sam siguran 
u sebe. A i rukovodstvo je imalo povjerenje u mene. 


Pošto sam sastavio plan organizacije, pristupio sam nje- 
govom ostvarivanju. Prvo sam odabrao rukovodioca punkta 
za umnožavanje materijala. To je bio Niko Vučković. Istina, 
policija ga je znala kao komunistu; bio je otkriven u jednoj 
provali i uhapšen. Pred policijom se dobro držao. Odlučio 
sam da njega angažujem jer je bilo predviđeno da ilegalno 
živi u tehničkom punktu. 

Trebalo je potom riješiti dvije stvari: nabaviti štam- 
parsku mašinu i slova i naći pogodnu kuću za smještaj 
štamparije. 

Niko i ja smo otišli u prodavnicu ,,Hromos" na Obiliće- 
vom vencu i kupili malu štamparsku mašinu na ručni pogon, 
tipa ,Boston". Pošto nijesmo znali da li je potrebno odo- 
brenje vlasti za takve kupovine, pitali smo prodavca; on 
se samo nasmijao i dodao da, ako imamo novaca, možemo 
mašinu odmah da nosimo. To smo, naravno, i uradili. Anga- 
žovao sam Miru i Blaža Jankovića da uzmu pod zakup 
pogodnu vilu u čijim bi se podrumskim prostorijama smje- 
stila štamparija. Oni su ubrzo obavili zadatak. Ostalo je samo 
da se pronađu ljudi koji će raditi kao slovoslagač i mašinista. 
Za taj posao sam, pored Nika, angažovao i Branu Perović, 
studentkinju tehnike prve godine. Tako je štamparija bila 
spremna za rad. 

Valjalo je poslije toga organizovati punkt za distribu- 
ciju i mrežu kurira koji će dostavljati materijale organiza- 
cijama u unutrašnjosti. Sa tim, međutim, nijesam žurio; 
zbog nestručnosti kadrova štamparija nije bila sposobna da 
izbacuje veće količine materijala, a ni organizacije u unu- 
trašnjosti nijesu bile u stanju da prime i raspodijele veće 


količine materijala. Zbog svega toga ostavio sam taj posao 
za kasnije. 

U međuvremenu obilazio sam organizacije po zapadnoj 
Srbiji, gdje me je čekalo iznenađenje: čitave teritorije su 
bile bez organizacija. A i tamo gdje su postojale, u njima su 
se nalazili uglavnom stari, neaktivni kadrovi sa kojima se 
nije moglo ozbiljno računati pri obnavljanju i oživljavanju 
partijskih organizacija. Dakle, svuda je trebalo počinjati iz- 
nova: naći ljude sa kojima bih radio, ostati duže sa njima 
i pomoći im da stvore organizacije. 


Kako u čitavoj Posavini, uključujući Obrenovac, Umku 
i Lazarevac, pa sve do Beograda, nije bilo ni jednog člana 
Partije, tražio sam studenta iz tih krajeva koji bi se pri- 
hvatio tog posla. Univerzitetska organizacija je predložila 
Vladu Aksentijevića, koji je odmah pristao da se vrati u 
Obrenovac. Njemu sam stavio u zadatak da u svim većim 
mjestima okupi omladince i da sa njima organizuje razne 
akcije. HM 

Slično sam postupio i na području Sapca, Loznice i 
Mačve, gdje takođe nije bilo partijskih organizacija. U prvo 
vrijeme oslanjao sam se na Miku Mitrovića, studenta medi- 
cine, i na grupu omladinaca u Šapcu. 


Jedino su u Valjevu i na Ubu postojale veoma male 
partijske organizacije (svega 2—3 člana); preko njih smo 
pokušavali da prodremo u okolne varošice Mionicu, Ljig, 
Kosjerić i druge. 

Kontakti koje sam ostvarivao donijeli su mi prva isku- 
stva: shvatio sam da ne vrijedi povremeno obilaziti partijske 
organizacije i članovima Partije postavljati zadatke koje 
treba da izvrše do moje naredne posjete. 


Već poslije drugog obilaska mogao sam ustanoviti da 
ni jedan zadatak nijesu ni pokušali izvršiti, nalazeći stotinu 
razloga za svoju neaktivnost. Nije mi preostajalo ništa drugo 
nego da ostajem na terenu po nekoliko dana i da razgova- 
ram sa što više radnika i seljaka. To mi je pomoglo da stvo- 
rim predstavu o raspoloženju ljudi u gradu i na selu, kao 
i o mogućnostima za stvaranje partijskih organizacija. 


Ono što sam uočio iz razgovora sa ljudima bila je bes- 
perspektivnost u pogledu njihovog materijalnog položaja. 
Privreda je bila u stagnaciji, što je negativno djelovalo na 


razvoj gradova. Nijesu se razvijala ni tržišta poljoprivrednih 
proizvoda, zanatskih i drugih usluga. Položaj sela naglo se 
pogoršavao jer su seljačka imanja bila prezadužena kod ba- 
naka. Sve je to davalo osnova za vjerovanje da će se ljudi 
priključiti pokretu koji ih poziva na akcije za promjenu 
takvog stanja. Partija je imala veliku šansu da se poveže 
sa ljudima, da postane masovna. Stoga je trebalo smjelije 
objašnjavati gdje je izlaz iz postojećeg teškog stanja. Partija 
je u tom pogledu imala preimućstvo nad drugim partijama. 
Ona se jedina još nije nalazila na vlasti niti se kompromi- 
tovala u narodu govoreći jedno dok je bila u opoziciji, a ra- 
deći drugo na vlasti. Uslovi za djelovanje komunista bili su 
povoljni, a uspjeh je zavisio od njihove sposobnosti da ko- 
riste te mogućnosti. Ali ubrzo se pokazalo da komunisti u 
organizacijama nijesu bili spremni da se šire povezuju sa 
radnicima, seljacima. To su bili uglavnom komunisti koji su 
imali zasluga u ranijim periodima, ali koji u novim uslo- 
vima nijesu željeli da se izlože progonima, hapšenju. Drugog 
izlaza nije bilo nego osloniti se na mlađe ljude i zajedno sa 
njima prići ostvarivanju zadatka. Tako sam i postupio. Obi- 
lazio sam varošice i sela, išao sam noću od sela do sela kako 
ne bih pao u ruke policije. Danju sam držao sastanke sa 
grupama seljaka. Tako sam radio više od dva mjeseca. To je 
bio veoma naporan rad, ali je urodio plodom: imali smo 
najzad organizovane grupe mladih ljudi u gradovima i se- 
lima koje su redovno prorađivale materijale umnožene u 
našoj ilegalnoj štampariji, rasturale letke... Stvorili smo 
centre za okupljanje ljudi na raznim akcijama. 

Na sastanku Pokrajinskog komiteta referisao sam 
0 svemu što je postignuto; predložio sam da se prime u Par- 
tiju svi koji su bili obuhvaćeni grupama. Izvještaj je pri- 
hvaćen bez primjedbi. Jedino nije usvojen prijedlog da se- 
ljaci koji su obuhvaćeni u grupe budu primljeni u Partiju. 

Ranković i Đilas su nekoliko dana poslije toga otputo- 
vali u Zagreb. To su često činili i uvijek se vraćali sa novim 
stavovima; po tome sam zaključio da je u Zagrebu sjedište 
Centralnog komiteta i da su njih dvojica njegovi članovi. 
1 tada se desilo isto: pored ostalog, saopštili su nam stav da 
seljake iz grupa koje sam formirao po selima treba primiti 


u Partiju! Naveli su čak i riječi ,Starog'"" da nije slučajno 
što ti seljaci hoće da budu članovi KPJ; oni to čine u uslo- 
vima kada se vanredno zaoštrava situacija i kada se mogu 
predvidjeti veliki klasni i drugi sudari u neposrednoj bu- 
dućnosti. 


Bio sam zadovoljan takvim obrtom jer sam duboko 
vjerovao u opravdanost mog stava. Još zadovoljniji sam bio 
kada mi je Đilas rekao da treba da putujem u Zagreb jer 
Stari" hoće da se upozna sa organizacijom tehnike. Ta vi- 
jest me je uzbudila: treba da se vidim sa najvažnijim čo- 
vjekom u Partiji čiju sam čvrstu ruku već osjećao kako 
mijenja i način djelovanja i samu strukturu Partije. Imao 
sam tremu koja me uvijek prati kada treba da razgovaram 
sa čovjekom za koga pretpostavljam da više zna od mene. 
Ta trema me nije napuštala za čitavo vrijeme prvog raz- 
govora sa Titom. Moram reći da me trema držala i kasnije — 
kad god bih sa njim razgovarao! 


Naš prvi razgovor bio je dosta kratak; obavijestio sam 
Tita o organizaciji ,tehnike" i mjerama bezbjednosti u po- 
gledu štamparije i mreže za distribuciju. Naglasio sam da 
nam kapaciteti dozvoljavaju da najmanje jednom mjesečno 
štampamo i rasturamo razne partijske materijale — pro- 
glase, list Proleter. On me je često prekidao i postavljao 
pitanja; htio je da se detaljno upozna sa funkcionisanjem 
tehnike". Izrazio je svoje zadovoljstvo i povjerio mi zada- 
tak da organizujem ,tehniku" Centralnog komiteta na po- 
dručju Srbije, Vojvodine, Makedonije, Kosova i Metohije, 
Crne Gore i Bosne i Hercegovine. 


OBIŠAO SAM CACAK I UZICE i dugo razgovarao sa 
drugovima. Sreo sam i Petra Stambolića; on je radio kao 
instruktor Pokrajinskog komiteta. Prenio sam iskustva ste- 
čena tokom mog boravka u valjevskom kraju. Raspravljali 
smo o mjerama koje treba preduzimati kako bi iz nezadovolj- 
stva masa, koje se osjeća i u gradu i na selu, proizašao širok 


x Stari" — jedno od mnogih imena koja je Tito imao u ile- 
galnosti. 


revolucionarni pokret, iz koga bi, opet, izrasla revolucio- 
narna partija koja treba da usmjerava cio pokret u pravcu 
borbe za novo, socijalističko društvo. Moji stavovi su pri- 
hvaćeni i zahtijevano je da uskoro ponovo dođem. 

Zatim sam otišao u Kragujevac. U gradovima zapadne 
Srbije dominirali su zanatski radnici, dok je Kragujevac, 
sa preko 10.000 radnika u Vojno-tehničkom zavodu, pred- 
stavljao najveći industrijski centar Srbije. To je bila i so- 
lidna baza za stvaranje snažne organizacije komunista. 
Očekivao sam da ću u Kragujevcu zateći masovnu partijsku 
organizaciju. Doživio sam, međutim, razočarenje: u cijelom 
gradu bila su svega tri člana Partije — dva intelektualca 
i jedan radnik — zanatlija. U Zavodu ni jednog člana Par- 
tije! Jedan od trojice članova Partije, Dušan Petrovič, na- 
lazio se na dvomjesečnoj vojnoj vježbi. Stoga sam se Ssa- 
stao samo sa ostalom dvojicom — Prvoslavom Vasiljevićem 
i profesorom Todorovićem. Oni su počeli da govore o situa- 
ciji u gradu. Nijesam ih saslušao do kraja, već sam im po- 
stavio pitanje: 

— Da li poznajete nekog radnika iz Vojno-tehničkog 
zavoda sa kojim bih mogao da razgovaram a da me on ne 
prijavi policiji? Htio bih od nekoga da saznam kakvo je 
raspoloženje radnika u Zavodu. 

Iznenadilo ih je moje pitanje. Poslije izvjesnog vremena 
odgovorili su dosta nesigurnim glasom: 

— Pa, ima jedan radnik. Ali on je trockista... 

U prvi mah sam se začudio otkuda trockista među na- 
šim radnicima, ali odmah pomislih da su to sigurno isti 
onakvi ,trockisti" kakvi su se pojavili na Univerzitetu dok 
sam bio student. Zato sam postavio novo pitanje: 

— A po čemu ste zaključili da se radi o trockistima? 

— Pa, oni mnogo kritikuju — zbunjeno su odgovorili. 

Bilo mi je jasno o čemu se radi; stoga sam odlučio da 
se sastanem sa tim ,trockistom"; poručio sam mu da može 
doći sa radnicima u koje ima povjerenja. 

, Trockista'"" je došao na sastanak sa dva mlađa radnika. 
Nijesam znao kako da otpočnem razgovor. Počeo sam oko- 
lišno, ali me je Koliševski prekinuo: 

Kaži ti nama, druže, zašto si došao? 


+ Lazar Koliševski. 


Dok sam tražio pogodan izgovor, prekinulo me je novo 
pitanje: 

— Da li si došao da stvaraš Partiju? 

Više nijesam imao kud i stoga odbrusih: 

— Da! 

— E, ako to hoćeš — oštro je nastavio Koliševski — 
prvo likvidiraj ono dvorište, a Partiju stvaraj od radnika. 

Iako mi nije bilo jasno o kakvom se ,dvorištu" radi, 
svidjele su mi se te riječi. Da bih ga umirio, kratko odgo- 
vorih: 

— Zato sam i došao. 


Poslije dijaloga, u kome su sijevale varnice, nastavili 
smo mirnije razgovor. Koliševski mi je objašnjavao da ima 
dosta radnika u Zavodu koji su voljni da udu u Partiju, 
ali im je to onemogućeno zato što u partijskom rukovodstvu 
dominiraju intelektualci koji nemaju veze sa radnicima. 
Opet je pomenuo ,dvorište". Zatražio sam da mi objasni 
značenje te riječi. Ispalo je da članovi Partije stanuju u 
istom dvorištu. Poslije tog objašnjenja postalo mi je jasnije 
zašto su Koliševskog nazivali ,trockistom", zašto je organi- 
zacija malobrojna i bez radnika. To me je navelo na misao 
da bi bilo dobro kad bi Koliševski ušao u rukovodstvo Par- 
tije. Njegovo držanje mi se svidjelo; možda je suviše oštar 
prema intelektualcima, ali takav stav je vjerovatno poslje- 
dica držanja nekih intelektualaca iz grada. 


Tražio sam da se sastanem i sa radnicima koji nijesu 
bili zaposleni u Zavodu. Pažnju mi je privukao fudbalski 
klub ,Radnički", gdje je bilo učlanjeno mnoštvo radnika. 
U gradu su ga nazivali ,tvrđavom crvenih". Cudio sam se 
što u klubu nema ni jednog člana Partije. Odlučio sam da 
razgovaram sa predsjednikom kluba Radetom Mitrovićem. 
Cuo sam da uživa velike simpatije među radnicima, posebno 
među omladinom. Tokom razgovora shvatio sam da se on 
osjeća komunistom, pa sam mu postavio direktno pitanje: 


— Osjećaš se komunistom, a nijesi u Partiji! Zašto? 
Pogledao me je začuđeno; činilo mi se da ne shvata 
kako ga mogu tako nešto pitati. 


— Pa, u Partiju ulaze samo najbolji... a ja još nisam 
dorastao za to — odgovorio je zbunjeno. 


Bio sam zaista iznenađen: taj radnik, očigledno, smatra 
nedostižnim da postane član Partije, mada u njoj ima i ta- 
kvih koji zaostaju za njim po mnogo čemu! Postavio sam 
mu direktno pitanje: 

— A da li bi prihvatio da uđeš u Partiju? 

— Pa, to bi za mene bila najveća čast — priznao je 
bez kolebanja. 

Po povratku u Beograd odmah sam se našao sa Ranko- 
vićem. On je bio sekretar Pokrajinskog komiteta; uvijek 
sam ga obavještavao o situaciji na terenu i o mjerama koje 
sam preduzimao. To mi je mnogo pomoglo jer je on znao 
ulaziti u probleme sa kojima sam se susretao, davao je 
ocjene o ljudima sa kojima sam vodio razgovore, kao i o cje- 
lishodnosti njihovog angažovanja na pojedinim poslovima. 
A od toga je dobrim dijelom zavisio uspjeh naših akcija: 
pronaći prave ljude i pravilno ih rasporediti na poslove koji 
odgovaraju njihovim sposobnostima značilo je obezbijediti 
pola uspjeha. Takvim ocjenama i savjetima Ranković mi je 
ogromno pomogao i stekao moje bezgranično povjerenje. 


Dok sam ga obavještavao o razgovorima koje sam vodio 
u Kragujevcu, mirno je slušao i na kraju zapitao: 

— Zašto nisi ništa preduzeo? 

Očekivao sam to pitanje, pa sam odmah odgovorio: 


— Htio sam prethodno da se konsultujem s tobom... 
stvari nijesu tako proste. 


Klimnuo je glavom u znak odobravanja. 
— A imaš li predlog? Sta treba preduzeti? 
— Mislim da onog ,trockistu" treba postaviti za orga- 


nizacionog sekretara ... on će brzo stvoriti organizaciju, i to 
sastavljenu od radnika — odgovorio sam u jednom dahu. 


Nasmijao se i opet klimnuo glavom. To me je okuražilo 
pa sam nastavio: 

— Ipak, mislim da treba pronaći nekog studenta koji 
je rodom iz Kragujevca i postaviti ga za političkog sekre- 
tara. Znaš, mogu da nastanu izvjesne teškoće u pogledu sa- 
radnje jer ,trockista" ima rđavo mišljenje o intelektualcima. 
Zato treba odabrati dobrog studenta. 

Složio se i sa tim prijedlogom, ali je želio da čuje šta 
mislim o stavu prema postojećoj organizaciji: 


— Organizaciju treba raspustiti — glasio je moj od- 
govor. — Jednog komunistu treba isključiti, a drugi bi mo- 
gli ostati u Partiji. 

Dogovorili smo se da sve to sprovedemo u život. Ran- 
ković je obećao da će pronaći studenta sa kojim bih ja pošao 
u Kragujevac i tamo formirao novo rukovodstvo. 

Nekoliko dana kasnije krenuo sam na put sa Mijalkom 
Todorovićem; odmah smo se našli sa Koliševskim i sproveli 
mjere o kojima sam se dogovorio sa Rankovićem. 

Nije prošlo mnogo vremena, a iz Kragujevca su počeli 
stizati izvještaji o omasovljenju organizacije u Zavodu 
i u gradu. 

Na narednom sastanku Pokrajinskog komiteta referisao 
sam o situaciji u Kragujevcu i o mjerama koje sam predu- 
zeo. Svi su se saglasili sa onim što smo Ranković i ja učinili. 
Takođe je saopšteno da Stambolić iz Užica traži da neko iz 
rukovodstva, po mogućstvu ,,Dugački", dođe u obilazak orga- 
nizacije. Nekim članovima komiteta, koji se u međuvremenu 
proširio, to nije bilo pravo. Spasenija Babović je stoga po- 
stavila pitanje: 

— Šta znači pozivanje samo ,Dugačkog"? Kakvo je to 
lično povezivanje? Zar ,Dugački" ne putuje dovoljno? Mo- 
gli bismo i mi ostali da obilazimo organizacije. 

Bilo mi je neprijatno jer je ispalo da se naturam i da 
se lično povezujem sa ljudima. 

— Istina je da stalno obilazim organizacije — žustro 
sam objašnjavao. — Ali ja to nijesam radio po svojoj volji, 
nego uvijek po zadatku rukovodstva. Međutim, ako se moja 
aktivnost tako ocjenjuje, više neću putovati... neću ići ni 
u Užice. Neka ide neko drugi iz rukovodstva. 

Svi su se složili da je zaista nezgodno da uvijek isti 
čovjek obilazi organizacije. Ali, kada je trebalo odrediti ko 
će poći za Užice, pokazalo se da niko ne može putovati. 
Izbor je pao opet na mene! Tada je Đilas ubacio primjedbu: 

— Govorili ste da ne treba samo ,,Dugački" da obilazi 
organizacije, a ispalo je da on to ipak mora činiti jer nikog 
drugog nema! 

Đilasova upadica došla je kao melem. Sa njim sam ve- 
oma prisno sarađivao od prvog našeg susreta. Kad god bih 
bio slobodan, navraćao sam do njega. Đilas je uvijek znao 


šta se događa u svijetu. Bio je pun ideja o tome šta treba 
činiti kod nas. Koristio sam to i nastojao da ostvarim nje- 
gove ideje. Zbog toga je Dilas zbijao šale govoreći: 

— ,Dugački" i ja — jedan komunista! Ja dajem ideje, 
a on ih ostvaruje. 

Nijesam se ljutio jer je u tome bilo dosta istine. 


AVGUSTA 1939. GODINE Centralni komitet mi je na- 
ložio da partijskom rukovodstvu Makedonije prenesem isku- 
stva stečena u obnovi Partije u Srbiji. To je bio prvi zadatak 
koji sam dobio od Centralnog komiteta. Na putu sam se Za- 
držao nekoliko dana, a čim sam se vratio u Beograd, otišao 
sam Đilasu. Zatekao sam ga dosta uzbuđenog. Tog dana je 
bilo objavljeno da su Sovjetski Savez i Njemačka potpisali 
sporazum o nenapadanju. Đilas je šetao po sobi i razmišljao 
kakve posljedice može imati taj potez na dotadašnju poli- 
tiku naše Partije. Poslije kraćeg vremena glasno je saopštio 
svoje mišljenje: 

— Pakt ne može uticati na našu dosadašnju liniju od- 
brane zemlje. Ona se ne može mijenjati! 


Impresioniralo me je što Đilas tako smjelo izvlači za- 
ključke i nalazi izlaz iz dosta komplikovane situacije u koju 
smo došli zaključenjem pakta. Jer, ako je rat između zZa- 
padnih saveznika i fašističke Njemačke i Italije imperijali- 
stički, komunisti nemaju šta da traže u njemu, već moraju 
objaviti ,rat ratu" i svim sredstvima se boriti protiv mobi- 
lizacije i ratnih priprema u sopstvenoj zemlji. Ali, ako je 
taj rat odbrambeni, komunisti bi morali pomagati sve na- 
pore u cilju odbrane zemlje. Sve mi je to bilo poznato iz 
knjiga. Ali, kako ocijeniti da li je rat — u koji će i naša 
zemlja biti upletena — odbrambeni ili imperijalistički? Sta 
se u tom pogledu mijenja — i da li se mijenja — sklapanjem 
sovjetsko-njemačkog pakta? Na ta pitanja se ne može odgo- 
voriti citatima; valja predvidjeti revolucionarne procese 
i način da se komunisti ne nađu na repu događaja; oni, kao 
rukovodeća snaga, moraju biti na čelu pokreta masa. Pri 
tome valja odgovoriti da li komunisti smiju naglo mijenjati 
svoju političku liniju u zavisnosti od promjena spoljne po- 


litike jedine zemlje socijalizma. O svemu tome sam razmi- 
šljao dok je Đilas razvijao tezu da našu zemlju može napasti 
Hitlerova Njemačka, u kom slučaju rat za nas postaje od- 
brambeni, što obavezuje komuniste da budu u prvim bor- 
benim redovima i da na taj način stiču povjerenje naroda. 
Složio sam se sa njegovim izlaganjem jer sam smatrao da 
je nemoguće izvršiti tako nagao zaokret u našoj politici. 
U tom trenutku nijesam bio svjestan koliko političke smje- 
losti i zrelosti treba imati da bi se zauzeli takvi stavovi. 

Dva dana poslije našeg razgovora Ranković i Đilas su 
otputovali u Zagreb. Znao sam da će Centralni komitet za- 
uzeti stav o aktuelnim zbivanjima. Zbog toga sam bio po- 
malo nestrpljiv. Nestrpljivo je bilo i članstvo u Beogradu. 
Među nama su se već vodile žive diskusije, tokom kojih smo 
se podijelili na dva tabora. Te diskusije nijesu prestale ni 
poslije povratka Đilasa i Rankovića iako su nam oni saop- 
štili da se ništa ne mijenja u liniji odbrane zemlje. 

U Crnoj Gori je čak zauzet stav da komunisti ne treba 
da se odazivaju na djelimičnu mobilizaciju koja je u to vri- 
jeme vršena, nego da na mobilizaciju treba odgovoriti de- 
mobilizacijom. Centralni komitet je, naravno, morao da 
interveniše, ali šteta je ipak bila nanesena ugledu Partije 
jer se mnogi komunisti nijesu javljali u vojsku. 

Druga polovina 1939. godine bila je puna događaja koji 
su izbijali jedan za drugim. Hitlerova Njemačka je napala 
i porobila Poljsku; Sovjetski Savez je zauzeo dijelove bivše 
poljske države naseljene Bjelorusima i Ukrajincima. Zapadni 
saveznici — Engleska i Francuska — objavili su rat Nje- 
mačkoj, ali borbe praktično nijesu vođene! Sovjetski Savez 
je zaratio protiv Finske da bi otklonio opasnost od napada 
sa sjevera. Situacija u svijetu svakim danom se zaoštravala. 
Sve to se odražavalo i u našoj zemlji. Vladajući krugovi su 
se sve otvorenije približavali Njemačkoj i Italiji, računajući 
da su te dvije sile u usponu. Istovremeno su bili svjesni da 
revolucionarno vrenje masa nije mimoišlo ni našu zemlju; 
vjerovali su da se to vrenje može kanalisati ubrzanom faši- 
zacijom zemlje... To je omogućilo komunistima da okup- 
ljaju ljude na širokoj platformi odbrane zemlje i da na toj 
osnovi stvaraju revolucionarni pokret masa. Sve više je bilo 
ljudi koji su na razne načine htjeli učestvovati u pokretu: 


jedni su ga materijalno pomagali, drugi su učestvovali u 
akcijama . . . Više se nije postavljao problem nedostatka ma- 
terijalnih sredstava; ona su priticala sa svih strana... Ni 
štampanje partijskih materijala nije stvaralo naročite te- 
škoće: pored ilegalne štamparije, bilo je dosta legalnih štam- 
para koji su stavljali svoje štamparije na raspolaganje Par- 
tiji... Strajkovi i demonstracije koje je organizovala Partija 
postajali su brojni i masovniji... I sama Partija se omaso- 
vljavala jer su u borbenim akcijama sazrijevali ljudi koji su 
željeli da postanu njeni članovi. 

Negdje krajem godine zatekao sam Dilasa nešto zami- 
šljenog. U nevezanom razgovoru iznio mi je neka svoja raz- 
mišljanja o situaciji u svijetu. Rekao je da se na Zapadu 
već mjesecima vodi ,rat bez rata", da se rat protiv Finske 
otegao, a da se vladajući krugovi u svim zemljama ujedi- 
njavaju da pomognu Finsku kao napadnutu malu zemlju. 
Paralelno raste i raspoloženje u tim krugovima za antisov- 
jetski rat. Nije isključeno da može doći i do sporazumije- 
vanja između zapadnih sila i osovine. 


U prvi mah nijesam shvatio kako je došao do takvih 
zaključaka. Ali sam ubrzo uvidio da su njegove pretpostavke 
ipak realne. Zapitao sam ga kakve bi reperkusije mogao 
imati takav razvoj na politiku naše Partije. On je smatrao 
da bi došlo do antikomunističke histerije, da bi vladajući 
krugovi pokušali da se terorom održe na vlasti, da bi ko- 
munisti bili izloženi represalijama... To bi stvorilo široke 
mogućnosti da se mase pokrenu na oružanu borbu... U ta- 
kvoj situaciji bilo bi dobro da se članovi pokrajinskog ruko- 
vodstva nastane u unutrašnjosti i da se osposobe da donose 
samostalne odluke. To zbog toga što bi kretanje komunista 
bilo jako otežano i što bi u centru ostalo malo rukovode- 
ćih ljudi. 

Na sastanku Pokrajinskog komiteta Đilas je ponovio tu 
analizu situacije. Predložio je da bezmalo svi članovi komi- 
teta ostanu duže vrijeme u unutrašnjosti. Ali, kada je tre- 
balo to ostvariti, pokazalo se da nijesu izvršene neophodne 
pripreme. Jedino je prihvaćen prijedlog da ja pođem u Niš 
i da radim na području četiri okružna komiteta: niškog, za- 
ječarskog, leskovačkog i vranjskog. Prije odlaska Ranković 
i Đilas su mi saopštili odluku da kao instruktor Centralnog 


komiteta obilazim partijske organizacije u Makedoniji i da 
sa mnom treba da pođe Sreten Zujović — Crni; on je bio 
isključen iz Politbiroa i kažnjen posljednjom opomenom. 

— Crni putuje s tobom — napomenuo je Ranković — 
on će ti pomagati, ali, budući da je kažnjen, mora stalno 
biti pod tvojom kontrolom! 


To nikako nijesam mogao shvatiti. 

— Kako da kontrolišem čovjeka koji je proveo toliko 
vremena u Sovjetskom Savezu i ima mnogo više znanja 
i revolucionarnog iskustva od mene — protestovao sam. 

— Kada ti Centralni komitet postavlja zadatak da kon- 
trolišeš Crnoga — oštro me je prekinuo Ranković — onda 
to moraš prihvatiti kao i svaki drugi partijski zadatak. 

Morao sam se pokoriti, ali sam se prema Zujoviću od- 
nosio kao prema starijem drugu od koga mogu mnogo na- 
učiti; uvijek sam mu obezbjeđivao smještaj — čak i kada ga 
nijesam imao za sebe. Nijesam tražio da obilazi osnovne 
organizacije, već samo da prisustvuje sastancima partijskih 
rukovodstava po gradovima. Sve ostale poslove preuzeo sam 
na sebe. 


NA SAMU NOVU 1940. GODINU Zujović i ja smo kre- 
nuli u Niš. Dogovorili smo se da se Zujović nastani u Le- 
skovcu i da pomaže mjesnom rukovodstvu, dok bih se ja 
smjestio u Nišu, odakle bih obilazio organizacije na čitavoj 
teritoriji koja mi je povjerena. Povremeno bih navraćao u 
Leskovac. 

U Nišu sam našao svega tri člana Partije. Jedan od njih 
bio je Filip Kljajić, obućarski radnik iz Beograda. Drugi 
je bio Vidak Marković, student iz Beograda, ranije osuđivan 
na robiju kao komunista. Treći je bio Milosav Ignjatović, 
advokatski pripravnik iz Niša. Dakle, samo jedan član, i to 
intelektualac, bio je iz samog grada! A Niš je poslije Kra- 
gujevca imao najviše radnika u čitavoj Srbiji. 

Na prvom sastanku htio sam se upoznati sa situacijom 
u gradu. Na žalost, nijesam mogao dobiti cjelovitiju sliku. 
Kljajić me je upoznao samo sa raspoloženjem među radni- 
cima svoje struke: odmah po dolasku iz Beograda organizo- 


vao je manji štrajk obućarskih radnika; pošto se štrajk 
uspješno završio, radnici su ga izabrali za predsjednika sin- 
dikalne podružnice. To mi je bilo dovoljno da zaključim da 
bi slične akcije morale uspjeti, samo je potrebno pronaći 
ljude koji bi poveli radnike. Shvativši da jedino Kljajić ima 
veze sa radnicima, nastavio sam razgovor, nastojeći da u 
njega unesem malo humora: 

— Mislio sam, Fićo, da si skroman, a sada sam se uvje- 
rio u suprotno ... 

Pustio sam ga da se malo ,preznoji", pa sam nastavio: 

— Očigledno smatraš da među radnicima nema tebi 
ravnih ... dostojnih da budu primljeni u Partiju! 

Odahnuo je i, pošto se pribrao, otresito mi odgovorio: 

— Sigurno da ima radnika koji mogu biti primljeni u 
Partiju. Ali, treba ih pronaći, a ja sam nedavno došao i ni- 
sam stigao da to uradim... 


Nijesam htio da se naš razgovor svede na neku vrstu 
istrage, pa sam mu rekao: 

Poznaješ li bar nekog radnika sa kojim bih mogao 
otvoreno razgovarati a da me ne prijavi policiji? 

— Znam jednu radnicu iz radionice rublja — rekao je 
poslije kraćeg razmišljanja. — Došla je iz Kumanova. Iz- 
gleda da je komunista, ali stanuje kod Mite Stojiljkovića. 

— A ko je taj Mita Stojiljković? 

Sva trojica su me začuđeno pogledala. Ignjatović je prvi 
progovorio: 

— On je frakcionaš! Neprijatelj Partije... bio je neko- 
liko godina na robiji. 

Shvatio sam opravdanost tog razloga. Naime, ako je 
neko proglašen frakcionašem, obično su prekidane ne samo 
partijske nego i lične i prijateljske veze. Nijesam provjerio 
da li se stvarno radi o frakcionašu ili je posrijedi među- 
sobno razračunavanje. Primio sam bez rezerve sve što su 
mi rekli o Stojiljkoviću. 

— A da li si toj radnici rekao da stanuje kod frakcio- 
naša i neprijatelja Partije? — zapitao sam Kljajića. 

— Plašim se da će ona to reći Miti, pa će izbiti novi 
sukobi sa njim — spremno je odgovorio Kljajić. 

To me je začudilo — zar se partijsko rukovodstvo plaši 
da dođe u sukob sa frakcionašem! 

— Ako je stvarno frakcionaš, ne razumijem zašto se 


uzdržavate ... Partija jača svoje pozicije u masama samo 
ako se otvoreno bori protiv svih koji pokušavaju cijepati 
njene redove — oštro sam im odgovorio. 


Još su se kolebali. 

— Mita dobro stoji u sindikatima... sva strukovna ru- 
kovodstva su pod njegovim uticajem... osim sindikata obu- 
ćarskih radnika, u kome sam ja — pokušavao je da mi 
objasni Kljajić. 

Nijesam se pokolebao. Insistirao sam da se sa radnicom 
otvoreno razgovara, a ako Mita reaguje, da se stupi u otvo- 
renu borbu s njim. Konačno su prihvatili moj prijedlog, ali 
bez naročitog oduševljenja. 

Radnica je veoma dobro reagovala: izjavila je da je 
smatrala da je Mita član Partije, a stanovala je kod njega 
zato što mu je žena iz Kumanova; odmah se odselila, pošto 
je prethodno Miti sve rekla. Mita nije reagovao! Stajao je 
po strani cijelo vrijeme mog boravka u Nišu. 

Ta radnica je bila Mara Naceva. Sastao sam se s njom 
odmah. Razgovarao sam dugo s njom i u osnovi mi se svi- 
djelo sve što je pričala o raspoloženju među radnicima 
i o mogućnostima njihovog aktiviziranja. Posebno sam cijenio 
što se odmah odselila od Stojiljkovića. Stoga sam donio od- 
luku da je odmah primimo u Partiju. Kada sam joj to sa- 
opštio, bila je presrečna. 

Tražio sam od Kljajića da me poveže sa još nekim rad- 
nikom. Poslije kraćeg kolebanja rekao mi je da u fabrici 
kože poznaje jednu radnicu odanu našoj stvari, ali nepi- 
smenu. Nije rekao da je to njegova djevojka. Zatražio sam 
da se i sa njom sastanem. 

Iz razgovora sa radnicom Dukom Dinić dobio sam uti- 
sak da je stanje u fabrici dosta teško: zarade su tako niske 
da se od njih teško može živjeti... ni jedan radnik nije 
učlanjen u sindikat... teško je pokrenuti bilo kakvu akciju. 

Ipak sam odlučio da pokušam makar i sa najskromnijim. 

— Kao prvi zadatak, potražićeš od prijatelja novčanu 
pomoć za naše uhapšene drugove — saopštio sam joj na 
kraju razgovora. 

Nekoliko dana kasnije Naceva mi je javila da je Duka 
uspjela sakupiti preko 100 dinara. I to za nedjelju dana! Ali 


nije bila zadovoljna misleći da je to nedovoljno i da se pred 
nama obrukala; zbog toga je i plakala kod Naceve. Cim sam 
to čuo, pozvao sam Duku na razgovor. 

Ti si postigla velik uspjeh! Sakupila si više od polo- 
vine sume koja je do sada mogla mjesečno da se prikupi 
u Nišu. I to iz fabrike u kojoj nema ni sindikalno organizo- 
vanih radnika. 

Videći da je zadovoljna mojom ocjenom, nastavio sam: 

— No, nije vrijeme za pohvale! Mnogo je važnije da 
vidimo kakve akcije možemo dalje voditi. Zato mi kaži kako 
su radnici reagovali kada si od njih tražila pomoć. 

Pričala je pribrano, sjećajući se svakog detalja: 

— Nisam htela da tražim pomoć samo od prijatelja. 
Kada smo na kraju nedelje primili zarade, stala sam kraj 
kapije i tražila od svakog radnika novčanu pomoć za uhap- 
šene drugove... 

— I kako su oni reagovali — nestrpljivo sam je pre- 
kinuo. 

— Neki su odmah davali pomoć i nisu mnogo ispitivali. 
Drugi su dobacivali: ,,Otkud baš tebe nađoše ... To ćeš sebi 
staviti u džep!" Takvi nisu ništa davali. A bilo je i takvih 
koji su dali prilog i rekli da im se ponovo javim za neki 
dan jer će prikupiti priloge od prijatelja i poznanika ... 

— Koliko je bilo takvih? — opet sam joj upao u riječ. 

— Pa, bilo ih je nekoliko — brzo je odgovorila. 

Znao sam šta treba uraditi: od tih ljudi formirati grupu 
koja bi se u prvo vrijeme brinula o prikupljanju pomoći, 
a docnije bi mogla organizovati razne akcije u fabrici, uklju- 
čujući i štrajkove. Kada sam to saopštio Duki, odmah je 
pristala i rekla da se možemo nadati uspjehu. 

Odlučio sam da i Duku Dinić primimo u Partiju. Tako 
je organizacija porasla na pet članova: tri radnika i dva 
intelektualca. 


Održao sam sastanak sa proširenim rukovodstvom i po- 
stavio im zadatak da se povezuju sa radnicima iz fabrika 
i radionica i da preko njih organizuju razne akcije; prema 
organizovanosti koju radnici pokažu u tim akcijama, treba 
ih primati u Partiju, posebno nastojeći da se takvi radnici 
afirmišu u sindikatima i da budu izabrani u rukovodstva 
strukovnih organizacija. 


Pošto smo tako precizirali zadatke, krenuo sam u Za- 
ječar s namjerom da obiđem sve tamošnje rudnike. 


CIM SAM STIGAO U ZAJEČAR, povezao sam se sa 
partijskom organizacijom; u njoj su bila svega dva člana! 
Jedan od njih, Ljuba Nešić, student iz Zaječara, upoznao 
me je sa situacijom: na čitavom području nema partijskih 
organizacija, iako je to najrazvijeniji rudarski basen u 
Srbiji. Doduše, u nekim mjestima ima ljudi koji su nekada, 
dok je Partija bila legalna, bili njeni aktivni članovi. Preko 
njih se mogu organizovati sastanci sa rudarima. Tu moguć- 
nost sam, naravno, odmah prihvatio, računajući da ću iz 
razgovora sa rudarima dobiti pravu predstavu o situaciji na 
cijelom području. 

Napravili smo plan obilaska rudnika: održali bismo šire 
sastanke sa rudarima iz rudnika ,Bogovina"; noćili bismo 
u selu Zlotu; planirali smo da tu održimo sastanak sa nekim 
starim komunistima. Zatim bismo se prebacili u Bor i tamo 
se sastali sa rudarima. Poslije Bora namjeravali smo da 
odemo u Zaječar, odakle bismo obišli rudnike ,Vrška čuka", 
Dobra sreća", ,,Rtanj". 

U Bogovinu smo stigli pred veče. Na željezničkoj stanici 
nas je sačekao jedan rudar i odveo nas u nešto što se zvalo 
kućom; ušli smo u prostoriju sa zemljanim podom. Prosto- 
rija se dobro grijala jer je uglja bilo dovoljno. U toj maloj 
prostoriji živjelo je preko 15 rudara. Jedni su spavali dok 
su drugi radili u jami. Tu su pripremali i hranu: svakog 
dana veliki kazan kačamaka! 

Tek pri susretu sa rudarima shvatio sam šta je prava 
bijeda; dotle sam smatrao da sam djetinjstvo proveo u bi- 
jedi — a, suočen sa životom rudara, vidio sam da je to bilo 
svojevrsno izobilje! 

U takvoj atmosferi počeli smo razgovor; rudari su 
izlazili i ulazili; postavljali su razna pitanja: kako žive ru- 
dari u Sovjetskom Savezu, kako će se živjeti u našoj zemlji 
kada pobijedi socijalizam ... Ja sam im pričao koliko sam 
znao o Sovjetskom Savezu; isticao sam da rudari u socija- 
lizmu moraju biti najbolje plaćeni jer je njihov posao naj- 


teži i skopčan sa životnim opasnostima... Pričao sam i 
0 tome kako će naša zemlja brzo napredovati kada pobije- 
dimo i uzmemo naše rudnike i druga bogatstva iz ruku 
inostranog kapitala. Tada će visoki profiti koji se sada od- 
vlače u inostranstvo ostajati nama i služiti za brži razvoj. 


Rudari su me slušali sa interesovanjem. Neki su glasno 
odobravali, ali bilo je i takvih koji su vrtjeli glavom i go- 
vorili: 

— A možda ćeš nas i ti prevariti! Svi ste vi takvi... 
dok ste u opoziciji, lepo govorite, a kada dođete na vlast, 
čovek vas ne može prepoznati... 


Nijesam se osjetio uvrijeđen. Shvatio sam da ti ljudi 
više nikom ne vjeruju da se mogu promijeniti uslovi njihova 
života. Stoga sam rekao: 

— To što kažete može da bude tačno. Ali, mi pokuša- 
vamo da stvorimo radničku partiju. A radnici ne mogu sami 
sebe izdati... 

Gutali su; bilo je nevjerice u njihovim očima. Ipak su 
nas ugostili: za večeru su nam dali malo masti i kačamaka. 
Mast je ,servirana" odvojeno — u zemljanoj zdjeli. Umakali 
smo grudve kačamaka u tu zdjelu i zatim ih jeli. Ta hrana 
mi je bila dobro znana još od najranijeg djetinjstva; u na- 
šoj kući kačamak se jeo skoro svaki dan, ali mi smo ga 
miješah sa mašću. Sjetivši se toga, zapitao sam rudare zašto 
1 oni ne pomiješaju kačamak i mast. Nasmijali su mi se kao 
nekom gospodinu koji ne zna šta je prava bijeda. 


— Mi smo to za vas pripremili mast! Vi ste naši gosti. 
Za nas nema masti. Mi jedemo samo suv kačamak. 


Sada sam se i ja postidio. Stvarno sam se ponašao kao 
gospodin. 

Sljedećeg dana u rano jutro krenuli smo po dubokom 
snijegu prema Zlotu. Putovah smo cio dan i pred veče smo 
stigli nadomak Zlota. 

Radovah smo se što ćemo se odmoriti. Ali tada je došlo 
do nepredviđenog obrta: iz pravca Zlota ugledah smo pa- 
trolu žandarma! Videći da je susret neizbježan, Nešić mi 
reče da ništa ne govorim ako nas budu zaustavili. On će 
odgovarati na njihova pitanja. Složio sam se računajući da 
će se lakše izvući pošto je rođen u tom kraju. 


— Odakle ste? — upitali su nas oštro zandarmi kad 
smo se susreli. 

— Iz Podgorca — spremno je odgovorio Nešić. 

Cim je izgovorio ime sela kroz koje smo prošli tog dana, 
žandarmi su se trgli. 

— Iz Podgorca! A ko ste vi? — pitali su nas sumnjičavo. 

Shvatio sam da su to žandarmi iz žandarmerijske sta- 
nice u Podgorcu. Zato sam pokušao da ispravim Nešića. 

— Dolazimo iz Podgorca, ali nijesmo iz njega. 

— A odakle ste onda? žandarmi se nijesu zbunjivali. 

Odlučio sam da kažem istinu i da naše putovanje ,,lega- 
lizujem". 

— Ja sam iz Beograda, a on iz Zaječara. 

— Kuda idete? 

Nijesam smio da kažem da idemo u Zlot. Odmah bi nas 
pitali kod koga smo pošli, a mi to ne bismo smjeli reći. 

— Idemo za Bor — zbrzao sam. 

Oni su se međusobno pogledali i nastavili sa ispiti- 
vanjem: 

— A idete naokolo? Zašto niste krenuli pravo iz Zaje- 
čara u Bor? 

— Mi smo planinari — počeo sam da objašnjavam. — 
Mjesecima sjedim u kancelariji, pa, kad dođe vrijeme od- 
mora, volim da izađem u planine. 


Ponovo su se zgledali i, pošto su se sporazumjeli bez 
riječi, skinuli su puške i uperili ih u nas: 
Ruke uvis! 

Nijesmo imali kud. Prilikom pretresa žandarmi su kod 
mene našli geografsku kartu sa ucrtanim rudnicima. 

— Sta ti je ovo? — oštro su me zapitali. 

— Obična karta na kojoj sam ucrtao rudnike ovog po- 
dručja — odgovorio sam drsko. 

— A zašto ti treba takva karta? 

— Rekao sam već da sam planinar... volim da se 
upoznam sa bogatstvima naše zemlje. 

Nijesu htjeli više da razgovaraju; oduzeli su nam legi- 
timacije i stavili nam lisice na ruke! Naredili su da pođemo 
u Podgorac, gdje smo stigli mrtvi umorni negdje oko pola 
noći. Tu su nas ponovo saslušavali, ali mi smo se držali 
ranije datih odgovora. 


Ujutro smo ponovo krenuli za Zlot. Smjestili su nas u 
ispostavu Sreskog načelstva. Tu sam na miru razmislio) 
o položaju u kome smo se našli: ako budu iz Beograda tra- 
žili podatke o meni, saznaće da sam komunista i da sam 
nekoliko puta izlazio pred Sud za zaštitu države. Jer na 
legitimaciji, koju su mi uzeli, bilo je moje pravo ime. Dakle, 
opravdano bi posumnjali u moje ,,planinarenje" i svakako 
bi zaključili da sam došao da stvaram organizacije komuni- 
sta po rudnicima. A to bi značilo da ćemo biti podvrgnuti 
mučenjima! Perspektiva nije bila nimalo ružičasta, naročito 
ako Nešić ne bi izdržao mučenje. Zato sam odlučio da pre- 
dem u napad. Zatražio sam razgovor sa šefom ispostave. 


— Molim vas da mi izdate potvrdu da sam uhapšen — 
odlučno sam zahtijevao. 

To je imalo dejstva: šef je poblijedio, što sam, naravno, 
odmah opazio. 

— A zašto vam to treba? — zapitao je poslije izvjesnog 
zastoja. 

— Hoću da vas tužim sudu zbog toga što ste me bes- 
pravno lišili slobode — spremno sam odgovorio. — Ja sam 
advokatski pripravnik i radim kod jednog od najuglednijih 
advokata u Beogradu... vrlo dobro znam na šta imate 
pravo. 

— Pa, vi niste uhapšeni! — izvalio je jednu besmislicu, 
vjerovatno ne znajući šta drugo da kaže. 

— A šta je ovo? — pokazao sam mu moje vezane ruke. 
— Ako nijesam uhapšen, zašto sam vezan i zašto ne mogu 
da se slobodno krećem? 

Ćutke mi je pokazao da izađem iz sobe. A nešto kasnije 
su nam skinuli lisice i počeli pristojnije da se ponašaju. 
Najzad su nam saopštili da će nas sjutradan sprovesti u Sre- 
sko načelstvo u Boljevcu. Morali smo opet putovati pješice, 
ali tada nijesmo bili vezani. A to je već bio dobar znak! 


Cim smo stigli u Boljevac, odveli su me sreskom na- 
čelniku. 

— Odmah da napustite teritoriju mog sreza — počeo 
je da viče načelnik. 

Nijesam htio da prihvatim taj ,prijedlog" bez protiv- 
ljenja. Izgledalo bi kao da to jedva čekam. 


— Zašto da napuštam vaš srez? Ja sam slobodan gra- 
đanin i mogu se kretati po cijeloj zemlji. Uostalom, dajte 
mi pismenu potvrdu da sam bio uhapšen i da mi se zabra- 
njuje slobodno kretanje na teritoriji vašeg sreza. 

Naravno, nije htio da izađe u susret mojim zahtjevima, 
ali mi se obratio gotovo molećivim glasom: 

— Molim vas idite iz mog sreza... idite u neki drugi 
srez. 

Napravio sam lice kao da se pokoravam protiv svoje 
volje! 

Sa Nešićem sam se dogovorio da za izvjesno vrijeme 
obustavimo održavanje sastanaka po rudnicima. Obećao sam 
da ću nastojati da ponovo dođem. 

Po povratku u Niš održao sam sastanak sa rukovod- 
stvom; ono je postalo aktivnije: primljen je u Partiju još 
jedan radnik sa željeznice; uspostavljene su veze sa radni- 
cima u fabrikama tekstila i u nekim metalskim radionicama. 
Naceva je pridobila sve radnice iz svoje radionice da stupe 
u štrajk. Istina, štrajk nije uspio: gazda je pozivao radnice 
pojedinačno u svoju kancelariju i prijetio da će ih otpustiti 
ako nastave štrajk. Tako je štrajk slomljen u početku, ali 
Naceva se afirmisala među radnicima svoje struke i vjero- 
vatno će biti izabrana za predsjednika sindikalne organiZa- 
cije. Duka je organizovala odbor za prikupljanje pomoći 
i ,posao" je krenuo. Radnici su se počeli učlanjivati u sin- 
dikat. 

Svi su ponešto ostvarili od onog što smo se bili dogo- 
vorili. Jedino sekretar organizacije Ignjatović nije ništa 
učinio. Trebalo je da se postara za smještaj mašine za umno- 
žavanje koju sam donio iz Beograda. Međutim, mašina je 
sve vrijeme stajala neiskorišćena. Bio sam ljut i zaprijetio 
sam da ću tražiti da se raspravlja o njegovom opstanku 
u Partiji. Nije ništa rekao, ali je ipak našao prostoriju 
u potkrovlju neke zgrade. Kako niko nije znao da radi na 
mašini, morao sam svaki dan umnožavati razne proglase 
i letke. Taj posao sam obavljao poslije podne, a uveče sam 
odlazio na sastanke sa radnicima. Kako nijesam imao gdje 
da operem ruke od štamparskih boja, radnici su mislili da 
sam metalac. 

Za vrijeme boravka u Nišu obilazio sam okolne gradove 
— Aleksinac, Prokuplje, Kuršumliju, Sokobanju. Dolazio 


sam u kontakt sa širim krugom ljudi; od njih sam odabirao 
one koji su dolazili u obzir da budu primljeni u Partiju. 
Istina, to je bilo skopčano sa velikim opasnostima, ali drugog 
puta nije bilo ukoliko nijesmo htjeh da budemo na repu 
događaja. 


ODLUČIO SAM da duže ostanem u Nišu kako bih po- 
mogao da organizacije prerastu u rukovodstva za čitavo 
područje. Kljajića sam poslao sa istim zadatkom u Zaječar, 
dok je Zujović primio istu obavezu za Leskovac i Vranje. 

Poslije mjesec dana intenzivnog rada ocijenio sam da 
mogu poći za Makedoniju. 

U Makedoniji sam bio u jesen prethodne godine, ali 
tada nijesam uspio da se sastanem sa rukovodstvom: Strahil 
Gigov je živio u Velesu, a Koča Popov u Kumanovu. 
U Skoplju su se nalazili Orce Nikolov i Blažo Orlan- 
dić, koji je bio sekretar i jedini intelektualac (student) 
u rukovodstvu. Poznavao sam ga iz Crne Gore. Prilikom te 
prve posjete uspio sam da razgovaram jedino sa Orlandi- 
ćem, koji mi je iznio da rukovodstvo faktički ne funkcioniše, 
da se gotovo i ne sastaje. Kada sam tražio da obiđem neku 
organizaciju u Skoplju, rekao mi je da to nije moguće jer 
u čitavom gradu postoji samo studentska organizacija. Pred- 
ložio je da odem u Kumanovo, gdje, navodno, djeluju dvije 
partijske ćelije. Poslušao sam Orlandićev savjet i u Kuma- 
novu sam se sastao sa Kočom Popovom, radnikom koji je 
bio na robiji kao komunista; znali su ga u cijelom gradu. 
On mi je saopštio da u Kumanovu postoje dvije partijske 
ćelije — jedna sastavljena od starih, a druga od mladih 
komunista. Odlučio sam da prvo obiđem organizaciju starih 
komunista; htio sam da vidim zašto se komunisti dijele na 
stare i mlade. 


Na sastanak su došla četiri starija čovjeka. Zatražio sam 
da iznesu čime se bavi njihova organizacija. Oni su se zgle- 
dali, a onda je jedan od njih rekao: 

— Druže, tako se ne počinje partijski sastanak! Mi smo 
stari komunisti i znamo da prvo treba da se dogovorimo 
o tome zašto smo se sastali... ukoliko nas iznenadi poli- 

— Nema nikakvog dogovaranja — prekinuo sam ih. — 
Ako policija slučajno upadne u prostoriju, odgovorićemo da 
smo se sastali zbog toga što smo se sastali. 


Bili su zbunjeni takvim odgovorom. Kada su se pri- 
brali, opet su nastavili: 
Imamo bolji predlog. Ti si, očigledno, ilegalac, a nas 
svi znaju kao stare komuniste. Ja, na primer, bio sam iza- 
bran za kmeta na komunističkoj listi. Drug Volnar bio je 
neko vreme posle svetskog rata sekretar Oblasnog ko- 
miteta. Ako nas policija zatekne na okupu, biće dm jasno 
zašto smo se sastali. Kako si ti ilegalac, stradaćeš u svakom 
slučaju, ali mi se možemo izvući ako kažemo da smo došli 
na sastanak zato što si nas pozvao i na samom sastanku po- 
nudio da uđemo u obnovljenu Partiju, što smo mi odbili. 


Bilo mi je jasno da sam se sreo sa ljudima koji su ostali 
vjerni idejama za koje su se borili u mladosti, ali koji više 
nijesu spremni da podnose žrtve. Takvi ljudi ne bi trebalo 
da budu u Partiji, mada mogu dosta pomoći ako bi se akti- 
vizirali u legalnim organizacijama, na primjer u sindika- 
tima, u Stranci radnog naroda. 

Nijesam prekinuo sastanak jer sam htio nešto više sa- 
znati o radu te ćelije. 

— A šta vi radite? Gdje je vaša masovna baza? — upi- 
tao sam ih. 

Tek tada je nastala zabuna: niko nije znao šta je ,ma- 
sovna baza". Morao sam im nadugačko objašnjavati, ali me, 
ipak, nijesu razumjeli. Napokon se ,kmet" sjetio: 

— Sada mi je jasno šta je ,masovna baza"... naša 
baza je kafana. Kada uveče zatvorimo radnje, obično odla- 
zimo u kafanu. Tu nailaze prijatelji iz grada i sa sela, ra- 
spituju se šta ima novo u svetu, a mi im to objašnjavamo. 

Brzo sam završio sastanak i kasnije saopštio rukovod- 
stvu mišljenje da tu ćeliju treba raspustiti. Stanje nije bilo 
mnogo bolje ni u ćeliji mladih komunista. Doduše, oni su 
bili nešto aktivniji: organizovali su izlete i razne priredbe 
za omladinu. 

Razumljivo je da takvo stanje u Makedoniji nijesam 
mogao pozitivno ocijeniti. O svemu sam obavijestio Đilasa 
po povratku u Beograd. Ali on nije ništa preduzimao, 
smatrajući, valjda, da će se stanje popraviti. 


Dolazeći ponovo u Makedoniju, računao sam da se sta- 
nje izmijenilo nabolje. Međutim, doživio sam iznenađenje: 
stvari su se još više pogoršale. Orlandić je upravo tih dana 
bio uhapšen. Od članova Pokrajinskog komiteta ostala su 
na slobodi trojica, i to jedan u Skoplju, drugi u Velesu, 
a treći u Kumanovu. Praktično, rukovodstvo nije postojalo. 
Poslije Orlandićevog hapšenja rukovodstvo je bilo potpuno 
obezglavljeno; zavladala je izvjesna panika jer se nije znalo 
kako će se Orlandić držati. 


Odlučio sam da se nađem i porazgovaram sa svakim od 
članova rukovodstva. Vezu sam uspostavio preko studentske 
organizacije (Dobrivoje Vidić, sa kojim sam se bio upoznao 
prilikom prvog obilaska). 

Najprije sam se sastao sa Orcetom Nikolovom, radni- 
kom iz Skoplja. Bio je mlad član Partije i bez velikog isku- 
stva. Izgledao je tih i povučen, ali dao je realnu procjenu 
stanja: radnici imaju veoma niske zarade, masovno su učla- 
njeni u sindikate. Međutim, ne vode nikakve akcije, ne zato 
što im radnici pružaju otpor, već što rukovodstvo sindikata 
drže oportunisti — pristalice frakcionaške grupe advokata 
Grubišića. Ti ljudi su protiv svake akcije mada istupaju 
u ime Partije. 

Shvatio sam da je situacija slična onoj na koju sam 
naišao u Nišu i da bi se mogla riješiti na sličan način. Stoga 
sam veoma podrobno objašnjavao Orcetu kako treba da pri- 
stupi okupljanju ljudi u preduzećima, da ih angažuje na 
manjim, makar i najsitnijim akcijama. Imao sam utisak da 
me je razumio. 


Iz Skoplja sam otišao u Veles; tu sam našao Strahila 
Gigova. Njegov izvještaj je bio optimističan: stanovništvo 
živi bijedno, očekuje spas od komunista; uslovi su povoljni 
za organizovanje Partije; u gradu ima pet ćelija. To me je 
mnogo oraspoložilo, pa sam zatražio da se sastanem sa tri 
ćelije — sa prvom još u toku poslijepodneva, sa drugom 
uveče, a sa trećom sljedećeg dana prije podne, pred povra- 
tak u Skoplje. 

No, nijesam dugo čekao da doživim prvo razočaranje. 
Oko podne su mi saopštili da ću sastanak moći održati samo 
sa jednom ćelijom, i to uveče. Navodno zbog toga što su 
radnici na poslu preko cijelog dana. 


Na sastanak su došla samo dvojica! Htio sam da saznam 
šta su po zanimanju i gdje je njihova ,masovna baza". Na 
prvo pitanje su odgovorili da su radnici i da su bili osuđi- 
vani na robiju kao komunisti. Ah, na drugo nikako nijesam 
mogao dobiti precizan odgovor. Dok smo se objašnjavah, 
učinilo mi se da se oni nijesu uopšte sastajah. Na moje di- 
rektno pitanje o tome, nijesu imali kud, pa su priznali. 

— Pa to je prevara! Vi obmanjujete Partiju! — ljutito 
sam im dobacio. 

Promucali su da je njihova ćelija nedavno formirana 
i da se zato prvi put sastaju. Iako to nije bilo mnogo uvjer- 
ljivo, ipak sam nastavio sa sastankom. Htio sam se podrob- 
nije informisati o situaciji u gradu. Razgovarah smo do du- 
boko u noć, a kada smo najzad ustali, počeli smo se teturati 
kao pijani. Brzo smo otvorili prozor jer smo shvatih da smo 
se trovali ugljen-monoksidom koji je dolazio iz otvorenog 
,mangala". Svjež vazduh nas je povratio, ali cijelo veče 
i sljedećeg dana imao sam jaku glavobolju. Ipak se sve 
dobro svršilo! Da smo ostali duže, mogli smo se i otrovati. 

Sljedećeg dana vratio sam se u Skoplje; tu je trebalo 
da me sačeka žena Koče Popova; ona je obećala da će pu- 
tovati sa mnom u Kumanovo i da će mi pomoći da usposta- 
vim veze sa organizacijom. Međutim, iz meni nepoznatih 
razloga, u posljednjem času odbila je da to učini. Pomišljao 
sam da odustanem od puta, ali mi neki studenti predložiše 
da u Kumanovu pokušam uspostaviti veze preko advokata 
Stuparevića, našeg simpatizera. 

Veoma lako sam našao advokata. Rekao sam mu da do- 
lazim iz Beograda i da bih htio da se vidim sa Kočom Po- 
povom ili sa Pančom Peševom". On me je primio sa razu- 
mijevanjem, ali mi reče da ni jedan ni drugi nijesu u gradu. 
Pošto nikoga više nijesam znao po imenu, sjetih se ,,kmeta" 
i zamolih da mu se poruči da dođe kod advokata jer ga traži 
onaj ,Dugački" sa kojim je prethodne godine razgovarao. 
Advokat je odmah poslao čovjeka po ,,kmeta". Odahnuo sam 
jer sam računao da ću preko ,kmeta" uspostaviti vezu sa 
Kočom i Pančom. 


Najzad je došao ,kmet". Ali se držao kao da se ne po- 
znajemo! 

— Zar me se ne sjećaš od prošle godine? — zZapi- 
tao sam. 

Odgovorio je vrlo hladno: 

— Ne, ne sećam se. 

Takav obrt nijesam očekivao. Pokušao sam da ga pod- 
sjetim na neke detalje iz našeg razgovora. Ali on je ostao 
tvrd kao stijena. Bilo mi je jasno da se tu nešto krije: vje- 
rovatno je ljut što je raspuštena njihova ćelija. Htio sam 
da stvar istjeram do kraja, pa sam odlučno nastupio: 


— Slušaj me dobro, kmete! Ne tiče me se da li se sje- 
ćaš našeg prošlogodišnjeg razgovora. Zahtijevam da kako 
znaš pronađeš Koču ili Panču i da im saopštiš da ih traži 
,Dugački" iz Beograda. I kaži im da ne znam šta se krije 
iza ovakvog tvog ponašanja, ali im poručujem da će neko 
odgovarati ako mi se onemogući razgovor sa njima. 

Izgledao je potpuno zbunjen; počeo je ponavljati riječi 
moje poruke i krenuo je prema vratima. Ali ja sam ga Zau- 
stavio i tražio da mi nađe stan gdje bih se privremeno 
smjestio. 

Nešto kasnije došla je jedna djevojčica i odvela me u 
stan jednog druga (Mire), koji je 1937. godine bio otkriven 
kao sekretar Pokrajinskog komiteta i isključen iz Partije 
zbog slabog držanja pred policijom. 

Kasno noću odveli su me na sastanak sa Kočom i Pan- 
čom. Odmah sam počeo oštro da ih kritikujem. 


— Sve je to posledica dezinformacije koja nam je došla 
iz Skoplja — pokušali su da se opravdaju. — Neko je rekao 
Kočinoj ženi da si agent provokator. Zato nije htjela da te 
prati, a u stvari došla je istim vozom i odmah obavestila 
organizaciju. Zbog toga se ,kmet" onako zbunjeno držao. 
Niko nije hteo da se sastane s tobom sve dok nas dvojica 
nismo bili obavešteni. A pošto smo se mi krili u jednom 
udaljenom selu, trebalo je dosta vremena da se stvar ra- 
zjasni. 

Time se ta neprijatna epizoda završila i mi smo prešli 
na razgovor o stanju organizacije. Stekao sam utisak da ni- 
jesu učinili gotovo nikakav napredak i da ne vrijedi mnogo 
govoriti pošto će ionako nastaviti po starom. 


Sljedećeg dana pošao sam u Leskovac. Htio sam da se 
vidim sa Zujovićem i da ujedno obiđem organizaciju. Zadr- 


žao sam se nekoliko dana i obišao sve ćelije; u njima je bilo 
desetak članova Partije — i to uglavnom sve radnici! 

Bio sam zadovoljan: sindikati su u našim rukama i 
skoro svaki dan se vodi neka akcija, što je stvaralo veoma 
povoljne uslove da se omasovi Partija. Zujović je dijelio 
moje mišljenje, ali smo Vasi Smajoviću? i drugim članovima 
rukovodstva rekli da bi organizacija, s obzirom na broj rad- 
nika, trebalo da bude mnogo masovnija. 

Zujović mi je rekao da bi htio da pređe u Niš i da neko 
vrijeme radi u tamošnjoj organizaciji. Složio sam se i slje- 
dećeg dana smo napustili Leskovac. 


PO DOLASKU U NIŠ sazvali smo sastanak organiza- 
cije, koja je u međuvremenu prerasla u rukovodstvo za ci- 
jelo područje Niša i okoline. Osnovane su ćelije po fabri- 
kama i radničkim rejonima Niša, Aleksinca, Prokuplja, 
Kuršumlije, Sokobanje. 

Sastanak je počeo jednim incidentom: sekretar orga- 
nizacije je shvatio da je Zujović iz višeg rukovodstva; to je 
zaključio jer je vidio starijeg čovjeka prema kome sam se 
odnosio sa poštovanjem. Stoga je iznio optužbe protiv mene: 

— Tempo rada kakav je nametnuo drug ,Dugački" 
apsolutno je nemoguće izdržati! Ja nemam vremena ni da 
jedem. Stalno trčim sa sastanka na sastanak. A ,Dugački", 
opet, nikada nije zadovoljan. 

A ja sam upravo mislio da udvostručimo dosadašnji 
tempo rada — preduhitrio me je Zujović. 

Međutim, ni ja nijesam htio da ostanem dužan: 

— Ukoliko mislite da se može biti revolucionar i isto- 
vremeno udobno živjeti, onda se grdno varate. To ne ide 
jedno sa drugim! Prema tome, ako nijeste spremni da se 
lišite udobnog života, bolje je da se odreknete revolucionar- 
stva. Tada neće biti dvoličnosti u vašem ponašanju. 

Poslije naše intervencije zavladao je tajac. A onda se 
prešlo na podnošenje izvještaja: veze su uspostavljene be- 
zmalo sa svim fabrikama i većim radionicama; neki radnici 
su već primljeni u Partiju; izbori za sindikalna rukovodstva 

su iskorišćeni i -naši ljudi su ušli u gotovo sva rukovodeća 
tijela strukovnih sindikata. 

Rezultati su zaista bili zadovoljavajući i Zujović je to 
otvoreno rekao: 

— Dugo radim u Partiji, ali ovakvu živost organiza- 
cije još nisam video! 

Nekako u to vrijeme odlučili smo da u gradu izvedemo 
omladinsku akciju. Iako skromnih razmjera, ona će biti ispit 
spremnosti organizacije za izvođenje većih akcija. Omla- 
dinci su zaduženi da po čitavom gradu ispišu parole protiv 
skupoće, fašizma. Računali smo da će iz te i sličnih akcija 
izrasti omladinska organizacija. Od kadrova koji bi se istakli 
formirali bismo omladinsko rukovodstvo koje bi kasnije sa- 
mostalno izvodilo akcije. 

Uspjeh je daleko prevazišao naša očekivanja. Grad je 
odjednom bio izbačen iz palanačke učmalosti. Danima se 
pričalo o našoj akciji, a parole su ostale na zidovima iako 
je bila izdata stroga naredba da se one uklone. Građanstvo 
se jednostavno oglušilo o naredbu. 

Ocijenivši značaj takve političke akcije, odlučili smo da 
objavimo proglas kojim će se Partija obratiti radnicima, gra- 
đanstvu i omladini. Zujović je dobio zadatak da napiše 
proglas. 

Ignjatović i ja sastali smo se sa Zujovićem u njegovom 
ilegalnom stanu da bismo pretresli i usvojili tekst proglasa. 
Prethodno sam pregledao tekst i stavio primjedbe. Pored 
ostalog, promijenio sam izraz ,Sovjetski Savez" u ,Sovjet- 
ska Rusija". Činilo mi se da će to biti mnogo bliže masama. 

Zujović je čitao rečenicu po rečenicu i tražio da se 
o svakoj izjasnimo. Imao sam mnogo primjedbi; tražio sam 
da ono što kažemo bude što snažnije, da izazove što dublji 
utisak. Ignjatović je cijelo vrijeme ćutao; bio je primjetno 
potišten. 

Kada je Zujović došao do rečenice u kojoj se prvi put 
pominje ,,Sovjetska Rusija" umjesto ,,Sovjetski Savez", uz- 
viknuo je: 

— Pazi, šta mi je promaklo! 

Nije shvatio da je to moja ispravka. Ali, kada je naišao 
na isti izraz u sljedećoj rečenici, brzo me je pogledao i do- 
bacio: 

— A, to si ti napravio ... 


Shvatio sam da je to grdna politička greška i posti- 
dio se svog neznanja. Sjetio sam se razgovora sa Rankovi- 
ćem i moje sumnje da ću moći kontrolisati Zujovića, koji od 
mene ima više znanja i iskustva. 

Proglas je umnožen i masovno rasturen po gradu. Ak- 
cija je izvedena veoma uspješno; niko nije bio uhapšen, 
a uzbuđenje građanstva bilo je veliko. Htio sam da sa nekim 
podijelim zadovoljstvo koje me je obuzelo i pošao sam Zu- 
joviću. Ali tu me je čekalo neprijatno iznenađenje. 

— Juče pre podne došao je Ignjatović — počeo je Zu- 
jović čim sam kročio u sobu. — Kako je padala kiša, bio je 
sav blatnjav. A, osim toga, bio je veoma potišten. Ušao je 
bez pozdrava. Seo je na krevet i gledao me nekako tupo, 
očajnički. Onda je počeo da plače... bacio se na krevet 
i počeo se tresti od plača. Možeš misliti kako sam se upla- 
šio! Pomislio sam na najgore. Prišao sam mu i zapitao ga: 


Sta se dogodilo?" 

Ništa!" 

,Da nije izvršena provala?" 

Nije." 

Da ti nije neko umro?" 

Nije." 

,Pa šta ti je onda?" 

,Ja ne valjam." 

Zujović je nastavio: 

— Pustio sam ga da se malo smiri. A onda sam počeo 
da ga ispitujem kako bih saznao šta se zapravo dogodilo. 
Posle izvesnog vremena počeo je pričati, zapravo, ispove- 
dati se. Rekao mi je da oseća da nije za našu organizaciju. 
Priznao je kako je pre neki dan gledao tebe i mene dok smo 
diskutovali o proglasu. Činilo mu se da živimo sa svakom 
rečju, da se oduševljavamo efektom koji će proglas izazvati 
u gradu. Za sebe je rekao da ništa ne oseća, da mu je hladno 
oko srca. Bdio mi je jasno da je s njim svršeno kao sa članom 
Partije. 


Složio sam se sa takvom ocjenom i dogovorili smo se 
da Ignjatovića odstranimo iz rukovodstva; za sekretara smo 
izabrali jednog željezničkog radnika, rodom iz Niša. 

Poslije toga sam odlučio da se vratim u Beograd radi 
referisanja Pokrajinskom i Centralnom komitetu. 


NA SASTANKU POKRAJINSKOG KOMITETA iznio 
sam optimističku ocjenu stanja organizacija u Zaječaru, 
Nišu, Leskovcu i drugim mjestima na jugu Srbije. Smatrao 
sam da će se organizacija uspješno razvijati. Pošto sam kod 
nekih članova rukovodstva, posebno kod Rankovića, osjetio 
izvjesnu rezervu u odnosu na moje ocjene, naveo sam i Zu- 
jovićevo mišljenje. 

Đilas je napadno tražio da ponovim ono što je Zujović 
govorio. Učinio sam to iako nijesam shvatao smisao Đila- 
sove intervencije. 

Na sastanku sa Đilasom i Rankovićem iznio sam da je 
stanje organizacije u Makedoniji nezadovoljavajuće i da se 
može poboljšati samo ukoliko se promijeni rukovodstvo — 
kako pokrajinsko tako i rukovodstva po gradovima. Problem 
je u tome da na mjesto starih treba da dođu novi kadrovi, 
a od starih valja zadržati samo one koji odgovaraju novim 
uslovima. To se može ostvariti samo kroz borbu i akcije. 
Zato bi kao pomoć trebalo poslati ljude sa više znanja i više 
iskustva, ostavljajući im dovoljno vremena da obave taj 
posao. 

Đilas i Ranković su poslije toga otputovali u Zagreb. 


Pretpostavljao sam da će o svemu referisati u Central- 
nom komitetu; zato sam sa nestrpljenjem očekivao njihov 
povratak. Interesovalo me je kako će biti ocijenjen moj rad. 

Po povratku su mi jednostavno saopštili da treba da 
pređem u Skoplje, gdje ću u svojstvu delegata Centralnog 
komiteta smijeniti Pokrajinski komitet, kao i one mjesne 
komitete i organizacije za koje nađem da je to potrebno; sa 
preostalim kadrovima valja organizovati akcije koje će po- 
moći da izrastu nova rukovodstva. Sa mnom je pošao i Zu- 
jović; trebalo je da mi on i dalje pomaže. 

Po dolasku u Skoplje raspustili smo staro rukovodstvo. 
Orcetu Nikolovu dali smo zadatak da uspostavlja lične veze 
sa radnicima i da tako stvara grupe u svakoj većoj ili u ne- 
koliko manjih radionica iste struke; te grupe bi organizovale 
razne akcije. Na tom poslu bio sam i ja angažovan. Put koji 
smo izabrali bio je skopčan sa velikim naporima i rizicima. 
Da bismo došli do pravog čovjeka, često smo morali razgo- 
varati sa više ljudi, a to nam je oduzimalo dragocjeno vrir- 

jeme i izlagalo nas opasnosti da budemo otkriveni. Želeći da 
što prije postignemo uspjehe, odlučili smo da sastanke odr- 
žavamo preko cijelog dana, od jutra do večeri. Cesto nijesmo 
imali vremena ni da ručamo. 

Odlučio sam da obiđem organizacije u unutrašnjosti 
kako bih prenio iskustva iz Skoplja; odabrao sam Prilep 
i Bitolj. 

Sto se tiče Bitolja, neprijatnosti su me pratile od tre- 
nutka kada sam pokušao da uspostavim vezu sa organiZaci- 
jom. Morao sam da pješačim dva kilometra izvan grada kako 
bih se sastao sa sekretarom organizacije. 

— Pobogu čovječe, zašto si zakazivao sastanak dva ki- 
lometra od grada... i to po snijegu! — protestovao sam. 

On se, međutim, nije zbunio: 

— Znam ja šta je konspiracija! Radio sam u ilegalnoj 
organizaciji još za vreme Đure Đakovića ... 

— Ne tiče me se da li si radio ,još za vreme Đure Đa- 
kovića" — oštro sam reagovao. — Ako te u gradu ne po- 
znaju kao komunistu, onda je opasnije da se sastajemo na 
mjestu gdje nema žive duše... Uostalom, šta si po Za- 
nimanju? 

Očigledno ga je prošla volja da konspiriše. Uplašio se 
mog povišenog tona, pa je odmah rekao: 

— Ja sam sudija... 

— Više neću dolaziti na sastanak van grada! — nasta- 
vio sam još odlučnijim tonom. — Sljedeći sastanak održa- 
ćemo u gradu. 

Pošto nije reagovao, nastavio sam: 

— Koliko ima partijskih organizacija u gradu? 

Nešto se predomišljao tako da nijesam mogao ocijeniti 
da li organizacije uopšte postoje ili on ne zna koliko ih ima. 
Najzad je odgovorio: 

— Cetiri. 

Brzo sam napravio plan rada do sljedećeg dana poslije 
podne; tada je trebalo da krenem za Skoplje. 

— Zelio bih da održim sastanke sa tri organizacije. Sa 
prvom bih se mogao sastati danas poslije ručka, a sa dru- 
gom poslije večere... Treba mi obezbijediti spavanje. .. 
kod nekog člana Partije. Sjutra rano ujutro mogao bih odr- 
žati sastanak sa trećom organizacijom, a na kraju — negdje 
oko 11 časova — održaćemo sastanak komiteta. 


Klimnuo je glavom u znak da je sve razumio. Napome- 
nuo sam da bi trebalo da mi plate povratnu željezničku 
kartu jer sam bio bez sredstava. Opet je klimnuo glavom. 

Dogovorili smo se da mi poslije ručka saopšti kako će 
se realizovati moj plan. Sastanak je zakazan u gradu. 


Međutim, poslije ručka sekretar mi je saopštio da se ne 
može održati sastanak sa prvom organizacijom pošto ne 
može sakupiti članstvo. Uveče mi je rekao da nema ništa 
ni od sastanka sa drugom organizacijom! Obećao je da će tek 
sljedećeg dana u istoj kući moći da se održi sastanak sa 
trećom organizacijom i sa komitetom. Nije mi našao ni pre- 
noćište; umjesto toga, donio je novac i predložio da noćim 
u hotelu. Nije mi preostajalo ništa drugo nego da odem 
u hotel iako je to bilo veoma rizično pošto sam bio u strogoj 
ilegalnosti. 

Sljedećeg dana čekalo me je novo iznenađenje. Sekretar 
je, istina, došao po mene tačno u određeno vrijeme i odveo 
me u kuću gdje je trebalo da se održi sastanak. Ali, u kući 
nije bilo nikoga, osim stanara! Tek oko 11 časova sakupilo 
se oko 10—15 ljudi. Nije mi bilo jasno jesu li to članovi 
komiteta ili partijske ćelije. Dok sam ja time razbijao glavu, 
sekretar mi je prišao i rekao da su svi pozvani došli i da 
možemo početi sastanak. Povukao sam ga u stranu i zapitao: 


— Ko su ovi ljudi. .. članovi komiteta ili ćelije? 


Moje iznenađenje je bilo potpuno kada sam čuo njegov 
odgovor. 

— Ovde su i jedni i drugi. 

Odmah sam rekao da neću da držim takav sastanak. 
Naredio sam da obavijesti prisutne da se sastanak neće odr- 
žati, s tim što treba da kaže svakom članu komiteta da se 
vrati poslije pola sata. Htio sam bar donekle da sačuvam 
pravila konspiracije. No, sekretar nije tako postupio; pred 
svima je imenovao one koji su članovi komiteta; rekao im 
je da ostanu, a da se ostali raziđu jer se sastanak neće 
održati! 

Iako u normalnim okolnostima ne bih tako postupio, 
ipak sam odlučio da održim sastanak sa komitetom. Vid- 
jevši da očekuju da prvi govorim, oštro sam rekao: 

— A sada, podnesite izvještaj o situaciji u gradu i o ak- 
cijama koje ste vodili... 


Zgledali su se kao đaci iznenađeni profesorovim pita- 
njem. Najzad je sekretar odgovorio, zapravo se pobunio: 

— Kakav izveštaj? Nema nikakvog izvestaja, nego ti 
nama iznesi šta ima novo u međunarodnoj situaciji, pa onda 
da se razilazimo. 

Tada mi je postalo jasno zbog čega je sazvan onako 
širok sastanak. Ljudi su navikli da se čitav rad svodi na 
održavanje povremenih sastanaka na kojima bi im drug koji 
bi došao u ,,obilazak" organizacije iz , viših" foruma govorio 
o međunarodnoj situaciji. Nijesam imao volje da nastavim 
sa takvim ,radom", pa sam ponovio zahtjev: 

— Ne znam ništa o međunarodnoj situaciji! I neću vam 
ništa ni reći o tome. Ali, vi meni treba da kažete kakva 
je situacija u gradu. Kakvo je raspoloženje radnika? 
Koje snage imaju uticaja u sindikatima? Kakve su akcije 
izvođene? 

Tada se sekretar lako lupio rukom po čelu i obratio se 
članu komiteta koji je bio mlađi od ostalih: 

— Pre neki dan sam prolazio ulicom u kojoj se nalazi 
Radnički dom... video sam da se tamo okupljaju radnici... 
Ti bi mogao otići i videti šta oni rade... tebe bi radnici 
primili kao svoga. 

Posljednja rečenica mi je najzad otvorila oči. Morao 
sam ih pitati šta su po zanimanju. I, na moje veliko izne- 
nađenje, saznao sam da ni jedan od njih nema mnogo Za- 
jedničkog sa radnicima: bili su to obućari ili krojači, imali 
su svoje radionice i po nekoliko najamnih radnika! Onaj 
koga bi radnici, navodno, ,primili kao svoga" razlikovao se 
od ostalih po tome što je imao najmanje najamnih radnika. 


Odmah sam završio sastanak i odlučio da raspustim 
komitet i organizacije. One, u stvari, nijesu ni postojale jer 
nijesu mogle da se sastanu kada sam to zahtijevao. 

Iz Bitolja sam otišao u Prilep, gdje me je čekalo veoma 
prijatno iznenađenje. Drugovi su me prihvatili i obezbije- 
dili mi stan. Odmah su sazvali komitet. Na sastanak je došlo 
pet mlađih ljudi. Nijesu tražili da govorim o međunarodnoj 
situaciji, nego su izložili situaciju u gradu. Sekretar komi- 
teta, mladi duvanski radnik Pero Ivanovski — Tikvar, go- 
vorio je sa takvim poznavanjem stvari da sam neko vrijeme 
mislio da je intelektualac, jedan od onih koji su ponikli iz 
radničke sredine. 


— Komitet je ranije bio sastavljen od starijih drugova 
— počeo je Tikvar. — Praktično, nije ni funkcionisao .. .. 
a ni organizacije ... Sastanci bi se održavali jedino kada bi 
dolazio neki drug iz višeg rukovodstva... 

— Da održi predavanje o međunarodnoj situaciji — 
prekinuo sam ga želeći da potvrdim svoje pretpostavke. 

On se nasmijao i nastavio: 

— Postavili smo zahtev starom rukovodstvu da spro- 
vede izbore u organizacijama i da se demokratskim putem 
izabere novo rukovodstvo. Ali, ,starci" to nisu prihvatili, pa 
smo sami sproveli izbore. ,,Starci" su se uvredili i uglavnom 
se pasivizirali... postali su kritičari... ne prihvataju pro- 
mene... 

— Samo vi radite, a oni neka i dalje pričaju — opet 
sam se umiješao. — Ako tako produže, završiće kao nepri- 
jatelji . .. 

Tikvar je, zatim, veoma dokumentovano govorio o izu- 
zetno teškom položaju proizvođača duvana i duvanskih rad- 
nika. Dao je veoma upečatljivu sliku kolonijalne eksploata- 
cije koja se vrši na cijelom području Makedonije u korist 
zajedničke države". Zaključio je, na kraju, da postoje ve- 
like mogućnosti za stvaranje masovnog pokreta proizvođača 
duvana i da će iz te borbe izrasti brojna i snažna partijska 
organizacija 

Svidjelo mi se njegovo izlaganje! Bilo je u njemu ne- 
čega što privlači — njegova mladost, borbenost, a naročito 
poznavanje položaja proizvođača duvana i ocjena mogućno- 
sti djelovanja komunista. 

Ostali članovi komiteta su mi se takođe svidjeli. Jedino 
sam stavio primjedbu da je najmlađi od njih — Krste Cr- 
venkovski — prerano primljen u komitet jer je još đak 
gimnazije. Pri tome sam se rukovodio odlukom Omladinske 
internationale — o kojoj mi je bilo rečeno u Beogradu — 
da đaci srednjih škola mogu da rade samo u omladinskim 
organizacijama kao mladi komunisti. 


Bio sam zadovoljan ne samo komitetom nego i organi- 
zacijama koje sam obišao. Svuda sam nailazio na mlade 
i oduševljene ljude iz redova radnika i studenata. Stoga sam 
došao na ideju da te kadrove koristim pri stvaranju orga- 
nizacija u drugim gradovima. Odlučio sam da Tikvar pređe 
u Skoplje i da zajedno sa Orcetom uđe u privremeno ruko- 


vodstvo. To bi već bila dva perspektivna člana rukovodstva. 
Josifovskog sam poslao na nekoliko dana u Bitolj sa zadat- 
kom da iz postojeće organizacije izabere dva-tri radnika ili 
studenta na koje bismo se mogli ubuduće osloniti. 

Na kraju su mi kao uzgred rekli da se u Prilepu nalazi 
jedan stariji drug, Metodi Satorov — Sarlo, koji tvrdi da 
je dugo radio u Kominterni i traži vezu sa našim Central- 
nim komitetom. Napomenuli su da se povezao sa ,starcima" 
koji su skinuti iz rukovodstva, pa zajedno s njima harangira 
protiv novog rukovodstva i njegove članove naziva ,žŽuto- 
kljuncima". Savjetovao sam im da ne obraćaju pažnju na 
njega; ako je bio u Kominterni, može dobiti vezu sa Cen- 
tralnim komitetom redovnim putem. Na kraju sam dodao 
da bi mu mogli saopštiti da ćemo početi da ga raskrinkavamo 
ako nastavi da ogovara novo rukovodstvo. 

Po završenom poslu vratio sam se u Skoplje. I tu se si- 
tuacija veoma povoljno razvijala: Orce je uspostavio veze 
sa radnicima gotovo u svim većim radionicama i preduze- 
ćima; grupe radnika počele su izvoditi sitne akcije; već su 
spremale i štrajkove. Odziv radnika bio je ogroman. Orce, 
na koga se svalio cio taj posao, praktično je bio pao s nogu 
— od jutra do večeri bio je u pokretu; postao je omiljen 
među radnicima. Cak su mu se počeli obraćati i neki radnici 
koji su smatrani kao glavni saradnici advokata Grubišića. 
Bilo je krajnje vrijeme da se formira mjesno rukovodstvo 
koje bi preuzelo poslove koji su se ogromno razgranali. 
Pošto smo željeli da odaberemo najbolje ljude, morali smo 
se orijentisati i na kadrove iz sindikata, posebno na one koji 
su se već afirmisali u akcijama. Ali, kada smo razgovarali 
0 tome sa Orcetom, pokazalo se da su mnogi od njih pove- 
zani sa advokatom Grubišićem. 

Odlučio sam da razgovaram sa nekim od tih radnika 
1 da im kažem da Grubišić nema veze sa Partijom. Orce 
i Tikvar se nijesu slagali. Smatrali su da od toga neće biti 
ništa i da će ti ljudi sve ispričati Grubišiću. Ali, ja sam 
insistirao na mom prijedlogu. Zujović me je podržao i čak 
zatražio da učestvuje u jednom takvom razgovoru. 

Tako je došlo do sastanka sa Milevom Sabo, radnicom 
koja je svojom borbenošću stekla ugled među radnicima; 
ona je prihvatila da se sastane s nama, ali je u svoj stan 
dovela inženjera Sikića i njegovu ženu. Ubrzo smo vidjeli 


zašto je to uradila: nije bila toliko politički uzdignuta da bi 
mogla voditi razgovor s nama; skoro cijelo vrijeme je ćutala 
i slušala. Umjesto nje govorili su Šikić i njegova žena. No, 
iako su oboje bili politički uzdignuti, nijesu nam se svidjeli, 
dok nam se Mileva veoma svidjela. Rekao sam to Orcetu 
i savjetovao mu da joj pokloni više pažnje, jer ona se, po 
mom mišljenju, već počela kolebati u pogledu Grubišića, pa 
će se moći i odvojiti od njega. 

Prošlo je od tog razgovora nekoliko dana, a mi još ni- 
jesmo znali kako će se držati Mileva Sabo. Najzad je došla 
prva vijest! Orce i Tikvar su mi saopštili, ne bez izvjesnog 
samozadovoljstva, kako su oni imali pravo kada su govorili 
da Milevu nećemo pridobiti. To me je iznenadilo, pa sam 
upitao: 

— A na osnovu čega ste to zaključili? 

— Sve je ispričala Grubišiću — odgovorili su osmje- 
hujući se. — On je jutros sreo Orceta i rekao mu kako se mi 
uzalud mučimo oko Mileve jer ona neće njega napustiti. 

To je djelovalo kao melem. Ipak sam bio u pravu! Samo, 
oni to još ne vide... 

— Pa, zar vam nije jasno da je Mileva Sabo izgubljena 
za Grubišića. Ona će doći nama! To što ti je govorio da je 
se okaniš, jasno pokazuje da se Mileva koleba i da je on 
pokušava zadržati. 

Uvjerili su se kada je Sabo potpuno raskinula sa Grubi- 
šićevom grupom. A na to se nije dugo čekalo! 

Do takvih pojava nije dolazilo slučajno: radnici su na- 
puštah razne grupe i pojedince priključujući se snagama 
koje su vodile borbu za poboljšanje uslova njihova života i 
rada. Partija je osvajala pozicije u radionicama i preduze- 
ćima, a i u sindikatima. Akcije koje smo počeli voditi pre- 
vazišle su sva naša očekivanja. Za nepuna dva mjeseca samo 
u Skoplju je izbilo osam većih štrajkova; njima su rukovo- 
dile grupe radnika koje smo ranije formirali... Za razliku 
od ostalih krajeva Jugoslavije, svaki štrajk dobijao je izra- 
zito politički karakter. I to ne zbog toga što smo mi tako htje- 
li. Naprotiv, nama je više odgovaralo da vodimo štrajkove za 
čisto ekonomske zahtjeve i da ne ulazimo u okršaje sa poli- 
cijom. Ali, vlastima je trebalo da svaki štrajk dobije obi- 
lježje političkog sukoba. Time su one mogle opravdavati 
mnogo brutalnije mjere protiv štrajkača, uključujući čak 


i raspuštanje sindikata . .. Morali smo da prihvatimo izazov 
vlasti ili da se odreknemo svake borbe, pa i štrajkova. A ovo 
drugo uopšte nije dolazilo u obzir! Zato se borba sve više 
razgorijevala i postajala oštrija. U okršaje smo morali uba- 
civati i naše snage sa Univerziteta. Time su štrajkovi još 
više dobijali politički karakter. Sukobi su se sve više pro- 
dubljivali. 

Talas štrajkova nije se ograničio na Skoplje; zahvatio je 
sve gradove u Makedoniji, posebno Prilep i Bitolj. Sve je to 
potvrđivalo da u Makedoniji sazrijevaju uslovi za stvaranje 
masovnog pokreta koji ne bi ostao samo na zahtjevima za 
poboljšanje materijalnog položaja radnika nego bi postavio 
zahtjeve da se Makedonija oslobodi od kolonijalnog iskoriš- 
ćavanja i nacionalnog ugnjetavanja. 

Pokret se razvijao takvom snagom da smo teškom mu- 
kom uspijevali da ga ,držimo u rukama" i da spriječimo 
neuspjeh pojedinih akcija. Ono malo kadrova koje smo imali 
bili su preopterećeni i na kraju snaga. Tako su mi jednog 
dana javili da se Orce onesvijestio u sindikatima i da su Ije- 
kari koji su ga pregledali rekli da je do toga došlo zbog is- 
crpljenosti. Meni se nešto slično desilo: na sastanku sa rad- 
nicima koji sam držao duboko u noć počeo sam buncati O 
biskupima, popovima ... 

Sve je to signaliziralo da više ne možemo rukovoditi na 
stari način; što prije moramo formirati novo rukovodstvo. 
Odlučili smo da sazovemo šire savjetovanje aktivista iz svih 
gradova Makedonije. Na tom savjetovanju bi se formiralo 
privremeno rukovodstvo koje bi trebalo da pripremi partij- 
sku konferenciju i tada bi se izabralo stalno rukovodstvo. Sa 
tim prijedlogom sam otišao na konsultovanje sa Đilasom i 
Rankovićem. Pored ostalog, predložio sam da Orce bude poli- 
tički, a Tikvar organizacioni sekretar sve dok partijska konfe- 
rencija ne izabere stalno rukovodstvo; preporučio sam da 
Zujović ostane kao instruktor Centralnog komiteta, U kom 
slučaju bih mogao da napustim Makedoniju .. . Onako uz- 
gred, ispričao sam da neki Šarlo traži vezu sa Centralnim 
komitetom i da sam ga odbio. 

Oni su, kao obično, otputovali u Zagreb i vratili se sa 
jednom iznenađujućom viješću: Centralni komitet je poru- 
čivao da je Sarlo zaista proveo dugo na radu U Kominterni, 


Peti razred gimnazije na Cetinju 1927. U posljednjem redu prvi 
s desna je Svetozar Vukmanović 


Uprava trezvenjačkog udruženja srednjih škola ma_ Cetinju 1929. 
(prvi s desna je Svetozar Vukmanović) 


Osmi razred gimnazije na Cetinju 1930. Posljednji red s lijeva: drugi 
— Branko Drašković, četvrti — Svetozar Vukmanović, Šesti —- 
Filip = Bajković 


Grupa studenata (drugi s lijeva Svetozar) pred  Studentskim domom 
(danas ,,Ivo Lola Ribar") u Beogradu 1932. 

Grupa studenata na ljetovanju u Budvi 1936. U 


Dapčević, drugi Branko Drašković. 


desna: Branko  Petričević, Svetozar Vukmanović 


gornjem redu prvi 
U sredini sjede, 
i Vojo  Biljanović 


da je Dimitrovljev blizak saradnik i da ga treba obavezno 
predvidjeti za političkog sekretara novog rukovodstva. Što 
se ostalog tiče, Centralni komitet je odobrio sve što sam pre- 
duzeo ... Jedino je zahtijevao da ostanem u Makedoniji dok 
se ne formira novo rukovodstvo. 

Čim sam se vratio u Skoplje, preduzeo sam sve mjere 
da se što prije održi predviđeno savjetovanje. Obavijestio 
sam drugove o odluci Centralnog komiteta u vezi sa Sarlom; 
naložio sam Tikvaru da ga pozove na razgovor sa mnom i 
Zujovićem. Tikvar je odmah izrazio nesaglasnost navodeći 
kako se Sarlo povezao sa ,starcima" koji ništa drugo ne 
rade nego ogovaraju i kritikuju sve što preduzimaju posto- 
jeća rukovodstva. Čak i mene ogovaraju i svuda govore 
kako je u Skoplje došao neki ,studenčić" da stvara Partiju 
i kako je on suviše ,zelen" za taj posao. Nijesam se poko- 
lebao iako sam prihvatio Tikvarove argumente. Odluke 
Centralnog komiteta se moraju izvršiti. 


Sastali smo se sa Šarlom u gradskom parku. Mjesto 
sastanka izabrano je na njegov zahtjev. Došao je u planinar- 
skom odijelu i sa planinarskom torbom na ramenima. To 
mi je bilo toliko smiješno da sam se jedva uzdržao da ne 
prsnem u smijeh. Podsjetio me je na sekretara komiteta iz 
Bitolja koji mi je zakazao sastanak izvan grada, i to po du- 
bokom snijegu! Cak i takva sitnica me je navodila na Za- 
ključak da taj čovjek ima suviše zastarjela shvatanja o radu 
Partije u uslovima ilegalnosti. Taj me utisak nije ostavljao 
za cijelo vrijeme razgovora. Šatorov nije čekao da izložimo 
situaciju u Makedoniji, a posebno u Partiji, iako bi to bilo 
normalno. Naprotiv, počeo je davati nekako sa visine svoje 
ocjene. 

— Osnovno je da se u Makedoniji stvori širok nacio- 
nalni front — iznio je svoju tezu. 

Dok je on razvijao svoju misao, razmišljao sam šta hoće 
time da postigne. Nije mi bilo jasno zašto je ,zaboravio" 
Partiju. Zato sam odmah intervenisao: 

— Ne osporavam potrebu stvaranja šireg, nacionalnog 
pokreta. Pobjeda se ne može izvojevati bez takve orijenta- 
cije. Ali je isto toliko važno da se kroz tu borbu stvara par- 
tija koja će predstavljati unutrašnju, kohezionu snagu tog 
širokog pokreta ... 


Nije se složio sa mnom, već je ostao pri svom stavu. 
Došlo je do žive diskusije, tokom koje je Zujović ćutao. Tek 
na kraju je uzeo riječ i govorio je tako uopšteno da se nije 
znalo šta zapravo misli. 

Prvi put sam doživio nešto što kasnije neće biti tako ri- 
jetka stvar: kada komunista ne želi da se otvoreno izjasni, 
sklon je da svoje odgovore formuliše tako da se mogu tu- 
mačiti na razne načine. To se dešava naročito onda kada ne 
želi da zauzme stavove koji bi ga mogli dovesti u sukob sa 
višim rukovodstvom... A za Sarla je bilo izvjesno da 
dobro stoji" kod Dimitrova i u Kominterni. 


Poslije te intervencije i diskusije koju je ona izazvala 
Sarlo je nastavio svoje izlaganje. 

— Nacionalni front treba da bude tako široko postav- 
ljen da okupi sve snage koje se izjašnjavaju protiv veliko- 
srpske hegemonije ... 

Nijesam se mogao uzdržati. 

— Znači li to da front treba da obuhvati i one koji se 
izjašnjavaju za velikobugarsku hegemoniju? 

— I njih — odgovor je bio sasvim jasan. 

Da bi takvom svom stavu dao izvjesno ,teorijsko" oprav- 
danje, dodao je: 

— ... zbog toga što velikosrpski hegemonisti predstav- 
ljaju glavnu opasnost u sadašnjem momentu. 


— Ja sam jednako protiv velikosrpskih i velikobugar- 
skih hegemonista. Mi ne bismo smjeli sarađivati ni sa jed- 
nima ni sa drugima... 

Opet sam izazvao konflikt! Očekivao sam da će Zujo- 
vić bar tada biti uz mene. 

— Sve zavisi od ocene situacije... u jednom periodu 
je pravilno sarađivati sa izvesnim snagama, a u drugom to 
može da bude nepravilno — zaključio je Zujović. 

Sljedećeg dana održano je savjetovanje. Sarlo je iza- 
bran za političkog sekretara, a u rukovodstvo su ušli mlađi 
drugovi, aktivisti koji su izrasli iz borbe. Nijesam bio Za- 
dovoljan ishodom; imao sam osjećanje da će biti usporen, 
ako ne i zaustavljen, pokret koji se počeo lijepo razvijati. 
Sa takvim osjećanjem napustio sam Makedoniju. 


U BEOGRADU sam jedno vrijeme bio ,,bez posla": mu- 
čili su me bolovi u stomaku. Pregledala me je Olga Dedijer 
i konstatovala da je posrijedi zapaljenje slijepog crijeva. 
Odmah su me pod drugim imenom strpali u Opštu državnu 
bolnicu. Poslije operacije kratko vrijeme sam se oporav- 
ljao. Ali, cijelo to vrijeme mučilo me je još nešto: znao sam 
da je, dok sam se nalazio u Makedoniji, održana partijska 
konferencija za Srbiju i da nijesam izabran u novo ruko- 
vodstvo. To me je veoma zaboljelo. Intimno sam nagađao da 
je do toga došlo zbog toga što me Ranković nije trpio u po- 
sljednje vrijeme. Otišao sam Đilasu, s kojim sam bio veoma 
prisan i mogao sam otvoreno da razgovaram. 


— Zašto nijesam izabran u novo srpsko rukovodstvo? 
Svi stari članovi su izabrani. .. jedino ja nijesam. Zašto? — 
postavio sam mu direktno pitanje. 


— Pa, mnogo nas je Crnogoraca u tom rukovodstvu, a 
rukovodstvo je srpsko. Trebalo je popraviti nacionalni 
sastav. 

Dok sam ga slušao, prevršila se gorčina u meni. 

— Slušaj, Đido, ništa više ne mrzim nego licemjerstvo! 
Veoma teško mi pada kada vidim licemjerstvo kod tebe. 
Ti dobro znaš da to što kažeš ne odgovara istini.. to nijesu 
pravi razlozi. Jer vi ste u isto vrijeme primili i neke Crno- 
gorce. Lično nemam ništa protiv njih... čak smatram da su 
dobri komunisti. 


Nije reagovao, ali me je pažljivo slušao. 

— Nemam ništa ni protiv toga da se ljudi u rukovod- 
stvu mijenjaju s vremena na vrijeme — nastavio sam. — 
Ali to treba da važi za svakoga. Međutim, iz rukovodstva 
sam jedino ja ispao. Zbog svega toga sam došao do uvje- 
renja da postoje neki drugi razlozi... ne moram da osta- 
nem u rukovodstvu, ali htio bih da znam razloge zbog kojih 
sam otpao ... 

Bio je red na njega da se izjasni. A on je razmišljao. 
Bio je neodlučan! Mirno sam čekao da vidim hoće li kod 
njega prevagnuti iskrenost ili će disciplinovano ponavljati 
razloge" o kojima su se, očigledno, dogovorili. Najzad se 
odlučio i rekao: 


— Imaš pravo što tako postavljaš cijelu stvar. Istina 
je da razlozi koje sam ti naveo predstavljaju samo iZgovOr. 
A prave razloge si naslutio ... Tebe ne trpi Leka". 

Očekivao sam takav odgovor. Ipak, bilo mi je teško. 
Razočarao sam se u čovjeka za koga sam mislio da je oli- 
čenje dobrog komuniste. Razočarao sam se i u odnose koji 
vladaju u Partiji... u to što se ne cijene aktivnost i spo- 
sobnost pojedinca, već nešto drugo... živio sam u ubje- 
đenju da sam dobro obavljao zadatke koji su mi povjeravani, 
rukovodstvo je uvijek bez primjedbi prihvatalo moje iz- 
vještaje, slali su me na najteže zadatke. .. svi sa kojima sam 
dolazio u dodir tražili su da ih ponovo posjetim i da im po- 
mognem u radu... I odjednom, ispadam iz rukovodstva. To 
nijesam mogao mirno da podnesem. Reagovao sam više 0s- 
jećajno. .. 

— Rekao si mi nešto što sam predosjećao. Iako nijesam 
vjerovao da takvi odnosi mogu biti među komunistima, 
sada sam saznao istinu i više nema sumnji! To teško mogu 
da podnesem ... osjećam da sam izgubio najdragocjenije što 


sam imao ... Napustiću Srbiju i otići ću u neku drugu po- 
krajinu. Staviću se na raspolaganje tamošnjoj organiza- 

Đilas je moje riječi dočekao sa oštrinom kakvoj se ni- 
jesam nadao. 

— Reaguješ kao da nijesi komunista, revolucionar — 
govorio je polako, analizirajući svaku moju riječ. — Ko- 
munisti su ljudi kao i svi drugi... imaju svoje slabosti. 
Niko nije savršen! Takvog nema u životu. Komunisti se raz- 
likuju od drugih po tome što svjesno nastoje da svoje sla- 
bosti što više suzbiju. Neko to uspijeva u većoj, a neko u 
manjoj mjeri. Takav je život i njega treba primiti takvog 
kakav jeste... 

Osjećao sam da ima pravo, ali i dalje sam emotivno 


reagovao. 
— Ipak, napustiću Srbiju — ponovio sam tvrdoglavo. 
— To ti nećeš učiniti — oštro je reagovao. 
— Ja ću to, ipak, učiniti — bio sam uporan. 


— Ako to učiniš, svršeno je sa prijateljstvom između 
nas — grubo je rekao. 


% Aleksandar Ranković. 


Nastavio je da čita knjigu; razgovor je time bio Zavr- 
šen. Ustao sam i bez pozdrava izašao. Lutao sam cio dan po 
gradu, sve do kasno u noć. Ko zna po koji put sam u toku 
tog dana donosio tvrdu odluku da ću bez obzira na sve ipak 
otići iz Srbije. A onda bih se sjetio onoga što mi je Đilas 
rekao — da moram preći preko svega i boriti se za bolje i 
iskrenije odnose sa drugovima. Najzad, kasno noću, donio 
sam odluku da ostanem. I odmah sam pošao Đilasu iako je 
bilo prilično kasno. Cim me je ugledao, zadovoljno se Os- 
mjehnuo i rekao: 

— Znao sam da ćeš doći!... Znači, ostaješ. 


Klimnuo sam glavom. Sada kada je razum preovladao, 
bilo me je pomalo stid. On je to vidio, pa me je posavjeto- 
Vao: 

— Ti suviše osjećajno reaguješ na ,nepravde" društva. 
Istina, brzo se i ohladiš i postupaš onako kako to dolikuje 
komunisti... Obavezno treba da se sastaneš sa Lekom i da 
sa njim otvoreno razgovaraš o svemu što se nakupilo među 
sarađivati. 

Pošto je obećao da će lično ugovoriti sastanak, pozdra- 
vili smo se i ja sam izašao na ulicu. Osjećao sam se kao čov- 
jek koji se oslobodio nečega što ga je teško pritiskalo. Sada 
mi je bilo čak i neprijatno da pokrećem pitanja na sastanku 
do kojeg je došlo već sljedećeg dana. Međutim, Ranković 
me je sam oslobodio te neprijatnosti. Pošto je bio obaviješ- 
ten o svemu od Đilasa, počeo je prvi da govori. Potpuno me 
je obezoružao: 

— Ti si dobro osetio da se moje ponašanje prema tebi 
promenilo u poslednje vreme. Nastalo je izvesno zahlađenje 
sa moje strane. Tome nisi ti doprineo, nego sam ja nepra- 
vilno reagovao na neke nepromišljene Đilasove izjave u 
odnosu na tvoj rad i rad ostalih članova komiteta. 


Htio sam da ga prekinem, nijesam ništa razumijevao. 
Ali, on je nastavio: 

— Dok si bio član komiteta, a posebno dok si radio na 
Jugu, Đido je imao običaj da kaže kako niko od nas ne radi 
izuzev ,Dugačkog". 

— Kakve to veze ima sa mnom? — nijesam se mogao 
uzdržati. — Zar si se zbog toga ohladio prema meni? 


— Ima i te kako! Ako Dido kao član rukovodstva uporno 
tvrdi da niko ništa ne radi osim ,Dugačkog", onda je nor- 
malno očekivati izvesnu reakciju ljudi... i ona je došla u 
vidu nipodaštavanja uspeha koje ,Dugački" stvarno Ppo- 
stiže . .. Možeš prigovoriti da to nije komunistički. I ja ću 
se s tobom složiti. Samo, komunisti su živi ljudi, sa mnogim 
slabostima. Pa ni ja ih nisam lišen, mada nastojim da ih se 
oslobodim. Jedna od takvih slabosti jeste i odnos prema tebi. 
Ali ja sam odlučio da to preovladam. To neće biti smetnja 
našoj daljoj saradnji. 

Zastidio sam se... jer, ako se Ranković tako oštro od- 
nosi prema sopstvenim slabostima, šta meni preostaje? Zar 
ja nemam istih takvih, ako ne i većih, slabosti? 

Rastali smo se kao prijatelji. 


USKORO POSLIJE RAZGOVORA sa Rankovićem Đilas 
mi je saopštio da po odluci Centralnog komiteta treba da 
odem na oporavak u banju. Energično sam odbio ističući da 
revolucionar bez obzira na stanje svog zdravlja ne smije ići 
u banju kada se sve više zaoštrava revolucionarna situa- 
cija. Đilas je pokušavao da me ubijedi kako nemam prava, 
ali nije uspio. Onda je došao sa novom odlukom: treba da 
idem u Sijarinsku Banju kod Leskovca, gdje se tog ljeta 
održavao kurs za proučavanje Istorije SKP(b). Na kurs će 
doći oko 100 učitelja iz cijele zemlje. Među njima ima svega 
4—5 članova Partije. Moj zadatak je bio strogo određen: 
trebalo je svakog dana da sa rukovodstvom kursa proradim 
dio Istorije koji bi se zatim prorađivao u grupama. 


Rado sam se prihvatio tog zadatka. Pružena mi je mo- 
gućnost da razgovaram sa učiteljima iz svih krajeva zemlje. 
Od njih ću saznati kakvo je stanje na selu, koristiću isku- 
stvo koje su stekli u radu sa seljacima, a ja ću ih upoznati 
sa iskustvima koje smo stekli u stvaranju partijskih orga- 
nizacija ... Ako bi mi uspjelo da od učitelja stvorim par- 
tijske aktiviste, bila bi to velika prednost za našu Partiju. 
No, i pored svih tih razloga, bilo mi je jasno da drugovi ipak 
žele da me pošalju u banju. 


Povezao sam se sa organizatorom tog kursa Brankom 
Rakićem i pošao sam u Banju. Svi učitelji su več bili na 
okupu. Prijavili su se vlastima kao grupa učitelja koja je 
došla u Banju radi ljetovanja. Spavali su u školi; kuhinju su 
organizovali u svojoj režiji. Izabrali su Sijarinsku Banju 
jer u njoj u to vrijeme nije bilo gostiju. Iako su znali da 
nijesam učitelj, dobro su me primili i nijesu se raspitivali 
o meni. Smatrali su da sam čovjek ,odozgo" i zvali su me 


,Dugački". 
Odmah sam razradio plan da svi učesnici kursa savla- 
daju predviđeni program — da prouče čitav ,kratak kurs" 


Istorije SKP(b). Kako je za ostvarenje tako obimnog pro- 
grama bilo malo vremena, odlučili smo da radimo svakog 
dana od tri sata ujutro do osam sati uveče — sa kratkim 
prekidima za doručak ručak i večeru. 

Učitelje smo razdijelili po grupama, koje su imale odre- 
đena mjesta u šumi. Svaka grupa imala je svog rukovodioca. 
Sa njima sam razrađivao dijelove koje su svakog dana imali 
da predaju po grupama. Zatim bih obilazio grupe da vidim 
kako rade. To je tražilo izuzetan napor od svih učesnika 
kursa. Međutim, zahvaljujući upravo tome, uspjeli smo da 
završimo čitav program dva dana prije kraja ljetovanja. To 
je, svakako, bio velik uspjeh pošto se rijetko dešavalo da se 
na kursevima prorade sve glave Istorije. S te strane mogli 
smo biti zadovoljni. Ali, nešto mi je ipak smetalo: učitelji 
će uspjeti da savladaju cio program kursa, ali to znanje će 
biti knjiško! Učesnici kursa neće znati da ga primijene na 
našu stvarnost, već će mehanički ponavljati ono što su nau- 
čili o razvoju revolucije u Sovjetskom Savezu ... 


Našao sam izlaz iz te situacije: produžili smo ,radno 
vrijeme" tako da smo imali dodatne časove od osam do je- 
danaest sati noću! Počeli smo održavati sastanke cijelog ko- 
lektiva i na njima voditi diskusije o stanju na selu. Učitelji 
su govorili o perspektivi sitnog posjeda, o mogućnostima 
plasmana poljoprivrednih proizvoda, o prezaduženosti se- 
ljaka kod banaka i trgovaca, o položaju bezemljaša... Po- 
tom smo razmatrali kako te probleme valja riješiti i kako 
seljake, u borbi za poboljšanje njihovog položaja, možemo 
privlačiti u Partiju. Na taj način sam sve učitelje tretirao 
kao članove Partije. U stvari, njih je i trebalo primiti u 


Partiju. Ja to nijesam učinio jer nijesam imao ovlašćenja; 
ali sam zato predložio da se to učini na terenu gdje učitelji 
žive. To je i sprovedeno: bezmalo svi su bili primljeni u 
Partiju, a više od polovine ih je izginulo u narodnooslobo- 
dilačkoj borbi. 


PO POVRATKU SA KURSA saopšteno mi je da preuz- 
mem tehniku Centralnog komiteta. Stavljeno mi je u zada- 
tak da organizujem štamparije za Centralni komitet i za 
pokrajinske komitete Srbije, Vojvodine, Kosova i Metohije 
i Crne Gore. 


Odmah sam se prihvatio posla. Prvo sam otišao u Vi- 
lu gdje je bila smještena štamparija na ručni pogon. Tamo 
sam našao sve kako sam ostavio — mašinu i ljude. SŠtam- 
parija je radila besprijekorno, samo više nije mogla zado- 
voljavati narasle potrebe. Dilas_ je od strane rukovodstva 
održavao vezu sa štamparijom. Što se tiče distribucije, ona 
je predstavljala poseban problem. Iz štamparije je izlazilo 
sve više materijala, dolazilo je do zastoja u njegovom rastu- 
ranju i do međusobnog upoznavanja ljudi koji su radili taj 
posao, a time se povećavala opasnost da policija otkrije či- 
tavu tehniku. 

Pošto sam stekao uvid u stanje, napravio sam plan 
reorganizacije: treba nabaviti veću i moderniju štampariju, 
a zatim na novoj osnovi organizovati mrežu za distribuciju 
materijala. Postojeću štamparsku mašinu treba prebaciti u 
Novi Sad i pomoći Pokrajinskom komitetu da organizuje 
štampariju za Vojvodinu. 

Tih dana sreo sam Ljubicu Đonović, djevojku iz su- 
sjednog sela koju sam primio u Partiju kada sam boravio u 
svom selu u jesen 1937. godine. Mnogo sam se obradovao 
tom susretu, a posebno kada mi je rekla da se konačno pre- 
selila u Beograd i da stanuje kod brata, koji radi u jednoj 
štampariji. Odmah sam odlučio da se upoznam sa Ljubiči- 
nim bratom i da ih oboje uključim u poslove oko tehnike. 
To sam joj odmah rekao; bila je zadovoljna što će ponovo 
obavljati partijske zadatke. 


Milica Sarić.  studentkinja, 1937. Svetozar Vukmanović 


u vojsci 1937. 


_—— 


Zloglasna beogradska = ,,Glavnjača 


Bosa Milićević, jedna od žrtava  de- 
monstracija održanih u Beogradu 
14. decembra 1939. 


Zbor studenata posvečen žrtvama terora vladajućeg režima 1940. 


Generalni = sekretar 
KPJ Josip Broz Tito 


Zgrada u Dubravi na 
periferiji Zagreba u 
kojoj je oktobra 1940. 
održana Peta zemalj- 
ska konferencija KPJ 


Tako sam se upoznao sa Brankom Bonovićem" i sa 
Slobodanom Jovićem, koji je kao slovoslagač radio u istoj 
štampariji. Kod njih sam često išao i na spavanje. Tamo sam 
uvijek našao i nešto da pojedem kada bih ogladnio. 

Preko Branka sam nabavio novu, veću štamparsku ma- 
šinu na nožni pogon. Angažovao sam bračni par Danu i 
Branka Maksimovića da uzmu pod zakup jednu vilu na Ko- 
tež neimaru. Sa njima me je ranije upoznao Zujović. 

U podrum zakupljene vile smjestili smo štampariju. 
Organizator štamparije ponovo je bio Niko Vučković. Brana 
Perović je izostavljena jer je prešla na rad u distribuciju. 
Umjesto nje, angažovana je Zaga Jovanović, studentkinja 
iz Kragujevca, koja je te godine došla na Univerzitet. 

Malu štampariju prebacili smo u Novi Sad. Jedne noći, 
uz pomoć nosača, donio sam je upakovanu do druma koji 
iz Zemuna vodi za Novi Sad. Tu ju je preuzeo Žarko Zre- 
njanin, sekretar Pokrajinskog komiteta za Vojvodinu. 

Mnogo teži zadatak je bio organizovanje mreže za di- 
stribuciju štampanog materijala; trebalo je stvoriti posebnu 
organizaciju koja bi bila paralelna sa političkom i po moguć- 
nosti što više odvojena od nje, kako bi se otklonila moguć- 
nost da policija preko nekog zaplijenjenog materijala us- 
pije da otkrije cijelu partijsku organizaciju. 

Organizovao sam osnovni tehnički punkt koji bi pri- 
hvatao materijal iz štamparije i vršio osnovnu raspodjelu 
materijala na pojedine gradove u unutrašnjosti. Materijal 
iz štamparije do tog punkta prenosili su posebni kuriri koji 
su obavljali samo taj posao i nijesu se međusobno pozna- 
vali. Rukovođenje punktom povjerio sam Miri i Blažu Jan- 
koviću. Oni su bili oslobođeni rada u štampariji. Odnosi iz- 
među tog punkta i organizacije za distribuiranje materijala 
bili su postavljeni na sljedeću osnovu: posebni kuriri su iz- 
nosili materijal iz tog ili nekog drugog pomoćnog punkta i 
predavali ga kuririma iz unutrašnjosti; osim toga, postojao 
je tehnički punkt za grad, odakle se distribuirao materijal 
po gradu. Svi ljudi koji su radili u ,tehnici" bili su odvo- 
jeni od partijskih organizacija, a za njih je znao samo Sse- 
kretar komiteta. 


+ Poginuo od okupatora za vrijeme provale u Beogradu. Pro- 
glašen za narodnog heroja. 

Nabavio sam preko Donovića dvije mašine — jednu na 
ručni, a drugu na nožni pogon. Prva je trebalo da bude ot- 
premljena za Skoplje, a druga za Podgoricu. Za Kosovo 
sam nabavio običnu mašinu za umnožavanje (geštetner). To 
su zahtijevali drugovi sa Kosova pošto nijesu imali moguć- 
nosti da organizuju štampariju. 

Mašinu za Skoplje poslao sam poštom na adresu jed- 
nog obućara i deklarisao robu kao obućarski alat. A za 
transport druge mašine i materijala koristio sam ambulantna 
kola Crvenog krsta. U Crvenom krstu je, naime, radio jedan 
šofer koji je bio komunista; on bi nam javljao kada je dežu- 
ran i mi bismo tada telefonom tražili auto navodno radi 
prevoza bolesnika. Tako smo prevozili materijal iz Beo- 
grada u unutrašnjost ili obratno. Na trošarinskim stanicama 
niko nas ne bi kontrolisao. 

Kako je transport štamparije za Crnu Goru bio kom- 
plikovan, bilo je dogovoreno da je prebacim do Peći, odakle 
bi je drugovi iz Crne Gore kamionom prevezli do Podgo- 
rice. 

Angažovao sam automobil Crvenog krsta, natovarili 
smo štampariju i u prvi sumrak krenuli za Peć. Računao 
sam da ćemo još u toku noći stići u selo Vitomiricu blizu 
Peći. Tu je trebalo da ostavimo štampariju. Ali, u putu nam 
je pukla guma i izgubili smo oko dva sata. Pred samu Zoru 
stigli smo u Kosovsku Mitrovicu. Dalje nijesmo smjeli jer bi 
seljaci mogli vidjeti da iz automobila Crvenog krsta, umje- 
sto bolesnika, istovarujemo štampariju. Zato sam odlučio 
da ne idemo prema Peći, nego da štampariju ostavimo u selu 
Pantinu, nedaleko od Kosovske Mitrovice. U tom selu je 
živio moj teča Andrija Lekić, čiji su sinovi i kćeri bili ko- 
munisti. O tome sam odmah po povratku u Beograd obavi- 
jestio Pokrajinski komitet za Crnu Goru. Ali iz Crne Gore 
mjesecima se niko nije javljao; došla je i okupacija zemlje, 
a štamparija je još ležala u selu. Tek poslije naše interven- 
cije štamparija je konačno bila prebačena. 


Nasuprot tome, iz Skoplja nam je stigla poruka da je 
sve spremno da štamparija počne sa radom. Tražili su samo 
stručnu pomoć da mašinu stave u pogon. Stoga sam odlučio 
da pođemo Đonović i ja. 


Kako nije smio da zna kuću u kojoj se nalazila štam- 
parija, stavio sam mu crne naočari koje sam prethodno 
postavio" pamukom. Ulicama Skoplja vodio sam Đonovića 
kao slijepog. 

Đonović je ostao u štampariji nekoliko dana, za koje 
vrijeme je obučio Mirčeta Aceva da radi na štamparskoj ma- 
šini. Poslije toga sam ga na isti način izveo iz kuće. 

Sto se tiče Beograda, odlučio sam da postojeću orga- 
nizaciju tehnike prepustim Pokrajinskom komitetu za Sr- 
biju, a da počnem stvarati posebne organizacije za potrebe 
Centralnog komiteta. Angažovao sam Đonovića da nabavi 
modernu štampariju na električni pogon; prihvatio sam i 
ponudu Dane i Branka Maksimovića da Partiji ustupe plac 
i potrebna sredstva za izgradnju vile koja bi imala tajnu 
prostoriju za smještaj štamparije. Angažovao sam Zoru i 
Stevana Krdžalića da uzmu pod zakup kuću radi smještaja 
nabavljene štamparije dok vila ne bude sazidana. 


NEGDJE U JESEN 1940. godine Đilas mi je saopštio 
da u ime Centralnog komiteta treba da prisustvujem po- 
krajinskoj partijskoj konferenciji za Makedoniju. Ta vijest 
me je mnogo obradovala: ponovo ću vidjeti drugove sa 
kojima sam radio, saznaću koliko su napredovali u o maso v- 
ljavanju Partije, koliko su uspjeha imali u štrajkovima i 
drugim akcijama. U Skoplju sam razgovarao sa ŽZujovićem 
i ostalim drugovima. Htio sam da doznam da li je Sarlov 
dolazak na funkciju političkog sekretara doveo do snažnijeg 
razvoja organizacije ili je, pak, izazvao stagnaciju i opa- 
danje onog poleta koji smo ostvarili. No, oni su bili prilično 
zakopčani. Ipak, iz diskusija sam mogao zaključiti da je 
polet u akcijama donekle jenjavao. 

Na konferenciji sam doznao da se priprema Peta ze- 
maljska konferencija KPJ. Naime, za nju su birani dele- 
gati. Pretpostavljao sam da ću prisustvovati i toj konferen- 
ciji, mada me je čudilo što nijesam nigdje bio izabran za 
delegata — ni u Srbiji ni u Makedoniji! A dosta sam radio 
i na jednom i na drugom terenu... Ipak, pred samo održa- 
vanje Pete zemaljske konferencije pozvan sam da joj pri- 


sustvujem u svojstvu posmatrača. Međutim, na samoj kon- 
ferenciji prihvaćeno je da mi se prizna status punopravnog 
delegata... 

Konferencija je trajala tri dana. Za sve to vrijeme 
nijesmo smjeh izlaziti iz kuće koja se nalazila u predgrađu 
Zagreba. Bilo nas je preko stotinu delegata u toj maloj kući. 
Zato smo morah spavati na podu, zbijeni kao sardine. 


Vrijeme je brzo prolazilo: sastanci su se održavah to- 
kom cijelog dana, sa izvjesnim prekidima. Najprije su či- 
tani referati, poslije čega bi nastajala diskusija. Delegati 
nijesu mnogo istupah na samoj konferenciji, već pretežno 
za vrijeme odmora, ručka ili večere. To je dolazilo usljed 
toga što je većina delegata učestvovala prvi put na takvim 
konferencijama, pa su se teško odlučivah da uzmu učešća u 
diskusiji na plenarnim sastancima. 


U sličnoj situaciji sam se i ja našao. Nijesam se usu- 
đivao da istupim iako sam osjećao da bih imao mnogo šta 
da kažem. Slušajući referate, imao sam osjećaj da bi se 
mnogo više moglo govoriti kako je došlo do omasovljenja 
Partije u posljednje vrijeme, da bi se moglo konkretnije 
ukazati na korake koje treba preduzeti kako bi se taj razvoj 
još više ubrzao. Ali nedostatak smjelosti pratio me je od dje- 
tinjstva: uvijek sam imao tremu kada je trebalo da istupim 
javno. I tek kada bih počeo da govorim, trema bi polako 
nestajala... 

Dugo sam se kolebao da li da istupim. Najzad sam Za- 
tražio riječ; govorio sam o iskustvima iz rada na teritoriji 
Srbije i Makedonije; iznio sam kakvo je stanje bilo prije 
nepunu godinu dana i kakav je napredak postignut u me- 
đuvremenu ... Buran razvoj Partije objašnjavao sam pogor- 
šanjem materijalnog položaja radnih masa u gradu i na selu, 
ali i promjenom strukture same Partije, jer smo se u pro- 
cesu borbe oslobađah starih, neaktivnih članova i zamjenji- 
vah ih novima, koji su nicali iz borbe ... Svoje izlaganje sam 
završio riječima: 

— Moramo se smjelije povezivati sa radnicima. Čla- 
novi rukovodstva, kada dođu na teren, ne smiju se sasta- 
jati samo sa mjesnim rukovodstvima ili, u najboljem slu- 
čaju, sa članovima Partije, nego sa što širim krugom rad- 
nika. Tako će sticati potreban uvid u situaciju na terenu. 


Pri tome ne treba da se plaše da će ih otkriti policija ... 
Radnici sa simpatijama gledaju na Partiju i žele da na neki 
način pomognu borbu koju ona vodi... Ne može se ospo- 
riti da Partija u organizacionom pogledu zaostaje za potre- 
bama čitavog pokreta. Zato je neophodno da se ubrza tempo 
partijskog rada. Komunisti ne mogu imati lični Život... 
svaki djelić vremena moraju davati pokretu. A takvih ko- 
munista mi već imamo ... Orce Nikolov je bio toliko iscrp- 
ljen da je pao u nesvijest... 


Time sam završio. Osjećao sam kao da sam skinuo teret 
koji me je pritiskao. Ali, poslije mene je uzeo riječ jedan 
delegat iz Slovenije. 

— Ako bismo prihvatili ovakvu orijentaciju i ovakav 
,tempo rada", izložili bismo se opasnosti da policija otkrije 
našu organizaciju i poruši sve što bismo izgradili takvim 
previše forsiranim radom ... 

Tako je prvi put nastao konflikt na konferenciji. Po- 
javila su se dva različita stava u jednom od veoma važnih 
pitanja koja se odnose na našu dalju aktivnost. Tada je in- 
tervenisao generalni sekretar Centralnog komiteta — Tito. 

— Meni se sviđa ono što je govorio onaj drug... — po- 
kazao je rukom prema meni, ali nije znao kako se zovem. 
Onda je za momenat zastao i dodao... — Tempo! Orijenta- 
cija koju on predlaže neće povećati, nego, obrnuto, sma- 
njiće opasnost od provaljivanja policije u našu organiza- 
ciju. Policija najlakše otkriva naše organizacije onda kada 
su začaurene, kada nisu povezane s masama. Naravno, ne 
treba ljude dovoditi do toga da padaju u nesvijest. Partij- 
ski kadrovi su dragocjeni i njih treba čuvati. 


Od tada su me svi učesnici konferencije počeli nazi- 
vati imenom koje mi je dao Tito. Taj nadimak mi je ostao 
do današnjeg dana. 

Tom Titovom intervencijom prevaziđen je spor koji je 
nastao mojim istupanjem na konferenciji. 

Osim tog, došlo je do još jednog konflikta na konferen- 
ciji. Ovoga puta između Sarla i Dilasa. U razgovoru Za vri- 
jeme pauze Sarlo je iznio stav da svi kolonisti koji su dobili 
zemlju u Makedoniji treba da se isele. 

Tome se odmah usprotivio Dilas. 


— Znači li to da treba da napuste zemlju i oni kolo- 
nisti koji su u međuvremenu postali komunisti? 

— Svi — odgovorio je Sarlo bez dvoumljenja. 

— Ja se s tim ne slažem — oštro je reagovao Đilas. — 
To je nacionalistički stav! 

Taj oštar konflikt Tito je morao da rješava: njegov 
stav nije ostavljao mjesta dvoumljenju — bio je isti kao i 
Đilasov. Ali, dobio sam utisak da se Sarlo nije složio. Tito 
nije htio da ga istjeruje na čistinu; izgledalo mi je da iz- 
bjegava da zaoštri konflikt sa Sarlom. To mi je bilo veoma 
krivo. Strasno sam želio da se sa Sarlom raščisti ne samo 
taj nego i mnogi drugi njegovi stavovi. 

Na kraju konferencije je izabrana Kandidaciona komi- 
sija; u nju smo ušli Krsto Popivoda, jedan drug iz Slovenije 
i ja. Kada smo se povukli sa Titom u jednu sobu da bismo 
se dogovorili o kandidatima, Tito nam je predao listu sa 
imenima kandidata za članove Centralnog komiteta. To ni- 
jesu bila prava imena, nego pseudonimi, pa nijesam Znao 
koga predlažem. Mi smo prihvatili listu bez diskusije jer, 
konačno, Titu je Kominterna povjerila da sastavi Centralni 
komitet. Tu listu smo predložili konferenciji i ona je jedno- 
glasno prihvaćena. 


ZNAO SAM DA PARTIJA PRIPREMA velike demon- 
stracije radnika i studenata protiv skupoće i protiv neprekid- 
nog pogoršavanja položaja radnika. Međutim, nijesam pret- 
postavljao da će vlada nastupiti protiv demonstranata sa 
takvom oštrinom. I to vlada koja je pretendovala da uvede 
demokratske slobode i da riješi nacionalno pitanje! 

Demonstracije su bile zakazane za 14. decembar na Sla- 
viji. Meni i Dilasu je bilo zabranjeno da učestvujemo, ali, 
kako nijesam mogao izdržati da budem daleko od mjesta 
demonstracija, izašao sam sa Đilasom na Tašmajdan, koji 
je tada bio pust i neuređen. Sjeli smo na stijene i osluški- 
vali ... U početku se čula samo neka udaljena buka iz prav- 
ca Slavije. A onda se sve više primicala! Izgledalo je da se 
demonstranti kreću Hartvigovom ulicom" prema Tehničkom 


+ Danas ulica Borisa Kidriča (prim. red.). 


fakultetu. Odjednom je počela pucnjava! Prvo mitraljeski 
rafali, a onda pojedinačni pucnji, koji su se sve više pribli- 
žavali Tehničkom fakultetu. Izgledalo je da policija pojedi- 
načno ubija demonstrante. Bilo je jezivo to slušati! Činilo 
nam se da svaki metak pogađa nekog od naših drugova ... 
možda Leku, koji rukovodi tim demonstracijama. .. ili Sunju, 
koja se nalazi među demonstrantima ... ili Dura Strugara ... 
ili... Osjećali smo se kao da svaki metak direktno pogađa 
nas. I u tom haosu čuo sam Dilasa kako govori: 

— Njihovi meci pogađaju naše drugove, ali sahranjuju 
i iluzije masa da će vlada dati slobodu i demokratiju, da će 
obezbijediti poboljšanje njihovog materijalnog položaja ... 

U prvom trenutku nijesam shvatao šta hoće da kaže, 
ali mi je ubrzo postalo jasno ... 


Drugi dio 
BORBA ZA VLAST 


GLAVA I 
BURA NA POMOLU 


Martovske demonstracije + Sta se događalo 27. marta 1941. 
godine + Moj prvi govor građanima Beograda i Titovo rea- 
govanje = Iznevjerene nade u sklapanje sporazuma sa 
SSSR + Beograd pod kišom bombi i u moru plamena + Sa- 
vlađujem strah od bombardovanja + Susret sa majkom u 
aprilskom = ratu + Kapitulacija i povratak u Beograd 


JOS OD ANŠLUSA AUSTRIJE bilo je jasno da se Hit- 
ler neće zaustaviti na granicama naše zemlje. Opasnost od 
najezde na nas povećavala se sa sve novim Hitlerovim osva- 
janjima po Evropi. Ostajalo je samo da se vidi da li će us- 
pjeti da nas bez rata porobi kao što je učinio sa Mađarskom, 
Rumunijom i Bugarskom ili će morati ratovati kao u Polj- 
skoj, Belgiji, Holandiji i Francuskoj, odnosno intervenisati 
vojnom silom kao što se to desilo u Danskoj i Norveškoj. 

Izbor načina porobljavanja tuđih zemalja nije zavisio 
od Hitlerove volje, pa ni od volje vladajućih krugova u po- 
jedinim državama. Volja naroda i njegova spremnost da se 
suprotstavi porobljavanju i politici koja tome vodi — bili 
su glavni činioci u donošenju istorijskih odluka. Za naše na- 
rode dilema se sastojala u tome da li se suprotstaviti poku- 
šajima Hitlera da uz pomoć domaćih vladajućih krugova iz- 
vede mirno porobljavanje naše zemlje. Ako se prije martov- 
skih dana i moglo posumnjati da će mase biti spremne da se 
oružjem suprotstave pokušaju porobljavanja naše zemlje, 
to se ne bi moglo reći za Partiju u cjelini i njeno rukovod- 
stvo. Ono je od početka Hitlerove ekspanzije upozoravalo 
da ćemo joj se jednog dana morati suprotstaviti svim sred- 
stvima. 


Taj dan je došao kada je predsednik vlade Dragiša 
Cvetković otišao u Beč da sklopi sporazum o pristupanju 
Jugoslavije Trojnom paktu. Bilo je to 25. marta 1941. godine. 
Partija i njeno rukovodstvo nijesu se kolebali. Bili su do- 
sljedni svom dotadašnjem stavu. Pozvali su narod na ma- 
sovne demonstracije, koje su počele istog dana i trajale sve 
dok nije oborena vlada koja je potpisala sramni pakt. 


U to vrijeme radio sam na organizovanju partijske teh- 
nike, na štampanju i rasturanju partijskih proglasa, letaka 
itd. Zbog toga nijesam smio da učestvujem u demonstraci- 
jama i akcijama koje bi mogle dovesti do mog hapšenja. 
Nijesam prisustvovao ni sastancima rukovodstava kada je 
analizirana situacija i donesene odluke o preduzimanju ak- 
cija. Sve mi je to, naravno, teško padalo, bio sam nekako 
odsječen od događaja. Istina, obavještavali su me redovno o 
akcijama koje su pripremane. Tako sam saznao i za demon- 
stracije povodom pristupanja Trojnom paktu. 

Osjećao sam da se približuju veliki događaji. Prekršio 
sam obavezu i izašao na ulicu. Pošao sam prema dijelovima 
grada gdje je trebalo da se održe demonstracije. Ubrzo sam 
naišao na prve grupe demonstranata; bilo ih je nekoliko 
hiljada: uzvikivali su parole protiv vlade, protiv pristupa- 
nja naše zemlje Trojnom paktu... Građani su otvarali pro- 
zore svojih stanova i čuli su se uzvici odobravanja. Organi 
vlasti nijesu se suprotstavljali demonstrantima. Sve je to 
bilo novo i neobično: nikada naše demonstracije nijesu bile 
tako masovne, nikada nas građanstvo nije tako podržavalo 
— i, što je najvažnije, prvi put policija nije stupila odmah u 
akciju! Sve je to jasno govorilo da su na pomolu burni do- 
gađaji. 


27. MART JE BIO SUNČAN i neobično topao dan. Iz 
stana sam izašao nešto poslije osam časova i krenuo prema 
centru grada. Uz put sam sretao manje grupe demonstranata. 
Nosili su transparente sa natpisima: ,,Ziveli saveznici", ,,2i- 
veo kralj"... . Vidio sam i slike kralja Petra. Nijesam shvatao 
šta se događa; od prolaznika sam saznao da su svrgnuti 
namjesnici i da je kralj proglašen punoljetnim, da je obra- 


zovana nova vlada sa generalom Dušanom Simovićem na 
čelu i da su u nju ušli šefovi svih političkih partija koje su 
ranije sačinjavale blok Udružene opozicije. Cak i Maček! 
Vlada, navodno, treba da raskine sporazum o pristupanju 
Jugoslavije Trojnom paktu. 

Čim sam zadovoljio radoznalost, pošao sam sa grupom 
demonstranata. Bio sam oprezan i držao se uvijek po strani. 
Pravio sam se da ne učestvujem u demonstracijama, a ipak 
nijesam mogao da izostanem! Tako sam mogao da pratim 
ono što se događalo na ulicama Beograda. 


U grupama demonstranata se iz časa u čas mijenjao 
odnos snaga; komunisti su na klasičan način preuzimali 
rukovođenje demonstracijama. Prvo su počeli da se jav- 
ljaju kao govornici i da daju ton demonstracijama, tako da 
su postepeno nestajali drugi agitatori, a sa njima i kraljeve 
slike. Na transparentima su se pojavile nove parole: ,Zivelo 
prijateljstvo sa Sovjetskim Savezom", ,Ziveo Sovjetski Sa- 
vez", ,Bolje rat nego pakt", ,Bolje grob nego rob"... 


Borbeno raspoloženje nevjerovatno je raslo u masama. 
Komunisti su potpuno ovladali demonstracijama. GOVOr- 
nici su isticali zahtjev da se zaključi savez sa Sovjetskim 
Savezom. Masa je snažno prihvatila taj zahtjev. To je bio 
izraz povjerenja u snagu Sovjetskog Saveza, shvatanja da se 
jedino tako možemo spasiti katastrofe koja se nadvila nad 
našu zemlju. Demonstracije su poprimile izrazito antifašis- 
tički karakter. Razbijen je izlog njemačkog turističkog biroa. 

Oko podne u demonstracijama je učestvovalo preko 
50.000 građana, što je za ono vrijeme bio veoma impozantan 
broj. 

Povorke demonstranata su se kretale Aleksandrovom uli- 
com i zaustavile se pred Tehničkim fakultetom. Opet su počeli 
da se smjenjuju govornici — sve sam ih znao sa Univerziteta. 
Toliko puta sam slušao njihove vatrene govore u Fizičkoj sali 
Univerziteta. Bili su dobri govornici, ali — istini za volju — 
studente je lako ,zapaliti". Bilo mi je drago kako se u novo- 
nastaloj situaciji uglavnom uspješno snalaze. Naš rad na Uni- 
verzitetu dao je dobre rezultate! Brinulo me je samo to što su 
naši drugovi na izmaku snaga: govore od ranog jutra i glas 
ih izdaje. A narod traži nove govornike, jer se poslije toliko 
godina čuje riječ istine! 


Počeo sam da se probijam kroz redove demonstranata. 
Htio sam da dođem do mjesta sa koga se govorilo. Nijesam 
imao namjeru da govorim. To mi je, uostalom, bilo izričito 
zabranjeno. Htio sam jednostavno da se vidim sa drugovima. 
Međutim, čim su me ugledali, oduševljeno su me pozdravili 
i zahtijevali da govorim. Objašnjavao sam im da mi je to 
zabranjeno, da čak ne bih smio biti na ulici. A oni su se 
smijali govoreći: 

— Zar i na to misliš u ovom trenutku? Vidiš li da mase 
hoće revoluciju ... 

Nijesam se mnogo opirao. Vjerovatno sam podsvjesno 
želio da me ,prinude" da govorim. 

Sjećam se da su me podigli na ruke i da sam se snaž- 
nim, odmornim glasom obratio okupljenim demonstrantima: 

— Obrazovana je nova vlada — rekao sam dok je u 
meni raslo uzbuđenje. — No, ona će voditi staru politiku. 
To dokazuje njen sastav... snage koje u njoj učestvuju ni- 
jesu u stanju da promijene dosadašnju politiku. A mi tra- 
žimo vladu koja će promijeniti stanje, koja će odmah mobi- 
lisati sve što je patriotsko u ovoj zemlji i imati snage da 
izvrši čišćenje državnog aparata i vojske od petokolonaša 
i izdajnika, od svih koji nijesu za borbu u ovim odsudnim 
časovima! Sto se tiče spoljne politike, potrebna nam je vlada 
koja će imati smjelosti da zaključi savez o uzajamnoj pomoći 
sa Sovjetskim Savezom ... 

Završio sam uzvikom: ,,Da živi savez sa Sovjetskim Sa- 
vezom!" Izazvao sam oduševljenje prisutnih; ljudi su imali 
bezgranično povjerenje u snagu Sovjetskog Saveza. Tome 
smo i mi mnogo doprinijeli našom propagandom. Bio sam 
zadovoljan efektom mog govora. 

Prije završetka mitinga obavijestili smo građane da će 
se oko šest časova poslije podne održati nov zbor kod Vuko- 
vog spomenika. 

Dok se nepregledna masa ljudi razilazila, saopštiše mi 
da treba da prisustvujem sastanku partijskog rukovodstva 
za Srbiju na kome se pretresa novonastala situacija. 

Okupili smo se u jednom stanu u Molerovoj ulici i tu 
zaključili da odmah štampamo proglas koji ćemo dijeliti na 
zakazanom zboru kod Vukovog spomenika. Čitav taj posao 
bio je povjeren meni... 


Tog poslijepodneva doživio sam nešto o čemu dan ra- 
nije nijesam mogao ni sanjati: svratio sam u jednu mlje- 
karnicu i na stolovima ugledao letke Pokrajinskog komiteta 
Komunističke partije! Ljudi koji su ulazili u mljekarnicu 
da nešto pojedu slobodno su čitali letke i ostavljali ih na 
stolovima. I ja sam tako postupio. Rasturanje proglasa takođe 
smo izvršili neometano; proglas smo štampali u ilegalnoj 
štampariji i automobilom ga donijeli pred Vukov spomenik, 
gdje smo ga dijelili građanima a da policija uopšte nije in- 
tervenisala. Inicijativu za dalje štampanje proglasa preu- 
zeli su još neki drugovi (Svabić). 

Odsustvo policije u toku čitavog dana najviše me je 
iznenadilo. Ranije ni jedna akcija nije mogla da prođe a da 
snage unutrašnje bezbjednosti ne počnu hapsiti, premla- 
ćivati, pa čak i ubijati. Sada ih nigdje nema! Izgleda da 
stvarno počinje revolucija. Narod više neće da živi na stari 
način, a snage poretka više nijesu u stanju da vladaju na taj 
način. U mojoj glavi počeše da se roje misli: ako je to re- 
volucija, da li ima uslova da uspije? Sta je sa vojskom? Kako 
će se ona držati? Vidim, ona je izašla na ulice: manje vojne 
jedinice i tenkovi zaposjeli su sve strateške tačke Beograda. 
Narod ih pozdravlja i skandira: , Vojska s narodom, na- 
rod s vojskom!". To nije samo poziv vojsci da se pridruži 
pokretu naroda za odbranu zemlje. To je izraz vjerovanja 
da jedino vojska može da spriječi porobljavanje zemlje ... 
Da li bi bilo pravilno, razmišljao sam dalje, da se orijen- 
tišemo na to da revolucionarnim putem uzmemo vlast? Da 
li time ne bismo odbili one snage koje su spremne da se 
bore protiv osvajača i koje su protiv profašističkog režima, 
ali koje nijesu za vlast komunista ... Međutim, ni nastala 
situacija nije zadovoljavajuća: svrgnut je režim koji se osla- 
njao na sile osovine; došle su na vlast snage koje se izjaš- 
njavaju protiv takve politike... Sve je to tačno, ali Hitler 
neće dozvoliti da mu tako lako propadne plijen koji je već 
imao u rukama. On će ranije ili kasnije intervenisati vojnim 
snagama ... To znači da se moramo spremati za odbranu ... 
Na koje snage možemo računati? Narod je spreman da se 
bori, ali to se ne bi moglo reći i za vladajuće krugove, a još 
manje za vrhove vojske. Oni nijesu spremni da daju oružje 
u ruke naroda. Zato ih treba ukloniti i osloniti se na one 

snage koje su spremne da se svim sredstvima bore za neza- 
visnost zemlje ... 

Znao sam da priprema za odbranu zemlje i čišćenje dr- 
žavnog aparata i vojske zahtijevaju određeno vrijeme i da 
taj zadatak može uspješno obaviti samo revolucionarna vlada, 
koja je nezamisliva bez učešća komunista. 

Razmišljanja su me dovela do istog stava koji sam Za- 
uzeo u govoru pred Tehničkim fakultetom. Nova vlada se ne 
razlikuje od stare vlade. Zato i ona mora da ode s vlasti... 

Odlučio sam da iskoristim prvu priliku i da bolje obraz- 
ložim svoje stavove... Nijesam morao dugo da čekam. Pri- 
lika mi se ubrzo pružila. Narod kod Vukovog spomenika 
nije htio da se raziđe iako je lista govornika bila iscrpljena; 
rukovodstvo je odlučilo da se na trgu Slavija održi novi, 
veliki zbor. Dilas mi je rekao da se pripremim pošto ću 
govoriti u ime Komunističke partije Jugoslavije ... 


NEŠTO OKO OSAM ČASOVA uveče otvoren je veliki 
zbor kojim su završene veličanstvene demonstracije bezma- 
lo svih odraslih građana Beograda. Bilo je prisutno preko 
100.000 građana, gotovo polovina ukupnog stanovništva Beo- 
grada! 

Savlađujući uzbuđenje izazvano time što sam prvi go- 
vornik i što se obraćam tolikom broju građana, gromko sam 
uzviknuo: 

— Govorim u ime Komunističke partije Jugoslavije... 

Prekinula me je bura oduševljenja. Bio sam iznenađen. 
Naviknut na ilegalne konferencije, nijesam ni slutio da Par- 
tija uživa takve simpatije. Ponovio sam misao da se nova 
vlada ne razlikuje od stare i da će voditi istu politiku, ali 
sam dodao zahtjev da komunisti uzmu učešća u novoj vladi. 
U vezi s tim sam rekao: 

— Ne mogu zamisliti novu vladu bez učešća predstav- 
nika Komunističke partije. Samo uz učešće komunista zem- 
lja se može pripremiti za odbranu ... 

Opet odobravanje! A ja sam, ponijet oduševljenjem, 
govorio o potrebi zbijanja svih patriotskih snaga radi od- 
brane zemlje, kao i o potrebi čišćenja državnog aparata i 

vojske od petokolonaša i izdajnika... Masa je odobravala 
svaku moju riječ! 

Poslije su govorili ostali govornici. Na kraju, izvan 
programa, govorio je i Rade Končar. On je održao kratak, 
vatren govor. I on je govorio o Komunističkoj partiji i nje- 
noj politici. Njegov govor je takođe ponovo izazvao buru 
oduševljenja ... 

Poslije završetka zbora jedan manji dio omladine na- 
stavio je da demonstrira ulicama sve do Kalenićeve pijace. 
Tu je govorio Đilas... Poslije njegovog govora smo se ra- 
zišli. 

Tako se završio dan koji će ostati kao značajan datum 
u istoriji naše zemlje, dan kada se u Beogradu, prvi put 
poslije toliko godina, slobodno zborovalo i nesmetano dje- 
lovalo. 

O svemu što se 27. marta dešavalo u Beogradu i o na- 
šim stavovima odmah smo obavijestili Tita, koji se nalazio 
u Zagrebu. Bio sam iznenađen kada sam saznao da Tito ima 
ozbiljne primjedbe na stavove rukovodstva, a posebno na 
moje stavove: sjećam se da nam je poručivao da je naš stav 
u odnosu na novu vladu potpuno pogrešan. Pitao se kako ja 
mogu unaprijed znati da će nova vlada voditi istu politiku 
kao i prethodna... smatrao je da novoj vladi treba dati 
vremena da se na djelu pokaže, pa je, ukoliko ona zaista 
krene stopama ranijih vlada, argumentovano napasti. 

Ne manje pogodila me je i druga kritička primjedba. 
Tito se pitao zašto sam prekršio direktivu da ne smijem 
javno istupati, odnosno zašto sam se ponašao kao da je revo- 
lucija završena (kako je samo pogodio moje misli!) i kao da 
je prestala opasnost da me policija prepozna kada obilazim 
štamparije i tehničke punktove. Otkrivanje štamparije i či- 
tavog tehničkog aparata Partije predstavljalo bi u nastaloj 
situaciji veoma ozbiljan udarac za čitav naš pokret — poruči- 
vao nam je Tito. 


Obje primjedbe su mi teško padale. Doduše, vidio sam 
opravdanost druge primjedbe, ali sam u odnosu na prvu 
smatrao da ja imam pravo. Stoga sam jedva čekao da se 
nađem sa drugom Titom i da mu iznesem svoj stav. To sam 
i učinio kada je, sljedećeg dana, Tito došao u Beograd i odr- 
žao šire savjetovanje sa aktivistima iz cijele Srbije u cilju 

razrađivanja stavova u novonastaloj situaciji. Iznio sam 
Titu svoju sumnju u opravdanost njegove prve primjedbe. 
On me je pažljivo saslušao, a zatim rekao da ne vodim do- 
voljno računa o tome da ono što je meni jasno ne mora da 
bude jasno masama. Po njegovom mišljenju, mase uglavnom 
zaostaju u shvatanjima iza avangarde; zato revolucionar 
mora biti strpljiv i aktivno uticati da situacija što prije sa- 
zri; nikada ne smije suviše istrčavati jer će se tako izolo- 
vati od masa i sigurno biti tučen. Revolucionar mora uvijek 
imati na umu da mase hoće da se na djelu uvjere u isprav- 
nost onoga što on govOri... 


Sa tih nekoliko rečenica potpuno me je razoružao, ali 
i naoružao novim saznanjima koja su mi i te kako pomogla 
da se snalazim u burnim događajima koji su nailazili. 


DANI KOJI SU USLIJEDILI potvrdili su moje sumnje. 
Nova vlada nije imala vremena, a nije ni htjela da počne 
sa pripremama za odbranu zemlje. Umjesto toga, zauzela je 
stav da ničim ne izazove Hitlera. To je bilo najgore što se 
moglo učiniti u datim uslovima. 

U vremenskom tjesnacu u kome se našla trebalo jx da 
vlada preduzme sve drugo samo ne ono što je činila: nije 
smjela da se orijentiše na odbranu granica i teritorije. Bilo 
je jasno da se manja i slabo naoružana jugoslovenska voj- 
ska ne može oduprijeti snažnijem i bolje naoružanom pro- 
tivniku. Trebalo je osposobiti vojne jedinice da samostalno 
vode borbu u planinskim predjelima. Možda se moglo nešto 
učiniti da vojnici budu prekomandovani u jedinice koje bi 
dejstvovale bliže njihovim domovima. Komandni kadar mo- 
rao se korjenito zamijeniti mlađim kadrovima, spremnim 
da se i pod nepovoljnijim uslovima uhvate u koštac sa ne- 
prijateljem. Moralo se poći na saradnju sa Komunističkom 
partijom. Ona je već svom članstvu naredila da se javlja u 
vojne jedinice. Vlada, očigledno, nije bila spremna da pre- 
duzme sve te mjere, već se radije orijentisala na kratkotra- 
jan rat, s tim da se odmah povuče u inostranstvo i da tamo 
sačeka pobjedu saveznika, koji bi je vratili na vlast. 


Atmosferu grozničavog iščekivanja pojačavalo je i to 
što su svako veče zavijale sirene za vazdušnu uzbunu i što 
je protivavionska artiljerija izvodila vježbe. To je bio jedini 
znak da se nešto preduzima za odbranu zemlje. Istina, spro- 
vođena je i djelimična mobilizacija, ali time je samo iza- 
zvana opšta zbrka. 

Nasuprot takvom držanju vlade, rukovodstvo Partije 
izgradilo je jasnu liniju: svi članovi Partije morali su od- 
mah da se jave na mobilizacijska mjesta i da u slučaju rata 
pružaju primjer kako se brani otadžbina. Mi se nijesmo ko- 
lebali kao, recimo, rukovodstvo KP Francuske, već smo rat 
odmah proglasili odbrambenim. 


Uoči 6. aprila sastao sam se sa Dilasom. Izgledao je 
veoma zadovoljan i veselo mi je saopštio da više neću mo- 
rati da se bavim ilegalnim štamparijama. Smatrao je da 
ćemo uskoro raditi legalno. . . raspolagati velikim, moder- 
nim štamparijama. Ništa nijesam shvatao. U prvi mah sam 
pomislio da se šali; volio je da ponekad zbunjuje ljude. Zato 
sam ga zapitao: 

— Šta bi tako važno moglo da se dogodi i da promijeni 
naš položaj? ... Zar ne vidiš da svakog momenta može iz- 
biti rat... Očekujemo rat, a ti govoriš o nekakvoj legalnosti 
Partije! 

Đilas je ćutao i zagonetno se smješkao. Kada je vidio 
da je proizveo željeni utisak, saopštio mi je da vlada još iste 
večeri treba da zaključi sporazum o uzajamnoj pomoći sa 
vladom Sovjetskog Saveza. 


Vijest me je mnogo iznenadila. Nijesam mislio da će 
se vlada ipak odlučiti na takav korak. Inače, smatrao sam 
da je to realna mogućnost da se spriječi porobljavanje naše 
zemlje. Vjerovao sam da je snaga Sovjetskog Saveza ogrom- 
na i da je dovoljno da on uzme u zaštitu neku zemlju pa da 
se Hitler ne usudi da je napadne. Istina, bunilo me je što nije 
tako postupio kada je Hitler napao Cehoslovačku i Poljsku, 
ali pravdao sam to time što te zemlje nijesu tražile pomoć. 


Dok sam o tome razmišljao, sjetio sam se onoga što mi 
je Đilas rekao na početku razgovora: sklapanjem sporazuma 
ulazimo u period legalizacije Komunističke partije. To mi 
nije bilo sasvim jasno. 


lie 


— Kakve veze ima sklapanje sporazuma sa legalizaci- 
jom Partije? Zar će to imati uticaja i na unutrašnjem planu? 

Gledao me je superiorno i, rekao bih, podsmješljivo. Po- 
čeo je da objašnjava kako saradnja naše vlade sa vladom 
Sovjetskog Saveza mora da se odrazi i na unutrašnjem pla- 
nu. Štaviše, moguće je da se naša Partija ne samo legalizuje 
nego i da uđe u vladu! 

Shvatio sam' logiku njegovog razmišljanja. Ali nije mi 
išlo u glavu da će snage koje su na vlasti sada ići na saradnju 
s komunistima. Gotovo dvije decenije odbijale su svaku sa- 
radnju sa nama... A možda će, posumnjao sam, promije- 
niti stav u situaciji koja je teška i za njih i za nas. Jer, ako 
sarađuju sa vladom Sovjetskog Saveza, zašto to ne bi mogli 
uraditi i sa KP Jugoslavije? 

Nastojao sam da ne razbijam glavu takvim mislima. 
U tom trenutku bilo je važno samo to da vlada zaključi 
sporazum i da tako spriječi Hitlera da napadne našu zemlju! 

Dilas mi je konačno saopštio i razlog našeg sastanka: 
odlučeno je da se sljedećeg dana održe masovne manifesta- 
cije, najmasovnije koje je Beograd ikada vidio. Beograđani 
treba da pozdrave zaključivanje sporazuma. U ranim jutar- 
njim časovima sastaće se aktivisti iz svih rejona Beograda 
da bi se dogovorili o organizovanju manifestacija. Sastanak 
je zakazan za šest časova u malom parku na kraju Krunske 
ulice." Moj zadatak je bio da organizujem štampanje pro- 
glasa koji će Đilas pripremiti. 

Oprostili smo se negdje oko ponoći. Đilas mi je u šali re- 
kao da će to biti posljednji proglas koji ću štampati u ilegal- 
nim štamparijama, koje zatim možemo pretvoriti u muzeje! 

Nikako nijesam mogao da se uživim u njegove riječi, ali 
sam ćutao. A čitavo to vrijeme zlokobno su zavijale sirene 
i tutnjala je protivavionska artiljerija. 


U RANO JUTRO 6. APRILA stotine aktivista iz svih re- 
jona Beograda okupilo se na zakazanom mjestu. Svi su bili 
obaviješteni o predstojećim manifestacijama i lica su im si- 
jala od zadovoljstva. 


+ Sada ulica Proleterskih brigada. 


Dočekala me je neprijatna vijest: Đilas md je saopštio 
da je, umjesto sporazuma o uzajamnoj pomoći, sklopljen 
samo ugovor o prijateljstvu sa Sovjetskim Savezom. To me 
je razočaralo. Shvatio sam da se Sovjetski Savez ne obave- 
zuje da brani Jugoslaviju ako ona bude napadnuta. Ipak, 
tješio sam se, možda će i ugovor o prijateljstvu djelovati na 
Hitlera da nas ne napadne. Ponijet takvim razmišljanjima, 
postavio sam pitanje Đilasu: 
| — Sta je našoj vladi smetalo da sklopi sporazum O uza- 
jamnoj pomoći kada je već išla na sporazum o prijateljstvu? 

Đilas mi je mirno odgovorio, kao da saopštava najnor- 
malniju stvar: 

— Vlada Sovjetskog Saveza nije htjela da ide na skla- 
panje takvog sporazuma. 

— Ne razumijem... zašto? — promrmljao sam. 

Đilas je nastavio mirnim glasom, a njegove riječi su od- 
zvanjale u mojim ušima: 

— Vlada Sovjetskog Saveza je ocijenila da ne bi trebalo 
suviše da se vezuje za sudbinu Jugoslavije. Sudbina naše 
zemlje u ovom momentu nije toliko važna Za stvar socija- 
lizma da bi se Sovjetski Savez morao angažovati... 

Objašnjenje mi je izgledalo logično, mada sam očekivao 
da će Sovjetski Savez drugačije postupiti, da neće napustiti 
mali narod koji se odupro pritisku velike i uz to fašističke 
sile. Ali nijesam sumnjao u dobre namjere Sovjetskog Sa- 
veza, jer sam u Partiji vaspitavan da interese Sovjetskog 
Saveza poistovjećujem sa interesima socijalizma. 

Nešto kasnije našli smo se Đilas, Rade Končar, neki dru- 
govi i ja. Počeli smo razgovore o manifestacijama koje treba 
organizovati. Namjeravali smo da ih održimo po svaku ci- 
jenu, bez obzira na to što je zaključen samo ugovor O pri- 
jateljstvu sa SSSR. Nijesmo obraćali pažnju na stalno Za- 
vijanje sirena i na učestalu paljbu protivavionske artiljerije: 
mislili smo da se vježbe nastavljaju. Nijesmo se mnogo uzne- 
miravali ni kada je osjetno ojačala artiljerijska paljba. 

Na nebu su se pojavili avioni... mnogo aviona... I dok 
su se prolamale strahovite eksplozije, mi srno stajali na uglu 
ulice koja gleda na park. Odjednom nas je zaglušio stravi- 
čan, prodoran pisak iznad naših glava: jedan avion se stre- 
lovitom brzinom spuštao pravo na nas. Još nesvjesni šta se 


događa oko nas, ugledali smo kako se višespratnica, neda- 
leko od nas, ruši kao da je od karata... 

Tek tada smo shvatili opasnost. Sklonili smo se pod nad- 
strešnicu za kišu, nekoliko metara iza ugla gdje smo ranije 
stajali. Kao da nas je ona mogla zaštititi! 

Sljedeća bomba je pala na mjesto gdje smo se nalazili 
samo nekoliko trenutaka ranije. Komadi bombe su zviždali 
oko nas. Ušli smo u kuću i ostali u hodniku. Bombe su pa- 
dale svuda oko nas... 

Izbezumljene žene u kućnim haljinama, sa malom dje- 
com na rukama, jurile su niz stepenice, prema podrumu. 
Zavladala je potpuna panika, a mi i dalje stojimo u hod- 
niku! Neko reče da legnemo. Svi su se povinovali toj na- 
redbi, osim mene. Nijesam tako postupio ne zato što sam 
bio hrabar, mada strah još nijesam osjećao, već zbog toga 
što mi se nije htjelo da isprljam tek sašiveno odijelo koje 
sam napravio da ne bih padao u oči kada sam se kretao 
kroz najotmjenije dijelove grada gdje su se nalazile naše 
štamparije i ostali tehnički punktovi. Odjednom mi je palo 
na pamet da ne smijem isprljati novo odijelo jer se kasnije 
neću moći pojaviti u rejonu gdje su naše štamparije!... 

_  Strahovita eksplozija prekinula je moje razmišljanje... 
Cinilo mi se da čitava višespratnica pada na nas... 

Kada sam se osvijestio, vladala je potpuna pomrčina; 
osjećao sam sarmo miris baruta. Neko je kresnuo palidrvcem, 
ali prestrašen glas je kriknuo: ,Vatra!" I sve se opet uti- 
šalo. .. Pokušao sam da ustanem. Osjetio sam bol u predjelu 
čela. Opipao sam rukom i osjetio nešto ljepljivo. Sigurno 
krv! Ustao sam... Nigdje nikog! Svi su pobjegli i ostavili 
me samog. Ali ne.. naišao sam na Vuleta Antića, aktivistu 
iz Botiča. On nije ranjen, ali je bio strašno uplašen . .. 

Kada smo izašli na svjetlo dana, vidio sam da mi je 
odijelo upropašćeno, ali nijesam znao kolika mđ je rana na 
čelu. Osjećao sam jedino da mi krv teče niz lice... Tek tada 
sam osjetio strah. 

Bombe počeše ponovo da padaju na okolne zgrade. Sklo- 
nili smo se u jednu prizemnu kafanu na Kalenićevoj pijaci. 


Strah me nije napuštao ... osjećao sam se kao da se nalazim 
u nekoj rupi iz koje ne mogu pobjeći... Instinktivno sam 
se uputio u Novopazarsku ulicu broj 22 — kod Milice Sarić. 


Računao sam da ću tamo naći svoje drugove. 


I ranije sam po nekoliko puta, gotovo svakodnevno, na- 
vraćao kod Sarićevih. Priroda moga posla zahtijevala je da 
održavam mnogo sastanaka; vrijeme između sastanaka re- 
dovno sam provodio u stanu porodice Sarić. Ako ne bih našao 
Milicu ili Dura Strugara, jednostavno bih sio na ponuđenu 
stolicu i sačekao vrijeme do narednog sastanka. A onda bih 
ustajao i odlazio, često bez pozdrava. To je Miličinog oca 
strahovito ljutilo. Zato joj je prigovarao da njeni drugovi ne 
znaju ni da se pozdrave kada uđu u kuću. Nasuprot njemu, 
Miličina majka Natalija pokazivala je veliko razumijevanje; 
osjećao sam da bi učinila sve da nam pomogne. Posebno 
mi je bilo prijatno što od mene nije očekivala da pričam ... 

Zatekao sam samo Milicu i njenu majku. Kada su me 
ugledale sveg krvavog, uplašile su se misleći da je moja 
rana ozbiljna. Odmah su md oprale krv sa lica. Srećom, bio 
sam lakše ozlijeđen. 

Ubrzo sami se smirio... Miličina majka je često prila- 
zila prozoru i gledala kako njemački avioni bacaju ,tepihe" 
bombi na centar grada i oko željezničke stanice. Vikala je 
i psovala Hitlera. Prošao me strah! Možda i zato što je pre- 
stalo bombardovanje tog dijela grada i što se više nije čuo 
stravičan zvižduk bombi. 

Nešto kasnije došao je Vlado Popović. Znao je da kod 
Sarićevih dolaze rukovodeći drugovi i nadao se da će tako 
najlakše uspostaviti veze. Držao se besprijekorno. .. kao da 
nije bilo bombardovanje! To je kod mene izazivalo osjećaj 
divljenja, ali i zavisti. Pitao sam se otkuda mu takva hra- 
brost. Zaključio sami da se hrabrost stiče kroz praksu. Vlado 
je ratovao u Španiji i tamo doživio toliko bombardovanja da 
su ona za njega postala obična stvar. Meni se nešto slično 
dogodilo. Kada sam prvi put rasturao ilegalne letke po par- 
kovima i dvorištima, kada sam ih ubacivao kroz otvorene 
prozore kuća — osjećao sam strah. Kasnije, kada sam se 
,ispraksirao", nosio sam kofere ilegalnog materijala, i to 
preko Terazija! Nijesam se uopšte plašio mada me je beo- 
gradska policija poznavala. Ako sam uspio da preodolim taj 
strah, zar to ne važi i za ovaj od bombardovanja? 

U novonastaloj situaciji trebalo je prije svega da uspo- 
stavim vezu sa ostalim rukovodećim drugovima kako bismo 
se dogovorili šta sada valja činiti. Rekao sam Vladi da znam 
gdje stanuje Đilas, ali sam odmah dodao da se stan nalazi 


u centru grada i da ga vjerovatno tamo nećemo naći. Cim 
sam to izrekao, shvatio sam da se izgovaram, da se u stvari 
plašim da ponovo idem u dio grada koji je doživio najteže 
bombardovanje. Ljut na sebe, odmah sam dodao da bi tre- 
balo da odemo do stana, da ga ipak pokušamo pronaći. Vlado 
je prihvatio moj prijedlog. 


KRENULI SMO PREMA CENTRU GRADA. Avioni su 
se opet pojavili i počeli da prosipaju smrtonosni tovar. .. 
Iza ugla jedne ulice iskočio je preplašen čovjek koji je hi- 
sterično vrištao: 

— Evo ih, avioni'!... 

Ustuknuo sami, ali istog trenutka osjetih na ramenu 
blagu i čvrstu Vladinu ruku. 

— Moraš se savladati, Tempo! 

Postidio sam se i odlučio da savladam strah... Iako su 
bombe padale oko nas, išli smo bez zastajkivanja. To je već 
bio napredak za mene! Stigli smo do Đilasovog stana, ali ga 
nijesmo zatekli. Stan je bio pust... 

Vratili smo se u Novopazarsku ulicu. Niko nije navra- 
ćao ni kod Sarićevih. Znači, nijesmo uspjeli da uspostavimo 
vezu sa drugovima. Rekoh Vladi da sam se prije bombardo- 
vanja dogovorio sa Đilasom da se u 11 časova nađemo u ulici 
Majke Jevrosime da bi mi predao tekst proglasa. Ali odmah 
sam dodao da ne vjerujem da će on doći na zakazano mjesto 
pošto se ono nalazi u centru grada. Te riječi su mi prosto 
same izletjele. Možda i iz straha što ću ponovo morati da 
idem u centar grada. Sve me je to razbjesnilo. Naglo sam 
ustao i rekao Vladi da ću sam otići na sastanak ... 

Prizori na koje sam nailazio probijajući se prema centru 
grada bili su strašni. Činilo mi se da je cio grad razrušen 
i u plamenu. Bilo je ulica čijim se pločnicima nije moglo 
ići jer su na obje strane ulice zgrade gorjele kao velike 
buktinje. 

Bombardovanje nije prestajalo. Strah me nije prošao, ali 
ipak sam savladao nerve. Kada sam stigao u ulicu gdje je 
trebalo da se sastanemo, Đilasa nijesam našao. Cekao sam 
ga desetak minuta poslije ugovorenog roka, a onda sam se 

istim putem vratio u Novopazarsku. ulicu. Tu mi saopštiše 
Đilasovu poruku da dođem na sastanak Pokrajinskog komi- 
teta koji treba da se održi poslije podne na poljani kod ci- 
glane Šićanskog. 

Na sastanku je odlučeno da se svi komunisti koji su 
pozvani u vojsku odmah jave na svoja mobilizacijska mjesta, 
a oni koji još nijesu pozvani da se prijavljuju kao dobro- 
voljci. Rukovodeće jezgro (Končar, Đilas, Zujović, Cana Ba- 
bović i još neki) trebalo je da se povuče u jedno selo ispod 
Avale. Dilas mi je u ime Centralnog komiteta naredio da ot- 
putujem za Crnu Goru i da sam ocijenim da li treba da se 
javim u vojsku. Ukoliko tamo bude oformljeno jezgro koje 
će rukovoditi organizacijama na terenu, onda mogu da se 
javim u vojsku. Ali, ako to ne bude urađeno, imao sam Za- 
datak da oformim to jezgro. 


U PODGORICI sam- saznao da je već organizovano ru- 
kovodeće jezgro. Nijesami se mnogo zadržavao u gradu; po- 
šao sam da se javim u vojsku. Kako me je put vodio pored 
mog sela, svratio sam da se vidim s majkom. Godinama se 
nijesmo vidjeli. Zatekao sam je u kući. Nije znala ništa 
0 sudbini moga brata Luke, koji je živio sa svojom porodicom 
u Skoplju. Ni moja strina, koja je stanovala u susjedstvu, 
nije znala šta je sa njenim sinom Milom, koji se već nalazio 
na frontu. Bile su zabrinute. Naučile su one na ratove i na 
okupacije. Čitava mladost im je prošla u ratnim godinama 
1 pod okupacijom. U tim uslovima su i rađale i podizale svoju 
djecu. Ali, sadašnji rat je bio nešto drugo: sada u rat treba 
da idu njihova djeca! Bile su spremne da žrtvuju sve samo 
da bi sačuvale svoju djecu. 

U jednom trenutku majka me je zapitala: 

— A šta će biti s nama, sine? 

Znao sam da se brine šta će biti sa mnom i sa Lukom. 
Jer, znala je ona da poslije ratova dolazi do društvenih po- 
tresa koji razdvajaju braću, djecu od roditelja. Tako je bilo 
i poslije prošlog rata, tako će biti i nakon ovog rata. Poslije 
prvog svjetskog rata došlo je u Crnoj Gori do formiranja dva 


nepomirljiva tabora. Jedan dio stanovništva se izjasnio za 
ujedinjenje Crne Gore sa Srbijom, ali na federalnoj osnovi 
budući da se radi o dva naroda. Drugi su takode bili za uje- 
dinjenje sa Srbijom, ali na centralističkoj bazi jer se radi 
o jednom narodu. Tabori su bili nepomirljivi; ljudi su le- 
žali po zatvorima, a mnogi su platili glavom svoje političko 
ubjeđenje. Majka se bojala da se to ne ponovi. Naravno, bila 
je svjesna da će doći do sukoba između komunista i antiko- 
munista. Ta podjela nije mimoišla ni njenu djecu! Luka je 
bio ubijeđeni antikomunista, a ja zagriženi komunista. Ne- 
pomirljivost ta dva tabora nije izmakla njenom oku, mada 
nije imala ni jednog razreda osnovne škole. Bojala se među- 
sobnog obračunavanja koje bi pogodilo njenu djecu. 

Iako sam znao šta hoće da dozna svojim pitanjem, ni- 
jesam htio da joj direktno odgovorim. Samo sam odbrusio: 

— Ova zemlja će biti ruska!... 

Ali ona se nije dala zbuniti. Htjela je da dozna istinu 
do kraja. 

— A šta će onda biti sa Lukom? 

Nijesam mogao mimoići odgovor, a nijesam mogao ni 
da je obmanjujem. Zato sam kratko i strašno grubo od- 
govorio 

— On će vjerovatno biti strijeljan... 

Poblijedjela je. Jedva se držala na stolici. Ali nije htjela 
da odustane od daljih pitanja. 

— A ako oni pobijede? 

Nijesam imao kud. Nastavio sam grubim glasom: 

— Onda će oni mene strijeljati! 

Glava joj je klonula. Jedva je disala. Samo je pro- 
mrmljala: 

— Pa meni onda nikad neće biti dobro... 

Osjetio sam? tugu zbog bola koji sam joj nanio. Ali tu 
nijesam mogao da postupim drugačije. Morao sam reći istinu 
ma koliko ona bila gorka. Pred nama su žestoki revolucio- 
narni okršaji, a ni jedna revolucija se ne izvodi u rukavi- 
cama, pa neće ni ova naša... Neće biti samilosti prema 
nama komunistima; nećemo je imati ni mi prema našim pro- 
tivnicima, bez obzira na srodstvo ... 


SLJEDEĆEG DANA poranio sam i krenuo u Kotor da 
se javim u vojsku. Stigao sam uveče jer sam cijelog dana 
pješačio. Ali, zakasnio sam! To isto veče je potpisana kapi- 
tulacija. Vlada i kralj su pobjegli u inostranstvo. Kotor je 
bio pun svijeta koji se spremao da podmornicama bježi u 
inostranstvo. Neki prijatelji mi rekoše da mogu obezbijediti 
da se i ja ukrcam' u jednu od podmornica. Odbio sam ističući 
da je moje mjesto u zemlji i da ću se zajedno s narodom 
boriti protiv okupatora. Odlučio sam da se ne javljam u voj- 
nu jedinicu jer nijesam želio da me okupator odvede u za- 
robljeništvo. Namjera mi je bila da se pješice probijem 
preko planine do mojeg sela. A tamo ću se već snaći. 

Sljedećeg dana ukrcao sam se na jedan kamion i stigao 
oko podne na Cetinje. Stanovništvo je već provalilo u vojne 
magacine i uzimalo oružje, brašno i ostalu vojnu opremu. 
Moj rođak Jovan Vukmanović i ja uzeli smo po jednu pušku 
i dosta municije, a zatim pošli prema našem selu. 

Ponovo sam bio s majkom. Ona se razvedrila; stigla je 
Lukina porodica iz Skoplja. To ju je donekle uspokojilo. Bri- 
nula se šta će biti sa mnom Rekao sam joj da neću dugo 
ostati u selu; otići ću tamo gdje sam potreban, gdje ću moći 
da se borim. Primila je to s tugom. Nije pokušavala da me 
odvrati; znala je da bi to bilo bezuspješno. 

U selu je postojala partijska ćelija koju sam organiZzo- 
vao još 1933. godine i koja je od tada neprekidno funkcio- 
nisala. Odmah sam se sastao sa komunistima i predložio im 
da prikupe oružje koje se nalazi u selu i da ga sklone na 
mjesto za koje bi znao samo jedan član koga odredi organi- 
zacija. Prijedlog je bio jednoglasno prihvaćen. Oružja je bilo 
dosta jer su seljaci koji su napustili vojne jedinice da ne 
bi pali u zarobljeništvo nosili sa sobom i puške. To su u stva- 
ri bile pripreme za oružanu borbu koja je trebalo da počne 
onda kada partijsko rukovodstvo donese takvu odluku. 

Upravo sam se spremao da pođem iz sela kad mi stiže 
Đilasova poruka da hitno dođem u stan Blaža Jovanovića 
kod Podgorice. Začudilo me otkud Đilas u Crnoj Gori; do- 
govor je bio da on ostane u Beogradu, a ja da pođem u Crnu 
Goru. Ipak, bilo mi je drago što ćemo se sastati. Kasno uveče 
stigao sam u Blažov stan. Pored Blaža, zatekao sam Dilasa, 
Đura Strugara i još neke drugove. 


Nije bilo teško dogovoriti se kako da postupimo. Sa te- 
rena su izvještavali da je većina partijskih ćelija postupila 
kao i ona u mom selu. Time se obezbjeđivalo da oružje ne 
padne u ruke okupatora kada on počne da ga prikuplja pod 
pretnjom najstrožih kazni za one koji bi se oglušili o nje- 
gove naredbe. Složili smo se da pokrajinsko rukovodstvo 
treba svim organizacijama da uputi direktivu za prikuplja- 
nje oružja i da koordinira tu akciju. Najteže je bilo odlučiti 
šta da radimo Đilas, Đuro Strugar i ja. Mi nijesmo bili čla- 
novi PK KPJ za Crnu Goru. Đuro i ja smo energično zahti- 
jevali da odmah otputujemo za Beograd i da nastavimo po- 
slove koje smo ranije obavljali. Ostali su se kolebali. Tek 
kada sam zaprijetio da ću poći i bez njihove saglasnosti, jer 
odgovaram za štamparije i tehnički aparat Centralnog ko- 
miteta koji je ostao obezglavljen mojim odlaskom, svi su 
se saglasili da nas trojica krenemo za Beograd. Putovali smo 
željeznicom preko Hercegovine i Bosne, kroz tek stvorenu 
Nezavisnu Državu Hrvatsku". Na stanicama smo viđali 
ustaše, ali nas niko nije zaustavljao. 

U Beograd smo stigli krajem aprila. Sastali smo se sa 
Rankovićemi; on se vratio iz Zagreba i opet preuzeo dužnost 
sekretara PK KPJ za Srbiju. Pored njega, zatekli smo Ivana 
Milutinovića, Sretena Zujovića, Ivu Lolu Ribara i ostale dru- 
gove. Ja sam se prihvatio mog starog posla: rada u teh- 
nici CK KPJ. 


GLAVA II 
SUDBONOSNA ODLUKA 


Beorganizujem = partijsku tehniku + Tito zahtijeva efikasniji 

rad ilegalnih štamparija +  Vila-štamparija na  Banjičkom 

vencu +" Naša ocjena 22. juna 1941. godine =" Prva razoča- 
renja + Donosimo odluku o oružanom ustanku 


STANJE TEHNIČKOG APARATA PARTIJE bilo je više 
nego kritično. Za kratko vrijeme miog odsustva sve je de- 
konspirisano — i kuće u kojima su bile štamparije i teh- 
nički punktovi. Za njih je znalo više ljudi nego što je to 
dozvoljeno. Morao sam sve iznova reorganiZovati; promije- 
niti stanove, ljude. Zato sam prionuo na posao. Čekanje bi 
moglo biti pogubno. 

Kuća u kojoj se nalazila štamparija Pokrajinskog komi- 
teta KPJ za Srbiju bila je do te mjere dekonspirisana da je 
trebalo mijenjati ne samo nju nego i ljude koji su bili njeni 
zakupci. U to vrijeme sam saznao da Ciril Zužek, službenik 
pošte na željezničkoj stanici, koji je inače radio u tehnič- 
kom aparatu Partije, ima vilu na Avalskom drumu. Zamolio 
sam ga da u njoj instaliramo štampariju. Razumije se, on je 
pristao i time je već bio riješen prvi problem. Trebalo je 
samo naći bračni par koji bi fiktivno uzeo pod zakup pri- 
zemlje vile i u njemu izgradio sklonište u koje bi bila smje- 
štena štamparija. Odabrao sam pouzdane aktiviste — doktora 
Gerića i studentkinju Branu Perović. Rekao sam da se fik- 
tivno vjenčaju i da se pred spoljnim svijetom ponašaju kao 
muž i žena. Predviđao sam da doktor kasnije otvori i ordi- 
naciju. Tako bi se još više mogao zakamuflirati. 


Kod ,bračnog para" se ilegalno uselio Vladeta Popović, 
španski borac, koji je trebalo da radi kao slovoslagač u štam- 


pariji. U slučaju policijskog pretresa on se morao povući 
u sklonište. 

Sklonište smo izgradili ispod stepeništa koje je vodilo 
na gornji sprat; u njega se ulazilo kroz pokretni pod ostave 
za namirnice. Na kraju smo instalirali štampariju. Sve je 
bilo spremno za rad. SŠtampariju sam tada predao Pokrajin- 
skom komitetu KPJ za Srbiju. 

Što se tiče štamparije Centralnog komiteta KPJ, morao 
sam ne samo mijenjati zgradu i ljude nego i nabaviti novu 
štampariju. Doduše, ni stan ni njegovi zakupci — Zora i Ste- 
van Krdžalić — nijesu bili dekonspirisani, ali su se uplašili 
kada su ostali bez veze, odnosno kada sam naglo otišao da 
se javim u vojsku. Niko od rukovodećih drugova koji su 
ostali u Beogradu nije ih obišao. Stoga su jednog dana jed- 
nostavno demontirali štampariju i dio po dio iznosili iz kuće 
i ostavljali po parkovima i manjim zamračenim ulicama. 
Tako su uništili našu dragocjenost, najmoderniju tehniku 
koju smo s velikim naporom nabavili. 


Dogodila mi se još jedna neugodnost u vezi sa štampa- 
rijom. U novu zgradu gdje je trebalo da bude smještena nova 
štamparija udarila je bomba prilikom bombardovanja. Zgra- 
da je bila izgrađena do krova, a bomba je srušila cijelu jednu 
stranu zgrade. Trebalo je sve početi iznova: opraviti i do- 
vršiti vilu, izgraditi tajno sklonište u vili, nabaviti novu 
štampariju, naći pogodan bračni par koji će zakupiti vilu, 
obezbijediti stručno osoblje koje će raditi u štampariji... 

Uslovi da se ostvare ti zadaci postali su u međuvre- 
menu izuzetno složeni i otežani. Okupator je, naime, Zapri- 
jetio da će strijeljati svakog ko bude uhvaćen da prodaje ili 
kupuje mašine za štampanje knjiga, brošura, letaka. Morao 
sam mnogo rizikovati da bih obavio taj posao. 


OKUPACIJA JE IZAZVALA burno vrenje u narodu: 
političke snage su se polarizovale na one koje su bile za 
saradnju sa okupatorima i na one koje su se izjašnjavale za 
borbu protiv okupatora. Organizacije KPJ su prikupljale i 
sakrivale oružje, vršile neophodne pripreme za otpočinjanje 
oružane borbe u pogodnom trenutku. Radi usklađivanja tih 


aktivnosti stvoren je Vojni komitet pri Centralnom komi- 
tetu, na čijem čelu se nalazio Tito. 

Pripreme za oružanu borbu su me privlačile. Štam- 
panje i rasturanje partijskih materijala izgledalo mi je su- 
više monotono. Pošto-poto htio sam da učestvujem u akci- 
jama. Zato sam od Centralnog komiteta tražio da budem 
prebačen na drugi posao, po mogućstvu u Vojni komitet. Od- 
govor je ubrzo stigao. Bio je negativan! Tito mi je poručivao 
preko Rankovića da se ne slaže da napustim vođenje teh- 
nike. Po njegovom mišljenju, upravo taj rad ima izuzetan 
značaj za omasovljenje Partije, jer ljudi moraju biti pravo- 
vremeno informisani o razvoju situacije, stavovima koje Za- 
uzima Partija... 

Polaskalo mi je što Tito pridaje tako velik značaj poslu 
koji mi je povjeren. Ali najviše sam se obradovao kada mi 
je Ranković na kraju razgovora saopštio da Tito uvažava 
moju žalbu da se osjećam izolovan radeći na tehnici i da ću 
ubuduće redovno prisustvovati sastancima Politbiroa Cen- 
tralnog komiteta KPJ. 

Bio sam zadovoljan što ću učestvovati u radu najvišeg 
rukovodstva. To je bilo najveće priznanje za moj dotadaš- 
nji rad. 

Na jednom od sastanaka Tito je tražio da referišem 
o stanju partijske tehnike. Spremno sam odgovorio da je 
stanje veoma pozitivno. Da bih istakao koliko smo napredo- 
vali, uporedivao sam postojeću organizaciju sa onom iz vre- 
mena prije 1938. godine. 

— Uspjeli smo da stvorimo dvije ilegalne štamparije 
u Beogradu. Istovremeno smo organizovali ilegalne štampa- 
rije u Makedoniji, Vojvodini i Crnoj Gori, a na Kosovu i Me- 
tohiji imamo punkt opremljen geštetnerima. Osim toga, uspo- 
stavljene su veze sa 3— legalne štamparije u kojima štam- 
pamo polulegalne brošure. 

Činilo mi se da Tita ne interesuju mnogo ti uspjesi. Ni- 
jesam se prevario. On me je prekinuo i rekao da je sve to 
tačno. ali da nivo tehnike ne odgovara trenutnim potrebama. 


Takva ocjena me je zaprepastila; osjećao sam se kao 
čovjek koji je dugo živio u iluzijama da postiže izvanredne 
rezultate i odjednom saznaie grubu stvarnost da sve što je 
uradio ne vrijedi mnogo. Pokušao sam da oponiram: 


— Pa, mi uspijevamo da svakih desetak dana otpremi- 
mo organizacijama nove partijske materijale. U gradove 
redovno šaljemo kofere materijala. Zar to nije ogroman 
napredak prema stanju od prije 1937. godine? Ranija ru- 
kovodstva su uspijevala da štampaju jedan do dva letka 


godišnje... 
Tito me je opet prekinuo. 
— Ne bih htio — rekao je — da vršim takva upoređe- 


Tija... Razumije se, ne bismo se mogli zadovoljiti time da 
objavljujemo jedan ili dva proglasa godišnje, kao što je to 
nekada bilo... Problem je u tome što tehnika kojom raspo- 
lažemo ne zadovoljava sadašnje potrebe... 


Vidio je da sam ostao neubijeđen. Zato me je upitao: 


— A koliko ti vremena treba da štampaš proglas i da 
ga rasturiš posredstvom tehničkog aparata? 

Počeo sam glasno računati: 

— Dok složimo tekst, izvršimo korekturu i štampa- 
mo... treba nam desetak dana. A onda još toliko da rastu- 
rimo proglas ... 

Nasmijao se i rekao da je problem upravo u tome: dok 
štampamo i rasturimo proglas, prođe dvadesetak dana, a za 
to vrijeme on postane neaktuelan. Međutim, mi, kao poli- 
tička partija, moramo brzo reagovati na događaje koji se mu- 
njevito odvijaju. 

Morao sam priznati da je u pravu ma koliko mi je to 
bilo teško. Osim toga, nijesam bio sasvim ubijeđen da se 
nešto može promijeniti u dotadašnjem načinu rada. Stoga 
sam rekao da ću vidjeti šta se može učiniti. 


HTIO SAM što prije da raščistim da li se Titovi zahtjevi 
mogu ispuniti. Odmah sam se sastao sa Brankom Đonovićem 
i upitao ga da li se može nabaviti moderna štamparija. Upo- 
zorio sam ga na opasnost kojoj se izlaže ako ga njemački 
okupatori uhvate da kupuje mašine za štampanje. Ali on se 
samo nasmijao: 

— Za koga me smatraš... Zar se revolucionar smije 
plašiti opasnosti? 


— Dobro, dobro — odgovorio sami kroz smijeh. — Ne- 
moj da se vrijeđaš. Ja te smatram revolucionarom, ali upam- 
ti da revolucionar ne smije da se izlaže opasnosti ako nema 
nikakvih izgleda na uspjeh ... 

Dok je Branko tragao za štamparijom, ja sam ubrzavao 
radove na oštećenoj vili u koju je trebalo da bude smještena 
štamparija Centralnog komiteta. 

Nekoliko dana kasnije Branko me je obavijestio da može 
nabaviti ne jednu, nego dvije štamparije! Jednu veliku na 
električni pogon i drugu manju na ručni pogon. Donio mi je 
čak i prospekte! Na moj upitni pogled odgovorio je smije- 
šeći se: 

— Budi bez brige. Ne izlažem se opasnosti... 

Prospekte sam pokazao Titu. Htio sam da čujem njegovo 
mišljenje. I dok sam se trudio da mu objasnim kako će ma- 
šine funkcionisati, nastojeći da prepričam ono što mi je 
Branko rekao, Tito me prekide i poče on meni tumačiti kako 
će mašine raditi! 

Odobrio je kupovinu upozoravajući me da dobro pazim 
prilikom kupovine i transporta da nas policija ne otkrije jer 
bi šteta bila dvostruka: stradali bi ljudi, a izgubili bismo 
i mašine koje su nam neophodne. 

Kada sam polazio, Tito me zapita ko će raditi u novoj 
štampariji... da li će to biti grafički radnici? Odgovorio sam 
da u štamparijama rade provjereni komunisti koji se tokom 
vremena obučavaju. Na to je Tito primijetio da time ne- 
ćemo ništa promijeniti. Moderne mašine bez stručnih ljudi 
ne mogu dati željen rezultat. Savjetovao mi je da nađem 
najmanje dva grafička radnika — slovoslagača i mašinistu. 


Ponovo sam se našao sa Brankom Đonovićem i prenio 
mu da može kupiti štamparske mašine. Dogovorili smo se da 
mašine privremeno sklonimo dok ne bude gotova vila. I dok 
smo o tome raspravljali, odjednom pomislih da bi upravo 
on mogao raditi na novoj mašini. Pa, on je mašinista, i to 
veoma stručan! Revolucionar koga sam ja primio u Partiju. 
Radim sa njim dosta dugo. Sve uslove ispunjava. 

— Da li bi bio spreman da radiš u novoj štampariji? 
— iznenada sam ga upitao. — Ako bi prihvatio, uveo bih te 
u zgradu gdje će biti smještena štamparija... ali iz te zgra- 
de nećeš izlaziti do kraja rata... Koliko će to trajati, ni sam 
ne znam ... 

Ni trenutak nije oklijevao: 

— Ja sam revolucionar i spreman sam na sve opasnosti 
i žrtve. 

Bio sam više nego zadovoljan. Imao sam već jednog 
stručnog radnika i revolucionara. A bio mi je ,pred nosom"! 
Nijesam ga znao koristiti za pravi posao. 

Poslije sam dosta lako našao i drugog grafičara. Sa 
Brankom je stanovao njegov drug, slovoslagač Slobodan Jo- 
vić. Radili su u istoj štampariji. Ja sam ga često sretao kod 
Branka, ali nikada nijesam pomislio da bi se i on mogao 
koristiti u našim štamparijama. 


— Sta misliš o Slobodanu? — zapitao sam Branka. — 
Da li bi on dolazio u obzir za rad u štampariji? 
— Kako da ne! — odgovorio je bez oklijevanja. — Samo 


ga treba pitati. 

Dogovorili smo se da Branko razgovara sa Slobodanom. 
I već sjutradan me je obradovala vijest da je i Slobodan 
odmah pristao. 

Dakle, bili su obezbijeđeni svi uslovi da stvorimo štam- 
pariju koja će zadovoljiti potrebe Partije. Baš onako kako 
je zahtijevao Tito. 

Ostalo je još da se dovrši zgrada i da nađem bračni par 
koji bi je legalno zakupio. A to je relativno lako riješeno. 

Cim je zgrada bila dovršena, trebalo je ugraditi tajne 
prostorije. Zamisao je bila da se podrum pregradi tako da 
bude zazidana strana okrenuta prema brdu što se pružalo 
iza vile. Izgledaće kao da zgrada ima manji podrum. U tajne 
prostorije ulazilo bi se odozgo, iz stana, i to kroz plakar za 
odjeću i druge stvari. Pod plakara bio bi pokretan. Kada bi 
mašine radile, sve bi bilo hermetički zatvoreno. Inače, pod 
plakara bi se otvarao i prostorije bi se provjetravale i ljudi 
izlazili u stan... Taj projekat je dao slikar Đorđe Andrejević 
— Kun. On je istovremeno radio na izradi lažnih legitima- 
cija i pasoša. 

Vlasnici vile, Dana i Branko Maksimović, uz Kunovu 
stručnu kontrolu i uz pomoć Branka Đonovića i Slobodana 
Jovića, izgradili su tajne prostorije. 

Sto se tiče ,zakupca" vile, i to je relativno brzo rije- 
šeno. Angažovao sam Mila Boškovića; sa njim sam učio gim- 
naziju na Cetinju. On se po završetku medicinskih studija 


u Italiji vratio u zemlju i zaposlio se na Veterinarskom fa- 
kultetu. Kad sam objasnio šta se od njega traži i kakvim se 
opasnostima izlaže, prihvatio je bez dvoumljenja. Ali, pošto 
nije bio oženjen, odlučio sam da se fiktivno vjenča sa stu- 
dentkinjom Zagom Jovanović, koja je do tada radila u jed- 
noj od ilegalnih štamparija. Drugovi koji su radili u tehnič- 
kom aparatu znali su Zagu po izuzetnoj hrabrosti: kada joj 
je štamparska mašina presjekla prst, ona nije ni jauknula! 
Dakle, ta djevojka će biti ,gazdarica" vile. Kasnije je u 
štampariju došla Ljubica Đonović, sestra Brankova, takođe 
komunista. Ona je bila ,kućna pomoćnica", a zadatak joj 
je bio da iznosi štampani materijal i da ga predaje na punk- 
tove, odakle je on bio rasturan. 

Zamisao druga Tita bila je ostvarena za nepun mjesec 
dana. Stvorena je štamparija Centralnog komiteta koja je 
za sve vrijeme okupacije ostala neotkrivena! To je danas 
Muzej ilegalnih partijskih štamparija na  Banjičkom 
vencu. 


U RANO JUTRO 22. JUNA 1941. GODINE svratio sam 
do Đure Jovanovića, čiji se stan nalazio blizu Auto-komande. 
Trebalo je da se dogovorimo o prebacivanju štamparske 
mašine za Vojvodinu; bila je to ona mašina koju smo na- 
bavili zajedno sa modernom mašinom namijenjenom za 
štampariju Centralnog komiteta. Htjeli smo da pomognemo 
vojvođanskom rukovodstvu jer im je policija otkrila raniju 
štampariju. 

Dura me je dočekao sav uzbuđen: čuo je na radiju da 
je Njemačka napala Sovjetski Savez i da se borbe vode na 
granici. Vijest me je toliko iznenadila da sam zaboravio 
zašto sam došao; nijesam se čak sjetio ni da pitam koja je 
radio-stanica objavila vijest. Pohitao sam BĐilasu, koji je 
stanovao u blizini. Zatekao sam ga u krevetu. Spavao je. 
Onako bunovnom ispričah šta sam čuo od Đure. Nije se 
mnogo uzbudio; u stvari, nije povjerovao mojim vijestima. 
Zelio je da zna koja je radio-stanica objavila vijest o na- 
padu. Pošto to nijesam znao, upitao me je da li sam lično 
vijest čuo preko radija. Kada sam odrečno odgovorio, okre- 
nuo se na drugu stranu, sa očiglednom namjerom da pro- 


duži spavanje, i pospan reče da su to obične, čaršijske 
vijesti. 

Bio sam ljut na samog sebe zbog brzopletosti. Vijest je 
svakako istinita; Dura me ne bi prevario. Pokušao sam da 
to objasnim Đilasu. Ali, on nije imao volje da nastavi raz- 
govor ... 

Vratio sam se u stan Đure Jovanovića i ljutito rekao 
da hoću lično da se uvjerim u istinitost vijesti koju mi je 
saopštio. Pogledao me je začuđeno. Ali po izrazu mog lica 
shvatio je da ne treba ništa da pita. Otvorio je radio i po- 
čeo tražiti stanice. Najprije je uhvatio Berlin, ali stanica je 
emitovala samo muziku. Iz Moskve se takođe čula muzika! 
To me je demoralisalo. Počeo sam nervozno Ššetati po sobi. 
Zaključio sam da ipak reagujem nestrpljivo i brzopleto. 
Umjesto da lično provjerim istinitost onoga što mi je saop- 
štio Jovanović, ja sve primam zdravo za gotovo. Đilas je 
bio u pravu kada je onako postupio. 

Đura je nastavio da traži radio-stanice. Pošlo mu je za 
rukom da uhvati emisiju Radio-Budimpešte. Upravo su jav- 
ljali da se borbe vode duž cijele evropske granice Sovjetskog 
Saveza. Shvatio sam da je Njemačka ipak napala Sovjetski 
Savez! 

Ponovo sam otišao Đilasu. On je još spavao. Probudio 
sam ga i rekao mu sa neskrivenim samozadovoljstvom: 

— Tačno je ono što sam ti maloprije rekao... Nje- 
mačka je napala Sovjetski Savez. U to sam se lično uvjerio 
slušajući Radio-Budimpeštu ... 

Skočio je kao oparen... Pošli smo do Tita; on je sta- 
novao takođe u blizini Auto-komande u stanu željezničkog 
činovnika Savićevića. Domaćini nam rekoše da je rano uju- 
tro izašao i da se još nije vratio. 


Vratili smo se u Đilasov stan, gdje nas je već čekala 
Titova poruka: javljao je da se za poslije podne saziva 
sastanak Politbiroa u Molerovoj ulici (u stanu gdje je ile- 
galno živio Ivan Milutinovic). 


Sastanku su, kao i ranije, pored Tita, prisustvovali 
Ranković, Đilas, Milutinović, Zujović, Lola Ribar i ja. Raz- 
govor je tekao spontano. Svi su govorili o ratu i njegovim 
perspektivama. Vladala je optimistička atmosfera; skoro svi 
su smatrali da se rat neće voditi na teritoriji SSSR i da će 


biti kratkotrajan. To je bila zvanična sovjetska verzija koja 
je široko prodrla u redove KPJ i u koju smo svi vjerovali. 

— Za dva mjeseca Crvena armija će biti u Jugoslaviji 
— konstatovao je Đilas. 

— Opet će sav teret borbe za socijalizam pasti na leđa 
radničke klase Sovjetskog Saveza — dodao je Zujović., ) 

— Zao mi je što nećemo imati mogućnosti da i mi 
pokažemo ono što možemo — rekao je Ranković. 

Đilas je ponovo uzeo riječ: 

— Ali, da se ne desi da se neki njemački avion probije 
na teritoriju Sovjetskog Saveza i da nanese štetu? A 

— To se ne može dogoditi! — odgovorio mu je ŽZujo- 
vić. — Ti, Đido, ne shvataš kolika je moć sovjetske armi- 
je... 

Svi su se složili s njim. Samo je Tito bio cijelo vrijeme 
nekako uzdržan. Slušao nas je bez komentara. Bio mi je 
zagonetan i dosta zakopčan. Na kraju je rekao: 

— Biće tu još dosta posla za sve nas. 

Ja se nijesam izjašnjavao. Ne što nijesam vjerovao u 
ono što su ostali tvrdili, nego što nijesam imao nikakve 
predstave o snazi sovjetske armije. Ipak, bunila me je Čči- 
njenica da je Hitler prvi napao. Pitao sam se da li može 
do te mjere pogriješiti da počne rat koji se neće voditi na 
teritoriji Sovjetskog Saveza. 

Pri kraju sastanka Đilas je predložio da svakog dana 
izdajemo saopštenja o napredovanju Crvene armije. I to 
dva puta dnevno! Tekstove bi on pripremao, a ja da obez- 
bijedim štampanje i rasturanje. Prijedlog je prihvaćen. 
Zaključili smo da Centralni komitet uputi proglas naro- 
dima Jugoslavije sa pozivom da se pripremaju za oružanu 
borbu protiv okupatora, a da partijske organizacije pristupe 
stvaranju partizanskih odreda koji bi bili spremni za borbu 
kada to bude potrebno. 


SUROVA STVARNOST ubrzo je razbila naše iluzije. 
Već nakon dva-tri dana njemački radio je javljao da se 
borbe vode na sovjetskoj teritoriji. A onda su došle vijesti 
o zauzimanju gradova dosta udaljenih od granice. Uvjere- 


nje da će se od prvog dana borbe voditi van teritorije Sov- 
jetskog Saveza sasvim je splasnulo i ustupilo mjesto znatnom 
razočarenju ne samo u narodu već i među članovima Par- 
tije. 

Za tadašnje raspoloženje karakterističan je razgovor 
koji sam vodio sa čovjekom u čijem sam se stanu krio. 
Jedno veče rekao mi je: 

— Hoću s tobom da raščistim ... Govorio si pre rata 
da je Sovjetski Savez nepobediv i da se, ukoliko ga neko 
napadne, borba nikada neće voditi na njegovoj terito- 
riji... I ja sam u to verovao. A šta se sada događa? Nemci 
prodiru u Sovjetski Savez gotovo bez otpora. To nije front, 
to je testo! 


Nijesam znao šta da odgovorim. A takva i slična pita- 
nja postavljali su mi ne samo građani nego i mnogi par- 
tijski aktivisti. Sve češće sam dolazio u neugodan položaj: 
kako objasniti raskorak između onoga što sam ranije go- 
vorio, a što ljudi pamte, i razvoja operacija na sovjetsko- 
-njemačkom frontu? Pošto je među nama bilo drugova koji 
su se borili u Španiji, potražio sam pomoć u prvom redu 
od njih. Računao sam da se oni kao iskusni ratnici razumiju 
u vještinu ratovanja. Na žalost, ni oni nijesu bili u stanju 
da daju zadovoljavajući odgovor. Jedino je Blagoje Neško- 
vić donekle zadovoljio moje zahtjeve. Rekao mi je da se 
prodiranje Nijemaca može objasniti posebnom taktikom 
Crvene armije; ona namjerno pušta njemačke armije da 
duboko zađu u sovjetsku teritoriju. Međutim, neće im 
dozvoliti da se razviju u širinu. Tako će njemačke snage biti 
sabijene u uske koridore, lako odsječene od pozadine i si- 
stematski uništavane. To će se primijeniti u datom tre- 
nutku ... 


Istina, time se nije objašnjavalo kako to da se borbe 
ipak vode na sovjetskoj teritoriji, ali je moglo poslužiti kao 
objašnjenje činjenice da njemačke armije gotovo bez otpora 
prodiru u SSSR. Razumije se, takvo objašnjenje moglo je 
samo privremeno zadovoljiti; ukoliko su njemačke armije 
uspijevale da proširuju klinove i da cijelim frontom prodiru 
nezadrživo na istok, utoliko se takvo objašnjenje pokazi- 
valo neodrživije. Svakome je postajalo jasno — čak i onima 
koji se mnogo ne razumiju u vojne stvari — da je Crvena 


armija slabija i da se ne može oduprijeti ofanzivi njemačkih 
armija. 

To gorko saznanje izazvalo je izvjesnu uznemirenost 
među partijskim kadrovima, a u građanstvu čak i izvjesnu 
demoralizaciju. Suviše dugo smo bili vaspitavani da vjeru- 
jemo u nepobjedivost Crvene armije. Odjednom Crvena 
armija se pokazala nedorasla da spriječi vođenje rata na 
sovjetskoj teritoriji. Sve je to imalo odraza na držanje par- 
tijskih kadrova i naroda. Počele su se zanemarivati obaveze; 
zapostavljen je rad na pripremama za oružanu borbu. 
Umjesto toga, pažnja je bila usmjerena na sovjetske fron- 
tove. 

Ni ja nijesam bio izuzetak. Vjerovao sam u nepobjedi- 
vost Crvene armije, u svaku riječ Staljina, Molotova i dru- 
gih sovjetskih rukovodilaca. Smatrao sam klasnim neprija- 
teljem svakog koji bi posumnjao u njihove riječi ili u 
njihove postupke. Ali ti prvi dani rata naučili su me da 
realnije gledam, da realnije ocjenjujem riječi i postupke. 
Nit koju sam godinama izgrađivao počela je da se kida... 


SPECIJALNA POLICIJA i Gestapo su od prvog dana 
napada na Sovjetski Savez organizovali hajku na komuni- 
ste. Agenti su se kao bijesni psi razmiljeli ulicama Beo- 
grada, hapsili svakog koga su znali kao komunistu i preda- 
vali okupatoru, koji ih je strijeljao po kratkom postupku. 
Zbog toga je rukovodstvo Partije dalo direktivu da se ko- 
munisti, naročito poznati, ne smiju kretati po gradu, sem 
u slučaju krajnje nužde. Poslove smo svršavali preko naših 
aktivista koje policija nije poznavala i koji su se mogli slo- 
bodno kretati ulicama grada. Obavještavali smo se preko 
ceduljica koje su nam ti ljudi donosili u stanove. Sastanke 
smo izbjegavali; bilo je predviđeno da se oni održavaju 
samo kada je potrebno donijeti neku krupnu odluku. 

Uoči 4. jula dobio sam ceduljicu od Tita. Javljao je da 
će se narednog dana održati sastanak Politbiroa. 

Vijest me nije iznenadila. Sastanak se morao održati 
jer je situacija iz dana u dan postajala sve složenija. Radio- 
-Moskva je pozivao narode Evrope na oružani ustanak 


protiv fašističkih osvajača. U našoj zemlji zaveden je stra- 
šan teror nad radnicima, građanima, komunistima. Osjećali 
smo da moramo kazati komunistima i masama šta treba da 
se radi. Sve to me je uvjeravalo da će na sastanku biti do- 
nijeta sudbonosna odluka ... Nijesam se prevario! 


Kada sam ulazio u vilu Vladimira Ribnikara, gdje je 
održan sastanak, dočekao me je Tito i veselim glasom Ssa- 
opštio da je dosta bilo poslova sa štamparijama i da sada 
treba uzeti puške u ruke. Tito me je time odmah uveo u 
suštinu problema o kome će se diskutovati na sastanku. 
Znao sam dobro šta znače njegove riječi. Do tada smo se 
pripremali za oružanu borbu, a sada valja preći u akciju. 
Dakle, donijećemo odluku od koje će zavisiti sudbina svih 
naroda Jugoslavije ... I ja ću u tome učestvovati! To saz- 
nanje me ispunjava ponosom, ali i izvjesnim nespokojstvom. 
Imam svega 29 godina... zar je moguće da tako mlad 
učestvujem na istorijskom sastanku? Da li ću odgovoriti 
zadacima koje dobijem? No, ubrzo sam se smirio. Počeo sam 
trezvenije da razmišljam: istina, mlad sam, a možda i ne- 
dorastao, ali i ostali u rukovodstvu su mladi. Skoro svi smo 
istih godina! Osim Tita... ali on ima ono što nama nedo- 
staje. . . ogromno revolucionarno iskustvo. Ako se to isku- 
stvo sjedini sa našom mladošću i entuzijazmom, moramo 
uspjeti... 


Sjeo sam i pogledom se pozdravio sa ostalima... sa 
Rankovićem, Đilasom, ŽZujovićem, Lolom Ribarom. Nema 
jedino Milutinovića... Poslije izvjesnog vremena javiše da 
nije došao na zakazano mjesto. Nijesmo se mnogo uznemi- 
rili jer smo svi često mijenjali stanove, pa smo smatrali da 
ga drugarice koje su nosile poruke nijesu mogle pronaći. 
Riješili smo da počnemo sastanak bez njega. 

Tito je prvi uzeo riječ i svojim prijedlozima dao ton 
sastanku. Obično nije čekao da se prethodno svi izjasne, pa 
da onda daje neku vrstu rezimea. 

U jednoj jedinoj rečenici iznio je suštinu onoga što treba 
činiti. Rekao je da je dosta diskusija o sovjetskom frontu 
i da treba pustiti sovjetske drugove da sami rješavaju svoje 
probleme. A oni će ih, u to je bio ubijeden, riješiti i bez 
nas. Potrebno je da prekinemo sa pričama o situaciji u dru- 
gim zemljama, o tome zašto komunisti tamo ne organizuju 


Zgrada na Banjici, u Beogradu, u čijem podrumu je Svetozar Vuk- 
manović uoči ustanka organizovao  ilegalnu štampariju CK _ KPJ 


de 


Vrhovni komandant NOVJ Josip Broz Tito 


oružanu borbu. Svako treba da rješava ,svoje frontove"! 
Da sređuje stvari u sopstvenoj kući. To važi i Za nas... i 
tada uspjeh neće izostati... 

Tito me je time oslobodio tereta koji me je pritiskao. 
Mnoge stvari su me zbunjivale. Na mnoga pitanja sam 
tražio odgovore. Ne samo za stanje na sovjetskom frontu 
nego i za stanje u evropskim zemljama, posebno u Fran- 
cuskoj. Zašto komunisti ćute? Zar su toliko slabi da ne 
mogu organizovati ni manje oružane akcije... I to u tre- 
nutku kada Moskva poziva na oružani ustanak. Zbunjivala 
me je nemoć francuskih komunista, čija je Partija bila 
najmasovnija u Evropi. Osim toga, bilo je poznato antifaši- 
stičko i antinjemačko raspoloženje francuskog naroda... 
Ali, poslije Titovih riječi sve je to otpalo. 

Titova intervencija me je impresionirala. Pogodio je 
upravo ono što je narod u tom trenutku osjećao. Kao da 
je čitao njegove misli, a narod je instinktivno osjećao da se 
ne smije izgubiti povjerenje u snagu Crvene armije, da se 
ne smije ostati pasivan u toj istorijskoj situaciji... 

Takav utisak potvrdile su nove Titove riječi o tome da 
se nalazimo na istorijskoj prekretnici... Ako fašizam po- 
bijedi, socijalizam i demokratija biće potisnuti decenijama, 
a možda i čitavo stoljeće... našu sudbinu moramo vezati 
za sudbinu Sovjetskog Saveza... što bude s njima, neka 
bude i s nama! 

Pomislio sam u jednom trenutku da Tito suviše dra- 
matizuje stvari. No, odmah sam se korigovao... ipak je 
bilo neophodno to reći. Trebalo nas je podstaći da shvatimo 
svu ozbiljnost situacije. 

Tito je zatim iznio procjene o uslovima za pokretanje 
oružane borbe. Iznenadio sam se kada je rekao da će rat 
dugo trajati i da se moramo orijentisati na dugotrajnu 
oružanu borbu. Ta ocjena je odudarala od stavova koje smo 
iznosili na sastanku od 22. juna! Dakle, to je bio razlog što 
je onda Tito ćutao i onako se zagonetno držao! 

Tito je nastavio da analizira situaciju i napomenuo je 
da postoje svi uslovi da Partija pokrene mase u oružanu 
borbu protiv okupatora. Ona se već afirmisala kao jedina 
patriotska snaga koja stoji na pozicijama odbrane nezavis- 
nosti zemlje... 


žnosti. Jer, ako se prevari u procjeni snaga koje će se su- 
dariti, završiće svoju revolucionarnu aktivnost kao avantu- 
rista. Ali, ako se njegove procjene pokažu pravilne i uspjele 
u toj borbi, potvrdiće se kao veliki revolucionar. A takvi 
trenuci su rijetki! 

Na kraju Tito je izložio konkretne zadatke koji stoje 
pred nama: 

— Oblici borbe zavise od uslova koji postoje u raznim 
dijelovima zemlje. Ima krajeva gdje je stanovništvo u cje- 
lini neprijateljski raspoloženo prema okupatorima, a ima i 
takvih gdje stanovništvo još gaji iluzije o ,,oslobodilačkoj" 
misiji okupatora. Osim toga, pojedini ravničarski krajevi 
nijesu najpogodniji za razvijanje borbe, što nije slučaj sa 
brdskim terenima. Tamo gdje postoje uslovi, treba odmah 
prići organizovanju manjih, lako pokretljivih partizanskih 
odreda. Oni treba da budu sposobni da iznenada, snažno 
udare po neprijatelju i da se onda brzo prebacuju na druge 
terene, daleko od izvršene akcije. Svojom pokretljivošću ovi 
odredi moraju biti sposobni da izbjegnu svako opkoljavanje 
i uništenje od strane neprijatelja. S druge strane, tamo gdje 
ne postoje uslovi za partizansko ratovanje, treba organiZzo- 
vati manje, uglavnom diverzantske grupe. To posebno važi 
za gradove ... 


Osjećao sam da ulazimo u rješavajuću fazu borbe, o 
čemu sam neprekidno maštao od dana kada sam stupio u 
redove revolucionara. Ono o čemu sam nekada maštao, što 
sam saznavao iz knjiga, sada treba pretvoriti u stvarnost! 
To će biti prelomna tačka u mom životu... hoću li se i u 
njoj potvrditi kao revolucionar? Hoću li se snaći? Iako mi 
je bilo onemogućeno da završim školu za rezervne oficire, 
tješio sam se da mi to znanje ne bi mnogo pomoglo da sa- 
vladam vještinu partizanskog ratovanja. Nema drugog iz- 
laza nego da ratno iskustvo steknem kroz borbe u koje 
ulazimo! ... 

Misli su letjele na krilima razigrane mašte, a Tito je 
završavao svoje izlaganje. Predložio je određene mjere: 
partijske organizacije se moraju prilagoditi ratnim uslovima; 
biće znatno otežano održavanje sastanaka partijskih orga- 
nizacija i rukovodstava; borba će zahtijevati da pojedini 
odgovorni ljudi donose i takve odluke koje u normalnim 


prilikama donose samo rukovodstva; zato će biti neophodno 
da oni dobiju izvanredna ovlašćenja za donošenje odluka 
koje nameće situacija. 

Tito je na kraju iznio prijedlog da se odmah otpočne 
sa oružanim akcijama. Bili smo svjesni istorijskog značaja 
odluke koju treba donijeti. Gutali smo, ali ne zato što se 
ne slažemo. Jer nije bilo ni jednog među nama koji nije 
prihvatao Titove prijedloge. Cutali smo, impresionirani ve- 
ličinom tog istorijskog trenutka. Smatrali smo da naše riječi 
neće moći dovoljno da izraze šta smo osjećali u tom tre- 
nutku. To se jasno vidjelo na našim licima. 

Tito je predložio, i to je prihvaćeno, da pojedini članovi 
rukovodstva dobiju izvanredna ovlašćenja da sami mogu 
donositi odluke, mimo rukovodstva na terenu, radi organi- 
zovanja oružane borbe u raznim dijelovima zemlje. Tako je 
odlučeno da Đilas ide u Crnu Goru, a Zujović u Srbiju. 
Kada je došao red na mene, Tito je zaustio: 

— A Tempo će ići... 

Nestrpljivo sam ga prekinuo: 

— U Makedoniju ... 

Strašno sam želeo da idem u Makedoniju. Znao sam da 
su tamo uslovi za organizovanje oružane borbe izuzetno te- 
ški, možda najteži. Volio sam da pođem tamo gdje je 
najteže. 

Tito se nije složio sa mojom jasno izraženom željom. 
Mirno je nastavio: 

— ... u Bosnu i Hercegovinu. 

Naravno da sam prihvatio. U Beogradu su ostali, pored 
Tita, Ranković, Milutinović i Lola Ribar. 

Sa sastanka smo otišli ,kao na krilima". Osjećali smo 
da je najzad nađen izlaz iz zamršene situacije. Više nijesmo 
vidjeli nikakve prepreke za organizovanje oružane borbe. 
Zvuči nevjerovatno, ali mi smo se već ponašali kao ljudi 
koji samo treba da odu na teren pa će odmah stvoriti voj- 
sku. Opraštajući se sa Đilasom i Zujovićem, u šali sam im 
rekao da ćemo se idući put na čelu organizovanih vojnih 
jedinica naći negdje na tromeđi Srbije, Bosne i Crne Gore. 

Tako je počela naša revolucija! 


GLAVA III 
PRIPREME ZA USTANAK 


Odlazak iz Beograda +" Kakvo sam stanje zatekao u Sara- 
jevu + Prve vijesti o borbama i naše procjene situacije + Or- 
ganizacione mjere za otpočinjanje oružane borbe 


OSTAVLJENO MI JE samo nekoliko dana da izvršim 
potrebne pripreme za put u Sarajevo. Računao sam da ću 
izvjesno vrijeme morati ilegalno da živim u Sarajevu. 
Stoga sam se morao pobrinuti da nabavim isprave koje bi 
mi osigurale maksimalno obezbjeđenje od eventualnih hap- 
šenja od strane ustaša. Napravio sam poseban plan u tu 
svrhu. 

Kako su ustaše vodile u Bosni politiku fizičkog istreb- 
ljenja srpskog stanovništva, bilo je jasno da moje isprave 
ne smiju nositi srpsko ime. Odlučio sam stoga da uzmem 
muslimansko ime. Predstaviću se kao učitelj iz Prijepolja 
koji je otpušten iz službe u Srbiji. Stavio sam da sam rodom 
iz okoline Prijepolja zato što se taj kraj nije nalazio u sa- 
stavu ,Nezavisne Države Hrvatske" pa je bilo teško prov- 
jeravati istinitost navoda u legitimaciji. Sto se tiče ,otpu- 
štanja" iz službe, htio sam time da izazovem saosjećanje vla- 
sti NDH za jednog Muslimana koji je samo zbog toga što je 
Musliman otpušten iz službe u Srbiji! Naime, ustaše su pro- 
glašavale Muslimane ,,cvijetom hrvatske nacije" i nastojale 
su sitnim ustupcima pridobiti muslimansko stanovništvo, po- 
sebno inteligenciju. 


Utvrdivši tako moje ,lične podatke", dao sam da mi se 
izradi legitimacija. To nije bilo teško budući da smo imali 
dobro organizovanu specijalnu službu za izradu lažnih legi- 
timacija, pasoša i drugih isprava. 


Sa učiteljskom legitimacijom mogao sam dobiti ulaznu 
vizu ,Nezavisne Države Hrvatske"; vize je u Beogradu izda- 
vao ,Hrvatski klub". Poslije izvjesnog provjeravanja proce- 
dure oko izdavanja vize, odlučio sam da lično odem u klub. 
Sve se završilo kako sam planirao. Imao sam autentičnu 
potvrdu zvaničnog organa NDH da je moja legitimacija is- 
pravna. 

Preostalo mi je samo da se oprostim od bliskih drugova 
i prijatelja koji su ostajali u Beogradu ili odlazili u druge 
krajeve zemlje. 

Sa tugom sam se opraštao od onih koji su ostajali u gra- 
du, u osinjaku okupatora. Možda se više nikada nećemo vi- 
djeti! Svima nam predstoje teški dani... 


U SARAJEVO SAM STIGAO vozom preko Višegrada. 
Situacija u gradu bila je mnogo teža od one u Beogradu. 
Neobuzdanom teroru okupatora i ustaša nijesu bili izloženi 
samo komunisti i rodoljubi nego i srpsko stanovništvo u cje- 
lini. Ustaše su svake noći vršile pretrese stanova srpskih po- 
rodica i odvodile u nepoznatom pravcu odraslo stanovništvo. 
Sirile su se glasine kako ustaše ubijaju svakog koga odvedu; 
pričalo se da su seljaci u nekim krajevima Hercegovine (Ne- 
vesinje, Gacko) ustali da brane svoje živote od ustaškog noža. 
Te činjenice priznavala je i zvanična štampa: novine su pi- 
sale da su u tim borbama poginule neke ustaške glavešine 
poslate da vojskom uguše pobune. Ustaše su, doduše, tvrdile 
da je pobuna ugušena, ali u narodu se širio šapat da borbe 
još traju. 

U takvoj atmosferi počelo je i masovno iseljavanje srp- 
skih porodica u Srbiju. Ljudi su ostavljali imovinu, domove, 
sela, samo da bi spasli svoje glave. Komunisti su ostajali na 
svojim mjestima i vršili pripreme za oružani ustanak. Oni 
su se krili po domovima prijatelja i čekali na odluku ruko- 
vodstva o oružanom ustanku. 


Sastanak Pokrajinskog komiteta održan je neposredno 
poslije mog dolaska u Sarajevo. Njemu su prisustvovali Isa 
Jovanović, Đuro Pucar, Uglješa Danilović, Avdo Humo i Bo- 
riša Kovačević. Iznio sam sve što je rečeno na sastanku Po- 


litbiroa KPJ u Beogradu. Zatim smo prešli na ocjenu situ- 
acije u Bosni i Hercegovini i na donošenje odluka neophod- 
nih za organizovanje oružanog ustanka. 


IZ DISKUSIJE KOJA SE RAZVILA na sastanku dobio 
sam prve utiske o situaciji u toj pokrajini. Svi su učestvovali 
u diskusiji i međusobno se dopunjavali. Ta razmjena mišlje- 
nja veoma je karakteristična i stoga je navodim po sjećanju. 

— Ustaško rukovodstvo želi da izgradi rasističku dr- 
žavu. To se može vidjeti iz izjave ministra pravosuđa Mile 
Budaka date preko radija: ,Jedan dio Srba ćemo pobiti, 
drugi raseliti, a ostatak ćemo prevesti na katoličku vjeru 
i tako pretvoriti u Hrvate." 

— To što je Budak javno rekao već se sprovodi. Vrše 
se masovni pokolji sveštenika, učitelja i uopšte uglednijih 
ljudi iz redova srpskog stanovništva. Već se zna, iako se to 
krije, da su takvi pokolji izvršeni nad uglednijim ljudima 
u svim krajevima Bosne i Hercegovine. Ovakvim represa- 
lijama ustaše žele da obezglave i zaplaše srpsko stanovni- 
štvo, da ga prisile ili da pređe u katoličku vjeru ili da se 
iseli u Srbiju. 

— Srpske seljačke mase su u većini bile pod uticajem 
Zemljoradničke partije. Rukovodstvo te partije je emigri- 
ralo, a narod prepustilo samom sebi; komunisti su ostali 
sa narodom.. . Sada se pruža istorijska šansa za komuniste 
da se stave na čelo masa koje će poći u borbu za odbranu 
golih života... Neki rukovodeći ljudi iz Zemljoradničke 
partije ostali su sa narodom. Sa njima treba uspostaviti 
kontakt i zajedno ići u borbu... 

— Neće biti teško mobilisati srpsko stanovništvo, ali 
biće teškoća da se spriječi međusobna borba. Muslimansko 
i hrvatsko stanovništvo bilo je u neravnopravnom položaju 
u predratnoj Jugoslaviji. Ustašama je uspjelo da pridobiju 
neke slojeve ovog stanovništva obećavajući im kuće, zemlju 
i drugu imovinu srpskih porodica koje budu poklane ili 
protjerane u Srbiju. Može se očekivati da će, kao odgovor 
na to. doći do represalija srpskih ustanika nad Muslimanima 
i Hrvatima. 


—- Nije dovoljno spriječiti bratoubilačku borbu... To 
je tek preduslov da se muslimansko i hrvatsko stanovništvo 
uključe u borbu. Naš cilj mora biti ovo drugo! A to nije 
nemoguće jer je i to stanovništvo obezglavljeno, napušteno 
od svojih ranijih političkih rukovodstava. 

— Ako bi nam pošlo za rukom da bar u prvo vrijeme 
neutrališemo hrvatsko i muslimansko stanovništvo — to bi 
bio naš veliki uspjeh. Onda bismo mogli računati da ćemo 
vremenom uspjeti da ga privučemo sasvim na našu stranu. 


Pošto sam saslušao drugove koji su na taj način ocje- 
njivali nastalu situaciju, postavio sam im pitanje: 

— Kakva su iskustva u tom pogledu iz borbi koje se 
vode u Hercegovini? 


— Nijesmo uspjeli da doznamo — odgovorio je Isa. 


— Znate li bar da li se borbe i dalje vode na tom te- 
renu? — insistirao sam. 


— Ne, ni to ne znamo — priznao je Isa. 


— To je neshvatljivo! — nijesam se mogao uzdržati. 
— Borbe se vode na velikom dijelu teritorije, a vi ne znate 
ni šta se dešava! To je čudno... 


— Pokušali smo da uhvatimo vezu sa ustanicima, ali 
nijesmo uspjeli — objašnjavao je Isa. — Poslali smo tri 
druga sa zadatkom da se probiju do njih, ali oni su se vra- 
tili ne obavivši zadatak. 


— Ne mogu a da ne posumnjam u kvalitete tih komu- 
nista — opet sam oštro reagovao. — Kako nijesu uspjeli da 
se probiju... to je običan kukavičluk. Da su ozbiljno poku- 
šali da se probiju, morali bi uspjeti... ili bi bili uhapšeni, 
pa možda i ubijeni... 

Svi su ćutali kao da su se osjećali krivi što kao ruko- 
vodstvo nijesu uspjeli da prate i utiču na razvoj borbe na 
teritoriji kojom rukovode. 

Da bih prekinuo neprijatnu tišinu, pokušao sam da re- 
zimiram diskusiju i da formulišem neposredne zadatke. 

— Da bismo uspjeli u borbi, nužno je da idemo na naj- 
širu mobilizaciju, u prvom redu srpskog stanovništva. Treba 
prihvatiti svakoga ko se izjašnjava za borbu protiv okupa- 
tora i ustaša, ali i onemogućiti one snage koje hoće da iza- 
zovu bratoubilački rat. To je ključni problem! Ukoliko to 

postignemo, utoliko je veća sigurnost da ćemo uspjeti u 
borbi. 

Pošto su se svi složili sa takvim stavom, nastavio sam: 

— Ako želimo da muslimansko i hrvatsko stanovni- 
štvo pređe na našu stranu u bližoj ili daljoj perspektivi, 
partizanski odredi moraju izbjegavati napade na musliman- 
ska i hrvatska sela. Cak ne bi trebalo da traže ni hranu ni 
odjeću iz tih sela. Sav teret borbe u prvo vrijeme treba da 
padne na leđa srpskih seljaka. Muslimanskim i hrvatskim 
selima moramo garantovati potpunu bezbjednost. Kada to 
obezbijedimo, onda ćemo pozivati Muslimane i Hrvate u Za- 
jedničku borbu protiv okupatora i ustaša, kao i protiv onih 
koji pokušavaju da istrebljenjem drugih narodnosti pretvore 
Bosnu i Hercegovinu u čisto hrvatsku ili čisto srpsku po- 
krajinu. Zajedničkom borbom treba osigurati zajednički Ži- 
vot svih naroda koji žive na ovoj teritoriji. 

Pošto smo tako utvrdili političku platformu, ostalo je 
da vidimo kojim snagama raspolažemo da ostvarimo tu po- 
litiku. Ocjenu stanja Partije dao je Isa Jovanović. 

Partijske organizacije postoje samo u većim gradovima 
— u Sarajevu, Tuzli, Zenici, Bijeljini, Banja Luci, Prije- 
doru, Drvaru, Mostaru, Trebinju. Ima i manjih organizacija 
— na Romaniji, u Semberiji, u Sekovićima, na Kozari. .. 

Ti kratki i dosta šturi podaci poražavajuće su djelovali 
na mene. Za trenutak sam posumnjao u ispravnost odluke 
da se ide na oružani ustanak. U normalnim prilikama to bi 
bilo pravo samoubistvo, Partija bi doživjela krah. Ali stvar 
je u tome što sada prilike nijesu normalne. Seljaci se sami 
dižu na oružani ustanak, brane živote i imovinu. Ukoliko 
komunisti, bez obzira na to što ih je malo, ne uđu u borbu 
i ne pokušaju da se stave na njeno čelo, to će učiniti druge 
snage. Komunisti će propustiti istorijsku šansu koja im se 
upravo sada pruža... Mali broj komunista nije nepremo- 
stiva zapreka za naš uspjeh; uticaj komunista u masama je 
mnogo veći nego što bi se dalo zaključiti samo na osnovu 
broja članova Partije. To se, uostalom, moglo vidjeti u Be- 
ogradu za vrijeme martovskih demonstracija... Tek kad 
uđemo u borbu, možemo računati da će se Partija omasoviti, 
pošto samo u borbi izrastaju novi kadrovi... 


DONIJELI SMO ODLUKU da se cijela teritorija Bosne 
i Hercegovine podijeli na četiri osnovna područja — Sara- 
jevsku i Tuzlansku oblast, Bosansku krajinu i Hercegovinu. 
Na tim područjima će se formirati oblasni vojni štabovi za 
rukovođenje oružanom borbom; partizanski odredi trebalo bi 
da predstavljaju male i lako pokretljive vojne jedinice; nji- 
hov glavni zadatak mora biti da parališu željeznički i drum- 
ski saobraćaj, da unište rudnike, željezare, industrijska po- 
strojenja ... Da bi mogli opstati, odrede bi u prvo vrijeme 
trebalo formirati u blizini radničkih centara i mjesta nase- 
ljenih srpskim stanovništvom . .. Ocijenili smo da oblasni 
štabovi vjerovatno neće moći efikasno rukovoditi svim od- 
redima koji će se formirati na njihovim teritorijama. Zato 
smo išli na formiranje podštabova na užim područjima ... 


Uočili smo opasnost za uspjeh oružanog ustanka ako se 
prekinu veze između štabova i partizanskih odreda. To bi 
omogućilo okupatorima da na užem sektoru koncentrišu jače 
snage i unište partizanski odred koji dejstvuje na tom pod- 
ručju. Zato smo odlučili da uspostavimo dvostruke veze iz- 
među štabova: preko terena i preko partijskih organizacija 
u gradovima (posebno preko Sarajeva, Tuzle, Banja Luke 
i Mostara). 

Razradili smo osnovnu organizaciju štabova i odreda za 
svako područje. Ali smo ipak ostavili da se konačna odluka 
donese na sastancima koji će se održati u svakoj oblasti sa 
partijskim aktivistima. 

Na sastanku je bilo govora i o kadrovima koji moraju 
da ponesu glavni teret sprovođenja u život usvojenih od- 
luka. Budući da je nedostatak kadrova osnovni problem u 
svim oblastima, zaključili smo da ne dolazi u obzir razmje- 
štaj kadrova, već da se svaka oblast orijentiše na postojeće 
kadrove i na nove kadrove kroz borbu izrasle. 

Konstatovali smo da izvjesni problemi mogu nastati 
uslijed toga što je samo jedan dio kadrova srpske narodno- 
sti, dok su ostali Muslimani i Hrvati. Kako će se borci u 
prvo vrijeme regrutovati gotovo isključivo iz redova srpskog 
stanovništva, odlučili smo da naši rukovodeći kadrovi koriste 
pseudonime. 

Na kraju smo donijeli odluku da u cilju efikasnijeg 
rukovođenja po jedan član rukovodstva stalno boravi u glav- 


nim gradovima oblasti (Mostar, Tuzla i Banja Luka), dok bi 
ostali formirali u Sarajevu revolucionarni centar za rukovo- 
đenje borbom na teritoriji cijele Bosne i Hercegovine. Sa- 
glasili smo se da u Banja Luku ode Đuro Pucar, u Tuzlu 
Uglješa Danilović, a u Mostar Avdo Humo. U Sarajevu, po- 
red mene, ostali su Isa Jovanović i Borisa Kovačević. 

Poslije nekoliko dana Borisa je izrazio želju da ide na 
Romaniju jer se teško može kretati po gradu, a nije spreman 
da sjedi u zatvorenoj sobi. Mi smo izašli u susret njegovoj 
želji, pa smo kooptirali Lepu Perović, koja je bila sekretar 
Mjesnog komiteta Sarajeva. 


GLAVA IV 
NEUSPJEH U ZENICI 


Moja maštanja i razočarenja u partijsko rukovodstvo  Ze- 
nice + Raskorak između stvarnosti i knjiških predstava o re- 
voluciji o Sa strepnjom očekujemo vijesti o diverziji u Ze- 
nici + Upadam u ustašku blokadu = Oslobađanje  uhapšenih 
drugova =" Analiza neuspjeha diverzija u Zenici 


JOŠ DOK SAM SE SPREMAO da krenem za Bosnu, 
moja mašta je intenzivno radila. Znao sam da se u Bosni 
nalaze veliki metalurški i rudarski centri u kojiima je Za- 
posleno preko 10.000 radnika, od kojih dobru polovinu vje- 
rovatno sačinjavaju kvalifikovani i polukvalifikovani rad- 
nici. Eto radničke klase koja će postati osnovna snaga revo- 
lucije pred kojom stojimo! U to nijesam sumnjao. Uostalom, 
pročitao sam mnogo knjiga o oktobarskoj revoluciji i dobro 
upamtio da su radnički odredi ne jedanput spasavali sud- 
binu revolucije. Za razliku od seljaštva, koje je kolebljivo 
i koje tokom revolucije prelazi s jedne na drugu stranu, 
radnička klasa mora biti za revoluciju jer ona nema šta da 
izgubi osim svojih okova. Sve je to davalo krila mojoj mašti: 
već sam zamišljao kako će proleterski bataljoni i brigade 
iz industrijskih basena širiti plamen revolucionarne borbe 
ne samo po Bosni i Hercegovini nego i po čitavoj našoj 
zemlji, kako će organizovati borbu seljačkih masa i oživlja- 
vati je tamo gdje ona ugasne. To mora da ise dogodi i kod 
nas jer se isto desilo u zemlji oktobarske revolucije, koja 
nam je svima služila za ugled! 


Razumljivo je onda što sam odmah po dolasku u Sara- 
jevo i poslije sastanka Pokrajinskog komiteta zatražio od 
Ise Jovanovića da me poveže sa nekim iz Zenice koji dobro 
poznaje stanje u željezari, rudniku, elektrani. Jovanović me 


je povezao sa metalskim radnikom Stevom Vranićem; on je 
neko vrijeme bio sekretar partijske organizacije u Zenici, 
a tada je radio na aerodromu u Rajlovcu. Informacije koje 
sam dobio bile su djelimično ohrabrujuće; nacionalna pri- 
padnost stanovništva i u zeničkom kraju se odražavala na 
spremnost za oružanu borbu. Srpske mase su bile spremne 
da krenu u oružanu borbu, ali one su bile u manjini; to se, 
međutim, ne bi moglo reći za hrvatske i muslimanske mase, 
koje su bile u većini. Radništvo je prije rata bilo podijeljeno 
i pripadalo je različitim sindikalnim organizacijama. To im 
ipak nije smetalo da 1937. godine organizuju osmodnevni 
generalni štrajk, koji, mada nije uspio, ipak je bio najkrup- 
nija revolucionarna akcija u čitavoj zemlji od vremena uvo- 
đenja diktature. Neposredno pred rat izvršena je obnova 
organizacije Komunističke partije; ona je sada brojala oko 
50 članova, a u SKOJ-u se nalazilo oko 70 omladinaca. Ti 
podaci su me ipak ohrabrili. Imati preko 120 komunista 
i komunističkih omladinaca u jednom kolektivu koji je izveo 
jednu od najrevolucionarnijih akcija u zemlji, davalo je 
nade da ćemo i sada postići velike uspjehe. 


Sastao sam se i sa Vojoon Ljujićem, radnikom iz Sara- 
jeva; trebalo je da on pođe u Zenicu i da sa tamošnjim ru- 
kovodstvom organizuje partizanski odred. Dogovorili smo 
se da se u Zenici unište po mogućnosti sva industrijska pre- 
duzeća i da se prekine željeznički saobraćaj rušenjem mo- 
stova. Poslije tih akcija trebalo se povući u obližnja sela 
i organizovati partizanski odred koji bi bio pod komandom 
štaba Sarajevske oblasti na Romaniji, Naglasio sam da treba 
dejstvovati hitno, ali ne brzopleto. Potreba za bržim dejstvo- 
vanjem stalno me je progonila; osjećao sam svu ozbiljnost 
situacije u kojoj se našla prva zemlja socijalizma, a sa njom 
i cio međunarodni radnički pokret. Činilo mi se da je izgub- 
ljen svaki dan koji prođe bez borbe. Mada svjestan da bez 
dobrih priprema nema uspjeha u borbi, ipak sam insistirao 
da se pripreme svedu na najmanju mjeru. 


Nekoliko dana poslije razgovora sa mnom Ljujić se vra- 
tio iz Zenice. Sastao se sa Jovanovićem i sa mnom u grad- 
skom parku. Saopštio nam je da se svi članovi Mjesnog 
komiteta suprotstavljaju direktivi da se onesposobi zenička 
industrija, navodno, zato što će nam ta industrija biti po- 
trebna u socijalizmu! Diverzija bi nanijela teške štete rad- 


nicima i komunistima; oni bi ostali bez posla; a sve to nam 
nije ni potrebno jer će Crvena armija brzo osloboditi našu 
zemlju. Slušajući takvo rezonovanje, bio sam zaprepašćen, 
iznevjeren u svojim maštanjima. Gruba stvarnost me je 
spustila na zemlju! Ipak, kolebao sam se u ocjeni: je li to 
strah od revolucije i od žrtava koje treba podnijeti ili poli- 
tičko sljepilo ne dozvoljava da se vidi kako Nijemci duboko 
prodiru u sovjetsku zemlju i da rat ne može biti brzo Zavr- 
šen? Tražio sam od Ljujića podrobnija obavještenja — da 
li je dolazio u dodir sa širim članstvom, da li se ono slaže 
sa rukovodstvom? Odgovorio mi je da je pokušao sazvati 
konferenciju čitavog članstva, ali mu je to onemogućeno; 
priznao je da se sastao samo sa komunistom Mratinčevićem; 
on je ranije isključen kao frakcionaš i ima uz sebe grupu 
komunista koji su takođe isključeni iz Partije. Ta grupa 
bezrezervno prihvata da izvede diverzije, da se zatim po- 
vuče u brda i da dejstvuje kao partizanski odred. Slušajući 
to, bio sam u dilemi: ko je frakcionaš, a ko treba da bude 
u rukovodstvu revolucionarne organizacije — da li sadašnje 
rukovodstvo koje odbija da se uključi u oružanu borbu ili 
,frakcionaška" grupa koja je spremna da našu liniju spro- 
vede u život. Zatražio sam od Ljujića da mi iznese plan 
akcije koji je predložio zeničkom rukovodstvu. On mi je 
rekao da po tom planu mjesno rukovodstvo treba da orga- 
nizuje vojnu obuku partijskog kadra, da formira nekoliko 
borbenih grupa koje će se osposobiti za izvođenje diverzija. 
Pošto se sprovede obuka, treba da se pristupi rušenju elek- 
trične centrale. To bi dovelo do prekida rada u rudniku 
i željezari. Zatim treba da se pređe na rušenje željezničkog 
mosta na pruzi Slavonski Brod—Sarajevo, čime bi se za 
duže vrijeme prekinuo saobraćaj na toj pruzi. Postoji i mo- 
gućnost da se izvrši napad na Radnički dom, u kome je 
smještena veća količina oružja. Dom je slabo branjen i može 
se zauzeti na prepad. Zaplijenjenim oružjem mogli bi se 
naoružati svi članovi Partije i omladina. To bi već bio krup- 
niji partizanski odred koji bi mogao čak i Zenicu zauzeti 
na prepad. 


Nije mi se svidjelo izvođenje obuke i formiranje udar- 
nih grupa. Smatrao sam da se time odugovlači izvođenje 
glavne akcije. Sumnjičavo sam gledao i na samog Ljujića! 
Da on ne odugovlači sa izvođenjem akcija? Poslije trenutnog 


kolebanja odlučio sam da pozovem na razgovor nekog iz Zze- 
ničkog rukovodstva. Posavjetovao sam (se sa Jovanovićem 
i on se složio. Zakazali smo sastanak za prekosutra; pored 
Jovanovića, Ljujića i mene, prisustvovao bi i taj drug iz 
Zenice. 

U međuvremenu sastavio sam izvještaj za Tita. Iznio 
sam čitavu situaciju u najvažnijem industrijskom basenu 
Bosne. Nijesam mogao da prikrijem izvjesnu notu razoča- 
renja zbog neuspjeha, osjećao sam se odgovoran za taj ne- 
uspjeh iako nijesam učestvovao u stvaranju zeničke orga- 
nizacije. 


NA ZAKAZANI SASTANAK došao je Hen, jedan od 
najaktivnijih članova Mjesnog komiteta u Zenici. Ja sam 
se već bio smirio; govorio sam kao da se ništa nije desilo. 
Najprije sam istakao da je najvažniji zadatak da se uništi 
sve što može da služi okupatoru i da mu pomogne da pobi- 
jedi na Istočnom frontu; ako uništimo željezaru, biće manje 
čelika koji je Nijemcima neophodan za rat; ako porušimo 
željezničke mostove, otežaćemo transport hrane i raznih Ssi- 
rovina; ako organizujemo partizanski rat na našoj teritoriji, 
okupatori će znatne snage angažovati kod nas. To bi bila 
prava i efikasna pomoć sovjetskom narodu u borbi koja je 
istovremeno i naša. Jer, ako bi Nijemcima uspjelo da unište 
prvu zemlju socijalizma, onda bi time bila nanijeta nepro- 
cjenjiva šteta borbi za socijalizam u ostalim zemljama. Zato 
ne bi trebalo da se osvrćemo na žrtve koje ćemo morati 
podnijeti. Kako možemo — nastavio sam — da vodimo 
računa o industriji koja će nam biti potrebna u socijalizmu 
kad Sovjetski Savez uništava Dnjeprostroj, ponos prve peto- 
ljetke, kada uništava sve što se ne može evakuisati na 
istok samo da ne bi koristilo njemačkom okupatoru? Moramo 
sve učiniti da pobijedimo, a onda ćemo lako izgraditi nova 
preduzeća, nove željezare, i to mnogo veće i modernije. 


Moje izlaganje nije naišlo na Henovo protivljenje. Cak 
sam u njegovim očima vidio izvjesno odobravanje. To me je 
ohrabrilo, pa sam odmah prešao na pretresanje mogućnosti 
za izvođenje akcija. Uzeo sam olovku i papir i počeo pisati 
šta se može od predloženih akcija izvršiti i kako ih treba 


izvršiti. Saglasili smo se da treba uništiti centralu, izvršiti 
iznenadni noćni napad na Radnički dom, zaplijeniti oružje 
i osloboditi uhapšenike. 

Odahnuo sam! Ipak sam se prevario u ocjeni zeničkog 
rukovodstva. 

Ljujić je ponovo pošao za Zenicu, ovog puta sa He- 
nom. Mislio sam da ćemo najzad uspjeti. Nema razloga da 
ne uspjemo. Ali, prevario sam se! Ljujić se vratio, a da nije 
ništa uradio: zeničko rukovodstvo je opet odbilo da izvrši 
akciju, samo pod drugim izgovorom; poručivali su da će 
rušenje postrojenja i obustavljanje proizvodnje ostaviti rad- 
nike bez posla i da će ih onda ustaše i Nijemci lakše mobi- 
lisati protiv komunista. 


Bilo mi je jasno da se ne radi o nerazumijevanju situ- 
acije, nego o najobičnijem oportunizmu. Rekao sam Ljujiću 
da više ne odlazi u Zenicu, nego da se stavi na raspolaganje 
štabu Sarajevske oblasti. Ipak sam poručio da diodu na 
razgovor najodgovorniji drugovi iz zeničke organizacije. 
Htio sam lično da im kažem šta mislim o njihovom držanju. 
Isa Jovanović je takođe htio da se s njima sastane; bio je 
ogorčen jer je mnogo truda uložio u stvaranje zeničke orga- 
nizacije, a na kraju doživio je razočarenje... 


Tih dana sam dobio odgovor od Tita na moj prvi izvje- 
štaj o držanju zeničkog rukovodstva. Odgovor je bio oštar. 

— Ćudi me — poručivao je Tito — da u našoj Partiji 
postoji organizacija koja smatra da ne treba rušiti predu- 
zeća i sve što može koristiti okupatoru... Takve organiza- 
cije treba raspustiti, a odgovorne rukovodioce strijeljati 
zbog izdaje Partije... 

To pismo sam umnožio i sa mojim izvještajem Titu upu- 
tio organizacijama na terenu. Htio sam da se odgovorni dru- 
govi upoznaju sa Titovim stavom jer su stizale vijesti Oo 
sličnom držanju pojedinih organizacija. 


NAJZAD SMO SE SASTALI u parku Isa Jovanović i ja 
sa predstavnicima zeničkog rukovodstva. Tog puta su došli 
Logomerec i Hen — dva najodgovornija člana rukovodstva. 
Bio sam uzbuđen i pokušavao sam da se savladam. Rekao 


sam im da u ime Centralnog komiteta raspuštam partijsku 
organizaciju u Zenici, a njima dvojici predstoji strijeljanje 
jer su izdali Partiju u najodlučnijem času — kada treba da 
ostvari ono za šta se spremala od svog nastanka. Završio 
sam time da ih niko nije tjerao da ulaze u Partiju, ali, kada 
su to dobrovoljno učinili, moraju snositi sve posljedice za 
neizvršavanje preuzetih obaveza. 

Nastao je neugodan tajac. Osjećao sam da je u mojim 
riječima bilo primjese ogorčenja i razočarenja u Zenicu, u 
njenu partijsku organizaciju, u njenu radničku klasu. Zeni- 
čand su ćutali pognute glave. Isa Jovanović je odobravao, 
ali je bio tužan. Boljelo ga je držanje rukovodstva jedne 
od najvećih organizacija. Da bih nekako popravio težak 
utisak, dodao sam da, ukoliko hoće, mogu da izvrše neku 
akciju i da se povuku u partizanski odred. No, u svakom 
slučaju, oni više nijesu članovi Partije! 

Time sam lim još jednom pružio šansu. Jovanović je 
odmah dodao da nas mogu obavijestiti preko Vranića o re- 
zultatima akcije ako se na to odluče ... Zatim smo se razišli. 


Razmišljao sam mnogo poslije tog susreta: naša stvar- 
nost se nikako ne poklapa sa onim što sam čitao o oktobar- 
skoj revoluciji. Jedno je knjiško znanje, a drugo je život, 
stvarnost. Oktobarska revolucija se razvila kroz borbu pro- 
tiv nastavljanja rata, a ova naša treba da se razvije nastav- 
ljanjem rata protiv okupatora. Prva se razvila kroz štrajkove 
i demonstracije, a naša revolucija treba da se razvije kroz 
partizanski rat. Prva se oslanjala prije svega na radničku 
klasu, koja je na svojim leđima iznijela glavni teret revo- 
lucije, a u našoj revoluciji, izgleda, glavni teret će pasti na 
leđa seljaštva, i to onog najsiromašnijeg . .. Možda tu negdje 
leže razlozi takvog držanja radnika i komunista Zenice? A 
možda u tome što su radnici većinom Muslimani i Hrvati? 
Na ta pitanja nijesam umio da odgovorim... 


NAJZAD SU STIGLE povoljne vijesti iz Zenice. Ruko- 
vodstvo raspuštene organizacije javljalo je da su odlučili da 
izvrše diverziju u električnoj centrali. Ubaciće eksploziv u 
kotao centrale; to će dovesti do prekida rada čeličane, Žže- 


ljezare i rudnika uglja. Komunisti će organizovati partizan- 
ski odred koji će dejstvovati u zeničkom kraju. 

Bio sam zadovoljan! Konačno je pobijedila revolucio- 
narna svijest. Ali bio sam pomalo i tužan. Zar je moralo 
da dođe do onakvog nagađanja i teških riječi? Nijesmo mo- 
rali izgubiti toliko dragocjenog vremena! Ipak, dobro je 
što je sve ostalo na oštrim riječima. Nije me mnogo bunilo 
što su odustali od rušenja željezničkog mosta i od napada 
na ustaški logor. Možda nemaju snaga ili povjerenja u sebe! 

Isa Jovanović i ja smo sa nestrpljenjem očekivali izvje- 
štaje iz Zenice. Preko Vranića dobili smo poruku da će u 
prvu nedjelju doći neko iz rukovodstva da nas izvijesti o 
svemu što je urađeno; u to vrijeme ostali će se već nalaziti 
u brdima i dejstvovati kao partizanski odred. Sastanak je 
zakazan u jednoj poslastičarnici. Radovali smo se kao djeca. 
Bio sam toliko nestrpljiv da sam htio da pođem sa Isom i da 
lično razgovaram sa glasnikom iz Zenice. To utoliko prije 
što su putnici koji su tih dana prolazili željeznicom kroz 
Zenicu tvrdili da su čuli pucnjavu u gradu. Sve nas je to 
jako uzbuđivalo. 


Na moju žalost, u posljednjem trenutku sam bio spri- 
ječen da odem na sastanak — morao sam da se vidim sa 
jednom ženom koja je tih dana stigla iz Crne Gore. Naime, 
Tito mi je naložio da se na svaki način povežem sa Đilasom 
i da što prije javim zašto od njega nema vijesti; istovre- 
meno trebalo je da obavijestim Tita kako se razvija oružana 
borba u Crnoj Gori. 


Dogovorio sam se sa Jovanovićem da se sastanemo od- 
mah poslije ručka u njegovom stanu i da sa Lepom Perović, 
kojoj smo ostavili poruku da dođe, pretresemo situaciju 
poslije akcije u Zenici. 


ISA JOVANOVIĆ se još prije rata prijavio pod imenom 
Franjo Rudelić. Važio je za uglednog mirnog građanina, 
a kao Hrvat stekao je puno povjerenje ustaških vlasti. Zivio 
je na posljednjem spratu velike stambene zgrade. Kad god 
su ustaše dolazile da hapse stanare (Srbe, Jevreje), uvijek 
su zvale za svjedoka Franju Rudelića. 


Za Jovanovićev stan i njegovo lažno ime znali smo samo 
Lepa Perović i ja. Stoga sam smatrao da je to potpuno bez- 
bjedno mjesto. Jedino sam osjećao nelagodnost pri pomisli 
da mogu naići u trenutku kada ustaše hapse nekog od sta- 
nara iz te velike zgrade. U takvim slučajevima ustaše blo- 
kiraju čitavu zgradu i ispituju svakog ko naiđe. Unaprijed 
sam smislio da kažem kako sam pošao Pranji Rudeliću. Ali 
nevolja je bila u tome što nikako nijesam uspijevao da za- 
pamtim ime pod kojim je Jovanović bio prijavljen! Zato sam 
prije svakog odlaska u posjetu kontrolisao sebe tako što sam 
ponavljao to ime. 

Činio sam to i kada sam, prema dogovoru, pošao poslije 
ručka Isi Jovanoviću. Na moje veliko iznenađenje, čim sam 
kročio u zgradu, ugledao sam u hodniku veću grupu gra- 
đana i jednog ustašu sa pušikam u rukama! Bilo mi je jasno 
da sam upao u blokadu. 

Dok me je ustaša pitao gdje idem, munjevito mi je blje- 
snula misao da blokada može da bude i zbog Jovanovića. 
Dakle, ne smijem reći da idem njemu! Ustaša je ponovio 
pitanje, a ja nijesam znao šta da kažem, pa sam počeo 
mucati: 

— Idem tu ... 

— Gdje? 

— Idem jednom prijatelju ... 

— Kojem? 

Primijetio sam na vratima obližnjeg stana mesinganu 
pločicu sa imenom Majsner. Ne razmišljajući mnogo, rekoh: 

— Idem Majsneru. .. 

— Zašto njemu? 

Opet pitanje na koje nemam odgovora! Mahinalno sam 
odgovorio: 

— Idem u posjetu... nedjelja je... prijatelji smo! 

Cim sam to rekao, shvatio sam da sam pogriješio. 
Majsner će sve demantovati kada nas kasnije budu suočili! 
Ne primjećujući moju zabunu, bar se meni tako učinilo, 
ustaša reče: 

— Imate li legitimaciju? 

— Imam! 

— Dajte mi je! 

Bez oklijevanja pružio sam učiteljsku legitimaciju; 
sjetio sam se da sam ,učitelj", otpušten u Srbiji iz službe 


zbog toga što sam Musliman... da sam došao u Sarajevo 
da tražim službu jer i u Prijepolju progone Muslimane. Si- 
nulo mi je da sam te navode mogao upotrijebiti umjesto 
glupog objašnjenja da sam Majsnerov prijatelj. 

Ustaša je počeo prelistavati legitimaciju. Odjednom iz 
nje ispade fotografija Rade Hamovića koju sam uzeo od 
njega da bih izradio lažnu legitimaciju radi prebacivanja 
u partizanski odred. Fotografija je privukla pažnju ustaše; 
— neko vrijeme ju je razgledao i najzad reče: 

— Ja poznajem ovoga čovjeka! 

— Može biti — trudio sam se da mirno govorim, mada 
se u mom glasu osjećala nesigurnost. Uostalom, možda ustaša 
zaista poznaje Hamovića jer je on bio oficir sa službom 
u Sarajevu! Celo mi se orosilo pri pomisli šta će se desiti 
ako je Hamović prepoznat. Srećom, ustaša je ubrzo raspršio 
moju trenutnu sumnjiu. 

— On je srpski žandarm! 

— Ne, nije žandarm — odgovorio sam mnogo samo- 
uvjerenije. 

Video sam da ne poznaje Hamovića. Ustaša je vjero- 
vatno bio zbunjen što mu nije uspjelo da se pokaže kao 
vješt policajac koji odmah otkriva neprijatelja. Nije ni po- 
gledao moju legitimaciju, nego je vratio, zajedno sa foto- 
grafijom Hamovića, i naredio: 

— Stani tamo ... među građane! 

— Zašto da stanem? 


Odlučio sam da iz odbrane i izvjesne zbunjenosti pre- 
dem u napad, da se bunim protiv postupka prema jednom 
učitelju, intelektualcu i mirnom građaninu, koji je uz to 
Musliman i čije je pravo da bude bolje tretiran u državi 
koja pretenduje da je hrvatska i muslimanska! Čuvši te 
moje riječi, ostali građani počeše da se bune što i oni stoje, 
pa mi rekoše da se i ja povinujem naređenju. Poslušao sam 
ih negodujući i dalje. A ustaša nikako da me ostavi na miru! 


— Ko je taj Majsner? 


— Kako... ko je? — htio sam da dobijem u vremenu. 
Nijesam znao ni ko je ni šta je. Ustaša je bio veoma 
precizan: 


— Je li Hrvat? 
— Jeste, Hrvat je! 


Smatrao sam da mogu da kažem da je Hrvat jer pre- 
zime nije srpsko. Istina, sudeći po prezimenu, Majsner mo- 
že da bude Nijemac, Jevrej... ali nijesam imao vremena 
da ulazim u takve pojedinosti. Uostalom, izgledalo je da je 
ustaša odgovorom uglavnom zadovoljan. 

— A šta je po zanimanju? — odjednom me upita. 

— Ne znam! 

Ocijenio sam da više ne smijem ponoviti da sam pošao 
Majsneru, da se odranije poznajemo. Umjesto toga, reći ću 
da prvi put dolazim Majsneru, i to radi zaposlenja; ostao 
sam bez posla u Srbiji, a ne mogu da se vratim u Prijepolje 
zbog terora četnika nad Muslimanima. Jednom riječju, drža- 
ču se plana koji sam skovao još u Beogradu. Samo, da li 
je ustaša zaboravio na moju raniju izjavu? 

— Kako ne znaš šta je po zanimanju, a ideš njemu? — 
prekinuo je ustaša moja razmišljanja. 

— Ja ga ne poznajem... pošao sam njemu radi pro- 
tekcije ... da nađem zaposlenje! 

Na sreću, ustaša nije primijetio promjenu moje taktike 
i zagrizao je bačenu udicu: 

— Zašto dolaziš Majsneru kada za to postoji Radnička 
komora? 

Laknulo mi je čim sam čuo novo pitanje jer je i ustaša 
prihvatio da razgovaramo o zapošljavanju. Tada sam na- 
dugačko počeo da objašnjavam da u mom slučaju Radnička 
komora ne može intervenisati jer sam po zanimanju učitelj, 
dok se Radnička komora stara o radnicima. Slušao me je 
pažljivo; imao sam utisak da je radnik i da zna samo kako 
se zapošljavaju radnici. 

I dok sam ja naširoko pričao, odjednom se na vratima 
Majsnerovog stana pojavi čovjek u poštanskoj uniformi. 
Ustaša se okrete i oslovi čovjeka: 

— Kako se zovete? 

— Majsner. 

— A vi ste, dakle, taj Majsner! 

— Da, ja sam! 

— A poznajete li vi ovoga čovjeka? 

— Ne, prvi put ga vidim! 

Vidio sam da se Majsner uplašio, a da ustaša počinje 
da likuje što je najzad otkrio nešto krupno. 


— Kako da ne poznajete ovoga kada je pošao vama? 

Majsner je živo reagovao, krenuo prema meni i UuUZ- 
viknuo: 

— Zašto lažete, gospodine? Pa mi se uopšte ne po- 
znajemo! 

Očekivao sam da će Majsner tako reagovati. Stoga sam 
se mirno obratio ustaši: 

— Pa, već sam rekao da ovog čovjeka ne poznajem ... 
on je u pravu kada kaže da se ne poznajemo .... 


Htio sam da elimdnišem Majsnera kao neprijatelja jer 
sam vidio da on spasava svoju glavu. 

— A zašto ste onda pošli njemu? — uporno je ponav- 
ljao ustaša. 

— Radi zaposlenja — mirno sam odgovorio: 

— A ko vas je poslao Majsneru? 

Pitanje je bilo neočekivano. Opet sam počeo mucati: 

— Iz Beograda sam ... 

Majsner se preplašio da ću ga uvaliti u nepriliku i 
odmah me je prekinuo: 

— Lažete, gospodine, nikoga ne poznajem u Beogradu! 


Njegova intervencija mi je ipak dobro došla. Dobio sam 
u vremenu, tako da sam mogao natenane da pričam sopstve- 
nu verziju događaja. Pored ostalog, tvrdio sam kako sam 
u Beogradu otišao u Hrvatski klub i tamo dobio vizu, kako 
su mi rekli da je dobro što sam odlučio da idem u Nezavisnu 
Državu Hrvatsku, gdje ću svakako biti dobro primljen, da 
ću naći posao; na moju žalbu da nikoga nemam u Sarajevu, 
rečeno mi je da se obratim nekom Majsneru koji stanuje u 
blizini parka i vrlo je poznata ličnost u Sarajevu. 

Moju dosta dugačku povijest pažljivo su slušali i Maj- 
sner i ustaša. Bar se meni tako činilo! Kada sam Završio, 
bili su nekako zbunjeni. Majsner se prvi prenuo i zapitao 
molećivo: 

— A da li su vas uputili baš u ovu ulicu, u ovu kuću? 

Shvatio sam da se Majsner zapravo plaši da ne bude 
doveden u vezu sa nekim iz Beograda. 

— Ne, nijesu! — energično sam odgovorio. — Meni su 
jedino rekli da Majsner stanuje u blizini parka, da treba 
samo da se raspitam i da će me prolaznici uputiti. I evo već 
četiri-pet dana lutam ovuda i pitam ljude za Majsnera. 


Niko nije znao da mi kaže gdje stanuje taj Majsner. Tek 
maloprije neki prolaznici me uputiše ovamo ... 

— Znači, u Beogradu vam nisu rekli za ovu kuću? — 
prijateljskim glasom me je pitao Majsner. 

— Ma ne, nijesu! 

— Pa to onda nisam ja, jer u Sarajevu ima mnogo 
Majsnera. 

— Sigurno! Vi ste poštar i teško biste mi mogli pomoći 
oko zaposlenja — ohrabrivao sam Majsnera. 

Majsner je bio spasen; ustaša mu je rekao da može ići. 
Ali ja sam i dalje bio na meti! 

Ustaša objesi pušku o rame, priđe mi i stade me pre- 
tresati. Vjerovatno se sjetio da je učinio ozbiljan propust 
što me do tada nije pretresao. 

— Da nemate bombe, revolvere? — zapitkivao je pi- 
pajući me. 

— Gospodine, šta vi mislite?! 

— Da nemate sitno, sitno pisano? 

— A zašto bi mi to trebalo? 

Mirno sam odgovarao jer slučajno nijesam imao kod 
sebe ni oružje ni pisani materijal. Ipak, uznemirio sam se. 
Pustio je Majsnera... znači nije mu više sumnjivo da li 
idem Majsneru. . . Sve je to nejasno! Opet poče da me obli- 
va znoj. Znam da to može pobuditi novu sumnju, ljutim 
se na sebe, a graške znoja još snažnije izbijaju! 

— Nešto se znojite, gospodine! — cerio se ustaša. — 
Izgleda da vam nije čista savjest! 


Očekivao sam takvo reagovanje, ali me je iznenadilo 
što se u tom trenutku umiješala jedna žena iz grupe gra- 
đana koja je stajala u uglu: 

— I ja sam to primijetila! 

Sta da radim? Da se opravdavam ... ali to bi bila pro- 
past! Ne, ne smijem se braniti. Moram preći u napad i op- 
tužiti ih za nemoguć odnos prema jednom mirnom građani- 
nu, koji je uz to žrtva samo zato što je Musliman. 

— Da, znojim se! — počeh vikati. — I vi biste se Zzno- 
jili da ste na mom mjestu. Jedva sam iz Srbije glavu izvu- 
kao! Ostao sam bez igdje ičeg. U rodni kraj ne smijem da 
idem jer poklaše sve što je muslimansko, a u mojoj rođenoj 
državi ovako se postupa prema meni. Volio bih da vidim 
ko bi drugačije reagovao na ovakav postupak. 


Osjetio sam da se ustaša počeo kolebati. Zatražio mi je 
ponovo legitimaciju. Izvadio sam je, ali sam htio da uzmem 
fotografiju Rade Hamovića. On je to primijetio i ponovo 
zatražio fotografiju. 


— Ja ovoga čovjeka poznajem — nastavio je staru 
priču. 

— Vi tog čovjeka ne znate — odlučno sam odgovorio. 

— On je Srbin! — bio je uporan. 


— Da, Srbin je, ali mi je u Srbiji glavu spasao i ja ga 
poštujem... 

Ne smijem sve negirati! Ne smijem biti mekušac koji 
se povinuje tuđim mislima. Moram ostaviti utisak čovjeka 
koji govori istinu bez obzira na to da li je ona povoljna za 
njega. Tada mogu računati da će ustaša povjerovati kako 
sam slučajno naišao u ovu kuću. Međutim, ustaša je na- 
stavljao sa ispitivanjem: 

— Vaša legitimacija služi samo za popust na željeznici. 
Za utvrđivanje identiteta morate imati drugu legitimaci- 
ju. .. gdje vam je ona? 

— Ne, državni službenici bivše Jugoslavije imali su 
samo legitimacije koje im istovremeno služe i za popust na 
željeznici i za utvrđivanje identiteta — samouvjereno sam 
govorio. 

— Nije tačno — bunio se ustaša. — Evo, ja sam rad- 
nik i imam jednu legitimaciju za utvrđivanje identiteta, 
a drugu za popust na željeznici. 

Umjesto mene odgovorila je jedna žena koja je pažljivo 
pratila naš duel: 

— Ja sam profesor i imam samo jednu legitimaciju. 
Isto je i sa učiteljima; legitimacija nam služi za popust na 
željeznici i za utvrđivanje identiteta. 

Shvatio sam da pred sobom nemam profesionalnog 
ustašu, nego radnika koji se iz nekih razloga opredijelio za 
taj pokret. Uostalom, to mi je svejedno; više me zanima 
da li je Musliman. Ako je Musliman, može me čak pustiti! 
To bi bilo izvanredno, toliko dobro da nijesam smio ni mi- 
sliti o tome. 

— Vi stanujete kod Sabljakovića? — trgao me je iz 
razmišljanja ustašin glas. 

— Da, tamo stanujem! 

— I prijavljeni ste tamo? 

— Pa vidite prijavu! 
— A sada tražite posao? 
— To sam vam već rekao! 


Ponovo komplikacije! Otkrio je da stanujem kod Sa- 
bljakovića, u stvari komuniste koji je po zadatku Partije pri- 
šao ustašama i postao ravnatelj na željeznici. Zaista sam 
kod njega stanovao i uredno bio prijavljen kao učitelj, Mu- 
sliman IZ Sandžaka. On će to potvrditi, ali, da li će znati 
da kaže da tražim Majsnera radi zaposlenja? Očigledno je 
da neće jer on o mom izgovoru ništa ne zna! Uostalom, pi- 
taće ga zašto mi kao ugledna ličnost nije našao zaposlenje. 

Sav sam se ohladio pri toj pomisli i opet graške izdaj- 
ničkog znoja! Srećom, ustaša nije primijetio moju zbunje- 
nost. Bilo je očigledno da i on o nečemu razmišlja. Videći 
njegovu upornost, pomislih da bi možda bilo bolje da po- 
kušam sa bjekstvom. Ta me je misao toliko obuzela da sam 
zaboravio na razgovor sa ustašom i sav se unio u procje- 
njivanje da li ću uspjeti da u dva skoka dođem do kapije, 
da je otvorim i da izletim na ulicu prije nego što ustaša 
opali iz puške. Zanijet tim smjelim planom, nijesam ni čuo 
kada je ustaša rekao: 

— Možete ići! 

Tek kada su građani povikali da sam slobodan, osvije- 
stio sam se i pogledao ustašu. On je klimnuo glavom i rekao: 

— Da, slobodni ste! Možete ići! 

Pošao sam prema vratima. Imao sam neprijatan osjećaj 
da će mi pucati u leđa, ali, umjesto toga, čuo sam dosta 
ljubazan glas: 

— Pa, nemojte drugi put ovako da upadate u stupicu ... 

Kročio sam na suncem obasjanu ulicu, na slobodu! Išao 
sam polako, ali me je sve više hvatao strah da će se ustaša 
predomisliti. Ubrzavao sam korak, dok najzad ne potrčah 
iz sve snage. Ljudi su se u čudu osvrtali za mnom. 


Poslije izvjesnog vremena stao sam. Bio sam van opa- 
snosti i osjećao se lak kao pero. Ali, tada me poče pritiskati 
svom silinom nova misao: zašto je blokirana kuća u kojoj 
stanuje Jovanović... šta je sa njim... šta je sa Lepom, 
koja je trebalo da dođe na sastanak... šta se desilo u Ze- 
nici... jesu li izvršili diverziju ... kome da pođem da bih 
saznao šta se dogodilo a da ne upadnem u novu stupicu? ... 


ODLUČIO SAM DA POTRAŽIM nekoga iz Mjesnog ko- 
miteta. Preko njih ću brzo saznati šta se dogodilo u toku 
ovog neprijatnog dana. Oni imaju dobre veze sa svim dru- 
štvenim slojevima, pa čak i sa ustaškom policijom, u koju 
su ubacili neke naše ljude. 

I nijesam se prevario! Drugovi iz Mjesnog komiteta su 
već sve znali. Dok sam slušao njihov izvještaj preda mnom 
su se nizali događaji kao na filmskoj traci: na sastanak sa 
Jovanovićem došao je provokator, ubačen u naše redove; 
on je otkrio ustaškoj policiji u Zenici cio plan i ljude koji 
su se spremali da onesposobe centralu... svi su uhapšeni. 
Provokator je zatim došao ,,na vezu" u Sarajevo da bi otkrio 
rukovodstvo za Bosnu i Hercegovinu. Tako je uhapšen Jo- 
vanović; kod njega je nađena legitimacija na ime Franje 
Rudelića i uredna prijava stana. Ustaše su odvele Jovano- 
vića u glavni zatvor, a kuću u kojoj je stanovao blokirali 
čekajući ko će doći u stan. Prva je naišla Lepa. Zaustavili 
su je i pitali kuda ide. Ona je odgovorila da traži stan. Ni- 
jesu joj povjerovali i počeli su je pretresati. Na nesreću, 
imala je kod sebe cedulju koja nije smjela da padne u ruke 
policiji! Koristeći zbunjenost ustaša, Lepa je progutala ce- 
dulju. Odveli su je u zatvor koji je bio smješten u zgradi 
bivše Bogoslovije. Zatim sam naišao ja; drugovi su znali 
da sam se izvukao i tražili su me po gradu ... 


Odmah smo se dogovorili da po svaku cijenu oslobo- 
dimo Isu i Lepu. Sto se tiče Ise, drugovi su smatrali da će 
to teže ići pošto je odveden u glavni zatvor, dok Lepa može 
biti lakše oslobođena jer u njenom zatvoru nema čak ni 
rešetaka na prozorima! 


Sa Lepom i Isom već je bila uspostavljena veza preko 
naših simpatizera koji su radili u ustaškoj policiji i preko 
porodica ostalih uhapšenika koje su svojima donosile hranu 
u Zatvor. 


Lepi smo poručili da se noću, kada nema stražara, spu- 
sti kroz prozor prema ulici. Tamo su je sačekali naši drugovi 
i ona je bila na slobodi! 


Zatvor u kome se nalazio Isa bio je savremeno izgrađen 
i iz njega se nije moglo pobjeći. Zato smo Isi poručili da 
simulira ludilo kako bi ga preselili u duševnu bolnicu, gdje 


smo imali naših simpatizera koji bi mu lako organizovali 
bjekstvo. No, Isa nam je odgovorio da ne umije da simulira 
ludilo i da ne prihvata plan; javio je da ima ranu na nozi 
i da može postići da ga naoružan žandarm sprovodi svakog 
dana od zatvora do bolnice radi previjanja. Računali smo 
da ga prepadom naše oružane grupe oslobodimo. Ta akcija, 
na žalost, krivicom mjesne organizacije nije ostvarena. 

Ipak, Isa je bio oslobođen; pred strijeljanje bio je pre- 
bačen u zgradu gdje se nekada nalazila Bogoslovija. Sam je 
organizovao bjekstvo koristeći podrumski prozor. Sa njim 
su na slobodu izašla još tri rukovodeća druga, takođe osu- 
đena na smrt. To je ozbiljno pojačalo naše redove za zadatke 
koji su stajali pred nama. 


KADA SAM SE KASNIJE podrobnije obavijestio o sve- 
mu što se dogodilo u Zenici, saznao sam sljedeće: 


Logomerec i Hen su poslije razgovora sa Isom i sa mnom 
sazvali rukovodstvo organizacije i podnijeli izvještaj. Saop- 
štili su ljudima da je organizacija raspuštena, a njen stav 
okvalifikovan kao izdaja. Napomenuli su da im je ostavljena 
mogućnost da izvrše diverziju i da se zatim prebace u par- 
tizane; ukoliko tako postupe, može doći u obzir skidanje 
kazne. Saznao sam takođe šta su govorili o meni; za njih 
sam bio ,jedan dugački drug" iz Beograda, anarhista koji 
govori da revolucionarni sud Partije strijelja komuniste 
koji odbiju da prihvate oružanu borbu, tretira ih kao iz- 
dajnike. 

Pošto su saslušali izvještaj, članovi rukovodstva su je- 
dnoglasno odlučili da odmah izvrše diverziju u elektrani i 
da odu u partizane. Ali nijesu uspjeli! Jedan od njih — 
upravo onaj koji je dobio zadatak da ubaci eksploziv u ko- 
tao centrale — bio je u službi ustaša. Otkrio je cio plan 
ustašama; oni su sve pohapsili, a najaktivnije ubili, pogo- 
tovo Srbe. 

O tim događajima sam dugo razmišljao. Nijesam znao 
objasniti protivrječno držanje rukovodstva. Uporno su od- 
bijali da izvrše diverzije iako je bilo relativno lako ubaciti 
eksploziv u kotao elektrane. Navodili su stotinu razloga da 
bi opravdali svoje držanje. Tek kada su se suočili sa našim 


odlučnim stavom, prihvatili su da izvrše direktivu. I mnogi 
su poginuli smrću heroja! 

Koliko god sam razmišljao o tome, uvijek sam dolazio 
do istog zaključka: ne može se poreći da je bilo oportunizma 
u držanju čitavog rukovodstva, ali mora se priznati da su 
i objektivni uslovi rađali taj oportunizam. U Zenici su bili 
nepovoljnili uslovi za razvoj oružane borbe nego u mnogim 
drugim krajevima Bosne i Hercegovine: stanovništvo je ve- 
ćinom bilo muslimansko i, kao ni hrvatsko stanovništvo, nije 
bilo spremno da uđe u borbu. Radnici su regrutovani pre- 
težno sa sela. Sve je to uticalo da ustanak u Zenici zakasni. 


GLAVA V 
OFANZIVA 


U očekivanju prvih borbi + Narodni ustanak u Bosanskoj 
krajini i početne greške + Pouka koju sam stekao iz su- 
sreta sa ustaničkom vojskom u oslobođenoj Rogatici" 
Akcije u Tuzlanskoj oblasti + Naše akcije da  spriječimo 
međusobni pokolj stanovništva u istočnoj Hercegovini i tak- 
tika okupatora € Prve klice nove vlasti +  Diverzija_ u 
Sarajevu =" Savjetovanje u Stolicama + Razgovori sa  čet- 
ničkim komandantima 


NA SASTANKU PARTIJSKOG RUKOVODSTVA dogo- 
voreno je da se što prije počne sa oružanom borbom u čitavoj 
Bosni i Hercegovini. Stoga su ljudi odmah otišli na teren. 
Međutim, prolazili su dani, a vijesti o borbama nije bilo. 
To me je uznemiravalo. Osjećao sam odgovornost prema 
ljudima u drugim krajevima koji će početi ranije sa borbom 
i biće izloženi represalijama okupatora. 

Kada sam počeo mirnije da razmišljam i računam ko- 
liko je vremena potrebno da se izvrše sve pripreme, shvatio 
sam da u najboljem slučaju borbe ne mogu početi prije 
konca jula. Činilo mi se da je to strašno kasno. Zato sam 
forsirao drugove iz sarajevskog Oblasnog štaba da odmah 
izađu na teren i da što prije počnu sa akcijama. Oni su imali 
preimucstvo u odnosu na ostale štabove: Romanija je blizu, 
a stanovništvo je u većini srpsko. .. Pokušaj nije uspio i 
tako nije iskorišćena šansa koja im se pružala. .. Borbe su 
ranije počele u drugim mjestima. 


BORBE SU POČELE NAJPRIJE oko Drvara. Snažnim 
napadom partizana oslobođeni su 27. jula Drvar i Oštrelj. 
Borbe su se prenijele u okolinu Bosanskog Petrovca, Bosan- 


skog Grahova i Glamoča. Nešto kasnije su se razvile oko 
Prijedora, Bosanske Đubice i Bosanske Kostajnice (Kozara), 
a zatim južno od Banja Luke, u rejonu Jajca, Mrkonjić 
Grada, Kotor Varoši i Prnjavora. Gotovo cijela Bosanska 
krajina bila je obuhvaćena oružanim ustankom. 

Prije nego što su počele borbe, a odmah poslije sastanka 
održanog sa aktivistima Bosanske krajine, došao je u Sara- 
jevo Đuro Pucar i tražio odgovor na problem koji je u među- 
vremenu iskrsao. Naime, zaključili smo da treba stvarati 
male, lako pokretljive odrede, ali na terenu je sasvim dru- 
gačija situacija: sve odraslo srpsko stanovništvo hoće da se 
bori... Kako postupiti u takvim uslovima? 

Problem je bio nov za mene. Nijesam o njemu do tada 
razmišljao mada je iskustvo iz Hercegovine, gdje se sav na- 
rod digao na oružje, dovoljno rječito govorilo o njegovom 
postojanju! Vremena za razmišljanje nema, već treba do- 
nositi odluku. .. Tito je daleko i ne možemo tražiti savjet 
od njega. Moram sam odlučiti. Jer takva su moja ovlašćenja 
koja sam dobio na sastanku Politbiroa od 4. jula. 

Pucaru sam rekao da u situacija kada sve odraslo sta- 
novništvo želi da stupi u partizanske odrede treba stvarati 
krupne vojne jedinice, sa čvrstom organizacijom i odgova- 
rajućim štabovima. To je jedini način da se preovlada se- 
ljačka stihija. 

Odluka koju sam na svoju ruku donio bila je sasvim 
suprotna onoj za koju se opredijelio Đilas. Suočen sa opšte- 
narodnim ustankom, a držeći se stava zauzetog u Beogradu, 
Đilas je naredio ,,demobilizaciju", odnosno vraćanje boraca 
u sela, pod izgovorom da nije vrijeme za oružani ustanak 
i da treba zadržati male, brzo pokretljive partizanske odrede. 
U odredima su ostali samo poznati komunisti. Iako vrlo brzo 
povučena, ta odluka je izazvala veoma negativne posljedice: 
narod je to shvatio kao kapitulaciju i okrivio komuniste da 
su se izvukli ostavljajući stanovništvo na milost i nemilost 
Italijanima. 

Pucar je otišao u Krajinu sa novim direktivama i usko- 
ro su počele borbe. Međutim, iz prvih izvještaja koje nam 
je Pucar slao iz Banja Luke nikako nijesmo mogli shvatiti 
šta se stvarno dešava u Krajini. Imali smo utisak da ništa 
nije sprovedeno od onoga o čemu smo se dogovorili u po- 
gledu organizacije odreda, viših štabova, a posebno u po- 


gledu obezbjeđivanja veza između štabova. Naime, izvještaji 
su se u osnovi bazirali na pričanju putnika koji su dolazili 
iz okoline Drvara i Prijedora. Mi nijesmo mogli biti time 
zadovoljni, pa smo pismom intervenisali predočavajući da 
takva slaba organizacija može imati nedogledne posljedice 
po razvoj oružane borbe. Od Pucara smo dobili odgovor da 
se slaže sa našim zamjerkama i da je preduzeo odgovara- 
juće mjere da se stanje popravi. 

Međutim, greške učinjene na početku teško su se is- 
pravljale. O tome su svjedočili kasniji Pucarovi izvještaji. 

Partizanski odredi nijesu bili raspoređeni duž komuni- 
kacija koje vode od Banja Luke prema unutrašnjosti. Stoga 
nijesu mogli da spriječe transport vojnih jedinica, hrane i 
ostalih potreba za garnizone po gradovima. Da je bilo po- 
stupljeno onako kako smo se dogovorili, okupatori i ustaše 
bi morali napuštati gradove i čitave teritorije, ne bi mogli 
vršiti represalije nad mirnim stanovništvom. Na žalost, 
borbe su dobile frontalan karakter: vodile su se za odbranu 
pojedinih gradova ili sela. To je dalo mogućnost okupator- 
skim i ustaškim snagama da se koncentrišu tamo gde im je 
najpovoljnije i da nanose poraze partizanskim snagama. To 
se u stvari dogodilo na području Prijedora. O tome je 
javljao Pucar u svom prvom izvještaju: 

U Prijedoru i okolini ubijeno je 650 ljudi, žena i djece. 
To je djelo podivljalih ustaša. Poslije ovoga pokolja usta- 
šama je oduzeta vlast i u gradu gospodari vojska. Neka sela 
još uvijek stoje u našim rukama. U tim selima su organi- 
zovane zajedničke kuhinje. Organizovana je zajednička žetva 
i vršidba. Pod rukovodstvom naše čete stoji sedam sela u 
kojima ustaša nema, a nema ni druge koje vlasti, osim 
naših drugova. Koliko će se dugo moći održati u ovom po- 
ložaju, ovisi o navali na njih. Svakako da jačoj sili neće 
moći odoljeti. Moraće se povući dublje u Kozaru... 


Veliki dio seljaka, pa i cijela sela, jako je zaplašen i 
pokazuje slabije oduševljenje za borbu nego što je bio slu- 
čaij ranije. Vrlo česti su oni koji vele da je ova borba došla 
prerano i da je trebalo još sačekati ,dok se Rus približi 
nama". Mnogi vjeruju u razoružanje ustaša i da će se pre- 
ma Srbima primijeniti pravedniji zakon i da neće biti ise- 
ljavani i proganjani. Pod tim i takvim dojmom neki se 
vraćaju kućama i predaju čak i oružje (slučaj oko Sanskog 


Mosta i nekih sela oko Prijedora). Naši borci i drugovi sada 
nemaju onu pomoć u selu koju su imali ranije, a to im 
veoma otežava i opstanak po šumama..." 

Bilo mi je jasno da do promjene raspoloženja kod se- 
ljaka dolazi usljed neuspjeha naših akcija. Tu neće mnogo 
pomoći orijentacija da se pojača rad na selu; korjenite pro- 
mjene u držanju seljaka mogu se postići samo ako obezbije- 
dimo stalne uspjehe u akcijama. A to je moguće jedino na 
komunikacijama, gdje su naši odredi u stanju da iznenade 
neprijatelja i da na taj način steknu predmućstvo. Neprija- 
telju onda preostaje ili da napušta teritoriju i gradove prema 
kojima vode komunikacije ili da se utvrđuje na svakom 
kilometru... Nama odgovara i jedno i drugo jer u svakom 
slučaju imamo preimućstvo. 

Mnogo više me je zabrinula vijest da su okupatori išli 
na ukidanje ustaške vlasti u Prijedoru i da je čitavu vlast 
u gradu preuzela regularna vojska NDH. Ukoliko okupator 
počne stvarati stanje u kojem će se prema Srbima ,,primje- 
njivati neki pravedniji zakon", to može da pokoleba veliki 
dio seljačkih masa i da ugrozi razvoj oružane borbe! 

U oba slučaja vidio sam izlaz u uspješnim akcijama. 
Stoga sam uputio pisma Pucaru i drugovima u Krajini (šta- 
bovima četa, Oblasnom štabu) ističući važnost takve orga- 
nizacije odreda i štabova koja bi pokrivala sve komunika- 
cije i cijelu teritoriju Krajine. Cak sam, saglasno takvoj 
koncepciji razvoja borbe, sugerisao raspored četa i odreda. 


Poslije tih intervencija stanje se počelo mijenjati, ali 
dosta sporo. Veza sa odredima u okolini Drvara, Jajca 
i Mrkonjić Grada uspostavljena je tek početkom septembra, 
što je značilo da mjesec dana i nešto više odredi nijesu 
imali nikakve veze sa štabom za Bosansku krajinu niti sa 
Glavnim štabom za Bosnu i Hercegovinu. 

Iz izvještaja koje sam naknadno primio bilo je vidljivo 
da na terenu dolazi do iskrivljavanja usvojene linije, što je 
moglo da ugrozi sudbinu ustanka... U područjima gdje je 
uticaj komunista bio jači ispoljilo se ,ljevičarenje": ustanici 
se proglašavaju vojskom kojom rukovodi Komunistička par- 
tija; cilj borbe je uspostavljanje vlasti radnika i seljaka... 
A u područjima gdje komunisti nijesu imali uticaja borba 
se nije povela protiv okupatora i ustaša, nego protiv ,balija", 
, Turaka" ... Morao sam odmah intervenisati pismima uka- 


zujući da sudbina ustanka u Krajini zavisi od toga koliko će 
komunisti uspjeti da obezbijede sprovođenje linije o kojoj 
smo se dogovorili ... 

Poslije mjesec dana i nešto više od početka borbi u 
Bosanskoj krajini mogao sam da izvučem glavne zaključke: 
oružani ustanak je, očigledno, uzeo široke razmjere; obu- 
hvaćene su bezmalo sve srpske mase; vojni uspjesi su van- 
redno veliki, ali, politički gledano, postignuto je veoma malo! 
Još nijesmo uspjeli da ljudstvo prihvati liniju narodnooslo- 
bodilačke borbe. Taj cilj je ostvaren samo na uskom pojasu 
koji se proteže od Drvara preko Podgrmeča pa do Kozare. 


U SARAJEVSKOJ OBLASTI borbe su počele 1. avgusta 
na Romaniji. Tu je bio smješten i Oblasni štab. Formirana 
su tri odreda. Prvi je formiran na teritoriji između Sarajeva, 
Višegrada i Vlasenice (Romanijski). Nešto kasnije, uz pomoć 
tog odreda, borbe su se proširile na teritoriju južno od Sa- 
rajeva, sve do sjeverne Hercegovine. Tamo je formiran drugi 
odred (Kalinovički). Istovremeno su odredi koji su formirani 
u blizini Sarajeva — u rejonu Semizovca — proširili dejstva 
prema Varešu i Olovu, a kasnije i prema Zenici. Tako je 
bio obuhvaćen oružanom borbom i rudarsko-metalurški ba- 
sen Zenice i Vareša. 


Svim odredima su bili postavljeni u osnovi isti zadaci: 
rušenje i onesposobljavanje komunikacija u cilju spreča- 
vanja transporta okupatorskih vojnih jedinica, jedinica do- 
mobranske vojske i ustaša; odredi su imali da onemoguće 
snabdijevanje garnizona i gradova, da organizuju samood- 
branu sela preko manjih seoskih straža i da obezbijede obav- 
ljanje poljskih radova, posebno žetve. 


Kada su se počeli izvršavati ti zadaci, rezultati nijesu 
izostali: uskoro su bili blokirani putevi i pruge koji vode od 
Sarajeva preko Pala prema Goraždu, Rogatici i Višegradu, 
kao i putevi iz Sarajeva preko Romanije prema Rogatici 
i Vlasenici. Nešto kasnije blokiran je put Sarajevo—Kali- 
novik, a ugroženi su bili pruga i put Sarajevo—Mostar 
i Sarajevo—Zenica. Praktično, Sarajevo je bilo opkoljeno! 


Napadajući neprijatelja iz zasjeda, naši odredi su se 
snabdijevali oružjem i municijom i ujedno ovladavali ratnim 
iskustvom. Tako su se osposobljavali da oslobađaju veće 
gradove i da dočekuju krupnije vojne jedinice neprijatelja. 

Pod pritiskom naše ofanzive neprijatelj je počeo napu- 
štati gradove. Nije mu ni preostajalo ništa drugo. Doduše, 
neki garnizoni su pokušavali da ostanu u gradovima, ali 
tada su partizani organizovali napade i oslobađali gradove! 
Tako se pojavila slobodna teritorija koja je povezala sva tri 
odreda oko Sarajeva. 


Sa vojne tačke gledišta, mogli smo biti sasvim zado- 
voljni. Samozadovoljstvo su ispoljavali svi štabovi, posebno 
Oblasni štab. Ali, kada sam iz Sarajeva izašao na oslobođenu 
teritoriju i kada sam se susreo sa jedinicama ,,naše" parti- 
zanske vojske, samozadovoljstvo koje me je ranije obuzelo 
polako je nestalo. 


Stigao sam u tek oslobođenu Rogaticu; tu je komandant 
Slaviša Vajner — Čiča postrojio vojsku i predao mi raport. 
Poslije obilaska jedinica održao sam govor. Iznenadilo me 
je što moje riječi ne izazivaju gotovo nikakvo odobravanje 
ljudstva. Do tada sam vjerovao da nijesam loš govornik; 
a i radilo se o stvarima koje bi morale izazvati oduševljenje! 
Govorio sam o uspjesima koje su partizani postigli u bor- 
bama širom Jugoslavije. Ljudstvo je ipak ćutalo; ni jednog 
znaka odobravanja! Tek kada sam počeo govoriti o uspje- 
sima koje su postigli partizani i četnici Vlade Zečevića u 
zapadnoj Srbiji, nastala je izvjesna živost. Neko je iz stroja 
dobacio: 

— Jedva jednom da pomeneš i četnike ... 


Osjećao sam se neprijatno. Očekivao sam da vidim našu, 
partizansku vojsku koja je oslobodila jedan grad, a susreo 
sam se sa vojskom koja nije naša mada stoji pod našom 
komandom. Prekinuo sam govor i pozvao komandanta i ko- 
mesara odreda: 


— Hoću da razgovaram sa komandantima i komesarima 


četa i bataljona! Smjesta ih pozovite! — strogo sam naredio. 
— Pa, mi nemamo komesare ni u četama ni u bataljo- 
nima — nasmijao se Čiča. 


— Kako to? — odmah sam reagovao. 


— Jednostavno, nemamo ni jednog komunistu u četama 
i bataljonima ... 

— Dobro, onda pozovite komandante i komandire — 
rekoh shvatajući situaciju. 

Stigli su odmah. Pošto smo se pozdravili, sjeli su na 
ponuđene stolice. Nastao je tajac. Posmatrao sam ih — sve 
mlađi ljudi, seljaci. Impresionirala me je njihova odlučnost. 
Ali na kapama nema petokrakih zvijezda! Umjesto njih, ko- 
karde bivše kraljevske vojske. Imao sam osjećaj kao da su 
preda mnom tuđi ljudi. Najzad sam progovorio oporim, ne- 
prijatnim glasom: 

— Naš znak nije kokarda, nego petokraka zvijezda! 

Oni su se trgli. Nijesu očekivali takav početak razgo- 
vora. Pogledali su se međusobno. A onda je jedan rekao 
tihim ali odlučnim glasom: 

— Samo s nas mrtvih možete skinuti ove kokarde! Mi 
smo se pred jevanđeljem kleli na vjernost. 


— Kokarde nose četnici. Ako ste četnici, zašto ne idete 


majoru Todoroviću, u njegov štab? — upitao sam ih još 
uvijek grubim glasom. 
— A ne! — brzo su reagovali. — Ne idemo mi k njemu. 


Tamo su oficiri koji se bore za staru Jugoslaviju. 


Došao je red na mene da se iznenadim. Ti ljudi nijesu 
partizani, ali nijesu ni četnici! Sta su onda? To pitanje mi 
se sve više nametalo. 

— A za šta se borite? 

— Borimo se za slobodu, ali i da se više nikada ne po- 
vrati stara Jugoslavija. Ona nas je i dovela do ovoga... 

— A zašto ste pod Cičinom komandom? — nastavio sam 
sa pitanjima. 

— Zato što je među prvima u svim borbama ... brine 
se o vojnicima kao o svojim drugovima ... zato ostajemo 
pod njegovom komandom. 


Bio sam razoružan njihovim argumentima. Oni se bore 
za oslobođenje, za nešto što neće biti stara Jugoslavija. A ka- 
kva treba da bude ta nova Jugoslavija, oni nijesu znali. 
Njihovo saznanje o tome šta treba mijenjati u staroj Jugo- 
slaviji sazrijevaće naporedo sa razvojem borbe. Ako je tako, 
zašto da ne budu u našim redovima, makar i sa četničkom 
kokardom! Brzo sam donio odluku: 


— Ostanite u našim redovima! Čak i sa tim kokardama. 

Nijesam sumnjao u ispravnost onoga što sam učinio, 
ali me je brinulo kako postići da ljudi koji su pošli u borbu 
za nešto novo dođu do saznanja za šta se treba boriti. Bili 
su nam potrebni takvi komunisti koji će znati da se približe 
tim ljudima, da kao Čiča i njegovi drugovi iz štaba kroz 
borbu steknu njihovo povjerenje! Ali, gdje naći takve ka- 
drove? Oni koji dolaze iz Sarajeva suviše su mladi i neis- 
kusni, naučeni na udoban život. Ljudi ih ne primaju. Raz- 
bijajući glavu tim pitanjima, uvijek sam dolazio na isto: 
kadrovi se moraju naći među ljudima koji trenutno nose 
kokarde! Za to treba mnogo predanog rada. To je najteži 
zadatak koji je stajao pred nama. Ako ga uspješno riješimo, 
obezbijedićemo pobjedu revolucije. To mi je bilo jasno po- 
slije prvog susreta sa ustaničkom vojskom. 


U TUZLANSKOJ OBLASTI borbe su buknule takođe 
početkom avgusta. Odmah su oslobođeni Sekovići, a nešto 
kasnije i Vlasenica. Akcije su izvedene pod rukovodstvom 
Oblasnog štaba, ali, za razliku od stanja na Romaniji, nijesu 
svi ustanici priznavali komandu partizanskog štaba. Tako su 
se ustanici podijelili na četnike i partizane. Cetnici su dej- 
stvovali u rejonu Han Pijeska, Drinjače, Bratunca, Srebre- 
nice... U ostalim područjima dejstvovali su odredi koji su 
priznavali komandu partizanskog štaba za Tuzlansku ob- 
last... I jedni i drugi vodili su borbu protiv ustaša; postav- 
ljali zasjede na komunikacijama; napadali izolovane garni- 
zone ... Položaj ustaških garnizona u Srebrenici, Drinjači, 
Bratuncu, Vlasenici i Han Pijesku postao je neodrživ; ustaše 
su morale napustiti te gradove i u njih su ušle četničke 
snage pošto partizanskih odreda nije bilo u neposrednoj oko- 
lini ... Tako je stvorena slobodna teritorija od Drinjače sve 
do Sarajeva. Četnici su držali onaj dio koji se neposredno 
graniči sa Srbijom. 

Dok su se vodile prve borbe na Romaniji, oko Vlase- 
nice i Sekovića, iz Sarajeva su svakog dana upućivana vojna 
pojačanja u pravcu Romanije. To me je mnogo zabrinjavalo 
jer ostale krajeve istočne Bosne nije zahvatio ustanak. Ako 


tako potraje, može da dođe u pitanje sudbina ustanka u 
cjelini. Okupatori i ustaše će koncentrisati sve snage na 
uskom sektoru gdje se vode borbe nastojeći da uguše usta- 
nak. Ništa ne vrijedi ako se poslije toga borba rasplamsa 
na nekom drugom području. Okupatori mogu primijeniti 
istu taktiku i tako redom gušiti svaki naš pokušaj! 


Ocijenio sam da moram dejstvovati; hitno sam tražio 
izvještaj od Uglješe Danilovića želeći da saznam zašto akcije 
nijesu istovremeno otpočele na širem području — onako kako 
smo se dogovorili. 

Izvještaj je bio uznemiravajući: nema izgleda da akcije 
uskoro počnu u ostalim područjima; Oblasni štab se povukao 
u Šekoviće i odatle rukovodi akcijama; izgleda da su zapo- 
stavljena ostala područja sa kojima je izgubljena svaka veza! 
Najzad, Danilović je javljao kako je Todor Vujasinović, na- 
vodno, sklopio sporazum sa seljacima na Ozrenu da se ne 
počinje sa borbom dok se ne obavi žetva. 


Smatrao sam da je to prevršilo svaku mjeru i zato je 
moja reakcija bila oštra, a možda i nedovoljno promišljena. 
Uputio sam pismo Usglješi ocjenjujući kao izdaju navodni 
Vujasinovićev sporazum sa seljacima. Naložio sam da se 
provjeri da li je stvarno došlo do takvog sporazuma; u slu- 
čaju da jeste, zahtijevao sam da Vujasinović bude izveden 
pred revolucionarni sud. 


Nije mi bilo lako da donesem takvu odluku; radilo se 
o čovjeku koji je sve dao za revoluciju, a sada treba da 
postane njena žrtva! To bi bilo surovo i nečovječno. Tako 
tan reagovao u prvom trenutku. Ali, javili su se i drugi 
argumenti: ukoliko je Vujasinović stvarno postupio onako 
kako stoji u izvještaju, to će dovesti do poraza naših snaga 
na drugim područjima, odvešće u smrt mnoge revolucio- 
nare. Takve postupke moramo spriječiti, pored ostalog i dra- 
stičnim kaznama, inače će se oni sve češće ponavljati dono- 
seći nove poraze i gubitke života! Revolucija se, očigledno, 
ne može izvoditi u rukavicama ... 


Na sreću, stvar se ubrzo razjasnila. Na Ozren je upu- 
ćen član Oblasnog štaba Pašaga Mandžić; on je javio da je 
do zakašnjenja došlo zbog toga što nijesu izvršene pripreme 
za istovremeni napad na sve gradove tog područja... To je 
već nešto drugo i ne može se kvalifikovati kao izdaja. Istina, 


došlo je do izvjesnog odlaganja, ali akcije koje su izvedene 
poslije naše intervencije potpuno su opravdale to odlaganje. 
U snažnom dvodnevnom napadu oslobođeni su Doboj (djeli- 
mično), Maglaj, Gračanica i Petrovo Selo; prekinuta je Žže- 
ljeznička pruga između Doboja, Zenice i Vareša, kao i prema 
Tuzli; uništeno je preko 100 vagona municije koja je trebalo 
da bude otpremljena za Njemačku. Najvažnije od svega je 
bilo to što smo stvorili uporište oslobodilačkih snaga u ne- 
posrednoj blizini pruge Doboj—Zavidovići, te smo mogli 
danonoćno da je napadamo i ometamo transport. 

U Posavini su se oformili partizanski odredi — javljao 
je Danilović. Samo, za razliku od ostalih krajeva, odredi su 
počeli sa sitnijim akcijama: obarali su telefonske i telegraf- 
ske stubove, rušili mostove na drumovima, postavljali za- 
sjede, napadali žandarmerijske stanice ... Priliv novog ljud- 
stva bio je ravnomjeran; vršila se diferencijacija među 
ljudima već prilikom dolaska u odrede. Partizanima su pri- 
stupili seljaci koji su se opredijelili da se bore do kraja, dok 
zemlja ne bude potpuno oslobođena, dok ne bude osigurano 
da se više nikada ne povrati stara Jugoslavija. Partizanski 
odredi su se razvijali postepenije nego u drugim krajevima, 
ali zato je diferencijacija ljudstva bila mnogo veća. 


ZA RAZLIKU OD DRUGIH KRAJEVA, u Hercegovini 
zadatak komunista nije bio da pokreću mase na oružanu 
borbu protiv ustaša. Narod se listom digao na oružje; komu- 
nisti su imali da uđu u borbu i da postepeno preuzmu ruko- 
vodstvo. 

Da bi se taj zadatak izvršio, bilo je neophodno prethodno 
upoznati situaciju — saznati koje se snage bore, za kakve 
ciljeve, protiv koga... Umjesto toga, mi smo iz Mostara 
slali komuniste-Muslimane sa zadatkom da preuzmu ruko- 
vodstvo u ustanku. Međutim, doživljavali smo razna izne- 
nađenja i neuspjehe. Tako se gubilo dragocjeno vrijeme. I 
tek kada se dogodilo da ustanici ubiju neke naše aktiviste, 
shvatili smo da se u istočnoj i južnoj Hercegovini vode borbe 
ne samo protiv ustaša i domobranske vojske nego i protiv 
Muslimana. To je bila posljedica politike ustaša, koji su 


htjeli da granične krajeve prema Crnoj Gori pretvore u ,,či- 
sto" hrvatske; stoga su počeli sa pokoljima viđenijih Srba, 
pri čemu su računali da će se preostalo srpsko stanovništvo 
iseliti u Srbiju i da će se na njihova imanja naseliti Musli- 
mani. Na tom pitanju ustašama je uspjelo da pridobiju mnoga 
muslimanska sela. Srbi su, pak branili svoju imovinu i Ži- 
vote. Tako je došlo do krvavog obračuna između musliman- 
skog i srpskog stanovništva. 

Poslije prvih okršaja došlo je do svojevrsnog primirja. 
Srpsko stanovništvo se povuklo u brda i organizovalo samo- 
odbranu. Ustaše i domobranska vojska zaposjeli su gradove 
i komunikacije, kao nekada, u vrijeme turske okupacije. 


Tokom avgusta komunisti iz Mostara su uspjeli da se 
preko Trebinja povežu sa zbjegovima i da počnu raditi na 
ponovnom pokretanju masa na oružanu borbu. 


Borbe su počele koncem avgusta i zahvatile gotovo cijelu 
istočnu i južnu Hercegovinu. Ali i tog puta one su poprimile 
pogromaški karakter protiv muslimanskog stanovništva. Ni- 
šta nije moglo spriječiti pokolj Muslimana u borbi oko Ber- 
kovića; nekoliko četa u kojima su komunisti imali uticaja 
nijesu mogle da ubijede ostale čete da ne vrše pokolj niti 
su bile spremne da ih u tome spriječe. Tako se dogodilo da 
ustanici rade upravo ono što je najviše koristilo ustašama. 
Vješto koristeći situaciju u kojoj se našlo muslimansko sta- 
novništvo, ustaše su počele da ga naoružavaju i organizuju 
za borbu. 

Stanje je bilo do te mjere zaoštreno da je prijetila opa- 
snost da budu zaklani i komunisti-Muslimani koji su slati 
iz Mostara da se uključe u odrede. Do toga je u nekoliko 
slučajeva i došlo! Da se to ne bi ponovilo, Humo je odlučio 
da sve Muslimane upućuje u odrede prema Konjicu, gdje 
nije bilo takve zaoštrenosti između Srba i Muslimana. Ali, 
time nije bio riješen problem kako zaustaviti međusobnu 
borbu Srba i Muslimana na području Nevesinja, Gacka, Tre- 
binja, Bileće. Na taj teren trebalo je slati što više komu- 
nista-Srba koji bi mogli tokom vremena preuzeti rukovod- 
stvo u ustanku. Zato je Humo predložio da se Uglješa 
Danilović odmah uputi u Hercegovinu, a sa njim što više 
komunista-Srba. Prihvatio sam Humin prijedlog i pozvao 
Uglješu Danilovića iz Tuzle. Upoznao sam ga sa stanjem u 


Hercegovini i predložio mu da od ljudstva koje prihvata da 
vodi borbu protiv okupatora i ustaša, ali ne i protiv Musli- 
mana, formira posebne odrede, makar i male u početku. Ako 
tako ne postupimo, ustanak može doći u pitanje jer će se 
snage ustanika iscrpljivati u borbi protiv Muslimana, a oku- 
patori i ustaše će mirno sjediti u gradovima. 

Uglješa se u potpunosti složio sa mojim prijedlozima i 
otišao na teren. Nešto kasnije poslao sam za njim grupu 
španskih boraca koji su tih dana stigli u Sarajevo. Učinili 
smo sve da pomognemo području gdje smo u tom trenutku 
najslabije stajali. 

Uglješa se najprije zadržao u okolini Konjica; tu se 
sastao sa rukovodećim ljudima iz sjeverne Hercegovine. Nji- 
hova analiza situacije bila je povoljna: neprijateljske snage 
su neznatne, svega nekoliko žandarmerijskih stanica; raspo- 
loženje srpskog stanovništva je za borbu i nema one zaoštre- 
nosti između srpskog i muslimanskog stanovništva. Jednom 
riječju, stekli su se svi uslovi za otpočinjanje oružane borbe. 
Nedostajalo je samo nešto iskusnijih kadrova, ali njih su 
odmah poslali iz mostarske organizacije i borbe su počele. .. 

Poslije uspješno obavljenog posla Uglješa je produžio 
za istočnu Hercegovinu, ali je kasno stigao: borbe su već 
prestale; dogodilo se ono čega sam se bojao i u odnosu na 
Krajinu — naime, kada su ustanici mogli da oslobode cijelu 
istočnu Hercegovinu, na scenu su stupile jedinice italijan- 
skog okupatora i zaposjele sve gradove i glavne raskrsnice 
puteva. Ustaničke snage nijesu vodile borbu protiv okupa- 
torske vojske, već su se povukle u sela zadržavajući oružje. 


Računica okupatora bila je jasna: pošto je srpsko sta- 
novništvo ustalo protiv ustaške vlasti, koja mu ugrožava 
imovinu i živote, trebalo je smijeniti vlast ustaša i garan- 
tovati sigurnost srpskim seljacima. U takvim uslovima doći 
će do izvjesne ravnoteže: ustanici bi držali vlast u srpskim 
selima, ustaše u hrvatskim i muslimanskim, a italijanski 
okupatori u gradovima. 

Ocjenjujući da glavnu opasnost predstavljaju komunisti, 
okupatori su predvidjeli odgovarajuće mjere: povezali su se 
sa srpskom čaršijom, sa bogatim ljudima i obećali im poslove 
i bogaćenje; za uslugu su tražili od njih da utiču na stanov- 
ništvo da ostane mirno i da se ne upušta u ,avanture"; isto- 

vremeno su stavili do znanja da će na svaku ,avanturu" 
odgovoriti represalijama protiv mirnog stanovništva. 

Međutim, situacija na terenu se nije razvijala onako 
kako su predviđali okupatori. Danilović je javljao da je 
srpsko stanovništvo, koje čini ogromnu većinu u istočnoj 
Hercegovini, neprijateljski raspoloženo prema okupatoru i 
da u njemu vidi glavnog krivca za pokolj. Problem je u 
tome što ljudi još nijesu spremni da se bore protiv okupatora 
jer se ne osjećaju dovoljno jaki, a, osim toga, plaše se re- 
presalija. 

Sve što je Danilović javljao ubjeđivalo me je u to da 
sam pravilno postupio kada sam mu savjetovao da iz redova 
ustanika izdvoji seljake koji prihvataju da vode borbu protiv 
okupatora i ustaša, ali ne i protiv Muslimana i Hrvata. 

Njegovi izvještaji potvrđivali su da ustanku u Herce- 
govini prijeti opasnost: novoformirani odredi su neaktivni, 
a to je pogubno za oružani ustanak. Zato sam naredio da 
odmah počnu sa rušenjem komunikacija i sa postavljanjem 
zasjeda na drumovima. Podvukao sam da se ne treba plašiti 
represalija. One su mač sa dvije oštrice: zastrašuju stanov- 
ništvo, ali ga istovremeno primoravaju da se brani. Od aktiv- 
nosti partizanskih odreda zavisi kakav će biti stav stanov- 
ništva. Ocijenio sam situaciju u Hercegovini poslije dolaska 
italijanskih okupatora kao situaciju u kojoj ima elemenata 
stagnacije, ali ne i kapitulacije jer mase nijesu predale oružje 
okupatorima. 


RAZVOJ BORBE, a posebno protjerivanje okupatorske 
i ustaške vojne sile iz sela, a kasnije i iz gradova, otvorili 
su problem vlasti: stara se raspadala, a nove još nije bilo! 
Takvo stanje nije moglo dugo trajati. I to ne samo zato što 
mnoge odnose među stanovništvom može rješavati jedino 
vlast nego u prvom redu zbog toga što se vodio rat, što je 
postojala vojska koju treba ishranjivati i pomagati. 

Problem se mogao riješiti na dva načina: ili radi konti- 
nuiteta obnoviti vlast koja je postojala u staroj Jugoslaviji 
ili organizovati novu vlast koja bi bila rezultat volje usta- 
ničkog stanovništva. 


Nijesam se dvoumio. Iako smo proklamovali da se bo- 
rimo za oslobođenje zemlje, a da će o oblicima vlasti odlu- 
čivati sam narod poslije oslobođenja, to nikako nije značilo 
da treba uspostavljati staru vlast. Ako bismo tako postupili, 
išli bismo protiv interesa borbe koju smo otpočeli, ne bismo 
stekli podršku narodnih masa, koje očekuju od borbe ne 
samo da se zemlja oslobodi od okupatora nego da se više ne 
povrati stara Jugoslavija. 


Osim toga, naša borba traži žrtve od svakog čovjeka; 
ako bismo dopustili da teret vođenja ovoga rata padne na 
siromašne, a da bogatiji koriste borbu radi daljeg bogaćenja, 
izgubili bismo povjerenje naroda jer on očekuje ne samo da 
oslobodimo zemlju nego i da poslije oslobođenja zemlje iz- 
gradimo socijalno pravednije društvo. 


Iz svih tih razloga smatrao sam za potrebno da oblasnim 
rukovodstvima uputim pismo koje bi sadržalo osnovne prin- 
cipe na kojima treba da počiva naša vlast na oslobođenoj 
teritoriji: svaki partizanski odred mora se postarati da se 
na oslobođenoj teritoriji formiraju organi vlasti; ne bi se 
smjeli obnavljati organi stare vlasti jer je ona kompromi- 
tovana u očima naroda; zato treba stvarati narodne odbore 
kao organe nove vlasti. Teret izdržavanja vojske mora biti 
ravnomjerno raspoređen na sve stanovnike, srazmjerno nji- 
hovom imovnom stanju; oštro treba kažnjavati one koji budu 
pokušali da špekulišu i da se bogate kroz borbu i na njen 
račun. Svim porodicama koje su ostale bez radne snage mora 
se pomoći da saberu ljetinu, a one koje nemaju od čega da 
žive treba zbrinjavati. Neophodno je suzbiti oštrim mjerama 
širenje lažnih vijesti i potkopavanje jedinstva naroda u borbi 
protiv okupatora; sudski kažnjavati sve koji budu špijunirali 
u korist okupatora, koji budu ma čim pomagali okupatora, 
jer to su neprijatelji narodnooslobodilačke borbe. Vojno-po- 
zadinske komande treba odvojiti od organa narodne vlasti, 
ali obezbijediti da njihovi komandanti ulaze u narodne 
odbore. 

Bilo mi je jasno da se tim unose izvjesni klasni momenti 
u oslobodilačku borbu i da će to dovesti do diferenciranja 
u našim redovima. Ali, to je neizbježno! Staviše, ukoliko se 
taj proces bude brže odvijao, utoliko će se postizati veći 
uspjesi u oslobodilačkoj borbi. 


NAS CILJ JE BIO uništavati sve što može koristiti 
okupatoru — počevši od njegove žive sile pa do komuni- 
kacija, industrijskih i rudarskih postrojenja. Radi toga smo 
organizovali partizanske odrede, dok smo u gradovima imali 
diverzantske grupe. 

Sve je to tražilo da i organizacije komunista u grado- 
vima dobiju novu ulogu; one su se morale osposobiti da 
izvode diverzantske akcije i da partizanskim odredima koji 
dejstvuju u okolini grada šalju sanitetski i drugi materijal. 
U odrede je trebalo slati i nove borce iz redova radnika i 
omladine kako bi se što više omasovili i kako bi se popunili 
politički svjesnim borcima. Tako bi se odredi pretvarali u 
vojne jedinice koje neće odložiti oružje dok ne budu ostva- 
reni ciljevi borbe. 


Sarajevska organizacija nije bila u tom pogledu nikakav 
izuzetak; morao sam usredsrijediti svoje napore da joj po- 
mognem da se osposobi za novu ulogu. Stupio sam u tješnji 
kontakt sa Mjesnim komitetom i saznao da u željezničkoj 
radionici i ložionici ima oko 50 članova Partije. To me je 
oduševilo. Odmah sam naredio da se ti komunisti upute na 
teren južno od Sarajeva i da formiraju partizanski odred. 
Sto se tiče komunista iz ložionice, dao sam zadatak da pret- 
hodno podmetnu mine u lokomotive i tako ih unište, a onda 
da se povuku u partizane i priključe drugovima iz željez- 
ničke radionice. 


Na moje veliko iznenađenje, nekoliko dana kasnije sa- 
opštili su mi da veći broj komunista odbija da izvrši zadatak. 
Poslije zeničke to je druga organizacija koja odbija da is- 
puni svoje obaveze. Morali smo odlučno reagovati. Raspu- 
stili smo organizaciju u željezničkoj radionici i formirali 
novu od pet članova. U novu organizaciju su ušli samo oni 
komunisti koji su prihvatali da izvrše sve zadatke koji im 
budu postavljeni. Organizaciju u ložionici nijesmo morali da 
raspuštamo jer su komunisti ipak izvršili diverziju i povukli 
se u partizane. No, slabo postavljene mine pričinile su malu 
štetu. Osim toga, neki komunisti su se vratili iz partizana 
poslije nekoliko dana. Zbog toga su, razumljivo, isključeni 
iz Partije. 


Na mjesto raspuštenih organizacija stvarale su se nove. 
Tako se još jednom potvrdila stara istina da se revolucio- 
narni kadrovi rađaju samo kroz borbu i da u revolucionar- 
nim okršajima mora otpasti sve što je prišlo Partiji iz špe- 
kulantskih razloga. 


POČETKOM SEPTEMBRA Tito me je pismom obavi- 
jestio da će se u najskorije vrijeme održati savjetovanje 
Glavnog štaba i Centralnog komiteta sa izaslanicima iz svih 
pokrajina. Na savjetovanju će se utvrditi opšti plan opera- 
cija, izvršiti raspodjela nadležnosti, a biće govora i o struk- 
turi vojnih formacija. 

Cim sam dobio pismo, preduzeo sam mjere Za sprovo- 
đenje zadataka: dogovorio sam se sa sarajevskom organiZza- 
cijom da nam obezbijedi izlazak iz Sarajeva i vezu sa našim 
odredom koji je kontrolisao teritoriju udaljenu svega pola 
sata hoda od grada; zatim sam stavio u zadatak Romanij- 
skom odredu da nam obezbijedi prebacivanje do rijeke 
Drine jer Tito je javljao da će se savjetovanje održati negdje 
u zapadnoj Srbiji, u blizini Drine. 

Kada je stiglo i pismo iz Zagreba u kojem mi javljaju 
da zajedno stižu delegati iz Hrvatske i Slovenije, sve je bilo 
spremno. 

Sačekao sam Radu Končara i Vladu Popovića iz Hrvat- 
ske, Mihu Marinka i Franca Leskošeka iz Slovenije, pa smo 
istog dana uveče krenuli na put. 

Iz Sarajeva su nas pratila dva kurira koji su redovno 
održavali vezu sa našim odredima na Romaniji. Bili su to 
mladi radnici Hodžić i Dovajdžija, nedavno primljeni u 
Partiju. Kada sam im, nešto ranije, rekao da treba da prate 
nekoliko članova Centralnog komiteta do slobodne teritorije 
i da se glavom ne šale, oni su se samo nasmijali. Bili su 
sigurni da nam se ništa ne može dogoditi. 

Pošli smo slobodnom teritorijom prema Romaniji i na 
samim obroncima planine sreli čete Romanijskog odreda 
koje su tu presjekle drum što vodi od Sarajeva preko Roma- 
nije prema Vlasenici i dalje prema Drini i Zvorniku. 

_ Na Romaniji nam se pridružio Slobodan Princip — Seljo. 
Cezama smo nastavili prema Drini. Od Han Pijeska ušli smo 


na četničku teritoriju. Velike razlike nijesam primijetio; 
štaviše, prvu petokraku zvijezdu vidio sam u Vlasenici, u 
četničkom centru! 

Prešli smo Drinu kod Ljubovije. Četničke straže su nas 
propustile bez zadržavanja. Najzad smo stigli u Stolice, gdje 
treba da se održi savjetovanje. Vidjeli smo i prve partizan- 
ske odrede koji ne liče mnogo na one u Bosni: u Srbiji svi 
borci nose petokrake zvijezde na kapama, daju utisak da 
znaju za šta se bore i da će se boriti do kraja! 

Otvarajući savjetovanje, Tito je dao ocjenu situaoije na- 
glašavajući da je razvoj borbe potvrdio cjelishodnost odluke 
da se digne oružani ustanak. 

Dok je Tito govorio, razmišljao sam kako su različiti 
putevi revolucije: oktobarska revolucija došla je kao rezultat 
prerastanja štrajkova i demonstracija radnika u oružani us- 
tanak; njena sudbina se rješavala u gradovima; u nas, pak, 
uspjeh oružanog ustanka zavisi od toga da li će radničke, a 
posebno seljačke mase biti spremne da vode dugotrajnu 
borbu protiv okupatorskih snaga, i to u selima i brdima, a 
ne u gradovima, gdje su okupatorske snage veoma jake. 
Ocjena da se mase mogu pokrenuti pokazivala je da naše 
rukovodstvo ima dovoljno revolucionarne smjelosti i Zre- 
losti, da je spremno da krene putem kojim do tada niko 
nije išao. 

Iz razmišljanja me je prenuo Tito; čuo sam ga kako 
govori da je za uspjeh naše borbe odlučujuće onemogućiti 
okupatorima da izazovu bratoubilačku borbu među našim 
narodima. 

Osjetio sam da je ušao u glavni problem; ako okupa- 
torima to uspije, mogu mirno sjediti u gradovima, nesmetano 
iskorišćavati naša prirodna bogatstva, posmatrajući kako se 
mi međusobno istrebljujemo. 

Tito je objašnjavao kako okupatori pokušavaju da stvore 
kod Srba uvjerenje da su Hrvati i drugi narodi koji su bili 
u sastavu stare Jugoslavije krivi za aprilski poraz i Za sve 
nedaće koje su se sručile na srpski narod. Tom taktikom oni 
nastoje da borbu koju je počeo srpski narod protiv okupa- 
tora usmjere protiv Hrvata i Muslimana. I obrnuto, poku- 
šavaju da stvore kod Hrvata i Muslimana uvjerenje da 


borba koja se vodi protiv okupatora ima u stvari za cilj 
obnavljanje stare Jugoslavije. 


Govorio je kao da je cijelo vrijeme bio sa mnom u 
Bosni! To su bili problemi sa kojima smo se upravo suo- 
čavali. 

Po Titovom mišljenju, veoma je važno da se od samog 
početka borbe odnosi među narodima Jugoslavije izgrađuju 
na bazi ravnopravnosti. Na oslobođenim teritorijama treba 
formirati narodnu vlast; vojne jedinice bi se nalazile pod 
komandom nacionalnih glavnih štabova, koje takođe treba 
odmah formirati. Glavni štabovi bi bili pod komandom Vr- 
hovnog štaba Jugoslavije. 

Njegovo rasuđivanje me je zadovoljilo. Pokušavao sam 
da sagledam sve teškoće na koje ćemo naići već na prvim 
koracima: četnici će nas optuživati da branimo ,,Turke" i da 
smo protiv Srba, a ustaše će pokušati da prikažu kako iz- 
među nas i četnika nema razlika, bar što se tiče odnosa pre- 
ma Muslimanima i Hrvatima. Međutim, i pored toga što to 
može da izazove kolebanje u masama i da dovede do privre- 
menog osipanja, u perspektivi će svi narodi shvatiti da njihov 
interes nije u međusobnom istrebljenju, nego u zajedničkom 
životu. Istina, dok ljudi dođu do tog saznanja, pašće još 
mnoge žrtve. 

Ponovo me je vratio u stvarnost Titov glas: pozitivno 
je ocjenjivao orijentaciju na krupne vojne jedinice, ali je 
osudio prerano formiranje brigada i divizija. Iznio je mi- 
šljenje — i to je prihvaćeno — da osnovna jedinica naše 
vojske treba da bude partizanski odred koji se dijeli na 
bataljone i čete. 


Odluka koju sam donio pokazala se, dakle, kao pra- 
vilna. Istina, nije trebalo ići i na formiranje brigada i di- 
vizija. A takvu sam direktivu uputio drugovima u Krajini. 
To sam uradio jer mi je Pucar javljao da samo u rejonu 
Drvara i Prijedora ima po nekoliko hiljada boraca. 


Tito je razmotrio i problem stvaranja nove vlasti. Oci- 
jenio je kao pravilnu orijentaciju da se na oslobođenoj teri- 
toriji formiraju narodni odbori kao organi nove, narodne 
vlasti, ali se nije složio da u odbore automatski ulaze i ko- 
mandanti mjesta. Smatrao je da bi to ličilo na svojevrsne 
komesare u organima Vlasti. 


Shvatio sam da se to odnosi na mene jer sam zahtijevao 
da komandanti mjesta obavezno ulaze u sastav narodnih 
odbora; želio sam da time učvrstim vezu između vojnih i 
civilnih vlasti. 

Poslije Tita uzeo je riječ Zujović; on je iznio kako su 
u Srbiji rasli partizanski odredi: u početku mali, lako po- 
kretljivi, odredi su izvodili sitne akcije; kasnije su prerastali 
u krupne vojne jedinice, sposobne da neprijatelju zadaju 
osjetne gubitke. Opštenarodni ustanak zahvatio je cijelu za- 
padnu Srbiju, Sumadiju, Toplicu i Jablanicu. 

I ja sam istupio. Za razvoj borbe u Bosni i Hercegovini 
rekao sam da se razlikuje od razvoja u Srbiji. U nekim 
dijelovima Bosanske krajine, u Sarajevskoj i u Tuzlanskoj 
oblasti ustanak je izbio kao erupcija, ali pod organizovanim 
rukovodstvom komunista. Međutim, u Hercegovini i u nekim 
drugim područjima ustanak je izbio bez organizovanog uUuti- 
caja komunista. Samo na Romaniji i u Posavini partizanski 
odredi su se razvijali postepeno kao i u Srbiji. Zaključio sam 
da je ustanak zahvatio bezmalo sve krajeve Bosne i Her- 
cegovine. 

Vlado Popović i Rade Končar rekli su da se u Hrvatskoj 
ustanak razvio samo u krajevima koji su naseljeni srpskim 
stanovništvom; u krajevima sa hrvatskim stanovništvom još 
nije izvršen ozbiljniji prodor. 

Tito ih je prekinuo jednom upadicom. Skrenuo je pažnju 
da se ne može prvo ići sa diverzijama u gradovima, pa tek 
onda sa partizanskim odredima, već da se obje aktivnosti 
moraju razvijati uporedo. 

Iz te upadice zaključio sam da Tito ima ozbiljnije pri- 
mjedbe na rad drugova u Hrvatskoj. Nije mi bilo poznato o 
čemu se zapravo radi, ali sam znao da su hrvatski drugovi 
kritikovani zato što su pokušali da izdvoje Drvar i okolinu 
ispod komande bosanskog štaba i da tu teritoriju stave pod 
komandu Glavnog štaba Hrvatske pod izgovorom da Drvar 
već mjesecima nema veze sa bosanskim rukovodstvom. Tito 
im je prebacio što nijesu pomogli Bosancima da uspostave 
veze sa Drvarom i na kraju je primijetio da u Hrvatskoj 
ima dovoljno krajeva gdje treba razviti oružani ustanak, 
umjesto da se preotima , tuđa" teritorija. 


Na kraju je Miha Marinko izložio da se u Sloveniji još 
vrše političke pripreme za oružanu borbu. To se čini preko 


Osvobodilne fronte, koja je obuhvatila većinu slovenačkog 
naroda. Još nijesu otpočele šire oružane akcije, ali po gra- 
dovima dejstvuju naoružane grupe aktivista, koje likvidiraju 
sluge okupatora i izvode diverzije. 

Tito je ponovo intervenisao ističući da ni Slovenija ne 
bi smjela zaostajati u razvijanju oružane borbe i da političke 
pripreme ne treba dugo da se otegnu. 

Složio sam se s tom Titovom primjedbom. To isto sam 
rekao Leskošeku još prilikom izlaska iz Sarajeva na oslo- 
bođenu teritoriju... 

Dobar dio svog izlaganja Tito je posvetio saradnji sa 
četnicima; iznio je osnovne principe na kojima treba da se 
zasniva ta saradnja. Da bi bile uspješne, akcije protiv oku- 
patorskih snaga moraće da budu koordinirane. Iz toga pro- 
izlazi potreba formiranja zajedničkih operativnih štabova. 
Partizani, kao i četnici, moraju se snabdijevati hranom i dru- 
gim potrebama od stanovništva. Teret izdržavanja vojske ne 
smije biti neravnomjerno raspoređen na stanovništvo. Mo- 
raju se koordinirati snabdijevanje i ostali poslovi, što bi bila 
nadležnost zajedničkih komandi u pozadini. Na oslobođenoj 
teritoriji mora postojati vlast; bez nje ne može opstati ni 
jedno selo, grad, opština. Ne smije se dozvoliti da se obnav- 
lja stara, kompromitovana vlast, već treba stvarati uslove da 
narod bira svoju vlast, narodne odbore. 

Poslije Titovog izlaganja niko se više nije javljao za 
riječ. Svi smo se sa njim složili. 

Sljedećeg dana smo se razišli. 

Rodoljub Colaković je, na svoj zahtjev, oslobođen du- 
žnosti člana Glavnog štaba Srbije i upućen na rad u Bosnu; 
pošao je sa nama — sa Principom, Marinkom, Leskošekom i 
Vladom Popovićem. Končar je krenuo drugim putem, preko 
Srema. 

Vraćali smo se naoružani novim iskustvima i novim 
saznanjima. 


COLAKOVIC, PRINCIP I JA sastali smo se u Drinjači 
sa majorom Jezdimirom Dangićem; on je došao u istočnu 
Bosnu tek pošto su ustanici oslobodili i njegovo rodno mjesto 
— Bratunac. Na tom terenu ustanak je počeo akcijama par- 


tizana na Romaniji, u Sekovićima i Vlasenici. Ali, kako nije 
bilo komunista na području Srebrenice, Drinjače, Bratunca 
i Hain Pijeska, organizatori ustanka bili su pojedini ugledniji 
seljaci. U rejonu Han Pijeska se pojavio Aćim Babić, pri- 
vatni preduizimač u eksploataciji šumskog bogatstva, a u re- 
jonu Drinjače se istakao Pero Đukanović, seljak i nosilac 
Karađorđeve zvijezde. Tako je ta teritorija došla pod vlast 
ljudi koji nijesu priznavali komandu partizanskih štabova. 
Na tu teritoriju je došao Dangić; njega je poslao Draža Mi- 
hailović da formira četnički štab za istočnu Bosnu. 

Sastanak je održan u komandi mjesta; sa četničke strane 
su prisustvovali Dangić, Pero Đukanović i kapetan Sergije 
Mihailović, koji je došao iz Srbije zajedno sa Dangićem. 

Uzeo sam prvi riječ i iznio principe na kojima bi trebalo 
da bude zasnovana naša saradnja, a koji su usvojeni na Sa- 
vjetovanju u Stolicama. Naglasio sam da se borba vodi pro- 
tiv okupatora, ustaša i njihove države, a ne protiv Muslimana 
i Hrvata. 

Dok sam izlagao principe na kojima treba da počiva naš 
sporazum, Dangić me je često prekidao. Izjavljivao je da 
prihvata svaku tačku sporazuma koji sam predlagao. To me 
je iznenadilo jer sam očekivao pregovaranje, natezanje. Na- 
išao sam, međutim, na sasvim drugačiju situaciju. Cetnici 
prihvataju naše prijedloge bez prigovora! Pitao sam se zašto 
to čine; da li je kod njih ipak preovladao patriotizam ili se 
tu krije nešto drugo. 

Neko je predložio da uputimo zajednički proglas naro- 
dima Bosne i Hercegovine. Prihvatili smo prijedlog jedno- 
glasno i ovlastili Colakovića i Dangića da napišu koncept 
proglasa. Tekst je bio odličan, potpuno na našoj liniji. Pri- 
hvaćen je takođe jednoglasno. Sve me je to zaista iznenadilo. 
Osjećao sam potrebu da razgovaram sa Čolakovićem. Čim 
smo ostali sami, upitao sam ga: 

— Sta misliš, je li ovo dobro? 

— Mislim da jeste — odgovorio mi je sigurnim glasom 
— jer narod očekuje ovakav sporazum. 

Ja, međutim, nijesam bio baš tako siguran. Nešto me 
je uznemiravalo; ali šta — to nijesam znao. 


GLAVA VI 
STAGNACIJA 


Ponovni boravak u Sarajevu i dogovor o novoj ulozi organi- 
zacija u gradovima +" Razmimoilaženja oko saradnje sa čet- 
nicima +" Susret sa Titom u Uzicu, glavnom gradu partizan- 
ske države + Analiza pojave četništva u Bosni i problemi 
saradnje sa tim pokretom + Korijeni neslaganja sa četnicima 
+ Kako se u Bosni odrazio napad četnika na partizane u Sr- 
biji + Nova taktika bosanskih četnika u vrijeme ofanzive 
Nijemaca na partizane u zapadnoj Srbiji + Tito nije zadovo- 
ljan razvojem situacije u Bosni =" Kriza u istočnoj Bosni =" 
Konferencija u Han Pijesku i lažna obećanja četnika 


POSLIJE SPORAZUMA u Drinjači i kratke posjete Bir- 
čanskom odredu rastao sam! se od Colakovića. On je ostao 
da sa Principom organizuje Glavni štab partizanskih odreda 
za Bosnu i Hercegovinu i da sa četničkim rukovodstvom for- 
mira zajednički operativni štab za istočnu Bosnu. Ja sam po- 
šao za Sarajevo da bih uredio sve poslove oko prebacivanja 
Pokrajinskog komiteta na slobodnu teritoriju i da bih se sa 
drugovima koji ostaju u gradovima dogovorio o zadacima 
organizacija u neprijateljskoj pozadini. 


CIM SAM STIGAO U GRAD, Humo i ja sazvali smo sa- 
stanak Mjesnog komiteta. Iznio sam mišljenje da izvođenje 
diverzija po gradovima nije više cjelishodno: poslije svake 
diverzije vrše se represalije nad stanovništvom, često dolazi 
i do razbijanja naših organizacija, a, što je najvažnije, šteta 
koja se nanosi okupatorima nije naročito velika. Htio sam 


da moju ocjenu potkrijepim primjerima, pa sam naveo di- 
verziju u željezničkoj radionici. Ukazao sam da mnogo štete 
okupatoru nijesmo napravili, ali su zato mnogi radnici i ko- 
munisti bili uhapšeni. Osim toga, sami radnici nerado pri- 
hvataju diverzije. Neki su odbili da izvrše diverzije u Zenici 
i Sarajevu i mi smio ih isključivali iz organizacije, a kada 
su ti isti radnici kasnije otišli u partizane, veoma su se do- 
bro držali! Zaključak koji sam izveo iz takve analize bio je 
da mnogo više štete možemo nanijeti neprijateljskim sna- 
gama ako se naši aktivisti budu povezivali sa ljudima iz ne- 
prijateljskih vojnih jedinica, ako budu saznavali raspored, 
kretanje, planove neprijateljskih snaga. Uporedo sa razvo- 
jem borbe, a posebno sa uspjesima koje budu partizani po- 
stizali, stvaraće se sve povoljniji uslovi za prelazak poje- 
dinaca ili dijelova domobranske vojske na stranu partizana. 


Ukazao sam da su naši odredi sastavljeni u osnovi od 
seljaka, da u nekim odredima nema ni jednog komuniste, 
nema onog revolucionarnog jezgra koje bi trebalo da održi 
odred u najtežim iskušenjima koja nam tek predstoje, a o če- 
mu svjedoče nastojanja okupatora da se nagode sa seljaci- 
ma-Srbima pod uslovom da se obustavi borba. Ukoliko bi im 
to uspjelo, došlo bi do izolacije komunista i ustanak bi kra- 
hirao. Smatrao sam da partijske organizacije u gradovima 
mioraju pridobiti što više radnika, a posebno omladinu, za 
odlazak u partizanske odrede. 

Na kraju sam istakao da borbe koje vode naši odredi 
svakim danom postaju sve teže... neprijateljske snage ne 
napuštaju svoja uporišta pri prvim napadima partizana, kao 
što su to činile na početku ustanka... one se utvrđuju i 
uporno brane. Svaki okršaj izbacuje iz stroja mnogo boraca, 
a sanitetskog osoblja i sanitetskog materijala nema dovoljno! 
Stoga je od izuzetne važnosti da organizacije iz gradova šalju 
odredima sanitetski materijal i sve što je potrebno ranjeni- 
cima. Posebno je značajno pridobiti i uputiti u odrede što 
više sanitetskog osoblja. 

Članovi Mjesnog komiteta su se saglasili sa prijedlozima 
koje sam iznio, odnosno sa izmijenjenom ulogom naših orga- 
nizacija koje djeluju u pozadini neprijatelja. 


SVE POSLOVE U SARAJEVU obavio sam za petnaest 
dana. Potom sam ponovo krenuo na Romaniju. Uputio sam se 
pravo u štab Romanijskog odreda; tu sam zatekao političkog 
komesara Goranina u razgovoru sa grupom oficira bivše ju- 
goslovanske vojske. Svi su bili u uniformama. To mi je bilo 
čudno, pa sam pozvao komesara u stranu. 

— Ko su ovi ljudi? — zapitao sam. 

— To su oficiri koje nam šalje štab. 

— Koji štab? 

— Zajednički četničko-partizanski štab. 

— A što će vam oficiri? — nastavio sam da ispitujem. 

— Tražili smo oficire za naše bataljone i čete jer uopšte 
nemamo vojnih stručnjaka. 

— A gdje je Glavni štab? 

— Nema Glavnog štaba — odgovorio je Goranin. — Po- 
stoji samo zajednički četničko-partizanski štab; on se nalazi 
u selu Milićima, nedaleko od Vlasenice. 

Bilo mi je jasno da se preko zajedničkog štaba vrši in- 
filtracija četničkih oficira u naše redove. Iako nijesam znao 
za direktivu Draže Mihailovića da oficiri stare vojske treba 
da prelaze u Bosnu i preuzimaju komandne pozicije u usta- 
ničkim vojnim jedinicama, ipak sam dobro ocijenio šta je 
posrijedi. Cetnici su spretno koristili precjenjivanje uloge 
vojnih stručnjaka koje se bilo uvriježilo kod naših kadrova 
u partizanskim odredima. Htio sam da taj njihov manevar 
odmah onemogućim; nijesam se čak ni posavjetovao sa ko- 
mesarom, već sam' jednostavno ušao u sobu gdje su sjedili 
oficiri. 

— Vi želite da stupite u naše redove? — zapitao sam ih. 

— Da, želimo da budemo raspoređeni u jedinice ovog 
odreda. 


— A kakav je vaš odnos prema kralju? — presjekao 
sam njihove riječi iznenadnim pitanjem. 

— Mi se borimo za kralja i otadžbinu! — spremno su 
odgovorili. 

— A mi se borimo samo za otadžbinu! — odbrusio sam. 


— Prema tome, vi idite u štab i neka vas rasporede u čet- 
ničke odrede. Onda možemo i da sarađujemo... a neka na- 


rod poslije oslobođenja zemlje odluči da li želi da se kralj 
vrati. 

Time je naš razgovor bio završen. Pošto sam sa kome- 
sarom detaljno pretresao situaciju na ,frontovima" i stanje 
u odredu, krenuo sam u Miliće. 

U štabu nijesam našao ni jednog predstavnika parti- 
zana. Stvarni ,gazda" bio je načelnik štaba, kapetan Sergije 
Mihailović; on je okupio oko sebe oficire bivše vojske. Kao 
načelnik štaba, Mihailović je obavljao sve poslove u ime šta- 
ba: naručivao je oružje i municiju iz naše fabrike oružja 
u Užicu, raspodjeljivao po svom nahođenju oružje za čet- 
ničke i partizanske odrede. On je čak vršio raspored ofi- 
cira koji su dolazili iz Srbije po nalogu Draže Mihailovića 
i upućivao ih u partizanske odrede! Sve u svemu, četnici su 
se lijepo smjestili u ,zajedničkom" štabu. 

Kada sam zapitao da li ima u štabu predstavnika par- 
tizana, odgovoreno mi je nekako s visine da nema nikog 
jer se svi nalaze u agitaciji. Jedva sam doznao da se Co- 
laković nalazi na frontu prema Kladnju, a Princip na frontu 
prema Rogatici. 

Nije mi preostajalo ništa drugo nego da ih sačekam, 
pa da sa njima porazgovaram o nastaloj situaciji sa kojom 
se nikako nijesam slagao. 


Prvo sam se sastao sa Colakovićem; skrenuo sam mu 
pažnju da to što je stvoreno nije u skladu sa sporazumom 
niti sa stavovima savjetovanja u Stolicama. Dogovor je bio da 
formiramo operativni štab koji treba da koordinira akcije 
protiv okupatora. Umjesto toga, stvoren je štab koji potpuno 
rukovodi četničkim i partizanskim odredima, a u njemu do- 
miniraju četnički oficiri. Ako se nastavi sa takvim ,rukovo- 
đenjem", možemo očekivati da će se partizanski odredi utopiti 
u ustaničke družine kojima će rukovoditi oficiri. A onda nema 
ništa od naše revolucije! Zatim sam ispričao šta sam vidio 
u štabu Romanijskog odreda i u ,zajedničkom" štabu. 

Čolaković je odgovorio da preuveličavam to što još nije 
formiran Glavni štab. Nije sumnjao u tačnost mojih navoda, 
ali je smatrao da prvenstvenu važnost treba dati frontu. 

— Potrebno je da što prije oslobodimo Zvornik i da 
se spojimo sa Majevičkim odredom — ubjeđivao me je Co- 
laković. — Ako bismo oslobodili Kladanj i Olovo, spojili 


bismo se sa Ozrenskimi odredom i izbili širokim frontom na 
prugu koja vodi od Doboja prema Zenici i Sarajevu. Osim 
toga, prodrli bismo u tuzlanski basen i došli u dodir s radni- 
cima. Zato sam smatrao za potrebno da obiđem front prema 
Zvorniku i prema Kladnju. 

— Ti govoriš — rekao sam Colakoviću — kao da raspo- 

lažemo vojnim jedinicama koje mogu zauzimati utvrđene 
gradove. A mi takvih jedinica za sada nemamo. Držimo sa 
četnicima front oko Zvornika, a grad ne možemo Zauzeti! 
To isto važi i za Kladanj, Rogaticu. Trošimo dragocjenu 
municiju, gubimo ljude. Neprijateljske snage u gradovima 
se sve više oslanjaju na muslimansko stanovništvo koje je 
pobjeglo ispred četničkog noža; one se utvrđuju, bore do 
posljednjeg čovjeka. Mi smo prisiljeni da naše snage držimo 
prikovane za frontove. Radimo ono što odgovara okupato- 
rima i ustašama. A to su već elementi stagnacije. Pa ni 
u pogledu organizovanja vlasti u pozadini, ne ostvaruje se 
ono što je bilo predviđeno sporazumom; narod ne bira slo- 
bodno odbore kao organe vlasti na teritoriji koju su četnici 
oslobodili; nema ni zajedničkih komandi u pozadini iako smo 
i to predvidjeli. 
_  — Preuveličavaš značaj vlasti u pozadini — govorio je 
Colaković. — Važnije je da potiskujemo snage okupatora 
i njihovih slugu. Tako ćemo najviše pomoći Crvenoj armiji. 
Pitanje vlasti će se ionako rješavati poslije rata... 

— Ne može se tako ocjenjivati pitanje vlasti u pozadini 
— živo sam reagovao. — Ako ne držimo vlast u pozadini, 
ne možemo računati da ćemo pobjeđivati i na frontovima. 
Osim toga, nećemo moći mobilisati ljudstvo ako ono ne bude 
sigurno da se poslije oslobođenja zemlje neće pojaviti stara 
vlast. Već sada se mora pokazati narodu, posebno Muslima- 
nima i Hrvatima, da će se u oslobođenoj zemlji promijeniti 
odnosi među narodima. Bez toga ne možemo računati da će 
se narod masovno priključiti našoj borbi i da će izdržati 
sve teškoće na koje će naići u borbi. 

— Znači li to da treba prekinuti svaku saradnju sa 
četnicima? — zapitao me je Čolaković. 

— Možemo da nastavimo sa saradnjom, samo ne na 
sadašnjoj osnovi! — odgovorio sam ne baš mnogo uvjerljivo. 


Na kraju razgovora imao sam osjećanje da se nijesmo 
sporazumjeli. Pošto se radilo o krupnim stvarima od kojih 
je zavisio dalji razvoj oružane borbe, odlučio sam da obavi- 
jestim Tita o tome da Colaković i ja imamo različita gledišta 
o daljoj saradnji sa četnicima i o ulozi pozadine. Tito je brzo 
reagovao i pozvao nas da odmah dođemo u Užice. 

Princip, koji je kasnije došao sa rogatičkog fronta, isti- 
cao je važnost zauzimanja Rogatice, Višegrada, Goražda, 
Foče, čime bi se slobodna teritorija u istočnoj Bosni povezala 
sa oslobođenim krajevima zapadne Srbije, Sandžaka, Crne 
Gore i Hercegovine. 


TITO NAS JE PRIMIO u zgradi gdje je bio smješten 
Vrhovni štab. Pažljivo je saslušao naša izlaganja, a onda 
rekao: 

— Neprihvatljivo je da u Bosni primjenjujete liniju 
koja bi se razlikovala od linije usvojene na savjetovanju 
u Stolicama. Sa četnicima treba sarađivati, naravno — sa 
onima koji hoće da vode borbu protiv okupatora. Ali mi 
se ne smijemo identifikovati sa njima. U pozadini se ne 
smije obnavljati stara vlast; narodima mora biti jasno da 
se neće povratiti stara Jugoslavija poslije oslobođenja zemlje. 
Moramo nastojati da se prihvate narodni odbori kao organi 
nove vlasti. Neprihvatljivo je što ste napustili taktiku par- 
tizanskog ratovanja i što vodite frontalne borbe radi odbrane 
slobodne teritorije. Takva taktika najviše odgovara nepri- 
jateljskim snagama. One su bolje naoružane i raspolažu sa 
više municije. Dobro bi bilo da razmislite zašto dolazi do 
takvih pojava. Da li su one posljedica uticaja oficira bivše 
jugoslovenske vojske ili rezultat nesnalaženja naših ka- 
drova ... 

Sastanak se brzo završio i mi smo izašli u grad. 


Kakva razlika od vremena kad sam prije rata dolazio 
u ovaj grad i stvarao partijske organizacije. Tada je to bila 
učmala palanka, a sada na svakom koraku osjećamo da se 
nalazimo u glavnom gradu prve partizanske države. Narodna 
vlast već funkcioniše, stvara se neka vrsta srpske vlade sa 
Dragojlom Dudićem i Petrom Stambolićem na čelu. Izlaze 


i novine: Borba — organ naše Partije. Centralni komitet se 
nalazi u zgradi pored Vrhovnog štaba. Gradom prolaze naše 
oružane snage, jedinice Užičkog partizanskog odreda; svi 
nose petokrake zvijezde i svuda se ore revolucionarne pje- 
sme koje smo mi pjevali na Univerzitetu! Ispunjava me ra- 
dost, ali to svečano raspoloženje podgriza saznanje da u Bo- 
sni nije tako. Istina, imamo brojne partizanske odrede koji 
postižu velike uspjehe, ali u Bosni se rijetko može vidjeti 
petokraka zvijezda i čuti revolucionarna pjesma. 

Razmišljajući o tome, počela mie je gristi savjest što 
Titu nijesam iznio pravo stanje u Bosni. Sastanak je završen 
nekako na brzinu. Tito može ostati u uvjerenju da su bosan- 
ski partizanski odredi isti kao ovi u Srbiji. To ne bi bilo dobro! 

Riješio sam da zatražim još jedan razgovor sa Titom. 
Podrobno sam izlagao stanje u Bosni, ali se nijesam mogao 
osloboditi neugodnog utiska da me Tito ne sluša dovoljno 
sabrano. Kao da mu saopštavam poznate stvari! Bio sam ljut 
na sebe što ne umijem da ga zainteresujem za prilike u Bosni. 

— Ima li kod tebe neko pogodno mjesto za smještaj 
Vrhovnog štaba? — odjednom me je prekinuo. 

Gledao sami ga začuđeno. Tito je produžio ne čekajući 
moj odgovor: 

— Ovdje će doći do zastoja... do oseke revolucije. Vje- 
rovatno ćemo morati da pođemo u krajeve gdje vi sada 
dejstvujete. 

Nijesam- shvatao o čemu govori. Kako da se napušta te- 
ritorija gdje je dominantan uticaj komunista i u pozadini 
i u odredima! Vojni uspjesi nijesu mali; slobodna teritorija 
se prostire gotovo do Beograda. Valjevo i Kraljevo su opko- 
ljeni i njihovo oslobođenje uskoro očekujemo. Zašto napu- 
štati sve to i krenuti tamo gdje se nalazi uglavnom naoružani 
narod? 

Na moje glasno razmišljanje Tito kao da nije obraćzo 
pažnju, već je ponovio: 

— Ipak nam pripremi dobru bazu. .. 


IZ UZICA SMO SE VRATILI istog dana. Čolaković je 
ostao u Milićima sa zadatkom da nastavi saradnju sa četni- 
cima, ali na novim osnovama: zajednički štab trebalo je pre- 

tvoriti u operativni štab koji bi koordinirao naše akcije. Ja 
sam krenuo na Romaniju da formiram naš Glavni štab i da 
pripremim savjetovanje aktivista iz istočne Bosne, Krajine 
i Hercegovine. 

Prvo je održano savjetovanje sa grupom aktivista iz is- 
točne Bosne. Nešto kasnije došli su rukovodeći drugovi iz 
Krajine i Hercegovine. Na tim savjetovanjima pretresana 
je pojava četništva u Bosni i naš odnos prema četnicima. 
Složili smo se da se pojava četništva ne može objasniti samo 
time što se pokrenula ,čaršija", bogati seljaci, sve ono što 
je predstavljalo vlas" u staroj Jugoslaviji. Svi ti elementi 
su se uplašili da će izgubiti imanja i položaje ako komunisti 
preuzmu rukovodstvo ustankom. Zato su prešli na suprotnu 
stranu. Doduše, ti elementi predstavljaju samo rukovodeći 
sloj četništva, dok njegovu masovnu bazu čini jedan dio 
seljaštva. Seljaci su se digli na ustanak jer im je okupator 
ugrožavao život i imovinu, ali jedan dio nije spreman da 
ide u borbu do kraja. Čak je sklon da se nagodi sa okupa- 
torima i ustašama. O torrue svjedoči svojevrsno primirje iz- 
među ustanika i italijanskih okupatora u Hercegovini i u 
jednom dijelu Krajine. Ustanici drže sela, a italijanskom 
okupatoru su prepušteni gradovi i komunikacije. 

Ako bi na sličan način postupili njemački okupatori 
u krajevima koje oni drže, to bi neizbježno dovelo do 
neutralisanja dijela seljaštva; nastupila bi stagnacija. Uosta- 
lom, elementi stagnacije su već bili uočljivi tamo gdje 
partizanski odredi frontalno brane slobodnu teritoriju; na- 
staje prećutno primirje — partizani više ne napadaju oku- 
patorske i ustaške snage, već se zadovoljavaju time što ih 
okupator ne uznemirava na slobodnoj teritoriji. To kod 
boraca stvara iluziju da su postigli ono radi čega su pošli 
u borbu; splašnjava spremnost za borbu i nastaje ona opasna 
situacija u kojoj sazrijeva raspoloženje u narodu da se pri- 
hvate lažna obećanja okupatora. 

Izlaz iz te situacije ležao je u napuštanju taktike fron- 
talne borbe, čak i po cijenu toga da slobodna teritorija ne 
bude zaštićena od upada neprijateljskih snaga. Istovremeno 
valjalo je obnavljati iznenadne akcije duboko u neprijatelj- 
skoj pozadini. To je dalo ogromne rezultate u početku ustan- 
ka, a opet će uspjeti ako se u odredima formiraju jezgra 


boraca koji će htjeti da se odvoje od svojih domova i da 
se otisnu na širu teritoriju. 

Analizirajući uzroke koji su doveli do pojave i širenja 
četništva, uočili smo i neke specifičnosti. U Srbiji četnici 
u prvo vrijeme nijesu išli na otvorenu saradnju sa okupa- 
torom, ali se nijesu ni borili protiv njega. Orijentisali su 
se na čekanje da oslobođenje zemlje bude ostvareno kada 
pobijede saveznici na glavnim frontovima. U Bosni četnici 
takođe nijesu napadali okupatorske snage, ali su se uhvatili 
u koštac sa ustašama. To im je obezbijedilo podršku onih 
seljaka koji su se radi odbrane golih života morali dići na 
oružje. Pri tome četnici su naglašavali da se ne bore protiv 
okupatora, već jedino protiv Muslimana i Hrvata, da bi 
Bosna postala srpska. A to je već konveniralo i okupatorima. 
Oni su imali računa čak i da pomažu takvu borbu četnika. 


Akcije četnika, razumljivo, nijesu ostale bez uticaja na 
muslimansko stanovništvo. Ono je bilo izloženo fizičkom 
istrebljenju. Na oslobođenoj teritoriji se našlo u istom po- 
ložaju u kome je bilo srpsko stanovništvo na početku oru- 
žane borbe. Razlika se ogledala u tome što je tada srpsko 
stanovništvo bilo bez ikakve pomoći sa strane, dok su Mu- 
slimanima pritekli u pomoć okupatori i ustaše; oni su ih 
naoružali i organizovali u vojne jedinice. Tako je stvorena 
muslimanska milicija; ona se nije ograničila samo na odbranu 
svojih sela nego je primjenjivala četničku taktiku i upadala 
u srpska sela vršeći pokolj i pljačku srpskog stanovništva. 
Stvoreno je stanje koje je konveniralo okupatorima i usta- 
šama; oni su mogli mirno da sjede u gradovima i da s vre- 
mena na vrijeme podstiču jednu ili drugu stranu na među- 
sobno istrebljivanje. 

Situacija je bila utoliko teža što se ni naše, partizanske 
snage nijesu uspjele distancirati od takve aktivnosti četni- 
štva. Mnoge snage koje su stajale pod partizanskom koman- 
dom odnosile su se prema muslimanskom stanovništvu kao 
i četnici. Izuzetak su predstavljale samo one jedinice u ko- 
jima je bio jači uticaj komunista. Ali, i ti odredi su se kom- 
promitovali u očima muslimanskog stanovništva jer su zajed- 
no sa četničkim jedinicama učestvovali u oslobađanju pojedi- 
nih mjesta; pri tome je redovno dolazilo do pljačkanja i ubi- 
janja muslimanskih porodica. 


Na savjetovanju je ocijenjeno da se u interesu daljeg 
razvoja oružane borbe partizanski odredi moraju sasvim 
razgraničiti od onih odreda koji, iako stoje pod partizanskom 
komandom ne vode borbu protiv ustaša i okupatora, nego 
protiv ,Turaka". Zaključili smo da sa četničkim odredima 
partizani ne treba zajednički da napadaju mjesta naseljena 
muslimanskim stanovništvom jer tom stanovništvu prijeti 
opasnost od pokolja. 


SPORAZUM SA ČETNICIMA bio je još jednom stavljen 
na probu u oslobođenoj Rogatici. Varoš je oslobođena u za- 
jednici sa malim snagama četnika. To nas je obavezivalo 
da i vlast u pozadini organizujemo u saradnji sa njima. 


Narod je izabrao odbor kao organ nove vlasti, a Roma- 
nijski partizanski odred je imenovao komandanta mjesta, 
dok su četnici izabrali njegovog zamjenika. Sve je to bilo 
u skladu sa sporazumom. 

Nešto kasnije četnici su organizovali svoj odred iako 
nijesu imali dovoljno ljudstva. U ,odredu" je bilo nekoliko 
desetina žandarima koji su zajedno sa komandantom odreda 
došli iz Srbije. Nijesmo protestvovali jer su po slovu spora- 
zuma imali pravo da organizuju svoj odred. Sukob je izbio 
tek kada je odred počeo sa svojom ,djelatnošću": grupe 
četnika su jednostavno počele da pljačkaju muslimanska 
sela; upadali su noću u nezaštićena sela i silom uzimali sve 
što bi našli po kućama. Ako bi im se seljaci suprotstavljali, 
oni su ih premlaćivali, ubijali. To je bio dobro smišljen 
plan za razbijanje naših odreda. Partizani nijesu smjeli pljač- 
kati; za najmanju krađu bile su predviđene oštre kazne. 
Muslimanska sela bila su tako potpuno zaštićena. Cak smo 
uspjeli da pridobijemo Muslimane da stupe u naše odrede: 
stvorili smo četu sastavljenu od Muslimana, računajući pri 
tome da će ona brzo prerasti u bataljon. Četnici su upravo 
to htjeli da spriječe, i to tako što bi privukli borce iz naših 
odreda dozvoljavajući im da pljačkaju po muslimanskim 
selima. Time bi bila stvorena nesigurnost kod muslimanskog 
stanovništva, koje bi bilo prinuđeno da napušta svoje do- 
move i da traži zaštitu od ustaša. Četnici su pribjegli takvoj 


taktici jer su smatrali da je za njih opasna tendencija pove- 
ćanja broja Muslimana koji se priključuju partizanima. 

Taktika četnika nije ostala bez rezultata: muslimanske 
porodice su počele ostavljati svoje domove i bježati na teri- 
toriju koju su držale ustaše. Javljali su se i znaci neposluš- 
nosti i nediscipline u redovima partizana. To mie je prinudilo 
da stupim u akciju kako bih spriječio nepovoljan razvoj 
situacije. Pozvao sam komandanta Romanijskog odreda i na- 
redio mu da povuče dvije čete sa fronta i da ih uputi 
u Rogaticu, gdje je trebalo da pohapse četnike za koje se 
dokaže da su pljačkali muslimanske kuće u gradu i po 
selima. Potom sam sa Colakovićemi i komesarom Romanijskog 
odreda krenuo u Rogaticu. 

U gradu smo se odmah našli sa četničkim komandantom 
kapetanom Mihailovićem. Komesar je iznio sasvim kon- 
kretno i dokumentovano šta su četnici radili sa muslimanskim 
porodicama. Ali Mihailović je za sve to imao veoma kratko 
objašnjenje: 

— To što mi radimo nije pljačka, nego način redovnog 
snabdijevanja naše vojske. Pošto komanda mjesta ne snab- 
dijeva naše ljude hranom, odjećom i oružjem, mi smo pri- 
nuđeni da to uzimamo od stanovništva, u prvom redu od 
onog dijela stanovništva koje je neprijateljski raspoloženo 
prema nama. 

Odgovorili smo da se snabdijevamo u akcijama protiv 
neprijateljske vojske i zapljenom imovine neprijatelja na- 
rodnooslobodilačke borbe, kao i zapljenom državne imovine. 
Ako smo prinuđeni da vršimo rekviriranje od stanovništva, 
onda teret ravnomjerno raspoređujemo na svakog stanovnika 
u srazmijeri sa njegovim materijalnim mogućnostima bez ob- 
zira na nacionalnu i vjersku pripadnost. Takođe smo nagla- 
sili da je tretiranje muslimanskog stanovništva kao nepri- 
jateljskog protivno sporazumu koji smo potpisali. Naš 
zajednički proglas podjednako poziva muslimansko i srpsko 
stanovništvo da pođe u oružanu borbu protiv okupatora. 
I upravo u trenutku kada muslimansko stanovništvo počinje 
masovno pristupati narodnooslobodilačkom pokretu, ono se 
proglašava u cjelini za neprijateljsko. 

Četnici su ostali gluvi na sve naše riječi. Nije nam 
preostajalo ništa drugo nego da primijenimo silu, da oružjem 


zaštitimo muslimansko stanovništvo i da to objasnimo na- 
rodu. Nestrpljivo sam očekivao kada će se pojaviti dvije 
naše čete koje su trebale da naprave red u Rogatici. To 
utoliko prije što ću na zboru građana govoriti o nastalomi 
neslaganju izmieđu nas i četnika; računao sam da će nam 
poći za rukom da raskrinkamo ponašanje četnika prema mu- 
slimanskom stanovništvu i da opravdamo silu koju namjera- 
vamo primijeniti. 

Pred samo održavanje zbora komandant Romanijskog 
odreda mi je saopštio da su naše čete odbile da izvrše nare- 
đenje i da neće da štite ,Turke". Bilo md je jasno da smo 
za taj momenat izgubili bitku i da je beskorisno održavanje 
zbora. Međutim, zbor se više nije mogao odgoditi. Stoga 
smo svi izašli pred okupljeni narod. Prvo sam ja govorio. 
Upozorio sam prisutne na posljedice ako dozvolimo da bilo 
četnici bilo partizani pljačkaju muslimansko stanovništvo. 
Rekao sam da bi se naša borba pretvorila u međusobno 
istrebljenje naroda koji su vijekovima zajedno živjeli na 
ovom tlu. 

— Ne zaboravite da se rat još nije završio — opominjao 
sam na kraju govora. — Ratna sreća je veoma promjenlji- 
va... Vi ste sada jači i možete pljačkati i ubijati musliman- 
sko stanovništvo... ali, da li ćete to biti u stanju sjutra? 
Vodite o tome računa da se situacija može promijeniti i da 
vam Muslimani mogu vratiti milo za drago... 

Poslije mene o potrebi jedinstva govorio je Čolaković. 
I njegov govor je bio veoma ubjedljiv. Ali okupljeni narod 
je dosta hladno primio naša izlaganja jer su zboru prisustvo- 
vali pretežno Srbi; Muslimani nijesu smjeli ni da se pojave; 
plašili su se represalija četnika. A mi nijesmo imali vojne 
snage da ih zaštitimo! Nije nam preostajalo ništa drugo 
nego da i dalje intenzivno radimo na stvaranju jedinica koje 
će biti spremne da se bore za zaštitu stanovništva bez 
obzira na to da li su u pitanju Srbi ili Muslimani, bez obzira 
na to da li opasnost dolazi od ustaša ili od četnika. 


NA ROMANIJI smo raspravljali šta preduzeti poslije 
našeg neuspjeha u Rogatici. I upravo tada je stiglo pismo 
od Tita. On nas je obavještavao da su izmieđu 1. i 2. novem- 


bra snage Draže Mihailovića iznenada napale Užice. Napad 
je odbijen, ali su borbe još u toku. Kako su naše snage 
u Srbiji angažovane u borbama protiv Nijemaca oko Kra- 
ljeva i Valjeva, Tito je tražio iz Bosne pomoć u jačini od 
jednog bataljona. 

Pismo nas je stavilo pred nove probleme. Nekoliko dana 
ranije nijesmio mogli naći ni jednu četu iz našeg najboljeg 
odreda kako bismo zaštitili muslimanska sela od pljačkaša, 
a sada treba poslati čitav bataljon u Srbiju da se bori pro- 
tiv četnika sa kojima md sarađujemo u Bosni! 

Ocijenili smo da je situacija veoma ozbiljna i da se do- 
gađaji u Srbiji moraju neizbježno odraziti i na naš položaj 
u Bosni. Svi smio se saglasili da je nerealno vjerovati da 
u Bosni možemo naći snage koje bi prihvatile da podu 
u Srbiju i da se bore protiv četnika. I to ne samo zbog toga 
što u Bosni sarađujemo sa četnicima nego i zbog toga što 
je među srpskim stanovništvom za sada gotovo nemoguće 
mobilisati bilo partizane protiv četnika bilo četnike protiv 
partizana. I pored toga, zaključili smio da Čolaković krene 
u Sekoviće i da vidi da li se otuda ili sa Majevice može neka 
jedinica poslati u Srbiju. 

Najnoviji događaji su nas ubijedili da treba ubrzati 
proces diferencijacije koji je već otpočeo među svim usta- 
ničkim snagama. Nikome ne koristi jedinstvo koje tolerira 
postojanje snaga koje neće da vode borbu protiv okupatora, 
odnosno koje borbu protiv ustaša pretvaraju u borbu protiv 
muslimanskog i hrvatskog stanovništva. Takvo jedinstvo ne 
razvija, nego vuče natrag oružani ustanak. 


Međutim, neophodna diferencijacija nije se smjela ubr- 
zavati primjenom sile jer bi izazvala obrnut efekt — izolo- 
vala bi seljačke mase od nas. Naime, u narodu su se već po- 
čeli javljati znaci izvjesnog zamora od borbi, raspoloženje 
da se postigne kompromis sa okupatorima. Valjalo je, dakle, 
tražiti bolje rješenje. 

Što sam više razmišljao o tome, sve više sam bivao 
ubijeđen da je dotadašnja saradnja sa četnicima u stvari 
dovela do usporavanja procesa diferencijacije, posebno u čet- 
ničkim redovima, a samim tim i do usporavanja razvoja 
ustanka. 


U četničkim redovima sve su više sazrijevali uslovi za 
ubrzavanje diferencijacije: bio je primjetan sukob između 
seljaka koji su podigli ustanak u svojim krajevima i oficira 
bivše jugoslovenske vojske koje je Draža Mihailović slao 
da preuzmu rukovodstvo ustankom u Bosni. Taj sukob nije 
nastao samo zbog toga što su oficiri potiskivali lokalne 
komandante nego i zato što su oficiri održavali veze sa 
okupatorima i izbjegavali da napadaju gradove u kojima su 
se nalazile okupatorske snage. Lokalni komandanti, pak, 
htjeli su da oslobode gradove kako bi otklonili opasnost 
koja je odatle prijetila njihovim selima. Oficiri nijesu bili 
omiljeni u masama zbog toga što su se mnogi od njih za- 
vlačili u pozadinu po raznim štabovima i komandama. Čim 
bi neprijateljske snage počele sa ofanzivnim akcijama, oni 
bi bježali u Srbiju. Međutim, mi nijesmo sagledali tu podvo- 
jenost niti smo produbljivali diferencijaciju u četničkim re- 
dovima jačanjem saradnje sa lokalnim komandantima. 

Saradnja sa četnicima dovela je do usporavanja procesa 
diferencijacije i u partizanskim odredima: naši odredi su 
se vezali, zajedno sa četnicima, za odbranu slobodne terito- 
rije ili za opsadu pojedinih mjesta. To je usporavalo stva- 
ranje pokretnih jedinica koje bi bile spremne da vode borbu 
i van svoga područja. Osim toga, usporavalo je i diferencija- 
ciju u odnosu prema Muslimanima ... 

Suočeni sa činjenicom da je u Srbiji izbio sukob između 
četnika i partizana, znali smo da se on ne može lokalizovati. 
Istina, vjerovali smo da, isto onako kao što mi ne možemo 
naći partizansku jedinicu koja bi se borila protiv četnika, 
isto tako ni četničko rukovodstvo ne može gurnuti četnike 
protiv partizana. 


Da bismo izašli iz takve situacije, predložio sam da 
raskinemo dotadašnju saradnju sa četnicima. To će, istina, 
biti u izvjesnoj mjeri nepopularno u srpskim masama. One 
se osjećaju ugrožene i zato traže jedinstvo po svaku cijenu. 
Ali, da bi se izbjeglo da se partizani pojave kao cjepači 
jedinstva, trebalo je izgraditi posebnu platformu na kojoj 
bi se stvaralo jedinstvo na sasvim novoj osnovi. Kao baza 
za novu platformu mogao je poslužiti zahtjev da se saradnja 
u Bosni nastavi samo sa onim četničkim snagama koje osude 


Dražu Mihailovića kao izazivača bratoubilačke borbe u Srbiji 
i koje odbijaju da ostanu pod njegovom komandom!. 

Svi su se sa tim složili, pa sam predložio da se sazove 
konferencija komandanata i komandira svih četničkih i par- 
tizanskih četa i bataljona. Mi bismo iznijeli našu platformu 
i pokušali da produbimo jaz koji već postoji izmieđu oficira 
i lokalnih četničkih komandanata. Odlučeno je da Colaković, 
koji ionako ide za Šekoviće, istovremeno svrši i taj zadatak. 


ČETNICI SU PRIHVATILI sazivanje konferencije i ona 
je zakazana za 16. novembar u Vlasenici. Njeno održavanje 
je najbolje dokazivalo koliki je bio pritisak iz baze da se 
očuva postignuto jedinstvo. Na konferenciju su došli svi 
komandanti i komandiri četničkih i partizanskih bataljona 
i odreda. Bio je to impozantan skup komandnog kadra sa 
tog područja. 

Čolaković je govorio među prvima. On je istakao da se 
jedinstvo može održati samo ako se obje strane pridržavaju 
sklopljenog sporazuma. Završio je govor a da ni riječju 
nije pomenuo naše uslove za saradnju sa četnicima, o čemu 
smo se dogovorili na Romaniji. To mie je iznenadilo jer 
je bilo veoma važno da izađemo sa tim uslovima. Colaković 
je najpogodniji za to: Bosanac je, bio je dugo godina na 
robiji i uživa veliki ugled u narodu... 

Poslije Colakovića uzeo je riječ Dangić. On je patetično 
govorio o tome kako je srpski narod izložen istrebljenju od 
strane , Turaka" i ustaša, kako ga treba povesti u borbu 
da se osveti za sve što je pretrpio. Ni jednom riječju nije 
pomienuo okupatora, ali je istakao da se treba pridržavati 
sporazuma sklopljenog u Drinjači. 

Uplašio sam se da će konferencija uzeti neželjen obrt. 
Jedva sam dočekao da dobijem riječ i da pokušam izmijeniti 
njen tok... 

— Četnici pod komandom Draže Mihailovića su izne- 
nadno napali partizane i Vrhovni štab u Užicu — bile su 
moje prve riječi. — Oni nijesu htjeli da počnu borbu protiv 
okupatora pod izgovorom da još nije vrijeme, a sada su 
zaključili da je došlo vrijeme da napadnu partizane, i to 


neposredno pred njemačku ofanzivu koja je u toku! Time 
su četnici izazvali bratoubilačku borbu u Srbiji, pojavili su 
se kao prethodnica okupatora. 

— U Bosni takođe ima četničkih snaga i komandanata 
koji izbjegavaju sukobe sa okupatorskim snagama — nasta- 
vio sam sa ocjenom situacije u Bosni. — Pitam se ko nam 
garantuje da nas te snage neće napasti u pogodnom mo- 
mentu, pogotovo ako dobiju naređenje od Draže Mihailovića. 
Sa takvim snagama ne može biti nikakve saradnje. Saradnja 
se može uspostaviti samo sa onim četničkim jedinicama koje 
otvoreno i javno osude Dražu Mihailovića kao izazivača 
bratoubilačke borbe u Srbiji i koje se izdvoje ispod njegove 
komande. 

Dok sam govorio, primijetio sam komešanje među čet- 
nicima, posebno među oficirima. Na moje posljednje riječi 
Dangić je poskočio i prekinuo me uzvikujući: 


— A ko si ti? 
Mislio je da će me zbuniti jer su se mnogi naši drugovi 
pojavljivali pod pseudonimom — i to ne samo Hrvati i Mu- 


slimani nego i Srbi. To im je bila navika iz perioda ilegalne 
borbe. 


— Ja sam Svetozar Vukmanović — odgovorio sam mir- 
no. — A zovu me inače Tempo ... 
— A odakle si? — produžio je Dangić sa ispitivanjem. 


Znao sam šta smjera, ali sam ipak rekao istinu. 
— Ja sam iz Crne Gore... 

Slavodobitno je pogledao i povikao: 

— Idi u Crnu Goru! Sta ćeš ovdje? 


Zadovoljno je sjeo na svoje mjesto. Čulo se odobrava- 
nje, mahom od oficira. Za trenutak sam sačekao sa odgo- 
vorom; nadao sami se da će se javiti neko od partizana i reći 
da se ovdje nalazim po njihovoj volji. Kako se niko nije 
oglasio, odgovorio sam oštro: 


— Mene je Partija poslala... Jedino mie ona može po- 
VUĆI ... 

Ta izjava je dočekana sa velikom vikom, iz koje se ipak 
razabirao Dangićev glas: 

— Eto, opet partija! A one su nas upropastile ... 

Odgovorio sam glasno da bi me svi čuli: 


— Nijesu sve! Komunistička partija je jedina povela 
borbu protiv okupatora i spasila narod, posebno srpski, od 
istrebljenja. 

Nastala je opšta pometnja: jedni su vikali, pretežno 
četnički oficiri, da neće politiku jer nas je ona upropastila; 
drugi su, opet, odgovarali, pretežno partizanski komandanti, 
da nije svaka politika rđava... 

Dangić nije izdržao; ustao je i viknuo: 

— Ko je četnik, za mnom! 

Začudo, poslušala ga je samo nekolicina! Pošto njegov 
pokušaj da razbije konferenciju nije uspio, riječ je uzeo 
Slaviša Vajner — Čiča. Dok je on govorio, vladala je tišina; 
vidjelo se da uživa nepodijeljeno poštovanje svih prisutnih 
komandanata. I on je govorio o potrebi jedinstva optužujući 
četnike da krše sporazum. 


Interesantno je bilo izlaganje majora Todorovića. On 
je rekao da ne predstavlja ni četnike ni partizane, već jugo- 
slovensku vojsku ,koja nije prestala da se bori" i kao ne- 
utralan u sukobu između partizana i četnika ponudio se da 
bude posrednik. Predložio je da se formira komisija koja 
bi izradila platformu za ujedinjenje svih snaga koje se bore 
za oslobođenje zemlje. Komisija bi bila sastavljena od po 
jednog predstavnika partizana i četnika i njega kao pred- 
stavnika jugoslovenske vojske. 

Prijedlog je bio prihvaćen. Četnici su za svog predstav- 
nika odredili Peru Đukanovića, jednog od četničkih koman- 
danata sa kojima se moglo veoma dobro sarađivati. Mi smo 
odredili Slavišu Vajnera — Čiču. Konferencija je prekinuta 
dok komisija ne izradi prijedlog platforme. 

Kad je komisija završila rad, njeni članovi su izašli 
u hodnik i čekali da se sakupe svi koji učestvuju na konfe- 
renciji. Bio sam nestrpljiv, pa sam prišao Vajneru i zapi- 
tao ga: 

— Jesi li uspio da prihvate naše stavove? 

— Potpuno — odgovorio je samopouzdano. 


Držao je u ruci komadić papira na kome su bile ispisane 
osnovne tačke nove platforme. 

— Daj da vidim — zatražio sam dokument od Vajnera. 

Nije bio sklon da mie posluša: 

— Pričekaj! Čućeš za koji čas na konferenciji. 


Ali ja nijesam htio da čekam! Energično sam zahtijevao 
da odmah vidim dokument. On mi ga je konačno ćlao. Kada 
sam vidio šta u njemu piše, bio sam toliko iznenađen da 
sam nekontrolisano uzviknuo: 

— Ja ovo ne prihvatam! To je ravno izdaji. 

Kad su čuli te riječi, četnički komandanti su se odmah 
okupili oko nas i počeli su vikati na mene: 

— Odlazi u Crnu Goru! Zašto si došao da kvariš naše 
odnose? Mi smo svi za sporazum, a ti hoćeš sve da po- 
kvariš ... 

Prišao je Čolaković i zapitao me o čemiu se radi. Odgo- 
vorio sam da dokument sadrži takve stavove koje nikada 
ne mogu prihvatiti. Citirao sam iz cedulje stavove o tome 
da se osuđuje bratoubilačka borba u Srbiji, da se bosanski 
ustanici izdvajaju ispod komande Draže Mihailovića, ali osta- 
ju i dalje s njim u vezi; bosanski partizani se takođe izdva- 
jaju ispod komande Vrhovnog štaba, ali ostaju i dalje s njim 
u vezi. 

Cim je vidio o čemu se radi, Čolaković je izbjegao da 
se raspravljamo pred četnicima. Zatražio je da se hitno 
okupe članovi Pokrajinskog komiteta koji prisustvuju kon- 
ferenciji. 

Sastanak je održan u susjednoj sobi. Čolaković je prvi 
govorio i izjavio da u cijelosti usvaja predloženi dokument 
jer se pri njegovom sastavljanju vodilo računa o specifično- 
sti situacije u Bosni. Osim toga, njegovo sprovođenje će 
ipak dovesti do izolacije Draže Mihailovića. 

Ja sam ponovio da ne prihvatam formulaciju kojom 
se odgovornost za sukob u Srbiji pripisuje partizanima i 
četnicima. Mi istinu ne smijemo prećutati, a istina je da su 
četnici napali partizane, i to uoči njemačke ofanzive. Politički 
je štetno to prećutati. Za mene je bilo neprihvatljivo i da 
se izdvajamo ispod komande Vrhovnog štaba, makar samo 
na papiru. 

No, i pored svih tih argumenata, prisutni članovi Po- 
krajinskog komiteta su se saglasili sa Colakovićem. Vidjevši 
da sam ostao usamljen, smatrao sam za potrebno da izjavim: 

— Vi svakako možete prihvatiti ovaj dokument. Ja vas 
u tomie neću ometati, ali izjavljujem da se ne slažem ni sa 
dokumentom ni sa vašom odlukom. 


Kada su naši predstavnici potražili četnike, njih više 
nije bilo! Oni su takođe održavali sastanak svog užeg ruko- 
vodstva. Dangić je rukovodio sastankom na kome je dogo- 
voreno da se ne prihvati predloženi dokument... 


Četničko rukovodstvo je na tom sastanku formiralo ,,unu- 
trašnju upravu" za istočnu Bosnu. Usvojen je i dokument 
0 poretku koji treba da bude uspostavljen na toj teritoriji: 
zabranjuje se svaka politička propaganda, kako u vojsci 
tako i u pozadini; ne priznaje se ni jedna partija... borba 
se vodi za oslobođenje srpskog naroda; zabranjuje se nao- 
ružavanje Muslimana; omogućava se četnicima i partizanima 
da se izjasne da li žele da ostanu u četničkom ili partizan- 
skom odredu; niko se ne smije prisilno zadržavati u odre- 
du... sve one koji budu pokušali da pređu iz Srbije u Bosnu, 
bez obzira na to da li se radi o četnicima ili partizanima, 
treba razoružati; Bosance uputiti četnicima ili partizanima, 
prema tome za koga se izjasne; ostale vratiti u Srbiju; Za- 
branjuje se prelazak iz Bosne u Srbiju naoružanim četnicima 
1 partizanima. 

Pravi smisao takvih mjera mogao se shvatiti ako se 
imalo u vidu da su one donijete u toku njemačke ofanzive 
na zapadnu Srbiju. Cetničko rukovodstvo je znalo da Ni- 
jemci raspolažu velikim snagama i ocijenilo je da će partizani 
morati da se povlače u Bosnu. Otuda naređenje da se oni 
razoružavaju i da se vrate u Srbiju — pravo u ruke Nijem- 
cima! Da bi se to kamufliralo, predviđeno je da se na isti 
način postupi sa četnicima. Ali to je bilo bez značaja jer 
je njemačka ofanziva bila usmjerena protiv partizana, a ne 
protiv četnika. Uostalom, nešto kasnije četničke snage su 
prešle u Bosnu pod komandom vojvode Đekića i majora Ra- 
čića i niko ih nije razoružao. 

Četničko rukovodstvo je bilo ubijeđeno da će partizani 
u Srbiji doživjeti slom i da će to izazvati paniku među 
bosanskim partizanima. U takvoj situaciji se moglo očekivati 
da će mnogi htjeti da pređu u četnike jer ih Nijemci tada 
neće dirati. Otuda stav da treba omogućiti slobodan prelazak 
iz partizana u četnike, i to sa oružjem. A da bi se i to 
zakamufliralo, zauzet je stav da treba omogućiti i slobodan 
prelazak četnika u partizane. Međutim, dobro se znalo da do 
toga neće doći tokom njemačke ofanzive koja je uperena 


protiv partizana. Zabrana političke propagande imala je za 
cilj da se onemogući narodu da sazna pravo stanje stvari; 
trebalo je od naroda sakriti pripreme za saradnju sa oku- 
patorima ... 


POKUŠAJ ČETNIKA da zauzmu Užice propao je; par- 
tizani su prešli u kontranapad, razbili četnike i zauzeli 
Požegu, Ljuboviju, varoši koje su do tada držali četnici, 
izbili su na Drinu sa namjerom da pređu u Bosnu i da 
raščiste sa Dangićevim četnicima u Bratuncu i Srebrenici. 
Bilo je to upravo uoči održavanja konferencije u Vlasenici. 
Čolaković je izišao pred partizane kod Ljubovije i objasnio 
im da nije vrijeme da prelaze u Bosnu jer neposredno pred- 
stoji održavanje konferencije četnika i partizana. Tito je, 
naravno, odmah saznao za to; uputio mi je pismo kojim 
osuđuje Čolakovićev postupak i naređuje da ga odmah upu- 
tim u Užice. Pokazao sam pismo Čolakoviću i rekao da 
ćemo odmah po završetku konferencije zajedno ići u Užice. 

Na sastanku kod Tita referisao sam o situaciji u Bosni 
i o mjerama koje smo preduzeli u vezi sa sukobom do kojeg 
je došlo izmieđu četnika i partizana u Srbiji. Izložio sam 
šta smo htjeli da postignemo organizovanjem konferencije 
u Vlasenici. Na kraju sam obavijestio o razmimoilaženju 
između mene i Pokrajinskog komiteta. Zatim je govorio 
Čolaković. On je isticao da se situacija u Bosni razlikuje 
od situacije u Srbiji i da to zahtijeva da budemo što Širi 
u saradnji sa četnicima. 

Tito nas je saslušao, a zatim rekao da je iluzija misliti 
da se Dangić i njegovo oficirsko rukovodstvo razlikuju od 
Draže Mihailovića; oni, vjerovatno, sada ne mogu napasti 
partizane zbog raspoloženja naroda, ali će to učiniti prvom 
prilikom; pravilna je bila orijentacija da se pojača saradnja 
sa lokalnim komandantima koji su podigli ustanak u svojim 
krajevima i koji i sada vode borbu. Obraćajući se Čolakoviću, 
Tito je sporazum o izdvajanju bosanskih partizana ispod 
komande Vrhovnog štaba ocijenio kao politički štetan, kao 
pokušaj četnika da zabiju klinove u naše redove. 


Tito je i mene kritikovao. 


— Ni ti nemaš mnogo razloga da budeš zadovoljan. 
Misliš da si se odužio savjesti revolucionara kada si se ogra- 
dio i izrazio neslaganje sa predloženim sporazumom. Zabo- 
ravio si da imaš ovlašćenja Centralnog komiteta da spriječiš 
donošenje odluke koja bi bila na štetu oružanog ustanka. 
Imao si ovlašćenja da raspustiš partijske organizacije, komi- 
tete, čak i Pokrajinski komitet. 


Time se, u stvari, završio naš razgovor. Prije nego što 
smo se razišli zamolio sam da me oslobode dužnosti delegata 
Centralnog komiteta. To sam obrazložio mojim zdravstvenim 
stanjem i okolnošću da su veze između Pokrajinskog i Cen- 
tralnog komiteta znatno olakšane. Tito se složio sa mojom 
molbom. Rekao je da preuzmem dužnost komandanta Glav- 
nog štaba Bosne i Hercegovine, dok će Čolaković biti politički 
komesar Glavnog štaba i ući u Pokrajinski komitet. 

Automobilom smo krenuli za Bosnu, u susret novim 
burnim događajima ... 


JOS DOK SMO BORAVILI U UZICU, dobili smo nare- 
đenje da pripremimo jedinice koje će sa bosanske strane 
učestvovati u napadu na Višegrad. Sa druge strane učestvo- 
vaće srpske i sandžačke partizanske jedinice. Zadatak je bio 
da se oslobodi Višegrad i da se na taj način spoji slobodna 
teritorija zapadne Srbije, istočne Bosne i Sandžaka. Počeli 
smo sa pripremama odmah po povratku na Romaniju. U jeku 
priprema stigla je vijest iz četničkog štaba u Vlasenici da su 
Nijemci zauzeli Užice i da su partizanske snage razbijene. 
Vijest se veoma brzo širila u narodu, pronosili su se glasovi 
da u Srbiji nema više partizana i da je Vrhovni štab likvi- 
diran. Te vijesti su pronosili četnici, ali su ih potvrđivale 
grupe partizana i pojedinci koji su se povlačili iz Srbije 
u Bosnu. Kod nas su stigli Koča Popović, Dobrivoje Vidić 
i ostali. Svi su potvrdili da je Užice zauzeto i da se ne zna 
šta je sa Vrhovnim štabom. Cetnici su neke grupe partizana 
i pojedince razoružavali i predavali Nijemcima... 


Nastala je sasvim nova situacija u istočnoj Bosni; ona 
se mnogo promijenila u odnosu na situaciju prije njemačke 


ofanzive u zapadnoj Srbiji. Tada je zapadna Srbija bila 
partizanska, najvažniji gradovi bili su u našim rukama. 
Uticaj takve partizanske Srbije na istočnu Bosnu bio je 
ogroman: u naše odrede stupali su seljaci koji su dotle bili 
više naklonjeni četnicima nego partizanima; četnički oficiri 
koji su dolazili iz Srbije nijesu uspijevali da privuku ni 
jednog borca iz naših redova. Nama je uspijevalo da privu- 
čemo na našu stranu čak i neke četničke jedinice. A onda 
su se stvari odjednom izmijenile: zapadna Srbija nije više 
partizanska, u očima masa ona je postala četnička. Stvarao 
se utisak da partizana više nigdje nema. To je išlo na ruku 
četničkoj propagandi da borci treba da napuste partizanske 
odrede prije nego što Nijemci dođu u Bosnu. 

Četničkoj propagandi koristio je i odnos njemačkih oku- 
patora prema četnicima. Nijemci nijesu uznemiravali četnike 
i dozvoljavali su im da zadrže teritorije koje su do tada 
kontrolisali pod uslovom da ne napadaju njemačke jedinice. 
To je bio zarazan primjer za borce partizanskih odreda, za 
sve koji su se zasitili borbe; računali su da će se borba brzo 
završiti pobjedom Rusa, a kako se ona otegla, bili su spremni 
da se nagode s Nijemcima. To utoliko prije što su naši borci 
pošli u borbu da zaštite svoje živote i imovinu. Ako im 
okupatori garantuju živote pod uslovom da pređu u četnike, 
naći će se mnogi koji će to i učiniti. Očigledno, nastajali su 
teški dani za dalji razvoj borbe u Bosni! 

Četničko rukovodstvo je preduzelo još jedan korak: po- 
zvalo je iz Srbije dva četnička odreda. Jedan od njih, pod 
komandom majora Račića, prodirao je u pravcu Vlasenice 
i Han Pijeska, a drugi, kojim je komandovao vojvoda Đekić, 
nastupao je u pravcu Rogatice i Prače. Bilo je jasno da 
nastoje da obuhvate cijelu teritoriju istočne Bosne. Te čet- 
ničke snage nijesu uopšte napadale partizane; čak je najav- 
ljivano da žele saradnju sa nama. Smatrali su, vjerovatno, 
da u narodu ne bi bili dobro primljeni kao izazivači sukoba; 
u tom slučaju bi postojala opasnost da izazovu suprotan 
efekt, to jest da se učvrste partizanski odredi. Četnici su, 
očigledno, imali drugu taktiku: čekati da vrijeme i Ni- 
jemci učine svoje. U međuvremenu su akcije usmjerili na 
ustaška i muslimanska uporišta. Zauzeli su Goražde i Foču 
i na taj način stvorili uporišta za prodiranje prema Herce- 


govini, Crnoj Gori, Sandžaku. To su im" omogućili italijanski 
okupatori. 


Pošto su zauzeli i Olovo, pred četnicima se otvorila 
dolina Krivaje, sve do Zavidovića. Svuda su pljačkali i palili 
muslimanska sela, ubijali i klali ljude, žene i djecu. Sve 
su to radili pod parolom da Bosna treba da bude srpska, 
računajući da će tako privući što veći broj boraca iz parti- 
zanskih odreda. Da bi u tome imali što više uspjeha, širili 
su glasine da će im Nijemci prepustiti istočnu Bosnu. Nijemci 
su u stvari to obećali i dali su im oružje za borbu protiv 
Muslimana i Hrvata! Istovremeno su ustašama rekli da 
Bosna treba da bude hrvatska i dali su im oružje za borbu 
protiv Srba. Nijemcima je odgovaralo međusobno klanje 
našeg stanovništva. To im je omogućavalo da drže vlast 
i da pljačkaju naša bogatstva. 

Morali smo preduzimati mjere da onemogućimo namjere 
četnika. Poslali smo Kostu Nađa na područje Pala. Njegov 
zadatak je bio da pokuša zauzeti Pale i da postavlja zasjede 
duboko u pozadinu neprijatelja, sve do samog Sarajeva. 
Naredio sam Hasanu Brkiću, političkom komesaru odreda 
Zvijezda", da prodre u rudarsko-topioničarski basen Zenice 
i da oslobodi Vareš. Ako bi nam to uspjelo, popunili bismo 
naše jedinice radnicima, stvorili revolucionarno jezgro 
u njima. 

Brkiću smio poslali kao pojačanje muslimansku jedinicu, 
koja je u međuvremenu prerasla u bataljon. Računali smo 
da će ta jedinica imati više uspjeha u mobilizaciji musliman- 
skog stanovništva u rejonu Zenice. 

Tih dana javljeno mi je iz Rogatice da se među četni- 
cima priča kako su se crnogorski partizani pojavili na Me- 
taljci, u blizini Cajniča. To me je navelo da im uputim 
poziv da pošalju dva bataljona u Bosnu. Htio sam da poka- 
žem narodu da još ima partizana i da nijesu svi uništeni. 
Računao sam da će se time povratiti samopouzdanje onih 
boraca koji su ga počeli gubiti. Pozvao sam Vajnera i rekao 
mu da pošalje pismo štabu partizanskog odreda na Metaljci 
i da traži od njih da upute dva bataljona u pravcu Foče 
i Goražda. 


Nekako u to vrijeme stigao je Uglješa Danilović iz Her- 
cegovine. Iz njegovog izvještaja proizlazilo je da se u Herce- 

govini postepeno izlazi iz stagnacije izazvane dolaskom ita- 
lijanskih okupatora. Uspjeli su da od naoružanog naroda 
organizuju manje partizanske odrede koji već vode borbe 
protiv okupatora i sarađuju sa crnogorskim partizanima. 


Ni tu se nijesam dvoumio: naložio sam Principu da se 
na svaki način probije u Hercegovinu, da se poveže sa 
crnogorskim partizanima i da ih ubijedi da pošalju dva ba- 
taljona prema Foči i Goraždu. 

Čim sam obavio te poslove, odlučio sam da krenem pre- 
ma Varešu. Činilo mi se da se tamo bije bitka od koje zavisi 
da li ćemo se izvući iz stagnacije. Pokušaj da zauzmemo 
Pale završen je neuspjehom. Ali, kada sam došao u Srednje, 
nedaleko od Vareša, javljeno mi je da nije uspio ni napad na 
Vareš! U tom je stiglo pismo od ČColakovića kojim je tražio 
da se hitno vratim na Romaniju. Nijesam prihvatio poziv; 
htio sam da ostanem i da vidim kako će proći drugi napad 
koji je po mom naređenju trebalo izvršiti na Vareš. Tada 
je došlo drugo pismo od Colakovića. Naglašavao je da je 
veoma važno da se odmah vratim na Romaniju. Odlučio sam 
da to odmah učinim. 


U štab sam stigao sljedećeg dana rano ujutro, ali nijesam 
nikoga zatekao: svi su otišli u Han Pijesak na pregovore sa 
Dangićem i njegovim štabom. Ostavili su poruku da dođem 
i ja jer se radi o važnoj stvari. Bio sam iznenađen i ljut. 
Zašto su pošli na pregovore? Zašto se već jednom ne odvoje 
od Dangića i njegovih oficira? Nijesam imao kud i krenuo 
sam čezama prema Han Pijesku. Stigao sam upravo na po- 
četak konferencije. 


KONFERENCIJA JE SAZVANA na inicijativu četničkog 
rukovodstva. Tvrdili su da imaju sigurna obavještenja da 
će Nedićeva vojska preći Drinu i ući u istočnu Bosnu tokom 
decembra. Zato su predlagali da se sastanemo i uskladimo 
stavove. 

Prije početka konferencije vođen je nevezan razgovor. 
Kako je to bio naš prvi susret poslije raskida na konferenciji 
u Vlasenici, razgovor je bio protkan uzajamnim peckanjem. 
Prvi je počeo Dangić. On je očigledno bio zadovoljan razvo- 


jem situacije u istočnoj Bosni poslije našeg neuspjeha u Za- 
padnoj Srbiji. Obratio mi se s osmjehom: 

— I vi ste neki politički ljudi! Uporno branite ,, Turke". 
Zbog toga ste ostali bez Srba koji napuštaju vaše odrede. 
A ,Turke" nijeste pridobili... oni su otišli ustašama. 

U njegovim riječima bilo je nešto istine, ali sam bio 
uvjeren da je to privremena tendencija. Zato sam mirno 
i sa samopouzdanjem odgovorio: 

— Nemojte se veseliti prije vremena! Ko se posljednji 
smije, najslađe se smije! 

A onda sam iznio ozbiljne optužbe na račun četnika: 

— Istrebljivanjem muslimanskog i hrvatskog stanovni- 
štva u Bosni vi ste doveli do toga da ustanak preživljava 
izvjesnu krizu. Muslimanska i hrvatska sela su se organizo- 
vala i naoružala. Stvorili su miliciju radi odbrane, isto kao 
što su učinili Srbi kada su bili ugroženi. Ustašama je uspjelo 
da stvore ,Crnu legiju", najelitniju jedinicu sastavljenu ve- 
ćinom od Muslimana i Hrvata koji su bježali ispred vašeg 
noža! Sada se borba vodi između jednog i drugog dijela sta- 
novništva, a to nije dobro ni za srpski ni za druge narode u 
Bosni i Hercegovini! 

Dangić nije htio da ulazi u tu diskusiju. Cutao je neko 
vrijeme, a onda odjednom rekao: 

— Vi ste trockisti! Ja ću vas tužiti Staljinu... 

Kada smo to čuli, prvo smo se iznenadili, a onda smo 
se nasmijali. Ali, on se nije zbunio, nego je nastavio: 

— Da, vi ste trockisti! Vi ne priznajete kralja i našu 
legalnu vladu u Londonu, a nju priznaju saveznici... pa 
i sam Sovjetski Savez! 

Odgovorio sam oštro: 

— Kralj i vlada su napustili zemlju. Oni za sada nemaju 
pravo da govore u ime naroda. Poslije oslobođenja, ako im 
narod da povjerenje, moći će da govore u njegovo ime. 

Odgovorio sam tako iako sebi nijesam mogao objasniti 
kako je moguće da Moskva, a ne samo London, govori o tome 
da snage pod komandom Draže Mihailovića vode borbu 
protiv okupatora. Znao sam da Moskva ima radio-vezu sa 
našim Vrhovnim štabom i da mora biti upoznata sa stvarnom 
situacijom u našoj zemlji. Pa ipak produžava da hvali snage 
pod komandom generala Mihailovića! Zašto? Na to pitanje 


nijesam znao da odgovorim, a nijesam smio posumnjati 
u ispravnost politike koju je Staljin vodio. 

Poslije čarkanja prešli smo na pitanja zbog kojih je 
sazvana konferencija. Dangić nas je obavijestio da raspolaže 
obavještenjima o dolasku nedićevaca u istočnu Bosnu. Iznio 
je i svoj stav o tome kako treba da se odnosimo prema njima: 

— Nedićevci su naša braća. Istina, zabludjela braća, 
ali ipak braća. Narod u Bosni neće htjeti da vodi borbu 
protiv njih. Prema tome, nećemo ni mi da vodimo borbu ... 

Da bi razjasnio ono što njegov komandant nije smio 
otvoreno da kaže, kapetan Čuković, koji je nezvanično pri- 
sustvovao sastanku, odlučno je izjavio: 

— Moja puška neće pucati na brata Srbina! 


_ | Odmah mi je postalo jasno zašto je došlo do tog sastanka. 
Četnici u stvari žele da pred narodom dobiju pokriće za 
izdaju koju, očigledno, pripremaju. Nije mi jedino bilo jasno 
jesu li toliko naivni pa misle da je naša situacija tako teška 
da moramo prihvatiti i ovakve njihove prijedloge. A možda 
se nešto drugo krije iza zahtjeva za održavanje konferencije? 

— Nedićevci nam nijesu nikakva braća — presjekao 
sam kapetana. — Oni su obične sluge okupatora i protiv 
njih se treba boriti kao protiv okupatora. 

— Mi ćemo se boriti protiv svakog pokušaja Nijemaca 
ili nedićevaca da uđu na našu slobodnu teritoriju — odlučno 
je reagovao Čolaković. — Ako ne budemo imali dovoljno 
snage da držimo front, povući ćemo se u šume i odatle vo- 
diti borbu protiv neprijatelja. 

Cetnici su se samo zgledali, a onda je progovorio major 
Todorović: 

— Partizani i vojni četnici, koje ja predstavljam, ne 
mogu stupati ni u kakve pregovore sa okupatorima i njiho- 
vim pomagačima, ali četnici mogu primjenjivati taktiku kak- 
va je nužna da bi spasli stanovništvo od uništenja. Stoga 
predlažem da se partizani i vojni četnici povuku sa ove te- 
ritorije i da pođu u krajeve koji još nijesu oslobođeni. Čet- 
nici mogu ostati na ovoj teritoriji i postići kompromis sa ne- 
dićevcima ako je to potrebno radi spasavanja stanovništva. 

Poslije tih riječi shvatio sam pravi smisao održavanja 
konferencije. Četnici su se nadali da će nas moći navesti da 
napustimo teritoriju koju smo držali i da je prepustimo 


njima. Pošto sam prozrio njihove namjere, odgovorio sam 
mirno i kratko: 

— Mi možemo napustiti ovu teritoriju samo pod borbom! 

Svi su zaćutali. Izgledalo je da je diskusija završena. 
Ali Todorović je izašao sa novim prijedlogom: 

— A možda bismo mogli da se obratimo narodu pro- 
glasom u kome bismio otvoreno rekli da su nedićevci nepri- 
jatelji kao i okupatori, ali, kako narod neće da se bori pro- 
tiv njih, mi se povlačimo u šume? 

Brzo sam reagovao: 

— Zašto unaprijed da kažemo da narod neće da se bori? 
Zašto unaprijed da kapituliramo? Ako smatramo da su ne- 
dićevci zaista neprijatelji, treba da se obratimo narodu i da 
ga pozovemo u borbu protiv tih neprijatelja. A zatim da se 
postaramo da naše snage prekopaju i zakrče drumove kako 
neprijateljske snage ne bi mogle da prođu. 

Uglješa Danilović me je snažno podupro, a za njim i Os- 
tali drugovi iz naše delegacije. Cetnicima nije preostalo ni- 
šta drugo nego da prihvate naše stavove ili da se konferen- 
cija završi bez sporazuma. Ja sam intimno očekivao ovo dru- 
go, ali, na moje potpuno iznenađenje, četničko rukovodstvo 
se bez mnogo natezanja saglasilo sa našim stavovima. Pri- 
hvatilo je i formulacije koje su do tada uporno odbijane. 
Sastavili smo zajednički dokument u kome su se nalazile 
i ovakve izjave: ,eventualni prelaz Nijemaca ili nedićevaca 
preko Drine neprijateljski je akt prema narodu ... Smatra- 
mo da smo dužni pružiti otpor gdje god i kada god bude 
moguće, naprežući sve snage da naše formacije ubijedimo 
u potrebu ovog otpora". 


Međutim, uskoro je četničko rukovodstvo pogazilo do- 
kument koji smo zajednički potpisali! 

Mjesec dana kasnije Nijemci su ušli u istočnu Bosnu, 
a četnici su dobili naređenje od svog rukovodstva da ne pru- 
žaju nikakav otpor jer Nijemci traže samo partizane. 


GLAVA VII 
PLIMA I OSEKA 


Tito na čelu Proleterske brigade u istočnoj Bosni +" Savjeto- 

vanje u Ivančićima + Njemačko-ustaška ofanziva i propu- 

štena šansa da izolujemo četničko rukovodstvo od naroda " 

Ponovni dolazak proleterskih brigada u istočnu Bosnu i for- 

miranje Prvog bosanskog udarnog bataljona + Povlačenje sa 
Ozrena 


U JANUARU 1942. GODINE komandant mjesta iz Roga- 
tice javio md je telefonom da Tito dolazi sa Proleterskom 
brigadom i da hitno krenem njemu u susret. Ta vijest me je 
jako obradovala jer je nađen izlaz iz komplikovane situacije 
u kojoj srno se nalazili poslije povlačenja naših snaga iz Za- 
padne Srbije. Odmah sam pošao čezama u Rogaticu ... 

Uz put sam sretao grupe seljaka i boraca naših odreda. 
Već su saznali za dolazak ,Crnogoraca", kako su zvali prole- 
tere. Bile su vidne promjene: na kapama boraca pojavile su 
se petokrake zvijezde, a kraj puta su ležale bačene kokarde! 
To su bili spoljni znaci onoga što se dešavalo u glavama se- 
ljaka koji nikako nijesu umjeli da ocijene na čijoj će strani 
da ,pretegne" — na četničkoj ili partizanskoj. Zato su za 
svaki slučaj imali pri sebi i petokrake zvijezde i kokarde. 

Sa Titom sam se sreo pred veče istog dana. Prve moje 
riječi nakon pozdravljanja bile su: 

— Stari, vaš dolazak spasao je ustanak u istočnoj Bosni! 

On mie je pogledao kao da provjerava značaj mojih ri- 
ječi. A onda se obratio Rankoviću, Kardelju i ostalima krat- 
kim pitanjem: 

— Jeste li čuli šta kaže Tempo? 

Nijesam odmah shvatio šta je time želio reći. Kasnije 
sam saznao da je Tito jedini zahtijevao da se krene prema 


istočnoj Bosni kada su u Sandžaku odlučivali u kom pravcu 
da krenu. Svi ostali su predlagali pokret prema Crnoj Gori 
navodeći da je situacija tamo mnogo povoljnija, da su par- 
tizanski odredi organizovaniji i politički svjesniji. 

Upoznao sam Tita sa stanjem u istočnoj Bosni poslije 
povlačenja naših snaga iz zapadne Srbije. Dok sam govorio 
o kolebanju jednog broja boraca, primijetio je da sam po- 
tišten. Rekao mi je da to ne treba minogo da me zabrinjava 
jer su za vrijeme revolucije u Rusiji čitavi pukovi prelazili 
s jedne na drugu stranu! 


Veče smo proveli zajedno, a sljedećeg dana sam krenuo 
na Romaniju da pripremim sve što je potrebno za smještaj 
Vrhovnog štaba. 


NA SAVJETOVANJE u Ivančićima bili su pozvani po- 
litički i vojni rukovodioci iz odreda, kao i sekretari i članovi 
okružnih komiteta iz istočne Bosne. Savjetovanju je prisu- 
stvovao i Tito. Razmatrano je stanje u vojnim jedinicama 
i u pozadini. 

Drugovi iz pozadine su iznosili da vlast nije organizo- 
vana, da su pljačkanje i paljenje muslimanskih sela redovna 
pojava; svakodnevno se događa da jedinice napuste front i 
krenu na muslimanska sela izjednačavajući se tako sa čet- 
ničkim odredima. Muslimansko stanovništvo je prisiljeno da 
bježi u gradove, gdje ga ustaše prihvataju i od odraslog ljud- 
stva stvaraju svoje najelitnije jedinice. 

Predstavnici vojnih jedinica su izvještavali da disciplina 
ljudstva slabi i da je znatan broj onih koji izjavljuju da 
više neće da budu partizani. Disciplinske mjere su neefika- 
sne jer ljudstvo prijeti da će otići četnicima. 

Sve to je svjedočilo da ustanak u istočnoj Bosni preživ- 
ljava izvjesnu krizu. Valjalo je stoga preduzeti korake da 
se iz krize izađe. To je učinio Tito kada je na kraju savje- 
tovanja, između ostalog, rekao da ljudima koji ne žele da 
budu ni partizani ni četnici treba omogućiti da budu u našim 
redovima kao dobrovoljci. Dakle, pored partizanskih, treba 
stvarati i dobrovoljačke odrede. Tito je takođe naglasio da će 
razvoj oružane borbe sve više zavisiti od toga u kojoj se 


mjeri budu uključivale, pored srpskih, hrvatske i musliman- 
ske mase. Da bismio to ostvarili, Tito je istakao potrebu stva- 
ranja udarnih vojnih jedinica koje će biti sposobne da iz- 
nenadnim napadima zauzimaju veća okupatorska i ustaška 
uporišta, ali koje isto tako moraju da budu u stanju da Za- 
štite muslimansko i hrvatsko stanovništvo i da obezbijede 
poštovanje narodnooslobodilačke vlasti u pozadini. 

Te Titove riječi dale su širi značaj savjetovanju u 
Ivančićima. 


DESETAK DANA po dolasku Vrhovnog štaba i Prole- 
terske brigade u istočnu Bosnu dobili smo obavještenja da 
se priprema nova njemačka ofanziva sa ciljem da se unište 
naše snage na tom području. U vezi s tim održan je sastanak 
kod Tita. Riješeno je da Kardelj i Lola Ribar otputuju u Za- 
greb i da tamo uspostave punkt Centralnog komiteta koji bi 
povezivao Sloveniju, Hrvatsku i Srbiju, a preko nje i Ma- 
kedoniju. 

Meni je naloženo da odem u Sarajevo, i to sa dva osnov- 
na zadatka: da osposobim sarajevsku organizaciju da do- 
stavlja Vrhovnom štabu obavještenja o kretanjima neprija- 
teljskih snaga i da snabdijeva naše jedinice sanitetskim i 
drugim potrebnim materijalom; s druge strane, valjalo je 
organizovati rad na pridobijanju oficira iz domobranskih je- 
dinica. Potonji zadatak imao je prioritetan značaj jer smo 
računali da promjena naše politike u odnosu na četništvo 
mora povoljno da se odrazi na raspoloženje muslimanskih 
i hrvatskih masa koje se nalaze u domobranskoj vojsci. Po- 
red toga, trebalo je da se liječim u gradu. 

Nekoliko dana po mome dolasku u Sarajevo počele su 
opsežne pripreme za njemačko-ustašku ofanzivu na slobod- 
nu teritoriju istočne Bosne. Izvođena je mobilizacija radno 
sposobnog stanovništva za opravku pruga i drumova. Po 
tome smo zaključili da je cilj ofanzive ovladavanje komu- 
nikacijama od Sarajeva prema Rogatici i Višegradu, kao 
i prema Vlasenici i Zvorniku. Rekvirirane su skije i skijaška 
oprema, što je govorilo o namjeri da njemačka potjerna odje- 
ljenja krenu u akcije van glavnih komunikacija. O svemu 
tomie smo obavijestili Vrhovni štab. 


Okupator je nastojao da uhvati u obruč naše snage koje 
su dejstvovale na teritoriji između Tuzle i Zvornika, odnosno 
Sarajeva i Višegrada. Njemačke snage nadirale su iz svih 
pravaca. Vrhovni štab je donio odluku da se ne prima fron- 
talna borba, nego da se jedinice Proleterske brigade i mje- 
sni odredi razmjeste duž komunikacija i da napadaju nepri- 
jateljske kolone, a sam se na čelu jednog bataljona Prole- 
terske brigade probio usiljenim maršem iz obruča i prešao 
željezničku prugu Sarajevo—Višegrad. Nekako u isto vrije- 
me stigle su u rejon Foče i crnogorske jedinice. Oslobođeni 
su Foča i Goražde, stvorena je nova slobodna teritorija; 
odatle je kasnije Vrhovni štab koordinirao akcije partizan- 
skih snaga na području Sandžaka, Crne Gore, Hercegovine 
i istočne Bosne. Taj korak Vrhovnog štaba bio je veoma da- 
lekosežan; on je doveo do toga da se neprijateljska ofanziva 
na istočnu Bosnu pretvori u našu ofanzivu, pri čemu smo, 
za razliku od zapadne Srbije, zadržali teritoriju. 


Nešto drugačije se razvijala situacija na terenu koji je 
bio obuhvaćen obručem njemačke ofanzive. Dijelovi Prole- 
terske brigade sa nekim lokalnim jedinicama pružali su otpor 
okupatorskim snagama koje su nadirale prema Romaniji, 
a zatim su se povukli dalje od drumova. Nijemci su pomoću 
skijaških odjeljenja pokušali da uđu dublje u našu teritoriju. 
Doživjeli su poraz na Romaniji, ali su istovremeno nanijeli 
teške gubitke bataljonu Proleterske brigade koji se povukao 
u šume oko Han Pijeska. Tom prilikom poginulo je oko 40 
boraca, zajedno sa rukovodstvom bataljona, a život je izgu- 
bio i komandant Romanijskog odreda, legendarni Slaviša/- 
Vajner — Čiča. 

Nijemci više nijesu ni pokušavali da dublje zalaze u našu 
teritoriju, ali su se naše snage ipak povlačile. Romanija je 
napuštena, prvi put od početka oružane borbe! Jedino je 
Birčanski odred izveo vješt manevar i u toku same ofanzive 
iznenadio kolonu domobrana; zarobio je čitavu jedinicu i Za- 
plijenio dosta oružja. 

Četničko rukovodstvo je naredilo svojim odredima da se 
povuku sa komunikacija i da ne daju otpor njemačkim tru- 
pama sa obrazloženjem da Nijemci dolaze da unište parti- 
zane i da će poslije sva teritorija pripasti četnicima. Među- 
tim, dogodilo se upravo suprotno: sa Nijemcima su došle 


najelitnije ustaške jedinice, među kojima i zloglasna Fran- 
cetićeva ,Crna legija", sastavljena većinom od Muslimana 
i Hrvata koji su svojevremeno pobjegli od četničkog terora. 


Kada su Nijemci otišli, ostavili su za sobom ustaše, koji 
su se okomili na srpska sela isto onako kako su to ranije či- 
nili četnici po muslimanskim selima. Dogodilo se ono na 
šta smo upozoravali: kada su četnici, kojima su se priklju- 
čivali i partizani, pljačkali i palili muslimanska sela, mi smo 
govorili da to ne rade; ratna sreća se može promijeniti. Se- 
ljaci su tek tada shvatili da ih je četničko rukovodstvo pre- 

f varilo, a oficiri pobjegli u Srbiju, ostavljajući narod na mi- 
lost i nemilost ustašama. 

Stab brigade, zajedno sa Glavnim štabom, donio je od- 
luku o povlačenju preko Igmana u pravcu Vrhovnog štaba. 
I to u trenutku kada je prestala njemačka ofanziva i kada 
su njemačke jedinice napuštale teritoriju istočne Bosne. Time 
je naš pokret na čitavoj toj teritoriji bio vojnički i politički 
obezglavljen upravo u vrijeme kada su se pružale veoma 
povoljne mogućnosti da raskrinkamo i izolujemo četničko 
rukovodstvo od naroda. 

Cim sam saznao za te događaje, hitno sam izvijestio 
Tita ocjenjujući odluku o povlačenju kao veoma štetnu. Isto- 
vremeno sam predložio da se obrazuje štab za istočnu Bosnu 
sa Principom na čelu, koji bi objedinjavao aktivnost parti- 
zanskih odreda na toj teritoriji; takođe sam predložio da se 
vrate dva bataljona Proleterske brigade na teren istočne 
Bosne. 

Nekako u to vrijeme dobio sam izvještaje iz Bosanske 
krajine. Pucar je javljao da su se i tamo pojavili četnički 
odredi i da ljudstvo prelazi iz partizana u četnike, posebno 
južno i istočno od Banja Luke. To me je zabrinulo jer sam 
smatrao da neće biti dobro ako partizani ostanu samo na 
uskom pojasu cd Drvara preko Podgrmieča do Kozare. Stoga 
sam Titu predložio da u Krajinu pođe Nađ; on bi sa Osma- 
nom Karabegovićem obrazovao štab za Bosansku krajinu. 
Za Hercegovinu sam predložio da se formira poseban štab 
koji bi koordinirao aktivnost svih partizanskih jedinica ju- 
žno od Sarajeva. 

Na kraju sam tražio od Tita da mi dozvoli da iz Sara- 
jeva odem na teren istočne Bosne pošto sam izvršio postav- 


ljene zadatke u gradu, a istočna Bosna je ostala bez ruko- 
vodećih kadrova. 

Na moje prijedloge Tito je odgovorio u osnovi pozitivno: 
složio se da napustim Sarajevo i izađem na Romaniju, ali 
nije pristao da vrati dva bataljona Proleterske brigade. Oci- 
jenio je da je bila pogrešna odluka o povlačenju brigade 
i Glavnog štaba sa Romanije. Naglasio je da se ta greška 
miože umanjiti ako se narodu objasni da je brigada izvršila 
planiran taktički pokret radi čišćenja terena i zaustavljanja 
neprijatelja u njegovom nadiranju prema Foči i Trnovu. 

Čim sam dobio pismo od Tita, napustio sam Sarajevo 
i krenuo na Romaniju. 


KADA SAM SE NA ROMANIJI sastao sa drugovima iz 
odreda koji su tu dejstvovali, uvjerio sam se da je stanje 
mnogo gore nego što mi se činilo dok sam bio u Sarajevu. 
Ne samo da naši štabovi nijesu organizovali u toku ofanzive 
nikakve akcije u pozadini neprijatelja nego to nijesu činili 
ni poslije ofanzive! Okupatori su napuštali pojedina mjesta 
i u njih su po pravilu ulazili četnički odredi. Ustaše su ostale 
u Rogatici, Podromaniji i Sokocu. Nadirući prema Han Pi- 
jesku, napadali su i palili okolna srpska sela, a mi nijesmo 
preduzimali nikakve akcije! 


I u četničkim redovima su nastupile promjene. Većina 
ljudstva bila je sklona da prestane sa borbom. Čak nije pru- 
žen nikakav otpor kada je , Crna legija" ušla u Han Pijesak. 
Poraslo je nepovjerenje prema oficirima koji su pobjegli 
u odsudnom trenutku. U takvoj situaciji četnici su počeli 
postavljati za komandante ljude iz svoje sredine — većinom 
dobre i poštene borce. Taj proces je prisilno prekinut: iz 
Srbije su se vratili oficiri i doveli četničku udarnu brigadu: 
pomoću nje su uspostavili svoju vlast; svuda su smijenjeni 
komandanti izabrani od boraca i postavljeni pouzdani oficiri. 
Time je još više produbljen jaz između boračkog sastava čet- 
ničkih odreda i oficira koji su došli sa strane. 

Izlaz iz takve situacije bio je, očigledno, u stvaranju 
udarnih četa i bataljona od ljudstva iz odreda koje je bilo 
spremno da nastavi i oživi borbu. Odmah sam preduzeo 


mjere u tom pravcu i izdao direktivu da se prikupi najbolje 
ljudstvo iz Romanijskog odreda i odreda , Zvijezda" kako bi 
se formirao udarni bataljon sa kojim bismio mogli napadati 
veća uporišta okupatora i suprotstaviti se pljačkama i nasilju 
četničke udarne brigade. 

O svemu tome obavijestio sam Tita i ponovo tražio da 
pošalje dva bataljona; smatrao sam da bi to ubrzalo proces 
diferencijacije koji je bio u toku i olakšalo oživljavanje oru- 
žane borbe. 

Nekoliko dana kasnije na Romaniji sam našao Uglješu 
Danilovića; on je došao iz Foče i saopštio mi da je Tito od- 
lučio da cijelu brigadu pošalje na ovaj teren, a njemu je 
dao zadatak da ga izvijesti o raspoloženju u četničkim odre- 
dima, posebno o tome koje će snage dati otpor dolasku bri- 
gade. Danilović je već bio poslao izvještaj; u njemu je pe- 
simistički ocjenjivao da bi svi odredi dali otpor eventualnom 
dolasku brigade. Nijesam se složio sa takvom ocjenom. Ri- 
ješio sam da napišem Titu izvještaj; u njemu sam iznio da, 
ukoliko čitava akcija bude uperena samo protiv oficira, na 
brigadu neće opaliti ni jedna puška domaćih četnika; boriće 
se samo žandarmi i četnici koji su došli sa oficirima iz 
Srbije. 

Poslije nekoliko dana odlučio sam da lično odem Titu 
i da ga usmeno obavijestim o situaciji u četničkim odredima. 
Kada sam stigao u Foču, proleterske brigade su već bile 
u pokretu prema Rogatici jer je Tito u međuvremenu odlu- 
čio da pošalje i drugu brigadu. Na brzinu sam podnio izvje- 
štaj i odmah krenuo natrag. Tito mi je stavio u zadatak da 
sa Prvim bosanskim udarnim bataljonom, koji treba da for- 
miram čim stignem u Srednje, krenem prema Vlasenici u 
susret proleterskim brigadama. 

Pošao sam najprečim putem prema odredu ,Zvijezda"; 
tu je trebalo da formiram Prvi bosanski udarni bataljon. Dok 
sam se bavio time, brigade su bez borbe zauzele Vlasenicu, 
Srebrenicu, Drinjaču i Bratunac. Cetnici nijesu opalili ni 
jednu pušku! Čak se ni oficiri ni žandarmi nijesu suprotsta- 
vili, nego su, zajedno sa četničkim rukovodstvom, radije po- 
bjegli u Srbiju. 

U Vlasenici sam se sastao sa rukovodstvom brigada. Za- 
tekao sam i Colakovića; on se kretao sa brigadama. Svi su 


bili raspoloženi da odmah krenu prema Majevici. Posebno je 
Čolaković na tome insistirao. Nijesam se složio pošto sam 
smatrao da postignute uspjehe treba učvrstiti. Istina, čet- 
ničko rukovodstvo i oficiri su pobjegli u Srbiju, ali otišlo je 
svojim kućama i boračko ljudstvo iz četničkih odreda. Putevi 
prema Han Pijesku i Zvorniku su potpuno otvoreni i ustaše 
mogu svakog časa provaliti; pravo je čudo što do sada to 
nijesu učinili. Vjerovatno se još ne usuđuju zbog prisustva 
brigada. Ali, šta će se dogoditi ako brigade odu, a mi ne uspi- 
jemo da prikupimo ljudstvo i da ga organizujemo u dobro- 
voljačke odrede? Ustaše će provaliti na slobodnu teritoriju, 
pa će ispasti da su im brigade otvorile put. Da se to ne bi 
desilo, tražio sam vremena da prikupimo četničko ljudstvo 
i da ga organizujemo za borbu protiv ustaša. Ukazivao sam 
da se ne radi o ljudstvu koje je neprijateljski raspoloženo 
prema nama; ono se, istina, razbježalo, ali ne zato da bi 
vodilo gerilsku borbu protiv brigada, nego zbog toga što se 
bojalo da će ih brigade razoružavati, a neke i strijeljati. 
Kada se uvjere da brigade tako ne postupaju, neće proći 
mnogo vremena, a oni će se vratiti na položaje prema usta- 
šama i mi ćemo moći da ih organizujemo u dobrovoljačke 
jedinice. 

Nijesam uspio da ih ubijedim i zato sam odlučio da 
o svemu izvijestim Tita. Ali, umjesto odgovora, u Vlasenicu 
je stigao Ranković sa Titovim naređenjem da uzme na od- 
govornost i mene i rukovodstvo brigada! Mene zbog toga što 
nijesam dao tačnu ocjenu o stanju u četničkim odredima 
(ljudstvo se razbježalo kućama), a rukovodstvo brigada zato 
što nije izvršilo njegovo naređenje da se zaustavi pokret 
prema Vlasenici. Kako je još na putu, oko Han Pijeska, utvr- 
dio da smo uspjeli da prikupimo ljudstvo koje je bilo po- 
bjeglo kućama, Ranković je ocijenio da je otpao razlog zbog 
kojeg je trebalo da mene uzme na odgovornost. Isto se po- 
kazalo i u odnosu na rukovodstvo brigada jer se utvrdilo da 
ono nije dobilo naređenje o komie je Tito govorio... Ranko- 
vić mi je ispričao da se situacija znatno pogoršava u Crnoj 
Gori, gdje četnici potiskuju naše snage. Slično je i u Her- 
cegovini. Stoga mora hitno da se iz istočne Bosne povuku 
obje brigade. Odgovorio sam' da je to prerano jer još nije- 


smo uspjeli da konsolidujemo novoformirane jedinice, ali 
s obzirom na stanje u Crnoj Gori i Hercegovini saglasio sam 
se da su brigade tamo potrebnije. 


U MEĐUVREMENU se produbio sukob između četnika 
i partizana na Majevici. Cetnici su iskoristili okolnost što 
je naš štab ostao bez zaštite, pa su iznenada izvršili napad 
na sjedište štaba i pobili sve ljudstvo koje su zatekli. Tom 
prilikom poginuli su i komandant i komesar odreda. Do- 
znavši o uništenju štaba, partizani su se brzo okupili i cio 
dan vodili borbu sa četnicima, ali, kada im je nestalo mu- 
nicije, povukli su se na teritoriju Birčanskog odreda. Stigli 
su upravo kada se Proleterska brigada spremala za pokret. 
S obzirom na nastalu situaciju, odlučili smo da se od ljud- 
stva odreda formira Drugi udarni bataljon. 

Namjeravao sam da sa Prvim udarnim bataljonom kre- 
nem na teritoriju Ozrenskog partizanskog odreda i da poku- 
šam srediti stanje izazvano pojavom četničkih elemenata 
koji su unosili razdor i nedisciplinu. Drugovi iz rukovodstva 
odreda uvjeravali su me da će sama pojava ,brigade" brzo 
promijeniti situaciju: u odredu ima svega 40—50 četnika 
koji teroriziraju ostalo ljudstvo; kada bi ,brigada" došla, 
odmah bi joj prišlo preko 200 boraca, dok bi se četnici 
razbježali. To je bilo veoma primamljivo! Računao sami da 
bismo za desetak dana mogli omasoviti brigadu i vratiti se. 
Međutim, nijesam bio siguran da u međuvremenu ne bi do- 
šlo do neželjenih pojava na teritoriji koju već kontrolišemo. 
Poslije dužeg kolebanja ipak sam odlučio da krenemo na 
Ozren. Kasniji razvoj događaja pokazao je da sam pogri- 
ješio! 

Poslije napornog marša od nekoliko dana stigli smio na 
'teren Ozrenskog odreda. Odmah smo se sastali sa komandan- 
tom odreda Vujasinovićem. On je očekivao da ćemo doći 
sa brigadom, a ne samo sa jednim bataljonom. Predložio je 
da se zadržimo izvjesno vrijeme i da učestvujemo u borbama 
protiv okupatora i ustaša, da se afirmišemo u narodu i među 
borcima. Računao je da bismo se mogli popuniti novim 
ljudstvom, a zatim izvršiti čišćenje raznih četničkih eleme- 


nata koji su se pojavili u odredu. Osjećao sami da je Vuja- 
sinović u pravu. Uostalom, tako sam i ja rezonovao kada 
sam tražio da Proleterska brigada ostane duže na Romaniji. 
Naime, stvar mi je pri polasku na put predstavljena tako 
kao da je dovoljno da se samo pojavi naša ,brigada" pa da 
nam odmiah pride najmanje 200 boraca! 


Međutim, uvjerio sam se da nam je potrebno najmanje 
mjesec dana jer nam niko od novih boraca ne prilazi. Sve 
je to govorilo da nije trebalo da dolazim i da pokrećem ba- 
taljon sa Romanije. Ali, umjesto da iz toga izvučem logičan 
zaključak i da se vratim neobavljenog zadatka, odnosno da 
poslušam Vujasinovićev savjet i da ostanem nešto duže, upao 
sam u novu grešku. Odlučili smo da odmah pohapsimo ne- 
koliko ljudi koji su unosili razdor u odred i da ih izvedemo 
pred sud, a da sa bataljonom obiđemo sve jedinice odreda 
na položajima prema okupatoru i ustašama. Poslije toga bi- 
smo u sjedištu štaba odreda održali savjetovanje sa koman- 
dantima bataljona i komandirima četa. Tom prilikom bismo 
izvršili reorganizaciju odreda i smijenili neke komandire i 
komandante. 


Obilazak jedinica na položajima uglavnom je dobro pro- 
šao. Primali su nas na izgled prijateljski, održali smo i mi- 
tinge sa borcima, ali sam čitavo vrijeme imao neprijatan 
utisak da se ne nalazim među svojima. Umjesto da se obezbi- 
jedimo od mogućeg iznenadnog napada, prilično smo se ra- 
skomotili kada smo došli u sjedište štaba odreda. Zato nas 
je nespremne zatekao napad bataljona na čijem se čelu na- 
lazio četnički nastrojen komandant. Naš bataljon je bio pri- 
moran da se povuče u neredu. Srećom, brzo smo se reorga- 
nizovali i prešli u protivnapad. Razbili smo četnike i ponovo 
zauzeli selo u komie je bilo sjedište štaba. 

Umjesto konferencije koja je trebalo da se održi upravo 
tog dana, okupili smo se radi dogovora o tome šta nam valja 
činiti. Vujasinović je predlagao da sa udarnim bataljonom 
pođemo u poteru za napadačima, da ih kaznimo i time učvr- 
stimo disciplinu u odredu. Navodio je da je u napadu uče- 
stvovao samo jedan bataljon, dok su se ostali držali pasivno. 
Nijesam osporavao Vujasinovićeve navode, ali sam ukazao 
da nam se niko nije ni pridružio. Cak niko nije došao ni na 
konferenciju! Sve je to govorilo da bismo lako mogli biti 


OSLOBOĐENA |! POLUOSLOBOĐENA 


TERITORIJA JUGOSLAVIJE 
U JESEN 1941. GODINE 


Poluoslobođena teritorija 


Oslobođena teritorija 


1992 0122 

Nu 
= 
RIMA 


sg ZAGREB 


272 BORBA ZA VLAST 


izolovani i primorani da se po Ozrenu ganjamo sa četnicima 
koji dobro poznaju teren i imaju jatake u svim selima. Na- 
glasio sam da naši borci dolaze iz drugih krajeva i da se ne 
zna kako bi se držali bataljoni koji su sada neutralni. Uko- 
liko bi nas i oni napali, mogli bismo se naći u veoma nezgod- 
nom položaju: na jednoj strani opkoljeni četnicima, a na 
drugoj odvojeni dolinom Krivaje i Konjuhom od ostalih na- 
ših snaga. Na tako uskom prostoru za manevrisanje miogli 
bismo biti uništeni. Zbog svih tih razloga odlučio sam da 
se istog dana prebacimo na teren Zeničkog odreda. 


Vujasinović je predlagao da ostane u štabu sa grupom 
boraca Ozrenskog odreda; smatrao je da ga četnici neće 
napasti i da će nesmetano obavljati funkciju komandanta od- 
reda. Pošto sam bio ubijeđen da bi ga četnici odmah ubili, 
naredio sam da se i on povuče sa nama. 


GLAVA VIII 
DUGO PUTOVANJE 


Četnici otvoreno sarađuju sa okupatorom u operacijama pro- 
tiv. partizana +" Šesta  istočnobosanska  proleterska brigada 
+ Kriza u brigadi i susret sa sremskim partizanima =" Rizi- 
čan silazak u Tuzlu + Nepoznata djevojka me  spasla od 
ustaša u Sarajevu +"  Uzbudljiv boravak u Mostaru "  Za- 
robljenik partizana + Tito me šalje u Makedoniju 


USILJENIM MARSOM smo iste noći krenuli prema ri- 
jeci Krivaji. Međutim, most preko koga smo prešli dva dana 
ranije bio je porušen! Bio je to jasan znak da su se četnici 
sporazumjeli sa ustašama da nas unište. Odlučili smo da 
odmah popravimo most kako nas dan ne bi zatekao u do- 
lini Krivaje. U tome smo uspjeli i neometano se dohvatili 
planina zeničkog kraja. 

Kraj gdje je dejstvovao Zenički partizanski odred ve- 
oma je siromašan, te nijesmo mogli računati da nas seljaci 
ishranjuju. Odlučili smo da krenemo u akciju: zaustavili 
smo željezničku kompoziciju i zaplijenili dosta žita. Tako 
nijesmo pali na teret seljaka! Ali smo naišli na neprijatnosti 
druge vrste: u jednoj četi Zeničkog odreda izbila je pobuna 
na čijem se čelu nije nalazio neki bogati seljak ili špeku- 
lant, nego radnik iz zeničke željezare, uz to član Partije! 
Pobunjenici su izjavili da otkazuju poslušnost komesaru 
i štabu odreda, ali da i dalje priznaju komandu Tita i Tempa. 
Naravno, to nas nije moglo zavarati; znali smo da je to bio 
samo taktički potez kako bi sve ljudstvo u odredu preveli 
na svoju stranu. Srećom, pobuna nije uspjela: više od po- 
lovine ljudstva ostalo je uz nas i bilo odmah uključeno u 
bataljon. 


18 Tempo: Memoari I 


Time nijesu prestala iznenađenja koja su nas pratila: 
u to vrijeme stigao je na taj teren i Glavni štab sa Drugim 
udarnim bataljonom i Omladinskom četom. Oni su se povu- 
kli sa teritorije odreda ,,Zvijezda" jer su sva tri bataljona 
tog odreda prešla u četnike. 

Održali smo sastanak rukovodstva da bismo pretresli 
nastalu situaciju. Drugovi su me upoznali sa događajima 
na terenu Vlasenice i Romanije. Ustaše su bez borbe ušle 
u Vlasenicu, Srebrenicu, Drinjaču, Bratunac. Dobrovoljački 
odredi nijesu htjeli da se bore, već se ljudstvo razišlo ku- 
ćama. Slično se desilo i na Romaniji, u odredu ,,Zvijezda": 
borci partizanskih odreda su se razišli svojim kućama ili su 
prešli u četnike. Jedino je ostala Omladinska četa i Drugi 
udarni bataljon sa Majevice. 

Te pojave, po našoj ocjeni, značile su da je i kod jed- 
nog dijela partizana preovladala tendencija da se obustavi 
borba, i to na liniji da se okupatorima i ustašama prepuste 
gradovi i komunikacije, a vlast u selima da ostane u rukama 
ustanika. Ti borci su bili spremni da pređu u četnike pošto 
prethodno likvidiraju političke komesare i komuniste koji 
su došli iz gradova ... 

Ipak, konstatovali smo, situacija nije tako crna kao što 
izgleda: najborbeniji i politički najuzdignutiji dio ljudstva 
nije prišao četnicima; od tog ljudstva stvorili smo udarne 
bataljone koji mogu činiti brigadu u jačini od 500 do 600 bo- 
raca. Ocijenili smo da ni ostalo ljudstvo nije u osnovi nepri- 
jateljsko iako je prišlo četnicima. Napori četničkog ruko- 
vodstva da likvidiraju komesare i komuniste i time prekinu 
mostove između nas i boračke mase nijesu uspjeli — borci 
su prešli u četnike, ali nijesu postali naši neprijatelji... 

Takva je bila situacija koncem aprila 1942. godine. Ona 
je bila utoliko komplikovanija što ništa nijesmo znali o sud- 
bini Vrhovnog štaba i glavnine naših snaga. Znali smo samo 
da su okupatori i četnici vršili ofanzivu na području Foče, 
Hercegovine i Crne Gore. Trebalo je odlučiti kuda da kre- 
nemo jer nijesmo mogli da ostanemo u zeničkom kraju: sta- 
novništvo je siromašno i ne može da ishranjuje toliko ljud- 
stvo, a i teren je suviše uzan za manevrisanje krupne je- 
dinice. 


Odbacili smo varijantu da se vratimo na Romaniju, gdje, 
po našoj ocjeni, trenutno nijesu postojale mogućnosti za 
oživljavanje ustanka. Ostalo nam je da se probijemo u Kra- 
jinu, odakle smo upravo dobili izvještaj o previranju u re- 
dovima partizana, posebno u rejonima prema rijeci Bosni. 
Htjeli smo da se spojimo sa krajiškim partizanskim jedini- 
cama i da pomognemo da se zaustavi nepovoljan razvoj u 
Krajini. Kasnije bismo se vratili u istočnu Bosnu ojačani 
krajiškim jedinicama. 

Nijesmo uspjeli da pređemo rijeku Bosnu jer je voda 
bila duboka i brza; čamci koje smo sami napravili odmah 
su tonuli. Trebalo je opet odlučiti kuda da krenemo. Cola- 
ković je predložio da se probijemo preko Konjuha na Ma- 
jevicu i dalje u Semberiju. Naveo je i razloge — stanovni- 
štvo nam je naklonjeno, hrane ima dovoljno ... Colaković 
je u više navrata predlagao da se snažnije orijentišemo pre- 
ma Semberiji, Bijeljini. Cvijetin Mijatović ga je u tome 
podržavao. Mislio sam da tako govore zato što su rodom iz 
tih krajeva. Međutim, ovog puta počeo sam da se kolebam. 
Možda su ipak u pravu? 


Prihvatili smo Čolakovićev prijedlog i odlučili da se 
probijemo preko Konjuha. 


PREŠLI SMO BEZ BORBE planinu Konjuh i put Kla- 
danj—Tuzla. Približili smo se teritoriji koju je ranije držao 
Sekovićki odred. Kretali smo se oprezno jer nijesmo znali 
da li odred nije slučajno prešao u četnike. Najzad smo su- 
sreli prve partizanske straže i saznali da je odred čitav! To 
je bilo prijatno iznenađenje. Riješili smo da izvjesno vrijeme 
ostanemo na toj teritoriji sa ciljem da oživimo ustanak po 
mogućstvu u cijeloj istočnoj Bosni. 

Poslije odmora trebalo je da brigada, koju smo stvorili 
sredinom aprila, počne sa akcijama protiv ustaša i time pre- 
kine primirje uspostavljeno između četnika i ustaša. Htjeli 
smo da ponovo uvedemo seljake u borbu, svjesni da je to 
moguće jedino ako nam akcije budu uspješne. Takođe smo 
željeli da produbimo diferencijaciju koja se ispoljava u čet- 
ničkim redovima. Naime, neki četnički odredi su otvoreno 


sarađivali sa ustašama uzimajući obavezu da progone par- 
tizane i naše simpatizere. U tom cilju formirani su četnički 
udarni bataljoni" na Majevici, Ozrenu, u Spreči. Ti bata- 
ljoni su progonili partizane i vršili teror nad stanovništvom. 
Uporedo sa borbom protiv tih četničkih odreda namjeravali 
smo da pokušamo sarađivati sa onima koji budu spremni 
da se bore protiv ustaša. 

Diferencijacija se mogla primijetiti i u redovima mu- 
slimanske milicije. Stvorena da bi branila sela od napada 
četnika, ona se u većini orijentisala u tom pravcu, ali bilo 
je i takvih njenih jedinica koje su upadale u susjedna srp- 
ska sela i pljačkale da bi se osvetile četnicima za ono što 
su oni radili u muslimanskim selima. Diferencijacija se is- 
poljavala i u odnosu prema partizanima: kroz neka sela mo- 
gli smo slobodno prolaziti jer nas milicija nije napadala. 
Doduše, nijesu htjeli da se bore sa nama protiv ustaša, ali 
nijesu ni sa ustašama napadali naše jedinice. Bilo je, opet, 
sela u kojima smo morali voditi borbu pri svakom prolasku. 
Stoga smo odlučili da otvorimo borbu protiv jedinica milicije 
koje se neprijateljski odnose prema nama, a da uspostav- 
ljamo što bliže kontakte sa jedinicama koje su prijateljski 
raspoložene. 


Uspostavili smo kontakt sa našim drugovima koji su 
ostali na Majevici, Romaniji... Tako smo ustanovili da 
stanje nije ni izdaleka onako loše kako nam je izgledalo 
kada smo se povlačili. Svuda su ostale grupe partizana 
okupljene oko pojedinih rukovodećih drugova; nijesu vodile 
nikakve borbe, ali samo njihovo prisustvo svjedočilo je da 
je narod uz nas iako je prestao sa borbom. 


SREDINOM JUNA doznali smo da se Tito i. Vrhovni 
štab sa pet brigada nalaze u okolini Vrbniče. Ofanziva oku- 
patora i četnika protiv naših snaga na teritoriji Crne Gore, 
Sandžaka i Hercegovine trajala je više od dva mjeseca i pri- 
morala nas na povlačenje. A tada je došlo do onoga što smo 
već iskusili u istočnoj Bosni: ljudstvo iz partizanskih odreda 
prelazilo je u četnike, a ostajali su samo oni koji su bili 
spremni da se bore na drugim terenima. Od tog ljudstva su 


stvorene brigade — i to dvije iz Crne Gore, a jedna iz San- 
džaka. Pošto ljudstva iz Hercegovine nije bilo dovoljno da 
se formira brigada, stvoren je samo bataljon. 

Ofanziva je prestala, a naše snage nijesu bile uništene. 
Naprotiv, bile su spremne za prodor na nova područja... 

Odlučio sam da se sa jednom desetinom boraca probi- 
jeni do Vrbniče i da se sastanem sa Titom. Poveo sam i Vu- 
jasinovića. Prešao sam Romaniju i Jahorinu i stigao u jedno 
selo u blizini Trnova. Tu sam od seljaka saznao da su parti- 
zanske brigade prešle preko Treskavice i Bjelašnice prema 
Igmanu. 

Uputili smo se tim pravcem. Na Igman smo stigli dva 
dana poslije napada na prugu Konjic—Sarajevo. Kada smo 
saznali da je pruga na cijeloj dužini uništena i da su zauzete 
sve željezničke stanice i Konjic, bilo mi je jasno da je time 
počela naša ofanziva na terenima centralne Bosne i Krajine. 

Tita sam našao u selu Seonici, blizu Ostrošca. Mnogo se 
obradovao kada me je vidio jer je vjerovao da smo svi lik- 
vidirani. Tim veće je bilo njegovo iznenađenje kada sam ga 
obavijestio da smo stvorili brigadu. 

— To će biti šesta brigada — radosno mi je saopštio. 


Nije mi bilo pravo. Brigadu smo stvorili sredinom ap- 
rila 1942. godine, kada još nijesu postojale treća, četvrta ni 
peta brigada. Zato sam računao da će naša brigada biti tre- 
ća... A izlazi da smo tek šesti! Ipak sam se morao pomiriti 
sa svršenom činjenicom ... 


Obavijestio sam Tita o stanju u istočnoj Bosni. Iznio 
sam stavove koje smo zauzeli u odnosu na četnike i musli- 
mansku miliciju da bismo ubrzali proces diferencijacije u 
njihovim redovima. Nijesam zaboravio da pomenem ni ak- 
cije koje smo vodili. On se u osnovi složio sa svim što smo 
preduzimali. Kada sam rekao da smo mogli postići i veće 
uspjehe da nije bilo oportunizma u odnosu na četnike, pre- 
kinuo me i kazao: 

— Oportunizam je, svakako, loš. Protiv njega se treba 
boriti... Međutim, sektaštvo ostavlja mnogo teže poslje- 
dice ... 

Začuđeno sam ga pogledao. Shvatio je moj pogled i na 
njemu svojstven način počeo mi je primjerom objašnjavati 
razliku: 


— Samo sa jednom desetinom prošao si skoro javno 
kroz sela koja ste napustili... Pokušaj da to uradiš u Crnoj 
Gori ili Hercegovini! Diferencijacija je postepen proces i ona 
sporo sazrijeva u masama. Ako se proces nasilno ubrzava, 
posljedice mogu biti veoma loše. 

Shvatio sam da je kritikovao stanje u Crnoj Gori i Her- 
cegovini, gdje je rukovodstvo pokušalo da represalijama Za- 
ustavi proces jenjavanja ustanka. Zaboravilo se da ustanak 
može da se održi samo neprekidnim i uspješnim akcijama, a 
ne strijeljanjem onih koji se kolebaju. Takav teror mora 
imati negativne posljedice po razvoj oružanog ustanka. 


Poslije dva-tri dana rastao sam se od Tita. On je kre- 
nuo prema Prozoru, a ja za Šekoviće. 


ŠESTU ISTOCNOBOSANSKU proletersku brigadu for- 
mirao sam 2. avgusta 1942. godine. Učinio sam to u ime Vr- 
hovnog komandanta. Poslije svečanosti sastao se Glavni štab 
da bismo analizirali rezultate ostvarene za dva mjeseca bo- 
ravka na tom terenu. Bilans nije bio naročito povoljan: nije 
nam uspjelo da oživimo oružanu borbu; snage brigade su se 
pokazale nedovoljne i nedorasle da zauzimaju gradove i veća 
uporišta okupatora i ustaša; napadi na Vlasenicu, Miliće 
i neka druga ustaška uporišta nijesu uspjeli; grupe partizana 
koje su se nalazile na terenu nijesu se mogle pokrenuti da 
vrše napade i da postavljaju zasjede na drumovima; izgova- 
rale su se da je za izvođenje takvih akcija potrebno imati 
obezbijeđenu pozadinu. Bilo je očevidno da ponovno oživlja- 
vanje ustanka na tom području zavisi od toga da li će naše 
snage postići krupnije uspjehe u borbama — da oslobode 
neki veći grad, da potisnu krupniju neprijateljsku jedinicu. 
A za takve akcije snage brigade bile su nedovoljne... Zato 
smo odlučili da se probijemo do Semberije i iz tamošnjih 
sela dobijemo nove borce za brigadu. Tako se sa nekoliko 
mjeseci zakašnjenja počeo ostvarivati naš prvobitni plan. 


Prvi pokušaj probijanja pored mjesta Zivinica nije us- 
pio. Otkriveni smo prije vremena, pa smo odlučili da se vra- 
timo ... Pripremali smo se da se probijemo drugim pravcem, 
ali nas je preduhitrila ofanziva na Šekoviće. Jake okupator- 


ske i ustaške snage krenule su na Šekoviće iz svih pravaca 
sa ciljem da nas opkole i unište brigadu. Mi smo vještim 
manevrom izbjegli opkoljavanje, zašli u pozadinu neprija- 
telja, napali i spalili dvije željezničke stanice na uskoj pruzi 
Han Pijesak—Zavidovići. Nigdje nijesmo naišli na nepri- 
jateljske snage jer su sve pošle prema Šekovićima. Mogli 
smo zauzeti i Vlasenicu, ali za to nam je nedostajalo smje- 
losti . .. 

Kada su se okupatorske snage povukle iz Šekovića, bri- 
gada se ponovo uputila na taj teren. 


Na putu za Šekoviće, dok se brigada odmarala na Mi- 
lan-planini, Hasan Brkić i još neki politički rukovodioci iz 
brigade saopštili su mi da je prethodne noći dezertirala gru- 
pa boraca sa Romanije. Takođe su me obavijestili da komu- 
nisti u brigadi predlažu da se brigada razbije na manje 
grupe partizana koje bi otišle u svoje krajeve i tamo na- 
stavile borbu. 

Nijesam ništa rekao, samo sam naredio da se brigada 
postroji. Uzeo sam zastavu brigade u ruke i pred strojem 
održao kratak govor: 

— Dok borci ostalih brigada pišu svojim pobjedama 
najslavnije stranice naše revolucionarne borbe, dotle u našoj 
brigadi pojedini borci dezertiraju. A pojavilo se i mišljenje 
da brigadu treba razbiti na grupe... Pred prvim teškoćama 
brigada je kapitulirala! Sramota, Šesta brigada... — od bi- 
jesa sam pljunuo, a zatim, kada sam se pribrao, nastavio sam 
mirnijim glasom. — Ako ima boraca koji bi htjeli da idu 
kućama, neka to otvoreno kažu! Pustiću ih, i to sa oruž- 
jem... Neka nas ostane samo deset, mi ćemo ovu Zastavu 
ipak časno iznijeti pred druga Tita. 

Brigada je ćutala. Niko se nije oglasio, pa smo nastavili 
put prema Šekovićima. 


Odlučili smo da se probijemo na Majevicu dolinom ri- 
jeke Spreče. Znali smo da dolinu drži muslimanska milicija, 
neprijateljski raspoložena prema nama. A iznad doline, na 
vrhovima Majevice, nalazio se četnički odred vojvode Kero- 
vića, jedan od onih koji su se obavezali ustašama da preko 
Svoje" teritorije neće propustiti partizane. Taj odred je prvi 
u Bosni napao partizane kada je mučki likvidirao štab Ma- 
je vičkog odreda. 


Krenuli smo noću dolinom Spreče i odmah upali u okr- 
šaj. Kroz borbu smo se probijali čitavu noć. Tek u Zoru, 
kada smo se dohvatili obronaka Majevice, borba je prestala. 
Podijelili smo se u tri kolone i krenuli uz Majevicu, čiji su 
vrh već bili posjeli četnici. Negdje na sredini planine uru- 
čeno nam je pismeno upozorenje četničkog vojvode; poru- 
čivao nam je da će otvoriti vatru ako učinimo još jedan 
korak. .. Odmah zatim stigla je druga poruka; upućivali su 
je sami četnici; uvjeravali su nas da njihove puške neće 
pucati na brata Srbina! 

Ocijenili smo da četnici neće zapodjenuti borbu. Ipak 
smo se oprezno kretali. Htjeli smo da izbjegnemo svako 
iznenađenje... Na samom vrhu pomiješali smo se sa čet- 
nicima! Borci, posebno Majevičani iz našeg Drugog bata- 
ljona, rukovali su se sa poznanicima koje su našli među 
četnicima. Neki četnici su davali municiju našim borcima 
govoreći da znaju kako nemamo municije jer smo je istro- 
šili u borbi sa ustašama prethodne noći. Tu smo doznali da 
je vojvoda naredio da nas napadnu, ali da su borci odbili da 
izvrše njegovo naređenje. Vidjevši to, odlučio je da nas za- 
plaši, te nam je poslao pismeno upozorenje. 


Poslije malog zastanka produžili smo put niz Majevicu, 
prema ravnici. Znali smo da su u brdima seljaci četnički 
raspoloženi, a da je stanovništvo u ravnici masovno Za par- 
tizane. Ipak, i u brdima su nas seljaci prijateljski primali 
iznoseći voće, rakiju i druge ponude. Naši borci su sve od- 
bijali. Kada sam to primijetio, zaustavio sam kolonu i Za- 
pitao borce: 

— Zašto ne uzimate ono što vam nude? 


— Nećemo da četnici vide da smo gladni — odgovo- 
rili su, ne bez ponosa. 

Kako smo se približavali ravnici, raspoloženje stanov- 
ništva se bitno mijenjalo. U svakom selu stanovništvo je 
masovno izlazilo u susret borcima iznoseći hljeba, pečenja, 
pića... Borci više nijesu odbijali jer su se osjećali kao 
među svojima. 

U jednom selu zatekli smo partizanski odred iz Srema 
koji je prešao na bosansku stranu da bi izbjegao njemačku 
ofanzivu. Od boraca tog odreda sam saznao da u Sremu 
ima nekoliko stotina partizana i da im ništa ne smeta što 


je teren ravan; osnovno je da uživaju podršku stanovni- 


1 štva. četnika i četničke izdaje uopšte nije bilo iako su čet- 

nici pokušavali da se i tamo organizuju. 

Eto — razmišljao sam — opet se stvarnost nije podu- 
darala sa šemama o razvoju revolucije koje sam stvorio 
čitanjem knjiga! Smatrao sam da naša revolucija treba da 
se oslanja na siromašne seljake, a doživljavamo upravo 
suprotno — siromašni seljaci što žive po ovim brdima čine 
masovnu bazu četništva, dok se iz redova bogatijeg sta- 
novništva ravnice regrutuju partizani. Tako je u Sremu, 
a tako i u Semberiji... 

Svi smo bili saglasni da su ovdje uslovi za omasovljenje 
brigade veoma povoljni. To se dalo zaključiti po tome kako 
su nas dočekali seljaci. Tek tada sam shvatio koliko su imali 
pravo Čolaković i Mijatović kada su od samog početka ustan- 
ka insistirali da se okrenemo više prema Majevici i Sembe- 
riji. 

Ocijenili smo da se svi četnici neće boriti protiv bri- 
gade. To, naravno, ne znači da se neće naći jače četničke 
snage koje će nas napasti u pogodnom momentu. Četnici 
drže brdske krajeve, a u gradovima i duž komunikacija 
stacionirane su jake snage okupatora i ustaša. Teren je ve- 
oma nepodesan za manevrisanje krupnih jedinica, a rav- 
nica je isprepletena gustom mrežom saobraćajnica. Prema 
tome, postoji opasnost da nam udruženim snagama nanesu 
osjetne gubitke ako ostanemo na ovom terenu. 

Izvukli smo odgovarajuće zaključke: ako hoćemo da 
od ove teritorije stvorimo bazu za oživljavanje ustanka u 
istočnoj Bosni, moramo očistiti Majevicu od četnika. A da 
bismo to mogli učiniti, potrebno je da ojačamo snage spa- 
janjem bilo sa sremskim bilo sa krajiškim partizanima. 

Tih dana nam je jedan četnički komandant koji se 
predstavljao kao naš prijatelj javio da su krajiški partizani 
oslobodili Prnjavor. Mi smo odmah odlučili da im pođemo 
u susret. I pogriješili smo! Vijest je, naime, bila lažna. 

Stigavši do Trebave, saznali smo od pouzdanih ljudi 
da se krajiški partizani nalaze daleko u unutrašnjosti Kra- 
jine — oko Podgrmeča, Kozare i dalje prema Drvaru. 

Riješili smo da se vratimo na Majevicu i da pokušamo 
da se spojimo sa sremskim partizanima. Podijelili smo se 


u dvije kolone: jedna je išla ravnicom pored Brčkog u pravcu 
Bijeljine, a druga sa Glavnim štabom obroncima Majevice. 
Na Majevici smo odlučili da u ime Vrhovnog štaba izdam 
naređenje da dva bataljona sremskih partizana pređu u Bo- 
snu i da zajedno sa Sestom brigadom likvidiraju četnike na 
Majevici. Istovremeno smo riješili da pokušam da se pove- 
žem sa Vrhovnim štabom i da predložim da se glavnina 
naših snaga orijentiše i prema teritoriji koja se graniči sa 
istočnom Bosnom, prema rijeci Bosni. U tom cilju krenuo 
sam na put — preko Tuzle i Sarajeva do Vrhovnog štaba. 


POŠAO SAM ZA TUZLU u pratnji jednog seljaka koji 
je bio poznat kao četnik mada je u stvari bio član Partije. 
Još u toku noći stigli smo do jedne kuće udaljene oko pet 
kilometara od grada. Tu je trebalo da mi drugovi iz grada 
donesu lažnu legitimaciju i odijelo kako bih legalno mogao 
ući u Tuzlu. Zena koju smo zatekli u kući reče nam da još 
niko nije došao iz grada. Smjestila me je u jednu sobu, a 
pratilac je otišao u grad da vidi šta se dogodilo. Vratio se 
poslije nekoliko sati i rekao da ću odijelo i legitimaciju do- 
biti najkasnije do dva sata poslije podne. Kada je zatražio 
da se vrati na Majevicu, ja sam ga pustio. 


Bilo je već pet sati po podne, a iz grada nikoga nema. 
Tada mi žena saopšti da odmah napustim kuću. Odbio sam 
jer se nijesam smio pojaviti onako obučen i bez ikakve le- 
gitimacije. Ali ona je to zahtijevala navodeći da joj je muž 
Italijan i da se svakog trenutka može vratiti sa posla. Nije, 
mi preostalo ništa drugo nego da izađem iz kuće. Ali, kuda 
da krenem? Bez pratioca se ne umijem vratiti na Majevicu! 
A u Tuzli ne znam kome da se obratim! Zena mi je pomogla 
utoliko što mi je rekla da svratim u jednu trgovinu koja se 
nalazi na pola puta do Tuzle. Tu ću naći jednog Muslimana 
koji je po njenom kazivanju naš simpatizer. Iako su bili mali 
izgledi da ću uspjeti, ipak sam prihvatio tu posljednju šansu. 

U radnji sam zatekao dva čovjeka. Sačekao sam da ku- 
pac izađe, a onda se odlučno obratio prodavcu: 


— Dolazim odozgo ... iz brigade. Treba da uđem u Tu- 
zlu, ali, evo, cio dan čekam kod žene onog Italijana da mi 


neko donese odijelo i legitimaciju... Nijesam smio duže da 
ostanem kod te žene, pa sam došao da mi pomogneš .. . žena 
reče da si naš simpatizer ... 

Nije bio iznenađen! Bez dvoumljenja je odgovorio: 


— Znam ja za to... Svaki čas neko treba da dođe iz 
Tuzle. Za to vrijeme možeš se skloniti kod mene. 


Odveo me je u sobičak iza radnje i ostavio me samog. 
Tada su me obuzele sumnje: ko je zapravo čovjek kome sam 
se povjerio... je li naš ili ustaški simpatizer... ko će za- 
pravo doći po mene — drugovi iz Tuzle ili ustaška policija? 
Počeo sam sebe prekorijevati što sam se povjerio neznancu. 
Tješilo me je samo to da drugog izlaza nijesam imao ... 


Moje muke bile su ubrzo prekraćene: došli su drugovi 
iz Tuzle, ali bez legitimacije. Donijeli su samo jedne panta- 
lone; legitimaciju nijesu stigli da izrade! Kako ući u Tuzlu 
bez legitimacije kad na ulazu u grad svakog legitimišu? Os- 
talo je da se oslonim na sreću. Izigravaću gradskog man- 
gupa. Obukao sam pantalone i izgužvanu košulju i bos kre- 
nuo za drugovima koji su došli iz grada. Kada smo stigli 
u blizinu straža, počeli smo se iz šale juriti kao obijesni mla- 
dići... Tako smo ušli u grad a da nas niko nije legiti- 
misao ... 

Poslije dva dana boravka u Tuzli, za koje sam vrijeme 
održao sastanak sa aktivistima i obavijestio ih o našim pla- 
novima za oživljavanje oružane borbe, krenuo sam vozom 
za Sarajevo. Pratio me je jedan omladinac koji je po zadatku 
Partije stupio u ustaše. U vozu je bila takva gužva da cijelu 
noć nijesam oka sklopio ... 


U SARAJEVU je trebalo da se nađem sa Humom i da 
se dogovorimo da li da za Vrhovni štab krenem preko Banja 
Luke ili preko Mostara. Humo je prethodno bio poslat iz Se- 
kovića sa zadatkom da sredi stanje u partijskim organizaci- 
jama u gradovima. Povod je bio jedan događaj koji nas je 
sve uznemirio. Naime, ,,na vezu" u Tuzlu je stigao jedan 
drug" iz Sarajeva; predstavio se kao član Pokrajinskog ko- 
miteta i tražio da se odmah sastane cio Mjesni komitet. Se- 
kretaru organizacije je to bilo sumnjivo jer je znao da se 


Pokrajinski komitet ne nalazi u Sarajevu, nego u Šekovići- 
ma, blizu Tuzle. Odmah je naredio ,vezi" da se skloni, a 
sam je došao da nas obavijesti o svemu što se dogodilo. 
Znali smo da je posrijedi provokacija. Poslali smo Humu 
da izvidi u čemu je stvar i da preduzme mjere da se spri- 
ječi hapšenje drugova. 

Humo nam je kasnije javio da je provokacija bila 
maslo Gestapoa: u Sarajevu je bila provaljena organizacija 
i došlo je do masovnog hapšenja komunista; kod sekretara 
organizacije su pronađene adrese i ,javke" u Mostaru, Ba- 
nja Luci i Tuzli preko kojih se dolazilo do organizacije u 
tim gradovima. Gestapo je, koristeći to, pokušao da stvori 
svoju organizaciju i svoj ,pokrajinski komitet", ali Humo 
je uspio da omete planove Gestapoa i konsolidovao je orga- 
nizaciju. 

Po dolasku u Sarajevo brzo smo pronašli drugaricu 
koja je održavala vezu sa tuzlanskom organizacijom; ona 
je trebalo da me poveže sa Humom, ali se nekako čudno 
ponašala. Rekla mi je da nije dobila nikakvo obavještenje 
da ću doći. Odgovorio sam da nije ni mogla biti obavije- 
štena jer sam iznenadno odlučio da dođem. Ali ona je i 
dalje bila nepovjerljiva! Tada sam joj odlučnim glasom na- 
redio: 

— Tvoja je dužnost da pronađeš Humu, da mu kažeš 
da je Tempo došao u Sarajevo i da treba hitno da se sa- 
stanemo. 

Takav nastup imao je efekta. Pristala je da me odvede 
u jednu vilu gdje ću se odmoriti dok ona ne pronađe Humu. 
Rekla je da to može biti tek sljedećeg dana, a da se u 
međuvremenu odmorim. Pošto sam vidio da kod nje još 
ima nepovjerenja, upitao sam: 

— Šta je tvoja dužnost? Šta treba da radiš kao veza 
sa tuzlanskom organizacijom? 


— Sva pisma i poruke koje dođu iz Tuzle treba da 


dostavljam višoj vezi — odgovorila je brzo. 
— Shvati onda da sam i ja neko pismo koje treba pre- 
dati višoj vezi... i stvar je riješena! — dodao sam u šali. 


Nasmijala se; konačno se odobrovoljila. Krenuli smo 
prema vili. Tek tada sam otpustio mladića koji me je pra- 
tio. Nijesam želio da se ponovi neprijatno iskustvo iz TuzZ- 


le! Čim smo stigli u vilu, otišao sam u kupatilo. Bilo je 
divno kupati se poslije šest mjeseci! Osvježen i obučen u 
novo ruho, sišao sam u salon. Djevojka me je ponudila 
rakijom. Upravo sam prinosio čašicu ustima kada se ogla- 
silo zvonce sa ulaznih vrata. Djevojka je otišla da vidi ko 
zvoni. Vratila se usplahirena. 

— Ustaše... ima ih trojica! Vidjela sam kroz ključa- 
onicu... — šapatom mi je saopštila, a onda je brzo počela 
da objašnjava kako je vila svojina jednog Jevrejina koji 
je prešao u islamsku vjeru i sada se nalazi u Dubrovniku; 
vilu je ostavio njenoj sestri na čuvanje. 

Shvatajući situaciju, rekao sam joj: 

— Slušaj, ti i ja smo ljubavnici... dovela si me u 
kuću. 

Shvatila je i otišla da otvori vrata ustašama koji su 
bjesomučno zvonili. Napregnuo sam sluh da čujem šta će 
se dogoditi. Riješio sam da prvo pokušam da se izvučem 
pomoću legitimacije koju su mi nabavili drugovi u Tuzli. 
Ako to ne uspije i ustaše pokušaju da me pretresu, braniču 
se revolverom i nastojaću da pobjegnem. Za to vrijeme na 
vratima se vodio razgovor. 

— Čija je ovo kuća? — pitale su ustaše. 

Djevojka je odmah odgovorila navodeći muslimansko 
ime vlasnika. Ali ustaše su znale cijelu istoriju o promjeni 
vjere. 

— On je Jevrejin i mi ćemo pretresti kuću. .. 

— Imate li dozvolu za pretres? — nije se predavala 
djevojka. 

Čuo sam kako jedan ustaša, repetirajući revolver, go- 
VOTi: 

— Ovo je moja dozvola! 

Upali su u predsoblje ... očekivao sam da svakog časa 
uđu u salon. Međutim, djevojka je odlučno povikala: 

— Bez dozvole ne dozvoljavam pretres! Ako hoćete na 
silu, izvolite... 

Imao sam utisak da ih je takav nastup zbunio. Razgo- 
vor je za trenutak zastao. 

— More, ko tebe pita za dozvolu! — sabrao se jedan 
od ustaša. 


Čuo sam da se neko približava salonu. Ali se drugarica 
još uvijek nije predavala. 

— Ja imam naredbu ustaškog stožernika kojom se Za- 
branjuje pretres ove kuće. 


Ustaše su zastale i zatražile da vide tu naredbu. Bilo 
je očigledno da su se opet zbunili. 

— Mi ćemo zadržati ovu naredbu! — najzad su uzvik- 
nuli. 

— To ne dozvoljavam! — protestovala je djevojka. 

Nijesu imali kud! Da bi prikrio poraz, jedan od njih je 
rekao: 

— Onda ćemo prepisati naredbu... vidjećemo sa sto- 
žernikom dokle će da štiti jevrejske bogataše! 

Sačekali smo da ustaše odu i odmah napustili prokletu 
vilu. Malo je trebalo da padnem u ruke ustaškoj policiji! 
Spasla me je u stvari nepoznata djevojka. Ali bilo je oči- 
gledno i da ustaše nastoje da promijene nekadašnje držanje 
prema Srbima i Jevrejima. Ranije su bezobzirno upadali u 
kuće i pljačkali imovinu. Sada to nastoje da uklope u ne- 
kakav zakonski poredak. Izgleda da je to bila cijena kojom 
su platili sporazum sa četnicima! 

Našavši se na ulici, morali smo riješiti gdje ću se smje- 
stiti dok ne nađem Humu. Djevojka nije znala za drugi 
stan, pa je predložila da je negdje sačekam dok ne nađe 
smještaj. Nijesam prihvatio njen prijedlog, svjestan da bih 
bio izgubljen ako ona ne bi došla na ugovoreni sastanak. 

Čitav dan smo išli od stana do stana njenih prijatelja; 
niko nije prihvatio da me primi za jednu noć, a policijski 
čas se neumitno približavao. Počela je već da me hvata 
nervoza. Zar je moguće da u Sarajevu nema prijatelja koji 
bi me primio samo za jednu noć? Ma koliko nevjerovatna, 
bila je to surova istina. Prestanak oružane borbe oko Sara- 
jeva odražavao se na raspoloženje stanovništva u gradu. 
U vrijeme kada je Sarajevo praktično bilo opkoljeno od na- 
ših snaga, bio sam priman gotovo u svaku kuću! Sada se 
sve izmijenilo ... 

Pošto se sasvim približio policijski čas, djevojka je rekla 
da će me odvesti jednom prijatelju koji stanuje kao samac, 
a radi u noćnoj smjeni. Dogovorili smo se da gazdarici ka- 
žemo da sam ja njegov dobar drug i da sam upravo stigao 


iz unutrašnjosti. Iako mi se prijedlog nije učinio dobar — 
jer gazdarica može posumnjati — pristao sam pošto drugog 
izlaza nije bilo. 

Začudo, gazdarica se nije bunila! Kasnije sam doznao 
da je ,gazdarica" bila u stvari djevojčina majka; moja 
pratilja dovela me je u svoj stan! 

Uveli su me u sobu gdje je bila postelja i otoman. 
Upravo sam htio da se raskomotim kada se na vratima po- 
javi djevojka; bila je sva blijeda. 

— Pred zgradom su opet ustaše — usplahireno je Sa- 
opštila. 

Brzo sam pogledao na sat. Do policijskog časa ostalo je 
svega nekoliko minuta. Nije dolazilo u obzir da bježim, ali, 
šta da radim? Po svemu izgleda da mi je ustaška policija 
za petama — prvo u onoj vili, a sada ovdje! Da djevojka 
nije u njihovoj službi? Možda sam upao u mrežu gestapov- 
ske organizacije? Pitanja su navirala bez prestanka. A onda 
sam shvatio da je uzaludno o tome razmišljati. Zato sam 
smirenim glasom rekao djevojci: 

— Ostajem ovdje! Ako me ne uhapse u toku noći, naći 
ćemo se u sedam časova ujutro u obližnjem parku ... 

Ona je bez riječi izašla, a ja sam onako obučen legao 
na otoman. Počeo sam da razmišljam o položaju u kome 
sam se našao. Ali priroda je učinila svoje; pošto prethodne 
noći nijesam oka sklopio, a cio dan proveo tražeći stan, 
odmah sam zaspao. Nijesam čuo ni kada se samac vratio 
sa posla. 

Probudio sam se nešto prije sedam časova. Pohitao 
sam na sastanak u park. Djevojka me je već čekala! Odvela 
me je u jedan stan, gdje sam ostao preko dana. UveČe sam 
se sastao sa Humom. Time su prestale nezgode na koje sam 
do tada nailazio na mome dugom putovanju. 


U Sarajevu sam ostao nekoliko dana. Stanovao sam sa 
Humom u jednoj dobro stojećoj porodici i koristio vrijeme 
da se odmorim. Dugo sam razgovarao sa Humom o situaciji 
u istočnoj Bosni i o mogućnostima da se prevaziđe prolazna 
stagnacija oružanog ustanka. Među nama nije bilo razmimo- 
ilaženja. 


U POSLJEDNJEM TRENUTKU odlučio sam da za 
Vrhovni štab krenem preko Mostara, a ne preko Banja Lu- 
ke. I dobro sam učinio! Da sam otišao preko Banja Luke, 
pao bih u ruke ustaškoj policiji. , Veza" iz rukovodstva ba- 
njalučke organizacije preko koje je trebalo da se prebacim 
u partizane otkrivena je kasnije kao agent ustaške policije; 
ta žena je već bila dostavila ustaškoj policiji da ću doći u 
Banja Luku. 

U Mostaru sam se zadržao nekoliko dana. Situacija je 
bila potpuno drugačija od one u Sarajevu: omladinske or- 
ganizacije su bile masovne i čvrsto povezane tako da su u 
pojedinim kvartovima grada imale stvarnu vlast! Cak su 
obezbjedivale stražu kada su se naši drugovi koje traži usta- 
ška policija kretali gradom. Ako bi primijetili kakve sum- 
njive tipove, omladinci bi odmah stupali u akciju. 

Malo je trebalo da i mene napadnu već prvog dana! 
Išao sam sa Olgom Marasović na sastanak Mjesnog komi- 
teta. Ona se kretala pod feredžom jer ju je tražila policija, 
a ja sam je pratio na rastojanju od nekoliko desetina me- 
tara. Omladinci su me ocijenili kao sumnjivog i spremali se 
da me napadnu. Srećom, naišao je jedan drug koji im je 
rekao da se u gradu nalazi neko iz višeg rukovodstva, pa 
nije isključeno da ga Olga vodi na sastanak. Omladinci su 
riješili da ne napadaju odmah, nego da prate Olgu i ,tipa" 
koji se šunja za njom. Umirili su se tek kada su vidjeli da 
mi Olga daje znak da uđemo u jednu kuću. 


Boravak u Mostaru koristio sam za obilazak organiza- 
cija u gradu. Svaki dan sam odlazio do Olge; ona se smje- 
stila u zasebnoj kući na periferiji grada; u toj kući su sta- 
novale tri djevojke — rođene sestre. 

Plan našeg rada odvijao se besprijekorno. Već sam 
mislio da ću u tom gradu biti pošteđen neprijatnosti sa 
ustaškom policijom. Ali jednog dana, samo što sam ušao u 
kuću triju sestara, oglasilo se zvonce sa ulaznih vrata. Po- 
gledali smo kroz prozor i vidjeli pred vratima ustašku po- 
liciju! Došli su da izvrše pretres. Odmah smo napravili plan: 
Olga i dvije sestre ostale su u kuhinji, a ja sam sa trećom 
sestrom prešao u salon. Sjeli smo za sto; preda mnom je 
bila čaša rakije... izigravali smo zaljubljen par. Policajci 


su prvo saslušali Olgu; ona se predstavila kao rođaka koja 
je upravo stigla iz unutrašnjosti. Kada su ušli u salon, ustao 
sam i učtivo ih zapitao: 

— Trebate li moju legitimaciju? 

— Ne, hvala — rekli su pošto su me pažljivo odmjerili. 

Ustaše su uskoro otišle ... 

Što se tiče stanja u Hercegovini, mostarsko rukovodstvo 
nije imalo nikakav pregled šta se dešava na terenu. Samo 
se znalo da četnici vrše represalije nad porodicama koje su 
bile simpatizeri partizana. Progoni su dobijali takve raz- 
mjere da su počeli izazivati proteste ostalog stanovništva. 
To je navelo četnike da prošire represalije na sve stanov- 
ništvo. 

Iz tih dosta oskudnih informacija mogao sam zaključiti 
da je počela izolacija četnika i da neće proći mnogo vre- 
mena kada će se stvoriti uslovi za povratak partizana na 
taj teren. 

Prebacivanje za Vrhovni štab trebalo je da mi omoguće 
Peta crnogorska brigada i Mostarski bataljon, koji su se 
nalazili negdje između Prozora, Fojnice i Kreševa. Te jedi- 
nice su doskora držale Prozor u svojim rukama, ali ih je 
italijansko-četnička ofanziva izbacila iz varoši. Sa njima je 
uspostavljena veza i ugovoreno je da me njihova patrola 
čeka u selu Seonici, blizu Ostrošca — u istoj kući u kojoj 
sam se već jednom sreo sa Titom. 

Od Mostara do Ostrošca putovao sam automobilom, a 
u Seonicu sam se uputio pješice. 


U SEONICI me niko nije sačekao! Opet sam se našao 
na cjedilu. Da se vratim u Mostar, nijesam mogao jer sam 
otpustio šofera. Stoga sam odlučio da krenem od sela do 
sela u pravcu planine Vranice, gdje se, navodno, nalaze 
naše jedinice. Sva sela kroz koja je trebalo da prođem bila 
su muslimanska, a ja nijesam znao kako se odnose prema 
partizanima. Radi svake sigurnosti predstavljao sam se kao 
trgovac koji poslom putuje za Prozor. Istovremeno sam se 
raspitivao gdje se nalaze partizani, tobož da bih izbjegao 
susret sa njima. Cim bih izašao iz sela, pošao bih u pravcu 

gdje su seljaci tvrdili da se nalaze partizani. Tako sam pu- 
tovao cio dan. Pred veče sam počeo da se raspitujem kod 
prvog seljaka kojeg sam sreo u jednom selu i pitao sam ga 
gdje se nalazi Prozor jer tamo idem poslom. Covjek me je 
gledao začuđeno; rekao mi je da sam krenuo sasvim pogre- 
šnim pravcem. Ja sam se, naravno, iščuđavao. Uvjeren da 
me smatra običnim trgovcem, kao uzgred zapitao sam gdje 
se nalaze partizani. Seljak me ovog puta pažljivo odmjeri 
ili se bar meni tako učinilo. Poslije izvjesnog oklijevanja 
reče da su partizani u obližnjoj planini. Ja sam naglasio da 
to pitam da ne bih naletio na njih. Seljak se samo nasmijao! 

Pošto se spuštao mrak, zamolio sam ga da me primi na 
prenoćište. Pristao je bez oklijevanja i uveo me u kuću. 
Bogato smo večerali! Domaćin je zatim prostro ležaj nasred 
sobe koju mi je namijenio, a onda je seo kraj mene. Oči- 
gledno, htio je da razgovara, ali nije znao kako da počne. 
Kako sam i ja ćutao, on se na kraju odvažio: 

— Težak je vaš posao! — lukavo je rekao. 

 — Koji posao? — pretvarao sam se da ga ne razu- 
mijem. 

— Pa taj vaš, kurirski — nije se dao zbuniti seljak. 

— Da, jeste! — kratko sam odgovorio pošto sam vidio 
da je prozrio moju igru. 

Tada se led raskravio i počeli smo otvoreno da razgo- 
varamo. Seljak mi je pričao da su u selu bili četnici koji su 
zajedno sa Italijanima napadali partizane. Cetnici su pljač- 
kali i ubijali. Za razliku, od njih, partizani nijesu ništa uzi- 
mali od seljaka a da prethodno nijesu sve platili. Bilo je oči- 
gledno da su simpatije ovog seljaka bile na strani partizana. 

U razgovoru je prošlo pola noći, a meni se strašno 
spavalo. Nijesam mogao da se skinem pred njim jer bi vidio 
da imam revolver, a ja to nijesam želio. No, seljak nikako 
nije napuštao sobu. Vidjevši da nemam kud, skinuo sam 
kaput i revolver stavio pod jastuk. Domaćin je pratio moje 
pokrete, ali se nije uvrijedio što nemam povjerenja u njega. 
Naprotiv, prije nego što je izašao rekao mi je: 

— Ne trebaš se bojati! Ali, da bi mirnije spavao, Za- 
ključaj vrata od sobe... 

Za svaki slučaj sam zaključao vrata i odmah zaspao. 

Probudio sam se veoma rano i u pratnji mog domaćina 
pošao put planine. Oprostili smo se u podnožju. 


Negdje na pola puta naišao sam na partizansku patrolu, 
u stvari na grupu partizana iz Mostarskog bataljona. Odmah 
su me zaustavili; bilo im je sumnjivo što vide čovjeka u ci- 
vilnom odijelu. Počeli su me ispitivati; insistirao sam da 
me sprovedu u štab Mostarskog bataljona. Vidjevši da se 
oni nešto dogovaraju, shvatio sam da bi me mogli likvidirati 
na licu mjesta. Odlučno sam zatražio da me odvedu u štab; 
rekao sam da me tamo drugovi znaju. Poslušali su me i 
pošli smo uz planinu. Čitavo vrijeme su me držali pod pri- 
smotrom i to mi nije smetalo. Jedino sam se plašio da li ću 
u štabu bataljona naći nekoga poznatog. Problema ne bi 
bilo da su me vodili u štab brigade čijeg sam komandanta 
Savu Kovačevića dobro poznavao. Ali, da li nekoga pozna- 
jem i u štabu bataljona? 

Na sreću, u štabu Mostarskog bataljona sreo sam dru- 
gove koje sam poznavao još sa Univerziteta! Kada sam ih 
vidio, dvostruko sam se obradovao: što ponovo vidim stare 
drugove i što ću se osloboditi neprijatnosti da dokazujem 
ko sam i šta tražim u ovoj planini. 

Stići do Tita više nije bilo teško. Sa brigadom sam išao 
do Glamočkog polja, a zatim sam se uputio prema Drvaru 
i Oštrelju. 


PO DOLASKU NA OSTRELJ Tito me je primio u že- 
ljezničkom vagonu, gdje je bio smješten Vrhovni štab. Upoz- 
nao sam ga sa našom ocjenom situacije u istočnoj Bosni i sa 
mjerama koje smo preduzeli da oživimo oružanu borbu. Na 
kraju sam rekao da sam u ime Vrhovnog štaba naredio da 
dva bataljona sremskih partizana pređu u istočnu Bosnu 
i da zajedno sa Šestom brigadom počnu čistiti Majevicu i 
Semberiju od četnika. 


— Ne znam da li sam pogriješio ... pošto za to nije- 
sam imao ovlašćenja — postavio sam Titu pitanje. 
— Da, pogriješio si — odgovorio je ozbiljno. 


Malo je zastao i osmjehujući se rekao da sam trebao 
svim sremskim partizanima narediti da prelaze u Bosnu i 
da stvaraju krupne vojne jedinice. U Sremu bi, po Titovom 
mišljenju, trebalo da ostaju samo manji partizanski odredi 
radi vršenja akcija i mobilisanja ljudstva za naše brigade. 


Saopštio sam Titu vijesti koje sam u Mostaru dobio o 
stanju na Majevici: Humo mi je pisao da su sremski par- 
tizani sa Sestom brigadom potpuno uništili četnike na Ma- 
jevici i da su Semberija i Majevica u našim rukama. Time 
je počelo ponovno oživljavanje ustanka u istočnoj Bosni. 
U vezi s tim iznio sam i naš prijedlog da se snage iz Kra- 
jine orijentišu na oslobađanje područja prema rijeci Bosni 
i tako olakšaju našim snagama da sa Majevice i iz Sembe- 
rije prošire ofanzivu i na ostala područja istočne Bosne. Ako 
bi nam to uspjelo, stvorili bi se izvjesni uslovi za oživlja- 
vanje oružane borbe i u zapadnoj Srbiji! Iako se nije izja- 
šnjavao o mojim prijedlozima, Tito je očigledno bio jako 
zainteresovan. 

Pri završetku sastanka Tito me je upitao kuda bih htio 
da krenem. 

— U Makedoniju! — odgovorio sam bez razmišljanja. 
— Tamo, izgleda, već dva puta ne uspijeva organizovanje 
oružanog ustanka. 

i Malo se zamislio, a onda sumnjičavo zapitao: 

— A kako ćeš se probiti do Makedonije? 

— Preko Zagreba i Beograda... to neće biti problem 
— brzo sam reagovao. 

— Ne, ne mogu te pustiti — rekao je poslije izvjesnog 
kolebanja. — Partija je do sada pretrpjela velike gubitke... 
mnogi rukovodeći ljudi su izginuli... 

Vidio sam da nema izgleda da ću ići u Makedoniju. Zato 
sam odmah predložio drugo rješenje: 

— Onda se vraćam natrag ... u istočnu Bosnu! 


Ni sa tim se nije složio! Govorio je više kao da raz- 
mišlja: 

— Dosta si samostalno radio! Ostani malo sa nama ... 
Ima nekih slabosti u Oblasnom komitetu za Krajinu... . na- 
stoj da se to popravi. Zatim obiđi jedinice Prvog bosanskog 
korpusa koje se nalaze u rejonu Podgrmeča i pogledaj kako 
rade partijske organizacije. 

Tako je naš razgovor bio završen. 

Na Oštrelju sam se zadržao dva dana. Sreo sam se sa 
Rankovićem i Zujovićem. Iako su imali pune ruke posla, 
ipak su našli vremena da porazgovaramo. A imali smo i O 
čemu! Za nama je ostao buran period borbe. Morali smo na- 


pustiti Srbiju, Crnu Goru, Hercegovinu, ali zato se u cen- 
tralnim krajevima snažno razvija ustanak. Prije neki dan, 
uoči praznika oktobarske revolucije, oslobođen je Bihać. 
Stvoren je i Prvi bosanski korpus. Ustanak je zahvatio i 
Hrvatsku — ne samo srpsko nego i hrvatsko stanovništvo. 
Raspolažemo velikom slobodnom teritorijom. Automobilom 
se može putovati od Drvara bezmalo dc/ Zagreba! U stanak 
se povoljno razvija i u Slovemji?" mada se osjeća nedostatak 
komandnog kadra. Zbog toga iz ovdašnjih proleterskih je- 
dinica neki drugovi upravo kreću u Sloveniju. 


Pa ipak, ima nešto što nam ne dozvoljava da budemo 
sasvim zadovoljni. Ustanak se razvija samo u zapadnim kra- 
jevima zemlje, dok su iz istočnih naše snage potisnute! 
Doduše, takvo stanje ne može dugo trajati. U to čvrsto 
vjerujemo, pa smo zato skloni da pridamo veliki značaj i 
manjim akcijama. Ranković i Zujović su stoga veoma cije- 
nili što smo u istočnoj Bosni uspjeli ne samo da se održimo 
sa brigadom nego i što smo počeli sa oživljavanjem oruža- 
nog ustanka. 

Đilasa nijesam vidio. On se povukao u selo Driniće; tu 
je pripremao ponovno izlaženje lista Borba. Sa njim su bili 
drugovi koje je okupio za taj posao. Nabavili su slova i 
štamparsku presu. Bilo mi je žao što nijesam imao vremena 
da ih posjetim. Morao sam hitno otputovati za Bihać jer 
se tu nalazio Oblasni komitet za Krajinu. 


Dva dana poslije mene u Bihać je stigao Tito sa člano- 
vima Vrhovnog štaba. Cim me je ugledao, zapitao je: 


— A šta ćeš ti ovdje? 
— Pa, radim sa Oblasnim komitetom. 


— Kada završiš posao, odmah dođi na Oštrelj — kratko 
je naredio. 
— Ali, treba da idem u Prvi bosanski korpus — pod- 


sjećao sam ga na naš dogovor. 
— Ne treba tamo da ideš! Vrati se na Oštrelj. 


— A zašto? 
— Ideš na dalek put — tajanstveno je rekao Tito. 
— Gdje? — nestrpljivo sam pitao. 


— FE, to ćeš saznati kada dođeš na Oštrelj. 
Nijesam prosto mogao izdržati da još dva dana ostanem 
u Bihaću. Našao sam Rankovića i pitao ga da li zna kuda 


treba da idem. On mi je rekao da je to neka Titova lična 
kombinacija o kojoj niko ništa ne zna. 

Nijesam bio siguran da je sve to tačno, pa sam o to- 
me pitao Lolu Ribara. Kazao mi je: odlučeno je da dvije 
divizije krenu u srednju Bosnu da čiste teren do rijeke 
Bosne od ustaških i četničkih uporišta. Sa tim divizijama 
treba da krene jedan član Vrhovnog štaba, a to treba da 
budeš ti... 

Bilo mi je milo što je Tito tako brzo odlučio da prihvati 
moj prijedlog, ali mi je nešto govorilo da Lola ipak ne zna 
kuda treba da idem. Jer Tito je pominjao dalek put. A ri- 
jeka Bosna nije toliko daleko! Morao sam sačekati da od 
Tita čujem kuda me šalje! 

Sljedećeg dana sam završio posao u Bihaću i odmah 
krenuo put Oštrelja. 

— Ipak ideš u Makedoniju — rekao je Tito oslobađa- 
jući me neizvjesnosti. 

Vidio je da sam zadovoljan povjerenim zadatkom, ali 
i da sam pomalo začuđen. Prije nekoliko dana odlučno je 
odbio da me pošalje u Makedoniju, a sada odjednom mije- 
nja svoju odluku! Sta se dogodilo u međuvremenu? Shvatio 
je da mi to pitanje ne da mira, te je nastavio: 

— Dobio sam izvještaj sa Kosova... javljaju da u 
partizanskim odredima ima oko tri hiljade boraca. Zato te 
šaljem u Makedoniju! Probij se kako znaš! Sa tri hiljade 
partizana možeš čuda napraviti... 


Sve je postalo jasno! Takav je Tito: čim je shvatio da 
postoje uslovi za pokretanje oružane borbe i u istočnim 
krajevima zemlje, nikakav rizik nije ga mogao natjerati da 
odustane od akcije ... 

Tito mi je rekao da imam izvanredna ovlašćenja Cen- 
tralnog komiteta i Vrhovnog štaba da preduzimam sve mjere 
za koje nađem da su potrebne da bi se razvio oružani usta- 
nak na teritoriji Makedonije i Kosova i Metohije. Takođe 
me je ovlastio da u ime Centralnog komiteta stupim u vezu 
sa centralnim komitetima KP Albanije, Grčke i Bugarske 
radi organizovanja saradnje u borbi protiv njemačko-itali- 
janskih okupatora ... 

Poslije tog razgovora ostalo mi je da se oprostim sa 
drugovima i da krenem na put. 


GLAVA IX 


PRAVAC — MAKEDONIJA 


Od Oštrelja do Zagreba + Putujem za Beograd kao ustaški 

oficir +  Videnje sa Beogradom += Putnik iz poštanskog va- 

gona i dolazak u Jablanicu + Posljednja etapa na putu za 
Skoplje 


OD OŠTRELJA DO SLUNJA, gdje je bilo sjedište 

Glavnog štaba Hrvatske, putovao sam automobilom! 
im sam stigao u Slunj, po kuriru sam poslao fotogra- 
Giije da bi mi u Zagrebu izradili legitimaciju. Istovremeno 
Š naložio da se nekoliko fotografija i moje pismo dostave 
Blagoju Neškoviću u Beograd. U pismu sam javljao da za 
nekoliko dana stižem u Zemun, odakle treba da predem 
u Beograd. Da ne bih dugo čekao, molio sam da bude 
spremna legitimacija pomoću koje bih se prebacio iz Ze- 
muna u Beograd. 

Međutim, dani su prolazili, a kurir se nije vraćao. Sje- 
dio sam u Slunju i dosađivao se. Drugovi iz štaba imaju 
pune ruke posla, a ja ne znam šta da radim! Bar da ima 
knjiga koje bih čitao ... 

Na kraju me je uhvatila nervoza što sporo napredujem 
na mom putu. Zato sam odlučio da krenem prema Zagrebu; 
ići ću od odreda do odreda, javićemo svima da zaustave ku- 
rira kako se ne bismo mimoišli. 

Kad sam stigao do odreda koji je dejstvovao u Pisaro- 
vini, nedaleko od Zagreba, utvrdio sam da od kurira nema 
ni traga ni glasa! 

Odlučio sam da pošaljem drugog kurira sa zadatkom 
da izvidi šta se dogodilo sa mojom pošiljkom. Neprijatno 
sam se iznenadio kada se kurir vratio i saopštio da u Zagreb 
nije stigla nikakva pošta od mene! Istovremeno je prenio 


poruku da je bilo hapšenja na kanalu kojim je išla pošta za 
Zagreb, što ne isključuje mogućnost da su moja pisma i fo- 
tografije već u rukama policije. 

Sve je govorilo da je besmisleno nastaviti put za Beo- 
grad. Ali, kako da izađem na oči Titu kad sam ga toliko 
ubjeđivao da ću se lako probiti? 

Ne obazirući se na opasnosti, riješio sam da pošaljem 
nove fotografije u Zagreb. Samo da uđem u grad, a onda 
ću već smisliti kako da stignem do Beograda... 

Konačno je stigla legitimacija! Doduše, bila je manj- 
kava: nije sadržavala dozvolu Ministarstva unutrašnjih po- 
slova za putovanje iz sreza u srez. Nijesam mogao više da 
čekam, već sam nagovorio kurira — jednog seljaka — da 
njegovim čezama uđemo u grad. 

Imali smo sreću: niko nas nije zaustavljao i tako sam 
nesmetano ušao u Zagreb. 


KURIR ME JE ODVEO U jednu trgovinu u Ilici u kojoj 
je održavana veza sa organizacijom. U radnji smo zatekli 
jednog starijeg čovjeka, vjerovatno vlasnika. 

Kada nas je ugledao, rekao je kuriru: 

— Prije pola sata bila je drugarica koja je ,,na vezi" ... 
Rekla je da sačekate ... vratiće se uskoro ... 

Obradovao sam se što tako dobro funkcioniše organi- 
zacija. Zato sam otpustio kurira. Ali, ubrzo sam vidio da 
sam pogriješio: sjedio sam u radnji do podne, a djevojka 
nije došla! Trgovac se spremao da zatvori radnju. Predložio 
je da idem u hotel i da kasnije navratim. Nijesam mogao 
na to pristati, već sam zahtijevao da me vodi u svoj stan. 
Pristao je bez protivljenja! 

Uz put sam ga zapitkivao o tome šta se moglo dogoditi 
s ,vezama", ali on ništa nije znao. Upravo to mi je bilo 
sumnjivo. Da nije djevojka slučajno pala u ruke policiji... 
ako se bude slabo držala, može da oda stan trgovca i da me 
tako izruči policiji! Sumnja me je sve više nagrizala. Tražio 
sam od trgovca da se raspita kod drugova šta se dogodilo. 
On mi je jednostavno rekao da ne poznaje nikoga od naših, 
da je član Hrvatske seljačke stranke, da nije komunista i da 
je pristao da bude ,,veza" zato što je to tražio njegov pasto- 


rak prije odlaska u, partizane. Od tada kod njega povremeno 
navraća jedna djevojka koju mu je predstavio pastorak; ona 
odnosi poštu koju ostavljaju naši kuriri. On je uvijek u 
radnji, ali ne zna ko je djevojka niti gdje stanuje. 

Dok mi je to pričao, morao sam u sebi priznati da je 
čitava organizacija dobro postavljena. Ali, upravo njena 
preterana konspirativnost mi nije odgovarala... Morao sam 
čekati u stanu dok se neko ne pojavi — djevojka ili po- 
licija ... 

Poslije podne sam ostao u stanu, a trgovac je otišao 
u radnju. Uveče se vratio bez djevojke. Znači, moram, pro- 
tiv svih pravila konspiracije, da spavam kod trgovca. Uhva- 
tila me je nervoza, pa sam glasno psovao drugove, a i samu 
organizaciju. Čitavo to vrijeme moj domaćin i njegova žena 
diskretno su ćutali. Kao da su oni krivi za sve što se desilo. 


Kako djevojka nije došla ni sljedećeg dana, postao sam 
još nervozniji i oštriji. 

Drugog dana po podne domaćin se ranije vratio iz 
radnje i veselo saopštio: 

— Došla je drugarica! 

Još se nijesam povratio od uzbuđenja, a trgovac mi je 
pričao kako je izgrdio djevojku. Čim je ušla u radnju, on 
joj je rekao: 

A gdje si ti, drugarice, ova dva dana? Jedan drug te 
cijelo ovo vrijeme čeka ..." 

,Pa neka čeka i sedam dana — odgovorila je djevojka 
osorno. — Imala sam'drugog posla ..." 

A znaš li ti ko je taj drug?" — zapitao ju je trgovac. 

,Pa svakako kurir. Ko bi drugi mogao biti?" 

Ma nije kurir... nego neki oficir partizanski — liko- 
vao je trgovac. — Psuje na sav glas i kaže: ako odmah ne 
dođeš, ode ti glava..." 

Vjerovatno uplašena time, djevojka nije ni došla po 
mene. Umjesto nje, pojavio se član Centralnog komiteta 
KP Hrvatske Marinković i odveo me u Dubravu, gdje sam 
ostao u jednom stanu sve do odlaska iz Zagreba. 


Za put sam se dobro opremio: dobio sam novu legiti- 
maciju. Ovog puta bio sam natporučnik ustaške nadzorne 
službe. Bilo je dovoljno da izvadim legitimaciju i odmah 
bi me pozdravljali uzdignutom rukom — na fašistički način. 


Pošto je sve bilo uređeno, krenuo sam na željezničku 
stanicu oko deset sati uveče. Međutim, čekalo me je iznena- 
đenje: vozovi nijesu saobraćali jer su prugu razrušili sla- 
vonski partizani. 

Sljedećeg dana sam se prethodno raspitao da li saobra- 
ćaju vozovi. Tek kada sam dobio potvrdan odgovor, otišao 
sam na stanicu, ali uzalud — pruga je bila ponovo preki- 
nuta. Isto se dogodilo i treće noći. Tek četvrte noći objavili 
su da će krenuti voz. 

U vozu sam mogao vidjeti koliko je slaba ustaška dr- 
žava, koliko je oružani ustanak uzdrmao temelje okupator- 
ske vlasti. Putnici su bili u paničnom strahu da partizani 
ponovo ne razruše prugu i zaustave voz. Moram priznati da 
je i mene bilo strah. Plašio sam se da ne izgubim dragocjeno 
vrijeme, ali i da padnem u ruke partizana! Ako bi me našli 
sa ovom legitimacijom, na licu mjesta bi me likvidirali kao 
gestapovca. Poginuo bih od svojih drugova prije nego što 
bih uspio da dokažem ko sam i kuda putujem. Istina, pri 
sebi sam imao pismeno ovlašćenje koje je potpisao Tito. Me- 
đutim, veliko je pitanje da li bi partizani povjerovali ko- 
madiću papira, koji bi, ako bi mi ga ustaše pronašle, bio 
dovoljan da mi skinu glavu ... 


SREĆNO SAM STIGAO u Zemun; tu me je čekala nova 
legitimacija, ali i pismo od Neškovića; savjetovao me je da 
ne prelazim preko mosta jer na srpskoj strani ima mnogo 
policajaca koji me poznaju. Predlagao je da čekam u Ze- 
munu dok ne osiguraju ilegalno prebacivanje preko Save, 
negdje oko Obrenovca. Nijesam prihvatio njegov prijedlog 
i namjeravao sam da krenem preko mosta. Međutim, pro- 
pusnici koju su mi poslali istekla je važnost. Zatražio sam 
novu i dobio je već sjutradan. Ali opet je stiglo Neškovićevo 
pismo u kome je stajalo da Pokrajinski komitet i on lično 
skidaju sa sebe svaku odgovornost ako mi se nešto dogodi 
na mostu. Moram priznati da mi je bilo prijatno što drugovi 
iz Pokrajinskog komiteta poklanjaju toliku pažnju mojoj 
bezbjednosti. Oglušivši se o njihova upozorenja i nastojeći 
da nadoknadim izgubljeno vrijeme, odlučio sam da rizi- 
kujem ... 


Most sam prešao bez ikakve teškoće. Čak nijesu ni po- 
gledali pruženu propusnicu ... agent me je samo osmotrio 
od glave do pete. Pošto sam bio dobro odjeven i nijesam 
izazivao sumnju, dao je znak rukom da mogu proći... 

I Najzad sam bio u mom gradu! Kakva razlika između 
A Beograda koji sam ostavio jula prošle godine i grada u koji 
Aulazim posljednjih decembarskihjjanal 

Na Slaviji'sam stao il red za tramvajTwijesam" mislio 
na opasnost kojoj se izlažem: dovoljno je da me prepozna 
neko ko bi bio spreman da me za novac prijavi policiji. 
Srećom, niko me nije prepoznao: stigao sam bezbjedno do 
zgrade u kojoj se nalazio Pokrajinski komitet za Srbiju. Ta 
kuća mi je bila dobro znana: nalazila se na Avalskom drumu 
i u njoj sam izgradio tajno sklonište za jednu od naših štam- 
parija. Pokrajinski komitet se smjestio u toj zgradi jer nije 
imao druge. Štamparija je prestala sa radom. 

Pored Neškovića, koji je bio sekretar, zatekao sam 
ostale članove komiteta — Momu Markovića, Mirka Tomića 
i Vasilija Buhu. 

U Beogradu sam ostao skoro mjesec dana. Ne toliko 
zbog poslova koje je trebalo da obavim, koliko zbog toga 
što me drugovi nijesu htjeli pustiti da putujem vozom do 
Leskovca. U Srbiji je bilo dosta izbjeglica iz Bosne, a mnogi 
ljudi su me poznavali još od prije rata. Postojala je opasnost 
da me neko prepozna u vozu. Stoga je odlučeno da se pre- 
bacim poštanskim vagonom. Samo, trebalo je čekati da 
jedan drug koji radi pa željeznici (Savićević) organizuje to 
moje prebacivanje. 

U međuvremenu sam održao nekoliko sastanaka sa 
drugovima iz Pokrajinskog komiteta. Pretresali smo situa- 
ciju u Srbiji. Izvještaji koji su dolazili iz raznih krajeva 
Srbije nijesu bili najpovoljniji: u zapadnoj Srbiji su poslije 
povlačenja glavnine naših snaga partizanski odredi bili izlo- 
ženi danonoćnim zajedničkim napadima okupatora i četnika. 
Odredi su se podijelili na manje grupe, ali su one uskoro 
bile razbijene; mnogo je drugova nastradalo; samo neki su 
uspjeli da se probiju u Bosnu ... 


Za razliku od stanja u zapadnoj Srbiji, na području 
Toplice, Jablanice, Vranja i Crne Trave partizanski odredi 
su se održali još od 1941. godine. Pojedine grupe partizana 
uspjele su se održati oko Kosmaja, Knjaževca i Požarevca. 


Ali, svi ti odredi i grupe su u stvari životarili; nijesu vodili 
akcije da ne bi izazvali reakciju okupatora i četnika; nijesu 
primali ni nove borce iz gradova i iz sela jer, navodno, ni- 
jesu mogli da prehrane ni postojeće borce ... 

Takva je bila situacija u Srbiji početkom januara 1943. 
godine. 

Nijesmo imali dovoljno elemenata za analizu uzroka 
takvog stanja; ipak smo riješili da razmotrimo mjere koje 
treba preduzeti u takvoj situaciji ... 

Iznio sam mišljenje da je neprihvatljivo da se rukovod- 
stvo nalazi u Beogradu kada na određenim područjima po- 
stoje uslovi za razvoj oružane borbe... Namjeravam da 
ostanem u Skoplju samo koliko je potrebno da svršim orga- 
nizacione i tehničke poslove oko organizovanja oružane 
borbe; poslije toga izaći ću na teren, i to tamo gdje postoje 
najpovoljniji uslovi... 

Rekao sam da bi Pokrajinski komitet za Srbiju mogao 
da se preseli u Toplicu i Jablanicu jer tu po svim znacima 
postoje najpovoljniji uslovi da se razvije oružana borba. 
U Beogradu bi bilo dovoljno ostaviti samo jednog druga 
koji bi održavao veze sa organizacijama i sa rukovodstvom 
u Jablanici. 

Na kraju sam primijetio da bez neprestanih akcija nema 
uspjeha u oružanoj borbi. Čekanje proljeća ne znači ništa 
drugo nego umrtvljavanje oružane borbe, njenu likvidaciju. 
Odredi se ne mogu održati ako akcijama ne stvore takvo 
stanje da se neprijateljske snage ne smiju slobodno kretati. 
A kada se to postigne, nema problema ni sa ishranom ljud- 
stva niti sa prihvatanjem novih boraca ... 

O tim pitanjima gledišta su bila podijeljena: Nešković 
i Buha su smatrali da treba ostati u Beogradu, odakle se 
može imati bolji pregled razvoja situacije u cijeloj Srbiji. 
Smatrali su da bi odlazak na teren ograničio rukovodstvo 
da djeluje samo na uskom području, dok bi ostali krajevi 
Srbije bili zapostavljeni. Marković i Tomić su, naprotiv, bili 
mišljenja da se rukovođenjem iz grada ništa ne postiže; sve 
se svodi na proučavanje izvještaja i slanje direktiva. A to 
se može raditi i iz Jablanice ili Sumadije. Odlazak na teren 
i uspjeh u pokretanju masa i oživljavanju ustanka više bi 
doprinijeli razvoju borbe u drugim krajevima nego stotine 
napisanih pisama ... 


Saglasnost nije postignuta i ta pitanja su ostala otvo- 
rena. A to je bilo najgore što se moglo dogoditi. Jer ništa 
kao podijeljenost i neodlučnost rukovodstva ne može tako 
da uspori razvoj borbe. Rukovodstvo je inače bilo podije- 
ljeno i po drugim pitanjima. Primjetna je bila netrpeljivost 
između Mirka Tomića i Neškovića. Marković je prigovarao 
Neškoviću da u svoje ruke koncentriše sve poslove rukovo- 
đenja. Sve je to uticalo da odnosi u rukovodstvu ne budu 
najbolji i da Tomić i Marković insistiraju da idu na teren, 
da više ne sjede u ,bunkerima". 

Za vrijeme boravka u Beogradu obišao sam štampariju 
Centralnog komiteta; ona je sve vrijeme intenzivno radila. 
Našao sam se opet sa starim drugovima — sa Brankom, 
Slobodanom, Ljubicom i Zagom. Došli su Branko i Dana 
Maksimović iz susjedstva. Jedino je Milo Bošković nedosta- 
jao! On je krenuo za Vrhovni štab, ali je na putu, u Za- 
grebu, bio uhapšen. Od tada se ništa nije čulo o njemu. To 
nas je sve teško pogodilo, posebno mene jer sam ga ja an- 
gažovao za ovaj posao. 

Svi su se mnogo obradovali mojoj iznenadnoj posjeti. 
Tražili su da im pričam o partizanima; prvi put su došli 
u dodir sa nekim ko dolazi neposredno iz partizana. 

Kada su čuli da ponovo idem u partizane, Branko i Slo- 
bodan su me molili da ih povedem jer im je bilo dosta rada 
u štampariji. Morao sam da ih podsjetim da su mi obećali 
da neće izlaziti iz zgrade do oslobođenja zemlje. Zaćutali 
su... nijesu htjeli kršiti obavezu koju su dali. Teška srca 
sam odbio njihovu molbu. Tada nijesam ni slutio da ih u 
stvari osuđujem na smrt. Naime, nešto kasnije Nijemci su 
naredili da se isprazne sve vile u kraju gdje je bila smje- 
štena štamparija. Odlučeno je da Branko i Slobodan pređu 
u Krajinsku ulicu u stan sa tajnim skrovištem koje sam 
izgradio za smještaj hartije, boja i drugog materijala po- 
trebnog za nesmetan rad štamparije. Tamo su prenijeli malu 
,bostonku" i nastavili da štampaju Glas, list koji je iznosio 
istinu o našoj borbi. Međutim, samo dva mjeseca prije oslo- 
bođenja Beograda policija je uhvatila čovjeka koji je bio 
naša veza sa štamparijom. Podvrgnut teškim mučenjima, 
on je sve odao. Policija je upala u stan, ali se Branko i Slo- 
bodan nijesu predavali. Borili su se do posljednjeg metka, 
a onda sami okončali svoje živote ... Poginuli su kao heroji! 


Pri kraju moga boravka u Beogradu dogodilo se nešto 
što će ostaviti traga na mome životu. Odlučeno je da sa 
mnom na put krene Brana Perović. Nju sam svojevremeno 
angažovao za rad u jednoj od štamparija. Ona se tada zbog 
potrebe posla fiktivno vjenčala sa Nikom Vučkovićem, koji 
je takođe radio u štampariji. Međutim, nešto kasnije između 
njih se razvila ljubav. Riješili su da se stvarno vjenčaju 
i uzeli su mene za kuma! Rat ih je razdvojio: Niko je po 
zadatku Partije otišao u Crnu Goru, a Brana je ostala u 
Beogradu. Bio sam zadovoljan što će Brana poći sa mnom, 
ali u posljednjem trenutku Nešković je odlučio da ona ne 
može da ide; znala je mnoge drugove u Beogradu i njihove 
stanove. Razlozi bezbjednosti su zahtijevali da se u slučaju 
njenog odlaska prestanu koristiti svi stanovi za koje je 
znala. A to je bilo nemoguće! 

Trebalo je naći zamjenu. Moma Marković je predložio 
Milicu Sarić. Kada su pomenuli njeno ime, nešto je zatre- 
perilo u meni. Navalile su uspomene . .. Znali smo se još od 
studentskih dana! Bila je jedna od rijetkih studentkinja koje 
su u to vrijeme prišle našem pokretu. Stalno je bila u dru- 
štvu svoje drugarice Vjere Dodić, koja je takođe prišla na- 
šem pokretu. Volio sam da ih sretnem i da ih pitam: ,Koja 
od vas dvije hoće da bude moja drugarica?" U stvari, nije- 
sam imao odvažnosti da priđem ni jednoj! Niti sam bio si- 
guran koja mi se više sviđa. Tek docnije, kada je Milica 
pošla sa Durom Strugarom, shvatio sam da sam izgubio vo- 
ljenu djevojku. Ali, bilo je kasno .. Oni su se vjenčali! 


Ja sam se takođe oženio... Olgom Nakić, milom, skrom- 
nom djevojkom koju sam upoznao na moru. Studirala je fi- 
lozofiju. Na žalost, između nas se nije razvila ljubav. To je 
bilo vidno po mom ponašanju. Kad sam se vraćao iz unutra- 
šnjosti, gdje sam obavljao partijske zadatke, više sam volio 
da se sretnem sa Milicom i Đurom nego da potražim Olgu 
u Domu studentkinja. To je jednom primijetila i Milica 
i skrenula mi pažnju na moje čudno ponašanje ... 

Sa Milicom sam se sastao neposredno pred polazak. 
Pozdravili smo se. Ništa se nije izmijenila, osim što mi se 
činilo da je postala nekako ljepša. Oboje smo se radovali što 
nam je povjeren tako važan partijski zadatak. Dogovorili 
smo se da ona otputuje sljedećeg dana i da se nađemo u Le- 
skovcu, odakle ćemo nastaviti put za Skoplje ... 


POKRAJINSKI KOMITET KPJ za Srbiju ovlastio me 
je da se zadržim u Toplici, Jablanici, Crnoj Travi i Vranju 
radi preduzimanja mjera koje budem smatrao potrebnim za 
oživljavanje oružane borbe. To je donekle izmijenilo plan 
mog putovanja. 

Riješio sam da se po nekoliko dana zadržim u Jablanici 
i Crnoj Travi. Namjeravao sam da održim savjetovanja sa 
vojnim i političkim kadrom, da se sastanem i sa partizanima 
koji dejstvuju na tim područjima. Pokrajinski komitet je 
već uputio direktivu svim partizanskim odredima da se kon- 
centrišu na planini Kukavici, nedaleko od Leskovca, i u re- 
jonu Crne Trave... 

Do Leskovca sam stigao poštanskim vagonom, kao što 
je bilo predviđeno. Ali u vagonu nijesam bio sam, već u dru- 
štvu grupe švercera! Bar tako su mi se predstavili. 

U početku nijesam izazivao nikakvu pažnju; uglavnom 
sam ćutao. Ali, kada je došlo vrijeme za ručak, situacija se 
izmijenila. Otvorio sam kofer i namjeravao da izvadim nešto 
hrane koju su mi spremili drugovi u Beogradu. A u koferu 
je bilo svega: bijelog hljeba, pečenja, kolača i mnogih dru- 
gih lijepih stvari do kojih je u to vrijeme bilo veoma teško 
doći. Šverceri su pomislili da sam jedan od onih kojima ,,ne 
ide loše". Počeli su se interesovati koji su to unosni poslovi. 
No, ja sam se držao tajanstveno, kao čovjek koji se bavi 
unosnim ali i opasnim poslovima! 


U Leskovcu sam se našao sa Milicom. Poslije dva dana 
krenuli smo na Kukavicu. Tamo su nas čekala samo dva 
odreda, a treći — iz Toplice — nije još stigao. Pošto nijesam 
mogao duže čekati, počeli smo sa savjetovanjem. 

Situacija je bila slična onoj u Semberiji i na Majevici. 
Sela u ravnici su pretežno pod partizanskim, a ona u brdima 
pod četničkim uticajem. Naše snage u ravnici su neznatne 
— svega oko 100 boraca. U Toplici je isto! Nasuprot tome, 
četnika ima mnogo više. Ali njihova snaga nije u brojnosti, 
već prije svega u povezanosti sa okupatorom i Nedićevim 
oružanim snagama po gradovima. Spremni su da odmah in- 
tervenišu ako se pojave partizani, a pogotovo ako partizani 
izvode akcije. Otuda se uvriježilo shvatanje da će partizan- 


ski odredi ostati nezapaženi ukoliko ne budu izvodili akcije! 
Zbog toga novi borci nijesu primani u odrede... 

Jedini izlaz iz te nepovoljne situacije bio je u intenzZi- 
viranju naših akcija, što će dovesti do omasovljenja odreda. 
U tom cilju preduzeo sam sljedeće mjere: odrede na terito- 
riji Toplice i Jablanice stavio sam pod jedinstvenu komandu 
i tako stvorio Prvi južnomoravski odred; novoformiranom 
odredu postavio sam kao osnovni zadatak da neprestano na- 
pada prugu Stalać—Leskovac i da potiskuje četnike iz brd- 
skih terena prema Kopaoniku. Cilj je bio da ovladamo pod- 
ručjem između Ibra i dvije Morave. Time bismo stvorili 
veoma povoljne uslove da se na graničnoj teritoriji prema 
Kosovu počnu stvarati kosovski partizanski odredi. Jer na 
Kosovu stanje nije ni izdaleka bilo onakvo kakvo je izloženo 
u izvještaju koji mi je Tito pominjao. 

Već prvog dana savjetovanja obaviješteni smo da čet- 
nici znaju za naš skup i da se spremaju da nas napadnu. 
Trebalo je odlučiti šta da preduzmemo. Smatrao sam da je 
glavni dio posla završen mada je trebalo da prenesem isku- 
stva iz Bosne i zapadne Srbije i da analiziramo rad Partije 
u pozadini. Međutim, ako se moramo povlačiti — rekao sam 
— možemo biti zadovoljni onim što smo postigli prvog dana 
savjetovanja. 

Učesnici savjetovanja nijesu mnogo razmišljali: odlučili 
su da se ne povlače i da nastave savjetovanje! 

Drugog dana uveče saznali smo da nas četničke snage 
opkoljavaju. Odluka ni tada nije povučena ... 

Ujutro je počela borba; napalo nas je preko hiljadu čet- 
'nika i nedićevaca — i to iz šest pravaca! Bili smo potpuno 
opkoljeni. Međutim, uprkos velike brojne nadmoći neprija- 
telja, mi smo ga potpuno razbili. Dok je na strani neprija- 
telja bilo ranjenih i poginulih, mi smo imali samo jednog 
lakše ranjenog. 

Poslije tog uspjeha, koji je široko odjeknuo po selima, 
naše snage su krenule za Jablanicu. Moral u narodu i kod 
boraca bio je ponovo na visini jer se shvatilo da izlaz nije 
u defanzivi i izbjegavanju sukoba", nego u ofanzivi, u nepre- 
stanim napadima na neprijatelja! 


SLJEDEĆEG DANA pošao sam sa našom patrolom 
prema bugarskoj granici. Zadržali smo se nekoliko dana u 
jednom selu blizu Leskovca, a zatim se noću prebacili preko 
granice i stigli u Crnu Travu; tu sam se sastao sa rukovo- 
dećim drugovima sa tog područja, kao i sa onim partizan- 
skim jedinicama koje tada nijesu vršile akcije prema 
Vranju. 

Za razliku od Jablanice i Toplice, u Crnoj Travi nije 
bilo četnika ni njihove vlasti. Vlast su neposredno držali 
bugarski okupatori. Stanovništvo je u cjelini spremno na 
žrtve i na pružanje podrške partizanima. Pa ipak, borba se 
ne razvija! Partizanski odredi su u stvari male naoružane 
grupe boraca. Razlog takvom stanju isti je kao u Jablanici 
i Toplici: ustezanje da se neprekidno vrše akcije. I tu sam 
preduzeo odgovarajuće mjere: svi odredi će sačinjavati 
Drugi južnomoravski odred; on će dejstvovati na teritoriji 
od desne obale Južne Morave do bugarske granice, odnosno 
od rijeke Nišave do planine Kozjaka; njegov osnovni Zzada- 
tak je da likvidira uporišta okupatora na toj teritoriji i da 
neprestano napada na cijeloj dužini željezničku prugu od 
Niša do Kumanova. Odred je trebalo da pomogne da se na 
Kozjaku i Skopskoj crnoj gori formiraju makedonski i ko- 
sovski partizanski odredi, koji bi zajednički dejstvovali i na 
jednoj i na drugoj teritoriji. Pored toga, odred je trebalo da 
stupi u vezu sa rukovodstvom bugarske Komunističke par- 
tije i da omogući da se na našoj teritoriji formiraju bugar- 
ski partizanski odredi koji bi dejstvovali prema unutrašnjo- 
sti Bugarske ... 


Pošto sam uspješno obavio zadatke kojih sam se pri- 
hvatio u Beogradu, Milica i ja smo se noću, u pratnji kurira, 
spustili u jedno selo nedaleko od Surdulice. Tu nas je sače- 
kao drugi kurir koji će nas pratiti do Skoplja. Dobili smo 
bugarske legitimacije: ovog puta sam bio geometar, a Milica 
moja žena! 

Ujutro smo pošli drumom prema Vranjskoj Banji. Ku- 
rir je išao naprijed, a Milica i ja smo ga pratili držeći se za 
ruke. Kraj nas su prolazile jedinice bugarske vojske i žan- 
darmerije. Toliko prisustvo vojne sile bilo je razumljivo jer 
su iznad druma, u brdima, dejstvovali naši partizanski od- 

redi! Niko nas nije zaustavljao niti legitimdsao. Vjerovatnojj 
zato što smo ličili na zaljubljene, a što smo u stvari već bili'!i! 
Držali smo se za ruke tobož da ne upadnemo u oči okupa- 
torskoj policiji, ali oboje smo znali da to nije jedini razlog. 

— Kuda će nas ovo odvesti? — Milica je prva progo- 
vorila. 

Znao sam o čemu govori i šta je zbunjuje. Bilo je jasno 
da nije ravnodušna prema meni! To je za mene tada bilo 
najvažnije. 


— Sta ja tu mogu... — odgovorio sam. 

Htjela je da me upozori na ono zbog čega je počela ra- 
ZgOVOT: 

— A Olga? 

— Pa ti znaš da je u stvari nijesam volio — spremno 


sam odgovorio. 

Gutali smo neko vrijeme. Nešto kasnije nastavio sam: 

— Moraćemo sačekati do kraja rata... 

Klimnula je glavom u znak saglasnosti. Nastavili smo 
put držeći se i dalje za ruke. 

U Vranjskoj Banji smo oko pet sati morali čekati na 
voz. To je bilo neprijatno iznenađenje: sjediti toliko dugo 
na mjestu koje vri od okupatorskih vojnika, a ne znati ni 
bugarski ni makedonski! Bilo je dovoljno da nas neki od 
žandarma koji su se vrzmali oko nas nešto zapita pa da 
odmah postanemo sumnjivi. 

Činilo nam se da je vrijeme stalo... Najzad je voz sti- 
gao! Odahnuli smo i ušli u vagon prve klase. Našli smo dva 
slobodna mjesta ... oko nas sve sami njemački oficiri. Za- 
grlili smo se i uskoro zaspali. Spavali smo sve do ispred 
Skoplja, a njemački oficiri su nam čuvali stražu! 


GLAVA X 
IZVIĐANJA 

U SKOPLJE SAM STIGAO koncem februara 1943. go- 

!? dine, poslije putovanja koje je trajalo više od tri mjeseca. 

U tom mjestu treba da pristupim izvršavanju zadatka koji 
mi je povjerio Tito kada me je poslao u Makedoniju. 


Namjeravali smo da iz voza izađemo na jednoj stanici 
u predgrađu Skoplja. Međutim, rečeno nam je da putnici 
smiju izlaziti samo na glavnoj stanici! Bilo nam je jasno da 
je kontrola pooštrena. Uznemirio sam se: dovoljno je samo 
da nas neko oslovi pa da vidi da smo sumnjivi stranci... 

Na peronu smo primijetili da svi putnici moraju proći 
između dva reda žandarma i policijskih agenata. Sigurno 
traže nekoga . .. možda baš mene? Bilo je zaista neoprezno 
što sam partizanima u Jablanici i Crnoj Travi otkrio da sam 


član Vrhovnog štaba i da putujem na jug. Doduše, time sam 
htio da podignem moral partizana, ali, ako su Bugari doznali 
da član Vrhovnog štaba dolazi na teren Makedonije, sve će 
učiniti samo da ga pronađu. 

Nije se imalo kud, pa smo se Milica i ja opet uzeli za 
ruke i krenuli prema izlazu. .. Nijesu nas pretresali, čak 
ni oslovili! Vjerovatno smo ličili na zaljubljeni par koji ni- 
koga ne vidi oko sebe. A u stvari motrili smo sve, svaki po- 
kret policajaca. 

Savladavši i tu prepreku, osjetio sam bezmjernu radost: 
uspio sam da se probijem do Skoplja iako su mnogi smatrali 
da je to nemoguće. Čaik se i Tito kolebao da li da me pusti! 


Putem do stana gdje je trebalo da prenoćimo postepeno 
me je napuštalo radosno raspoloženje. Dolazak u Skoplje sva- 
kako predstavlja velik uspjeh; on govori o tome da okupator 
nije uspio da razbije Partiju i da pokida veze između par- 
tijskih organizacija. Ali dolazak u Skoplje je samo uslov da 
pristupim ostvarivanju osnovnog zadatka — oživljavanju 
oružanog ustanka. Kako taj zadatak ostvariti? To još nije- 
sam znao jer su mi mnogi događaji iz bliske prošlosti ostali 
nerazjašnjeni. Zašto je Partija doživjela neuspjeh u organi- 
zovanju oružanog ustanka u 194.1. na 1 u 1942. godini? Da li 
zato što ne" postoje objektivni uslovi ili zbog subjektivnih 
slabosti rukovodstva? Da li se poslije tih neuspjeha mase 
mogu pokrenuti i treći put na oružani ustanak? Da li postoje 
snage koje će ih organizovati i povesti u borbu? ... Pitanja 
su navirala, a radosno raspoloženje je ustupalo mjesto svi- 
jesti o složenosti i odgovornosti zadatka koji mi je povjeren. 
Moram dobro da proučim šta se i zašto dogodilo, kakvo je 
sadašnje stanje — pa tek onda da izvodim zaključke. U tome 
ću izgubiti dragocjeno vrijeme, ali bez toga bi se lako moglo 
upasti u avanturu. 


Odlučio sam da u Skoplju ostanem dvadesetak dana... 


SLJEDEĆEG DANA prešao sam u stan koji su mi pri- 
premili drugovi iz makedonskog rukovodstva. U stanu nije 
bilo tajnog skloništa i, ukoliko bi upala policija, što se često 
dešavalo, bili bismo uhapšeni jer se nijesmo prijavili via- 


stima. Isto bi se desilo i ženi koja nas je primila, svjesno 
prihvatajući taj rizik. 

U takvim okolnostima riješio sam da se Milica i ja pri- 
javimo policiji kao bračni par iz Surdulice; reći ćemo da je 
Milica došla radi liječenja i da smo se privatno smjestili jer 
nam je hotel preskup ... 

Sastao sam se najprije sa Dobrivojem Radosavljevićem 
— Bobijem. Znali smo se odranije, iako nijesmo nikada za- 
jedno radili. On je ukratko ocrtao trenutnu situaciju u Make- 
doniji: partizanski odredi organizovani u ljetnim mjesecima 
prošle godine dijelom su razbijeni, te se pojedini borci kriju 
kod svojih prijatelja po gradovima i selima. Jedan odred je 
uspio da se prebaci u Jegejsku Makedoniju i nalazi se u se- 
lima oko Lerina, Vodena i Kosturskog. Partijske organizacije 
u mnogim mjestima su rasturene; rukovodeći kadrovi su ili 
izginuli u partizanima, ili pohapšeni i strijeljani, ili se na- 
laze u zatvorima i logorima. Malo ih je na slobodi. Neki su 
se preselili u Sofiju, a neki su otišli u bugarsku vojsku. 
Cvetana Dimova, radnika iz Skoplja, Strašu Pindžura i Mir- 
četa Aceva, studente iz Kavadara i Prilepa, strijeljali su 
okupatori; Orce Nikolov, radnik iz Skoplja, poginuo je pri- 
likom prelaska granice; Stiv Naumov, student iz Bitolja, 
Borko Talevski i mnogi drugi poginuli su u partizanima; 
Lazo Koliševski. radnik iz Ovčeg Polja, osuđen ie na doži- 
votnu robiju: Mara NacevsTTacfmca/z Kumanova, i Ljupče 
Arsov, bankarski činovnik iz SŠtipa, oterani su na prinudni 
boravak u unutrašnjost Bugarske... Dakle, gotovo svi ru- 
kovodeći drugovi sa kojima sam radio na stvaranju i obnav- 
ljanju Partije u Makedoniji i Srbiji tokom 1940. i 1941. go- 
dine! Od poznatih na slobodi su samo Kuzman Josifovski 
i Strahil Gigov; oni su na teritoriji pod italijanskom okupa- 
cijom (Kičevo, Debar, Tetovo) radi ispitivanja mogućnosti 
organizovanja partizanskih odreda. 


Slušajući te porazne vijesti, sve više me zahvatalo osje- 
ćanje tuge. Polazeći za Makedoniju, računao sam da ću naći 
dobro znane drugove i radovao sam se tome. Međutim, 
našao sam samo dvojicu. 

Brzo sam pobijedio nespokojstvo ... mora da su u go- 
dinama koje su prošle izrasli novi, mladi kadrovi koji će 
htjeti i umjeti da pokrenu mase u oružanu borbu. Treba ih 
samo pronaći i odabrati... ne valja poklanjati povjerenje 


im. rm 


jedino ljudima koje znamo jer u borbi stalno niču novi, bolji 
i sposobniji kadrovi. Tugu za ubijenim drugovima smjenji- 
vala je odlučnost. Sa Radosavljevićem sam se dogovorio da 
se preduzmu mjere radi oslobađanja naših drugova koji su 
u zatvorima, logorima ili na prinudnom boravku u Bugar- 
skoj. Uputićemo i poziv komunistima koji su se nastanili 
u Sofiji i u unutrašnjosti Bugarske ili su se javili u bugar- 
sku vojsku. Njima ćemo otvoreno reći da je došlo vrijeme 
da se makedonski narod pokrene u oružanu borbu i da je 
zadatak svakog komuniste da se uključi u tu borbu. .. 
Tako sam već na samom početku boravka u Skoplju 


počeo da vršim pripreme za ostvarivanje povjerenog Za- 
datka ... 


U SKOPLJU su se od članova Pokrajinskog komiteta 
nalazili samo Borko Temelkovski i Vera Aceva. Vrijeme 
provedeno u Skoplju iskoristio sam za razgovore sa njima. 
Htio sam da se što bolje upoznam sa situacijom u Makedo- 
niji, posebno sa uzrocima koji su doveli do neuspjeha u or- 
ganizovanju oružane borbe prethodnih godina. 

Interesovao sam se da li su iživljene iluzije u narodu 
da su bugarski okupatori donijeli oslobođenje. 

— Ako je takvih iluzija i bilo u početku, one su u me- 
đuvremenu sasvim iživljene — odgovorili su mi jasno i ka- 

tegorički. 

U Makedoniji se, naime, ništa nije promijenilo u odnosu 
na stanje koje je postojalo u staroj Jugoslaviji: makedonska 
nacija se ne priznaje — ranije su Makedonci proglašavani 
Srbima, a sada Bugarima; nikad nijesu smjeli da govore 
svojim jezikom — ranije je službeni jezik bio srpski, a sada 
bugarski; razvoj nacionalne makedonske kulture je onemo- 
gućen ranije je njihova kultura proglašavana srpskom, 
a sada se proglašava bugarskom; ranije su organi bezbjed- 
nosti na teritoriji Makedonije bili regrutovani iz Srbije i 
drugih krajeva Jugoslavije, a sada se oni regrutuju iz Bu- 
garske . .. kao nacionalno nesiguran element, Makedonci su 
služili vojsku u drugim krajevima Jugoslavije, a sada ih 
šalju u vojne jedinice širom Bugarske. Ništa se nije promi- 
jenilo ni u pogledu kolonijalnog iskorišćavanja prirodnih 


' bogatstava i radne snage u Makedoniji: cijene duvana i rad- 
ne snage ostale su niske... Sve je to moralo dovesti do 
gubljenja vjere u ,oslobodioce" i kod onog dijela naroda 
kojije prijatejski i sa poverenjem dočekao bugarsku voj- 
sku 1941. godine! 

Htio sam da znam da li se u širokim slojevima naroda 
sagledava izlaz iz te situacije. 

— Narod je izgubio iluzije u bugarske ,oslobodioce"; 


ali je protiv povratka stare Jugoslavije — rečeno mi je. — 
To je glavni razlog što još uvijek nema masovnijeg priliva 
seljaka u partizanske odrede... U prvo vrijeme moramo 


računati da se jedan dio naroda neće odazvati na poziv da 
stupi u borbu i da se priključi partizanima. To možemo preo- 
vladati ako uspješno izvodimo akcije protiv bugarske vojske 
i milicije. Svaka takva akcija dovešće nam na desetine no- 
vih boraca... 

Na osnovu onoga što mi je rečeno zaključio sam da 
objektivna situacija u Makedoniji i nije tako loša kao što 
mi je izgledalo kada sam imao u vidu jedino neuspjehe par- 
tizanskih odreda prethodnih godina. Zbunjivalo me je samo 
otkuda ti neuspjesi... jesu li posrijedi subjektivne slabo- 
sti... Odgovori koje sam dobio otkrili su mi mnoge stvari) 

Pri organizovanju partizanskih odreda počinjeno je 
mnogo grešaka: ljudi koji su pošli u odrede bili su bez 
ikakvog iskustva u ratovanju, a posebno u partizanskom. 
Zbog toga je došlo do nekritičkog primjenjivanja iskustva 
iz prošlosti: umjesto partizanskog, prihvaćen je komitski 
način ratovanja. Partizanski odredi su boravili uglavnom po 
bazama i šumama; hranili su se uz pomoć jataka po selima, 
a borba je prihvatana samo ako im je bila nametnuta. 
Osnovni vid ionako slabe aktivnosti ogledao se u održava- 
nju mitinga po selima. Ako bi pri tome naišli na arhivu, 
oružje i novac, partizani bi obično spaljivali arhivu, a novac 
i oružje plijenili. 

Bilo mi je jasno da takvo ,ratovanje" može da se vodi 
samo u ljetnim mjesecima kada guste šume pružaju zaštitu 
od potjernih odjeljenja bugarske vojske i žandarmerije. Ali 
sa dolaskom zime odredi se nijesu mogli održati: ili su bili 
jedan za drugim razbijani ili su se sami raspuštali. 

Razlozi neuspjeha ležali su u tome što su odredi bora- 
vili pretežno u šumama i što su bili izolovani od stanov- 


ništva. Stanje se moglo promijeniti samo ako bi odredi ne- 
prestano vodili akcije protiv žive sile okupatora i time one- 
mogućili opstanak manjih okupatorskih jedinica po selima. 
Doduše, okupatori će preduzeti šire ofanzive i partizani će 
biti prinuđeni da se povlače u šume. Ali takve ofanzive su 
kratkotrajne jer krupnije okupatorske jedinice nijesu u sta- 
nju da duže borave van glavnih puteva za snabdijevanje 
ratnim materijalom i hranom. Cim se povuče glavnina ne- 
prijateljskih jedinica, partizani mogu izaći na kraj sa ma- 
njim jedinicama i sela će opet biti slobodna ... 

Da bih dobio cjelovitu sliku, tražio sam podatke o sta- 
nju partijske organizacije. 

Saznao sam da je naporedo sa razbijanjem partizanskih 
odreda došlo do provala u partijskim organizacijama po 
gradovima. To nije bilo slučajno! Odredi su se snabdijevali 
preko jataka i uz pomoć partijskih organizacija iz gradova. 
Na taj način su se suviše vezivali za određenu teritoriju i 
bili u nemogućnosti da manevrisanjem izbjegnu poraze koje 
su im neprijateljske snage nanosile iznenadnim napadima. 
Partijske organizacije su, opet, čitavu aktivnost usmjerile 
na snabdijevanje partizana hranom, odjećom, oružjem, mu- 
nicijom, što je olakšavalo policiji da otkrije organizacije i 
pohapsi njihove članove. Partizani bi se poslije razbijanja ili 
rasformiranja odreda sklanjali kod jataka po selima ili kod 
prijatelja i rođaka po gradovima. Ionako već demoralisani, 
ti ljudi bi se veoma slabo držali kada bi bili uhapšeni: otkri- 
vali su policiji veze u gradovima i jatake po selima. Konač- 
ni rezultati su bili katastrofalni! Policija je uspjela da otkri- 
je i razbije mnoge organizacije na teritoriji Makedonije pod 
bugarskom okupacijom .. . 

Bio sam u osnovi zadovoljan onim što sam saznao. To 
me je učvršćivalo u uvjerenju da uzroci neuspjeha ipak ni- 
jesu objektivne prirode. Naime, ne bi se moglo reći da narod 
nije prihvatio borbu. U pitanju su bile subjektivne slabosti... 


Nije se mnogo znalo o stanju u dijelu Makedonije pod 
italijaaskom okupacijom. Organizacije su sačuvane u svim 
gradovima, ali nije bilo pokušaja da se organizuju partizan- 
ski odredi. Tu se pogriješilo! Makedonsko stanovništvo je, 
nesumnjivo, protiv okupatora, kako italijanskog tako i alban- 
skog. Italijanski okupatori su slabi; njihova vlast nije čvrsta. 
Sve to govori da na toj teritoriji može uspjeti oružani usta- 


nak odmah na početku. Jedinu smetnju će predstavljati 
albansko stanovništvo. 


Prva saznanja o situaciji u oba dijela Makedonije na- 
vela su me na zaključak da glavne snage koncentrišemo na 
teritoriji pod italijanskom okupacijom. Tamo će se nalaziti 
Glavni štab. Odatle ćemo prodirati na teritoriju pod bugar- 
skom okupacijom... 


GLAVNI STAB za Makedoniju sastojao se od dva člana 
— Mihajla Apostolskog, majora bivše jugoslovenske vojske, 1 
i jednog druga koji je učestvovao u španskom građanskom 
ratu: Njih dvojica su bili zaposleni u Skoplju. Iz grada su 
rukovodili oružanom borbom. Veze nijesu imali ni sa jednim 
odredom; oni su se u osnovi raspali! To me je iznenadilo, 
pa sam zatražio da mi objasne organizaciju rukovođenja. 

— U svim gradovima — odgovorili su — postojali su 
štabovi, ali su i oni razbijeni. Trebalo je da štabovi ruko- 
vode partizanskim odredima na određenim područjima, da 
neposredno organizuju diverzije i sabotaže, da rade na pri- 
dobijanju vojnika i oficira bugarske vojske... Svim štabo- 
vima rukovodi Glavni štab ... 


— Nije li takva ,mirnodopska" organizacija rukovo- 
đenja uticala da se partizanski odredi raspadnu u težim 
situacijama i da ,partizani" siđu u gradove na legaliza- 


ciju? — upitao sam izražavajući na taj način neslaganje sa 
dotadašnjom praksom. 
— Ne — odgovorili su. — Uzroke tim pojavama treba 


tražiti u specifičnim uslovima u Makedoniji; okupatori ras- 
polažu ogromnom vojnom snagom; okrutni su; naši kadrovi 
nisu imali iskustva. 


— A zar zadržavanje štabova u gradovima nije imalo 
negativnog uticaja na moral ljudi u partizanskim odredima? 
Najbolji ljudi su ipak ostajali u gradovima! U odrede su 
odlazili nedovoljno pripremljeni kadrovi — opet sam pri- 
mijetio. 

— Zadatak štabova nije samo u tome da rukovode 
odredima nego i diverzantskim grupama u gradovima, da 
rade na pridobijanju vojnika i oficira bugarske vojske... 


Težište borbe je u gradovima — uporno su ostajali pri svome 
moji sagovornici. 

Nijesam htio da nastavim načelnu diskusiju o tome gdje 
je težište borbe. Zelio sam da se ,spustimo na zemlju", te 
sam predložio da daju pregled onoga što je učinjeno. 

Obavijestili su me da je tokom ljeta 1942. godine do u 
kasnu jesen u rejonu Bitolja, Prilepa i Velesa dejstvovalo 
šest partizanskih odreda. Održavani su mitinzi po selima, 
spaljivane arhive, zapljenjivano oružje, municija i novac 
iz državne kase, strijeljani izdajnici koji su služili bugar- 
skim okupatorima. Izvođene su akcije na pruzi i na tele- 
fonskim linijama. Vođene su borbe sa žandarmerijom i poli- 
cijom, a bilo je sukoba i sa jedinicama bugarske vojske. 

Zapazio sam da se ne pominju ostali zadaci štabova, pa 
sam zapitao: 

— A kako stojite sa izvođenjem sabotaža i diverzija u 
gradovima? Imate li uspjeha u povezivanju sa jedinicama 
bugarske vojske? 

— Nismo mnogo učinili ni u jednom ni u drugom 
pravcu — kratko su mi odgovorili. 

Očekivao sam takav odgovor! Povoljni uslovi za izvođe- 
nje diverzija u gradovima stvaraju se jačanjem partizanske 
borbe; okupatorske snage su prinuđene da evakuišu sela, 
a pogotovo varoši; njihov moral opada, a raste moral sta- 
novništva. Tada stanovništvo počinje da pruža veću podršku 
partizanima; spremno je i da učestvuje u borbama i da 
masovno izvodi diverzantske akcije. Ukoliko partizani budu 
imali većeg uspjeha u borbama protiv okupatora, utoliko će 
imati snažniju podršku stanovništva, kako u selima tako i 
u gradovima. Tek u takvim uslovima se stvaraju veće mo- 
gućnosti za rad na pridobijanju čitavih jedinica bugarske 
vojske ... 

Sto sam više razmišljao o tome, sve više sam dolazio 
do uvjerenja da uzroke neuspjeha treba tražiti i u orijen- 
taciji da se štabovi zadrž/) p. gradovimg. U stvari, u grado- 
vima je trebalo ostaviti samo manji broj mlađih komunista 
kojii nijesu poznati policiji. Svi ostali su trebali izaći u šu- 
me. Štabove je trebalo formirati ne u gradovima, nego na 
terenu — i to od četa i odreda pa do Glavnog štaba. Tek sa 
razvojem borbe i pojavom slobodne teritorije stvorila bi se 
mogućnost da se pojedini komunisti vraćaju u gradove radi 


mobilizacije novih boraca u odrede, radi organizovanja di- 
verzija i sabotaža ... 

Saopštio sam im ta moja razmišljanja i predložio da 
ispravimo očigledne greške, da izađemo na teren i počnemo 
stvarati vojsku ... Naišao sam na otpor. 

—". Izložićemo se opasnosti da izginu najbolji kadrovi 
i da u gradovima ostanemo bez ikakvih organizacija... Rizik 
je velik, a eventualna preimućstva suviše su mala — uka- 
zivali su nastojeći da mi predoče necjelishodnost mojih 
prijedloga. 

— A zašto polazite od toga da će partizanski odredi 
opet doživjeti poraze? Zar ne vidite da oni moraju uspjeti 
ako otklonimo greške koje su do sada činjene? — bunio 
sam se. 

Pošto sam vidio da se ne slažemo i kako sam želio da 
stvar raščistim do kraja, upitao sam Apostolskog: 

— Da li biste izašli na teren ako se ipak prihvate ova 
moja razmišljanja? 

— Ne, ne bih mogao odmah izaći na teren — odgovo- 
rio je on... — Došao bih kasnije... Nemam iskustva u 
stvaranju vojnih jedinica. Znam samo komandovati već 
stvorenim jedinicama .. . 

Reagovao sam odlučno — nazvao sam takav stav opor- 
tunističkim i rekao da se ne pože ostati n Partiji sa takvim 
shvaćanjima/\ Međutim, Apostolski je ostao uporan, a ,.Spa- 
onac""" je ćutao. Ipak, nijesam postupio onako kao u Bosni. 
Iskustvo me je naučilo da budem strpljiviji sa ljudima. Si- 
tuacija u Makedoniji nije dozvoljavala da izgubimo ijednog 
čovjeka!. .. Složio sam se da Apostolski dođe kasnije. A on 
je to učinio kada smo stvorili slobodnu teritoriju i imali 
krupne vojne jedinice. 


SUSREO SAM SE sa Bojanom Blgaranovom; njega je 
Centralni komitet Bugarske radničke partije (komunista) po- 
slao u Makedoniju radi koordiniranja rada sa nama. Znao 
sam da se on nalazi u Makedoniji još od 1941. godine; pro- 
čitao sam i veoma pohvalnu ocjenu koju je Radosavljević 
dao o njemu u jednom pismu našem Centralnom komitetu. 
Kao i uvijek, imao sam tremu prije početka razgovora. On 


je dugo godina radio u Kominterni; izgleda, bio je i gene- 
ralni sekretar bugarske Partije neko vrijeme. 

Prvi utisci o Blgaranovu bili su nepovoljni: iako zna- 
tno stariji od mene, njegovo poznavanje marksizma bilo je 
knjiško ... Kako je razgovor odmicao, sve više sam se oslo- 
bađao treme i postajao sigurniji u ocjenama ... 

Razgovor je počeo o stanju na sovjetskim frontovima. 
Složili smo se da opkoljavanje njemačkih armija kod Sta- 
ljingrada predstavlja prekretnicu rata i da se može očekivati 
da sovjetska armija pređe u nastupanje prema njemačkim 
granicama. Napredovanje savezničkih armija u Africi oci- 
jenili smo takođe kao izuzetno značajno. Sve to mora po- 
voljno uticati na razvoj oružane borbe u svim evropskim 
zemljama. 

Neslaganja su nastala kada smo počeli analizirati situ- 
aciju u pojedinim evropskim zemljama. 

— Mislim da bi radnička klasa u evropskim zemljama 
morala da pređe na oružane forme borbe — počeo sam da 
iznosim moje teze ukazujući da su za to sazreli svi uslovi. 

— Ni u jednoj zapadnoj zemlji još nema masovnih pro- 
testnih akcija ni štrajkova radnika protiv okupatora — re- 
kao je Blgaranov. — Do toga je tek sada došlo u Francuskoj; 
u toj zemlji postoje povoljni uslovi i deluje veoma snažna 
komunistička partija... Sve dok ne bude takvih akcija, ne 
može se govoriti ni o postojanju povoljnih uslova za poče- 
tak oružane borbe. .. Iskustvo oktobarske revolucije nam 
to jasno pokazuje... 

Shvatio sam da pred sobom imam jednog od kominter- 
novskih doktrinara koji smatraju da se ništa nije promije- 
nilo od oktobarske revolucije i da se svaka revolucija mora 
odvijati baš kao i oktobarska: početi sa štrajkovima, demon- 
stracijama i barikadama, pa tek poslije toga organizovati 
oružani ustanak. 

— Čitava naša dosadašnja praksa pokazala je da smo 
uspjeli zato što se nijesmo držali nikakvih šema. Da smo 
se u prvo vrijeme orijentisali isključivo na štrajkove i de- 
monstracije ili na izvođenje sabotaža i diverzija u gradovi- 
ma, mi bismo izgubili bitku. Okupatori bi reagovali masov- 
nim strijeljanjem i deportovanjem ljudi u logore. Pale bi 
velike žrtve, a postigli bi se veoma mali uspjesi... Umje- 
sto toga, mi smo povukli komuniste iz gradova u sela i od- 


mah počeli sa oružanim akcijama. Njihov uspjeh stvorio je 
povoljne uslove za aktivnost komunista koji su ostali u gra- 
dovima. I uspjeli smo! Danas nema područja u našoj zemlji 
koje u većoj ili manjoj mjeri nije zahvaćeno oružanom bor- 
bom . .. 

Umjesto odgovora na takvo moje istupanje, Blgaranov, 
očito nezadovoljan, počeo je glasno da razmišlja: 

— Veliko je pitanje šta više doprinosi pobedi Crvene 
armije — oružana borba protiv okupatora ili štrajkovi i di- 
verzije kojima se onemogućava uredno snabdevanje nemač- 
kih armija. Staljin u svom govoru povodom godišnjice ok- 
tobarske revolucije daje prevagu ovom drugom. On nije is- 
takao kao primer za ugled oružanu borbu jugoslovenskih 
naroda, nego nedavne štrajkove .u Marseiu. Zašto je tako 
postupio? Verovatno zato što je ocenio da ti štrajkovi više 
doprinose pobedama sovjetske armije. 


I mene je to zbunjivalo; često sam se pitao zašto Sta- 
ljin nije u govoru povodom godišnjice Oktobra prošle godine 
ponovo kao prethodne godine istakao za primjer našu borbu. 
Pomišljao sam da je posumnjao u uspjeh naše borbe... a 
možda se ne slaže sa linijom naše narodnooslobodilačke bor- 
be.. . možda iz nekih razloga ne želi da se naša borba široko 
populariše u evropskim zemljama. 

Razmišljajući o tome, sjetio sam se da je Moskva po- 
četkom 1942. godine zatražila da naš Vrhovni štab uputi 
proglas narodima porobljene Evrope i da ih pozove na oru- 
žanu borbu protiv okupatora... Proglas je trebalo da emi- 
tuje Radio-Moskva. Time bi se odalo veliko priznanje našoj 
borbi. Razumljivo, odmah smo napisali traženi proglas, ali 
on nije bio objavljen. Nijesmo saznali zašto ... Taj postupak 
stvorio je kod mene uvjerenje da između nas i Moskve po- 
stoje razmimoilaženja i da Moskva u suštini ne odobrava 
liniju koju smo usvojili. Na takav zaključak me je navo- 
dila i činjenica da je Radio-Moskva dugo vremena isticao 
kako se četnici pod komandom generala Mihailovića bore 
protiv Nijemaca iako su u Moskvi dobro znali da četnici 
sarađuju sa okupatorima. Tada sam takav stav objašnjavao 
|Zželjom Moskve da ne zaoštrava odnose sa jugoslovenskom 
/yvladom u Londonu jer bi to moglo da kvari odnose Sovjet- 
({skog Saveza sa saveznicima ... 


Iz onoga što je rekao Blgaranov postalo mi je jasnije 
u čemu je suština naših razmimoilaženja sa Moskvom. Znao 
sam da on vjerno izražava mišljenje Moskve. Naime, izlazi 
da on svrsishodnost pokreta ili akcije u jednoj zemlji ocje- 
njuje ne sa gledišta koliko oni doprinose pobjedi socijalizma 
u toj zemlji, nego koliko olakšavaju pobjedu Crvene armije. 
Takav stav se opravdava višim interesima socijalizma, po- 
maganjem osnovne snage socijalizma. A ja se sa time nije- 
sam slagao! Za mene je radnički pokret u svakoj zemlji os- 
novna snaga socijalizma. To, naravno, ne isključuje, nego 
podrazumijeva da svaki pokret svojim akcijama pomaže 
Crvenu armiju. 

Nijesam htio da polemišem s Blgaranovom o tim pita- 
njima, pa smo prešli na analizu situacije u našim zemljama 
i na mogućnosti međusobne saradnje. 

— Interesuje me zašto u Bugarskoj nema oružane borbe 
protiv njemačke armije kada za to postoje povoljni objek- 
tivni uslovi (rat protiv Sovjetskog Saveza) i kada vaša Par- 
tija ima iskusne kadrove, izrasle u ranijim revolucionar- 
nim borbama? — zapitao sam Blgaranova. 

— Mnogima to izgleda čudno — odgovorio je Blgara- 
- — Vi, već dve godine imate snažan oružani pokret mada 
je vaša Partija=bez revolucionarne prošlosti. .. za to treba 
da zahvalite aprilskom vojnom slomu i okupaciji zemlie... 
to je izbacilo na-povr.šinu jednu slabu i beznačajnu partiju 
kojoj je pošlo za rukom da organizuie oružanu borbu, 


nov 


takvom ocjenom se ne bih složio — Burno sam 
reagovao. — Aprilski događaji se ne mogu odvojiti od mar- 
tovskih .. . Kao što znate, jugoslovenska vlada je pristu- 
pila Trojnom paktu ... Da je on ostao na snazi, njemačka 


vojska bi nesmetano ušla u Jugoslaviju. Ali pakt nije 0s- 
tao! Vlada koja je potpisala pakt srušena je akcijom na- 
roda na inicijativu Partije. Istina, pobunila se i vojska. To 
je neposredno dovelo do pada vlade. Ali, ni akcija vojske 
nije došla slučajno. Partija je mnogo ranije povela akciju 
za okupljanje svih patriotskih snaga za odbranu zemlje. 
A to nije mimoišlo ni vojsku; sve što je u njoj bilo patriot- 
sko pokrenulo se na akciju... Aprilski događaji nijesu iz- 
bacili na površinu jednu slabu partiju . .. prije bi se moglo 
reći da je jedna partija obnovljena mladim kadrovima spri- 
ječila da Jugoslavija postane saveznik sila osovine. Aprilski 


vojni slom — nastavio sam u jednom dahu — posljedica je 
nesposobnosti i nespremnosti vojnih vrhova da se suprot- 
stave njemačkoj vojnoj mašini... A kada je već došlo do 
sloma, Partija je, prirodno, pozvala mase u borbu za oslo- 
bođenje zemlje od okupatora. Dakle, jedna ,slaba" partija 
uspjela je da utiče na tok događaja ... 


— Bez obzira na to što govorite — nije se predavao 
Blilgaranov — između položaja i stanja u Jugoslaviji i Bu- 
garskoj se ne može staviti znak jednakosti. Jugoslavija je 
u aprilskim danima doživela vojni poraz. Razbijen je dr- 
žavni aparat, oružje je ostalo u rukama naroda. .. Sve je 
to olakšalo da pokrenete mase. A u Bugarskoj je obrnuta 
situacija: stari državni aparat je ostao neokrnjen, čak su ga 
Nemci pojačali. Oružje je ostalo u rukama vojske i organa 
bezbednosti, što otežava pokretanje masa na oružanu bor- 
bu... 


— Sve je to tačno — prekinuo sam sagovornika — ali 
vi zaboravljate da takvo stanje u našoj zemlji nije nastalo 
slučajno ... ono je stvoreno akcijama naše Partije... Vi 


ne možete tvrditi da kod vas nijesu postojali povoljni uslovi 
za borbu protiv pristupanja Bugarske Trojnom paktu i za 
rušenje vlade ... 


Došao je red na Blgaranova da burno reaguje. Nastojao 
je po svaku cijenu da opravda to što u Bugarskoj nije do- 
šlo do oružane borbe poput one koja se razvila u Jugosla- 
viji ... Osjetio sam da je pogođen ponos jedne ,stare" par- 
tije, pa sam promijenio temu razgovora. 

— Dobro, dokle ste stigli u organizovanju oružane bor- 


be? — pomirljivo sam zapitao. 
— Nalazimo se u fazi političkih priprema za prelazak 
na oružane forme borbe — odgovorio je Blgaranov. — Raz- 


vijamo političku borbu u narodu i u armiji kako bismo spre- 
čili da ona ode na sovjetski front. U tome smo uspeli... 
Organizujemo široku aktivnost u narodu da ne daje vlastima 
prehrambene proizvode, ništa što bi moglo koristiti Nemcima 
za rat protiv Sovjetskog Saveza. I u tome smo uspeli... Ra- 
dimo u armiji da ona u celini pređe na stranu naroda kada 
dođe vreme za odlučujuću bitku. Organizujemo i partizanske 
odrede, mada je to tek u začetku... Imali smo i teškoća sa 
članovima Partije i organizacijama koje je bilo teško ubediti 


da su sazreli uslovi za oružanu borbu ... Sada smo i to pre- 
ovladali... 

Prekinuo sam njegovo izlaganje: 

— Ne razumijem vašu politiku, a još manje objašnjenja 
koja dajete... Vi kažete da ste svojom aktivnošću spriječili 
odlazak bugarske armije na Istočni front... ali ona je došla 
na ,jugoslovenski front" i zamijenila njemačke divizije koje 
su upućene na sovjetski front! U čemu ste onda pomogli sov- 
jetskoj armiji? ... Ističete da ste otežali snabdijevanje nje- 
mačkih armija hranom i vojnim materijalom, ali željeznički 
transporti nesmetano odlaze iz Bugarske za Njemačku!. .. 
Podvlačite kako ste razvili politički rad u armiji da bi ona 
u cjelini prešla na stranu naroda ,kada dođe vrijeme". Ne 
razumijem zašto treba čekati... Zar ,vrijeme" nije već do- 
šlo? Zar nije mnogo efikasnije da vojne jedinice pojedinačno 
prelaze na stranu partizana i time stvaraju diferencijaciju 
u vojsci? ... 


Nijesam se mogao uzdržati i postavio sam i sarkastično 
pitanje: 

— Dokle ćete da filozofirate? Zašto ne uzmete puške 
i ne tučete Nijemce? Trebalo bi da se više bavite stvarnim 
pripremama kako biste tukli Nijemce ... svakog dana i sva- 
kog časa! 

Očekivao sam oštar odgovor. Ali ne onakav kakav je 
uslijedio. 

Blgaranov je počeo prijetećim glasom: 

— Vi ste uvredili jednu veliku partiju... sa slavnom 
prošlošću ... Tako se ne može govoriti o partiji koja je or- 
ganizovala septembarski ustanak... i koja je dala međuna- 
rodnom radničkom pokretu revolucionare kao što su Dimit- 
rov i Kolarov... Vi ćete za ovo odgovarati... pred Komin- 
ternom! 

Uplašio sam se! Bio sam ljut na sebe što sam se upuštao 
u kritikovanje bugarske Partije ... zašto se nijesam ograni- 
čio na kritiku njihovog stava prema Makedoniji? A tu se 
imalo šta kritikovati... i bez bojazni da ću odgovarati pred 
Kominternom. Zato sam brzo reagovao: 

— Imate pravo! Politika koju vodite u Bugarskoj vaša 
je stvar! Ali imam ozbiljne primjedbe na liniju vaše Partije 
i na vaš rad u Makedoniji! No, treba mi vremena da dobro 


proučim sve materijale koji se odnose na ova pitanja... 
tada ćemo se ponovo sastati... 

Složili smo se o potrebi ponovnog sastanka. Blgaranov 
je napustio stan u kome smo izgovorili dosta teških riječi. 
Milica, Radosavljević i ja ostali smo da prenoćimo ... 

Ujutro nas je čekalo neprijatno iznenađenje: bugarska 
policija je blokirala cio kvart... Računao sam da ćemo se 
izvući zahvaljujući legitimacijama iz Leskovca. Nezgoda je 
samo u tome što nijesmo bili prijavljeni... ali nastojaćemo 
ih ubijediti da smo u Skoplje stigli prethodnog dana. 

Srećom, poslije jednog sata blokada je bila skinuta! Brzo 
smo se udaljili iz ,sumnjivog" kraja. 

Taj događaj je ponovo ukazao na opasnosti koje me 
vrebaju na svakom koraku. Mogao sam pasti u ruke policiji 
već drugog dana boravka u Skoplju! Kako da se od toga 
osiguram u neposrednoj budućnosti? Pošto u Skoplju nije 
bilo stanova sa tajnim skloništima, rekao sam Banetu An- 
drejevu da nađe stanodavca kod koga bismo Milica i ja sta- 
novali kao bračni par i bili legalno prijavljeni. Andrejev je 
odmah našao jednog geometra iz Velesa koji je pristao da 
nas primi ne sluteći ko smo i zašto u stvari boravimo u Sko- 
plju. Sve je bilo u najboljem redu dok me novi gazda nije 
zapitao šta sam po zanimanju. 

— Geometar — odgovorio sam pribrano. 

— Pa i ja sam geometar! — iznenadio se domaćin. 

Kakva slučajnost! U mojoj lažnoj legitimaciji stajalo je 
da sam geometar! Uplašio sam se da ne počne ispitivanje 
gdje sam i kada završio školu. Zato sam preduhitrio mog 
stanodavca: 

— A gdje ste vi završili školu? 


— U Beogradu... 

— A ja u Zagrebu — požurio sam da dodam i upi- 
tao: — Kada? 

— Pre dve godine — odgovorio je stanodavac. 

— A ja prije četiri godine... — odahnuo sam. 


Opasnost je bila prebrođena! Kao legalno prijavljen sta- 
nar mogao sam se posvetiti zadatku zbog kojeg sam došao... 

NEUMORNO SAM PROUČAVAO dokumente, izvje- 
štaje i ostale materijale na osnovu kojih je moguće izvući 
pouzdane zaključke o stvarnim uzrocima neuspjeha oružane 
borbe u Makedoniji... 


Upravo u jeku tog intenzivnog rada morao sam ponovo 
napustiti stan. .. Bane Andrejev je došao jednog dana i sa- 
opštio mi da moj stanodavac sumnja u priču koju smo izmi- 
slili. 

To mu nije žena — govorio je Banetu — jer se uopšte 
ne ponašaju kao muž i žena... Ona nije došla radi leče- 
nja. .. nijednom nije bila kod lekara! A on nije nikakav ge- 
ometar — nastavio je moj stanodavac — nego neki veliki 
konspirator. Stalno nešto sitno piše na komadićima papira, 
izađe iz kuće i odmah se vraća. Očigledno obavlja neke 
konspirativne poslove ... Mora da je član CK Partije jer 
ima nerve kakvi se retko sreću... Ne zna ni reči bugarski 
ni makedonski, a slobodno razgovara sa susedima ... 


Pošto je Andrejevu izrazio svoje sumnje, geometar je 
rekao da je spreman na sitne usluge, ali ne i na velike žrtve. 
Zato je tražio da se Milica i ja hitno iselimo. 

Ma koliko to saopštenje bilo neprijatno, ipak me je umi- 
rilo to što me stanodavac nije prijavio okupatorskim vla- 
stima. Bio je pošten i priznao je da nije spreman na velike 
žrtve! Uostalom, i ja sam bio kriv... dozvolio sam da me 
proučavanje materijala toliko zanese da sam zaboravio na 
osnovna pravila konspiracije. 

Istog dana prešli smo kod mog starog poznanika Gige. 
Kod njega sam odsjedao kada sam prije okupacije dolazio 
u Skoplje. Gigo je bio radnik, rodom iz Kumanova. Neko- 
liko puta hapšen i premlaćivan, nikada ništa nije priznao. 
Njegov stan nije bio bezbjedan, te nijesam smio da se pri- 
javim policiji. Srećom, u dvorištu je bilo izgrađeno podze- 
mno sklonište u koje smo se mogli smjestiti za vrijeme ,,blo- 
kade". 


Kod Gige smo ostali desetak dana. Za to vrijeme sam 
obavio ogroman posao. Okružen drugarskom pažnjom Gige 
i njegove porodice, proučio sam sve što se odnosilo na razvoj 
situacije u Makedoniji tokom 1941. i 1942. godine. Osjećao 
sam se potpuno bezbjedno: Gigina kuća bila je u tipičnom 


turskom stilu — velika bašta, visoka ograda koja sakriva od 
radoznalih pogleda; u bujnom rastinju bašte bilo je smje- 
šteno sklonište — ,grobnica" sa sandukom u koji su mogle 
da stanu najviše dvije osobe. ,Grobnica" je bila namijenjena 
sakrivanju propagandnog materijala. Za sakrivanje ljudi bila 
je veoma nepraktična: trebalo je najprije ukloniti zemlju, 
ući u sanduk i opet nabacati busenje. Osim toga, u , grobnici" 
se nije moglo dugo ostati jer je postojala opasnost od ugu- 
šivanja. Uprkos svim tim nedostacima, mi smo računali da 
nam ,grobnica" može poslužiti kao pouzdano sklonište u slu- 
čaju blokade. 


Grobnica" je preko noći bila stalno otvorena, a Gigo 
ili njegova žena su sjedili pored prozora i gledali na ulicu 
da bi nas probudili ukoliko naiđe policija. 

Jedne večeri izvršili smo probu: uspjeli smo da se sklo- 
nimo u ,grobnicu" i da budemo zatrpani dok je Gigo ,,tra- 
žio" ključ i otvarao kapiju. 

Nadao sam se da nam ,grobnica" ipak neće biti potre- 
bna i zato sam mirno spavao svake noći... 

Međutim, jedne večeri nam javiše da će sljedećeg dana 
biti opšta blokada i da će policija vršiti pretrese po kućama 
radi pronalaženja Jevreja i njihovog upućivanja u koncen- 
tracione logore. 

Cijelu noć su Gigo i njegova žena stražarili, a ujutro 
smo ušli u ,grobnicu", koju su zatim zatrpali. No, tada je 
nastala nova nedaća: pas naših domaćina je počeo da njuška 
i razgrće zemlju sa ,grobnice". Psa su odvukli u drugi kraj 
dvorišta i povjerili ga nadzoru Gigine kćerkice kojoj je bilo 
svega nekoliko godina. Rekli su joj otvoreno da će nas poli- 
cija ubiti ako pusti psa. Mala je sa svom ozbiljnošću primila 
zadatak i savjesno ga izvršila. 

Samo što smo otklonili tu opasnost, naišla je nova: osje- 
tili smo da nemamo vazduha... uzalud smo pokušavali da 
upalimo šibicu. Morali su nas otkopati! Dogovorili smo se da 
ostavimo manji otvor dok policija ne dođe na kapiju. Gigina 
žena je stajala sa lopatom kraj ,grobnice" spremna da nas 
zatrpa dok Gigo otvara kapiju. 

Cio dan smo proveli u iščekivanju — svako na svom 
mjestu. Policija nije došla i uveče smo se vratili ,normal- 
nom" životu. Milica i ja smo otišli na spavanje, a Gigo i nje- 
gova žena su se smjenjivali na ,stražarskom mjestu". 


KONAČNA PROCJENA situacije u Makedoniji govo- 
rila je u prilog tome da se i treći put počne sa oružanom 
borbom ... Sve više se rasplamsavala borba u zapadnim kra- 
jevima zemlje; dolazak Vrhovnog štaba i glavnine naših 
snaga u Bosansku krajinu doveo je do prekretnice u razvoju 
ustanka u zapadnoj Bosni, Hrvatskoj, Sloveniji... Prelas- 
om sremskih partizana u istočnu Bosnu odnos snaga se pro- 
mijenio u našu korist i mi smo ponovo izbili na granicu 
rema zapadnoj Srbiji. . . Razbijanjem četnika na Neretvi 
otvoren je put za povratak naših snaga u Hercegovinu, Crnu 
Goru i Sandžak, gdje ih je narod radosno dočekao jer mu je 
dozlogrdio četnički teror... Definitivno su razbijeni planovi 
okupatora i četnika da od istočnih krajeva zemlje, sve do ri- 
jeke Bosne i Neretve, stvore bazu četničkog pokreta... 
U Srbiji se počela obnavljati borba. Zapadna Srbija je još 
bila baza četnika, ali su zato partizani jačali na jugu — u 
Toplici, Jablanici, Crnoj Travi. . . Odlučujuće borbe za ko- 
načni uticaj u Srbiji tek su predstojale. .. 

I u zemljama koje se graniče sa Makedonijom situacija 
se povoljno razvijala. Počele su oružane akcije u Grčkoj 
i Albaniji; organizovani su partizanski odredi. Otuda se 
javljala potreba za koordiniranjem akcija. I u Bugarskoj su 
vršene pripreme za prelazak na oružanu formu borbe... 

U takvim uslovima Makedonija nije smjela zaostati. 

Odlučio sam se za akciju! Početi odmah sa oružanom 
borbom, i to po mogućnosti u svim krajevima Makedonije. 
Sve što je spremno da ide u borbu trebalo je povući iz gra- 
dova u odrede, a u gradovima ostaviti samo po nekog mla- 
đeg druga koji nije poznat policiji. .. Riješio sam da pozo- 
vemo i one drugove koji su već bili u partizanskim odre- 
dima i koji su se krili po selima ili u gradovima; oni su već 
doživjeli ,vatreno" krštenje i treba da sačinjavaju jezgro 
budućih partizanskih odreda. . . Uputio sam pismo partij- 
skim organizacijama i izdao proglase partizanima. Nijesam 
se prevario, svi su se odazvali pozivu. 

Izdao sam i naredbu o formiranju odreda na cijeloj te- 
ritoriji Makedonije. Predviđeno je pet grupa odreda: 

Prva grupa odreda trebalo je da dejstvuje sjeverno od 
linije Debar—Kičevo i zapadno od željezničke pruge Kača- 


nik—Skoplje—Veles. Odredi su imali zadatak da uspostave 
kontakt sa albanskim partizanima u rejonu Debar—Piško- 
peja i sa kosovskim partizanima u rejonu Sar-planine. 

Druga grupa odreda bila je predviđena na području ju- 
žno od linije Kičevo—Debar i zapadno od željezničke pruge 
Veles—Prilep—Bitolj. Odredi iz te grupe trebalo je da se 
povežu sa albanskim partizanima u rejonu Korče i Podgra- 
deca i sa grčkim partizanima u lerinskom i kosturskom re- 
jonu. 

Treća grupa odreda trebalo je da se formira na prostoru 
između željezničkih pruga Veles—Bitolj i Veles—Devđelija. 
Ti odredi su dobili zadatak da se povežu sa grčkim parti- 
zanima na području Kajmakčalana i Pajaka. 


Najveću brigu mi je zadavalo stanje u istočnoj Make- 
doniji, u rejonu Štipa i Strumice. Tu je trebalo da se for- 
mira četvrta grupa odreda. Znao sam da je partijska orga- 
nizacija malobrojna, u narodu još neiživljene iluzije u bu- 
garske ,,oslobodioce" ... Bio sam u dilemi kako da postupim: 
ili odmah formirati odrede od komunista iz gradova i akci- 
jama protiv okupatora privlačiti nove borce ili čekati da oja- 
čaju partizanske snage na susjednim područjima Tikveša 
i Kumanova i onda postepeno prodirati na taj teren. Prvi 
put je brži, ali zato i nesigurniji. Ipak sam se za njega opre- 
dijelio. Pristupili smo odmah formiranju četvrte grupe od- 
reda. 

Odložio sam formiranje pete grupe odreda u rejonu 
Kumanova. Partijska organizacija u Kumanovu je bila razbi- 
jena i sa njom nijesmo imali nikakve veze... Stanovništvo 
je inače bilo spremno da se pridruži borbi protiv okupatora; 
čak su i četnici uspjeli da stvore izvjesna uporišta... Nije 
preostajalo ništa drugo nego da koordinirano dejstvujemo 
preko nekih veza u Kumanovu i da preko Vranjskog parti- 
zanskog odreda počnemo sa oružanom borbom i na tom 
području. 

U to vrijeme uputio sam pismo partizanima ukazujući 
na osnovne slabosti dotadašnje borbe. Najprije sam istakao 
štetnost shvatanja da se samo mali odredi mogu održati. 
Mali, lako pokretljivi odredi potrebni su na samom početku 
oružane borbe, ali, ukoliko se ne omasove i ne prerastu u 
krupne vojne jedinice, osuđeni su na propast... Osudio sam 


i orijentaciju na to da se akcije svedu samo na održavanje 
mitinga, spaljivanje opštinskih arhiva ... što je neizbježno 
vodilo u pasivnost. Odredi su se sukobljavali sa okupator- 
skim snagama samo kada su bivali napadnuti, znači kada 
su bili u nepovoljnijem položaju. Tada su imali veće gubitke, 
a često bivali razbijeni... Umjesto takve orijentacije, tre- 
balo je vršiti iznenadne napade na vojne jedinice okupatora, 
nanositi im teške gubitke, natjerati ih da se povlače u veće 
gradove. Tada se mora pojaviti slobodna teritorija. 


Ne treba se bojati represalija! One se ni onako ne mogu 
izbjeći. Odredi treba, gdje god je moguće, da pružaju zaštitu 
stanovništvu i da prihvataju u svoje redove sve one koji 
budu zaželjeli da se priključe borbi... 


POŠTO su se Radosavljević, Temelkovski i Aceva slo- 
žili sa koncepcijom oživljavanja oružane borbe, pretresli smo 
stanje rukovodećeg kadra koji je trebalo da ponese glavni 
teret pri ostvarivanju tog krupnog zadatka. Odlučili smo da 
se u svaku zonu pošalje po jedan član rukovodstva sa izvan- 
rednim ovlašćenjima da preduzima mjere za koje nađe da 
su potrebne za oživljavanje oružane borbe, organizovanje 
odreda... To su morali biti politički uzdignuti komunisti, 
sposobni da samostalno donose vojne i političke odluke. Jer 
u uslovima zaoštrene borbe neće biti mogućnosti da se uvi- 
jek i o svakom pitanju konsultuje centar. .. 

Odlučili smo da Temelkovskog pošaljemo u treću grupu 
odreda; njemu će se pridružiti Minčev. 

Temelkovski mi se mnogo svidio: mlad... teoretski ne 
mnogo uzdignut, ali politički se dobro orijentiše ... posje- 
duje odlučnost kakva se rijetko sreće. Od prvog susreta ste- 
kao sam povjerenje u njega. 

Acevu sam zapazio po kritičkom stavu prema onima 
koji su tvrdili da u Makedoniji nema uslova za partizansko 
ratovanje; ostala mi je u sjećanju njena izjava koju sam 
pročitao u nekom materijalu — ,narod nije prilazio parti- 
zanima jer oni su se uvek nalazili po šumama". 

Aceva je imala da ide u četvrtu grupu odreda. Njoj 
će se priključiti Ljupčo Arsov čim bude pušten iz internacije. 


Glavni štab i partijsko rukovodstvo bi prešli na teri- 
toriju pod italijanskom okupacijom (oko Kičeva); odatle bi 
rukovodili oružanom borbom u cijeloj Makedoniji. Pošto su 
drugovi iz Glavnog štaba odbili da odmah izađu na teren, 
riješili smo da ne zaoštravamo odnose s njima, već da im 
ostavimo vremena da nam se pridruže. Do tada poslovima 
u štabu će se baviti grupa drugova iz partijskog rukovodstva. 

Radosavljević je imao da ostane u Skoplju i da posvr- 
šava kadrovske i organizacione poslove oko formiranja treće 
i četvrte grupe odreda. Njegov je zadatak bio da vidi da li 
se može nešto preduzeti da se ubrza stvaranje odreda u re- 
jonu Kumanova. Poslije toga trebalo je da se prebaci u rejon 
Kičeva, gdje bi radio kao instruktor pri partijskom ruko- 
vodstvu. 

Ja sam planirao da se prebacim u Tetovo i da održim 
sastanak sa dijelom rukovodstva koje se nalazilo na terito- 
riji pod italijanskom okupacijom. Na sastanku bismo se do- 
govorili o organizovanju prve i druge grupe odreda, o smje- 
štaju Glavnog štaba i partijskog rukovodstva. .. Planirali 
smo da održimo i prvi sastanak Centralnog komiteta Komu- 
nističke partije Makedonije. 


PRED MOJ ODLAZAK iz Skoplja ponovo sam se sastao 
sa Bligaranovom. Tog puta bio sam mnogo sigurniji u ono 
što sam govorio. Dobro sam upoznao situaciju, sagledao po- 
litiku bugarske Partije prema Makedoniji... Više nijesam 
kritikovao politiku koju vode u Bugarskoj, ali sam zato 
oštro napao politiku koju su sprovodili u Makedoniji. 

— Pravilno je — počeo je Blgaranov — što si se najpre 
želeo upoznati sa situacijom u Makedoniji, pa tek onda pre- 
duzeti odgovarajuće mere. No, vreme je da nešto preduz- 
memo ... Predlažem da se formira zajedničko rukovodstvo 
u koje bi ušli sekretar makedonske organizacije i nas dvo- 
jica kao predstavnici bugarske i jugoslovenske Partije ... 
To bi bilo u skladu sa odlukom Kominterne da naše dve 
partije sarađuju po pitanju Makedonije. Uostalom, radi toga 
sam i poslat u Makedoniju ... 

— Ne prihvatam takvo rješenje — odgovorio sam brzo. 
— Ono ne odgovara duhu odluke; u njoj se govori samo Oo 


potrebi saradnje dviju partija, ali se ne predviđaju nikakva 
koordinaciona tijela ... Predlažem da čitav problem riješimo 
na ovaj način: vi ste predstavnik bugarske Partije pri našem 
Centralnom komitetu, a ja sam delegat tog komiteta; dakle, 
vi mi možete davati kritičke primjedbe i prijedloge, ja ću 
ih razmotriti i o njima odlučiti... Jer makedonska organi- 
zacija se nalazi u sastavu naše Partije... njom rukovodi 
naš Centralni komitet... 

Kako Blgaranov nije komentarisao odbijanje njegovog 
prijedloga, to sam nastavio: 

— Uostalom, ne vidim mogućnost dublje saradnje iz- 
među naše dvije partije... linije koje smo usvojili potpuno 
se razlikuju... vi smatrate da je težište borbe u gradovima, 
da treba voditi akcije za svakodnevne interese, organizovati 
borbene grupe radnika i pridobijati vojnike i oficire koji bi 
se aktivizirali kada dođe vrijeme za uzimanje vlasti... Mi 
smatramo da ćete uspjeti samo ako Crvena armija uđe u 
Bugarsku prije savezničkih armija... Težište borbe sada 
nije u gradovima, nego u planinama. Tamo treba stva- 
rati i jačati partizanske odrede; obezbijediti njihovo pre- 
rastanje u krupne vojne jedinice sposobne da razbiju nepri- 
jateljske snage i oslobađaju gradove... Vi kopirate iskustva 
oktobarske revolucije... i to poslije četvrt vijeka... a mi 
koristimo nova iskustva i nove mogućnosti koje nam pruža 
oslobodilački rat... U takvim uslovima ograničene su mo- 
gućnosti saradnje. 


Bligaranov je i dalje ćutao, a ja sam nastavljao u jed- 
nom dahu: 

— Vaša djelatnost ovdje bila je u osnovi štetna... Na- 
glašavali ste, istina, da makedonske organizacije treba da 
slijede liniju Komunističke partije Jugoslavije jer njoj or- 
ganizaciono pripadaju; ali ste vješto koristili teritorijalnu 
udaljenost rukovodstva jugoslovenske Partije i političku ne- 
doraslost pojedinih makedonskih rukovodstava i često ste 
uspijevali da nametnete svoje stavove: da u Makedoniji 
nema uslova za razvoj narodnooslobodilačke borbe jer još 
nijesu iživljene iluzije u bugarske ,,oslobodioce"; da komu- 
nisti ne treba da idu u šumu, već da je bolje da se javljaju 
u bugarsku vojsku; da neprijatelja treba natjerati da ide u 
šumu itd. Sve je to unosilo demoralizaciju među komuniste 


i u narod, jer su se mnogi s pravom pitali zašto podnositi 
žrtve ako objektivno ne postoje uslovi za borbu... Štetno 
je djelovalo i sijanje iluzija da je dovoljno oboriti vladu 
Borisa Filova pa da Makedonija bude slobodna... Takvi i 
mnogi drugi vaši stavovi bili su potpuno suprotni liniji naše 
Partije... Saradnju možemo uspostaviti samo na potpuno 
novoj osnovi... Pođite sa mnom i makedonskim rukovod- 
stvom u planine!. .. Pomognite nam da stvorimo makedon- 
sku vojsku ... 

Bilgaranov, sve vrijeme ćutljiv i vrlo rezervisan, na- 
jednom je živnuo: 

— Ne, ne mogu... moram odmah u Sofiju da referišem 
rukovodstvu o našem razgovoru. 

Bilo je jasno da ne želi da nam se pridruži zato što ne 
vjeruje da ćemo uspjeti da organizujemo oružani ustanak. 
Vjerovatno je takvu našu orijentaciju ocjenjivao kao avan- 
turizam. 

Oprostili smo se dosta hladno. 


OKO 20. MARTA pošao sam uskotračnom prugom do 
rudnika Raduše, gdje su njemački okupatori eksploatisali 
hromnu rudu. Sa mnom je bio jedan drug iz Tetova koji 
je trebalo da me prebaci preko granice i dovede do drugova 
iz rukovodstva koji su me čekali u Tetovu. 

Iz Raduše smo oko 10 časova ujutro krenuli planinom 
prema granici. Ispod nas su se vidjeli rudnik i zgrade rud- 
ničke direkcije. .. niko nas nije zaustavljao mada je bilo 
jasno da namjeravamo da ilegalno pređemo granicu. To je 
pokazivalo koliko je slaba okupatorska vlast. 


Na vrh planine smo izbili za dana... granica je veoma 
blizu ... zašli smo dublje u šumu da sačekamo noć... gra- 
nicu smo prešli u blizini Tetova. 

U grad smo ušli kroz uske sokake... oni su iz vremena 
turskog ropstva. Smjestili smo se u jednu od tih , turskih" 
kuća... 

Trebalo je da održimo sastanak na kome bi se proglasilo 
formiranje makedonske Partije.. . njenog Centralnog komi- 
teta... Namjeravali smo da razmotrimo i sva pitanja, orga- 


nizaciona i kadrovska, oko organizovanja prve i druge grupe 
odreda... i pitanje smještaja Centralnog komiteta i Glav- 
nog štaba. 


Sastanku je trebalo da prisustvuju i drugovi koji su 
se nalazili na teritoriji pod bugarskom okupacijom. Među- 
tim, nijesmo ih pozvali da ne bismo gubili u vremenu i ne- 
potrebno ih izlagali riziku da padnu u ruke policiji... Tako 
nijesu prisustvovali Radosavljević, Temelkovski i Aceva ... 
Prisustvovali su samo Cvetko Uzunovski, Kuzman Josifovski 
i Strahil Gigov... drugovi koji su bili određeni da rade u 
centru ... 


Sastali smo se na periferiji grada u jednoj kući kojoj 
se moglo prići i iz vinograda. Došli su Josifovski, Gigov i 
Uzunovski; prvu dvojicu sam poznavao još od prije rata, 


dok sam Uzunovskog prvi put vidio ... Josifovski je ostao 
onakav kakvog sam ga zapamtio još od vremena kada smo 
se sreli u Prilepu — tada su smijenili rukovodstvo sastav- 


ljeno od ,,starih komunista"; nijesu prihvatali da se rad Par- 
tije svede na prepričavanje ,novosti iz međunarodne situ- 
acije" ... On mi je tada izgledao miran i povučen, ali zato 
stabilan i postojan; bio sam siguran da ono što kaže mora 
biti i ostvareno... Ni Gigov se nije izmijenio; on je bio 
jedan od onih komunista koji su robijali ali se po shvata- 
njima nijesu razlikovali od mladih — držao je korak s vre- 
menom. U/ujiovsMje/bio u Španiji, gdje je stekao vojno 
iskustvo i sposoGnost da-poErene mase... Ali, ostalo je u 
njemu nešto nedorečeno... No, u cjelini gledano, bio sam 
zadovoljan sastavom novog rukovodstva ... Sa Radosavlje- 
vićem kao instruktorom oni će odgovoriti zadacima koji se 
pred njih postavljaju. 

Ni omladinu nijesam zapostavio — predvidjeli smo for- 
miranje novog rukovodstva. Taj zadatak smo povjerili Lji- 
ljani Calovskoj; nju sam poznavao takođe od prije rata; pre- 
nosila je partijski materijal za Makedoniju. Cim sam došao 
u Skoplje, potražio sam je i angažovao je na okupljanju 
komunista koji su za oružanu borbu. I taj zadatak je dobro 
izvršila ... 

— Prema zaključku Centralnog komiteta KPJ treba da 
se oformi Komunistička partija Makedonije — počeo sam 
moje izlaganje... — Ona, razumljivo, ostaje i dalje u sa- 


stavu Komunističke partije Jugoslavije... Ovaj korak je 
preduzet da bi se makedonskim komunistima olakšalo okup- 
ljanje naroda u borbi za oslobođenje Makedonije... Me- 
đutim, to nikako ne bi smjelo da dovede do odvajanja te 
borbe od one koju vode ostali narodi Jugoslavije. Ukoliko 
bi do toga došlo, to bi dovelo do jačanja onih snaga koje 
se na unutrašnjem i na međunarodnom planu bore za obnovu 
stare Jugoslavije. Realno je očekivati — nastavio sam — da 
ćemo kroz ovu borbu uspjeti da ostvarimo oslobođenje onog 
dijela Makedonije koji se nalazio u sastavu stare Jugoslavije. 
Za taj cilj ne bori se samo makedonski nego i svi drugi 
narodi Jugoslavije... ukoliko je ta borba povezanija, uto- 
liko postoje veći izgledi za uspjeh. Štetne su tendencije — 
skrenuo sam pažnju — koje su postojale u prošlosti, da se 
pred narodom sakriva da je borba za slobodu Makedonije 
tijesno povezana sa sudbinom Jugoslavije. Ako pobijede 
reakcionarne snage u ostalim narodima, takvu sudbinu neće 
moći izbjeći ni makedonski narod... Ne smije se anatemi- 
sati Jugoslavija kao takva zbog toga što je u staroj Jugo- 
slaviji vladao režim velikosrpske hegemonije ... Mora se 
shvatiti da postoje dvije Jugoslavije: jedna koja treba da 
pripadne prošlosti, mada se za nju bore znatne snage na 
unutrašnjem i posebno na međunarodnom planu, i druga 
koja se rađa u narodnooslobodilačkoj borbi i za koju se bore 
znatne snage u svim narodima Jugoslavije. Ove snage su 
spremne da pomognu makedonskom narodu očekujući i od 
njega pomoć... Sakrivanje istine od naroda, ma od koga 
dolazilo, nije u interesu makedonskog naroda ... 


Upoznao sam drugove i sa mjerama koje smo radi oživ- 
ljavanja oružane borbe preduzeli na teritoriji pod bugar- 
skom okupacijom. Pošto niko nije imao primjedbe, prešli 
smo na zadatke koji nas očekuju na teritoriji pod italijan- 
skom okupacijom... 

Upravo kada smo bili u toku te diskusije, upao je naš 
domaćin i usplahirenim glasom rekao da je kuća po svoj 
prilici opkoljena jer iz vinograda se čuju glasovi i vidi se 
svjetlucanje džepnih lampi... Nijesmo mnogo oklijevali; 
brzo smo se prebacili preko visoke ograde u dvorište su- 
sjedne kuće. Ali, kako je pomrčina bila gusta kao tijesto, 
nagazili smo na neke limene kante i tako stvorili buku koja 


je izazvala lavež pasa! Počeše se otvarati prozori na okolnim 
kućama, a bunovni ljudi su se pitali šta se to dešava. Otvo- 
rila su se i vrata kuće u čijem smo se dvorištu nalazili... 
na pragu se pojaviše muškarac i žena. Bez oklijevanja sam 
im prišao i glasom koji je trebalo da zvuči mirno zamolio 
ih da mi pokažu kuda se izlazi na ulicu jer smo zZalutali! 
Bez riječi su otvorili kapiju i pustili nas na ulicu. Nijesu 
me čak ni zapitali ko sam i kako sam zalutao u tuđe 
dvorište. Očigledno, shvatili su da se ne radi o lopovima i 
provalnicima, nego o ljudima koji se kriju od okupatorske 
vlasti i koje je policija iznenadila. 

Kasnije sam se raspitivao kako je moguće da nas niko 
iz okolnih zgrada nije prijavio policiji. Objasnili su mi da 
se među makedonskim stanovništvom teško mogu naći Špi- 
juni i sluge okupatora. 


Diskusiju smo nastavili poslije dva dana, naravno — u 
drugoj kući. Ocjene drugova o stanju na području pod itali- 
janskom okupacijom su se u osnovi poklapale sa zaključcima 
do kojih sam došao za vrijeme boravka u Skoplju: make- 
donsko stanovništvo je u cjelini spremno da podrži oružanu 
borbu; njegov položaj u uslovima italijansko-albanske oku- 
pacije se znatno pogoršao u političkom i ekonomskom po- 
gledu. Nijesu se pojavili ni znaci demoralizacije, što se 
obično javlja u uslovima kada se pretrpi poraz. Ovdje nije 
ni bilo pokušaja da se organizuje oružana borba. Spremnost 
naroda da se priključi partizanskim odredima zavisiće od 
toga koliko će ti odredi imati uspjeha u svojim akcijama... 


Položaj albanskog stanovništva se korjenito promijenio 
pripajanjem ovih krajeva Albaniji. Vlast u selima i grado- 
vima nalazila se u rukama Albanaca. Albanskim jezikom se 
slobodno govori u školama, nadleštvima, na ulici... Istina, 
stvarna vlast se nalazi u rukama italijanskih okupatora, ali 
to nije mnogo uočljivo za mase, koje jedino vide da se mnogo 
promijenilo u odnosu na stanje u staroj Jugoslaviji — tada 
su bili obespravljeni, a sada imaju vlast. .. Zato je teško po- 
krenuti narod da se bori za promjenu stanja; on se, naime, 
boji da će se vratiti stanje koje je postojalo u staroj Jugo- 
slaviji, da će opet biti obespravljen... Ne prihvata se čak 
ni nova Jugoslavija u kojoj bi Albanci bili ravnopravni sa 


eostalim narodima Jugoslavije! 1'pak im je bliže ono što je 
okupator učinio uključujući ih u Albaniju. 

Nije mi bilo jasno kako prići Albancima, kako ih pri- 
vući u narodnooslobodilačku borbu. Odlučio sam da na to 
odgovorim kasnije, kada budemo imali više iskustva. Za 
sada je bitno izbjegavati sukobe sa Albancima, napadati 
italijanske okupatore i, naravno, braniti se ako nas napadnu 
albanske snage ... 


IZ TETOVA SAM KRENUO za Kosovo i Metohiju. Put 
je bio dug i pun opasnosti: automobilom sam morao da 
prođem kroz Debar, Elbasan, Tiranu i Skadar da bih na 
kraju stigao u Prizren i Gnjilane! Na ulazu i izlazu iz sva- 
kog grada, kao i na raskrsnicama drumova, italijanski oku- 
patori su postavili kontrolne punktove da bi pretresali i legi- 
timisali svakog putnika. Da stvar bude još teža po mene, 
nijesam znao ni jedan jezik kojim se govorilo na tim pod- 
ručjima — ni albanski, ni italijanski, ni bugarski ni make- 
donski! Ako me nešto zapitaju prilikom legitimisanja, mogu 
se naći u teškoj situaciji. Da bih donekle otklonio tu opa- 
snost, dao sam da mi se izradi lažna legitimacija: postao 
sam Makelarski, Makedonac iz Debra. U stvari, to je ime 
brata moga pratioca; on je kao dijete emigrirao u Bugarsku 
i sada se, navodno, vratio u Makedoniju; legitimacija je 
uredno zavedena u službene knjige; to je učinio Mehmed 
Hodža, tadašnji prefekt u Debru, inače pripadnik narodno- 
oslobodilačkog pokreta ... 


Ako bi me na putu uhapsili i provjeravali moj identitet 
u Debru, dobili bi odgovor da sam lojalan građanin i da 
nijesam sumnjiv. Računao sam da bi se time zadovoljili i 
da ne bi tražili podatke od bugarskih vlasti na čijoj sam 
teritoriji, navodno, nekad živio ... 

Moj pratilac je dobro znao albanski i makedonski jezik 
i trebalo je da odgovara umjesto mene ako bi me okupator- 
ske vlasti nešto pitale prilikom kontrole na putu. 


Za divno čudo, iako su nas legitimisali na svakom kon- 
trolnom punktu, niko nas nije ništa zapitao! To se ponovilo 
i kada smo se istim putem vraćali za Makedoniju! 


U Elbasanu smo prekinuli put; krenuli smo pješice u 
obližnje planine. U selu Ljabinotu sastao sam se sa novim 
rukovodstvom albanske Partije. Tek je bila završena Prva 
partijska konferencija; na njoj je izabran Centralni komitet. 
To je bio krupan uspjeh naših rukovodećih ljudi, Miladina 
Popovića?" i Dušana Mugoše; oni su izvjesno vrijeme boravili 
u Albaniji i uspjeli su da od raznih međusobno nepovezanih 
grupa marksista stvore jedinstvenu partiju ... Tu sam našao, 
pored Miladina, i Blaža Jovanovića; on je prisustvovao kon- 
ferenciji kao delegat naše Partije. Od albanskog rukovodstva 
bili su prisutni Enver Hodža, Imer Dišnica i drugi, većinom 
intelektualci. Nije bilo ni jednog radnika! To sam rekao Mi- 
ladinu, ali on mi je objasnio da nijesu mogli izabrati radnika 
za generalnog sekretara; nijesu imali takvog radnika; jedan 
takav nalazi se u zatvoru; osuđen je na smrt; najbolji je 
komunista kojim raspolaže albanska Partija; njega su iZza- 
brali za organizacionog sekretara. Kasnije sam doznao da 
se radilo o Koči DzodžZžeu ... 


U selu Ljabinotu sam boravio nekoliko dana. Za to 
vrijeme dogovorili smo se o saradnji duž naših granica. Is- 
koristio sam vrijeme da što više saznam i o stanju na Kosovu 
i Metohiji. 


U PRIZREN SAM STIGAO pred sam policijski čas. 
Smjestili su me u jednu kuću gdje se već nalazilo nekoliko 
drugova. Svi su bili naoružani; sklonili su se tu jer ih niko 
drugi u gradu nije htio primiti. Bio je to prosto lov na ko- 
muniste i pripadnike narodnooslobođilačkog pokreta: ko bi 
bio uhvaćen da krije komuniste, tome je kuća spaljivana i 
čitava porodica likvidirana! 

Našavši se u društvu ljudi koji su se krili od policije, 
spremni da oružjem brane svoje živote ako budu otkriveni, 
shvatio sam da mi moja legitimacija neće mnogo vrijediti. 
Stoga sam pola u šali, a pola u zbilji rekao: 


+ Instruktor CK KPJ, poslat još 1941. godine u Albaniju da 
pomogne borbu albanskog naroda protiv okupatora. Poginuo na Ko- 
sovu 1945. godine kao žrtva atentata koji su izvršili članovi ekstre- 
mističke organizacije ,,Bali Kombetar" (prim. red.). 


— Ako ostanem živ ove noći, prekidam sve veze S 
vama ... Vi ste ilegalci, a uz to naoružani! A ja sam ,loja- 
lan" trgovac iz Debra... Zato neću s vama da imam ni- 
kakve veze! Ako nema drugog stana, idem u hotel... 

Svi smo se smijali. Raspoloženje je bilo vedro, uprkos 
veoma teškom položaju u kome smo se nalazili. Poslije smo 
prešli na ozbiljne razgovore koji su trajali do duboko u noć. 
Oni su me upoznavali sa stanjem u Prizrenu i Metohiji, a 
ja sam im pričao o našoj vojsci, slobodnoj teritoriji, drugu 
Titu... Na kraju sam ih upozorio: 

— Ne treba da se na jednom mjestu okupljate... i to 
naoružani! Izlažete opasnosti i sebe i porodicu koja vas 
prima. 

— Drugog izlaza nemamo — odgovorili su mi. — U 
Prizrenu besni takva reakcija da niko nije spreman da nas 
primi. 

— A zašto se sakrivate u gradu? Sto ne izađete na Saru 
i ne organizujete tamo partizanski odred? 

— Pa na Sari postoji partizanski odred — odgovorili 
su u glas. 

— Utoliko prije treba da izađete u partizane! Zašto 
čekate u ovoj rupi da bi na koncu izginuli u neravnoj borbi? 
Ako izađete na Saru, možete da nanesete neprijatelju velike 
gubitke, a da većina od vas ipak sačuva živote. 

— A pozadina? — žustro su mi upali u riječ. — Zar 
ćemo dozvoliti da bude prepuštena sama sebi. Mi smo komu- 
nisti i ne smemo žaliti ako poginemo ... 

— Stotine mladića i djevojaka će stupiti u naše redove 
samo ako vi u partizanima počnete nanositi ozbiljnije gubitke 
okupatorskim snagama — upozorio sam moje sagovornike. 
— Zato ne treba sada mnogo da brinete o pozadini! Osnovni 
zadatak je da se organizuju partizanski odredi i da počne 
oružana borba u svim krajevima gdje za to postoje uslovi. 
Tada će se moći raditi i u pozadini! A što se tiče vaše sprem- 
nosti da date živote, ja u nju ne sumnjam ... ali zadatak 
komunista nije da poginu, nego da ostanu živi i da nanesu 
što teže gubitke neprijateljskim snagama... Poginuti je 
lako! Treba malo više smjelosti i odvažnosti... mnogo teže 
je ostati živ i tući neprijatelja. 


Nijesam bio sasvim siguran da sam ih ubijedio u isprav- 
nost mojih riječi, te sam nastavio: 

— Procijenite sami da li ste veću štetu nanijeli oku- 
patoru ili našem pokretu kada ste organizovali diverzije, 
likvidiranje špijuna i druge akcije u pozadini! Zar nije oku- 
pator na svaku vašu akciju odgovarao masovnim strijelja- 
njem komunista i interniranjem srpskog i crnogorskog sta- 
novništva? Zar time nije spriječeno da se organizuju masovni 
partizanski odredi koji bi mogli nanositi okupatoru ozbiljne 
gubitke? Stoga se nemojte kolebati... vaše mjesto je na 
Sari.. tamo biste mogli biti za dva-tri dana... 


Sljedećeg dana smo se rastali. Ja sam otišao u drugi 
stan, a oni, kako sam kasnije obaviješten, krenuli su poslije 
dva dana na Saru. 

U novom stanu održao sam prvi sastanak sa Milijom 
Kovačevićem, članom oblasnog rukovodstva. Od njega sam 
saznao da se Boro Vukmirović i Ramiz Sadiku, sekretar i 
član oblasnog rukovodstva, nalaze u Đakovici. Upravo tog 
jutra stiglo je od njih pismo u kojem su javljali da se više 
ne mogu održati u Đakovici; zahtijevali su da im se odmah 
pošalje auto kako bi se prebacili u Prizren. Pismo se Zavr- 
šavalo dramatičnim upozorenjem: ,,Stanje je ovde do te mere 
kritično da ćemo morati krenuti pešice za Prizren ako nam 
ne pošaljete auto". 

Odmah smo im poslali auto kojim sam došao iz Elba- 
sana. Sa šoferom je pošla i Milijina žena, Vidra, jer je ona 
znala kuću u kojoj su se krili Boro i Ramiz. Uspjela je da 
se sastane sa njima; dogovorili su se da oni izađu iz grada 
pred policijski čas, a na ugovorenom mjestu izvan grada 
čekaće ih automobil. Međutim, Boro i Ramiz nijesu došli 
na ugovoreno mjesto i Vidra se vratila neobavljena posla. 
Ni ona ni šofer nijesu znali šta se dogodilo; jedino su čuli 
pucnjavu u vrijeme kada je trebalo da se Boro i Ramiz 
pojave... Pretpostavljali smo da su ubijeni ili uhapšeni 
ukoliko im nije uspjelo da pobjegnu. 

Poslije nekoliko dana smo saznali da je pucnjava bila 
u vezi sa njima: dok su prolazili gradskim ulicama, policija 
ih je prepoznala i otvorila vatru... uhvatili su ih ranjene 
i sljedećeg dana ubili na putu prema Prizrenu. To je bio 
ozbiljan gubitak za čitav pokret na Kosovu i Metobhiji. Nji- 


hovim strijeljanjem ostala su na slobodi još svega tri člana 
oblasnog rukovodstva. 

U takvoj situaciji nije mi preostajalo ništa drugo nego 
da odem u Gnjilane i da se sastanem još sa Pavlom Joviće- 
vićem, takođe članom oblasnog rukovodstva. Pošto sam sa 
njim razmotrio stanje na Kosovu i Metohiji, vratio sam se 
u Prizren i iskoristio boravak u gradu za stvaranje plana 
oživljavanja narodnooslobodilačke borbe na tom području. 


ZANESEN OZBILJNIM POSLOVIMA, začuh jednog 
dana djevojačke glasove kako u bašti pjevaju meni poznatu 
melodiju. Pjevale su tihim glasom i nijesam čuo riječi, te 
se nikako nijesam mogao sjetiti koja je to pjesma. Nastojao 
sam da odvratim pažnju od toga i da radim svoj posao. Ali 
pjesma je bivala sve jača i glasnija! Najzad sam razaznao 
dobro poznate riječi: , Na barikade, proleteri!..." 


Uplašio sam se. Odmah sam pozvao kćerku moje ,,gazda- 
rice", gimnazijalku, inače skojevku: 

— Ko to pjeva dolje u bašti? 

— Pa mi pjevamo — odgovorila je naivno. — Došla je 
Mileva sa nekim drugaricama... Raspoloženje je prazni- 
čko ... pjevamo! 


Iznenadio sam se. Mileva je član Partije i morala bi da 
se odgovornije ponaša. Zar ne zna da to pjevanje može pri- 
vući policiju i dovesti do hapšenja svih nas? Posebno bi mo- 
rala znati da se tako ne smije ponašati u bašti kuće gdje 
se ja nalazim. Nijesam htio da o tome govorim sa tom dje- 
vojkom, već sam joj dosta oštro rekao: 


— Idi dolje i reci Milevi da odmah prekine sa pjeva- 
njem revolucionarnih pjesama... Kaži da joj to ja poru- 
čujem! 

Djevojka je otišla i za trenutak pjesma je prestala, da 
bi se malo kasnije još snažnije zaorila! Cijelo dvorište je 
grmjelo ili se meni tako pričinjavalo. To me je strašno raz- 
bjesnilo. Ponovo sam pozvao ,gazdaričinu" kćerku i rekao 
joj da Mileva smjesta dođe kod mene u sobu. 

Pjesma se utišala i Mileva je veselo utrčala u sobu. 

— Jesi li poludjela? — ljutito sam joj podviknuo. — 
Otkuda ti ideja da pjevaš revolucionarne pjesme, i to u bašti 
kuće gdje ja stanujem. 

— Pa, druže, meni se danas pjeva — bezbrižno je od- 
govorila. Ako za to treba da se ide u zatvor, ja ću ići... 
i tamo ću pjevati... Moram pustiti srcu na volju... tako 
sam danas raspoložena... ne mogu da ćutim! 

Slušajući te riječi, čudno sam se osjećao. Htio bih da se 
ljutim, a ne mogu! Ova omladina je puna oduševljenja, 
spremna na žrtve — i gdje treba i gdje ne treba. A ja se 
brinem da li ćemo imati ljude koji će oživiti narodnooslo- 
bodilačku borbu na ovom području! Dok sam o tome razmi- 
šljao, djevojka me je posmatrala. Vjerovatno se pitala šta 
se to dešava sa mnom. Najizad sam se prenuo i dosta strogo 
rekao: 

— Mene se ne tiče što ti želiš da dopadneš zatvora... 
uostalom, možeš da radiš šta hoćeš... ali, da znaš, ja neću 
da idem u zatvor zbog tvoje gluposti! Ja nemam pravo da 
dozvolim sebi da budem uhapšen zbog tvog trenutnog ra- 
spoloženja ... to mi ne dozvoljava povjereni zadatak ... 

Najzad je shvatila. Bar tako se meni učinilo iako ništa 
nije rekla. Otišla je oborene glave, kao đak kome je održana 
pridika. 

Pjesma se više nije čula. . . mogao sam mirno da nasta- 
vim sa radom. 


USLOVI ZA ORUŽANU BORBU na Kosovu i Metohiji 
bili su nepovoljniji nego u bilo kom drugom kraju zemlje. 
Teren je ravničarski, opkoljen visokim planinama, što ote- 
žava manevrisanje ... Stanje je bilo pogoršano time što se 
albansko stanovništvo držalo neprijateljski prema partiza- 
nima, a ono sačinjava preko tri četvrtine ukupnog stanov- 
ništva ... 

Okupatori su uspjeli da pridobiju albansko stanovništvo 
pripojivši Metohiju i jedan dio Kosova Albaniji; lokalnu 
vlast u selima i gradovima predali su Albancima, uveden 
je albanski jezik ... 

Albansko stanovništvo je ostalo nepovjerljivo prema svi- 
ma koji se bore za uspostavljanje Jugoslavije, bez obzira na 

{ da li je u pitanju stara ili nova Jugoslavija. U njihovim 
očima to je manje nego što su dobili od okupatora... 
Srpsko i crnogorsko stanovništvo, pak, našlo se u polo- 
žaju karakterističnom za Albance u staroj Jugoslaviji. Otu- 
da je masovno prišlo narodnooslobodilačkom pokretu. Ali 
spremnost za borbu nije mogla dati odgovarajuće rezultate 
jer su Srbi i Crnogorci malobrojni u odnosu na albansko 
stanovništvo. 
Takva je bila situacija na Kosovu i Metohiji poslije do- 
laska okupatora i pripajanja te oblasti Albanijii... 


Želio sam da saznam šta je preduzimalo rukovodstvo 
i uspio sam da dođem do sljedećih podataka: 

Preko tri hiljade Srba i Crnogoraca javilo se za odlazak 
u partizane. U tom pogledu tačan je bio podatak iz izvje- 
štaja upućenog Titu. Ali, rukovodstvo je smatralo da nijesu 
sazreli uslovi za oružanu borbu. Zato je odlučeno da se 
ljudstvo organizuje po četama i bataljonima i da ostane kod 
svojih kuća sve dok ne dođe vrijeme da se stupi u akciju. 

U međuvremenu se prišlo diverzijama i sabotažama, 
likvidiranju špijuna... To je dalo negativne rezultate: di- 
verzije i atentati izazvali su masovne represalije okupatora; 
pohapšeni su i otjerani u logore gotovo svi koji su se pri- 
javili za partizanske odrede. Pale su dragocjene žrtve ... To 
je dovelo do demoralizacije naroda. 

Međutim, da su čete i bataljoni stupili u akciju, poslje- 
dice bi bile još teže! Žrtve bi bile mnogo veće, a odredi bi 
bili brzo likvidirani. Ne treba zaboraviti da je većina sta- 
novništva bila neprijateljski raspoložena, a uz to i nao- 
ružana. 

Ni iz procjene raspoloženja albanskog stanovništva, po- 
sebno inteligencije, rukovodstvo nije izvuklo pravilne Za- 
ključke. Taono je da je albansko stanovništvo bilo na strani 
okupatora u početku ustanka, ali naporedo sa razvojem borbi 
na glavnim frontovima saveznika raspoloženje se mijenja- 
lo. Inteligencija je shvatala da nije dobro povezati sudbinu 
albanskog stanovništva sa sudbinom Hitlerove Njemačke. 
Tako je došlo do diferencijacije: jedan dio inteligencije se 
okreće protiv okupatora i to objektivno slabi njegove pozi- 
cije. Umjesto da to shvati i uspostavi saradnju sa krugovima 
koji se odvajaju od okupatora, rukovodstvo ih sve proglašava 
nacionalistima. 


Rukovodstvo nije znalo iskoristiti ni otpor kojii je alban- 
sko stanovništvo pružalo mjerama okupatora (porezi, dažbi- 
ne). Ono je uporno ostalo na principu da oni koji ne prihva- 
taju oružanu borbu protiv okupatora nijesu pristalice narod- 
nooslobodilačkog pokreta. Takav stav je objektivno koristio 
okupatorima... 


STO SAM SE VISE UPOZNAVAO sa stanjem na Ko- 
sovu i Metohiji, postajalo mi je jasnije šta treba predu- 
zeti da bi se razvila oružana borba. Stvaranje partizanskih 
odreda na tom području još nije dolazilo u obzir. Raspolo- 
ženje većine stanovništva, a ni prilike na terenu nijesu tome 
pogodovali. Zato sam odlučio da partizanske odrede sa tog 
područja formiramo u graničnim rejonima prema Srbiji, 
Crnoj Gori, Makedoniji i Albaniji. 

Smatrao sam da je za uspjeh naše revolucije mnogo 
važnije da naše snage pobijede u Srbiji, a posebno u Make- 
doniji, koja se može naći na pravcu nadiranja savezničkih 
armija ukoliko bi se one iskrcale u Grčkoj. U slučaju da 
naše snage u Makedoniji ne bi mogle da se razračunaju sa 
okupatorima, nije isključeno da saveznici to uzmu kao izgo- 
vor za prelazak na našu teritoriju. Ukoliko bi do toga došlo, 
saveznici bi se počeli miješati u naše unutrašnje stvari, oko 
njih bi se okupile snage starog poretka, od čije bi organi- 
zovanosti zavisio stepen miješanja saveznika... Stoga je 
bilo važno da ojačaju naše snage d da same poraze okupa- 
tora u Makedoniji. Isto tako je bilo nužno da razbijemo čet- 
ničke snage u Srbiji jer su se one javljale kao predstavnici 
legaliteta i kontinuiteta vlasti", spremni da zahtijevaju 
razoružanje partizana ukoliko dobiju vlast od saveznika! 


Takva opasnost nije prijetila od kvislinških snaga na 
Kosovu i Metohiji. Čak i da ostanu kompaktne do kraja rata, 
one se ne mogu pojaviti kao snage ,legaliteta i kontinuiteta 
vlasti" jer im je cijela aktivnost za vrijeme okupacije bila 
usmjerena protiv saveznika i opstanka Jugoslavije kao drža- 
ve. Najzad, čim raščistimo situaciju u Srbiji i Makedoniji, 
bićemo u stanju da mobilišemo znatne snage i da zajedno sa 
kosovskim i metohijiskim odredima koji se budu u među- 


vremenu formirali razbijemo kvislinške snage na Kosovu 
i Metohiji. 

Donio sam odluku da svi sa Kosova koji žele da se bore 
protiv okupatora odlaze prema Jablanici i Vranju, gdje će se 
uz pomoć Prvog i Drugog južnomoravskog odreda formirati 
kosovski odredi sa zadatkom da kasnije prodru prema Ko- 
sovu ... Isto sam učinio i u odnosu na Metohiju; naredio sam 
da se formiraju odredi na Šari i u Đakovičkoj Malesiji i da 
u osloncu na albanske odrede prodiru na područje Metohije. 

Da bi se pokrenulo albansko stanovništvo, odlučio sam 
da formiramo posebne albanske odrede, koji bi nosili nacio- 
nalnu albansku zastavu sa petokrakom zvijezdom i bili pod 
komandom Glavnog štaba za Kosovo i Metobhiju. 

Što se tiče pitanja granice i pitanja samoopredjeljenja 
naroda tog područja, to smo ostavili da se rješava poslije 
oslobođenja, kada okupatori budu razbijeni. Smatrali smo 
da je u datom trenutku najvažnije da preduzmemo sve da 
narodnooslobodilački pokret u Albaniji i Jugoslaviji sara- 
đuju međusobno. 


GLAVA XI 
BALKANSKA SARADNJA 


Čutljivi predstavnik KP_ Grčke + U Glavnom štabu KLAS + 
Otvoren dijalog sa delegatom KP Grčke A. Džimasom + Iza- 
zov engleskom generalu += Kako je rođena ideja o formiranju 
balkanskog štaba + Razmah  narodnooslobodilačke borbe u 
Makedoniji i sastanak CK KP Makedonije u Prespi od 2. 
avgusta 1943. godine + Sa Koči Dzodzeom ponovo u Grčkoj 
na razgovorima sa rukovodstvom KP Grčke + Odazivam se 
pozivu Koči Dzodzea da posjetim rukovodstvo KP Albanije = 
Dramatičan sastanak CK KP Albanije i moje mišljenje o 
situaciji u Albaniji i o liniji KP_ Albanije + Povratak u 
Makedoniju 


PO POVRATKU SA KOSOVA sastao sam se sa make- 
donskim rukovodstvom u partizanskoj bazi ,Lopušnik" u 
brdima iznad Kičeva. Pošto smo pretresli šta je učinjeno za 
vrijeme mog odsustva, izvršena je procjena situacije i po- 
dijeljeni novi zadaci. Potom sam krenuo za Grčku. Put me 
je vodio kroz selo Kucake, blizu Korče, gdje se nalazilo 
albansko rukovodstvo. Odlučio sam da svratim do njih. Sa 
mnom su bili Milica i radio-telegrafista Vasko; njihov je 
zadatak bio da naprave radio-stanicu radi povezivanja sa 
našim Vrhovnim štabom. 

Tu sam saznao da je na grčko-albansku granicu došao 
predstavnik KP Grčke i da traži vezu sa rukovodstvom KPJ. 
Obradovao sam se što mi se pruža prilika da uspostavim 
kontakt sa grčkom Partijom. Odmah sam krenuo prema 
granici i sastao se sa njenim predstavnikom. Ali već pri 
prvom susretu ustanovio sam da nešto nije u redu sa tim 
čovjekom — ništa nije govorio o situaciji u Grčkoj, nije htio 


da kaže ni da li je u rukovodstvu Partije, već je stalno po- 
navljao da ima zadatak da se poveže sa Kominternom... 

Bio sam razočaran: toliki put sam prevalio i toliko 
truda uložio da uspostavim tu vezu... Ali drugog izlaza 
nije bilo: moja je dužnost da mu pomognem da uspostavi 
VEZU 5. 

Kako je tih dana radio-,,Slobodna Jugoslavija" prenosio 
izvještaj našeg Vrhovnog štaba da su naše jedinice oslobo- 
dile Bioče kod Podgorice, odlučio sam da se preko Skadra 
probijem do Vrhovnog štaba. Ako nam to uspije, grčki pred- 
stavnik će moći da uspostavi vezu sa Kominternom preko 
radio-stanice Vrhovnog štaba, a ja ću moći da upoznam 
Vrhovni štab sa stanjem na ovom području i da dobijem 
nova uputstva. 

Spustili smo se u Korču i angažovali šofera koji je bio 
član albanske Partije. Autom smo pošli prema Skadru. Uz 
put smo se zadržavali u Elbasanu i Tirani; tu smo bili smje- 
šteni u velike i udobne kuće bogatih ljudi i begova koji su 
pomagali narodnooslobodilački pokret Albanije. Bio sam 
veoma zadovoljan takvim smještajem; poslije toliko vre- 
mena mogao sam da spavam na udobnim i čistim krevetima. 
Ali Grk je stalno gunđao da u albanskoj Partiji nema pro- 
letarijata, već samo buržoazije i begova ... 

Pokušao sam mu razjasniti da je to dobro i da narod- 
nooslobodilački pokret treba da obuhvata bezmalo cijelo 
stanovništvo, ali nijesam imao uspjeha. 

U Skadru je ipak promijenio mišljenje: narodnooslobo- 
dilački pokret je imao simpatizere samo među siromašnim 
slojevima. Stoga su nas smjestili kod jednog siromašnog 
radnika. On nas je, istina, ugostio svim što je imao; uveče 
nam je prostro neke ćilime i ponjave na pod. Legli smo, ali 
nijesmo mogli zaspati. .. pojavili su se milioni stjenica! Ci- 
jelu noć smo polijevali vodom pod da stjenice ne bi došle do 
nas, ali one su padale sa tavanice... Nijesmo oka sklopili. 
Grk je stalno huktao, a ja sam ga peckao: 

— Pa, htio si proletarijat! Evo sada ga imaš u oOrigi- 
nalu ... 

Sjutradan sam saznao da su sve veze sa Crnom Gorom 
prekinute zbog neprijateljske ofanzive. Tako su propali 
izgledi da se probijemo do našeg Vrhovnog štaba. Vratili 


smo se u sjedište albanskog rukovodstva; tu me je čekalo 
novo iznenađenje: poruka Glavnog štaba ELAS" kojom 
javljaju da Grigorija nije delegat KP Grčke, čak ni član 
Partije! Poslat je jedino da uspostavi vezu sa Kominternom, 
a za razgovore o saradnji nema ovlašćenja! Stoga me po- 
zivaju da opet dođem u Grčku... 


NA GRČKOJ GRANICI me je dočekala partizanska 
patrola koja je imala zadatak da me otprati do Glavnog 
štaba ELAS, smještenog u tesalijskom mjestu Kastanja. Sa 
patrolom je bio i jedan mladi engleski oficir; rekao je da je 
došao da me pozdravi u ime generala Edija, predstavnika 
savezničke komande za Srednji istok pri Glavnom štabu 
ELAS. Saopštio mi je da engleski general želi da razgovara 
sa mnom kada stignemo u Glavni štab. Ljubaznu ponudu 
mladog engleskog oficira veoma sam grubo odbio: 

— Nemam šta da razgovaram ni s vama ni s vašim 
generalom! Vi se u mojoj zemlji borite zajedno sa Nijem- 
cima protiv naše vojske... dok tako postupate, ne možemo 
imati nikakve kontakte ... 

Nije očekivao takvu reakciju i očigledno se zbunio. Nije 
uspio čak ni da protestuje protiv mojih grubosti... jedno- 
stavno se izgubio. 

Poslije dva-tri dana putovanja stigli smo u mjesto 
Kastanja. Sastao sam se sa članovima Glavnog štaba, koji 
je, kao i svi štabovi grčkog pokreta, imao tri člana: jedan 
je morao obavezno biti oficir stare vojske koji se priključio 
partizanima — u Glavnom štabu to je bio pukovnik Sara- 
fis. Drugi član je biran iz redova organizatora partizanskih 
odreda; kako je Haris Veluhiotis bio organizator prvog par- 
tizanskog odreda u Grčkoj, to je postao drugi član Glavnog 
štaba. Treći član je, pak, predstavljao EAM"", svenarodnu 
organizaciju koja je, pored Komunističke partije, okupljala 
neke progresivne demokratske organizacije. Predstavnik 


+ KLAS — Grčka narodnooslobodilačka vojska (prim. red.). 
xx BEAM — Grčki narodnooslobodilački fron (prim. red.). 


EAM u Glavnom štabu bio je Andrea Džimas, koji je u 
razgovorima vodio glavnu riječ, dok su Sarafis i Veluhiotis 
uglavnom slušali dijalog između njega i mene. 


UPOZNAJUĆI ME SA RAZVOJEM borbe u Grčkoj, 
Džimas je odmah naglasio da je pojava partizanskih odreda 
došla prije kao rezultat spontanosti. .. pojedini komunisti 
su pred terorom okupatora bježali u planine Rumelije, Te- 
salije, Epira, Makedonije. Seljaci su ih primali veoma dobro; 
pružali su im svaku pomoć u hrani, odjeći i obavještenjima 
o kretanju neprijatelja; komunisti su počeli stvarati oruža- 
ne odrede; seljaci su im masovno prilazili. Tako je oružana 
borba otpočela mimo rukovodstva Partije ... 


Smatrao sam za potrebno da ga prekinem i da obja- 
snim da se kod nas proces organizovanja oružane borbe 
upravo obrnuto razvijao: rukovodstvo Partije je od samog 
početka držalo sve u svojim rukama. 

Džimas je nastavio sa svojim izlaganjem: partizanski 
odredi su sastavljeni pretežno od seljaka; radnici su ostali 
u gradovima; oni štrajkovima, demonstracijama i sličnim 
akcijama nastoje da dezorganizuju vlast okupatora u po- 
zadini. 

Nije mi mnogo trebalo da shvatim da se grčki drugovi 
još pridržavaju puteva kojima su se razvijale revolucije u 
prvim decenijama XX vijeka... u vrijeme prve i druge 
ruske revolucije. Stoga sam naglasio da se od tog vremena 
mnogo šta promijenilo; što je nekada bilo ispravno ne mora 
u sadašnjim uslovima davati željene rezultate; može čak 
dovesti do toga da se izgubi šansa koja se rijetko pruža i 
da se doživi poraz. Da bih to dokumentovao, iznio sam naša 
iskustva iz partizanskog ratovanja, naglašavajući da se u 
našim odredima, pored seljaka, masovno nalaze i radnici, 
komunisti... 

Džimas nije odgovarao na moje primjedbe; ponovio je 
da se rukovodstvo Partije nalazi u Atini, a rukovodeći ljudi 
su raspoređeni u Atini, Pireju, Solunu i drugim velikim 
gradovima; u partizanskim odredima ih nema! Na kraju, 
kao da se pravda, Džimas je rekao da se partizani u Grčkoj 


ne bore za vlast, već jedino žele da istjeraju okupatora i 
omoguće narodu da izabere vlast kakvu želi. 

Nijesam se mogao uzdržati i žučno sam reagovao: 

— Svi mi stojimo na stanovištu da će se pitanje vlasti 
rješavati poslije oslobođenja zemlje i da se sada treba bo- 
riti samo za istjerivanje okupatora... Ali, mi nijesmo 
naivni! Ako dopustimo da poslije oslobođenja zemlje vlast 
uspostave kralj i izbjeglička vlada i da oni sprovode izbore, 
jasno je da je revolucija izgubljena. Jer, onaj ko drži vlast, 
taj može da računa na uspjeh... Zato mi već sada izgra- 
đujemo vojsku koja ima zadatak ne samo da istjera okupa- 
tora nego i da spriječi nametanje stare vlasti... A u toku 
same borbe izgrađujemo novu vlast koja će sprovesti izbore 
u oslobođenoj zemlji. .. Moramo na svaki način obezbijediti 
uspjeh revolucije. 

— Na našoj oslobođenoj teritoriji ne postoji nikakva 
vlast — odgovorio je Džimas. — Stara vlast je razbijena, 
a novu nijesmo ni stvarali; postoje samo sudovi koji rješa- 
vaju sporove među stanovništvom... Ne treba davati ar- 
gumente reakciji da se mi borimo za vlast. 

Dok je Džimas govorio, sjetio sam se poruke koju smo 
dobili iz Moskve još u početku ustanka; u njoj je stajalo 
da borba treba da se vodi samo za oslobođenje zemlje od 
okupatora ... Postalo mi je jasno da se grčki drugovi strik- 
tno pridržavaju te poruke. Mi se nje nijesmo pridržavali 
jer bi takva orijentacija dovela do toga da narod iskrvavi 
u borbi, a da na kraju drugi uberu plodove borbe. 

— Upravo da bismo obezbijedili što efikasniju borbu 
protiv okupatora, moramo se u toku borbe izboriti za for- 
miranje nove, narodne vlasti; jedno bez drugoga neće ići 
— ponovo sam intervenisao. 

Čitavo vrijeme posmatrao sam sagovornike trudeći se 
da po izrazima njihovih lica doznam šta misle o mome 
izlaganju. Sarafis se držao dostojanstveno; slušao me je 
pažljivo, ali nijesam znao da li se slaže sa mnom. Haris 
Veluhiotis je, očigledno, podržavao sve što sam govorio; on 
nije ni pokušavao da sakrije svoje raspoloženje. Džimas se 
trudio da ostavi utisak neutralnog, objektivnog čovjeka, ali 
ni on nije mogao sakriti da prihvata moje poglede. 


— Da nam se ne bi prigovorilo kako stvaramo komu- 
nističku vojsku, zabranili smo da se javno čita komunistički 
materijal, da se pevaju komunističke pesme, da se poz- 


dravlja stisnutom pesnicom — nastavio je Džimas. 
— Kod nas je upravo obrnuto — ponovo sam ga pre- 
kinuo. — Materijale koje izdaje Partija svako može javno 


da čita. Na zborovima legalno istupaju predstavnici Komu- 
nističke partije. Zvanični pozdrav u vojsci je stisnuta pe- 
snica... na priredbama se pjeva Internacionala... Mi smo 
pošli od toga da je Partija stvarni organizator narodnooslo- 
bodilačke borbe i da to ne treba kriti od naroda. Treba 
svakoga privikavati da je Partija izvojevala legalnost i da 
ne želi od toga odstupiti... 

— Grčka se nalazi u specifičnom položaju — objašnja- 
vao je Džimas. — Interesi i uticaj Engleske su dominantni. 
Zbog toga od velikih saveznika popularišemo samo Engle- 
sku ... 

— I vi mislite da ćete uspjeti da prevarite Engleze? — 
reagovao sam, kao obično, vrlo neposredno. — Ako to mi- 
slite, grdno se varate! To može dovesti samo do demorali- 
zacije boraca i naroda. Vi pišete u jednom proglasu ,da će 
se Grčka osloboditi pod engleskom zastavom". Ne mogu a 
da se ne zapitam kakvo će biti to ,oslobođenje". Njemački 
okupatori će biti protjerani. Ali će doći engleska vojska. 
S njom će doći kralj i vlada. Ona će u ime principa lega- 
liteta i kontinuiteta uspostaviti staru vlast. Ako stvari tako 
stoje, onda u najmanju ruku ne treba lakomisleno davati 
izjave o ,oslobodilačkoj" misiji engleske vojske... Sto se 
tiče nas, mi ne krijemo simpatije prema Sovjetskom Savezu; 
popularišemo njihove uspjehe; ističemo da u toj zemlji 
nema kapitalista i veleposjednika; radnici su oslobođeni. 
Sovjetski Savez će nam pomoći da se oslobodimo od oku- 
patora i da se više nikad ne povrati stara vlast. 

Veluhiotis je sav treperio; nije se mogao uzdržati od 
vidnog odobravanja, za razliku od druge dvojice sagovor- 
nika. 

— Našu vojsku stavili smo pod komandu savezničke 
komande za Srednji istok — opet se oglasio Džimas. — Nji- 
hov predstavnik, general Edi, nalazi se pri našem štabu, a 
oficiri za vezu su pridodati svakoj našoj jedinici. Od te 


da 


komande primamo naređenja o akcijama koje treba da iz- 
vodimo; oni snabdevaju našu vojsku hranom, odećom, 
novcem (zlatom), oružjem, municijom i drugim potrebama 
za vođenje borbe. Istina, oružja nam veoma malo šalju. 
Gotovo ništa ... 

— A da li vodite ofanzivne akcije radi osloDađanja 
gradova i teritorija ili se ograničavate na defanzivne akcije, 
na izvođenje diverzija? — postavio sam pitanje. 

— Vodimo isključivo defanzivne akcije da ne bismo 
izazvali represalije — odgovorio je Sarafis. — Izvodimo 
diverzije na pruzi, i to onda kada je to potrebno savezničkoj 
komandi za Srednji istok. 


— Takva vaša aktivnost, odnosno neaktivnost me nije 
začudila — riješio sam da im otvoreno kažem šta mislim. 
— Englezima, po svoj prilici, ne odgovara da stvorite voj- 
sku sposobnu da vodi borbu protiv krupnijih jedinica oku- 
patora, da zauzima utvrđena mjesta, gradove... Takva 
vojska bi se mogla suprotstaviti i njima ako bi pokušali da 
se miješaju u unutrašnje stvari zemlje, da uspostave staru 
vlast, dovedu kralja... A tu mogućnost ne treba isključiti; 
engleska vojska će preuzeti takvu ulogu čim njemački 
okupatori napuste Grčku. Zato njima ne odgovara da vaša 
vojska stekne ratno iskustvo i da se naoruža... O svemu 
tome mi mnogo vodimo računa... Stalno smo u akcijama, 
oslobađamo gradove, naoružavamo se... osposobljavamo 
naše jedinice da izvode i najkomplikovanije ratne opera- 
cije... Politički nastojimo da borci i komandni kadar shva- 
te da borba nije završena istjerivanjem okupatora, nego tek 
kada se osigura da se ne povrate stara vlast i kralj... Zbog 
takve naše politike saveznici ne uspostavljaju s nama ni- 
kakve odnose; odbijaju da nas pomažu ... naoružavaju snage 
koje se sa njemačkim okupatorima bore protiv naše Voj- 
ske. .. Nama ne preostaje ništa drugo nego da se snabdije- 
vamo od stanovništva i da oružje i municiju zapljenjujemo 
od neprijatelja . .. Mogu reći da raspolažemo dobro organi- 
zovanom i naoružanom vojskom, spremnom da se bori protiv 
svakog neprijatelja koji pokuša da se miješa u naše unu- 
trašnje stvari... 

Utisak je bio izvanredan. Zaključio sam to po njihovom 
držanju. 


U nastavku Džimas je govorio o formiranju zajednič- 
kog štaba sa snagama generala Zervasa. Te snage su sara- 
đivale sa okupatorima, borile su se protiv partizana i vje- 
rovatno zbog toga ostale beznačajne. .. Sada su promijenili 
taktiku, prihvatili su da sarađuju sa partizanima... For- 
miran je zajednički štab u koji su ušla tri člana ELAS, Zer- 
vas i engleski oficir kao predstavnik savezničke komande 
za Srednji istok... Na osnovu tog sporazuma Zervas je 
dobio pravo da organizuje svoje odrede na cijeloj teritoriji 
Grčke. Do tada je njegovo djelovanje bilo ograničeno na 
usko područje Epira ... 


Iznenadilo me je što su išli na Zervasovu rehabilitaciju, 
a posebno što su primili engleskog oficira kao arbitra iz- 
među njih i Zervasa... Nijesam htio da im to otvoreno 
kažem, već sam se ograničio na iznošenje naših iskustava 
iz saradnje sa četnicima ... 

Time su naši razgovori o razmjeni iskustava bili zavr- 
šeni. Bio sam zadovoljan; izgledalo je da su moji sagovor- 
nici shvatili šta sam htio da im kažem i da će preduzeti 
mjere da nešto od toga ostvare. To mi je, uostalom, rekao 
Džimas u povjerenju. Upozorio me je da se o svemu mora- 
ju konsultovati sa partijskim rukovodstvom, a ono se nalazi 
u Atini; zato mora hitno otputovati za Atinu; mora refe- 
risati rukovodstvu o našim razgovorima. 

Sljedećeg dana održano je savjetovanje partizanskih 
odreda iz cijele Grčke; pozvali su i mene da prisustvujem 
i da govorim. 


NA JEDNOJ LIVADI okupili su se predstavnici par- 
tizanskih odreda iz cijele Grčke. Bilo ih je nekoliko stotina. 
Pored članova Glavnog štaba ELAS, nalazila se i engleska 
misija sa generalom Edijem na čelu. .. Bio sam iznenađen 
kada sam vidio da Englezi prisustvuju internom savjeto- 
vanju. Ocijenio sam da su grčki drugovi ipak predaleko 
otišli u saradnji sa engleskim saveznicima. 

Nijesam se ni pozdravio sa generalom iako smo sjedjeli 
jedan do drugoga. 

Najprije je govorio Sarafis; pošto je dao pregled vojne 
situacije na savezničkim frontovima, posebno na Srednjem 


istoku, iznio je ulogu koju treba da odigra ELAS u trenutku 
iskrcavanja savezničkih armija. Dok je govorio, ja sam, kao 
i obično, osjećao izvjesnu tremu; ona se uvijek javlja prije 
nego što počnem govoriti. Tog puta bila je izrazitija zato 
što nijesam bio odlučio o čemu treba da govorim. Upravo 
sam razmišljao o tome kad mi priđe Džimas i zamoli me da 
pođemo u stranu. 


— O čemu ćeš da govoriš? — zapitao me je pošto smo 
se izdvojili od nepoželjnih svjedoka. 
— Ne znam, još nijesam odlučio — odgovorio sam Sa- 


svim iskreno. 

— Slušaj, ne bi trebalo da pominješ Sovjetski Savez 
ni Komunističku partiju — uzbuđeno je govorio Džimas 
kao da mi prenosi nečiju poruku. 

Nijesam očekivao postavljanje takvih uslova! Čutke 
sam ga gledao nastojeći da proniknem da li je to njegova 
poruka ili je dobio nalog da mi je saopšti. Ali Džimas je 
samo zurio u zemlju. Tada sam brzo donio odluku: govoriću 
i o Sovjetskom Savezu i o Komunističkoj partiji. 


— Kada se obraćam narodu ili vojnim jedinicama u 
mojoj zemlji, uvijek pomenem i Komunističku partiju i 
prvu zemlju socijalizma. Ne vidim razloga zašto bih od toga 
sada odstupao... Neću da govorim o vašoj, nego o našoj 
Partiji, ne o vašem, nego o našem odnosu prema prvoj zem- 
lji socijalizma. Ako postavljate uslov da o tome ne govorim, 
onda neću uopšte istupati... 


Moje oštro reagovanje dovelo je Džimasa u veoma 
neugodan položaj. Kolebao se kako da postupi: ako bude 
insistirao na postavljenim uslovima, ja ću odbiti da istupim, 
a to bi izazvalo proteste među borcima; ako mi, pak, doz- 
voli da govorim o Partiji i o Sovjetskom Savezu, to može 
da kompromituje njihovu liniju ,da će se Grčka osloboditi 
pod engleskom zastavom" ... 


— Govori šta hoćeš — poslije izvjesnog kolebanja od- 
lučio je Džimas. — Uostalom, ti istupaš u ime KPJ, spro- 
vodiš liniju svoje Partije — dodao je kao da se opravdava. 


Taj razgovor pomogao mi je da konačno odlučim šta 
treba da govorim. Ono što budem govorio odnosiće se na 
našu zemlju i na politiku naše Partije. Druga je stvar ko- 
liko će oni koji me slušaju shvatiti zbog čega nastaju razlike 


u politici naše i njihove Partije. Da li nema oportunizma u 
politici njihove Partije? 

Kad su mi dali riječ, pozdravio sam prisutne — stisnu- 
tom pesnicom! Već sam taj gest izazvao je oduševljenje; 
to je bio znak koji je govorio da oni koji se bore ne pri- 
hvataju sadašnju politiku rukovodstva... Govorio sam O 
uslovima pod kojima se razvija naša borba; podrobno sam 
pričao o uspjesima koje smo postigli. .. Sve je to izazvalo 
buru oduševljenja; često sam prekidan bučnim odobrava- 
njem ... 

— Mi u Jugoslaviji imamo dosta neprijatelja protiv 
kojih se moramo boriti... imamo njemačke i italijanske 


okupatore . .. snage bugarskih i mađarskih okupatora — 
saveznika Nijemaca. Postoje domaći kvislinzi — ustaše i 
četnici... a imamo protiv sebe i englesko oružje! — rekao 


sam uzbuđenim glasom. 


Nastao je tajac i napetost, a ja sam nastavio: 

— Da, i englesko oružje! Englezi snabdijevaju četnike 
oružjem i drugom ratnom opremom, a oni onda zajedno sa 
okupatorskim snagama napadaju naše jedinice ... 


Nastalo je komešanje, čuli su se i protesti... 


— Mi ne tražimo ništa od naših saveznika — nastavio 
sam uzbuđeno. — Ni oružje, ni hranu, ni odjeću... ništa! 
Imamo svega što nam treba za vođenje narodnooslobodilačke 
borbe... . imamo pušaka, mitraljeza i topova ... Sve što nam 
treba otimamo od neprijatelja. 

Nastala je eksplozija oduševljenja. Svi su ustali, a ja, 
i sam zahvaćen plimom osjećanja, nijesam više mjerio svoje 
riječi: 

— Imamo čak i tenkove i avione... 

Opet su me prekinuli aplauzi. Govor sam završio slje- 
dećom porukom: 

— Mi od naših engleskih i američkih saveznika tra- 
žimo samo da ne pomažu Nijemce! 

Ponovo su svi bili na nogama dok sam se sa stisnutom 
pesnicom vraćao na svoje mjesto. Sjeo sam pored engleskog 
generala. Osjećao sam se kao čovjek koji se oslobodio nečeg 
što ga je pritiskalo. Nijesam ni pogledao generala, ali osje- 
ćao sam da će mi odgovoriti. To se i desilo... Moram reći 
da me je iznenadio svojim izlaganjem. 


— Politika moje vlade je da pomažemo grčke partizane 
— smireno je počeo. — I mi ih pomažemo ... to je moja 
dužnost. Lično ne znam kakva je situacija u Jugoslaviji niti 
kakva je politika moje vlade u odnosu na jugoslovenske 
partizane. Dopuštam mogućnost da engleska vlada ponekad 
može da pogriješi.. . Ali sam siguran da će ona ispraviti 
svoje stavove čim bude uvidjela da je pogriješila. 

Vratio se dostojanstveno na svoje mjesto. Pravio sam 
se i dalje da ga ne primjećujem. Kasnije sam doznao da je 
general Edi znao da je engleska vojna misija već stigla u 
naš Vrhovni štab i da je uspostavljen kontakt sa engleskom 
komandom. Razumije se, ja o tome nijesam imao pojma, a 
engleski general me nije mogao obavijestiti jer sam odbio 
svaki kontakt sa njim! 


Poslije nas govorio je Džimas. Držao se diplomatski: 
nije pominjao Sovjetski Savez, ali je zato mnogo hvalio 
Englesku; nije pominjao ni Ameriku, vjerovatno radi rav- 
noteže ... . Istakao je da će se Grčka osloboditi pod engle- 
skom zastavom. Kao da je pogađao da će se Staljin i Čerčil 
sporazumjeti o podjeli interesnih sfera i da će Engleskoj biti 
obezbijeden stoprocentni uticaj u Grčkoj poslije istjerivanja 
okupatora. .. 

Džimas se osvrnuo i na moje izlaganje: rekao je da 
saveznici treba da pomažu pokret koji ima tako ogromne 
uspjehe u borbi protiv okupatora, ali nije precizirao da se 
to odnosi na Englesku i SAD. 


Na kraju je govorio Veluhiotis. Odmah se vidjelo da, 
iako je član Partije, ne poštuje mnogo njenu liniju. 
— Neka ne misle naši engleski saveznici da nas mogu 


potkupiti za gaće što nam šalju. A ni za zlatnike! — tem- 
peramentno je poručivao Veluhiotis. — Nama treba oružja, 
a ne gaće... 


Prisutni su burno odobravali te riječi; osjećali su da se 
nešto krije iza toga što im engleski saveznici šalju hranu, 
odjeću, novac, ali ne i oružje i sve drugo što im je potrebno 
za vođenje borbe... Bilo je očevidno da Veluhiotis svojim 
istupom u stvari izražava mišljenje partizana, ali da time 
dolazi i u sukob sa stavovima rukovodstva. To ga je i do- 
velo u protivrječnu situaciju. Ako zauzme stav na liniji 
Partije, doći će u sukob sa bazom, sa partizanima; a ako se 


Krajiški partizani 
1941. 


Falsifikovana ustaška 
propusnica sa kojom 
je Svetozar  Vukmano- 
vić, pod imenom  Sta- 
nislav = Valinac, = puto- 
vao iz Bosne i Herce- 
govine preko Hrvatske 

u Srbiju 1942. 


Svetozar Vukmanović — Tempo sa makedonskim partizanima 


Tempo = govori prilikom formiranja Prve  makedonsko-kosovske 
brigade, 1943. 


Predstavnik CK KPJ Miladin Popović (prvi s desna) i albanski dru- 
govi Tahiri Kadaren i Kristo Temeljko 1943. 


saglasi sa shvatanjima partizana, neizbježno dolazi u sukob 
sa svojom Partijom, odnosno njenim rukovodstvom. Na 
ovom sastanku se nije pokolebao. Izjasnio se za stavove koji 
su bili bliski shvatanjima partizana. Mnogo kasnije, poslije 
rata, saznao sam da je sličan stav zauzeo i kad je rukovod- 
stvo grčke Partije zaključilo sporazum u Varkizi sa snagama 
reakcije, po kome je trebalo da se partizani razoružaju. 
Odbio je da prihvati taj sporazum. Nije htio da se razo- 
ruža. Nastavio je sa borbom. I likvidiran je od sopstvene 
Partije. Pozvan je na sastanak i na prevaru ubijen. 


SLJEDEĆEG DANA smo razmatrali mogućnost bilate- 
ralne saradnje; istovremeno smo htjeli da ocijenimo SVrsi- 
shodnost šire saradnje na vojnom planu između narodno- 
oslobodilačkih pokreta svih balkanskih zemalja. Iznio sam 
mišljenje: borimo se za oslobođenje naših zemalja od oku- 
patora; imamo zajedničkog neprijatelja koji je za vrijeme 
ofanzivnih akcija u jednoj zemlji primoran da dovlači svoje 
snage iz susjednih zemalja. Time se pruža povoljna prilika 
da partizani prelaze u napad na oslabljene okupatorske 
snage. Ako bismo se organizovali za takvu aktivnost, mogli 
bismo imati mnogo veće rezultate nego što ih sada posti- 
žemo. Sve to govori u prilog veće koordinacije između 
glavnih štabova, a i između štabova u graničnim područ- 
jima . .. 


Naglasio sam da okupatori koriste protivrječnosti među 
narodima tog područja. Te protivrječnosti su nasljeđe pro- 
šlosti. Državne granice se ne poklapaju sa etničkim grani- 
cama. To je najteže pogodilo makedonski narod; teritorija 
na kojoj on živi podijeljena je na tri dijela susjednim bal- 
kanskim državama. Makedoncima je onemogućeno da stvore 
svoju nacionalnu državu, kao što su to učinili ostali naro- 
di... Svaka od država koje su dobile dio makedonske 
zemlje počela je da vodi politiku nasilnog odrođavanja Ma- 
kedonaca, protjerivanja makedonskog stanovništva ... Oku- 
patori su izvršili novu podjelu Makedonije: jedan dio terito- 
rije koji je bio u sastavu Jugoslavije dodijeljen je Bugarskoj, 
a drugi — Albaniji, odnosno Italiji. Cilj je bio da se pridobiju 

Bugari i Albanci... Makedonsko stanovništvo u Grčkoj ta- 
kođe je postalo plijen politike okupatora; njemu je obećano 
izdvajanje iz Grčke i prisajedinjenje ostalim dijelovima Ma- 
kedonije pod uslovom da bude protiv narodnooslobodilačkog 
pokreta u Grčkoj ... Okupatori su naoružali to stanovništvo, 
kao što su učinili i sa albanskim. 


Nijesam se zalagao za proklamovanje da se borimo Za 
A reviziju granica ma koliko one bile nepravedne. Pokretanje 
pitanja granica koristilo bi okupatorima. Smatrao sam za 
potrebno da jasno kažem da se borimo za nacionalnu slo- 
bodu i ravnopravnost svakog naroda, pa i makedonskog; da 
narodnooslobodilački pokret u svakoj zemlji treba da ostvari 
ono što smo mi u Jugoslaviji već učinili — da formira je- 
dinice koje se bore pod svojim nacionalnim zastavama sa 
petokrakim zvijezdama kao simbolom zajedničke borbe sa 
ostalim narodima Jugoslavije; da se u svim jedinicama i na 
oslobođenoj teritoriji slobodno govore maternji jezici; da 
svaki narod učestvuje u organima nove vlasti srazmjerno 
nacionalnoj pripadnosti. Ako bismo usvojili takvu politiku, 
to bi nam znatno olakšalo mobilizaciju svakog naroda u 
borbi protiv okupatora. Narodi bi shvatili da se problem 
granica uopšte neće postavljati ako pobijede narodnooslo- 
bodilački pokreti u svakoj balkanskoj zemlji. Granice će biti 
prevaziđene... 
Moji argumenti su prihvaćeni jer su svi shvatili da bi 
u takvim uslovima makedonski partizani mogli mnogo uči- 
niti na pridobijanju Makedonaca koji žive u Grčkoj na stra- 
nu narodnooslobodilačkog pokreta; isto bi mogli učiniti al- 
banski partizani u odnosu na Albance koji žive u Jugoslaviji. 
Pitanja koja sam pokrenuo nijesu se mogla svesti samo 
na vojnu saradnju u graničnim područjima. Ona su bila 
mnogo šira i imala su kako vojni tako i politički aspekt. Jer 
trebalo je koordinirati borbu protiv okupatora svih balkan- 
skih zemalja. A postavljalo se i pitanje da se ne dopusti da 
plodove te borbe koristi reakcija poslije oslobođenja. Otuda 
se i javila ideja o stvaranju balkanskog štaba. 


Postigavši saglasnost o principima na kojima bi trebalo 
da počiva naša saradnja, prešli smo na rješavanje tehničkih 
problema. Prije svega, trebalo je obezbijediti radio-vezu 
među štabovima. Bez toga ne bi mogla funkcionisati naša 


organizacija. Problema je bilo mnogo: trebalo je nabaviti 
materijal za instaliranje stanica, naći ljude koji se razumiju 
u radiofoniju, obučiti telegrafiste, šifrante i ostalo osoblje 
koje bi rukovalo radio-stanicama. Zadatke smo nastojali da 
ravnomjerno raspodijelimo: grčki drugovi su se obavezali da 
nabave materijal, a mi da izgradimo radio-stanice. 


Dogovorili smo se da se nađemo u Grčkoj kroz mjesec 
dana. U međuvremenu Džimas je trebalo da ode u Atinu 
i da obavijesti svoje rukovodstvo o razgovorima sa nama, 
a mene su čekali mnogi poslovi na terenu Makedonije. 


NEŠTO VIŠE OD DVA MJESECA poslije sastanaka na 
kojima smo donijeli odluke o oživljavanju ustanka stanje 
u Makedoniji se iz osnova promijenilo. Na sastanku Central- 
nog komiteta KP Makedonije održanom u Prespi 2. avgu- 
sta 1943. godine mogli smo konstatovati da se borba razvila 
na svim područjima Makedonije izuzev rejona Štipa i Stru- 
mice. I ne samo to: stvorene su mogućnosti da odredi prera- 
stu u krupne vojne jedinice — bataljone, brigade; raspola- 
gali smo slobodnom teritorijom na kojoj počinje da djeluje 
nova, narodna vlast; ušli smo u novu, višu fazu borbe ... Sve 
je to zahtijevalo da ponovo pretresemo situaciju i da done- 
semo odgovarajuće odluke. 


Zaključili smo: potrebno je smjelo stvarati krupne vojne 
jedinice u svim zonama, izuzev Štipa, od najboljeg boračkog 
i komandnog kadra iz odreda; one moraju biti sposobne da 
iznenadnim napadima zauzimaju gradove i utvrđena mje- 
sta; moraju biti stalno u pokretu; moraju razbijati staru 
vlast svuda gdje stignu; time će se stvarati povoljni uslovi 
za širenje mreže partizanskih odreda iz kojih će se regru- 
tovati novo ljudstvo za naše brigade. 

Smatrali smo da se brže mora razvijati nova, narodna 
vlast, ne samo na oslobođenoj nego i na neoslobođenoj teri- 
toriji. Iskustvo je već pokazalo da narodni odbori kao organi 
nove vlasti veoma doprinose efikasnijem vođenju borbe pro- 
tiv okupatora. 

Ocijenili smo da je krajnje vrijeme da se prekine sa 
anonimnošću kako u pogledu ljudi koji rukovode borbom 


tako i u pogledu ciljeva koje treba ostvariti našom borbom. 
Zato smo odlučili da u Skoplje hitno pošaljemo Kuzmana 
Josifovskog sa zadatkom da se obrati politički uticajnim 
ljudima iz svih slojeva makedonskog naroda i da ih pozove 
da dođu na oslobođenu teritoriju. Računali smo na kulturne 
i javne radnike, učesnike ilindenskog ustanka, političare koji 
se nijesu kompromitovali saradnjom sa okupatorima. Na- 
dali smo se uspjehu jer je povoljan razvoj borbe stvorio 
uslove da se okupi što veći broj ljudi; tako bismo ojačali 
front borbe protiv okupatora. Time smo započeli niz pri- 
prema za sazivanje i konstituisanje najvišeg državnog i pred- 
stavničkog tijela — Antifašističkog sobranja narodnog 0O0s- 
lobođenja Makedonije (ASNOM). 


Uspješan razvoj borbe izmijenio je i stanje u grado- 
vima, a time i naš odnos prema opstanku komunista u gra- 
dovima. Ranije su komunisti bili izloženi hapšenjima, pro- 
gonima i strijeljanju, a stanovništvo je bilo zaplašeno re- 
presalijama okupatora. Malobrojni partizanski odredi koji 
su tek ulazili u prve okršaje trebali su što više boraca-ko- 
munista koji bi svojim držanjem sprečavali raspadanje od- 
reda. U takvoj situaciji sam zahtijevao da gotovo svi komu- 
nisti izađu iz gradova. Znao sam da će borba u gradovima 
biti obezglavljena bez komunista, ali drugog izlaza nije 
bilo. No, sada se situacija bitno promijenila: ohrabreno us- 
pjesima partizana, stanovništvo po gradovima je smjelije 
pomagalo komuniste i primalo ih u svoje kuće. Strah od 
represalija je nestajao jer se pojavila nova snaga dorasla 
da tuče okupatorske snage. Radnici, a posebno omladina iz 
gradova, u sve većem broju su odlazili u partizane. Bili smo 
skloni da u novonastaloj situaciji razmotrimo i potrebu 
vraćanja pojedinih komunista u gradove da bi efikasnije 
radili na mobilizaciji stanovništva za pomaganje makedon- 
skoj vojsci. 


NAKON SASTANKA CK KP Makedonije ponovo sam 
krenuo za Grčku. Kao i prošli put, sa mnom je u ime ru- 
kovodstva KP Albanije pošao Koči Dzodze. Znači, obojica 
smo postali ,,eksperti" za Grčku. Inače, među nama se raz- 
vilo prijateljstvo. Iako nije mnogo govorio na sastancima sa 


grčkim predstavnicima, osjećao sam da me Dzodze podržava 
ne samo zbog toga što sam član CK KPJ u kojeg ima mnogo 
povjerenja nego i zato što imamo iste poglede. 

Na granici nas je sačekala patrola Glavnog štaba ELAS, 
ali, umjesto u Glavni štab, odveli su nas u jedno selo u re- 
jonu Larise. Smjestili su nas u jednu kuću; tu smo do du- 
boko u noć čekali delegaciju KP Grčke; u njoj su se nala- 
zili Santos, Joanides i Karađorgis. Santos je u odsustvu 
Zaharijadesa, koji se nalazio u njemačkim logorima, vršio 
dužnost generalnog sekretara Partije. Joanides je bio član 
Politbiroa, a Karađorgis član plenuma Centralnog komiteta. 
Sastanak je trajao cijelu noć, a pred zoru grčka delegacija 
se oprostila od nas. Odmah mi je palo u oči da su došli noću 
i vratili se po mraku! Vjerovatno nijesu željeli da ih iko vidi 
i da se time naruši konspirativnost koja im je potrebna za 
ilegalan način života u gradovima. To je samo pokazivalo 
da ostaju pri usvojenoj liniji u oslobodilačkoj borbi. Uosta- 
lom, sadržaj našeg razgovora nedvosmisleno je potvrdio taj 
moj utisak. 

Santos je prvi uzeo riječ i, poput Džimasa, izložio si- 
tuaciju u Grčkoj i obrazložio liniju KP Grčke. Vidjelo se 
da je dobro upoznat sa mojim stavovima i primjedbama na 
Džimasovo izlaganje. Nastojao je dati novo obrazloženje za 
stavove koje sam najviše kritikovao. 


— Vi morate shvatiti specifičnost situacije u Grčkoj — 
ubjeđivao nas je Santos. — Polovina grčkog stanovništva 
živi u velikim gradovima. Ko drži gradove, taj će imati 
vlast u cijeloj Grčkoj! Zbog toga je težište našeg rada u gra- 
dovima, a ne u selima. 

— A kako ćete uzeti vlast? Odmah po oslobođenju ćete 
se suočiti ne samo sa snagama starog poretka nego i sa sna- 
gama saveznika — nastojao sam da pokolebam Santosa. 

— U svim gradovima organizovali smo vojne jedinice 
— čete, bataljone, brigade — sastavljene od radnika — od- 
govorio je Santos. 

— A naoružanje? 

— One raspolažu lakim naoružanjem. 

— Kako stiču ratno iskustvo? — nijesam se predavao. 

—- Vojna obuka se izvodi i u ilegalnim uslovima. 


— Ne vjerujem mnogo u efikasnost vaše vojne orga- 
nizacije — rekao sam sasvim otvoreno. — Vi se nećete moći 
uspješno suprotstaviti protivniku koji raspolaže savremenim 
naoružanjem i bogatim ratnim iskustvom. Bilo bi mnogo 
bolje da su radnici napustili gradove i stupili u partizanske 
odrede kako bi naučili ratnu vještinu i, konačno, naoružali 
se savremenim naoružanjem. Spremnost za borbu nije do- 
voljna da se pobijedi iskusan i dobro naoružan neprijatelj! 


Prešli su ćutke preko moje primjedbe; vjerovatno ni- 
jesu imali argumenata ili nijesu htjeli da nastave diskusiju. 

— Mi ne želimo da stvaramo novu vlast na oslobođenoj 
teritoriji — nastavio je Santos. — Tek kada Grčka bude 
oslobođena, narod će se na slobodnim izborima izjasniti o 
tome kakvu vlast treba izgrađivati. Izbore bi trebalo da spro- 
vede koaliciona vlada u kojoj bi i komunisti trebalo da uče- 
stvuju. Mi smo predložili da sklopimo sporazum o obrazo- 
vanju zajedničke koalicione vlade sa svim građanskim 
partijama koje se izjašnjavaju protiv povratka kralja bez 
obzira na to da li su učestvovale u borbi protiv okupatora. 


— Drugim riječima, vi rehabilitujete snage starog po- 
retka koje su u toku rata stajale po strani ili čak služile 
okupatora — dozvolio sam sebi da izvučem zaključak. — A 
šta dobijate u zamjenu? Ništa! Te snage sada nemaju ni- 
kakvog uticaja u narodu. Ali, ako ih rehabilitujete i sara- 
đujete sa njima u organizovanju vlasti, one će postati do- 
minantan faktor. Ako još dobiju podršku saveznika, što se 
može sa sigurnošću pretpostaviti, lako se može desiti da vas 
eliminišu iako trenutno imate dominantan uticaj u narodu. 


— Osnovno je da se spriječi povratak kralja u Grčku 


— umirivao me je Santos. — Zato sarađujemo sa snagama 
koje se izjašnjavaju protiv kraljevog povratka. 

— Nije najvažnije spriječiti povratak kralja — nasta- 
vljao sam svoju misao. — Bitno je ne dozvoliti uspostav- 


ljanje starog poretka. Snage koje se danas izjašnjavaju 
protiv kralja promijeniće stav kada im se to učini oportuno. 
— Ali, mi ćemo pristati na saradnju samo pod uslovom 
da dobijemo portfelj Ministarstva unutrašnjih poslova i, 
eventualno, Ministarstva vojske — istakao je Santos. 
— Ne vjerujem da ćete dobiti bilo kakav portfelj —na- 
smijao sam se. — Pa čak i da ga dobijete, to još neće zna- 


čiti da ste u stanju da spriječite povratak stare vlasti. Sve 
zavisi od toga ko će imati vojnu silu u svojim rukama. Ako 
savezničke snage uđu u zemlju, ako se pod njihovom zašti- 
tom obrazuje vlada sastavljena od predstavnika starog po- 
retka, može se dogoditi da ona zatraži razoružanje snaga 
koje su se borile protiv okupatora i da to ostvari uz pomoć 
saveznika. U tom slučaju vi ste izgubili bitku!... Mi u Ju- 
goslaviji nikada nećemo dopustiti da se uspostavi stara vlast 
i da ona sprovodi ,slobodne" izbore. Isuviše smo dali žrtava 
da bismo to dozvolili! Nećemo savezničkim snagama dopu- 
stiti ni da uđu u zemlju. Samo snage koje su izvojevale po- 
bjedu nad okupatorima mogu sprovoditi izbore za novu 
vlast... 

— Vi Jugosloveni rješavate sva pitanja — silom, a mi 
Grci se služimo — politikom! Naš put je lakši — primije- 
tio je Santos. 

— Naš put je teži, ali zato efikasniji... Mi ćemo si- 
gurno uspjeti, a za vas nijesam siguran — odgovorio sam 
mu ravnom mjerom. 


Nijesu se nadali takvom odgovoru. Jedno vrijeme su 

ćutali, a onda je Santos nastavio: 
U vezi sa raspuštanjem Kominterne mi smo ponu- 
dili političkim partijama koje učestvuju u borbi protiv oku- 
patora da obrazujemo konfederativnu partiju. Svaka par- 
tija bi zadržala svoju individualnost, ali ni jedna ne bi sa- 
mostalno istupala, već bi svi aktivisti istupali u ime konfe- 
derativne partije ... 

— Koliko mi je poznato, raspuštanjem Kominterne 
prestaje rukovođenje komunističkim pokretom iz jednog 
centra... Komunističke partije postaju samostalne u svojoj 
aktivnosti. Ne razumijem kako ste iz toga izvukli zaklju- 
čak da treba stvarati nekakvu konfederativnu partiju! Meni 
izgleda da bi trebalo da ojačate vašu Partiju, a ne da je uto- 
pite u organizaciju koja kao program ne bi imala izgradnju 
socijalističkog i komunističkog društva .. . 

Nijesu htjeli da prihvate diskusiju ... 

Santos je pokrenuo pitanje međusobne saradnje. 

— Saglasan sam — izjavio je — sa zaključcima koje 
ste donijeli na sastanku sa Glavnim štabom ... Vaše jedi- 
nice treba da prelaze na grčku teritoriju i da utiču na make- 


donsko stanovništvo da pristupi narodnooslobodilačkom po- 
kretu; njima treba otvoreno reći da samo na taj način mogu 
obezbijediti nacionalnu slobodu i ravnopravnost... Mi smo 
za formiranje makedonskih jedinica koje bi se borile pod 
svojom nacionalnom zastavom; samo, one moraju biti u sa- 
stavu ELAS... Sto se tiče ujedinjenja Makedonije, treba 
otvoreno govoriti da je Makedonija u prošlosti bila moneta 
za potkusurivanje među balkanskim državama i da će ma- 
kedonski narod samo borbom protiv okupatora steći pravo 
na samoopredjeljenje ... 


U potpunosti sam se složio sa Santosom i pustio sam ga 
da nastavi sa izlaganjem. On je izrazio izvjesne rezerve u 
pogledu stvaranja balkanskog štaba. Smatrao je da bi nas 
neprijatelji optužili da osnivamo neku balkansku interna- 
cionalu. 

— Pa, vi ste se već stavili pod savezničku komandu za 
Srednji istok — pobuno sam se. — To vam ne smeta, a bo- 
jite se stvaranja zajedničkog štaba koji bi koordinirao borbe 
protiv okupatora u svim balkanskim zemljama! 

— Nije to isto — odgovorio je kratko. — Razumije se, 
mi nijesmo protiv svake saradnje na širem planu. Naprotiv, 
mislimo da možemo koordinirati vojne akcije ako usposta- 
vimo radio-vezu između naših glavnih štabova. Osim toga, 
mogli bismo povremeno organizovati sastanke delegata glav- 
nih štabova radi pretresanja vojno-političkih problema. Uko- 
liko bismo istovremeno uspostavili veze i između centralnih 
komiteta, mislim da bi svi problemi bili riješeni. 

— Ali vi ne vidite politički značaj stvaranja zajednič- 


kog štaba — intervenisao sam. — To bi mogao biti prvi ko- 
rak u stvaranju balkanske federacije. 
— Naš stav nije definitivan — odgovorio je Santos. — 


Naprotiv, ako se kasnije pokaže da je formiranje takvog 
štaba oportuno, mi ćemo to učiniti, ali samo kad ocijenimo 
da su za to sazreli uslovi. 

Prihvatio sam Santosove prijedloge o saradnji, mada 
sam smatrao da uzdržavanje od formiranja zajedničkog šta- 
ba dolazi zbog njihovih obaveza prema engleskim savezni- 
cima, odnosno što saveznička komanda za Srednji istok nije 
sa tim saglasna. 


Milica Sarić (pozadi na konju) sa grčkim partizanima 1944. Ispred 
nje su  Džimas, komesar Glavnog štaba ELAS, i njegova Žena 


Tempo sa Milicom = Sarić (lijevo) i Ljiljanom  Calovskom 
na planini Kožuvu 1944. 


Svetozar Vukmanović — Tempo (lijevo) sa Brankom Šotrom i Mihai- 
lom  Apostolskim u  Jegejskoj Makedoniji 


U šumama Makedonije, s lijeva u prvom redu: Dobrivoje  Radosav- 
Ijević, Svetozar Vukmanović,  Veselinka Malinska i Milica Sarić (u 
kapuljači). U drugom redu s desna je PDičo Petrov, komandant bu- 
garskog bataljona ,,Hristo Botev", do njega (dolje) Bojan  Blgaranov, 

predstavnik CK bugarske Partije, i Ljiljana  Calovska 


Joanides je ostao na oslobođenoj teritoriji, a Santos se 
vratio u Atinu. Koči Dzodze i ja krenuli smo prema Alba- 
niji, odakle sam namjeravao da se prebacim u Makedoniju. 

Primijetili smo da nas patrola vodi kroz sela u kojima 
nije bilo jedinica ELAS. A nijesmo se sastali ni sa Glavnim 
štabom ELAS. Bilo je očevidno da se nastoji da se ne sret- 
nemo ni s jednima ni s drugima. Razlozi su bili jasni: Par- 
tizanima je bila bliža i razumljivija politika naše nego grčke 
Partije. Stoga je odlučeno da nam se onemogući da dođemo 
u dodir sa njima. 

Po povratku u Makedoniju dobio sam poruku CK KPJ; 
u njoj mi javljaju da se inicijativa za stvaranje balkanskog 
štaba smatra politički nepravilnom i štetnom i da treba da 
obustavim svaku aktivnost u tom pravcu. Odmah sam postu- 
pio u skladu sa porukom. Tako je okončana akcija za stva- 
ranje balkanskog štaba. 


NA PUTU PREMA albanskoj granici razmijenjao sam 
sa Koči Dzodzeom utiske o razgovorima koje smo upravo 
završili. Kao i obično, ocjene su nam bile identične. A onda 
me je Koči iznenada zapitao: 

— Sta misliš o situaciji u Albaniji, o liniji našeg ruko- 
vodstva? 

— Bitna razlika između vaše i grčke Partije ne postoji 
— otvoreno sam rekao. 

Nije ga iznenadila moja ocjena, ali odmah je dodao: 

— Da li si to rekao našem rukovodstvu? 

Za trenutak sam se zbunio... Izvjesno vrijeme boravio 
sam u Glavnom štabu Albanije i tada smo govorili o sarad- 
nji, ali nikada o situaciji u Albaniji. Očigledno, albansko 
rukovodstvo nije htjelo o tome da diskutuje. Da li da to pri- 
znam Koči Dzodzeu, članu Politbiroa koji je tek nedavno 
izašao iz zatvora? 

— Nijesam — kratko sam odgovorio. 

— A zašto nijesi? — navaljivao je Koči. 

Nijesam mogao da lažem; na otvoreno pitanje morao 
sam pošteno odgovoriti. 

— Prve razgovore vodio sam koncem marta u selu Lja- 
binotu blizu Elbasana. Prolazio sam kroz Elbasan na putu 


za Kosovo i Metohiju. Kada sam doznao da se albansko ru- 
kovodstvo nalazi u blizini, prekinuo sam put da bismo se 
dogovorili o saradnji i da bih se upoznao sa situacijom u Al- 
baniji, a po mogućnosti i sa stanjem na Kosovu i Metohiji... 
U Ljabinotu sam zatekao samo nekoliko članova rukovod- 
stva ... ostali su se razišli po Albaniji. Svi su bili veoma 
zauzeti... partijska konferencija se tek završila ... trebalo 
je hitno redigovati rezolucije i usvojene dokumente. Vjero- 
vatno zbog toga nijesmo mogli voditi razgovore kao u 
Grčkoj. 

— To ne može biti razlog — bunio se Dzodze. — Redi- 
govanje dokumenata jeste važan zadatak, ali ne tako hitan 
kao razgovor o saradnji. 

Morao sam se s njim složiti; istakao sam drugi razlog: 

— Nije ni bilo potrebno da ih ja upoznajem sa situaci- 
jom u našoj zemlji... to je prije mog dolaska učinio Blažo 
Jovanović, koji je prisustvovao vašoj konferenciji. 

— Ali, to nije isto. Jedna je stvar kada se albansko ru- 
kovodstvo upoznaje sa situacijom u vašoj zemlji preko druga 
Blaža, a sasvim druga stvar je kada se vrši razmjena miš- 
ljenja o situaciji u Makedoniji, Albaniji, na Kosovu i Meto- 
hiji kako bi se organizovala saradnja prekinuo me je 
Koči. 

— Istinu da ti kažem: nijesam vidio spremnost ni kod 
albanskih drugova, a ni kod Miladina da razgovaraju o sta- 
nju u Albaniji, a još manje o liniji vašeg rukovodstva. Što 
se tiče mene, nijesam imao smjelosti da im nametnem dis- 
kusiju ... 

— A zašto nijesi imao smjelosti? 

— Bilo me je stid da insistiram na pokretanju takve 
diskusije. . . Vidio sam da to ne žele ni Miladin, a ni čla- 
novi albanskog rukovodstva. Oni su imali velikog uspjeha 
u stvaranju albanske Partije; glavni dio posla oni su obavili. 
I sada treba ja da se pojavim i da dijelim lekcije. To nije- 
sam mogao. Nešto mi je smetalo. 


— Ja te ne razumijem! — Koči je oštro reagovao. — 
To je obična malograđanština. Revolucionar treba sve da 
učini kako bi pobijedila revolucionarna linija, a ne da gleda 
da li će biti povrijeđena nečija sujeta... 


— Primam lekciju — nasmijao sam se. — Imaš pravo, 
ali život je komplikovan, pa se ponekad mora voditi računa 
i o sitnim ljudskim slabostima. 

— Pa, o čemu ste onda razgovarali? — nasmijao se 
i Koči. 

— Ja sam iznio koncepciju saradnje na užem i širem 
planu, koju sam kasnije izložio i grčkom rukovodstvu. Po- 
sebno sam naglasio važnost da albanski partizani pređu na 
teritoriju Kosova i Metohije, kao i na teritoriju zapadne 
Makedonije, kako bi tamošnje albansko stanovništvo prido- 
bili za pomaganje narodnooslobodilačke borbe ili, u kraj- 
njem slučaju, postigli da ono ne pomaže okupatora. 

— Jesu li se saglasili sa tvojim prijedlozima? 

— Potpuno! Jedino su predlagali da albanski partizan- 
ski odredi koji bi se formirali na teritoriji Metohije budu pod 
komandom Glavnog štaba Albanije. To sam odbio, kao što 
se svojevremeno nijesam složio ni sa prijedlogom da se ma- 
kedonski partizanski odredi koji se budu formirali na terito- 
riji Grčke stave pod komandu Glavnog štaba Makedonije... 


— A da li bi pristao da sada na sastanku izneseš sve 


što misliš o liniji albanskog rukovodstva? — iznenadio me 
je Dzodze. 
— Neće to oni prihvatiti — odmahnuo sam rukom. — 


Da su htjeli, mogli smo i do sada o tome razgovarati; neko- 
liko puta sam bio kod njih... 

— Moraju prihvatiti — insistirao je Koči. — Uostalom, 
čak i kad ne bi prihvatili, izgubićeš svega nekoliko dana... 
Naše rukovodstvo je blizu ... 

Prihvatio sam ponudu; nije me trebalo mnogo nagova- 
rati... tamo ću naći i Milicu. Ipak, to nijesam smio ni sa- 
mom sebi priznati. 

I tako, umjesto da produžim pravo za Makedoniju, 
skrenuo sam prema Korči, u selo Kucake, gdje se nalazilo 
albansko rukovodstvo. 


U SELU smo zatekli moje stare znance — Miladina, 
Envera Hodžu, Pandi Hrista, Naku Spira, Sejfulu Malešova 
i druge. 


Milica i Vasko me nijesu očekivali. Bili su radosni što 
se mogu pohvaliti da je njihov višemjesečni rad najzad 
okončan: napravili su radio-stanicu koja dobro funkcioniše. 
Na žalost, još nijesu uspjeli da uspostave vezu sa Vrhovnim 
štabom... 

Milica se radovala i zbog nečega što je bilo naša tajna. 
Ako je neko htio posebno da prati naše ponašanje, na našim 
licima mogao je pročitati sve! 

Koči Dzodze je još iste večeri predložio da se sastanemo 
sljedećeg dana i da ja referišem o razgovorima sa grčkim 
rukovodstvom. Miladin se nije složio: 5, 

— Pa, valjda i ti znaš referisati o razgovorima... Član 
si rukovodstva! 

No, Koči se nije dao zbuniti: 

— Razumije se da bih mogao referisati, ali pretežno je 
Tempo vodio razgovore i on će vjernije prenijeti njihov sa- 
držaj. Osim toga, zašto ne bismo iskoristili Tempov bora- 
vak da bismo čuli njegovo mišljenje o razgovorima i O Si- 
tuaciji u Grčkoj? Meni ne smeta što Tempo nije član našeg 
rukovodstva... 

Svi su se složili sa prijedlogom... Sljedećeg dana pod- 
nio sam izvještaj o razgovorima u Grčkoj. Oštro sam kriti- 
kovao liniju grčkog rukovodstva... Svi su me pažljivo slu- 
šali i odobravali. Izgledalo je da će se sastanak brzo Zavr- 
šiti. Međutim, kada su neki počeli ustajati, Koči je iznenada 
uzeo riječ: 

— Predlažem da u nastavku Tempo iznese šta misli 
0 situaciji u Albaniji i o liniji koju smo usvojili... 

Svi su bili iznenađeni; Miladin i Enver su se prvi snašli 
1 oštro reagovali: 

— Nema nikakve potrebe za takvim razgovorom. To bi 
bilo preuranjeno. A nema ni nekoliko članova rukovodstva. 

No, ni Koči se nije dao zbuniti. Ponovo je uzeo riječ: 

— Ne predlažem redovni sastanak rukovodstva. Pred- 
lažem samo razgovor prisutnih članova rukovodstva sa dru- 
gom Tempom. On bi nam iznio šta misli o situaciji u Alba- 
niji i o liniji naše Partije. On ima veliko iskustvo; u to sam 
se uvjierio tokom razgovora sa grčkim rukovodstvom. Nje- 
govo mišljenje može biti dragocjeno. Zašto da ga ne čujemo? 
Ne moramo se složiti; dovoljno je samo da ga čujemo. 


Riječi su se izgubile u graji. U prvo vrijeme nijesam 
znao šta se događa, ali nešto docnije sam shvatio da su se 
podijelili: Miladin i Enver su smatrali da ne treba dozvo- 
liti da istupam, a ostali članovi GK su zahtijevali da izne- 
sem svoje mišljenje. Kako su oni predstavljali većinu, od- 
lučeno je da se sastanak nastavi i da se sasluša moje miš- 
ljenje. 

Počeo sam time što sam ponovio da nema bitnih raz- 
lika između stanja i linije partija u Grčkoj i Albaniji. Pri- 
mijetio sam izraze negodovanja kod Miladina i Envera, ali 
na licima ostalih članova rukovodstva vidio sam izraze odo- 
bravanja. To me je ohrabrilo da nastavim: 

— Koliko sam mogao vidjeti na području Korče i Elba- 
sana, vaši partizanski odredi su teritorijalizirani. Oni ne 
žive vojničkim životom. Partizani su kod svojih kuća; oku- 
pljaju se kada zaprijeti opasnost od okupatora. U takvim 
uslovima odredi ne mogu prerasti u krupne vojne jedinice, 
a bez toga nema pobjede u narodnooslobodilačkoj borbi. 
A vi ste, po mojoj ocjeni, još dosta daleko od toga... 


Prekinuo me je žagor; vidjelo se da se neki ne slažu. 
Cuo sam da se pominju Berat i Argirokastro. Vjerovatno 
se time htjelo reći da je tamo drugačija situacija. No, ja 
sam se na početku ogradio da ocjenu dajem na osnovu sta- 
nja u područjima koja sam posjetio. 

— Koliko sam mogao vidjeti, akcije protiv okupatora 
se uglavnom ne preduzimaju. Izgleda kao da vlada primirje. 
Okupator vas pušta da se slobodno krećete po selima i da 
orgamzujete partizanske odrede, a vi dozvoljavate okupatoru 
da se koristi putevima i da drži garnizone u gradovima i na 
strateški važnim punktovima ... 

Opet je nastalo komešanje. No, ja sam uporno nastavio: 


— Posljedice takve vaše neaktivnosti su dalekosežne: 
izostala je polarizacija snaga na one koje vode borbu protiv 
okupatora i na one koje još uvijek stoje po strani od borbe. 
Bez oštre polarizacije nema ni pobjede nad snagama starog 
poretka... Vi se, koliko sam mogao ocijeniti, nalazite tek 
na početku tog procesa. 

Ponovo sam čuo da se pominju Berat i Argirokastro kao 
područja igdje se, navodno, vrše ofanzivne akcije, ali ja se 
nijesam dao pokolebati. 


— Iz takve vaše linije logično je proizašao i vaš odnos 
prema ,Bali Kombetaru". Vi ste se orijentisali da po svaku 
cijenu postignete sporazum sa tim pokretom. Ne formirate 
krupne vojne jedinice; ne organizujete vlast u pozadini. 
Svega toga ste se odrekli samo da ne biste omeli sporazum 
sa ,Bali Kombetarom". 

Iznio sam naša iskustva sa četnicima. Četnici u našoj 
zemlji su htjeli da nas odvrate od borbe protiv okupatora; ili 
da nas unište uz pomoć okupatora i onda da se pojave kao 
jedina oružana snaga koja treba da preuzme vlast od savez- 
nika poslije završetka rata... Ukazao sam da takvu ulogu 
u Albaniji igra ,Bali Kombetar". To sam dokumentovao: 


— Vi ste sporazum postavili u centar aktivnosti; ali us- 
pjeha nema jer ,Bali Kombetar" sistematski odugovlači. Na 
riječima je za saradnju, stvara iluzije da će doći do spora- 
zuma, a u stvari sve čini da ne dođe do njega. Smisao takve 
taktike je u tome da se po svaku cijenu izbjegne intenzZivi- 
ranje borbe protiv okupatora jer bi to prisililo ,,Bali Kom- 
betar" da se izjasni ili za borbu protiv okupatora ili za sa- 
radnju sa njima ... 


— Izlaz iz takve situacije — nastavio sam — ne bi tre- 
balo u sadašnjem momentu tražiti u otvaranju neke borbe 
protiv ,,Bali Kombetara". To ne bi dalo dobre rezultate, us- 
porilo bi proces diferencijacije... Izlaz je u intenziviranju 
borbe protiv okupatora; treba stvoriti takvu situaciju da se 
,Bali Kombetar" mora aktivizirati u borbi, da ta organizacija 
više ne bude pasivna ni prema okupatoru ni prema parti- 
zanima. Tako možemo računati da će se ubrzati proces di- 
ferencijacije ... pojaviće se snage koje će stupiti u otvorenu 
borbu protiv partizana — njih treba vojnički razbiti, ali po- 
javiće se i snage koje će odbiti da izvrše zahtjeve okupatora 
— njih treba pridobiti na našu stranu... 


I te moje riječi izazvale su protivrječna reagovanja. Me- 
đusobna prepirka se sve više zaoštravala; mogao sam primi- 
jetiti da se podijeljenost među njima još više produbila. Na 
jednoj strani su Miladin i Enver, a na drugoj su svi ostali. 

Svoje izlaganje sam završio ovim riječima: 

— Vi se čudite kako je Dišnica mogao zaključiti ona- 
kav sporazum sa ,Bali Kombetarom" ... A on je u stvari 
nastavio da sprovodi vašu dosadašnju liniju ... Iuzija je 


misliti da ćete na vašu stranu privući sve snage ,,Bali Kom- 
betara" ... Njih treba diferencirati. 

Poslije mog izlaganja došlo je do prave eksplozije: sva- 
ko je odmah tražio riječ... Da bi se atmosfera koliko-toliko 
smirila, dat je odmor, ali ni tada se žagor nije utišao. Vid- 
jelo se da sam pokrenuo bitna pitanja. 

Diskusija je vođena do duboko u noć. Kako nijesam 
znao albanski, a niko mi nije prevodio, imao sam utisak da 
sam suvišan. Trgnuo bih se samo kada bih čuo da pominju 
moje ime! Sastanak je prekinut s tim da se nastavi sljede- 
ćih dana. 

Kako sam namjeravao da odmah nastavim za Makedo- 
niju, htio sam da saznam ishod diskusije. Koči mi je rekao 
da su gotovo svi članovi rukovodstva u osnovi podržali moje 
eocjene. Jedino su se suprotstavili Miladin i Enver; oni su 
sve to shvatili više kao lični napad, a ne kao drugarsku po- 
moć. To me je oneraspoložilo. Rezignirano sam rekao 
Dzodzeu: 

— Vidiš li da sam imao pravo kada sam izbjegavao da 
iznesem svoje mišljenje o vašoj situaciji. Dogodilo se ono 
čega sam se plašio! 

— Kao revolucionar, komunista morao si reći ono što 
misliš, bez obzira na to kako će to shvatiti pojedini rukovo- 
deći ljudi, pa čak i čitavo rukovodstvo! Uostalom, možeš biti 
zadovoljan — tješio me je Koči. — Tvoje ocjene je pri- 
hvatilo gotovo cijelo rukovodstvo i to će se osjetiti u bliskoj 
budućnosti. 

Oprostio sam se sa drugovima i krenuo sa Milicom 
i Vaskom put Makedonije ... 

Desetak dana kasnije doznao sam da je u Albaniji for- 
mirana Prva albanska udarna brigada i da je počela sa ofan- 
zivnim akcijama. Takođe je formiran Glavni štab i objav- 
ljena imena njegovih članova ... pristupilo se organizovanju 
vlasti u pozadini... Te vijesti su me, razumljivo, mnogo 
obradovale. Ipak je Koči Dzodze bio u pravu... 


GLAVA XII 
PREKRETNICA 


Kapitulacija Italije i moj govor u oslobođenom  Kičevu " 
Formiranje Prve makedonsko-kosovske udarne brigade + Sa- 
vezništvo Nijemaca i albanskog stanovništva u rejonu Tetova 
i Gostivara + Dolazak engleske vojne misije + Manifest Glav- 
nog štaba i prigovori na njega + Ofanziva neprijatelja u za- 
padnoj Makedoniji + Susret sa grčkim partizanima na obron- 
cima  Kajmakčalana + Kosovski bataljon  otkazuje  posluš- 
nost += Boravak na grčkoj teritoriji i , krađa" radio-stanica en- 
gleske vojne misije + Uspješan prodor u istočnu Makedo- 
niju + Razmišljanja o oslobodilačkoj borbi u Grčkoj i Jugo- 
slaviji + Kako smo prevarili bugarske trupe i neometano 
prešli rijeku Bregalnicu +" Održavamo savjetovanje u mana- 
stiru Prohor Pčinjski i razbijamo četničke snage na planini 
Kozjaku + Vrhovni štab odobrava operacije koje smo samo- 
inicijativno = preduzeli + Naša pomoć bugarskim  partiza- 
nima + Naša ofanziva u Jablanici i stvaranje prve srpske 
divizije + Pobjedonosna proljećna ofanziva u Makedoniji = Iz 
Srbije avionom u Italiju pa u sjedište Vrhovnog štaba na 
ostrvu Visu + Oblačim generalsku uniformu =" Razgovori sa 
starim drugovima "+ Zapadna štampa me naziva ,,poglavicom" 


partizana 


KAPITULACIJA ITALIJE" zatekla nas je u šumama 
na vrhu Karaormana; upravo smo se vratili iz Glavnog štaba 
Albanije. Umorni od dugog pješačenja, a ne znajući kakvo 
je stanje u selima tog kraja, odlučili smo da noć provedemo 
u šumi. Kako smo sa sobom nosili i radio-aparat na baterije, 
čuli smo vijesti o kapitulaciji Italije. Cijelu noć nijesam mo- 


+ 8. septembra 1943. godine (prim. red.). 


gao da zaspim; brinulo me je da li će se naši snaći i razo- 
ružati garnizone u Kičevu, Debru i drugim gradovima itali- 
janske okupacione zone. Imamo li dovoljno snaga Za iZVrI- 
šenje tog iznenadnog zadatka? Pitanja su navirala kao ro- 
jevi nesnosnih mušica ... 


U rano jutro sljedećeg dana spustio sam se u prvo selo 
na putu koji vodi iz Struge u Kičevo. Seljaci nijesu znali 
gdje se nalaze partizani. Govorili su da su partizani boravili 
tih dana po selima tog kraja, ali da su otišli u nepoznatom 
pravcu. Nije nam ostajalo ništa drugo nego da krenemo put 
Kičeva. U suton smo naišli na dio Glavnog štaba u jednom 
selu blizu Kičeva. Tu sam saznao da je dan ranije glavnina 
naših snaga prešla na teritoriju pod bugarskom okupacijom, 
a da su na ovom terenu ostale samo neke manje jedinice. 
Ipak su članovi Glavnog štaba sa tim jedinicama ušli u Ki- 
čevo i razoružali italijanske trupe... To je bio razlog što 
nijesmo ušli u Strugu, Gostivar.. . 


Dok su mi članovi štaba referisali o situaciji, koja ni 
njima nije bila sasvim jasna, iz Debra je automobilom sti- 
gao Krste Crvenkovski. On je ranije bio uhapšen i zatočen u 
Albaniji. Pošto je uspio da pobjegne iz zatvora, preuzeo je 
dužnost sekretara Okružnog komiteta u Debru. U prvi mah 
ga nijesam prepoznao; nijesmo se sretali još od 1940. go- 
dine .. . Podsjetio me je da sam ga tada kao gimnazijalca 
uklonio iz rukovodstva ... 

Crvenkovski me je ukratko upoznao sa stanjem u De- 
bru: vlast drže balisti, dok albanski partizani pod komandom 
Hadži Lješa nemaju mnogo uticaja. Što se tiče makedon- 
skih partizana, oni su i po broju i po naoružanju mnogo sla- 
biji od Albanaca. Sve to veoma komplikuje stvari i zahti- 
jeva brzu akciju. Odlučio sam stoga da isto veče krenem u 
Debar, koristeći auto kojim je došao Crvenkovski. On me 
je upozorio da je veoma opasno putovati, naročito noću. 
Naoružanje čitave italijanske divizije palo je u ruke balis- 
tičkih i pljačkaških bandi. Ukoliko putujemo noću, neko će 
nas sigurno presresti, ako ništa drugo, bar da nas opljačka! 
Nijesam odustao od namjere i tako smo pošli noću ... 


Ispred Debra dočekala nas je paklena pucnjava. Uzeli 
smo zaklon i sačekali da pucnjava prestane. Oni među nama 

koji su znali albanski sporazumjeli su se sa napadačima i 
mi smo neometano produžili za Debar... 

Debar je pružao upravo onakvu sliku kakvu nam je 
ocrtao Crvenkovski... Na svakom koraku vile su se alban- 
ske zastave. Nigdje ni makedonske ni jugoslovenske zastave! 
Covjek bi zaključio da se nalazi negdje u Albaniji, a ne na 
teritoriji Jugoslavije. 

Stvorila se veoma komplikovana situacija: balističke 
snage drže vlast u gradu poslije istjerivanja okupatora; one 
su spremne da oružjem nametnu da Debar ostane u sastavu 
Albanije. Albanski partizani, opet, nemaju dovoljno snaga, 
a nijesu ni spremni da se suprotstave takvim namjerama 
balista. 

Izlaz je valjalo tražiti u sporazumijevanju albanskih i 
makedonskih partizana; trebalo je da oni pruže otpor, ako 
je potrebno i silom, namjerama balista da uspostave svoju 
vlast u gradu. Osim toga, trebalo je izgraditi novu vlast sa 
ravnopravnim učešćem oba naroda; građanima bi se dozvo- 
lilo da ističu makedonsku ili albansku zastavu pod uslovom 
da na njima bude i petokraka zvijezda kao opštejugoslo- 
venski simbol. Od ljudstva iz Debra namjeravali smo formi- 
rati makedonske i albanske jedinice. Proglasila bi se rav- 
nopravnost albanskog i makedonskog jezika. 

Ukoliko bi odnosi između Albanaca i Makedonaca po- 
čivali na toj osnovi, problem granica se ne bi postavljao u 
tako oštroj formi; naravno, pod uslovom da narodnooslo- 
bodilački pokret pobijedi u obje zemlje... 

O svim tim pitanjima razgovarao sam sa rukovodstvom 
albanskih i makedonskih partizana. Postavio sam im te za- 
datke, a onda sam se vratio za Kičevo. 


U Kičevu je atmosfera bila izuzetno povoljna; vlast se 
nalazila čvrsto u rukama partizanskih jedinica; cjelokupno 
naoružanje italijanskog garnizona palo je u naše ruke. Već 
se radilo na organizovanju vlasti i na mobilizaciji ljudstva 
u partizanske odrede. Meni je ostalo samo da govorim 
na velikom narodnom zboru u oslobođenom Kičevu. Citav 
dan sam se, pošto me niko nije poznavao, slobodno kretao 
gradom. 

Zanesen prizorom oslobođenog grada, naletio sam na 
učitelja Zdravkovića; on je 1940. godine u Sijarinskoj Banji 


pohađao kurs kojim sam ja rukovodio. Zagrlili smo se kao 
stari znanci. On nije znao moje pravo ime niti moj nadimak 
, Tempo"; oslovljavao me je nekadašnjim pseudonimom — 
,Dugački". Ispričao mi je kako je bio u zatvoru i kako je 
poslije kapitulacije Italije pobjegao iz zatvora i stigao na 
slobodnu teritoriju. Bio je uzbuđen, kao i svaki čovjek koji 
se dugo borio i podnosio ogromne žrtve za ideju koja se naj- 
zad ostvaruje. Nije uspio ni da me upita otkuda ja u Make- 
doniji, a već je neko sa balkona susjedne zgrade objavlji- 
vao da će miting uskoro početi. Zdravković me uze pod ruku 
i reče mi: 

— Hajde da slušamo Tempa... on je delegat Vrhov 
nog štaba i Centralnog komiteta ... 

Nasmijao sam se u sebi i pošao prema zgradi sa čijeg 
balkona je trebalo da održim govor okupljenom narodu. Bio 
sam pomalo uzbuđen. Ovdje se rađa nova država, prva u 
istoriji makedonskog naroda. Pokušaj sa stvaranjem Kru- 
ševske republike nije uspio. Prošlo je od tada 40 godina. 
Kičevska republika mora uspjeti. Uzbuđenje koje sam osje- 
ćao kao jedan od učesnika njenog stvaranja prenio sam okup- 
ljenom narodu. 


PONOVO SAM SE VRATIO u Debar. Morao sam da 
pospješim realizaciju mjera koje smo predvidjeli. Od toga 
kakvi će se odnosi uspostaviti između Albanaca i Makedonaca 
zavisio je razvoj borbe na čitavom ovom području. Po do- 
lasku u grad dogovorio sam se da se i u Debru održi veliki 
narodni zbor. Pojavio sam se držeći u jednoj ruci albansku, 
a u drugoj makedonsku zastavu. 


— Pod ovim zastavama su se borili vaši preci protiv 
turskog ropstva, a za nacionalnu nezavisnost... Pod zasta- 
vom Kruševske republike borili su se Makedonci... a pod 
Skenderbegovom zastavom borili su se Albanci... Ove Za- 
stave su simboli najslavnijih poglavlja vaše istorije. Mi smo 
nasljednici tih tradicija! Pod njima vodimo borbu za na- 
cionalnu slobodu oba naroda... a petokraka zvijezda pred- 
stavlja ono što nas ujedinjava. 


Moje riječi nijesu izazvale naročito oduševljenje u na- 
rodu ... To nijesam ni očekivao jer sam znao kakvo je teško 
nasljeđe ostavila prošlost. Ljudi nijesu vjerovali da neće 
doći do obnove stare Jugoslavije u kojoj nije bilo slobode. .. 


U OSLOBOĐENO KICEVO uskoro su stigli mnogi dru- 
govi sa Kosova i Metohije koje su okupatori držali po logo- 
rima i tamnicama Albanije. Bili su to Srbi i Crnogorci i 
nekoliko Albanaca. Sve komunisti! Spremali su se da na- 
stave put za Kosovo i da tamo organizuju borbu protiv 
okupatora. Formirali su dva bataljona i naoružali se još 
u Albaniji. 

U prvi mah prihvatio sam njihovu ideju; čak sam na- 
mjeravao da pođem sa njima do Sare. Ali u Debru sam se 
susreo sa rukovodstvom SŠarplaninskog odreda; pošto sam 
se upoznao sa situacijom na Kosovu, a posebno u rejonu 
Šar-planine, uvjerio sam se da bi bilo pogrešno ići na Šaru 
iz mnogih razloga. 

Prije svega, na Kosovu i Metohiji većina stanovništva 
neće pomagati partizane; štaviše, pridružiće se njemačkom 
okupatoru u borbi protiv partizana! Ukoliko bi se ti bata- 
ljoni koncentrisali na Sari, imali bi veoma usko područje za 
manevrisanje; u slučaju ofanzive okupatora, morali bi se po- 
vlačiti u Makedoniju ili u dolinu Južne Morave, pa čak i u 
neke krajeve Albanije. 

Ukoliko bi ostali na teritoriji Makedonije, gdje su po- 
stojali mnogo povoljniji uslovi za dejstvovanje većih jedi- 
nica, bataljoni bi mogli dejstvovati gotovo u cijeloj zapad- 
noj Makedoniji i u dijelovima Grčke i Albanije. Time bi 
još više podstakli raspoloženje makedonskog stanovništva 
za borbu. 

Sve je govorilo u prilog tome da kosovske jedinice Za- 
držim u Makedoniji. To sam i učinio kada sam 11. novembra 
u Slivovu formirao Prvu makedonsko-kosovsku udarnu bri- 
gadu. U redovima te brigade nalazile su se desetine Slo- 
venaca i Hrvata koji su bili internirani u logorima Alba- 
nije. Tako je brigada bila sastavljena od pripadnika svih 
naroda Jugoslavije. Njeno dejstvovanje na teritoriji Make- 


donije više je značilo za bratstvo i jedinstvo jugoslovenskih 
naroda nego stotine konferencija, proglasa i ostalih propa- 
gandnih akcija. Makedonski narod je vidio da se za njegovu 
slobodu bore i ginu Slovenci, Hrvati, Srbi, Crnogorci i Al- 
banci. 


NASA VLAST SE KONSOLIDOVALA u Debru i Ki- 
čevu. Stvorena je prostrana slobodna teritorija koja je, po- 
red ta dva grada, obuhvatala i sva sela od Struge do Gosti- 
vara. Izgledalo je da je postignuto jedinstvo makedonskog i 
albanskog naroda; u organima vlasti ravnopravno su učestvo- 
vali predstavnici oba naroda. Pored Makedonsko-kosovske 
udarne brigade, koja je imala pet bataljona, na tom području 
dejstvovali su mnogobrojni partizanski odredi sastavljeni od 
Makedonaca i Albanaca. 

Istovremeno se konsolidovala vlast okupatora u gor- 
njem toku Vardara — Gostivar i Tetovo — kao i u gornjem 
toku Drima — Ohrid i Struga. Nijemcima je uspjelo da do- 
biju podršku Albanaca koji na toj teritoriji čine većinu sta- 
novništva. Usljed toga je postojala opasnost da borba za 
proširivanje slobodne teritorije u pravcu Gostivara i Struge 
poprimi karakter obračuna između Albanaca i Makedonaca. 
To utoliko prije što je bilo evidentno da Albanci koji su se 
nalazili u našim jedinicama ne bi pristali da se bore protiv 
svojih sunarodnika koji pod okriljem okupatora drže vlast. 
Svi ti razlozi navodili su nas da budemo oprezni pri određi- 
vanju pravca naših ofanzivnih akcija. Odlučili smo da ne 
vezujemo naše snage za odbranu slobodne teritorije, ali i da 
ne vršimo ofanzivu u pravcu Gostivara i Struge. Umjesto 
toga, krenućemo u pravcu srednjeg toka Vardara i željez- 
ničke pruge Skoplje—Bitolj, na teritoriju Makedonije pod 
bugarskom okupacijom ... 

Time su bile ugrožene njemačke komunikacije kroz 
Vardarsku dolinu. To Nijemci nijesu mogli dozvoliti i zato 
su pripremili ofanzivu na Kičevo i Debar. Ali, pošto nijesu 
imali dovoljno svojih jedinica, mobilisali su Albance sa po- 
dručja Gostivara i Tetova i uputili ih na Kičevo; grad su 
zauzeli gotovo bez borbe jer se glavnina naših snaga nije 


nalazila na toj teritoriji i jer su Albanci koji su se nalazili 
u našim odredima prešli na stranu okupatora. Debar nijesu 
uspjeli zauzeti; njega su branili kako makedonski tako i al- 
banski partizani. 


Gubitak Kičeva nije negativno uticao na razvoj borbe. 
Naše snage, pošto su odbranile Debar, uspjele su da ponovo 
oslobode Kičevo. Tom prilikom zarobljen je jedan njemački 
pukovnik sa jednom manjom njemačkom jedinicom. 


Ti uspjesi su nas ponovo stavili pred dilemu: da li dr- 
žati naše snage prikovane za gradove ili napuštati gradove 
i usmjeriti akcije na zadavanje što težih poraza okupator- 
skim snagama, posebno udarajući na komunikacije? Odlu- 
čili smo se za ovo drugo: napustili smo Kičevo, ali smo zadr- 
žali Debar. Tamošnji Albanci su stpremni da brane grad 
ako okupatori ponovo pokušaju da ga zauzmu. 


TOKOM TIH BORBI u naš štab neočekivano je došla 
engleska vojna misija. 

Clanovi misije krenuli su iz Grčke i na putu sreli na- 
šeg kurira koji se vraćao iz Glavnog štaba Albanije; on ih 
je doveo do nas. Iako iznenađeni, primili smo ih veoma lju- 
bazno. Odmah smo se dogovorili da počnemo razgovore slje- 
dećeg dana. 

Kurir me je u međuvremenu obavijestio da su se čla- 
novi misije mnogo interesovali za mene; zanimalo ih je da 
li sam nervozan, da li ću ih primiti... Kada sam to čuo, 
bilo mi je jasno da su podrobno upoznati sa mojim istupa- 
njem u mjestu Kastanja. Naravno, riješio sam da ih uvjerim 
da sa mnom mogu sarađivati, ali ne na bazi na kojoj sara- 
đuju sa grčkim partizanima. 

Na prvom sastanku članovi misije su istakli da dolaze 
iz štaba savezničke komande za Srednji istok. Izrazili su 
spremnost da organizuju pomoć našim jedinicama. Za uz- 
vrat su tražili da naše akcije protiv okupatora koordiniramo 
sa potrebama saveznika. 


— Vi ste zainteresovani da se njemačkoj vojsci nanesu 
što teži porazi — obratio sam se iznenadnim gostima. — 


To je i naš cilj! Mi želimo da što prije oslobodimo našu 
zemlju od okupatora. Ako je potrebno da radi brže pobjede 
saveznika naše snage ruše komunikacije kojima se služe oku- 
patori, mi ćemo to učiniti jer je to i u našem interesu. .. 
ako treba da vežemo za ovaj teren što veće snage okupatora, 
mi ćemo i to učiniti jer je i to u našem interesu. Samo, treba 
nam pomoć u oružju, eksplozivu, municiji ... 

— Mi vam možemo pomoći i u odjeći, ishrani, novcu — 
vješto su se ubacili članovi misije. 

— Ništa nam od toga nije potrebno! — oštro sam rea- 
govao. — Nama treba oružje i samo oružje! 

Nijesu reagovali, ali sam primijetio da su iznenađeni. 

— Saradnje među nama ne može biti ako nam ne bu- 
dete slali oružje — otvoreno sam rekao. — Ako kao u Grč- 
koj budete slali samo odjeću, novac, prehrambene proizvode, 
a ne oružje i municiju, slobodno možete odmah da napustite 
Makedoniju! 

Obećali su da ćemo dobiti oružje za nekoliko dana. Ali, 
prošlo je desetak dana, a od oružja ništa! Ponovo sam pozvao 
članove misije i rekao im: 

— Izgleda da se nijesmo razumjeli! Ili vi nijeste shva- 
tili moje upozorenje da je neophodno da nam odmah poša- 
ljete oružje... Molim vas da napustite teritoriju Makedo- 
nije .. . Niste nam više potrebni! 

Bili su preneraženi. Nijesu očekivali da ću tako oštro 
reagovati. Zamolili su da ostanu još dva-tri dana i obećali 
su da ćemo u tom roku dobiti oružja. To obećanje su ispu- 
nili! Više se nijesmo sporili... oni su nam redovno slali 
oružje, a mi smo bili zadovoljni. 

Kasnije sam saznao od boraca da su se člarvovi misije 
raspitivali da li hoće da im se šalje hrana, odjeća, zlato. 
Ali od svih su dobili isti odgovor: ,Nama treba oružje i 
samo oružje!" 

Članovi misije su ovako komentarisali tu izjavu: ,In- 
teresantan je ovaj narod! Nemaju šta da jedu, a traže samo 
oružje..." 

Bilo mi je drago što su naši borci tako reagovali. Neka 
vide naši saveznici da se ovaj narod ne da korumpirati... 


KAPITULACIJA ITALIJE i naša ofanziva koja je Za- 
tim uslijedila dovele su do vrlo krupnih promjena: stvorena 
je velika oslobođena teritorija; formirane su krupne vojne 
jedinice; organizovana je nova vlast... Sve je to imalo uti- 
caja da priliv novih boraca bude masovniji... 

U tim uslovima javila se potreba da jasno formulišemo 
ciljeve narodnooslobodilačkog pokreta i da ljudi koji ruko- 
vode pokretom izađu iz anonimnosti. Odlučili smo da obja- 
vimo manifest o ciljevima naše borbe. Manifest bi izdao 
Glavni štab kao organ koji rukovodi borbom, a svi članovi 
štaba potpisali bi ga punim imenima. 

Kada je trebalo da formulišemo ciljeve za koje se bo- 
rimo, našli smo se pred problemom: da li kao neposredan 
cilj postaviti oslobođenje i ujedinjenje makedonskog naroda 
ili se u prvo vrijeme ograničiti na oslobođenje onog dijela 
Makedonije koji se nalazio u sastavu Jugoslavije, a ujedi- 
njenje cijelog makedonskog naroda rješavati kada uslovi za 
to budu povoljniji. 

Prihvatili smo drugu mogućnost jer su postojali svi us- 
lovi da taj cilj bude ostvaren: narodnooslobodilački pokret 
svih naroda Jugoslavije nedvosmisleno se izjasnio za novu 
Jugoslaviju u kojoj će svi narodi imati nacionalnu slobodu 
i ravnopravnost; taj pokret je izrastao u takvu snagu da 
pobjeda ne dolazi u pitanje; raspolaže i vojnom silom (Na- 
rodnooslobodilačkom vojskom) sposobnom da skrši svaki po- 
kušaj da se obnovi stara Jugoslavija. 


Ako bismo usvojili prvu mogućnost, stvari bi se veoma 
komplikovale; ni jedan politički pokret u Bugarskoj se nije 
izjasnio za ,,samoopredeljenje do otcepljenja" onog dijela 
makedonskog naroda koji živi na teritoriji Pirinske Makedo- 
nije; nije to uradio ni jedan politički pokret u Grčkoj u od- 
nosu na onaj dio koji živi na teritoriji Jegejske Makedo- 
nije ... 

U takvim uslovima bilo je sasvim nerealno postaviti 
zahtjev za ujedinjenje kao neposredan cilj. Zato smo se ori- 
jentisali na to da se borimo da u svim zemljama pobijede 
snage narodnooslobodilačkog pokreta i da one priznaju pra- 
vo makedonskom narodu na nacionalnu slobodu i ravno- 
pravnost. Tako će, kasnije, sazreti uslovi da se ostvari bal- 
kanska konfederacija, a u okviru nje slobodna i ujedinjena 


Makedonija. A to su osnovi na kojima se to ujedinjenje je- 
dino može rješavati. 

Manifest je dao snažan podstrek razvoju narodnooslo- 
bodilačke borbe, ali je izazvao i otpore. Ljudi okupljeni u 
Akcionom odboru Narodnooslobodilačkog fronta — Blagoje 
Hadži Panzov, Lazar Sokolov, Kiro Gligorov, Kiro Petru- 
šev i drugi iznijeli su prigovore na Manifest; nijesu se 
zadovoljili da ih pismom dostave Glavnom štabu, nego su 
našli za potrebno da ih umnože i rasture u narodu. 

U ,Prigovorima" je izraženo neslaganje sa politikom, 
izraženom u Manifestu, da se borba vodi za slobodnu i rav- 
nopravnu Makedoniju u okviru nove Jugoslavije; pri tome 
je istaknuto da je Jugoslavija kao državna tvorevina ,,omr- 
znuta u masama". Umjesto toga, ukazivano je da se treba 
boriti za slobodnu i ujedinjenu Makedoniju u okviru bal- 
kanske konfederacije... 

Grupa je osporila i pravo Glavnom štabu da govori u 
ime makedonskog naroda; vojska i njen štab — poručivali 
su — ne mogu da se izjašnjavaju o tako krupnim pitanjima 
kao što je državno uređenje ... o tome može da se izjasni 
samo narod... a vojska treba jedino da vodi borbu i da 
oslobodi zemlju ... 

Naša reakcija na takve prigovore, posebno na njihovo 
umnožavanje i rasturanje, bila je odlučna. Naročito su re- 
agovali partizani; oni su isticali: ako neko u Makedoniji ima 
pravo da se izjasni o ciljevima borbe koja se vodi već tri 
godine, onda su to oni koji su od prvog dana izašli u šume 
i koji su borbu doveli do pobjede, a ne ljudi koji sjede u 
Skoplju, zaposleni su kao činovnici i čekaju da im parti- 
zani donesu slobodu... Zato smo poručili toj grupi da naj- 
prije izađe u planine i da se pridruži partizanima ako želi 
da stekne pravo da govori o ciljevima borbe ... 


Spremno smo dočekali Drugo zasjedanje AVNOJ-a u 
Jajcu. Ciljevi borbe bili su već formulisani u Manifestu. 
Oni su postali svojina ne samo komandnog i boračkog sa- 
stava partizanskih odreda i brigada nego i cijelog make- 
donskog naroda. Pošto nijesmo mogli stići na zasjedanje 
AVNOJ-a, poručili smo preko radio-stanice, u ime makedon- 
skog naroda, da prihvatamo da Makedonija uđe u sastav 
nove jugoslovenske zajednice koja se rađa u vatri narod- 


nooslobodilačke borbe i koja se zasniva na punoj nacional- 
noj ravnopravnosti svih naroda koji čine novu Jugoslaviju. 

Odluke Drugog zasjedanja AVNOJ-a dale su snažan 
podstrek razvoju borbe, ali su izazvale i novu opoziciju ... 
Rukovodstvo bugarskog Otečestvenog fronta izdalo je pro- 
glas u kome priznaje makedonskom narodu pravo na samo- 
opredjeljenje, ali s tim da se ne smije prisajediniti nijed- 
noj balkanskoj državi. Nije bilo teško vidjeti šta se krije 
iza tog proglasa; bugarsko rukovodstvo nije uspjelo da spri- 
ječi razvoj nacionalnog, oslobodilačkog pokreta u Vardar- 
skoj Makedoniji; zato bi sada htjeli da spriječe da se rea- 
lizuje odluka AVNOJ-a da Makedonija uđe u sastav nove 
jugoslovenske zajednice ... 


POČETKOM ZIME Nijemci su preduzeli ofanzivu na 
naše snage u zapadnoj Makedoniji; nastupali su iz pravca 
Gostivara i Struge. Naše snage nijesu prihvatile taktiku 
frontalne borbe. Smjelim manevrom izvukli smo se iz ne- 
prijateljskog obruča, prebacili se na obronke Kajmakčalana 
i Kožuva u Grčkoj i odatle neposredno ugrozili komunika- 
cije od Đevđelije i Bitolja prema Solunu... 

Ofanziva okupatora ipak je imala izvjesnog uspjeha: 
kako se glavnina naših snaga povukla, uspjelo im je da na 
svoju stranu privuku one albanske jedinice koje su se do 
nedavno borile uz nas. Došlo je do polarizacije stanovni- 
štva prema nacionalnoj pripadnosti: na jednoj strani Al- 
banci, a na drugoj Makedonci! To je usporilo razvoj narod- 
nooslobodilačke borbe i morale su se ponovo preduzimati 
mjere da se otvori proces diferencijacije među samim Al- 
bancima ... 


NA OBRONCIMA KAJMAKČALANA sreli smo odred 
grčkih partizana. Oni su imali čitav logor izgrađen pod ze- 
mljom. Noću su slali patrole u ravnicu i od seljaka nabav- 
ljali sve što im je bilo potrebno za ishranu. Pošto nijesu iz- 
vodili akcije, okupator ih nije uznemiravao. Vladalo je pre- 
ćutno primirje! 


Naišli smo u predvečerje i bili vanredno dočekani. In- 
teresovalo nas je da li u ravnici ima okupatorskih ili kvis- 
linških snaga. Namjeravali smo da narednog dana siđemo u 
ravnicu i da udarimo na pruge koje vezuju Solun sa Bev- 
đelijom i Bitoljem. Na naše iznenađenje, komandant odre- 
da nam je saopštio: 

— Na ovoj teritoriji se ne smiju izvoditi akcije! To je 
stav našeg Glavnog štaba... mi odavde snabdijevamo hra- 
nom naše odrede u Tesaliji i dalje prema jugu Grčke. Ako 
biste počeli sa akcijama, okupator bi vršio represalije nad 
stanovništvom i time onemogućio plan Glavnog štaba da se 
snabdijevanje partizana u Grčkoj vrši sa ovog područja... 
Vi treba da se pokorite ovom naređenju. 

Znao sam da u Grčkoj izbjegavaju akcije protiv okupa- 
tora, ali nijesam pretpostavljao da će to i nama zabraniti. 
Zato sam dosta oštro rekao: 

— Nijesam dužan da se pokoravam naređenjima vašeg 
Glavnog štaba! Pogotovu neću prihvatiti naređenje da ne 
vodim borbu protiv njemačkog okupatora jer to smatram 
vidom saradnje sa okupatorom, pa čak i izdajom! Naša bri- 
gada će sjutra sići u ravnicu! Ostaćemo u selima... odmo- 
rićemo se, a onda udariti po komunikacijama. Ako nam se 
suprotstavite, borićemo se protiv vas jer ćete za nas biti 
na strani okupatora. 


Situacija je bila veoma mučna. Nijesu očekivali takvu 
reakciju; vjerovatno su se kolebali da li da insistiraju na 
poštovanju naređenja Glavnog štaba i da primijene vojnu 
silu kako bi obezbijedili da se potčinimo tom naređenju. 
Ne sačekavši njihov odgovor, otišao sam na spavanje ... 

U toku noći saznali smo od grčkih partizana da u rav- 
nici nema nikakvih neprijateljskih snaga. Borci su bili ne- 
zadovoljni što ih prisiljavaju da žive po zemunicama u pla- 
nini dok u selima u ravnici nema neprijateljske vojske. 

Kada smo se u rano jutro približavali jednom selu u 
ravnici, pred nas je istrčao jedan čovjek i uzbuđenim gla- 
som saopštio: 

— Ne idite dalje! Dvije njemačke divizije nastupaju od 
Soluna... 


Pažljivo sam ga osmotrio i primijetio da loše glumi 
uzbuđenje. Shvatio sam da su ga poslali iz štaba da bi nas 
uplašio i natjerao da se vratimo u planinu. 

— Pa šta su dvije njemačke divizije prema našoj snazi? 
— pravio sam se namjerno važan. — Ako dolaze njemačke 
divizije, tu su i naše brigade; vidjećemo ko je jači. 

Čovjek je bio zapanjen; vjerovatno je mislio da sam 
lud. Mi smo nastavili put i ušli u prvo selo. Seljaci su nas 
dočekali sa suzama u očima. Ljubili su našu crvenu Zastavu, 
iznosili hranu, piće, suvo voće — sve što su imali. 


Tako smo započeli trijumfalni marš po selima u ravnici 
Karadžove. Smjestili smo se u selima na obroncima Kaj- 
makčalana i Kožuva. 

Bili smo oduševljeni dočekom; u prvi mah smo pomislili 
da se radi o makedonskom stanovništvu; veoma smo se iz- 
nenadili kada smo saznali da su to Grci iz Male Azije; oni 
su se tu naselili poslije grčko-turskog rata 1922. godine; u 
nekim selima su, pak, živjeli starosjedioci koji su se u pr- 
vom svjetskom ratu borili sa srpskim vojnicima na Kajmak- 
čalanu protiv njemačkih i bugarskih snaga. Ti seljaci su se 
sa simpatijama sjećali srpskih vojnika i zajedničkog rato- 
vanja, a u nama su vidjeli djecu tih vojnika koja su poslije 
dvadeset i više godina došla da se tuku protiv istog nepri- 
jatelja. Našu radost zbog simpatija koje je prema nama iz- 
ražavalo stanovništvo tog kraja pomutilo je saznanje da su 
tu nekad živjeli Makedonci koji su raseljeni. Pa i Grci koji 
su se naselili u njihove domove takođe su raseljeni iz svojih 
domova u Maloj Aziji. A sve je to bila posljedica miješanja 
velikih sila u odnose balkanskih zemalja! 


POSLIJE ODMORA od nekoliko dana napali smo pru- 
ge koje vode prema Solunu, zauzeli i razorili nekoliko sta- 
nica, a zatim odlučili da se prebacimo na područje Bitolja, 
Velesa i Đevđelije. Namjeravali smo da prekinemo željez- 
ničku prugu koja ide prema Solunu i da napadnemo rud- 
nike iz kojih su se snabdijevali okupatori. Izvršenje tog 
plana bilo je povjereno svim bataljonima; sa Glavnim Šta- 


bom na grčkoj teritoriji ostao je samo jedan makedonski 
bataljon. 

Udarili smo na najosjetljivija mjesta okupatora. Zato 
je njegova reakcija bila munjevita; počeo je sa ofanzivom 
protiv naših snaga; potpuno je iznenadio naš makedonski 
bataljon; to je izazvalo paniku; borci su se u neredu raz- 
bježali. Taj poraz je jako pogodio ugled naše vojske. Narod 
je vjerovao da su naše jedinice nepobjedive. A sada vidi 
kako se makedonski bataljon u neredu povlači! Nije uopšte 
bilo važno što se radi samo o jednom bataljonu. Pronio se 
glas kako ,Titova vojska bježi". On se širio brzinom vjetra 
od sela do sela. Tako je dopro i do nas. 


Bio sam izvan sebe; htio sam da odmah napadnem nje- 
mačke snage; ali naše jedinice su se nalazile u rejonu Bi- 
tolja i Velesa. Tek pred veče stigao je jedan kosovski ba- 
taljon; on je nedaleko od Bitolja razorio jedan rudnik. Borci 
su bili potpuno iscrpljeni: dvije noći i dva dana su bez pre- 
kida maršovali. Jedva su čekali da se odmore. A ja sam ih 
postrojio i obratio im se ovim riječima: 

— Znam da ste iscrpljeni... znam šta znači umor ti- 
jela. Zaslužili ste odmor, ali u pitanju je čast Titove vojske. 
Makedonski bataljon je juče iznenada napadnut i u neredu 
se povukao. Gubici nijesu veliki. Međutim, naš ugled u na- 
rodu je strašno opao; po selima se pronosi vijest kako ,,Ti- 
tova vojska bježi". Ja vam ne naređujem, već vas molim da 
odmah krenete; u toku noći pronađite neprijatelja i do nogu 
ga potucite ... 

Pošli su trčeći! Pred samu zoru otkrili su neprijatelja: 
oko 120 Nijemaca ulogorili su se u jednoj školi. Naši su 
opkolili školu i zapalili je; Nijemci koji nijesu poginuli u 
borbi izgorjeli su u ruševinama škole. Tako smo sprali ljagu 
koja je bila pala na našu vojsku. 

Kada su me obavijestili o svemu što se desilo, ja sam 
se zagrcnuo; riječi su zastale u grlu. ,,Da, — mislio sam — 
to je naša vojska. To nijesu obični ljudi; to su džinovi; ti 
komunisti sa Kosova!" 

No, sljedećih dana ti isti borci priredili su mi neprijatno 
iznenađenje. Iz štaba Makedonsko-kosovske brigade javili 
su da su kosovski bataljoni otkazali poslušnost. Borci su se 


okupili u jednoj školi i traže da hitno dođem. Znao sam o 
čemu se radi: borci i dobar dio komandnog sastava kosov- 
skih bataljona povremeno su zahtijevali da napuste Make- 
doniju i da se vrate na Kosovo. To raspoloženje je podgri- 
javao komesar brigade. Ja, međutim, nijesam oštro reago- 
vao na takve istupe iako oni nijesu bili u skladu sa vojnom 
disciplinom. Bilo mi je shvatljivo da više žele da se bore 
na svom terenu. Zato sam ih uvijek ubjeđivao da je njihov 
boravak u Makedoniji od istorijske važnosti; učestvuju u 
stvaranju prve makedonske države. Uvijek sam uspijevao 
da ih smirim. Ali ovog puta su otkazali poslušnost! To je 
već anarhija. Preko toga ne smijem preći. Bez oklijevanja 
sam otišao kod njih. 


Dočekali su me ćutke; borci su se smjestili u klupe, a 
po zidovima su istakli parole na kojima su tražili da budu 
upućeni na Kosovo. Shvatio sam da ovog puta žele da raz- 
govaraju kao komunisti sa predstavnikom Centralnog ko- 
miteta, a ne kao vojnici potčinjeni delegatu Vrhovnog štaba. 
Odlučio sam da im otvoreno kažem da se više ne možemo 
ubjeđivati; možemo razgovarati samo kao vojnici. Nastojao 
sam da govorim kao što bi to činio komandant sa onima koji 
su mu potčinjeni. 

— Vaš postupak ne mogu okarakterisati drugačije nego 
kao anarhiju! Ako dopustimo da se u našoj vojsci ustali 
takva praksa, od pobjede nema ništa! Ostavljam vama da 
zaključite kakve mjere treba da preduzmem. .. 

Zagrajali su. Bunili su se što sam tako ocijenio njihov 
postupak. Oni samo žele da odu na Kosovo i da tamo na- 
stave borbu. 

— Ako na tome insistirate, moraću da vas razoružam! 
— odbrusio sam u jednom trenutku. 

Nastao je tajac. Bili su prosto zaprepašćeni. Odjednom 
se neko javio iz zadnjih redova: 

— As kojim snagama ćeš nas razoružati, druže Tempo? 

Svi su se nasmijali. Aluzija se odnosila na držanje ma- 
kedonskog bataljona. To me je razbjesnilo; reagovao sam 
oštro: 

— Razoružaću vas snagom autoriteta Partije i njenog 
Centralnog komiteta, čiji sam predstavnik ... 


Svi su skočili i u glas povikali: 
— To je druga stvar! Ako u ime Partije narediš da 
predamo oružje, mi ćemo odmah poslušati... 


Bio sam razoružan! Nestalo je komandantskog držanja 
koje sam htio da zadržim. Opet sam počeo da ih ubjeđujem; 
ali oni me više nijesu slušali jer sve to su davno čuli! Ipak, 
razumjeli smo se kao komunisti. Znao sam da će ostati u 
Makedoniji sve dok to bude tražila njihova Partija. Rastali 
smo se kao stari, dobri prijatelji. 


USKORO NAS JE POSJETIO predstavnik štaba grčkih 
partizana. Bio je to prvi kontakt poslije onog neprijatnog 
razgovora kada smo prešli na grčku teritoriju. On nam je 
saopštio da su iz pouzdanih izvora saznali kako njemački 
okupator namjerava da jakim snagama krene u ofanzivu 
protiv naše vojske. Zato su nam predložili da napustimo nji- 
hovu teritoriju i da se prebacimo na teritoriju Jugoslavije. 
Njihove snage bi takođe pošle sa nama. 

Odbio sam taj prijedlog; istakao sam da se ne plašimo 
ofanzive okupatora bez obzira na to kolike je snage angažo- 
vao; uslovi za manevrisanje naših snaga na ovom terenu su 
veoma povoljni — oko ravnice pružaju se planinski masivi 
Kajmakčalana, Kožuva i Pajaka; stanovništvo je u cjelini 
na strani partizana; a nema ni snijega koji bi otežavao kre- 
tanje... dakle, moguće je izbjeći sukob sa jačim snagama 
okupatora, odnosno vršiti iznenadne napade na neprijatelj- 
ske kolone i nanositi im teške gubitke. Jednom riječju, ofan- 
ziva okupatora se može pretvoriti u njegov poraz. Nasuprot 
tome, u Makedoniji ne bismo mogli manevrisati zbog veoma 
dubokog snijega. Naglasili smo kako nam se može dogoditi 
da se smrznemo a da neprijatelja i ne vidimo! 

Grci nas nijesu poslušali, već su otišli na našu terito- 
riju. I dogodilo se ono što smo predviđali: mi smo nanijeli 
teške gubitke jednoj neprijateljskoj koloni, istovremeno 
izbjegavajući sukobe s jačim snagama okupatora. Grčki par- 
tizani su, međutim, zapali u dubok snijeg i vratili se sa dva- 
desetak promrzlih boraca. 


Razmišljao sam otkuda kolebljivost u grčkim odredima. 
Grci su poznati kao hrabri ljudi! Došao sam do zaključka 
da je to posljedica držanja komandnog kadra i politike ruko- 
vodstva. Čim odredi nijesu stalno u akcijama, stvara se uvje- 
renje da ih okupator može opkoliti i uništiti. Nijesu bili 
svjesni da okupator nema dovoljno snaga da opkoljavanje 
izvrši po dubini. Pa ni tada nije sigurno da može uništiti 
partizanske snage. Ako partizani imaju iskusnije rukovod- 
stvo, oni će se i u takvim uslovima probiti kroz neprijateljski 
obruč. Imaće gubitke, ali će se probiti. To je bilo iskustvo 
koje smo stekli iz dotadašnjih neprijateljskih ofanziva. 

Nekoliko dana kasnije dobili smo iz štaba grčkih par- 
tizana obavještenje da opet predstoji ofanziva u kojoj će 
pored dvije njemačke divizije učestvovati i bugarska vojska 
kako bi spriječili naš prelazak na teritoriju Makedonije. 
Grci su nam tada predložili da izvršimo prodor na jug, do 
Olimpa. Uvjeravali su nas da je put osiguran s obzirom na 
to što u svakom selu postoje njihove organizacije. Opet smo 
odbili njihov prijedlog. Odlučili smo da ne napuštamo teren 
dok traje neprijateljska ofanziva, a poslije ćemo vidjeti šta 
nam valja činiti. Tako smo se još jednom rastali. 

Još u toku noći izašli smo u planinu prema grčko-jugo- 
slovenskoj granici. Radio-stanicu i ostale teške stvari sakrili 
smo nedaleko od sela. To isto je učinila i engleska misija 
sa svojim radio-stanicama. 


Na vrhu planine nas je dočekao dubok snijeg, mećava, 
mraz ... Smjestili smo se u planinske kolibe i očekivali ra- 
splet događaja. Naše jedinice su ostale u ravnici; dobile su 
zadatak da sačekaju neku izolovanu njemačku kolonu i da 
je po mogućnosti unište. To je i učinjeno. Tom prilikom je 
zaplijenjeno mnogo oružja. U napadu su učestvovali samo 
makedonski bataljoni jer su to zahtijevali od štaba. Bata- 
ljon koji se nedavno u neredu povlačio držao je najteži 
položaj. Tako mu je data prilika da se rehabilituje, što je 
on i učinio. Tako smo slavili dvostruku pobjedu: uništenje 
njemačke kolone i rehabilitaciju makedonskog bataljona. 


Ofanziva je bila kratkog daha: poslije nekoliko dana 
njemačke snage su se povukle, a sela su opet bila slobodna; 
mi smo se mirno u njih vratili. No, tamo me je čekala veoma 
neprijatna vijest: rečeno mi je da su Nijemci otkrili sve 


četiri radio-stanice engleske misije. Srećom naša radio-sta- 
nica bila je dobro sakrivena i nju Nijemci nijesu uspjeli da 
pronađu. Bilo mi je strašno neprijatno; izvinjavao sam se 
iskreno engleskoj misiji. Međutim, članovi misije nijesu bili 
mnogo uznemireni. Za njih je bilo važno da preko naše ra- 
dio-stanice mogu javiti svojoj komandi da im pošalje nove 
radio-stanice 

Već sam bio zaboravio na tu neprijatnost kada mi je 
Dobrivoje Radosavljević rekao da su u stvari naši kuriri, 
po njegovom odobrenju, sakrili radio-stanice, a Englezima 
rekli da su ih Nijemci otkrili. Bio sam iznenađen i ljut na 
svoje drugove. Doveli su me, zaista, u nemoguću situaciju. 
Ko može poreći da se štab naše vojske ne bavi krađom? U 
prvi mah htio sam da vratim radio-stanice. Ali, time bih 
objelodanio pokušaj krađe! Zato sam odbacio tu ideju. 


Sto je vrijeme više prolazilo, to je u meni jačao Za- 
ključak da je ipak dobro što smo se dokopali radio-stanica. 
Bar ćemo moći da povežemo Glavni štab sa sva tri centra 
ustanka u Makedoniji (Kumanovo, Tikveš, Kičevo)! Četvrtu 
radio-stanicu poslaćemo Glavnom štabu Srbije u Jablanicu. 
Tako ćemo mnogo bolje rukovoditi i usklađivati naše ak- 
cije ... 

Poslije duge unutarnje borbe zapitao sam Radosav- 
Ijevića: 

— Pa dobro, Bobi, zašto mi ne rekoste o čemu se radi? 
Zašto me pustiste da se onako nerviram i crvenim pred 
Englezima? 

— Znali smo kakav si... sigurno se ne bi složio, već 
bi naredio da Englezima vratimo radio-stanice — odgovorio 
je mirno, bez uzrujavanja. — A time bi učinio veliku glu- 
post... Nama su radio-stanice potrebne. A oni ih imaju 
napretek. Zašto da im ne uzmemo kada sami neće da nam 
daju? Ne uzimamo za sebe, nego za potrebe borbe... a to 
nije krađa! 

Divio sam mu se. Kako lako rješava probleme koji su 
meni izgledali komplikovani! 

OKO MJESEC DANA nalazili smo se u Grčkoj, u ob- 
lasti Kajmakčalana i Kožuva. Iako smo dobro izdržali dvije 
kratkotrajne njemačke ofanzive, nanoseći teške gubitke po- 
jedinim kolonama okupatora i ostajući na terenu koji je za 
neprijatelja imao izuzetan strateški značaj, ipak nijesmo bili 
potpuno zadovoljni. Stalno me je pritiskala misao da nije- 
smo na našoj teritoriji, da smo izgubili dio slobodne terito- 
rije. Doduše, u Makedoniji dejstvuju manji partizanski od- 
redi, ali to je korak nazad prema onome što smo postigli 
tokom jeseni 1943. godine. Odlučili smo da stvorenu situa- 
ciju preokrenemo u našu korist; to tim prije što smo raspo- 
lagali sa dvije udarne brigade", sastavljene od ljudstva pro- 
vjerenog u mnogim borbama. 

Krajem januara 1944. godine, u kolibama na planini 
Kožuvu, razradili smo plan naše ofanzive koja je kasnije 
dobila naziv ,Februarski pohod". 

Prva makedonsko-kosovska brigada pod komandom 
Petra Brajovića — Dura, izvanrednog i hrabrog koman- 
danta, imala je da se probije preko Morihova, između Pri- 
lepa i Velesa i da se vrati u zapadnu Makedoniju, na teren 
oko Kičeva. Sa brigadom su pošli Uzunovski i Nedelkovski, 
zamjenik komandanta Glavnog štaba. Druga makedonska 
udarna brigada trebalo je da dejstvuje u Povardarju, na teri- 
toriji između Devđelije, Velesa i Bitolja, i da njom ponovo 
ovlada. Sa brigadom su ostali Radosavljević i Temelkovski. 
Treća grupa, sastavljena od jednog makedonskog bataljona i 
od bugarskog bataljona ,,Hristo Botev'"'""", dobila je zadatak 
da se preko Strumice i Bregalnice prebaci u istočnu Makedo- 
niju i da izbije na teren Kumanova u cilju spajanja sa parti- 
zanskim jedinicama koje su dejstvovale u tom rejonu. Sa 
tom grupom pošli smo Apostolski i ja, kao i ostali članovi 
Glavnog štaba i Centralnog komiteta. Grupa je imala naj- 
teži zadatak; morala se probijati terenom na kojem do tada 


+ Druga makedonska udarna brigada formirana je 20. decem- 
bra 1943. godine u selu Fuštani (Jegejska Makedonija, Grčka). Bri- 
gada je imala u svom sastavu tri bataljona: bataljon ,Strašo Pin- 
džur"; bataljon bivše III operativne zone Makedonije i bugarski ba- 
taljon ,,Hristo Botev" (prim. red.). 

xx Bataljon ,,Hristo Botev" bio je sastavljen od bugarskih voj- 
nika iz jedne granične karaule kod Devđelije koji su zajedno sa 
svojim komandirom, Dičom Petrovom, prešli na stranu partizana. 


nijesu dejstvovali partizanski odredi; to je bio teren istočne 
Makedonije. Sa nama je pošao i Blgaranov. On je došao u 
partizane u isto vrijeme kada i Apostolski; tada je već bila 
stvorena slobodna teritorija i imali smo krupne vojne jedi- 
nice. Stalno se kretao sa Glavnim štabom, držao govore 
partizanima i stanovništvu: istupao je u ime bugarske Par- 
tije i naroda. Nije se miješao u odluke o pokretima i akci- 
jama naših jedinica. Uostalom, u tome nije imao nikakva is- 
kustva, te mu je stalno izgledalo da smo opkoljeni. U stvari, 
mi smo uvijek bili opkoljeni — čak i kada smo sami opkolja- 
vali i zarobljavali pojedine neprijateljske kolone. 

Bilo je odlučeno da sve tri grupe pređu grčko-jugoslo- 
vensku granicu u isto vrijeme kako bi se onemogućili bugar- 
ski okupatori da koncentrišu svoje snage na jednom pravcu. 
Na žalost, to nije sprovedene. Naša grupa je mogla da pređe 
Vardar ispred samog Solima jer je tamo postojala skela. Mo- 
rali smo preduzeti dug, zaobilazan marš i zato smo zakasnili. 
Za to vrijeme Prva i Druga brigada su prešle granicu na 
raznim pravcima. Odmah su se sukobile sa jakim bugarskim 
snagama. Druga brigada nije uspjela da se probije i morala 
se vratiti. Prva brigada je razbila bugarske jedinice i počela 
se probijati predviđenim pravcem prema zapadnoj Make- 
doniji. Bugarski okupatori su tada koncentrisali sve snage 
iz cijele Makedonije da bi spriječili prodiranje brigade. Po- 
slije žestokih višednevnih borbi bugarskim okupatorima je 
uspjelo da razdvoje brigadu: jedan dio se morao vratiti, a 
drugi je ipak uspio da se probije u rejžon Kičeva. Nešto 
kasnije probio se i drugi dio brigade, samo preko grčke 
teritorije. 

Najlakše je prošla naša grupa. Okupator se nije nadao 
da ćemo se usuditi da krenemo preko istočne Makedonije. 
Zato je sporo reagovao; dok je uspio da koncentriše svoje 
snage, mi smo već bili na Bregalnici... 


Da bismo prešli Vardar, krenuli smo njegovom desnom 
obalom, na jug prema Solunu. Blizu Soluna se nalazila skela 
koju je koristilo stanovništvo za prelaz preko rijeke. Raču- 
nali smo da okupatori neće obezbjeđivati prelaz jer neće 
vjerovati da partizani mogu doći u neposrednu blizinu 
Soluna. 


Nijesmo se prevarili: prelaz je bio slobodan i našli smo 
se usred solunske ravnice gdje su se okupatorske snage slo- 
bodno kretale po svim selima. Oni su koristili dan, a naše 
jedinice — noć! Pred zoru bismo ulazili u sela i sakrivali 
se po kućama. Preko dana su dolazile motorizovane snage 
okupatora, ali nijesu pretresali kuće. Nijesu ni sanjali da 
se po kućama kriju dva bataljona partizana. Sve je to bilo 
moguće jer u selima uopšte nije bilo špijuna ni saradnika 
okupatora. Tako smo bezbjedno prošli cijelu solunsku rav- 
nicu i stigli na našu granicu, tog puta lijevom obalom 
Vardara! 


IMPRESIONIRALO ME JE DRŽANJE stanovništva so- 
lunske ravnice. Da je bio samo jedan izdajnik u selima u 
kojima smo boravili preko dana, loše bismo se proveli. Upo- 
redio sam raspoloženje tog stanovništva sa onim u našoj 
zemlji. Razlika je bila velika. Razmišljajući o tome, došao 
sam do zaključka da naša borba protiv okupatora ne bi bila 
tako teška niti bismo imali tako velike gubitke da okupatori 
nijesu uspjeli da pridobiju izvjesne slojeve stanovništva i 
da ih koriste u borbi protiv partizana... da su se našli izo- 
lovani u zemlji, imali bi mnogo veće gubitke. Ovdje u Grčkoj, 
sudeći po raspoloženju stanovništva u ovoj ravnici kroz koju 
prolazimo, skoro da nema saradnika okupatora. Bar tako je 
nama tada izgledalo. Ali nema ni borbe! Partizani se nalaze 
u planinama, a okupatori se slobodno kreću komunikacijama 
i stacioniraju se u gradovima. Pošto nema borbe, nema ni 
polarizacije snaga na one koje su spremne da se bore bez 
obzira na žrtve i na one koje su voljne da služe okupatoru 
kako bi izbjegle njegove represalije. .. 


Diferencijaciju stanovništva ne izaziva samo strah od 
represalija. U toku borbe vrši se diferencijacija i na klasnoj 
osnovi. Tu su uočljive razlike između Grčke i naše zemlje. 
Kod nas je ipak došlo do izvjesne klasne diferencijacije. Pro- 
klamovali smo da se borimo za istjerivanje okupatora, a da 
će se pitanje oblika državnog uređenja rješavati slobodnom 
voljom naroda poslije oslobođenja; izgrađujemo i novu vlast 
u toku borbe. Sama činjenica da su borbu poveli komunisti 


izazvala je izvjesnu diferencijaciju među stanovništvom. 
Zavladao je strah kod jednog dijela stanovništva da će izgu- 
biti pozicije koje su imali u slučaju da pobijede komunisti; 
i to ih je podsticalo da se opredijele za saradnju sa okupa- 
torima kako bi spriječili komuniste da uzmu vlast. Sve je 
to, prirodno, dovodilo do dalje polarizacije stanovništva na 
klasnoj osnovi. U Grčkoj, međutim, nije bilo takve polari- 
zacije jer se nije ni postavilo pitanje vlasti. Komunisti su 
proklamovali da neće izgrađivati nikakvu vlast u toku borbe 
i da će o karakteru vlasti odlučivati narod poslije oslobo- 
đenja. Komunistička partija nigdje ne istupa javno; ona je 
sama sebe zabranila! To je usporilo proces polarizacije sta- 
novništva, ali je smanjilo i šanse da pobijedi narodnooslobo- 
dilački pokret u borbi za novu vlast. 


Razmišljanja o tome dovela su me do još jednog zaklju- 
čka: u grčkom narodnooslobodilačkom pokretu je, očigledno, 
preovladao stav da ne treba voditi borbu protiv okupatora 
kako bi se izbjegle represalije nad stanovništvom; umjesto 
toga, valja čekati da savezničke snage razbiju njemačke oku- 
patore i dovedu do oslobođenja zemlje. To je dovelo do us- 
poravanja procesa diferencijacije; ali, što je još gore, to će 
dovesti do gubitka nacionalne nezavisnosti jer savezničke 
snage koje budu ušle u zemlju uspostaviće svoju dominaciju. 
Jedan oblik dominacije biće zamijenjen drugim. 

Samo ako narodnooslobodilački pokret uzme orijenta- 
ciju da se narod mora sam osloboditi, kao što je slučaj s na- 
šim pokretom, može računati da će izvojevati potpuno oslo- 
bođenje zemlje od svakog oblika dominacije. 


POSLIJE DESETAK DANA putovanja po solunskoj 
ravnici najzad smo stigli u podnožje Belasice, preko čijih 
vrhova prelazi grčko-jugoslovenska granica. Popeli smo se 
na vrh i tu u šumi, u dubokom snijegu, predahnuli. Pred 
veče smo krenuli niz planinu i noću pregazili rijeku Stru- 
micu. Dan smo proveli u selima u podnožju planine Ograž- 
dena. Niko nas nije uz put napadao, što je govorilo da smo 
potpuno iznenadili okupatora. 


Sljedećeg dana ujutro krenuli smo preko planina Ograž- 
dena i Plačkovice. Snijeg je bio veoma dubok i teško smo se 
kretali. Nosili smo akumulatore i radio-stanice — za nas i Za 
Glavni štab Srbije. Prenoćili smo u kolibama na planini 
Plaćkovici. 

Trećeg dana našeg pohoda uhvatili smo seljake koje su 
bugarski okupatori poslali da izvide naše brojno stanje. Se- 
ljaci su nam rekli da se u blizini nalazi potjerno odjeljenje 
žandarmerije, ali nas nijesu smjeli napasti jer su se uplašili 
kada su vidjeli kolika je naša kolona. Ne obazirući se na 
potjerno odjeljenje, nastavili smo put i pred veće se spu- 
stili u dolinu rijeke Bregalnice. Seljaci su nam rekli da je 
cijelu dolinu zaposjela bugarska vojska. Rijeka se ne može 
pregaziti zbog velike vode. Postoji most kod Istibanje, ali 
ga čuvaju tenkovi. 

Apostolski je predložio da u toku noći izvršimo pokret 
prema drugom selu, koje bismo blokirali i tako omogućili 
ljudstvu da odspava nekoliko sati. Međutim, ujutro smo 
bili otkriveni; počela je borba i ona je trajala cio dan. Mogli 
smo se povući u planinu jer neprijatelj nije imao hrabrosti 
da nam zađe za leđa. Bojao se da nas ima i u planini. 

Apostolski je pred veče napravio drugi plan — koliko 
vojnički vješt, toliko i smion. Trebalo je da krenemo uz pla- 
ninu tako da izgleda kao da smo odlučili da se povučemo 
prema gornjem toku Bregalnice gdje se rijeka može prega- 
ziti. On je pretpostavljao da će i Bugari pokrenuti snage u 
istom pravcu. Zato je poslije izvjesnog vremena, kada se 
spustila noć, naredio da naša kolona koja je naočigled Bu- 
gara već bila krenula uz planinu pođe u suprotnom pravcu, 
prema mostu kod Istibanje. Manevar je bio rizičan: ako 
Bugari ipak ostave na mostu tenkove, biće veoma teško, 
ako ne i nemoguće, zauzeti most i prebaciti se na drugu 
stranu rijeke; ukoliko, pak, ostanemo u dolini, bićemo uni- 
šteni jer se danju ne možemo dokopati planine. 


Manevar je ipak uspio! Apostolski je bolje od nas po- 
znavao bugarske okupatore i njihovu taktiku. Bugari su 
pokrenuli sve snage uključujući i tenkove sa mosta kod 
Istibanje i pohitali da nas presretnu u gornjem toku Bregal- 
nice. A mi smo cijelu noć marširali prema mostu. Kako već 
treću noć nijesmo spavali, koračali smo pospani, ali volja 


za životom bila je jača od nagona za snom. Znali smo da u 
toku noći moramo preći rijeku, inače ćemo biti uništeni. 

Na mostu smo zatekli noćnog čuvara; on nije ni pušku 
opalio! Pred nama se otvarao put uz Osogovske planine pre- 
ma dolini Krive reke, koja nas je razdvajala od Kumanova. 

Pošto smo prešli rijeku i počeli se penjati uz Osogovske 
planine, okupatorske snage su shvatile našu varku. No, bilo 
je kasno; preostajalo im je da nas napadnu dok smo savla- 
đivali planinu. A to za nas nije bilo opasno: branili smo se 
i istovremeno se penjali prema vrhu planine. Naškodili su 
nam samo utoliko što se nijesmo mogli odmoriti i naspavati. 
Pospani smo gazili dubok snijeg. Pred veče je prestala 
borba. Bugari su se vratili na drum; vjerovatno su htjeli 
da posjednu drum duž Krive reke kuda ćemo morati da 
prođemo sljedećeg dana. Mi smo nastavili uz planinu... 
tražili smo kakvo selo da bismo se mogli ispavati. Idemo 
i spavamo! Priviđaju nam se kuće od svakog šumarka na 
koji naiđemo. 

Negdje oko pola noći učinilo mi se da stojim pred 
ogromnim dvorcem. Pomislio sam u prvi mah da je to opet 
halucinacija. Sklopio sam oči. Kada sam ponovo pogledao, 
prizor se nije promijenio. U tom sam čuo kako neko govori: 
,E, ovo je zaista kuća." Rastrijeznio sam se... zaista se 
nalazimo pred nekakvom osvijetljenom zgradom. Naša pa- 
trola naišla je na selo i naredila da se školska zgrada osvi- 
jetli. Noćili smo u selu i dobro se naspavali. 

Sljedećeg dana, odmorni, krenuli smo uz planinu. Oku- 
patori nas nijesu uznemiravali. Ali zato smo morali da ga- 
zimo sve dublji snijeg. Pri vrhu planine snijeg je bio dubok 
preko dva metra. Svakih pet minuta smjenjivali su se borci 
koji su na čelu kolone pravili prtinu. 


Najzad smo se popeli na vrh planine. Sjeo sam na snijeg; 
od umora nikoga ne opažam. Kada sam se malo odmorio, 
vidim da jedino Milica stoji nedaleko od mene. Htjela bi da 
mi priđe, ali se plaši da ostali ne primijete. 

Prilazi jedan drug i hoće da me fotografiše. Pristajem. 
Milica se diskretno okreće. Čudno je to! Volimo se, a sti- 
dimo se da to pokažemo. Ne želimo da neko vidi kako se 
volimo u vrijeme kada treba da vodimo rat. Ima u tome 
nekog asketizma ... 


KRIVU REKU SMO PREGAZILI bez teškoća, pa i 
drum između Kumanova i Krive Palanke. Koristeći mrak, 
naša kolona je izmakla pažnji neprijatelja i ponovo smo 
krenuli uz planinu, ali ovog puta na kumanovskoj strani. 
Snijega ima, ali ne kao na Osogovskim planinama. Seljaci 
nam nijesu vjerovali da se u februaru može preći preko 
Osogovskih planina. 

Na kumanovskom terenu smo se osjećali sigurnije: 
znali smo da na tom terenu dejstvuje Kumanovski parti- 
zanski odred; ali, ima i četnika. Nijesmo još otkrili gdje se 
nalaze i kolike su četničke snage. Išli smo nasumce grebe- 
nom Kozjaka prema Vranju. Ispod nas se pružala ravnica u 
kojoj leži Kumanovo. Nijesmo vjerovali da partizani dej- 
stvuju na terenu koji je tako blizu Kumanova: za dva sata 
okupator može stići u svako selo. 

Naša prethodnica je iznenada stupila u borbu. Pret- 
postavljali smo da su to četnici jer je bilo nevjerovatno da 
se okupator uzvere na vrh ove planine. Borba je bila kratka; 
bili su to ipak četnici. Zarobili smo jednoga od njih; bio je 
to seljak iz okoline; obećali smo mu da ćemo ga pustiti ako 
nam kaže gdje se nalaze partizani. Pokazao je rukom na sela 
u ravnici. Nijesmo mu vjerovali; mislili smo da hoće da nas 
navede u ravnicu kako bi nas Bugari napali, a četnici nam 
spriječili odstupnicu. Zaprijetili smo mu da ćemo ga stri- 
jeljati ako nas prevari. Seljak se zaklinjao da govori istinu. 
Uzeli smo ga za taoca i krenuli u ravnicu; u prvim selima 
smo naišli na partizane. Zarobljenog četnika smo odmah 
pustili... 


Na sastanku sa štabom Kumanovskog odreda saznali 
smo da na tom terenu dejstvuju dva bataljona makedon- 
skih partizana. Oni kontrolišu sva sela u ravnici ispod Koz- 
jaka pa do Kumanova. Stanovništvo ih podržava i oba- 
vještava o kretanju okupatora. Ako su neprijateljske snage 
jače, odred se povlači u planine. 


Rečeno nam je da u planinskom masivu od Krive Pa- 
Ilanke do Vranja dominiraju četnici Draže Mihailovića. Tu 
se nalazi njihov Glavni štab za Makedoniju. Raspolažu sa 
preko hiljadu boraca, ali većinom prisilno mobilisanih. Takvi 
četnici neće da napadaju partizane kada se ovi povlače u pla- 
nine zbog ofanzive okupatora. No, među njima ipak ima oka 


200 četnika ,,sa bradama" koji terorišu narod i spremni su 
da se bore protiv partizana čak i u savezu sa bugarskim oku- 
patorima! 

Sjeverno od teritorije koju drže četnici nalaze se snage 
Drugog južnomoravskog partizanskog odreda; on dejstvuje 
na desnoj strani Morave sve do Pirota i Niša na sjeveru i 
bugarske granice na istoku. Te snage već broje tri bataljona, 
raspoređena duž čitave te teritorije. Najbliži nam je Vranj- 
ski bataljon; on se trenutno nalazi u akciji na Skopskoj 
crnoj gori. U okolini Vranja je formiran i Kosovski parti- 
zanski bataljon; on je sastavljen od ljudstva koje, po mom 
prošlogodišnjem uputstvu, dolazi sa Kosova. I taj bataljon 
se trenutno nalazi u akciji na Skopskoj crnoj gori. Raspola- 
gali smo, dakle, sa šest bataljona. Ocijenio sam da je to do- 
voljno da razbijemo četničke snage na Kozjaku i da spojimo 
slobodne teritorije koje su držali kumanovski i vranjski par- 
tizani na desnoj obali Južne Morave. Istina, četnika ima dvo- 
struko više, ali u pogledu kvaliteta ljudstva i njegove borbe- 
nosti mi smo mnogo nadmoćniji. 


Kada sam se upoznao sa situacijom, odlučio sam da odr- 
žimo savjetovanje rukovodstava makedonskih, kosovskih i 
srpskih partizana. Na savjetovanju bismo se dogovorili kako 
da razbijemo četničke snage. Naredio sam da se okupimo u 
manastiru Prohor Pčinjski, koji se nalazi u dubokom kanjonu 
rijeke Pčinje. 

Osjećali smo se bezbjedno jer nijesmo računali da bi nas 
četnici mogli napasti. Savjetovanje je trajalo dva umjesto 
tri dana. Trećeg dana smo napustili manastir i krenuli uz 
planinu prema Vranju. Kada smo izašli na visoravan, naša 
prethodnica je stupila u borbu. U prvi mah nijesmo znali da 
li smo naišli na Bugare ili na četnike. No, ubrzo smo se uvje- 
rili da su pred nama četnici. Tada je komandu nad svih šest 
bataljona preuzeo Živojin Nikolić — Brka. Njega sam go- 
dinu dana ranije sreo u Crnoj Travi; bio je tada komandant 
odreda, a sada je komandant Vranjskog bataljona. Dobro je 
poznavao teren i bio jedan od organizatora ustanka na ovom 
području. .. Nikolić je naredio da makedonska brigada koju 
smo formirali prije početka savjetovanja širokim manevrom 
zađe za leđa četnicima. Manevar je uspio i četnici su dove- 
deni u bezizlaznu situaciju ... natjerali smo ih u rijeku 


Pčinju. Mnogo ih se podavilo prelazeći rijeku, a preko stotinu 
četnika se predalo. Bila je to brza i efikasna pobjeda. Nikolić 
je odmah komandovao gonjenje četnika. Nanio im je još je- 
dan poraz; poslije toga je njihov štab sa oko stotinu ,,bra- 
donja" pobjegao i priključio se ostalim četničkim snagama 
koje su se nalazile u rejonu Okruglice i Gornje Jablanice. 
Ostali , četnici" su dobrovoljno prišli nama i borili se u na- 
šim redovima i protiv bugarskih okupatora i protiv četnika. 


Iz zaplijenjene arhive vidjeli smo da su četnici namje- 
ravali da nas napadnu još dok smo se nalazili u manastiru 
pošto smo tu bili kao u klopci. Znali su da namjeravamo 
ostati tri dana, ali mi smo ranijim odlaskom osujetili njihov 
plan da nas prvi napadnu. 

Iz zaplijenjenih dokumenata takođe smo utvrdili da 
postoji sporazum između četnika i bugarskih okupatora: 
kada okupatori krenu u ofanzivu protiv partizana u ravnici, 
četničko rukovodstvo je imalo zadatak da presiječe odstup- 
nicu prema planini. Drugo je pitanje što ono sa ljudstvom 
kojim je raspolagalo nije moglo da ga izvrši. Nijesam bio 
time iznenađen: kada nas je na Kozjaku zarobljeni četnik 
uvjeravao da se partizani nalaze u ravnici, pomislio sam na 
takvu taktiku. 

Što sam duže razmišljao, postajalo mi je jasnije da ta 
saradnja počiva na zajedničkom interesu četnika i bugar- 
skih okupatora da ne pobijedi narodnooslobodilački pokret. 
Četnici su znali da će bugarski okupatori morati napustiti 
Makedoniju čim pobijede saveznici, a znali su i to da će Ma- 
kedonija biti definitivno izgubljena kao ,srpska provincija" 
ako partizani ne budu uništeni. Bugari su takođe znali da će 
morati vratiti Makedoniju čim pobijede saveznici, ali, ako 
pri tome pobijede četnici, Makedonija će ponovo postati 
Srpska provincija", što znači da Makedonija neće biti iz- 
gubljena za Bugarsku i da će se borba za Makedoniju na- 
staviti... Situacija će se sasvim promijeniti ako pobijedi 
narodnooslobodilački pokret — snažno će se razviti make- 
donska nacija. Makedonija bi bila zauvijek izgubljena kako 
za velikosrpske tako i za velikobugarske hegemoniste. To su 
razlozi koji su doveli do ujedinjenja najvećih dojučerašnjih 


neprijatelja. Uostalom, to je logika svake borbe — ujedi- 
njuju se oni koji gube svoje pozicije, koji nemaju drugog 
izlaza da ih sačuvaju. 


PORAZOM ČETNIKA NA KOZJAKU razbijen je njihov 
Glavni štab za Makedoniju i otklonjena opasnost da stvore 
izvjesna uporišta u Azotu i Porečju. Uklonjena je prepreka 
koja je razdvajala slobodnu teritoriju na području Kuma- 
nova od one na području Vranja. Odjednom se slobodna te- 
ritorija proširila od Kumanova do Niša i Pirota, od Južne 
Morave do bugarske granice... Sada smo mogli svom sili- 
nom da udarimo po željezničkoj pruzi NiŠ—Kumanovo, i to 
na čitavoj njenoj dužini. Istina, na lijevoj strani Južne Mo- 
rave pružala su se naoružana šiptarska sela neprijateljski 
raspoložena prema partizanima; sjeverno od njih nalazile 
su se jake četničke snage koje su tijesno sarađivale sa oku- 
patorom. Pred nama je stajao zadatak da razbijemo i te 
snage, ili bar da ih neutrališemo, kako bismo bili u moguć- 
nosti da prugu napadamo iz oba pravca. 

U toku tih borbi ponovo sam uspostavio vezu sa Titom 
i Vrhovnim štabom. Dok smo se probijali od Kajmakčalana 
do Kumanova, nijesam mogao održavati vezu jer smo stalno 
bili u pokretu. Najzad sam javio da se nalazim u rejonu Ku- 
manova. Bio sam zadovoljan razvojem događaja i utoliko 
me je više iznenadila Titova poruka u kojoj je hitno tražio 
da ga izvijestim zašto smo napustili Kajmakčalan i došli u 
rejon Kumanova. Takođe je želio da zna šta je sa Glavnim 
štabom i Centralnim komitetom Makedonije, gdje se oni 
nalaze. 

Bilo mi je jasno da su u Vrhovnom štabu nezadovoljni 
što im nijesam prethodno javio čitav plan i tražio odobrenje 
za njegovo izvođenje. Osjećao sam između redova da ne 
odobravaju ni to što smo napustili rejon Kajmakčalana. U 
prvi mah me je to naljutilo. Reagovao sam preosjetljivo: 
zar nemam pravo da postupim kako smatram da je u inte- 
resu daljeg razvoja oružanog ustanka? Takvo ovlašćenje mi 
je dao Tito! Ako ono više ne važi, trebalo je to da mi jave i 
da povuku ovlašćenje ... 


Što sam duže razmišljao, moje ogorčenje je raslo. Ni- 
jesam prihvatao da drugovi u Vrhovnom štabu mogu bolje 
procijeniti situaciju od mene. Jer, oni su daleko, a ja se na- 
lazim na terenu ... 

Nijesam žurio sa odgovorom; bolje je pričekati da se 
moje reakcije stišaju. I zaista, kada sam zrelo procijenio 
Titovu poruku, došao sam do zaključka da ,oni" u Vrhov- 
nom štabu ipak imaju pravo! Ja sam ih morao obavijestiti 
o odluci koja ima ogroman značaj za dalji razvoj oružane 
borbe u Makedoniji i uopšte na jugu Jugoslavije. Uostalom, 
to sam mogao da uradim posredstvom radio-stanice. Zašto 
nijesam tako postupio? Očigledno sam previše samouvjeren. 
Naučio sam da samostalno odlučujem, a to ne ide u modernoj 
armiji koja izrasta iz naših partizanskih odreda. To je mo- 
glo ranije dok su postojali samo partizanski odredi i dok nije 
bilo radio-veze. Ali sada je to nedopustivo! Kada sam došao 
do tog saznanja, odgovorio sam da smo došli na kumanovski 
teren jer je odavde lakše rukovoditi borbom u Makedoniji, na 
Kosovu i Metohiji i u južnom dijelu Srbije. Takođe možemo 
više pomoći razvoju borbe u Bugarskoj. Izvijestio sam da 
smo formirali Treću makedonsku brigadu od jednog bata- 
ljona koji je došao sa nama i dva bataljona koja smo ovdje 
zatekli. Javio sam da je Druga makedonska brigada prešla u 
ofanzivne operacije prema Velesu i zadržala pozicije na Kaj- 
makčalanu i Kožuvu, a da se Prva makedonsko-kosovska 
brigada vratila na područje zapadne Makedonije ... Tako je 
obuhvaćena cijela Makedonija. 

Odgovor sam dobio veoma brzo. Tito mi je javljao da 
smo dobro učinili što smo došli na teren Kumanova i Vranja. 
Istovremeno mi je naredio da uzmem pod komandu i sve 
jedinice i partizanske odrede na jugu Srbije, u zahvatu obje 
Morave... 

Bio sam presrećan! Tito me je ipak shvatio. Pregnuo 
sam na posao novom snagom. Uskoro smo likvidirali pre- 
ostala uporišta bugarskih okupatora na desnoj obali Južne 
Morave, izuzev Surdulice. Formirali smo novu srpsku bri- 
gadu?" u okolini Vranja, a kasnije još dvije u okolini Crne 
Trave i Pirota. Stvorili smo uslove za formiranje divizije. 
Borba je primila karakter opštenarodnog ustanka... 


+ Osma srpska brigada. 


KONCEM FEBRUARA 1944. GODINE na našoj teritoriji 
su dejstvovala dva bataljona bugarskih partizana: bataljon 
,Hristo Botev" i bataljon ,Vasil Levski"; prvi je došao sa 
nama, a drugi je formiran u rejonu Crne Trave od radnika 
i seljaka koji su dolazili na našu teritoriju iz Sofije i iz osta- 
lih krajeva Bugarske. 


Održao sam sastanak sa Blgaranovom i sa rukovodiocima 
oba bataljona; dogovorili smo se da oni koriste našu slobodnu 
teritoriju duž bugarske granice kao bazu iz koje će razvi- 
jati dejstva ka unutrašnjosti Bugarske. Mi smo se obavezali 
da osiguramo njihovu ishranu i da obezbijedimo oružje za 
nove borce ukoliko to ne učini engleska misija koja je preko 
naših jedinica upravo stigla i pridružila se njihovom štabu. 

Bilgaranov je zatim otišao u Sofiju kako bi organizovao 
dolazak što većeg broja radnika iz Sofije i time stvorio us- 
love za popunjavanje bataljona i njihovo prerastanje u bri- 
gade. On je ostao u Sofiji više od mjesec dana. Vratio se sa 
Vasilijem Tričkovom?", Jordankom Cankovom"" i još nekim 
rukovodećim drugovima. Saopštili su nam da su došli po 
odluci njihovog Politbiroa da pripreme baze za smještaj 
Glavnog štaba i Centralnog komiteta na našoj teritoriji. Sa 
naše teritorije bi vršili mobilizaciju ljudstva iz unutrašnjo- 
sti Bugarske; naoružavali bi ljudstvo koje bude dolazilo; 
formirali bi odrede, bataljone i brigade; prodirali bi u unu- 
trašnjost Bugarske duž cijele granice. 

Mi smo primili k znanju njihovo saopštenje i obećali 
punu podršku: snabdijevaćemo ih hranom i naoružanjem, 
naše jedinice pomagače njihove akcije, a bataljon ,,Hristo 
Botev" stavljamo pod njihovu komandu. 

Da bismo odgovorili tim obavezama, posebno u pogledu 
ishrane, morali smo održati konferenciju u selima pored 
granice i objašnjavati seljacima da treba da se staraju O is- 
hrani bugarskih partizana kao što to čine prema našim par- 
tizanima. Seljaci su to prihvatili, ali oni stariji su odmahi- 
vali glavom i govorili: ,More, deco, prevariće vas Bugari! 


+ Komandant Glavnog štaba bugarskih partizana, bivši španski 
borac, poginuo pri pokušaju prodora u unutrašnjost Bugarske. 

xx Gekretar Centralnog komiteta omladine, poginula zajedno sa 
Tričkovom. 


Oni su nas u dva poslednja rata napali s leđa, i to onda kada 
nam je bilo najteže!" 

Mi smo govorili da to nijesu isti Bugari, već komunisti 
kao i mi. I mi i oni borimo se za istjerivanje njemačkih i 
bugarskih okupatora iz naše zemlje; u budućnosti ćemo 
živjeti kao braća; nećemo se miješati u unutrašnje stvari 
niti ćemo jedni drugima otimati dijelove državnih terito- 
rija. 

Seljaci su sumnjičavo vrtjeli glavom, ali su obećavali 
pomoć; ipak su nam govorili da se pazimo jer smo mladi i 
zeleni, te će nas i ovi Bugari na kraju prevariti. 

Na žalost, kasnije — 1948. godine — pokazalo se da su 
naši seljaci bili u pravu! 

Odmah po dolasku bugarski drugovi su formirali Glavni 
štab bugarskih partizana i počeli sa akcijama. Bataljoni su 
prodirali duboko u unutrašnjost Bugarske, napadali poje- 
dine dijelove bugarske vojske, postavljali zasjede na dru- 
movima, dezorganizovali vlast. Kada bi na sebe navukli jače 
snage bugarske vojske, povlačili bi se na našu teritoriju. 
Takva njihova aktivnost bila je nešto novo jer su do tada 
postojale male komitske družine koje su se sakrivale kod 
seljaka i noću vršile manje napade. Dolazilo je i do smiješ- 
nih prizora: kada je u jedno selo ušla bugarska partizanska 
jedinica, partizani iz lokalnog odreda se čitavo prijepodne 
nijesu pojavljivali iz skrovišta jer su mislili da su se bugar- 
ski policajci preobukli u partizane da bi ih izmamili; pošto 
su se uvjerili da su to zaista partizani, krenuli su sa njima 
na našu teritoriju ... prosto nijesu vjerovali da bugarski par- 
tizani raspolažu takvom vojnom silom! Taj i slični događaji 
su uticali da sve više ljudi dolazi u partizane, kako iz Sofije 
tako i iz sela kroz koja su oni prolazili. 


Nedostatak oružja postajao je sve veći problem: engle- 
ska misija nije htjela da daje oružje, a akcijama nijesmo 
mogli obezbijediti oružje za sve borce koji su stizali u par- 
tizanske odrede. Drugovi iz bugarskog Glavnog štaba skre- 
nuli su mi pažnju da nedostatak oružja koči razvoj oružane 
borbe u Bugarskoj. Bez razmišljanja sam pozvao štab naj- 
bliže srpske brigade i izdao naređenje da uzmiu oružje svojim 
borcima i da ga predaju bugarskim partizanima. Oni su to 
učinili. Cio jedan naš bataljon je ostao bez oružja. Ali zato se 


naoružao jedan bugarski partizanski bataljon. Smatrao sam 
da je to naša obaveza prema bugarskim komunistima, jer 
oni su se nalazili u slabijem položaju. 

Na žalost, povoljan razvoj saradnje prekinula je depeša 
koju je bugarskim partizanima uputio iz Moskve Georgi 
Dimitrov: tražio je da ga hitno obavijeste zašto su napustili 
Bugarsku ... šta traže na teritoriji Jugoslavije ... kako misle 
da uzmu vlast u Bugarskoj ... 


Dio bugarskog rukovodstva koji se nalazio u Moskvi, 
očigledno, nije bio zadovoljan orijentacijom rukovodećih lju- 
di koji su se nalazili u Bugarskoj. Suviše odvojeni od terena, 
od stvarnosti, nikako nijesu vjerovali u mogućnost pobjede 
revolucije kroz partizanski rat. Uporno su ponavljali da 
revolucija nastaje prerastanjem sukoba u gradovima u oru- 
žani ustanak. Sve što se ne bi slagalo sa tom koncepcijom 
trebalo je napustiti. 


Poslije Dimitrovljevog telegrama bugarski drugovi su 
počeli vršiti pripreme za prodor u unutrašnjost Bugarske 
sa namjerom da tamo stalno ostanu. Jedna brigada je preko 
Stare planine krenula prema Plevenu, a druga prema Rili 
planini. No, uskoro su obje brigade bile razbijene! Pokazalo 
se da je plan bio preuranjen: trebalo je još neko vrijeme 
dejstvovati i razbijati živu silu neprijatelja; tada bi se stekla 
neophodna politička i vojna nadmoćnost; a onda bi mogle op- 
stati krupne vojne jedinice; pojavila bi se slobodna teri- 
torija. 

Život je ubrzo ispravio one koji svoje odluke nijesu zna- 
li prilagoditi konkretnim uslovima. Razbijene partizanske je- 
dinice su se opet prikupile na našoj teritoriji. U međuvre- 
menu je u Jablanici formirana nova brigada sastavljena od 
ljudstva koje je iz bugarske vojske prešlo na našu stranu; 
dobila je naziv ,Georgi Dimitrov". Snage bugarskih parti- 
zana na našoj teritoriji tako su se udvostručile; mi smo 
ponovo pomogli bugarskim partizanima da dejstvuju sa naše 
teritorije. 

Kasnije, kada je Bugarska kapitulirala i vlast preuzela 


vlada Otečestvenog fronta, te brigade su predstavljale osnov- 
ne vojne jedinice na koje se nova vlada oslanjala ... 


NASE OFANZIVE SU se odvijale pretežno na desnoj 
obali Južne Morave i imale su ogromnog uspjeha. Ali na 
lijevoj obali situacija se nije mijenjala: partizani su držali 
pretežno ravničarske terene oko Leskovca, Jablanice i Top- 
lice. Cetničke snage su zaposjele planinske masive između 
Ibra i Južne Morave i kontrolisale veliki dio te teritorije. Na 
taj način je stalno ugrožavan opstanak partizana u dolini. 
Kada bi okupatori preduzimali ofanzivne akcije protiv parti- 
zana, četnici bi blokirali prilaze planinama i sprečavali par- 
tizane da se izvuku iz neprijateljskog obruča. Bilo je jasno 
da treba u prvom redu likvidirati četničke snage jer bez toga 
se ne može obezbijediti širi razvoj narodnooslobodilačke 
borbe na lijevoj obali Južne Morave. 

Važnost tog zadatka za razvoj narodnooslobodilačke borbe 
u cijeloj Srbiji sagledao je i Tito. Koncem marta 1944. godine 
obavijestio me je da je naredio da se dvije naše divizije 
probiju u Jablanicu. Tito je tražio da i ja odmah krenem 
u Jablanicu kako bismo se dogovorili o akcijama za stvaranje 
slobodne teritorije u zahvatu dvije Morave i Ovčeg Polja. 

Dok sam se spremao za put, stigao je telegram iz koga 
sam saznao da nije uspio proboj naših divizija: prodrle su 
do Ibra, ali rijeku nijesu mogle preći jer su krupne njemačke 
i četničke snage blokirale sve prelaze; voda je u to doba 
godine velika, pa se nije mogla pregaziti. Istovremeno je 
Tito poručivao da sam odem u Jablanicu i vidim šta se može 
učiniti sopstvenim snagama. 

Odmah sam počeo preduzimati mjere za sprovođenje tog 
Titovog naređenja. Znao sam da u Jablanici i Toplici ima 
dosta ljudstva, posebno omladine, koje bi htjelo da stupi 
u partizane. Nedostajalo je samo oružja! Zato sam predložio 
engleskoj i američkoj vojnoj misiji da pošalju svoje pred- 
stavnike u Jablanicu i da osiguraju prebacivanje potrebnog 
oružja za partizane koji dejstvuju na tom području. Rekli 
su mi da su zainteresovani da naše snage ojačaju jer se mi 
jedini borimo protiv okupatora i napadamo njegove komu- 
nikacije. Pristali su da povećaju isporuku oružja, ali pod 
uslovom da tim oružjem ne napadamo četnike jer ne žele, 
navodno, da se nađu u položaju da pomažu građanski rat 
u Jugoslaviji. 

Nije me iznenadilo takvo njihovo rasuđivanje. Iz ranijih 
razgovora vidio sam šta ih miuči. Zato sam im otvoreno rekao: 


— Razgovarajmo kao vojnici! Vi znate da partizani drže 
ravničarski teren pored pruge, ali nijesu dorasli da spriječe 
prodore okupatora na oslobođenu teritoriju. Ostaje im jedino 
da izbjegnu opkoljavanje manevrima na što široj teritoriji. 
A to im upravo onemogućavaju četnici pošto oni drže pla- 
ninske predjele. Prema tome, ako bismo snažnije udarili po 
pruzi, uništili bi nas kombinovanim napadom okupatori i čet- 
nici. Kao što vidite, moramo prethodno da raščistimo sa čet- 
nicima i tako oslobodimo našu pozadinu. Tako smo postupili 
i na terenu gdje se sada nalazimo. Vi ste vidjeli da smo 
snažno udarili po pruzi, ali tek pošto smo razbili četnike 
i oslobodili naše zaleđe. Istu taktiku moramo primijeniti 
i u Jablanici. 


Složili su se s mojim izlaganjem i nešto kasnije krenuli 
za Jablanicu; mi smo im dali potrebnu pratnju. 

Nešto kasnije i ja sam pošao za Jablanicu; to je bilo 2. 
maja. Dan ranije otpočela je ofanziva bugarskih okupatora 
protiv naših snaga na desnoj obali Južne Morave. 

U Jablanici sami vidio da je engleska misija veoma dobro 
izvršavala svoja obećanja: svako drugo veče avioni su bacali 
velike količine oružja. Kako je ljudstva bilo dovoljno, stva- 
rani su novi bataljoni i brigade. Već su bile formirane tri 
brigade! Istina, borci, a i komandni kadar, bili su bez borbe- 
nog iskustva. No, to nijesu nepremostive teškoće: ratno isku- 
stvo se stiče u borbama! Stoga sam požurivao da krenemo 
u akciju. Ne samo da bismo razbili četničke snage nego i da 
našim snagama na desnoj obali Južne Morave pomognemo 
da se uspješnije suprotstave ofanzivi bugarskih okupatora. 


Nekoliko dana kasnije bili su postrojeni na jednoj li- 
vadi borci tri brigade i u ime Vrhovnog štaba proglasio sam 
formiranje prve srpske divizije. Govorio sam borcima o bor- 
benim zadacima: 

— Još ove noći polazite na izvršenje prvog borbenog 
zadatka! Treba da razbijete četnike majora Đurića na Okrug- 
lici. Tu je smještena Dražina komanda južnog fronta. Nju 
treba razbiti! A kada izvršite taj zadatak, krenućete dalje na 
sjever da uništite i četnike majora Keserovića na Kopaoniku. 
Tako ćete osloboditi cijelu teritoriju u zahvatu Ibra i obje 
Morave. Tada ćemo moći svom snagom udariti po pruzi. 

A nije daleko ni dan kada ćemo preći Moravu i krenuti pre- 
ma Beogradu!... 

Nije me mnogo iznenadilo što moj govor nije izazvao 
neko naročito oduševljenje. Ljudstvo je bilo odano partiza- 
nima, ali se nije lako odvajalo od svojih domova. A ja ih 
pozivam da krenu na Kopaonik, na Beograd! 

Posljedice takvog raspoloženja uskoro su se ispoljile: ni- 
jesu prošla ni dva sata kako je divizija krenula, a već su po- 
čeli stizati ,ranjenici". U stvari, borci su se sami ranjavali 
u dlanove kako bi bili vraćeni svojim kućama. Naravno, 
morali smo veoma oštro reagovati: zaprijetili smo da ćemo 
strogo kažnjavati samoranjavanje; bila je predviđena i smrt- 
na kazna. Kada je jedan borac zaista i strijeljan, prestalo je 
i samoranjavanje ... 


Borba sa četnicima trajala je cio dan. U toku prijepod- 
neva četnici su bili razbijeni, a njihov komandant major 
Đurić prešao je na našu stranu. Međutim, četnici su se poslije 
prvog poraza pribrali i prešli u kontranapad. Pred veče smo 
dobili zahtjev komande divizije da uvedemo u borbu parti- 
zanski odred koji se nalazio u pozadini četnika na planini 
Kukavici. Odmah smo izdali takvo naređenje; mada je u od- 
redu bilo samo tridesetak boraca, računali smo da će taj 
napad iz pozadine imati bar psihološko dejstvo. 

Međutim, dogodilo se nešto nepredviđeno: tog istog 
dana tri naše brigade koje su dejstvovale na desnoj obali 
Južne Morave, povlačeći se ispred ofanzive bugarskih oku- 
patora, prešle su Moravu upravo na mjestu sa koga je tre- 
balo da naš mali odred napadne iz pozadine četnike. Uspjeh, 
razumije se, nije izostao: četničke snage na Okruglici bile su 
razbijene. 

Tako je stvorena slobodna teritorija i na lijevoj obali 
Južne Morave: od Vranja do Niša i Aleksinca i dalje do 
Stalaća. I ne samo to! Pošto su četničke snage bile razbijene 
i ,bradonje" se povukle, ostalo četničko ljudstvo se odmah 
priključilo partizanima. Dogodilo se isto što i na Kozjaku: 
seljaci koji su prisilno bili mobilisani prešli su na stranu 
partizana čim je nestalo pritiska koji je na njih vršen. Time 
su stvorene nove mogućnosti za formiranje krupnih jedinica 
naše vojske. Imali smo dovoljno i oružja, pa smo za kratko 
vrijeme formirali pet divizija! 


Na sastanku sa Petromi Stambolićem, komandantom 
Glavnog štaba Srbije, odlučili smo da nastavimo ofanzivu 
protiv četničkih snaga, posebno onih na Kopaoniku. Cilj je 
bio da oslobodimo teritoriju u zahvatu Ibra i obje Morave 
i da organizujemo sistematske napade na prugu koja je bila 
od životnog interesa za okupatora. Takođe smo zaključili 
da jednu diviziju uputimo preko Morave u rejon Sokobanje, 
Knjaževca i Zaječara kako bismio počeli sa oslobađanjem 
i tog terena. U tu diviziju su uključeni i partizani iz odreda 
koji je dejstvovao na tom terenu, ali se miorao povući u Top- 
licu ispred ofanzive okupatorskih snaga. 

Svi smo shvatali ogromnu važnost ispunjavanja tih zZa- 
dataka za dalji razvoj narodnooslobodilačke borbe u Srbiji. 
Međutim, bili smo svjesni i ogromnih teškoća koje nas očeku- 
ju: ljudstvo i komandni kadar nemaju gotovo nikakvog rat- 
nog iskustva. Sa četnicima ćemo nekako izaći na kraj jer ni 
oni nemaju ratnog iskustva, a, osim toga, većina ljudstva je 
silom mobilisana, dok je komandni kadar demoralisan pijan- 
čenjem i razvratnim životom. Ali, ako četnicima pomognu 
okupatori, može se desiti da doživimo poraz. 


NAŠE SNAGE na desnoj obali Južne Morave su iz- 
držale bugarsku ofanzivu. Apostolski je, po mom naređenju, 
preuzeo operativnu komandu za vrijeme trajanja ofanzive 
nad svim jedinicama koje su dejstvovale na desnoj obali 
Južne Morave. To su bile Osma srpska, kosovska i makedon- 
ska brigada; ostale srpske brigade su u toku same ofanzive 
prešle na lijevu stranu Morave. Sa te tri brigade Apostolski 
je izvršio smjeo manevar preko bugarske teritorije i pojavio 
se u pozadini neprijatelja u rejonu Kumanova. Zatim je 
nastavljen skoro dvomjesečni pobjedonosni pohod preko Kri- 
ve reke, Bregalnice i Strumice do Kukuša u Jegejskoj Ma- 
kedoniji, a zatim natrag do Kumanova i Vranja. Borbe su 
vođene svakog dana; pošto je već u prvim borbama nestalo 
municije za englesko naoružanje, ono je moralo biti zamije- 
njeno bugarskim naoružanjem Od zarobljenih bugarskih 
vojnika uzimano je oružje i municija, a vojnici su zatim 
puštani kućama. Tako smo i tog puta bugarsku ofanzivu 
pretvorili u našu kontraofanzivu. 


Stanje u istočnoj Makedoniji se iz osnova izmijenilo: 
stanovništvo je vidjelo da partizanske jedinice nijesu više 
male komitske družine sa kojima se mogu obračunavati 
žandarmerija i okupatorske snage bezbjednosti, već da je to 
dobro organizovana vojska, nadmoćnija i od same bugarske 
armije. Poslije našeg prodora na taj teren stvorena je Cetvr- 
ta makedonska brigada. 


U VRIJEME NJEMAČKOG DESANTA na Drvar radio- 
veza sa Titom je bila prekinuta. Tek pošto se Vrhovni štab 
prebacio na ostrvo Vis, mogli smo javiti: raspolažemo sa pet 
divizija u Srbiji; razbili smo Dražin štab južnog fronta; ko- 
mandant tog štaba, major Đurić, prešao je na našu stranu. 
Takođe smo saopštili: preduzeli smio ofanzivu protiv četnič- 
kih snaga majora Keserovića na Kopaoniku; jednu diviziju 
smo uputili preko Morave u pravcu Sokobanje i Knjaževca; 
razbijena je bugarska ofanziva na desnoj obali Morave; naše 
snage, prešavši u kontraofanzivu, prokrstarile su cijelu istoč- 
nu Makedoniju, što je dovelo do odlučujućeg preokreta na 
tom području gdje smo do sada bili najslabiji. Predložio sam 
da lično dođem na Vis i da usmeno referišem o situaciji na 
Jugu. Ukazao sam na mogućnost da jedan saveznički avion 
sleti na ,aerodrom" u Toplici. 

Prijedlog je prihvaćen; avionom sam se prebacio u Ita- 
liju, a odatle na Vis, gdje sam se sastao sa Titom i ostalim 
drugovima. Najviše sam se radovao što ću ponovo vidjeti 
Đilasa i Rankovića; za njih me je vezivalo staro prijatelj- 
stvo još iz vremena kada smo zajedno radili na organizova- 
nju Partije u Srbiji. 

Sastanak je održan u jednoj pećini, gdje smo bili zašti- 
ćeni od bombardovanja. Pored Tita, prisustvovali su Kardelj, 
Ranković, Đilas, Milutinović i Bakarić. Preko dva sata sam 
referisao usmeno, bez zabilježaka, o razvoju borbe i trenut- 
noj situaciji u Makedoniji, na Kosovu i Metohiji i na terito- 
riji južne Srbije. Takođe sam govorio o situaciji u Albaniji, 
Grčkoj i Bugarskoj. Kada smo diskutovali o mjerama koje 
treba preduzeti u Srbiji, Tito je istakao kako je uvijek sma- 
trao da će promjena situacije u Srbiji biti rezultat unutraš- 
nje akcije, a ne intervencije naših divizija izvan Srbije. 


Nastavio sam odgovarajući Titu: 

— Stvar je u tome što ljudstva imamo dovoljno, svi 
dobrovoljno stupaju u partizane. I oružja imamo dosta, bilo 
da su nam dali saveznici bilo da smo ga uzeli od četnika. .. 
Ali ljudstvo je bez ratnog iskustva, a komandni kadar još 
nije savladao vještinu komandovanja većim vojnim jedini- 
cama. Ako bismo imali protiv sebe samo četničke snage, ja 
bih bio optimista. Međutim, ako okupatori koncentrišu jače 
snage, možemo doživjeti neuspjeh. Zato mislim da bi trebalo 
uputiti dvije divizije da se preko Kopaonika probiju u Srbiju 
i osiguraju uspješno izvršavanje plana o oslobođenju Srbije. 

Tito se nije sa tim složio; ponovio je da unutrašnje snage 
treba da razriješe situaciju u Srbiji. Međutim, predložio je 
da se avionima prebaci potreban srednji i viši komandni 
kadar iz proleterskih jedinica. 

— To će biti velika pomoć — složio sam se. — Mislim 
da će biti i dovoljna ukoliko okupatorske snage ne budu 
u neposrednoj budućnosti preduzele neku jaču ofanzivu. 

Pošto na moj izvještaj nije bilo više primjedaba, Tito 
je predložio veoma kratak zaključak: prihvata se Tempov iz- 
vještaj. Zadatak koji je dobio od Centralnog komiteta i Vr- 
hovnog štaba izvršio je vrlo dobro. 

Titov prijedlog je prihvaćen jednoglasno. To je bila 
velika radost za rmene. Dobio sam priznanje najvišeg ruko- 
vodstva za dvogodišnji rad, kada sam u stvari samostalno 
odlučivao. 

Poslije završetka zvaničnog dijela sastanka poveli smo 
intimnije prijateljske razgovore. Kardelj je jednog trenutka 
rekao: 

— Da li ste primetili da je Tempo zaboravio srpski? 
Dugo je bio sa Makedoncima, Albancima, pa zaboravio ma- 
ternji jezik! 

Na Kardeljevu konstataciju Đilas je dobacio: 

— Tempo nikada nije ni znao srpski... 

Svi su se nasmijali, pa i ja! Đilasova opaska bila je 
tačna: rođen sam u kraju Crne Gore gdje se zamjenjuju 
padeži i toga se nikako ne mogu osloboditi. 

Razišli smo se smijući se na račun mog neznanja mater- 
njeg jezika... 


PRVI PUT SAM BORAVIO na utvrđenom ostrvu. Iako 
se nijesam razumijevao mnogo u vojna pitanja, činilo mi se 
da je ostrvo dobro utvrđeno. Bilo me je sramota što se ne 
razumijem mnogo u vojne stvari. Nikad nijesam neposredno 
komandovao vojnom jedinicom u borbi! Zato sam smatrao 
da mi ne pristoji čin generala koji sam nosio već duže vre- 
mena. Osjećao sam se nekako nelagodno, kao da sam prestao 
biti komunista! Kada su u Makedoniji počeli da me oslovlja- 
vaju sa ,druže generale", molio sam da to ne čine, već da 
me oslovljavaju prosto druže Tempo". 

Međutim, na Visu kao da se nešto promijenilo u meni. 
Gledajući moje drugove u generalskim uniformama, poželio 
sam da je i ja obučem. Kako se čovjek brzo mijenja! Kada 
sam dobio uniformu, prijatno sam se osjećao u njoj ... 

Na Visu se na svakom koraku osjećalo da se rađa nova 
država. Svi su toliko zauzeti da nemaju vremena da razgo- 
varaju sa mnom. Cim smo završili razgovore, kao da su 
me zaboravili! A ja sam toliko želio da pričamo o svemu što 
smo proživjela. Ali vremena, jednostavno, nije bilo! 

Upravo su tada vođeni pregovori sa Subašićem; Nacio- 
nalni komitet prerasta u vladu; formira se moderna armija; 
stvara se nova država. Poslova ima napretek! Od svakoga 
se traži maksimum zalaganja i nema vremena za prijateljsko 
ćaskanje. Sve je to uticalo da se nelagodno osjećam; htio sam 
da se što prije vratim u Makedoniju. 


SASTAO SAM SE sa Rankovićem u njegovoj kancelariji. 
Zatekao sam i Đilasa. Mada sam se dugo, još u Makedoniji, 
spremao za taj sastanak, zbunio sam se. Htio sam da Ranko- 
viću kažem da želim da se rastavim od moje žene jer sam 
u međuvremenu zavolio drugu. Ali, jednostavno, nijesam 
imao snage da izgovorim tih nekoliko riječi. Bilo me je sra- 
mota; sav sam pocrvenio! Kako da kažem da sam u Make- 
doniji našao vremena i za ljubav? Otišao sam da vodim bor- 
bu, a ne ljubav. Osim toga, dok je moja žena bila u logoru, 
ja vodim ljubav sa drugom! Kako mogu sve to otvoreno 
da priznam? I to Rankoviću, za koga smatram da u tom 
pogledu ima besprijekoran život. Posebno mi je bilo nepri- 


jatno što je Đilas prisutan. On je znao da bude bezobziran 
u ophođenju. Najzad sam se odvažio i rekao da imam nam- 
jeru da se raziđem sa ženom. Đilas se nasmijao i rekao: 

— A ti si našao neku drugu! 

Bilo mie je sramota da to priznam, te sam oćutao na 
Đilasovu upadicu. No, Ranković je primijetio moju zbunje- 
nost i pomislio da želim da se rastanem sa ženom' zato što 
je ona sa još nekim drugovima potpisala obavezu da će 
raditi za Gestapo ako bude puštena iz logora. 

— Nemoj da prenagliš, Tempo! — savjetovao me je Ran- 
ković. — Ona je potpisala obavezu da bi izašla iz logora, 
a čim je bila puštena, otišla je u partizane i sve ispričala 
komisiji koja ju je saslušavala. Zbog toga ne bi trebalo da 
se rastavljaš. 

Osjetio sam neko olakšanje i najzad progovorio: 

— Ne radi se o njenom držanju u logoru... ja je ne 
osuđujem ... Posrijedi je nešto drugo... ja je više ne volim 
i zato ću se rastaviti... 

Napustio sam sastanak oslobođen more koja mie je pri- 
tiskala od dana kada sam sa Milicom pošao iz Beograda za 
Makedoniju. To je bila unutarnja dilema: da li revolucionar 
može da ima lični život u vrijeme revolucionarnih okršaja? 
Ta dilema me je toliko progonila da sam morao s nekim 
razgovarati. Izabrao sam Rankovića. Ne samo zato što smo 
bili prijatelji nego i zbog toga što smatram da je on predan 
revoluciji i da nema ličnog života. Pa ipak nijesam imao 
smjelosti da miu otvoreno kažem da sam zavolio drugu ženu! 


NA VISU sam sreo i Dedijera. Bučan kao i obično, 
ispričao mi je kako zapadna štampa javlja da je sa Juga 
došao ,poglavica" partizana Tempo i da je priznao Tita za 
Vrhovnog komandanta. Smijao sam se toj izmišljotini za- 
padnih novinara mada nijesam bio siguran da se radi samo 
o naivnosti i nepoznavanju stvarnog stanja. 


GLAVA XIII 
POBJEDA 


Povratak u Srbiju + Susret sa voljenom ženom + Pripreme 
za sazivanje Antifašističkog sobranja narodnog oslobođenja 
Makedonije i sukob sa nacionalističkim shvatanjima =  Pro- 
glašenje makedonske države + Titova poruka sa Visa +" Ra- 
zgovor sa bugarskim generalom Keckarovom + Sukob sa 
emisarom CK KP Bugarske + Neočekivan sastanak sa ruko- 
vodstvom KP Bugarske u Sofiji i rasprava o međusobnim 
odnosima =" Dimitrovljeva poruka + Protesti bugarskoj vladi 
i partijskom rukovodstvu + Zaoštreni odnosi sa grčkim parti- 
zanima =" Povlačenje Nijemaca iz Makedonije i neposlušnost 
Kosovske brigade + Bugari svojataju naše uspjehe u borbi sa 
Nijemcima + Dolazak u oslobođeni Beograd =" Tito se ljuti 
zbog mog istupanja pred delegatom CK KP Bugarske + Sa- 
tisfakcija za učinjenu nepravdu 


SA VISA SAM BRODOM stigao u Bari, odakle sam avi- 
onom krenuo u Srbiju. Avion je bio prepun boraca koji su 
se povukli iz Srbije poslije njemačke ofanzive u novembru 
1941. godine. Cijelo to vrijeme oni su ratovali po ostalim 
krajevima naše zemlje, da bi se tek sada vratili u svoju 
rodnu Srbiju, gdje treba da preuzmu komandu nad novofor- 
miranim jedinicama koje niču kao pečurke u dolini Južne 
Morave. Bio je tu i Glavni štab za Srbiju sa svojim novim 
komandantom Kočom Popovićem. 

Putovanje je bilo ugodno i kratko. Bar se meni tako 
učinilo. Avion nije propadao, a to je za mene glavno: ne 
podnosim kada avion skače kao po ,turskoj kaldrmi". Osim 
toga, cijelo vrijeme sam morao pričati drugovima o Srbiji; 
nikako da povjeruju da je stvorena slobodna teritorija i da 
je formirano pet divizija Narodnooslobodilačke vojske. Su- 


više dugo su bili van Srbije i dobijali sarmo najcrnje vijesti. 
A sada, odjednom, pet divizija u Srbiji! To im je izgledalo 
nevjerovatno. Ja sam po ne znam koji put ponavljao istu 
priču o barbama, o stvaranju brigada, divizija... 


DOK SU MOJI SAPUTNICI strasno željeli da što prije 
stignu u Srbiju, od koje su suviše dugo bili odvojeni, ja sam 
svim bićem želio da se vratim na teritoriju koju sam' na- 
pustio prije nekoliko dana — samo iz sasvim drugih razloga: 
radovao sam se što ću sresti Milicu, što ću moći da joj saop- 
štim da se osjećam oslobođen moralne obaveze prema mojoj 
bivšoj ženi. Jer to je sve više postajalo povod za izvjesne 
međusobne nesporazume. U meni su rasla protivrječna osje- 
ćanja: s jedne strane ljubav prema ženi koju sam u stvari 
volio od same mladosti, mada to ni sebi nijesam smio pri- 
znati, a s druge strane shvatanje da ne smijem voditi dvo- 
ličan život i da u tom pogledu moram služiti kao uzor bor- 
cima. Zbog toga sam se nelagodno osjećao u Miličinom 
društvu. Volio sam da bude u mojoj blizini, a istovremeno 
sam se plašio da drugi ne primijete da prema njoj gajim po- 
sebna osjećanja. Ona je, očigledno, sve to primjećivala, ali 
nije reagovala. To je trajalo sve do našeg dolaska u rejon 
Kumanova. Tada sam joj otvoreno rekao da je najbolje da 
se razdvojimo. Nijesam mogao da prihvatim da u mom štabu 
radi žena koju volim. Predložio sam joj da pređe na rad 
u Srbiju, a kada se završi rat i kada se razvedenu, postaćemo 
muž i žena... 


Milica me je donekle shvatila i iskreno je rekla kako 
i sama smatra da ne treba da dalje radi u mom štabu, ali 
se nije pomirila da sakrivamo našu ljubav, jer ljubav je 
nešto najplemenitije! 

Nijesam znao šta da joj kažem da bih je ubijedio. Po- 
navljao sam uporno ono što sam joj već rekao. Ona me je 
najzad sumnjičavo upitala: 

— Pa, ima li ljubavi među nama? 

Da bih je natjerao da prihvati moj stav, odlučno sam 
je prekinuo: 

— Nema! 


Ustala je i tiho otišla. Prešla je u Srbiju i tako smo se 
rijetko viđali. Međutim, pri svakom susretu osjećali smo da 
ljubav još postoji. I to veoma duboka! 

Sreli smo se u sjedištu Glavnog štaba. Pozdravili smo se 
kao da ništa ne postoji među nama, a u stvari oboje smo 
drhtali od uzbuđenja. Nešto kasnije smo se izdvojili iz dru- 
štva; saopštio sam joj čitav razgovor koji sam vodio sa Ran- 
kovićem i Đilasom. Priznao sam kako nijesam imao smjelo- 
sti da kažem da volim drugu ženu. To sam ostavio za ka- 
snije, kada se završi rat i kada dođemo u Beograd. Shvatila 
me je. Vidio sam to po osmijehu koji se pojavio na nje- 
nom licu... 


POSLIJE NEKOLIKO DANA krenuo sam za Makedo- 
niju — u manastir Prohor Pčinjski, gdje je bilo smješteno 
makedonsko rukovodstvo. 

Po dolasku sam se upoznao sa razvojem situacije u Ma- 
kedoniji dok sam se nalazio u Srbiji i na Visu. Bio sam' više 
nego zadovoljan. U istočnoj Makedoniji situacija se korje- 
nito promijenila: poslije naše proljećne ofanzive nikli su 
mnogi partizanski odredi; oni su početkom jula prerasli 
u Cetvrtu makedonsku udarnu brigadu. Umjesto da bude 
tvrđava bugarštine", kako su se nadali bugarski okupatori, 
istočna Makedonija se pretvara u tvrđavu narodnooslobodi- 
lačkog pokreta. 

Stanje u zapadnoj Makedoniji takođe je bilo povoljno: 
poslije žestokih okršaja sa balističkim snagama ponovo je 
oslobođen veći dio te teritorije. Istina, balistički odredi još 
nijesu bili potpuno razbijeni, ali više nijesu predstavljali 
snagu koja bi mogla ugroziti pobjedu narodnooslobodilačkog 
pokreta. 


Najveće iznenađenje priredile su mi naše brigade: bo- 
rački sastav, komandni kadar, a posebno komandant Glav- 
nog štaba Apostolski stekli su takvo samopouzdanje da sam 
ih jedva prepoznao. Bila je to još jedna potvrda da se voj- 
ska ne stvara stacioniranjem po selima niti vođenjem od- 
brambenih akcija. Prava vojska izrasta jedino u ofanzivnim 
akcijama; tada se stiče vještina ratovanja, jača samopouzda- 


nje boračkog i komandnog kadra. Iako se taj proces razvijao 
pred mojim očima, nijesam ga zapažao. Trebalo je da se 
neko vrijeme odvojim pa da uočim promjene koje su u me- 
đuvremenu nastale! 

Pored značajnih vojnih uspjeha, valjalo je učvrstiti po- 
litičke tekovine naše borbe. Stoga smo odlučili da ubrzamo 
neposredne pripreme za saziv Narodnog sobranja koje bi 
donijelo odluke o obrazovanju makedonske države i njenih 
vrhovnih zakonodavnih i izvršnih organa. Taj zadatak smo 
povjerili ranije formiranom Odboru za saziv Sobranja; na 
čelu odbora bio je Metodi Andonov — Cento?", a među čla- 
novima nalazili su se Apostolski, Bane Andrejev, Strahil 
Gigov i drugi. Odbor je popunjen članovima Odbora Na- 
rodnooslobodilačkog fronta iz Skoplja (Lazar Sokolov, Kiro 
Gligorov i drugi); oni su u međuvremenu odustali od pri- 
mjedaba na Manifest, usvojili njegovu liniju i došli u par- 
tizane. 

Kada smo predložili da u odbor uđe i Vidoe Smiilevski, 
koji je u međuvremenu kooptiran u Centralni komitet Ma- 
kedonije, nastala su neslaganja. Većina članova odbora zZa- 
tražila je da se Smdlevski prethodno izjasni da li se osjeća 
Makedoncem, i to zato što je prije rata živio i radio u Srbiji, 
a u toku rata se kao partizan borio takođe u Srbiji. Clanovi 
odbora koji su bili članovi Centralnog komiteta odbili su 
takve uslove, ali su ostali u manjini. Tada sam pokušao da 
intervencijom riješim spor; došao sam na sjednicu odbora 
i rekao: 

— Savjetovao bih da odustanete od vašeg zahtjeva! 
Uvredljivo je tražiti od jednog Makedonca da se izjašnjava 
0 svojoj nacionalnoj pripadnosti sarmo zbog toga što je živio 
1 borio se protiv zajedničkog neprijatelja u redovima drugog 
naroda... To je čisti nacionalizam ... 

— Ti, druže Tempo, ne treba da se mešaš u naše stvari. 
Ne bi trebalo ni da prisustvuješ ovom sastanku! — dobacio 
mi je predsjednik odbora, Metodi Andonov. 

Bio sam zaprepašćen i pogledao sam ostale članove od- 
bora. Htio sam doznati da li se slažu. Cutali su! Značilo je 


+ Bivši narodni poslanik Zemljoradničke stranke; prišao par- 
tizanima; postao član Glavnog štaba; poslije oslobođenja izabran za 
predsjednika Sobranja; kasnije smijenjen kao nacionalista. 


— svi odobravaju ono što je Andonov rekao. To me je du- 
boko uvrijedilo. Pognute glave, smjesta sam izašao. Nijesam 
bio u stanju da miirno razmišljam. Pitanja su se rojila u gla- 
vi: zar se nijesam kao i oni borio za slobodu Makedonije... 
možda više od svih njih... i to prije rata i u toku rata! Pa 
kako sada, kada se borba bliži kraju, nemam prava ni da 
kažem šta mislim o daljoj sudbini Makedonije? Zar samo 
zbog toga što nijesam Makedonac?... Ponijet trenutnim ra- 
spoloženjem, htio sam da smjesta napustim Makedoniju i da 
krenem put Beograda... Međutim, kada sam se malo pri- 
brao, zrelije sam razmislio o čitavom slučaju. Pošto sam 
svestrano analizirao sve činioce, došao sam do zaključka da 
bi odlazak iz Makedonije bio dezertiranje! Moram ostati i po- 
moći snagama koje nijesu zahvaćene nacionalističkim i Ššo- 
vinističkim osjećanjima. Zaključio sam da bi trebalo predu- 
zeti brze i efikasne mjere kako se situacija ne bi pogoršala. 

Taj prijedlog iznio sam na sastanku Centralnog komi- 
teta. Pošto je on usvojen, formirana je partijska komisija sa 
Smilevskim na čelu. No, budući da su svi pred komisijom 
priznali da je njihov stav bio pogrešan i neprihvatljiv za čla- 
nove Komunističke partije, odustali smo od preduzimanja 
odgovarajućih mjera. 

Tako je likvidiran taj nemili slučaj i Smilevski je bio 
primljen u odbor. 


NASTAVILI SMO SA RADOM na sazivanju Sobranja. 
Odlučili smo da održimo zasjedanje 2. avgusta, na isti dan 
kada je 1903. godine bila proglašena Kruševska republika. 
Time smo htjeli da podvučemo kontinuitet ta dva događaja 
koji obilježavaju rađanje prve makedonske države. 


Zasjedanje Sobranja je počelo u rano jutro 2. avgusta 
1944. godine. Manastirska dvorana primila je delegate iz svih 
krajeva Makedonije. Svi su oni prošli kroz teške borbe i is- 
kušenja. Kroz cijelo to vrijeme izgledalo je ponekad da je 
ustanak ugušen, ali on bi se uvijek ponovo razbuktao novom 
snagom! Bio sam uzbuđen jer prisustvujemo rađanju prve 
makedonske države. Generacije su lile krv da ostvare taj 
cilj, ali istorija je nama dodijelila tu čast. 


Prilikomi ulaska u dvoranu delegati su pozdravili mene, 
kao i delegate kosovskih i srpskih jedinica koje su vodile 
borbe na području Makedonije. To me je još više uzbudilo 
jer oni koji su se borili ne prave razliku ko kojoj naciji pri- 
pada, već ko se borio za slobodu Makedonije, za to da 
vlast pripadne narodu ... 

Sobranje je počelo sa radom. Kako su odluke i proglasi 
bili unaprijed pripremljeni, zasjedanje je bilo veoma brzo 
završeno.. . Činilo mi se da je trajalo svega nekoliko tre- 
nutaka ... 


NEPOSREDNO POSLIJE 9. septembra 1944. godine" 
Tito je poručivao da u Makedoniji organizujemo saradnju sa 
bugarskom Petom armijom radi istjerivanja njemačkih oku- 
patora. 

Odgovorio sam da Peta armija ne postoji, da smo je 
razoružali, a njene borce otjerali preko granice. Samo se 
jedan puk kod Prilepa veoma kratko borio zajedno sa našim 
jedinicama protiv Nijemaca, a zatim je i on, pošto smo ga 
prethodno razoružali, krenuo za Bugarsku. 

Tito mi je ponovo javio da je vlada Otečestvenog fronta 
pristupila obnavljanju Pete armije i da treba da se povežemo 
sa Sofijom kako bismo se dogovorili o sastanku sa novim 
komandantom Pete armije generalom Keckarovom. 

Tada sam krenuo za Berovo, na granici prema Bugar- 
skoj. Zajedno sa mnom su pošli komandant i komesar Glav- 
nog štaba i sekretar Centralnog komiteta Makedonije (Koli- 
ševski). 

Na sastanku se nijesmo imali o čemu dogovoriti: Peta 
armija nije ni postojala; imala je samo novog komandanta. 
General Keckarov nas je obavijestio o namjeri da se ponovo 
formira Peta armija i da se uputi u Makedoniju da bi se 
borila protiv njemačke vojske koja se povlačila iz Grčke. 
Slušajući izlaganje tog ljubaznog i dobrodušnog generala, 
nijesam se mogao uzdržati, te sam" dosta nervozno reagovao: 


+ Pošto je 5. septembra 1944. godine SSSR objavio rat Bugar- 
skoj, došlo je 9. septembra do ustanka i rušenja monarhofašističke 
diktature, a obrazovana je vlada Otečestvenog fronta (prim. red.). 


— Pa dobro, zar smo dva dana morali pješačiti od Ku- 
manova samo zato da bismo se dogovorili da ćemo sarađivati 
kada vi budete imali svoju armiju? Zar ovaj sastanak nije- 
smo mogli održati kasnije? 

Keckarov je odgovorio glasom koji umiruje: 

— Ipak je dobro što smo se sastali! Upoznali smo se... 
Došlo je do višeg stepena poverenja među nama. A to je 
već nešto ... 

Razoružao me je! Mirnije smo nastavili razgovore: on 
nas je upoznao sa razvojem događaja u Bugarskoj, a mi njega 
sa stanjem u Makedoniji. Rastali smo se kao prijatelji. Ali 
meni je ostalo nerazjašnjeno zašto Bugari žele da ponovo 
formiraju Petu armiju iako znaju da ona nije ostavila dobre 
uspomene kada je kao okupatorska armija boravila u Ma- 
kedoniji. 

Keckarov je otišao preko granice, a mi smo ostali na 
ovom terenu nekoliko dana. Htjeli smo da pomognemo u re- 
organizaciji jedinica naše vojske. Naime, poslije razoruža- 
vanja Pete armije ostalo je dosta oružja i ljudi su se ma- 
sovno javljali u našu vojsku. Od njih je valjalo formirati 
nove jedinice, pomoći u odabiranju sposobnog komandnog 
kadra. Posla je bilo previše! Naš dolazak, ipak, nije bio 
uzaludan! 


SJUTRADAN PO ODLASKU generala Keckarova, ne- 
što oko pola noći, vojnik koji je čuvao stražu pred zgradom 
u kojoj smo se smjestili javio je da neki bugarski general 
želi hitan sastanak. Naredili srno da iznenadnog gosta odmah 
pusti. U sobu je žustro ušao mlad čovjek, odjeven u gene- 
ralsku uniformu; predstavio se kao član CK KP Bugarske. 
Pozdravili smo se, ali sam nekako odmah predosjećao da se 
taj susret neće završiti prijateljski kao razgovor sa genera- 
lom Keckarovom. Mladi general se držao suviše oholo, a ta- 
kav nastup uopšte ne podnosim! 

— Ja nisam samo general bugarske vojske nego i član 
Centralnog komiteta — odmah je izjavio. — Zovem se Kop- 
čev i govorim vam kao komunista ... Vi ste izvršili zločin. 
Teško ste se ogrešili o internacionalizam. Razoružali ste Petu 
armiju, i to ne borisovske, nego otečestvenofrontovske Bu- 


garske! I ne samio što ste je razoružali nego ste njene borce 
svukli do gole kože. Kako da objasnimo bugarskom narodu 
takav vaš postupak? Kako možemo da se zalažemo za brat- 
stvo sa jugoslovenskim narodima kad tako postupate sa voj- 
nicima otečestvenofrontovske Bugarske? ... 

Prekinuo sam generala Kopčeva: 

— Mi smo zaista pogriješili u odnosu na Petu armiju. .. 

— Eto, vidite, — nije izdržao Kopčev vjerujući da ćemo 
se izviniti. 

Nastavio sam tvrdo: 

— Naša greška nije u tome što smo razoružali Petu 
armiju i svukli njene borce... već u tome što je naš Stipski 
partizanski odred sklopio na svoju ruku sporazum' sa bugar- 
skim komandantom da se ne razoružava bugarska vojna je- 
dinica koja je stacionirana u Stipu, nego da se sa oružjem 
propusti u Bugarsku, s tim što će bugarska vlada naknadno 
poslati istu količinu oružja Stipskom odredu. Da smo bili 
na vrijeme obaviješteni, mi bismo to spriječili... 

Kopčev je brzo izvadio bilježnicu i počeo da piše, a ja 
sam grubo nastavio: 

— Piši, piši! To ti neće pomoći. Mi smo razoružali je- 
dinicu jedne okupatorske, a ne otečestvenofrontovske armi- 
je. Ta armija je izvršila strašne zločine u Makedoniji; njeni 
pripadnici su klali ljude i palili sela. Ona je sarađivala sa 
Hitlerovim armijama u borbama protiv srpskih i makedon- 
skih partizana. Njeno ljudstvo se nije promijenilo kada je u 
Sofiji došlo do formiranja nove vlade. Zato je dobro što smo 
je razoružali... i svukli... I da znate, još nijesmo naplatili 
sve zločine koje je ta armija izvršila po makedonskim selima 
i gradovima. 

Kopčev je ćutao i nastavio da zapisuje ono što sam go- 
vorio. Rastali smo se hladno. .. 


GENERAL KOPČEV došao je ponovo sljedeće noći. Tog 
puta je u ime maršala Tolbuhina tražio da smjesta pođemo 
u Sofiju. Navodno, Tolbuhin je želio da hitno razgovara sa 
mnom i generalom Apostolskim. Poziv mi je u najmanju 
ruku izgledao čudan. Sta imam da razgovaram sa maršalom 


Tolbuhinom? Ako želi da razgovara sa mnom, zašto se ne 
obrati preko Vrhovnog štaba? 

— Ne mogu da idem u Sofiju — rekao sam. — Ako 
maršal Tolbuhin želi da razgovara, neka se obrati mome 
Vrhovnom komandantu. 

Tim odgovorom htio sam da stavim do znanja Tolbuhinu 
da smo mi jedinstvena armija i da stojimo pod jedinstvenom 
komandom našeg Vrhovnog komandanta. Sa nama se mogu 
uspostavljati kontakti samo po odobrenju više komande. 
Iskreno govoreći, nijesam bio sasvim siguran da pravilno 
postupam. To je ipak komanda sovjetske armije, rođene 
u oktobarskoj revoluciji, koju smo željno očekivali. Njene 
jedinice su najzad došle blizu, nadohvat ruke! Proslavljeni 
komandant maršal Tolbuhin zove me na dogovor, a ja odbi- 
jam ističući u suštini formalan razlog! Kopčev je vjerovatno 
primijetio moje uzbuđenje i kolebanje. 

— Sastanak je veoma hitan — ubjeđivao me je. — Tol- 
buhin sutra počinje ofanzivne operacije prema Nišu... Nije 
imao vremena da za ovaj sastanak traži odobrenje od mar- 
šala Tita... 

— Pa, oni imaju radio-vezu preko Moskve i mogli su 
se veoma brzo sporazumjeti — primijetio sam. 


— U ratu se događa da iskrsnu neočekivane situacije 
i da se odluke moraju donositi na brzinu — nastavljao je 
Kopčev. — I ova operacija je jedna od takvih. Maršal Tito 
će biti naknadno obaviješten... ako ne odete na sastanak, 
biće to na obostranu štetu... 

Pokolebao sam se! Ukoliko se radi o operaciji kojom 
treba iznenaditi neprijatelja, moramo krenuti u Sofiju! Ipak, 
staviću do znanja maršalu Tolbuhinu da ne može s nama 
postupati kao da smo pod njegovom komandom. Reći ću mu 
da volimo i cijenimo Crvenu armiju, ali odnosi među nama 
moraju biti čisti: svako odgovara i potčinjava se svojoj ko- 
mandi. 

Sa mnom su pošli general Apostolski, Lazar Koliševski 
i Bane Andrejev. Putovali smo automobilom cijelu noć. Rano 
ujutro stigli smo u Sofiju. Ali, umjesto kod Tolbuhina, odveli 
su nas u zgradu Centralnog komiteta. Tu su nam objasnili da 
nas Tolbuhin ne može tako rano primiti — mada je, navod- 
no, tražio hitan sastanak, pomislio sam — i zato predlažu da 


se ja i Apostolski sastanemo sa nekim članovima Centralnog 
komiteta bugarske Partije i da pokušamo raščistiti međusob- 
ne nesporazume. Kasnije, kada Tolbuhin bude slobodan, otići 
ćemo i do njega. Prihvatio sam napominjući da sam došao 
radi sastanka sa Tolbuhinom i da očekujem da se taj sa- 
stanak i održi. Dodao sam da na sastanak sa članovima. 
Centralnog komiteta idemo sva trojica: Koliševski, Apostol- 
ski i ja. Oni su prihvatili i odmah zatim nas uveli u prosto- 
riju gdje su već bili Trajčo Kostov, Georgi Cankov, Cola 
Dragojčeva i još neki. Dragojčeva je preuzela inicijativu 
i predstavila nas: 

— Ovo je Titov general Tempo, a ovo naš general Apo- 
stolski ... 

— Ja sam takođe Titov general — reagovao je Apo- 
stolski. 


Taj kratak dijalog ostao je gotovo neprimijećen, bar se 
meni tako učinilo. Ali ja sam ga zapazio! Sjetio sam se da 
su Bugari pozvali na sastanak samo Apostolskog i rruene iako 
je sa nama bio i sekretar Centralnog komiteta KP Makedo- 
nije, Koliševski. U trenutku sam pomislio: nije li to pokušaj 
razdvajanja makedonskih kadrova? Nijesam imao vremena 
da dublje razmislim o toj stvari; sastanak je uskoro počeo. 


Sastanak je otvorio Kostov. On je, između ostalog, re- 
kao: odnosi između makedonskih i bugarskih komunista ni- 
jesu dobri; ni jedni ni drugi nijesu imuni od nacionalizma 
i šovinizma; to je stvorilo izvjesno nepovjerenje. Dodao je: 
odnosi se mogu popraviti ako zaboravimo prošlost, ako se 
počnemo boriti protiv nacionalizma i šovinizma u sopstvenim 
redovima. Mi i Makedonci izgrađujemo socijalizam, pa smo 
dužni kao komunisti da naše odnose zasnivamo na interna- 
cionalističkim osnovama. 

Iz izlaganja Kostova zaključio sam: on ne misli ulaziti 
u analizu stvarnih uzroka koji su doveli do takvih odnosa; 
sastanak će se svesti na nekoliko opštih konstatacija koje 
neće ništa promijeniti; poslije sastanka nastaviće svako da 
radi po starom. Odlučio sam da to spriječim i da sastanak 
pretvorim u konkretan razgovor o prošlosti i o budućnosti. 
Počeo sam sa zamjerkama: 


— Slažem se da se komunisti moraju boriti protiv šo- 
vinizma u sopstvenim redovima... Ali, stvar je u tome da 

treba razjasniti koji se postupci mogu nazvati šovinističkim, 
a koji ne. Ako komunisti brane interese svog naroda, ne na 
štetu drugih naroda, onda se to ne može nazvati šovinizmom. 
Ako je njihova aktivnost uperena protiv interesa drugog na- 
roda, onda to nije ništa drugo nego šovinizam. S tog stano- 
višta gledano, vaša politika prema Makedoniji u nedavnoj 
prošlosti ne može se drugačije karakterisati nego kao šovini- 
zam. Vi stojite na liniji velikobugarskog hegemonizma. To su 
stvarni razlozi zategnutosti između vas i Makedonaca i Ju- 
goslovena. 

Htjeli su da me prekinu, no ja sam ih preduhitrio: 

— Ja ću dokumentovati ovo što sam rekao! Kao što zna- 
te, rukovodstvo makedonske organizacije je odlučilo odmah 
poslije okupacije da se organizacija izdvoji iz sastava naše 
Partije i da se pripoji vašoj. Vaše rukovodstvo je to prihva- 
tilo. Na protest CK KPJ, vaši predstavnici — Blgaranov u 
Skoplju i Dragojčeva u Sofiji — odgovorili su da je to uči- 
njeno sa znanjem Kominterne. Mi smo, naravno, protestovali 
i u Kominterni; poslije toga je donijeta poznata odluka po 
kojoj makedonska organizacija ostaje u sastavu KP Jugo- 
slavije. Vi ste, naravno, požurili i uputili ste pismo Central- 
nom komitetu KPJ izjavljujući da bezrezervno podržavate 
tu odluku. Da biste na neki način opravdali raniji postupak, 
izjavili ste kako niste znali da makedonsko rukovodstvo nema 
pristanak CK KPJ za tu svoju akciju. A u stvari, članovi 
vašeg rukovodstva su se u međuvremenu sastajali nekoliko 
puta sa predstavnicima CK KPJ; uvijek su odbijali proteste 
naših predstavnika (Koliševski, Pavlović); te činjenice se ne 
mogu poreći; a ako je to tačno, pitam se kako se s vama može 
sarađivati. U stvari, iza takvog vašeg postupka krila se nam- 
jera da i politički sankcionišete pripajanje Makedonije Bu- 
garskoj koje je izvršio okupator. Mi smo u to duboko ubi- 
jeđeni. Ako vi otvoreno ne izjavite da ste griješili, ako bu- 
dete i dalje prikrivali učinjene greške, među nama ne može 
biti povjerenja; a bez povjerenja nema ni saradnje. 


Prvi je reagovao Kostov. Njegovo izlaganje je bilo dosta 
nervozno i zato neubjedljivo: 

— Naša odluka o prihvatanju makedonske organizacije 
došla je iz praktičnih razloga. Nama je makedonsko rukovod- 


stvo javilo da ima saglasnost rukovodstva jugoslovenske 
Partije... 

— Trajčo — prekinuo ga je Cankov — ti dobro znaš 
da je Tempo u pravu kada kaže da smo znali da jugosloven- 
sko rukovodstvo nije dalo dozvolu za pripajanje makedonske 
organizacije našoj Partiji. Mi to moramo otvoreno reći ma- 
kedonskim drugovima; to je preduslov da stvorimo među- 
sobno poverenje i da sarađujemo u budućnosti. Drugo je 
pitanje da li smo tako postupili iz praktičnih ili iz nekih 
drugih razloga. O tome bi trebalo organizovati posebnu 
diskusiju... 

Cankov je govorio mirno i dokumentovano. Niko nije 
mogao da se ne složi s njim, čak ni Kostov! 


— Vi znate da su se naše partije razlikovale i u ocjeni 
situacije u Makedoniji — nastavio sam moju optužbu. — 
Mi srao smatrali da se u Makedoniji može razviti masovna 
oružana borba protiv okupatora; uslovi nijesu nepovoljniji 
nego, recimo, u Hrvatskoj. Vi ste, opet, stalno tvrdili da 
u Makedoniji nema uslova za oružanu borbu. Takvo stano- 
vište nijeste zadržali za sebe, već ste ga javno publikovali. 
Htjeli vi ili ne, to je unosilo zabunu među komuniste i u 
narod. Došlo je do stvaranja dva tabora; izgubljeno je mnogo 
vremena; bilo je mnogo svađa i razmirica. Za sve to uglav- 
nom ste vi odgovorni. Srećom, prevagnuli su oni koji su bili 
za borbu. 


— Život je potvrdio naše stavove — pobunio se Kostov. 
— Partizanski odredi su bili razbijeni čim su se pojavili', 
stanovništvo ih nije prihvatilo; ono je verovalo da će im 
bugarska vojska doneti oslobođenje od velikosrpske hege- 
monije. 

Odmah sam intervenisao: 

— Ali vi ste priznali u vašem pismu da u Makedoniji 
ima rejona gdje su postojali uslovi za oružanu borbu; navo- 
dili ste područja oko Skoplja i Kumanova; ja bih dodao da 
to isto važi i za Azot i Porečje, za čitavo područje pod itali- 
janskom okupacijom. Znači, bilo je mogućnosti, kao što je 
bio slučaj u Hrvatskoj, da se počne sa oružanom borbom 
u pojedinim rejonima u kojima postoje povoljni uslovi i da 
se onda proširuje borba na ostala područja. Uostalom, tako 
se razvijala borba u čitavoj Jugoslaviji. A šta ste vi učinili? 


Vi nijeste vidjeli te mogućnosti ili nijeste htjeli da ih vidite: 
jednostavno ste savjetovali makedonskim drugovima i ruko- 
vodstvu da se ne orijentišu na oružani ustanak jer, navodno, 
za takav kurs nema uslova. Zašto ste to učinili? Na to pitanje 
nemam drugog odgovora nego da nijeste htjeli da se razvije 
oslobodilačka borba u Makedoniji jer time bi bile pogođene 
i aspiracije Bugarske prema Makedoniji. A to ni vama nije 
odgovaralo. 

— Ne bi trebalo da izvlačite tako dalekosežne zaključke 
iz našeg držanja — obratio mi se Kostov znatno pomirljivije. 
— Ako nismo savetovali da se na nekim područjima povede 
oružana borba, to nikako ne znači da smo u načelu bili 
protiv oružane borbe... 


— Ali vi ste — nastavio sam — cijelo vrijeme bili 
protiv toga da se narod pozove na oružanu borbu. Kada je 
vršena mobilizacija Makedonaca za bugarsku vojsku, make- 
donsko rukovodstvo je odlučilo da uputi poziv građanima 
i komunistima da se ne odazovu na poziv za mobilizaciju, 
nego da odlaze u šumiu, u partizane. A vi ste savjetovali da 
komunisti treba da se odazovu na poziv i da idu u bugarsku 
vojsku jer, navodno, mase ne otkazuju poslušnost i ne odlaze 
u šumu ... 


— Komunisti treba da budu stalno sa masama! To je 


azbuka... — prekinuo me je Kostov. 
Nijesam se dao zbuniti. 
— Da, — mirno sam nastavio — tačno je da komunisti 


treba da su sa masama. Međutim, ako mase stavimo pred 
dilemu — javiti se u vojsku ili ići u šume kada tamo nema 
partizana, jasno je da će se one opredijeliti za vojsku. Stanje 
bi bilo drugačije kada bi u šumama dejstvovali partizanski 
odredi koji bi mobilizationo djelovali na mase... To je, 
uostalom, iskustvo iz borbe u Jugoslaviji ... 

— To vam nikako ne daje pravo da zaključite da smo 
bili protiv oružane borbe uopšte — opet me je prekinuo 
Kostov. 

— Mislim da smo u pravu; uostalom, vi ste istu liniju 
sprovodili u Bugarskoj — nijesam se zbunjivao. — To se vidi 
iz vašeg pisma makedonskom rukovodstvu; osnovni je Za- 
datak — pišete u tom pismiu — da se u gradovima formiraju 
borbene grupe; da komunisti u vojsci pridobijaju vojnike 


i komandni kadar kako bi digli ustanak ,,kada dođe vrijeme". 
Shodno tome, savjetovali ste makedonskom rukovodstvu da 
komunisti u vojsci ne rade na tome da jedinice i pojedini 
vojnici odlaze u partizane jer ,neprijatelja treba oterati 
u šume, dok mi treba da ostanemo u gradovima"! 


— A zar praksa nije potvrdila našu liniju? — ubacio se 


Kostov. — U Bugarskoj danas mi držimo vlast!... 
— Da, ali vaša strategija je uspjela tek kada je stigla 
Crvena armija — oštro sam odgovorio. 


Pošto su svi ćutali, iskoristio sam to da bih do kraja 
dokumentovao moju prvobitnu ocjenu: 

— Vi stalno insistirate da se vodi borba za ekonomske 
interese radnih ljudi, protiv pljačkaške politike bugarskih 
vlasti, za obaranje vlade Filova, za demokratizaciju Bugar- 
ske. A to nije ništa drugo nego jedna mirnodopska politika; 
iza nje se krije stav da Makedonija nije okupirana; da se, 
prema tome, ne treba boriti za nacionalno oslobođenje Make- 
donije, nego samo za promjenu režima u Bugarskoj, za uspo- 
stavljanje jedne demokratske Bugarske. 


— Znači, nije trebalo da se komunisti u Makedoniji 
bore protiv pljačke i terora koje je vršio režim Filova i cara 
Borisa, da nije trebalo da rade na njihovom obaranju, a u 
cilju formiranja demokratske vlade? — intervenisao je 
Kostov. 


— Ne negiram potrebu da se komunisti moraju boriti 
i u uslovima okupacije protiv pljačke i terora koje vrše 
okupatorski režimi; i za demokratizaciju režima u zemlji 
koja je okupator; ali, ta borba mora biti povezana sa borbom 
za konačno istjerivanje okupatora. Inače, može da se dogodi 
da se promijeni i demokratizuje režim u zemlji koja je 
okupator a da ostane okupacija druge zemlje. Tako ste vi 
postupali u Makedoniji; govorili ste da treba raditi na oba- 
ranju režima cara Borisa i Filova, ali ste zaboravili da kažete 
da se valja boriti i za istjerivanje bugarskih okupatora iz 
Makedonije! 

— Pristajem da raspravljamo o tomie da li je bila pra- 
vilna naša procena situacije u Makedoniji — žustro je rea- 
govao Kostov. — Ali tvrditi da smo svesno sprečavali razvoj 
oružane borbe u Makedoniji, to je previše! 


Prekinuo ga je Cankov: 

— Mislim da je bitno ustanoviti da li je naša procena 
situacije u Makedoniji bila pogrešna? A ona je bila pogrešna! 
Umesto pomoći makedonskim drugovima, mi smo negativno 
delovali na razvoj oružane borbe u Makedoniji. Ako je to 
tačno, normalno je što se kod makedonskih i jugoslovenskih 
drugova javlja sumnja u pogledu našiih namera. Tu sumnji- 
čavost možemo otkloniti jedino ako otvoreno priznamo da 
smo grešili i gde smo grešili; ako od sada budemo iskreno, 
bez zadnjih namera, sarađivali sa makedonskim drugo- 
vima ... z 

Svi smo se složili sa Cankovomi. Ali ja sam htio da 
iznesem sve što se nakupilo u meni za ovo vrijeme. Stoga 
sam nastavio: 

— Vi znate da se tokom 1943. godine snažno razvila 
oružana borba u svim područjima Makedonije izuzev SŠtipa 
i Strumice. Formirane su krupne vojne jedinice, stvorena 
je slobodna teritorija. Narod je definitivno ušao u borbu; 
formiraju se makedonske vojne jedinice; stvaraju se organi 
nove, makedonske vlasti; izrasta makedonski narodnooslobo- 
dilački pokret. Glavni štab Makedonije, koji je rukovodio 
tom borbom, izjasnio se, u imie makedonskog naroda, da se 
borba vodi za slobodnu i ravnopravnu Makedoniju u okviru 
jugoslovenske federacije. Tu odluku su prihvatili borci i ma- 
kedonski narod! Nešto kasnije je održano istorijsko zasjeda- 
nje AVNOJ-a u Jajcu, na kome su predstavnici svih naroda 
Jugoslavije odlučili da stvore novu državnu zajednicu Za- 
snovanu na ravnopravnosti svih naroda koji ulaze u njen 
sastav. I upravo tada vi objavljujete proglas Otečestvenog 
fronta! Izjašnjavate se za pravo na samoopredjeljenje make- 
donskog naroda, ali s tim da se on ne smije opredijeliti ni 
za jednu balkansku zemlju. Nameće mi se pitanje: šta se 
krije iza vašeg zahtjeva da se Makedonija ne smije pripojiti 
nijednoj balkanskoj zemlji? I to u momentu kada se ona već 
izjasnila na Drugom zasjedanju AVNOJ-a! Ko vas je ovla- 
stio da odobravate ili ne odobravate pravo makedonskom 
narodu da se priključi bilo kojoj balkanskoj zemlji? Zar to 
nije suvereno pravo makedonskog naroda? Ove vaše postup- 
ke ne mogu drugačije objasniti nego vašom željom da po 
svaku cijenu spriječite da Makedonija postane slobodna i rav- 
nopravna u okviru jugoslovenske zajednice naroda. Izgleda 


da nikako ne možete da se pomirite sa tim da Make- 
donija ne treba da bude ni srpska ni bugarska, nego ma- 
kedonska. 


Cankov je opet nastupio smirujuće. Rekao je da su 
stavovi u proglasu Otečestvenog fronta pogrešni i da se to 
mora otvoreno reći makedonskim drugovima. Bez takve ot- 
vorenosti ne može se povratiti izgubljeno povjerenje niti 
se makedonski drugovi mogu ubijediti u iskrenost namjera 
bugarske strane. 

Cankov nas je sve razoružao: Kostov i ostali priznali 
su da je proglas pogrešan, a ja sam uvidio da ne treba 
suviše zaoštravati probleme, već postepeno otklanjati smet- 
nje na putu naše saradnje. 

Dok smo prelazili na razmatranje drugih pitanja, upore- 
đivao sam Kostova i ČCankova: prvi je, nesumnjivo, veoma pa- 
metan i načitan, ali djeluje veoma hladno i robuje knjiškim 
šemama, dok drugi ima bogato životno iskustvo, bolje osjeća 
revolucionarna gibanja masa, djeluje prisno, prijateljski.. 

Pošto se diskusija nastavila, pokrenuo sam pitanje dijela 
makedonskog naroda koji živi u Pirinskoj Makedoniji. 

— Kada govorite — rekao sam — o pravu na samo- 
opredjeljenje, nije jasno da li mislite samo na Vardarsku 
ili podrazumijevate i Pirinsku Makedoniju. Koliko je meni 
poznato, nigdje se ne izjašnjavate o onom dijelu makedon- 
skog naroda koji živi u Bugarskoj ... Ne radi se o tome da 
se odmah ujedine oba dijela Makedonije. Sada ne bi bilo 
realno da se postavi to pitanje; ali mogli bi se već učiniti 
praktični koraci koji bi u perspektivi doveli do ujedinjenja, 
U Jugoslaviji se već izgrađuje makedonska država; vlast 
u Makedoniji pripala je makedonskom narodu. Ako biste 
i vi učinili isto u Pirinskoj Makedoniji, brzo bi se raščistili 
putevi za ujedinjenje... 

— Kako mislite, izjasnite se konkretnije? — insistirao 
je Kostov. 

— Vi biste već sada mogli dati autonomiju makedon- 
skom narodu u Pirinskoj Makedoniji. Na toj teritoriji Ma- 
kedonci bi formirali svoju nacionalnu vlast; mogli bi se 
formirati makedonski pukovi u okviru bugarske vojske; or- 
ganizovale bi se autonomne društvene organizacije. Jednom 
riječju, makedonski narod bi postao slobodan i ravnopravan 
u okviru Bugarske ... 


— Šta bismo time dobili na planu ujedinjenja makedon- 
skog naroda? — prekinuo me je Kostov. 

— Dobilo bi se mnogo — odmiah sam reagovao. — 
Stvorili bi se povoljni uslovi za povećanje kontakata između 
oba dijela Makedonije, između naroda i društvenih organi- 
zacija. Razvio bi se jezik, nacionalna kultura; narod oba 
dijela bi se politički pripremao za ujedinjenje. To bi se 
pozitivno odrazilo na približavanje Bugarske i Jugoslavije! 
Uklonjena bi bila ,jabuka razdora" koja ih je do sada razdva- 
jala. Ali, da bi se taj proces mogao razvijati, mora se pošto- 
vati pravo svakog naroda na slobodan i nezavisan Život... 

Cankov je ponovo intervenisao: 

— Osnovno je da i jedni i drugi zauzmemo stav da se 
otklanjaju prepreke koje stoje na putu ujedinjenja make- 
donskog naroda — i to ne samo u rezolucijama nego i u 
stvarnosti. Zato treba prihvatiti predloge koje je Tempo 
iznio... 

Niko se nije izjasnio protiv moga prijedloga. Dogovorili 
smo se da Centralni komitet Makedonije pošalje svog pred- 
stavnika u Sofiju kako bi sa bugarskim rukovodstvom ko- 
ordinirao rad na ostvarivanju postignutog sporazuma. 

Bio sam zadovoljan razgovorima, pa sam skoro smetnuo 
s uma da sam došao u Sofiju radi sastanka sa maršalom 
Tolbuhinom. Kada sam se pribrao, zamolio sam bugarske 
drugove da se obavijeste kada i gdje treba da se nađem 
sa sovjetskim maršalom. Na moje zaprepašćenje, saopšteno 
mi je da je maršal u rano jutro hitno otputovao u Moskvu! 


Bilo je očigledno da su nas pozvali u Sofiju radi tog 
razgovora. Ono što ni tada, a ni kasnije, nijesam saznao bilo 
je to da li je ta ,operacija" izvedena sa znanjem maršala 
Tolbuhina ili je ona bila djelo bugarskog rukovodstva. Ipak, 
ta očigledna podvala, bez obzira na to ko ju je smislio, nije 
me naljutila. Vjerovao sam da smo postigli vanredno zna- 
čajan sporazum i da valja preći preko manjih neugodnosti. 


CIM SMO SE VRATILI u Makedoniju, prišli smo ostva- 
rivanju preuzetih obaveza: u Sofiju smo poslali Kiru Mi- 
ljovskog, a Ljubča Arsova oslobodili smo rada u Centralnom 


komiitetu i postavili ga za sekretara Oblasnog komiteta u 
Stipu sa zadatkom da organizuje saradnju izmieđu Pirinske 
i naše istočne Makedonije. 

Na žalost, veoma brzo se pokazalo da od dogovora neće 
ništa biti: Miljovski je javljao da bugarsko rukovodstvo ote- 
žava kontakt sa rukovodećim ljudima iz Pirinske Makedo- 
nije i da ništa ne radi na ostvarivanju preuzetih obaveza. 
Arsov je takođe saopštavao da je poslije prvih posjeta ru- 
kovodećih ljudi i stanovništva oba dijela Makedonije došlo 
do preokreta i da su prekinuti svi kontakti. Arsov je smatrao 
da je posrijedi direktiva bugarskog rukovodstva; prilikom 
sastanaka stanovništva dolazilo je do oduševljenja i mani- 
festacija, pa je vjerovatno to razlog promjene stava bugar- 
skog rukovodstva. 

Upravo smo se spremali da sa bugarskim rukovodstvom 
razmotrimo nastalu situaciju kada smo preko Bugarske do- 
bili telegram od Dimitrova; on se još uvijek nalazio u Mo- 
skvi mada je Kominterna bila odavno raspuštena; poručivao 
nam je da je prerano postavljati problem Pirinske Make- 
donije ... da čitava stvar treba da sazre. 

Značenje te poruke bilo je više nego jasno: ujedinjenje 
makedonskog naroda se odlaže na neodređeno vrijeme; po- 
bijedile su one snage u Bugarskoj koje ne priznaju da su 
Makedonci posebna nacija; izabran je Dimitrov da prenese 
tu odluku jer je jedini od bugarskih rukovodilaca uživao 
ugled kod makedonskih komunista. 


SUOČENI SA NEOČEKIVANIM PREOKRETOM, upu- 
tili smo pismo bugarskom rukovodstvu: podsjetili smo ga na 
obaveze koje proističu iz našeg sporazuma. Nijesmo dugo 
čekali na odgovor. Kostov nam je poručivao: KP Bugarske 
namjerava da iskorijeni fašizam u Bugarskoj; time će biti 
osigurana sloboda i nezavisnost Makedonije; sada treba da 
usmjerimo zajedničke napore protiv glavnog neprijatelja — 
Nijemaca; treba da pružimo maksimalnu podršku Crvenoj 
armiji i da odlučno odbacimo ostatke nepovjerenja koje je 
do juče bilo shvatljivo, ali u uslovima nove vlasti može samo 
da nam smeta. 


Iza tih krupnih riječi nije se moglo prikriti odustajanje 
od suštine sporazuma koji smo nedavno zaključili: nigdje 
se ne govori o mjerama da se makedonskom narodu Pirinske 
Makedonije obezbijedi autonomnost; ne pominje se ni potre- 
ba tješnje saradnje između dva dijela makedonskog naroda 
(Pirinske i Vardarske Makedonije). 

Nešto kasnije doznali smo stvarne razloge tih promjena: 
u Bugarsku su se vratili mnogi rukovodeći ljudi koji su 
dugo godina proveli u Sovjetskom Savezu; oni su proširili 
vijest da su se Staljin i Cerčil sporazumjeli o podjeli inte- 
resnih sfera na Balkanu; po tom sporazumu Bugarska je 
ušla sto odsto u sferu Sovjetskog Saveza, a Jugoslavija je 
kao interesna sfera podijeljena između Sovjetskog Saveza 
i Engleske. Iz toga su slijedili zaključci da se može sigurno 
računati da je socijalizam pobijedio u Bugarskoj, a da se 
to ne može reći za Jugoslaviju! Bugarska kao otečestveno- 
frontovska postaje progresivnija, dok je položaj Jugoslavije 
još neizvjestan. Iz toga su se počeli izvlačiti zaključci, poja- 
vila su se mišljenja da ne treba podržavati ostajanje Make- 
donije u sastavu Jugoslavije; nije sigurno da će socijali- 
zam pobijediti u Jugoslaviji; zastupana je teza da se 
ujedinjenje Makedonije postigne u okviru otečestvenofron- 
tovske Bugarske. Sve to je bilo rečeno u izvjesnoj formi 
u govoru koji je održao Vlado Pop Tomov" na sastanku sa 
rukovodećim aktivom Pirinske Makedonije; o tome nas je 
izvijestio Ljubčo Arsov, koji je prisustvovao tom sastanku. 

Sve u svemu, čekao se kraj rata, razrješavanje međuna- 
rodnog položaja Jugoslavije i Bugarske, u zavisnosti od čega 
će se zauzeti stav prema Makedoniji. Ali jedno je i tada bilo 
jasno: makedonsko stanovništvo Pirinske Makedonije neće 
dobiti autonomnost iako smo se o tomie dogovorili u Sofiji; 
a ujedinjenje makedonskog naroda se odlaže na neodređeno 
vrijeme! 


PRI KRAJU RATA došlo je do pogoršanja odnosa sa 
grčkim narodnooslobodilačkim pokretom: njihovo rukovod- 
stvo je odjednom zaključilo da je predaleko otišlo u davanju 


+ Makedonac, član Centralnog komiteta bugarske Partije, bio 
dugo godina u Moskvi. 


autonomnih prava makedonskom stanovništvu; počeli su da 
preduzimaju veoma nepopularne mjere: zabranili su make- 
donskim jedinicama da nose nacionalnu zastavu, pristupili su 
opštoj mobilizaciji Makedonaca; mobilisano ljudstvo su slali 
u jedinice ELAS prema jugu Grčke. Suočeni sa takvim priti- 
skom, Makedonci su počeli masovno prelaziti na našu teri- 
toriju; mi smo ih prihvatali i formirali smo od njih partizan- 
ske jedinice u sastavu naše vojske. 

Tada je došlo do represalija: rukovodstvo ELAS je nare- 
dilo da se svi Makedonci koji se nalaze u grčkim partizanskim 
jedinicama jednostavno razoružaju; nenaoružano ljudstvo je 
transportovano prema jugu Grčke. Proglašavan je izdajnikom 
svaki Makedonac koji bi prešao na našu teritoriju, a imo- 
vina mu je rekvirirana! To je samo podstdcalo bježanje na 
našu teritoriju, često i sa oružjem. Tako su se u sastavu 
naše vojske pojavile jedinice sastavljene od ljudstva iz Je- 
gejske Makedonije. Stvorila se dosta napeta situacija; prije- 
tila je opasnost da dođe do sukoba između naših i grčkih 
partizana. Da bi se stalo tome na put, u blizini Bitolja sam 
se sastao sa predstavnikom ELAS. 


— Prihvatanje ljudi koji dezertiraju iz naših redova ne 
možemo oceniti kao prijateljski postupak prema našoj voj- 
sci — počeo je sa napadom grčki predstavnik. 

— Ti ljudi su pobjegli od terora koji vršite nad njima... 
mi smo obavezni pred svojim narodom da ih prihvatimo — 
prekinuo sam svog sagovornika. 

— Ali, to je mešanje u naše unutrašnje stvari! Naše 
je da odlučimo kako ćemo organizovati vojne jedinice i kako 
postupiti prema onima koji se ne pokoravaju naređenjima 
komande — oštro je reagovao Grk. 

Nijesam se dao zbuniti iako sam osjećao da u osnovi 
ima pravo. 

— Mi ne želimo da se miješamo u vaše unutrašnje stva- 
ri; ali, ne bi trebalo da tako postupate prema Makedoncima; 
tim prije što ste ih pridobili time što ste im priznali nacio- 
nalna prava; mi im ne možemo odbiti gostoprimstvo; to su 
komunisti. 


Pošto je vidio da takav razgovor ne vodi ničemu, pred- 
stavnik ELAS je nastavio mirnijim glasom: 


— Zar se nismo sporazumeli da se borimo protiv oku- 
patora i da se u tome pomažemo? Zašto nam sada ne po- 
mognete da konsolidujemo svoje redove? 


— Tačno je da smo se o tomie sporazumjeli — spustio 
sam i ja ton. — Svoje obaveze smo do sada u potpunosti 
izvršavali; pomogli smo vam da pređu na vašu stranu sve 
čete koje je bugarski okupator uspio da organizuje od Ma- 
kedonaca; to smo postigli na taj način što smo tim ljudima 
objašnjavali da treba da pređu na vašu stranu; jer samo 
tako će moći da obezbijede slobodu, ravnopravnost, pa i pra- 
vo na samoopredjeljenje. Na toj osnovi zaključili smo i spo- 
razum. A vi sada hoćete da ga pogazite! Čak tražite da vam 
u tome pomognemo, da i mi pogazimo ono što smo govorili 
tim ljudima. A to ne možemo učiniti. To vam otvoreno 
kažem! 


— Pa i mi želimo da sarađujemo na bazi zaključenih 
sporazuma — rekao je Grk poslije dužeg razmišljanja. 

— Mi smo pod tim uslovima spremni da svestrano sara- 
đujemo sa vama — rekao sam pomirljivo. 

Razgovor je zastao... očigledno moj sagovornik nije 
imao ovlašćenja da kaže nešto više o sadržaju naše buduće 
saradnje. Rastali smo se dosta hladno, kao ljudi koji su 
nastojali da postignu neki sporazumi, ali su svjesni da u tome 
nijesu uspjeli. 


POVLAČENJE NJEMAČKIH SNAGA sa juga stvaralo 
je povoljne mogućnosti za oslobođenje Kosova i Metohije. 
U akcijama bd mogle učestvovati ne samo kosovske jedinice 
nego i naše snage iz Srbije, Makedonije, kao i iz Albanije. 

Došlo je vrijeme da se ostvare planovi o kojima sam se 
dogovorio prilikom moga boravka na Kosovu: formirane su 
krupnije kosovske jedinice na svim pravcima koje sam bio 
predvidio — u Jablanici, kod Kumanova i Vranja, u zapad- 
noj Makedoniji, na Sari, u Đakovičkoj Malesiji. Trebalo je 
samo imati strpljenja i sačekati da se Nijemci povuku iz Ma- 
kedonije, Albanije i južne Srbije, a onda jačim snagama, uz 
pomoć srpskih, makedonskih i albanskih jedinica, osloboditi 
i to područje. 


Na žalost, kod nekih kosovskih kadrova prevagnulo je 
nestrpljenje. Htjeli su da sopstvenim snagama, i to što prije, 
oslobode Kosovo i Metohiju. Stoga su naredili Kosovskoj 
brigadi da iz zapadne Makedonije odmah krene za Metohiju. 
Brigada je odbila da izvrši moje naređenje da sa makedon- 
skim jedinicama razbije posljednje četničko uporište u Po- 
rečju; samovoljno se uputila u Metohiju. Na Šar-planini sti- 
glo ju je moje naređenje da se smjesta vrati i izvrši postav- 
ljeni zadatak; ona je to i učinila. 

Nešto kasnije stigla je depeša iz Vrhovnog štaba kojom 
mri se naređuje da sve kosovske jedinice hitno uputim na 
Kosovo pošto se priprema akcija za oslobođenje tog podru- 
čja. Izvršio sami naređenje iako nijesam bio siguran da će 
nam to uspjeti. Štaviše, smatrao sam da je to preuranjeno 
i da se Kosovo može osloboditi jedino koncentriranjem jačih 
snaga iz Srbije, Makedonije, Albanije. Tako je i bilo. Dalji 
razvoj događaja dao mi je za pravo. 


TOKOM OKTOBRA 1944. GODINE njemačke snage su 
se ubrzano povlačile iz Grčke. Da bi zaštitili svoje desno 
krilo, Nijemci su locirali zaštitna odjeljenja u gradovima duž 
bugarske granice — Strumica, Stip, Kumanovo. Naše jedi- 
nice su bile blokirale željezničku prugu i put u dolini Var- 
dara i Pelagoniju; cilj nam je bio da što više ometamo, 
a po mogućstvu i da spriječimo povlačenje njemačkih snaga 
tim pravcima. Istovremeno smo bili spremni da se odupremo 
eventualnom pokušaju engleskih trupa da uđu u našu zemlju 
pod izgovorom da nastavljaju gonjenje njemačke vojske. 


Najžešće borbe vođene su u Pelagoniji; našim snagama 
je uspjelo da presijeku put njemačkim jedinicama; primorali 
smo ih da se povlače preko Obrida i Albanije. Na žalost, 
to nam nije pošlo za rukom na ostalim pravcima; njemačke 
jedinice su se probile kroz Kačaničku klisuru; naše jedinice 
su ih stalno uznemiravale; nanijele su im teške gubitke. 
Bugarske jedinice su se uglavnom postavile prema njemač- 
kim zaštitnicama isturenim prema granici Bugarske. A kada 
su se njemačke zaštitnice povlačile prema sjeveru, tada su 
nastupale jedinice bugarske vojske. Time se može objasniti 


činjenica da bugarska vojska nije imala neke veće okršaje sa 
njemačkim vojnim jedinicama na teritoriji Makedonije. Izu- 
zetak predstavlja samo borba na Stracinu; do te borbe 
je došlo jer su Bugari napali to mjesto prije nego što su 
posljednji njemački ešaloni prošli kroz Kačaničku klisuru. 
Bugarske jedinice, iako su bile dobro naoružane, nijesu Uus- 
pjele da spriječe povlačenje njemačke vojske; nije bilo ni 
opkoljavanja ni zarobljavanja pojedinih jedinica; to bi bilo 
normalno s obzirom na to da su se njemačke jedinice nalazile 
u povlačenju. Tako se dogodilo da je bugarska vojska jedno- 
stavno ulazila u gradove koje su Nijemci već napustili, i to 
tek pošto bi u njih prodrle naše partizanske brigade koje su 
dejstvovale u neposrednoj blizini tih gradova. Ipak to nije 
smetalo komandi bugarske vojske da objavljuje kako njena 
vojska , posle žestokih okršaja" oslobađa gradove i sela Ma- 
kedonije ... 


Sve je to izazvalo negodovanje partizana u Makedoniji. 
Demantovali smo njihove izvještaje o tome kako su bugarske 
jedinice oslobodile Strumicu, Đevđeliju, Dojran, Valandovo. 
Sve te gradove oslobodile su naše brigade. Bugari su ulazili 
poslije njih — paradnim maršom! Bugarske jedinice su bile 
10 kilometara od Stipa kada su naše jedinice oslobodile grad. 
Bugarska komanda je saznala o oslobođenju Stipa 10 sati 
poslije ulaska naših jedinica u grad — i to iz saopštenja 
koje je izdao naš štab! Iznijeli smo sve te činjenice u pro- 
testu koji smo uručili bugarskoj vladi i sovjetskoj komandi; 
zahtijevali smo da se prestane sa netačnim vijestima. 


Protestovali smo i protiv pokušaja da se odvajaju make- 
donske jedinice od Narodnooslobodilačke vojske Jugoslavije. 
Naime, u izvještajima bugarske komande stalno je isticano 
kako se bugarska vojska bori ,ramie uz rame sa snagama 
legendarnog maršala Tita" i sa makedonskim partizanima 
i brigadama. Izlazilo je kao da se makedonske jedinice ne 
nalaze u sastavu Narodnooslobodilačke vojske Jugoslavije, 
nego da predstavljaju nešto odvojeno. To, naravno, nije bilo 
bez zadnje namjere. 


I pored naših protesta, bugarsko rukovodstvo nije pro- 
mijenilo svoje držanje. Doduše, u internim razgovorima su 
priznavali da imamo pravo, ali to nikada javno nijesu rekli! 


Suočen sa sve većim zaoštravanjem odnosa ne samo 
između makedonskog stanovništva i bugarske vojske nego 
i između makedonskih i bugarskih komunista, shvatio sam 
da moramo intervenisati na višem nivou. Spremio sam se 
da idem u oslobođeni Beograd, gdje su se već nalazili Cen- 
tralni komitet i Tito. 


NIJESAM SAČEKAO oslobođenje Skoplja; plašio sam 
se da ću morati dugo da čekam; krenuo sam za Beograd. 
Bio sam nestrpljiv da ponovo vidim dragi grad u kome sam 
proveo najljepše dane borbe. 

Iz oslobođenog Štipa pošao sam autom do Sofije, a odatle 
preko Niša za Beograd. Putovao sam dva dana i nigdje se 
nijesam zadržavao! 

Približavao sam se Beogradu; uspomene su me sve jače 
pritiskale. U tom gradu sam stupio u revolucionarni pokret, 
proveo najveći dio mladosti na njegovim ulicama, ali i po 
tamnicama. Gotovo da nema mjesta koje me ne podsjeća 
na neku akciju... Pred očima mi se pojavljuju dragi likovi; 
mnogi više nijesu mieđu živima... Suze mi polako naviru 
na oči, ne mogu ih zaustaviti. Uspomene pritiskuju. Od njih 
ne mogu pobjeći! 

Prošli smo Avalu. 

Bijeli, dragi grad se nazire u daljini. A ja bih htio što 
prije da ga vidim. Da ga osjetim... 

Da li je razrušen? Je li još buntovan kakvog sam ga 
zapamtio u nezaboravnim martovskim i aprilskim danima 
1941. godine? 

Prolazim ulicama, a srce mi se steže. Svuda stravične 
ruševine. Nema više grada koji sam zavolio od onoga dana 
kada sam došao na Univerzitet. Razrušen je do temelja... 
Nije bilo dovoljno što su ga Nijemci bombardovali aprila 
1941. godine, već su to učinili i saveznici... Njemački oku- 
pator prilikom povlačenja nije htio da ga poštedi! Morali 
smo se boriti za svaku ulicu i tako još više produbiti rane 
voljenom gradu ... 

Evo me na Avalskom drumu! Prolazim kraj zgrade u 
koju sam smjestio ilegalnu štampariju... priviđaju mi se 
likovi povučenog i skromnog poštanskog činovnika Cirila 


Zužeka, MEKO žene, kćerkice... čuo sam da je sve troje 
ubijeno kada je štamparija otkrivena... 

Samo što sam prošao Žužekovu kuću, već sam blizu 
igrališta , Jugoslavije"; pred očima su mi likovi Branka 
Đonovića i Slobodana Jovića, Mila Boškovića... i oni su 
pali kao žrtve nemilosrdne borbe. .. 

Uspomene me zapljuskuju kao valovi mora... Na uglu 
Južnog bulevara zastajem — tu sam se veoma često sastajao 
sa drugovima gotovo iz svih krajeva zemlje koji su bili an- 
gažovani u tehničkom aparatu Partije; njegov je osnovni 
zadatak bio da milionima radnika i seljaka učini dostupnom 
istinu o socijalističkom društvu za koje smo se borili. 

Odjednom iz mora uspomena izranja jedna koja mi se 
najdublje urezala u dušu... Bilo je to odmah poslije april- 
skog sloma. Tito se već bio preselio u Beograd... Na ovom 
istom mjestu stajali su Ranković i Đilas... vidio sam po 
njihovim licima da se nešto strašno dogodilo. Pun strepnje, 
zapitao sami ih: 

— Sta je? 

— Stari je uhapšen — odgovorio je Đilas potresnim 
glasom. 

Kao munja me je ošinula ta vijest! Ipak, nijesam se iz- 
gubio, već sam tražio objašnjenje: 

Kako ste to saznali? Gdje je i kako uhapšen? 

— Upravo dolazim od njega — nastavio je Đilas. — 
Ušao sam u dvorište kuće u kojoj on stanuje i pogledao na 
gornji sprat. Na balkonu je stajala žena domaćina (Savićević, 
željeznički službenik) sa jednim policijskim pisarom! Cim 
me je ugledala, okrenula se leđima prema meni i rukom 
dala znak da se odmah udaljim. Sigurno je Stari uhapšen. 

Bez riječi sam se okrenuo i pošao prema zlokobnoj kući. 
Odlučio sam da prodrem u stan, da se lično uvjerim da li je 
Tito uhapšen. Znao sam da je to ludost i da mogu i ja biti 
uhapšen. Ali drugačije nijesam mogao reagovati. Uostalom, 
ja sam našao taj stan i stoga sam odgovoran ako se Titu 
nešto dogodilo. 

Ušao sam- u dvorište... na balkonu nikoga... Kad sam 
zazvonio, uhvatio me je strah. Ko će se pojaviti... policija 
ili neko od ukućana? 

Srećom, ugledao sam domaćinovu ženu. Uletio sam u Ti- 
tovu sobu... Tito je nešto diktirao svojoj sekretarici. Izne- 

nađeno me je pogledao. Vjerovatno je zapazio da sam zbu- 
njen, pame je sasvim mdrno zapitao: 
Šta se dogodilo? 


— Zar nijesi uhapšen? — promucao sami. 

— Pa vidiš da nisam — nasmijao se. 

... Dok sam još jednom preživljavao tu neprijatnu sce- 
nu, već sam bio stigao do Slavije... Evo balkona sa koga 


smio govorili okupljenoj masi nezaboravnog martovskog dana 
1941. godine... preko sto hiljada građana! 

Od Slavije sam se uputio prema hotelu ,Madera"; tu 
se smjestio Centralni komitet. Htio sam što prije da vidim 
stare drugove. Međutim, oni su prisustvovali Antifašističkoj 
skupštini narodnog oslobođenja Srbije, koja se održavala 
u zgradi Kolarčevog univerziteta. Pohitao sam tamo... 

Kada sam ušao u dvoranu, delegati su me prepoznali; 
dočekali su me aplauzom za koji sam mislio da nikad neće 
prestati. Kroz tijelo mi prolaze žmarci, a suze naviru na 
oči... osjećao sam da se vraćam u sredinu u kojoj sam proveo 
najljepše dane revolucionarnog rada, u sredinu koja me nije 
zaboravila iako sam dugo bio odsutan. To mie je duboko 
ganulo. Aplauz je značio da me nijesu zaboravili mnogobroj- 
ni kadrovi sa kojima sam gotovo u svim gradovima i u većem 
broju sela širom Srbije radio na organizovanju Partije i pri- 
premanju revolucionarnih okršaja... Delegati su i dalje plje- 
skali zahtijevajući da govorim. 

Izašao sam na govornicu i rekao da donosim pozdrave 
iz Makedonije koja se oslobodila sopstvenim snagama. Dao 
sam oduške svojim osjećanjima što se opet nalazim u gradu 
gdje sam doživio revolucionarno krštenje... 

Sljedećeg dana sastao se Politbiro u Titovom stanu. Re- 
ferisao sam o stanju u Makedoniji; zatražio sam da ostanem 
u Beogradu. Rekao sam da sam dugo bio odsutan iz ruko- 
vodstva ... Politbiro je gotovo bez diskusije prihvatio moj 
izvještaj i složio se sa mojom molbom. 


TIH DANA pozvao me je telefonom Dobri Terpešev, 
član CK KP Bugarske, koji je kao gost prisustvovao zZasje- 
danju ASNOS-a. Zamolio je prijem kod Tita; htio je da 

iznese primjedbe na držanje makedonskih komunista prema 
bugarskoj armiji. Odmah sam prenio njegovu molbu; Tito 
mi je rekao da i ja dođem sa Terpeševom. 

Tito nas je primio u svom stanu. 

Poslije uobičajenih pozdrava Terpešev se požalio na od- 
nos makedonskog rukovodstva prema bugarskoj armiji: Ma- 
kedonci se, navodno, odnose prema bugarskoj armiji ne kao 
prema otečestvenofrontovskoj, savezničkoj armiji, nego kao 
prema okupatorskoj armiji; na granici su postavljene straže; 
otežavaju se veze bugarske komande sa jedinicama koje ra- 
tuju u Makedoniji; otežano je snabdijevanje njihove armije 
prehrambenim proizvodima od strane mjesnog stanovništva; 
onemogućava im se upotreba telefona... Sve to, naravno, 
usporava proces zbližavanja dva naroda. 

Kao i obično, nijesam se mogao uzdržati, te sam nervo- 
zno reagovao: 

— Tačno je da su Makedonci postavili straže na granici. 
Ali to isto su učinili i Bugari! Ako oni imaju pravo da kon- 
trolišu naše građane koji prelaze u Bugarsku, zašto mi da 
nemamo to isto pravo prema bugarskim građanima koji 
prelaze u Makedoniju? Tim prije što ima slučajeva da se 
u bugarskim vojnim transportima nalaze civilna lica koja se 
bave švercom ... 

— Tačno je i to — nastavio sam — da ne dozvoljavamo 
bugarskim jedinicama da se same snabdijevaju od mjesnog 
stanovništva. To smio učinili zbog toga što štabovi ignorišu 
činjenicu da postoji naša vlast i da samo ona miože da vrši 
rekviriranje namirnica od mrjesnog stanovništva. Sve me to 
podsjeća na postupke bugarske vojske za vrijeme okupacije. 

Na kraju sam rekao: slažem se sa Terpeševom da treba 
da radimo na stvaranju povjerenja među našim narodima; 
ali upravo zbog toga potrebno je da oni konačno priznaju 
činjenicu da se u ovoj borbi rodila makedonska država. 

Tito nije dao za pravo ni meni ni Terpeševu. Rekao je 
da nepovjerenja prema bugarskoj vojsci, vjerovatno, ima 
kako kod stanovništva tako i kod komunista Makedonije; ali 
— objasnio je — to je posljedica nagomilanih problema iz 
vremena okupacije. Nije isključio ni mogućnost da stanov- 
ništvo otežava snabdijevanje, komunikacije. Ali vjerovatno 
da se i neki vojni kadrovi u bugarskim jedinicama arogantno 


odnose prema novoj vlasti u Makedoniji jer su bezmalo svi 
bili u okupatorskoj vojsci. Jednom riječju, može se pretpo- 
staviti da ima nepravilnosti na obje strane... Zat2 treba 
zajedničkim naporima, sa puno međusobnog povjerenja, ot- 
klanjati sve što smeta našoj saradnji. 

Bio samt jako nezadovoljan takvim Titovim! stavom. 
Vjerovatno se to vidjelo na mome licu. 

— Ti si nezadovoljan? — upitao mie je kratko. 

— Da! — odgovorio sam. 

Tada se i njegovo lice smračilo. 

Razgovor je bio završen i mi smo se razišli... 

Dugo nijesam miogao zaspati te noći... Bio sam neZza- 
dovoljan svojim držanjem. A i stavom koji je Tito zauzeo. 
Nijesam smio dozvoliti da se razgovor svede na odnose ma- 
kedonskog stanovništva i vlasti prema bugarskoj vojsci. Jer 
to nije bilo osnovno u našem sukobu. Intimno sam morao 
priznati da makedonski komunisti, a sa njima i ja, ne možemo 
ni da vidimo bugarsku vojsku u Makedoniji. Poslije četiri 
godine okupacije ta ista armija sada se pojavljuje kao ,,oslo- 
bodilačka" i preko radija ,oslobađa" makedonske gradove 
i sela! Međutim, što sam duže razmišljao o tome, bio sam 
ubjeđendji da naš stav nije dobar. Ako smo prihvatili da 
bugarske jedinice pređu u Makedoniju i da ratuju protiv 
Nijemaca, moramo ih dočekati prijateljski i olakšati im da 
ostvare taj zadatak. Razumije se, ukoliko počnu da nipoda- 
štavaju novu vlast ili uspjehe naše vojske, tome se moramo 
energično suprotstaviti. Dakle, potrebno je obostrano nasto- 
jati da se otkloni sve što smeta zajedničkoj saradnji. Sjetio 
sam se da je to bio i Titov zaključak. Ja sam kasnio ,samo" 
24 časa! 


PROŠLO JE od tada nekoliko dana. Mislio sam da je 
čitava stvar pala u zaborav. Ali na narednom sastanku Po- 
litbiroa sam se uvjerio u suprotno. 

Kada sam ušao u salu gdje su se održavali sastanci, 
osjetio sam prilikom pozdravljanja sa Titom da je još ljut 
na mene. Taj utisak se potvrdio pri kraju sastanka. Naime, 
Tito je otvorio svoj radni sto i izvadio Orden Kutuzova 1 ste- 
pena kojim me je, na njegov prijedlog, odlikovala vlada 


Sovjetskog Saveza. To je bilo veoma visoko odlikovanje koje 
su dobili samo neki rukovodeći drugovi. Razumije se da sam 
se time ponosio. Ali utoliko mie je više uvrijedio način na 
koji mi je Tito predao orden. Ništa nije rekao o mom dota- 
dašnjem radu niti o razlozima zbog kojih mi je dodijeljeno 
visoko sovjetsko odlikovanje. Štaviše, našao je za potrebno 
da podvuče kako sam se nepolitički ponašao u razgovorima 
sa predstavnicima balkanskih partija. 

— Ponašao si se kao medvjed u staklenoj bašti — dodao 
je na kraju. 

U tom trenutku mi se činilo da me je ošamario. Pobli- 
jedio sam i pomislio da vratim orden, ali sam se uzdržao... 
Promrmljao sam nešto što se obično kaže u takvim prilikama 
i zaćutao... 


Opet jedna besana noć! Neprekidno su mi se nametala 
jedna te ista pitanja: da li sam zaista pogrešno vodio razgo- 
vore ili je Titova ocjena bila rezultat njegove ljutnje zbog 
mog istupa u razgovoru sa Terpeševom? ... Pitanja su me 
pritiskala kao mora. Počeo sam da kopam po prošlosti. Sjetio 
sam se jednog pisma koje mi je uputio Centralni komitet kao 
odgovor na izvještaj o mojim razgovorima sa predstavnicima 
komunističkih partija balkanskih zemalja. Potražio sam pi- 
smo i pročitao ovaj odjeljak: 

, Ukazujemo ti kao na vrlo važnu činjenicu — na Sa- 
radnju sa drugovima iz grčke i bugarske Partije. U tom 
pogledu treba da si taktičan i da vodiš računa o tome da su 
to samostalne partije. Ali, time ne mislimo reći da u politič- 
kim pitanjima treba hiti popustljiv ... Ti se nalaziš na mjestu 
koje je od prvenstvene važnosti i tvoj rad ima ogromnu 
važnost za razvitak Narodnooslobodilačkog pokreta na Bal- 
kanu i za onemogućavanje izolacije oslobodilačke borbe na- 
ših naroda." 


To me je malo umirilo. Istina, rečeno mi je da budem 
taktičan u razgovorima; ali nigdje ni pomena da su moji 
stavovi o principijelnim pitanjima bili pogrešni. Naprotiv, 
ukazivano je da ne treba da budem popustljiv u tim pi- 
tanjima ... 

Sjetio sam se i sastanka Politbiroa na Visu kada sam 
referisao o čitavom radu, pa i o razgovorima. Tada nije stav- 
ljena ni jedna ozbiljnija primjedba. Naprotiv, Tito je rekao 


da sam povjereni zadatak izvršio vrlo dobro... To je djelo- 
valo umirujuće. 

Pošto sam se malo smirio, počelo je da me progoni novo 
pitanje: da li je moguće da Tito mijenja stavove i ocjene 
Centralnog komiteta o mom radu samo zato što ga je nalju- 
tio neki moj postupak? Odjednom sam se sjetio... kod Tita 
su nedavno dolazili predstavnici grčke i bugarske Partije 
i vjerovatno su se žalili na moje ponašanje. Vjerovatno je 
Tito prihvatio njihova mišljenja. Ali, zašto mi ništa nije 
rekao? Zašto me nije pitao šta mislim o tim optužbama? 

Sve je to, razumljivo, djelovalo na mene, na moj odnos 
prema Titu. Ništa ne ostavlja tako duboke tragove na psihu 
kao neobjektivna ocjena koju izriče čovjek u koga se ima 
neograničeno povjerenje. To je trajalo godinama. Jednom 
nanesena rana teško se iscjeljuje mada sam svom silom 
nastojao da je zaboravim. 


A onda je došla 1949. godina. Tito je sa nekoliko dru- 
gova posjetio Opatiju, gdje sam ljetovao. Našli smio se na 
ručku. Razgovor se vodio o izolaciji u kojoj se tada našla 
naša Partija poslije osude Kominformia. 

— Ti si jedini imao pravo u razgovorima koje si Za vri- 
jeme rata vodio sa balkanskim partijama. Svi mi smo grije- 
šili kad smo te kritikovali — rekao je Tito obraćajući mi se. 

Ne treba ni da kažem šta sam osjetio u tom trenutku. 
A šta može osjetiti čovjek koji smatra da je nepravedno optu- 
žen pa najzad dočeka da onaj ko ga je osudio ispravlja svoj 
sud? Zadovoljstvo koje me je obuzelo nije došlo samo zbog to- 
ga što je ocjena o meni promijenjena već prije svega zato što 
je to učinio čovjek u čiju sam objektivnost duboko vjerovao. 

